Mathayo 1 


1 Ebuku y'ekegori kiaye Yesu Kristo, omwana o Daudi, omwana o 
Ibrahimu. 2 Ibrahimu akamoibora Isaaka, n'Isaaka akamoibora 
Yakobo; na Yakobo akamoibora Yuda nabamwabo; 3 na Yuda 
akamoibora Perezu na Zara ase Thamaru; na Perezu akamoibora 
Hezron; na Hezron akamoibora Ramu; 4 na Ramu akamoibora 
Aminadabu; n'Aminadabu akamoibora Nahashon; na Nahashon 
akamoibora Salumon; 5 na Salumon akamoibora Boazu ase Rahabu; 
na Boazu akamoibora Obedu ase Ruth; n'Obedu akamoibora Yese; 6 
na Yese akamoibora omoruoti Daudi. Na Daudi akamoibora 
Sulemani asare oyio orenge omokungu bw'Uria; 7 na Sulemani 
akamoibora Rehoboam; na Rehoboam akamoibora Abia; n'Abia 
akamoibora Asa; 8 n'Asa akamoibora Yehoshafatu; na Yehoshafatu 
akamoibora Yoram; na Yoram akamoibora Uzia; 9 n'Uzia 
akamoibora Yotham; na Yotham akamoibora Ahazu; n'Ahazu 
akamoibora Hezekia; 10 na Hezekia akamoibora Manase; na Manase 
akamoibora Amon, n'Amon akamoibora Yosia; 11 na Yosia 
akamoibora Yekhonia nabamwabo, erio kare rigoro bakong'anyigwa 
gochia Babulon. 12 Erio as'okong'anyigwa gochia Babulon, 
Yekhonia akamoibora Shealitieli; na Shealitieli akamoibora 
Zerubabeli; 13 na Zerubabeli akamoibora Abihudu; n'Abihudu 
akamoibora Eliakim; n'Eliakim akamoibora Azoro; 14 n'Azoro 
akamoibora Zadoko; na Zadoko akamoibora Akhim; n'Akhim 
akamoibora Eliudu; 15 n'Eliudu akamoibora Eleazaru; n'Eieazaru 
akamoibora Mathan; na Mathan akamoibora Yakobo; 16 na Yakobo 
akamoibora Yusufu, omosacha o Mariamu omoiborete Yesu 
okorokwa Kristo. 17 Igo biria chigori bionsi korwa Ibrahimu goika 
Daudi bire ebigori ikomi nabine; na korwa Daudi goika riria 
okong'anyigwa gochia Babulon nebigori ikomi nabine; na korwa 
koria okong'anyigwa kwa Babulon goika Kristo nebigori ikomi 
nabine. 18 Na Yesu Kristo okoiborwa kwaye nigo kwarenge iga; 
rigoro Mariamu ng'ina ariereire boko na Yusufu, bataraikana ang'e, 
akarorekana ore morito as'Omoika Omochenu. 19 Noria omosacha 


oye, oria Yusufu, ekiagerete igarenge omonto oboronge, tarigetie 
komoa obosoku, akarengereria komotiga bobisi. 20 Rigoro arenge 
koyarengereria aya, ekero ekio rilaika ri'Omonene rikamochiera 
as'okorota, rikamotebia, Aye Yusufu, omwana o Daudi, toiroka 
komoira Mariamu mokao, ekiagera ekio giatongirwe oborito asare 
nekio Omoika Omochenu. 21 Nere naibore omwana omoisia; 
nomoroke erieta riaye Yesu; naki nere oratorie abanto baye nebibe 
biabo. 22 Naya onsi igabaire nario riraikerane eriakwanetwe 
n'Omonene as'omonwa bw'omobani, okobora, 23 Rigereria, enyaroka 
nebe morito, naende naibore omwana omoisia, Nere erieta riaye 
nabamoroke Imanueli; engecho yaye kariraonchorwe, Nyasaye amo 
naintwe. 24 Na Yusufu agachia koboka korwa ase chitoro chiaye 
agakora buna achigetwe ne rilaika ri'Omonene; akaira mokaye; 25 
nonya komanya tamomanya goika kamoiboire omwana omoisia: 
akamoroka erieta riaye Yesu. 


Mathayo 2 


1 Nekero Yesu aiboretwe aria Bethilehemu ya Boyahudi, as'amatuko 
omoruoti Herode, ekero ekio abanto abang'aini bakorua ensemo ya 
mocha, bagacha Yerusalemu, bakobora, 2 Ng'ai are oria oiborwa 
omoruoti bw'Abayahudi? ekiagera eng'enang'ani yaye eyio 
twayerorire ase mocha, nigo twachire tonyare komosasima. 3 Ochia 
koigwa aria, omoruoti Herode akaondoka, ere na Yerusalemu yonsi 
amo nere. 4 Erio kabasangereirie abagaka abanene nabariki bonsi, 
akababoria, ng'ai Kristo agocha koiborerwa? 5 Barabwo 
bakamotebia, Ase Bethilehemu ya Boyahudi, naki nabo arigetwe 
nokoboko kw'omobani ogotcha, 6 Naye Bethilehemu, ense ya Yuda, 
Tori moke gatigati y'abanene ba Yuda: Naki korwa asore aye nache 
oyokogamba Orache kobagambia abanto bane Isiraeli. 7 Erio Herode 
akabarangeria bobisi baria abanto abang'aini, akabarigia ekeene ekero 
eng'enang'eni eria yarorekana. 8 Akabaira goika Bethilehemu, 
akabatebia, Genda morote mono as'amang'ana omwana oria; aba 
momorora, moche gontebia, nainche ninyare kogenda komosasima. 9 


Baria bachia koigwa amang'ana omoruoti bakagenda; nero 
eng'enang'eni bakayerora mocha, eria, ebatang'aine, goika ekagenda 
egatenena igoro aroro as'omwana oria omoke arenge. 10 Bachia 
koyerora eria eng'enang'eni, bakagoka nomogoko omonene mono, 11 
Bachia gosoa enyomba bakarora omwana amo na Mariamu ng'ina, 
bakagwa inse, bakamosasima; bagakunora enibo yabo, 
bakamokwaneria nebinto ebiya, ethahabu, ubani, na manemane. 12 
Erio nyuma kabakurerwa na Nyasaye as'okorota tibairana ase 
Herode, bakabwatia enchera eng'ao bakagenda sobo. 13 Erio 
kabamanoire baria, oyo nere, rilaika ri'Omonene, rikamochiera 
Yusufu as'okorota rikamotebia, Imoka korwa agwo, omoire omwana 
na ng'ina, otame gochia Misiri, oikaranse aroro goika ningotebie, 
naki Herode namorigie oria omwana anyare komoita. 14 Nere 
agatenena akamoira omwana oria na ng'ina, akaimoka botuko, 
akagenda Misiri; 15 akamenya aroro goika Herode agakwa, rinyare 
goikerana erio riatebetwe n'Omonene as'omonwa bw'omobani, korwa 
Misiri nkamorangeria Omwana one. 16 Erio Herode, akerora 
osekereirwe nabanto baria abang'aini, akaba nekeririanda mono, 
agatoma abanto, akabaita abana bonsi barenge Bethilehemu 
nechinsemo chiaye, aase onsi, abakorire emiaka ebere nabatarakora 
emiaka ebere, buna ekero akeragete nabanto baria abang'aini. 17 
Ekero ekio rigaikerana riria riatebetwe as'omonwa bw'omobani 
Yeremia, ogoteba, 18 Rama kwaigwekanire eriogi, Okorera 
nogokura; Rakieli nkobarerare abana baye; Tancheti akirigwe, 
ekiagera tibario. 19 Na Herode erio gakure, rora, rilaika ri'Omonene 
rikamochiera Yusufu aria Misiri as'okorota, 20 rikamotebia, Imoka, 
omoire omwana na ng'ina, mogende ense y'Isiraeli: naki bakure baria 
barenge korigia obogima bw'omwana. 21 Akaimoka akaira omwana 
na ng'ina akagenda ense y'Isiraeli, 22 korende agachia koigwa ng'a 
Arikhelau obaire omoruoti Boyahudi ribaga ria Herode ise, akaba 
nokoiroka as'okogenda aroro; korende erio gakurerwa na Nyasaye 
as'okorota, akagenda ensemo ya Galili, 23 akagenda agaikaransa 
omochie oyomo okorokwa Nazareti; rinyare goikerana erio 
riatebetwe nomonwa bw'omobani, ng'a, igo ararokwe Omonazari. 


Mathayo 3 


1 As'amatuko aria akaoroka Omobatisi Yohana, okorandia arenge 
as'eroro ya Boyahudi, ogoteba, 2 Onchoka, ekiagera obonda bw'igoro 
bwaikire ang'e. 3 Naki oyio nere bwatoretwe as'omonwa bw'omobani 
Isaya, are goteba, Eriogi ri'oyokoaka egeturi eroro ime: Rosia enchera 
y'Omonene; Rongeyia chinchera chiaye. 4 Nomonyene oria Yohana 
chianga chiaye are kobeka nechia amarionya engamia, ore norokini 
rwe riyo kenema kiaye, nendagera yaye nechingige noboke 
bw'orosana. 5 chingaki echio akaba oria ngochierware nabanto aroro, 
bakorua Yerusalemu na Boyahudi bwonsi, nechinsemo chia Yorodan 
chionsi; 6 bakobatiswa nere as'oroche rwa Yorodan, aroro bagoteba 
ebibe biabo. 7 Ochia korora abanto abange as'Abafarisai 
n'Abasadukai bakomochiera as'okobatisa kwaye, akabatebia, Inwe 
oroiboro rwe ching'iti. ning'o obakurerete gotama endamwamu 
egocha-gocha? 8 Gaki ama amatunda agwenerete ogoonchoka: 9 
nonya timonagoteba emioyo yaino ime, ng'a, Ntore na tata oito 
Ibrahimu: naki nabatebirie, ng'a namagena aya Nyasaye nanyare 
gokora abana as'Ibrahimu. 10 Iga bono egesire kiabekirwe as'emeri 
y'emete: ker'omote otameti amatunda amaya igo obutorwa otugutwa 
as'omorero. 11 Inche as'amache nkobatisera as'engecho 
y'ogoonchoka: korende ere orache nyuma yane nare nechinguru 
kombua, ntagwenere koimokeria ebikoroto biaye; nere orabatise 
n'Omoika Omochenu, nomorero. 12 Oroieru rwaye nkoboko kwaye 
abwate, nekeoreri kiaye nagesibie: nengano nayebongererie gochia 
kiage; korende nayasambe amatete as'omorero otakorimeka. 13 Erio 
Yesu akarua Galili, akagenda akamoorokera Yohana, as'oroche rwa 
Yorodan, anyare kobatiswa nere. 14 Korende Yohana akamotanga, 
ogoteba, Inche ndigetie kobatiswa naye, naye kogocha asende inche? 
15 Yesu akamoiraneria, akamotebia, Ancha iga bono; naki naboigo 
etogwenerete goikerania oboronge bwonsi. Erio agwo 
akamwanchera. 16 Na Yesu erio abatiswa agatira korwa as'amache; 
erio nario igoro akamomanokera akayorora Omoika o Nyasaye 
ogoika buna riruma, rigocha igoro asare. 17 Neriogi rikorua igoro 


rigoteba, Oyo nere Omwana one, omwanchi one, asare ere 
nimogokerete. 


Mathayo 4 


1 Erio Yesu akairwa eroro ime n'Omoika Omochenu, gochia 
gotemwa na saitani. 2 Rigoro eng'atire emebaso emerongo ene 
omobaso nobotuko, nyuma enchara ekamoroma. 3 Akagenda 
omotemi oria akamotebia, Onye naye Omwana o Nyasaye, yatebie 
amagena aya abe amakima. 4 Nere akamoiraneria akamotebia, 
Narikire, Omonto takoba nobogima as'obokima bwoka, nigo akoba 
nobogima ase kera ring'ana rikorua omonwa o Nyasaye. 5 Erio oria 
saitani akagenda nere goika omochie omochenu; akamobeka igoro 
as'egesuri gie hekalu egetambe mono. 6 Akamotebia, Onye naye 
Omwana o Nyasaye, etugute gochia inse: naki narikire, Ere 
nabachike amalaika aye asore: Naende nabakoimokie as'amaboko 
abo, Tobaisa kogochwa okogoro kwao ase rigena. 7 Yesu 
akamotebia, Naende narikire, Tomotema Omonene Nyasaye oo. 8 
Saitani akamoira naende, akagenda nere as'egetunwa egetambe 
mono, akamworokia amanda onsi ay'ense, nobonene bwaye; 9 
akamotebia, Ebio bionsi ninkoe, korantung'amere nagonsasima. 10 
Erio Yesu akamotebia, Genda bwoo Saitani: ekiagera narikire, 
Mosasime Omonene Nyasaye oo, omokorere ere bweka. 11 Erio 
saitani akamotiga; na rora, amalaika bagacha bakamokorera. 12 Yesu 
ochia koigwa ng'a Yohana obekirwe echela, akaimoka akagenda 
Galili. 13 Akaimoka korwa Nazareti, akagenda, agaikaransa 
Kaperinaum, noro nomochie ore as'enyancha as'amabebe a Zabulon 
na Nafutali: 14 rinyare goikerana eriatebetwe nomonwa bw'omobani 
Isaya, ogoteba, 15 Ense ya Zabuloanense ya Nafutali, Enchera 
egochia enyancha ng'umbu ya Yorodan, Galili y'ebisaku; 16 Abanto 
abamenyete omosunte ime Bakarora omobaso omonene, 
Nabaikaransete ense as'ekiriri ki'amakweri, Omobaso obacheire 
barabwo. 17 Korwa ekero ekio Yesu agachaka korandia nagoteba, 
Onchoka, naki bwaikire ang'e obonda bw'igoro. 18 Nere ochia kona 


goetanana chinsemo chi'enyancha ya Galili, akarora abanto habere, 
omonto noyomwabo, Simon okorokwa naende Petero, n'Anderea 
oyomwabo, bakoruta ekeonga enyancha ime; ekiagera nabarubi 
barenge. 19 Akabatebia, Nchuo montunyane inche, nainche 
nimbakore mobe abarubi b'abanto. 20 Na barabwo bagatiga ebionga 
biabo erio kegima, bakamotunyana. 21 Erio akagenda korwa aroro, 
akarora habere naende, omonto noyomwabo, Yakobo omwana o 
Zebedi, na Yohana omwabo, bare obwato ime amo na Zebedi is'obo, 
bakorosia ebionga biabo; akabarangeria. 22 Na barabwo bakabotiga 
obwato boria, bakamotiga is'obo, bakamotunyana. 23 Erio Yesu nigo 
arenge kona goetanana as'ense engima ya Galili, okworokereria ase 
chisunagogi chiabo, okorandia amang'ana amaya ay'obonda, 
okogwenia namarwaire amanene, noborwaire bwonsi bwarenge 
as'abanyene ense. 24 chinkuma chiaye chigakuma ense yonsi ya 
Sham; bakamoretera bonsi abarenge abarwaire, babwatetwe 
noborwaire bondebonde, nobororo, nababwatetwe nebirecha, nabare 
chiosi, nabare bakoiguswa; akabagwenia. 25 Ekamotunyana 
emeganda emenge bakorua Galili, na Dekapoli, na Yerusalemu, na 
Boyahudi, na ng'umbu ya Yorodan. 


Mathayo 5 


1 Ochia koyerora emeganda eria, akarina egetunwa; na rigoro 
aikaransire, agachierwa naborokigwa baye; 2 akamanora omonwa 
oye, akaborokereria, ogoteba, 3 Mbare negesio abanyene obotaka 
bw'omoyo, ekiagera obonda bw'igoro nobwabo. 4 Mbare negesio 
abaichanete; ekiagera nabwo bagocha koremigwa. 5 Mbare negesio 
abare nobwororo: ekiagera barabwo nabaire ense. 6 Mbare negesio 
abare nenchara nerang'o ya boronge: ekiagera barabwo nabaigorigwe. 
7 Mbare negesio abare namabera ekiagera barabwo nababerwe. 8 
Mbare negesio abachenu emioyo: ekiagera barabwo nabamorore 
Nyasaye. 9 Mbare negesio abagokora omorembe: ekiagera barabwo 
nabarokwe abana ba Nyasaye. 10 Mbare negesio abarosigwe 
as'oboronge: ekiagera obonda bw'igoro nobwabo. 11 More negesio 


inwe, ekero bakobarama nakobarosia, nokobatebera kera ring'ana ribe 
as'oborimo, konye nas'inche. 12 Mogoke, nogosasoka: ekiagera 
eng'eria yaino nenene aria igoro. Naki naboigo babarosetie ababani 
barenge ritang'ani riaino. 13 Inwe ninwe omonyo bw'ense: korende 
noria omonyo kosarekire, as'enchera ki orabekwe omonyo? 
Togwenereti gento kende tatiga ogotugutwa isiko, otiringwe nabanto. 
14 Inwe ninwe omobaso bw'ense. Omochie tokobiseka goikaransete 
as'egetunwa igoro. 15 Nonya nabanto tibagotongia etaya nakoyebeka 
egetonga ime; korende nas'ekebekerero kiaye, ebaa omobaso bonsi 
abare nyomba ime. 16 Nomobaso oino obare boigo as'abanto bonsi, 
goika bayerore emeremo yaino emiya, bamotogie Iso oino ore igoro. 
17 Timokaga ng'a nachire inche gosaria ogochika, gose chiria 
chibuku chi'ababani: tincheti as'ogosaria, korende as'ogoikerania. 18 
Naki nekeene nabatebirie, ng'a goika igoro nense biete, tegoeta 
enuguta eyemo nonya negeke ekemo as'ogochika, goika bionsi 
biikerane. 19 Gaki omonto bwensi orasarie amachiko aya, erimo 
as'aya are amake, nakworokereria abanto boigo, oyo narokwe omoke 
mono as'obonda bw'igoro: noyorayakore nakoyorokereria, oyo nere 
orarokwe omonene as'obonda bw'igoro. 20 Naki nabatebirie inwe, 
obwo oboronge bwaino botabueti obwo bw'abariki n'Abafarisai, 
timogosoa nonya ng'ake as'obonda bw'igoro. 21 Mwaigwete ng'a 
abanto ba kare mbatebetigwe, Toita; noyo oraite nabe omonto 
okonacherwa ekina ki'ogokwa. 22 Ko inche nabatebirie ng'a ker'onde 
omo orageche oyomwabo, oyo nere orabe omonto okonacherwa 
ekina; noyoramomogorere oyomwabo, nabe omonto bw'ebarasa 
(agambigwe); noyoramoroke oyonde, Omokayayu, nomogwenere 
omorero o chaanam. 23 Gaki gokoreta esadaka yao as'esadaka 
ekoruerwa, gokwainyoire agwo ng'a oyomino nare nering'ana asore, 
24 yetige esadaka yao agwo as'esadaka ekoruerwa, genda ritang'ani, 
mwanchane noyomino, erio irana orue esadaka yao. 25 Anchana 
nomogosoeri 00 bwango, ekero ore nere 'nchera, tabaisa gokoira 
as'omogambi, nomogambi akobeke as'okoboko gw'esagini, obaise 
kobekwa echela ime. 26 Nekeene nagotebirie, tokorua aroro nonya 
ng'ake goika oakane ebesa y'omoerio. 27 Mwaigwete ng'a riatebetwe 


kare, Totomana: 28 korende inche nabatebirie, ng'a ker'onde omo 
oramorigererie omokungu as'ogotomana, osaririe nere egeka ekio 
as'omoyo oye. 29 Naye onye eriso riao ri'okoboko gw'okorio 
rigokogocha, rirusie oritugute are naye; naki nogwenerete gesire 
ekimo kiao ekemo, kobua gotugutwa omobere oo omogima ase 
chaanam. 30 Konye gokogochwa nokoboko kwao gw'okorio, 
konache ogotugute are naye; naki nogwenerete gesire ekimo kiao 
ekemo, kobua gotugutwa omobere oo omogima ase chaanam; 31 
naende riatebetwe, Oyoratige mokaye, amoe rirube ri'okomotiga. 32 
Korende inche nabatebirie, ng'a ker'onde omo oratige mokaye, otanga 
nas'engecho y'obotomani, nkomobekare as'ogotomana; 
noyoramonyuome oyotigirwe otomanire. 33 Naende mwaigwete ng'a 
mbatebetigwe abanto ba kare, Toria emuma ya bosa, korende 
mochiikerie Omonene chiira chiao. 34 Korende inche nabatebirie, 
Totiana as'egento gionsi; tari as'igoro, ekiagera nekerogo kia 
Nyasaye; 35 gose as'ense, ekiagera nao agotorera amagoro aye; gose 
ase Yerusalemu, ekiagera nomochie bw'Omoruoti omonene. 36 Gose 
as'omotw'oo totiana, ekiagera tokonyara gokora orochugu oromo 
robe ororabu gose oromwamu. 37 Amang'ana aino abe, Ee, ee; Taibo, 
taibo; naki ayakomenteka as'aya, ig'akorua as'oria omobe. 38 
Mwaigwete ng'a mbatebetigwe, Eriso as'eriso, erino as'erino; 39 ko 
inche nabatebirie, Timobaisa gotiemana noria omobe; korende 
omonto karagoake emboto y'okorio, moonchorere neya kabere. 40 
Nomonto origetie gogosoera nakoira eganchwa yao, motigere negoti 
nero. 41 Nomonto ogokoira nechinguru emaili eyemo, genda nere 
goika chimaili ibere. 42 Oyo kogosaba moe, noyo origetie singo, 
tomoa amagega. 43 Mwaigwete mbatebetigwe, Ancha omogisangi 
o0, nomobisa oo omogeche. 44 Ko inche nabatebirie, Banche ababisa 
baino, mobasabere ababarosirie; 45 monyare koba abana b'Iso oino 
ore igoro: ekiagera ere nigo akobabareria omobaso oye, ababe 
nabaya, abatweria embura abakori boronge nabatakori boronge. 46 
Naki kamoranche ababanchete, eng'eria ki more nero? Inee, nonya 
mbaria bakobanga tibari gokora bo? 47 Nainwe kamorakwanie 
abamino boka, mbuya ki mwamenta? nonya mbaria ebisaku tibari 


gokora bo? 48 Gaki inwe namobe abasera, buna Iso oino ore igoro 
are omosera. 


Mathayo 6 


1 Mwerende timokora obuya bwaino as'obosio bw'abanto babarore, 
naki komogokora ayio, timori neng'eria as'Iso oino ore igoro. 2 Gaki 
gokorua esadaka, tobugia eng'oma as'obosio bwao, buna baria 
abang'ainereria bagokora ase chisunagogi nase chinchera chinene 
chi'emechie, korigia kobakwa nabanto; nekeene nabatebirie, 
banyorire eng'eria yabo. 3 Korende aye gokorua esadaka, nonya 
nokoboko kwao gw'okobee tikomanya eki kogokora okoboko kwao 
gw'okorio. 4 Enyare koba bobisi esadaka yao, n'Iso oyokorora bobisi 
nakoakane. 5 Kamogosaba, timokoba buna baria abang'ainereria: 
ekiagera barabwo igo banchete gosaba nagotenena ase chisunagogi 
nas'amatabekania e chinchera, banyare kororwa nabanto. Nekeene 
nabatebirie, banyorire eng'eria yabo. 6 Korende aye gogosaba, soa 
enyomba yao ime, naende kagwasiekire egesieri, mosabe Is'oo ore 
bobisi; na Is'oo oyokorora bobisi nakoakane. 7 Korende kamogosaba 
timogotererera amang'ana a bosa buna baria b'ebisaku: naki barabwo 
nigo bagokaga ng'a nabaigugwe as'amang'ana abo are amange. 8 
Gaki timoba omogwekano oyomo nabarabwo: naki Iso oino 
oyamanyire aya morigetie, rigoro motaramosaba. 9 Inwe gaki saba 
iga: Tata oito ore igoro, erieta riao ribe buya, obonda bwao boche. 10 
Obwanchani bwao bokoreke ense, buna bwakoretwe igoro. 11 Toe 
ntwe rero endagera yaito. 12 Naye otige ebibe biaito buna intwe 
twatigire abagotokora bobe. 13 Togotoira as'ogotemwa, ko tokonye 
noria omobe. Naki obonda, nechinguru, nobonene, nobwao, emiaka 
nemiaka. Amina. 14 Naki inwe kamorababere abanto ogosaria 
kwabo, n'Iso oino o igoro nababere inwe. 15 Korende motababereti 
abanto ogosaria kwabo, n'Iso oino takobabera ogosaria kwaino. 16 
Komokweng'ata timokonyiria amasio aino buna baria abang'ainereria, 
ekiagera barabwo nigo bakonyiria amasio abo banyare kororwa 
nabanto ng'a barabwo mbeng'atete. Nekeene nabatebirie, banyorire 


eng'eria yabo. 17 Korende aye gokweng'ata, eake amaguta omotwe 
o0, bwesibie nobosio bwao. 18 Tobaisa kororwa nabanto ng'a 
mbweng'atete, ororekane as'Is'oo ore bobisi; na Is'oo, oyokorora 
bobisi, nakoakane. 19 Timogacha chinibo chiaino as'ense, as'ebio 
ebigwankwa nobobosu bigosaria, nabaibi bakobochora nakoiba: 20 
korende chinibo chiaino chigache igoro, as'egento getagosareka 
as'ebigwankwa gose obobosu, nabaibi tibakobochora nonya nkoiba. 
21 Naki as'enibo yao ere, nenkoro yao nao ekoba. 22 Etaya 
y'omobere neriso; konye eriso riao rire buya, nomobere oo bwonsi 
nobe nomobaso. 23 Korende, eriso riao onye rire ribe, nomobere oo 
ig'orabe omosunte bwonsi. Noria omobaso ore ime asore, onye obaire 
omosunte, omosunte nobe omonene naki! 24 Onde tari oranyare 
kobakorera abanene habere, naki nageche oyomo naende nanche 
oyonde, gose nabwatane noyomo nagochaya oyonde. Timokonyara 
gokorera Nyasaye nenibo. 25 As'aya nabatebirie inwe, timona 
korengereria as'obogima bwaino, ekimorarie, gose ekimoranywe; 
gose as'emebere yaino, ekimorabeke. Inee, boria obogima tibori 
obuya kobua endagera, noria omobere tori omuya kobua chianga? 26 
chirigererie chinyoni chi'igoro; chirochio chitasimeka, chitagesa, 
chitasangereria as'ebiage; na chirochio Iso oino o igoro nere 
ngochirageriare. Inee, inwe timogwenereti kobua chirochio? 27 
Korende ning'o asemore oranyare as'ogwechanda komenta 
as'obotambe bwaye ekerengo ki'okoboko okomo? 28 Na chiria 
chianga na chirochio, naseki mogochiechandera? Inyora ebisicha 
bi'ebirubo, buna bikomera; tibirigokora emeremo nonya 
tibirigwesisa; 29 korende nabatebirie, nonya Sulemani nobonene 
bwaye bwonsi, tabegete chianga buna kere egesicha ekemo ki'ebi. 30 
Na boria obonyansi bw'ekerubo, bokororekana rero, na mambia 
bwarutwa as'endobe, onye Nyasaye okobobisia boigo, takomenta 
mono igo kobabisia inwe, inwe abake b'okwegena? 31 Gaki, 
timogwechanda, mogoteba, Ninki torarie? gose, Ninki toranywe? 
gose, Ninki torabeke? 32 Naki ebi bionsi bikorigigwa na baria 
b'ebisakusaku; naki Iso oino o igoro omanyire buna morigetie chi 
bionsi. 33 Korende ritang'ani rigia obonda bwa Nyasaye noboronge 


bwaye, nebi bionsi namomenterwe inwe. 34 Gaki timogwechandera 
ay'ankio: ekiagera ankio nariechande rinyene. Bwaisanire rituko 
obobe bwaye. 


Mathayo 7 


1 Timogambia, monyare kogambigwa. 2 Naki ekina mokonacha, 
nakio morache konacherwa. Nekerengo mokorengera, nakio 
morarengerwe. 3 Naye inki ogokerigereria ekeogoto kere as'eriso 
ri'oyomino, ko tomanyeti omoribo ore eriso riao aye? 4 Gose naki 
oratebie oyomino, Ntiga nkorusie ekeogoto ekio as'eriso riao, 
nomoribo nore eriso riao aye? 5 Omong'ainereria, erusie aye 
omonyene omoribo ore eriso riao, nario orarore buya komorusia 
oyomino ekeogoto kere eriso riaye. 6 Ekere ekiya timoa chisese, gose 
timoitera chiruru chiaino as'obosio bwe chingurue, tichicha 
gochitacha namagoro abo, naende chibaonchokere chibatandore. 7 
Saba, namoegwe, rigia namorore; tura namoigorerwe. 8 Naki onde 
bwonsi ogosaba nkonyorare, noyokorigia nkororare, noyogotura 
naigorerwe. 9 Gose ning'o ore asemore, orasabwe obokima 
nomwan'oye, oramoe rigena? 10 Gose, oyogosabwa enswe, oramoe 
eng'iti? 11 Gaki, inwe abamore ababe, onye momanyete kobaa abana 
baino ebiegwa ebiya, inee, n'Iso oino ore igoro takomenta mono 
kobaa amaya abwo bakomosaba? 12 Gaki ande onsi moyarigetie 
mokorerwe nabanto, nainwe bakorere bo. Ekiagera ayio naro 
ogochika nababani. 13 Soa inwe as'egesieri kere ekegote; ekiagera 
egesieri nekegare, nenchera nengare ekogenda obosirij nabange 
bakogesoa ekio. 14 Ekiagera egesieri nekegote, nenchera nenyerere 
ekogenda as'obogima, nabakonyerora nabake. 15 Mwerende 
nababani b'oborimo, barabwo abwo bagocha asemore babegete 
chingobo chie ching'ondi, nabarabwo ime nigo bare chisese 
chi'orosana chikoria kegima. 16 As'amatunda abo namobamanye. 
Inee, mogotwa amasabibu as'amagwa? gose amako as'amageri? 17 
Naboigo omote bwonsi omuya okwama amatunda amaya, nomote 
omobe nigokwama amatunda amabe. 18 Omote omuya tokonyara 


kwama amatunda amabe, nonya nomote omobe tokonyara kwama 
amatunda amaya. 19 Omote bwonsi otameti amatunda amaya 
nigokobutorwa otugutwa endobe. 20 Naboigo, nas'amatunda abo 
morabamanyere barabwo. 21 Tari omonto bwonsi ogontebia, 
Omonene, Omonene, orasoe ime as'obonda bw'igoro, korende 
noyogokora obwanchani bwa Tata one ore igoro. 22 Ase rituko riria 
nabange barantebie, Omonene, Omonene, intwe titware gokora 
obobani as'erieta riao? nas'erieta riao goseria ebirecha, nas'erieta riao 
gokora ogokumia okonge? 23 Nainche erio nimbatebie boronge 
abanto baria, Timbamanyeti inwe nonya ng'ake: karwe asende inwe 
abakori ebibe. 24 Gaki onde omo oyokoigwa amang'ana ane aya, 
nakoyabwata, nagwekanigwe nomosacha omonyene obong'aini, 
oagachete mwaye as'egetare igoro: 25 embura egatwa, omogoko 
ogacha, amo nomwaga, bigachia as'enyomba eria, tiyagwa: ekiagera 
oboroso bwaye boagachire as'egetare igoro. 26 Nonde omo 
oyokoigwa amang'ana ane aya, gotayabwata, nagwekanigwe 
nomosacha omokayayu, oagachete mwaye as'amaroba: 27 embura 
egatwa, omogoko ogacha, amo nomwaga, bikaaka enyomba eria 
ekagwa; nokogwa kwaye gokaba okonene mono. 28 Yesu gakorire 
amang'ana aya, ekaba ngokumiere emeganda eria as'okworokereria 
kwaye; 29 naki igarenge koborokereria buna oyore nechinguru, tari 
buna baria abariki. 


Mathayo 8 


1 Yesu ochia korua egetunwa igoro agatunyanwa nemeganda 
emenge. 2 Rora, agachierwa nomonyene oborwaire bokorokwa 
ukoma, akamosasima, akamotebia, Omonene, onye korigetie, 
nonyare gonsibia. 3 Agakorambora okoboko kwaye akamokuna; 
akamotebia, Nanchire; sibeka. Erio agwo akagwenigwa oborwaire 
bwaye. 4 Yesu akamotebia, Rigereria totebia 'mont'onde ring'ana; 
genda omworokie omokuani omobere oo, orue ekeegwa giachigetwe 
na Musa, obe okweorokia asebare. 5 Naende ochia gosoa 
Kaperinaum, agachierwa nomonene oyomo bw'abasigari, 6 


okomosorora nakomotebia, Omonene, omosomba one nyomba araire, 
oborwaire b'okomoigusia, nigo akoromwa mono. 7 Yesu akamotebia, 
Inche ninchiche komogwenia. 8 Oria omonene bw'abasigari 
akamoiraneria akabora, Omonene, inche tari omonto orachicherwe 
naye osoe inse as'ekerama kiane: korende atora ring'ana erimo rioka, 
nomosomba one nagwene. 9 Naki ninche nomonto or'inse 
as'ogochika, ninde nabasigari inse asende; nainche kondatebie oyo, 
Genda, ogenda; kondatebie oyo, Nchuo, ocha; kondatebie omosomba 
one, Kora eri, okora. 10 Yesu ochia koigwa ayio agaichana, 
akabatebia abamotunyanete, Nekeene nabatebirie, nonya nas'Isiraeli 
tinanyakorora okwegena okoreng'aine oko: 11 korende nabatebirie 
ng'a abange nabache korwa mocha na bosongo, nabaikaranse amo 
n'lbrahimu, n'lsaaka, na Yakobo, as'obonda bw'igoro; 12 na baria 
abana b'obonda nabatugutwe isiko as'omosunte; nakebe nekerefo 
nokoriania amaino. 13 Yesu akamotebia omonene bw'abasigari, 
Genda bwoo, nabe asore koreng'ana nogwancha kwao. Akagwenigwa 
oria omosomba oye as'ekero keria. 14 Yesu akagenda 'nyomba ase 
Petero, akarora ng'ina mokaye oraire, orwarete oborwaire. 15 
Akamokuna okoboko kwaye, oborwaire bokamotiga; akaimoka 
korwa as'araire, akaba nkomokorerare. 16 Bwachia koira, 
bakamoirera abanto abange ababwatetwe nebirechaakabarusia 
ebirecha ase ring'ana; na bonsi konya banyarekire akabagwenia; 17 
rinyare goikerana erio riatebetwe nomobani Isaya, ogoteba, 
Omonyene akaimokia oboreu bwaito, akayabogoria namarwarre aito. 
18 Na Yesu agachia korora oetananirwe nemeganda emenge, 
agachika koimoka korwa aroro kogenda ng'umbu. 19 Agachierwa 
nomonto oyomo omoriki, akamotebia, Aye Omworokia, ningotunye 
as'ogochia onsi. 20 Yesu akamotebia, Ebibwe mbire namakuruma, 
nechinyoni chi'igoro nchire nebiswa, korende Omwana-o- 
mwanyabanto tari naas'akobeka omotw'oye. 21 Noyonde 
as'aborokigwa baye, akamotebia, Omonene, ing'a ribaga ritang'ani 
ngende gotindeka tata. 22 Yesu akamotebia, Ntunyana inche, obatige 
abakure batindeke abakure babo. 23 Goika ochia korina obwato 
agatunyanwa naborokigwa baye 24 Rora, omwaga omonene ogasoa 


aria as'enyancha, goika obwato bokaba ngotubwabore nemerindo: 
nere omonyene konya orarire. 25 Bakamochiera aborokigwa baye 
bakamotura, bakomotebia, Omonene, tokonye; ngosiratore! 26 
Akabatebia,Naki mokwoboa inwe! More nokwegena ogoke! Erio 
agwo agalenena akayekania embeo nenyancha; gokaba ogotoerera 
okonene. 27 Bagaichana baria abanto, bagateba, Omonto ki oyo, 
nonya nembeo nenyancha chikomoigwera. 28 Ogochia goika 
ng'umbu, ense y'Abagadari, akaorokerwa nabanto babere babwatetwe 
nebirecha, nabarabwo bakarua chimbera; nabatindi mono abanto 
abwo, goika omonto onde takonyara goeta enchera eria, 29 
Nabarabwo bakaaka egeturi, bakobora, Inki ntwe tore naye, Omwana 
o Nyasaye? Inee, ngwachire aiga gotoita ekero giaito getaraika? 30 
Riicho rie chingurue chinyinge ndiarenge aroro, rire are nabarabwo, 
rikorisia. 31 Ebirecha biria bikamosorora, bikobora, Onye 
gwatorusia, tiga tosoe ase riicho rie chingurue. 32 Akabitebia Genda. 
Bikarua abanto baria babere, bikagenda bigasoa ase chingurue; 
narirorio, erio riicho rionsi rigatirimboka eora, rigasoa enyancha, 
chigakwa amache ime. 33 Nabarisia bagatama, bakagenda sobo; 
bakagenda bakarandia ayabanyorete onsi, naya baria babwatetwe 
nebirecha; 34 nekero ekio bagasoka abanto omochie omogima 
kogenda koumerana na Yesu: bachia komorora bakamosorora anyare 
korua ase chinsemo chiabo agende aande. 


Mathayo 9 


1 Agasoa obwato akamboka, akagenda omochie oye. 2 Na rigereria, 
bakamoimokia omonto ore noborwaire bw'okoigusia, oraire 'borere, 
bakagenda nere asare. Yesu ochia korora okwegena kwabo 
akamotebia omonyene oborwaire, Enkoro yao tiga ereme, omwana 
one; ebibe biao biabeirwe. 3 Erio abande as'abariki bakabora 
as'emioyo yabo, Oyo Nyasaye akorama. 4 Yesu akamanya 
ebirengererio biabo, akabatebia, Naseki inwe mokorengereria 
ebirengererio ebibe ase chinkoro chiaino? 5 Naki, erire eriango 
ndiriri, goteba, Biabeirwe asore ebibe biao, gose goteba, Imoka 


ogende? 6 Korende monyare kemanya ng'a Omwana-o-mwanyabanto 
nare nokobua as'ense okwabera ebibe, (erio agwo akamotebia oria 
omonyene oborwaire), Imoka, obogorie oborere bwao ogende mwao. 
7 Agatenena akagenda mwaye. 8 Emeganda yachia korora aria 
egakumia, bakamotogia Nyasaye, oyokoa mwanyabanto okobua 
engecho eyio. 9 Goika Yesu ochia goeta korwa aroro akamorora 
omonto oyomo oikaransete aase bakobangerwa ebango, erieta riaye 
okorokwa Mathayo: akamotebia, Ntunyana. Akaimoka, 
akamotunyana. 10 Ekaba ekero ekio oikaransete enyomba okoria 
endagera, erio bagacha abakorusia ebango abange nabanyene ebibe, 
bagaikaransa amo na Yesu naborokigwa baye. 11 Na baria 
Abafarisai, bachia kobarora, bakababoria baria aborokigwa baye, 
Naki omworokia oino akoria amo nabakorusia ebango nabanyene 
ebibe? 12 Ochia koigwa akabatebia, Abare buya tibakorigia 
omorwaria, korende abare abarwaire nabwo bakorigia omorwaria. 13 
Genda morinyore engecho yaye ring'ana eri: Inche igo ndigetie 
amabera, tari ekeng'wanso: naki tincheti kobarangeria ababoronge, 
korende abanyene ebibe. 14 Erio bakamochiera aborokigwa ba 
Yohana, bakamotebia, Naki ntwe Abafarisai tokweng'ata botambe, 
naborokigwa bao tibakweng'ata? 15 Yesu akabatebia, Tibakonyara 
korera abana b'enyangi kareo omonene bw'enyangi amo nabarabwo, 
korende amatuko nache arache korusigwa asebare omonene 
bw'enyangi; nario barache kweng'ata. 16 Gose tari omonto onde 
okobeka ekeraka ki'eanga enyia as'eanga engotu: naki keria 
kiabegetwe nigo kegotandora eanga eria, nase yatandogete ake nigo 
ekonagochiererera. 17 Gose tibakonyara kobeka edivai enyia ase 
chichuba chingotu: kabarabeke bo, chiria chichuba nigo chigwateka, 
edivai yaiteka, nechichuba chiasira: korende edivai enyia nigo 
ekobekwa ase chichuba chinyia, chiasirana chionsi ibere. 18 Ekero 
akobatebia ayio, erio agacha omonene oyomo, ukamosasima 
okobora, Omoiseke one bono iga oisire gokwa; korende nchuo aye, 
omobekere okoboko, nere nagwene. 19 Yesu akaimoka 
akamotunyana omonto oria, ere naborokigwa baye. 20 Ekero ekio 
omokungu oyomo, orenge noborwaire bw'okorua amanyinga korwa 


emiaka ikomi nebere , akamochiera korwa nyuma, agakuna 
omobarero bw'eanga yaye; 21 ekiagerete agateba omoy'oye ime, 
Kondakune eanga yaye, ningwene: 22 korende Yesu agaonchoka, 
ochia komorora akamotebia, Kabe nomoyo omoremu, omosubati; 
okwegena kwao gwakogwenirie. Akagwena omokungu oria, akaba 
omogima korwa ekero keria. 23 Yesu ochia goika enyomba y'omonto 
oria omonene, akabarora abakobugia ebiroria nabanto 
basangereregete bagokora riroroche, 24 Akabatebia, Irana nyuma: 
naki omwana takweti, nokorara araire gwoka. Bakamosekerera mono. 
25 Erio basokigwa isiko baria basangereregete amo, agasoa ime 
akamobwata okoboko; akaimoka oria omwana. 26 Amang'ana aya 
agakuma ense eria yonsi. 27 Yesu ogoeta okorua aaria, abanto babere 
emeuko bakamotunyana, bakoaka egeturi, bakobora, Tororere 
amabera, omwana o Daudi. 28 Ochia gosoa nyomba bakamochiera 
asare emeuko, Yesu akababoria, Inee, mwanchire ng'a ninyare inche 
gokora ring'ana eri? Bakamotebia, Ee, Omonene, 29 Erio agwo 
akabakuna amaiso, akabatebia, Koreng'ana nokwegena kwaino abe 
asemore. 30 Amaiso abo akaramokia. Yesu akabachika bokong'u, 
Rigereria 'monto onde tabaisa komanya. 31 Barabwo bagasoka isiko, 
bakarandia amang'ana aye as'ense yonsi. 32 Baria bagochia gosoka 
isiko ekero ekio, abanto bakamoretera omonto rimama, ore 
nekerecha. 33 Ekerecha giachia goserigwa riria rimama rigakwana; 
emeganda egakumia, ekobora, As'Isiraeli 'monto onde tararorekana 
engeoho buna eye. 34 Baria Abafarisai bakobora, Nigo akobarusia 
ebirecha as'omonene bw'ebirecha. 35 Yesu agaetanana emechie yonsi 
nebichie okworokereria ase chisunagogi chiabo, okorandia amang'ana 
amaya ay'obonda, nakogwenia obonyareku noborwaire bwonsi. 36 
Ochia koyerora emeganda y'abanto, akabarorera amabera; ekiagera 
barenge nokorosa, nogwatananeka buna ching'ondi chkari nomorisia. 
37 Erio agwo akabatebia aborokigwa baye, Rigesa ekeene nerinene; 
korende abakori emeremo nabake. 38 Gaki mosabe Omonene bwe 
rigesa abatome abakori emeremo ase rigesa riaye. 


Mathayo 10 


1 Akabarangeria baria aborokigwa baye ikomi nababere, akabaa 
okobua as'ebirecha ebibe, as'okobiseria, nokogwenia obonyareku 
bwonsi noborwaire bwonsi bwa mwanyabanto. 2 Namarieta abo baria 
abatomwa ikomi nababere naro aya: oyo bwe ritang'ani, Simon 
okorokwa Petero, n'Anderea momura omwabo; Yakobo omwana o 
Zebedi na Yohana momura omwabo; 3 Filipo, na Baritholomayo; 
Thomas, na Mathayo, omobangi ebango; Yakobo bw'Alufayo, na 
Thadayo; 4 Simon Omokanani; na Yudasi Omoisikariota, nere 
oyomoruete. 5 Aba ikomi nababere Yesu akabatoma, akabachika, 
agateba, Enchera y'ebisaku timogenda ende yonsi, nonya nomochie 
bw'Abasamaria timosoa onde bwonsi. 6 Ko mbuya morachichiere 
ching'ondi chinsiru chi'enyomba y'Isiraeli. 7 Nainwe as'okogenda 
kwaino, randia, motebe: Obonda bw'igoro bwaikire ang'e. 8 
Nabarwarete bagwenie, abakure babokie, abare noborwaire 
bw'ukoma basibie, ebirecha birusie. Mwaeirwe bosa,karue bosa. 9 
Timokora emonga y'ethahabu, gose efetha, gose chitai as'ebimoya 
biaino. 10 Timobogoria chisaro chi'orogendo nonya nechikansu ibere, 
nonya nebikoroto, nonya nenyimbo: naki omokori emeremo 
nagwenerete endagera yaye. 11 Nomochie onde bwonsi morasoe, 
nagachie gonsi, rigereria oyogwenerete ime, moikaranse aroro goika 
mosoke. 12 Nainwe ekero mogosoa enyomba eria, yekwanie. 13 
Nero kegwenerete enyomba eria, omorembe oino nonyeikere igoro 
asere; konye tegwenereti, omorembe oino nobairanere inwe. 14 Noyo 
otabaroiseti inwe onde bwensi, gose okoigwa amang'ana aino, mobe 
kamokorua enyomba eria gose omochie oria, kong'onta orotu 
rw'amagoro aino. 15 Nekeene nabatebirie, nebe buya kobua ase 
Sodomu na Gomora ase rituko ri'ekina kobua omochie oria. 16 
Rigereria, nabatomire inwe, omogwekano bwe ching'ondi gatigati ye 
ching'iti chi'orosana. Naboigo mobe nobong'aini buna eng'iti, 
nobwororo buna riruma. 17 Nainwe erende na mwanyabanto; naki 
barabwo nababasokie nakobaira ase chibarasa chiabo, nase 
chisunagogi chiabo, nababachwanie chinkini. 18 Nainwe namoirwe 
goika as'obosio bw'abagavuna nabaruoti asende, koba okweorokia 
asebare nas'ebisaku. 19 Korende rigoro bakobaira, timoichana buna 


mogocha koiraneria ase 'nchera ki gose as'amang'ana ki; naki as'ekero 
keria namoegwe eri mogokwana, 20 naki tari inwe mogokwana, 
n'Omoika o Iso oino ogokwana asemore ime. 21 Korende oyomwabo 
namorue oyomwabo akwe, n'ise namorue omwan'oye, nabaria abana 
nababaimokere abaibori babo kobabeka as'ogoitwa. 22 Nainwe 
namogechwe nabanto bonsi as'erieta riane; korende oyoraremererie 
goika omoerio, oyio nakonyeke. 23 Nabarabwo kabarabarosie 
as'omochie oyo, tama gochia as'oyonde; naki nekeene nabatebirie, 
timokoyekora emechie y'lsiraeli atacheti oria Omwana-o- 
mwanyabanto. 24 Omworokigwa takoba omonene as'omworokia oye, 
gose omosomba takoba omonene as'omonene oye, 25 yamoisanire 
omworokigwa koba buna omworokia oye, nomosomba buna 
omonene oye. Inee, ere omonyene enyomba onye bamorokire erieta 
ria Beelizebuli, tai kobua abwo bare b'enyomba yaye? 26 Gaki 
timobairoka baria: ekiagera rinde tiriri riakunegetwe ritache 
gokunorwa kegima, gose riabisegete ritache komanyekana. 27 Eri 
nkobatebia omosunte ime, ritebe as'omobaso, neri mokoigwa 
as'ogoto, rirandie igoro ase chinyomba. 28 Nainwe timoiroka 
abagoita omobere, abatanyare goita oria omoika: kobua moiroke oyo 
oranyare kobiita omobere nomoika bionsi ase chaanam. 29 Inee, 
chinchiro ibere tichiri kogorwa egesabwa ekemo? Ko nonya nakamo 
kaye tigakogwa inse Iso oino atamanyeti. 30 Korende inwe, nonya 
nechio chitukia chi'emetwe yaino chionsi chiabarirwe. 31 As'ayio 
timoiroka; inwe nabaya kobua ebinyoni ebinge. 32 As'ayio 
ker'omonto oranyatore as'obosio bwa mwanyabanto, nainche nanche 
komwatora as'obosio bwa Tata one ore igoro. 33 Korende 
oyoranyange as'obosio bwa mwanyabanto, nainche namwange 
as'obosio bwa Tata one ore igoro. 34 Timokaga ng'a nachire kobeka 
omorembe as'ense: tincheti koyobeka omorembe, korende nachire 
kobeka omoro bw'esegi. 35 Naki eki nacheire inche, nokobatanana 
omonto n'ise, nomosubati na ng'ina, na moka-momura, na 
ng'inabiara. 36 Nababisa b'omonto nababe abanto b'enyomba yaye. 
37 Oyo bwanchete ise gose ng'ina kobua inche, tangwenereti. Noyo 
bwanchete omwan'oye omomura, gose enyaroka, kobua inche, 


tangwenereti. 38 Noyo tabwateti omosalaba oye antunyane, 
tangwenereti inche. 39 Oyoranche obogima bwaye nabosirie, 
noyorabosirie obogima bwaye as'engecho yane naborore, 40 
Oyobanchire inwe, onyanchire nainche; noyonyanchire inche, 
bwanchire noyo ontomete. 41 Oyobwanchire omobani as'erieta 
ri'omobani, nanyore eng'eria y'omobani; noyobwanchire oyio 
oboronge, ekiagera nomonyene oboronge, nanyore eng'eria y'oyio 
oboronge. 42 Noyo oramosibie oyomo obo as'abake aba egetabo 
ki'amache amakendu oka as'erieta ri'omworokigwa, nekeene 
nabatebirie eng'eria yaye tegosira nonya ng'ake. 


Mathayo 11 


1 Ekaba Yesu agachia gokora okobachika aborokigwa baye ikomi 
nababere, akaimoka korwa aaria arenge, akagenda kworokereria 
nakorandia as'emechie yabo. 2 Nere Yohana ochia koigwa aaria 
as'agasibire ebitage bia Kristo, agatoma aborokigwa baye komoboria, 
3 Aye naye ogocha, gose nomoao tokoganya? 4 Yesu akabairaneria 
akabatebia, Genda momoiranerie amang'ana Yohana ayamwaigwa 
naya mwarora; 5 emeuko nkororere, nebirema nkogendabire, 
nabanyene ukoma ngosibigwabare, nemetino nkoigwere, nebitondo 
nkobokigwabire, nabataka nkoranderigwabare amang'ana amaya. 6 
Nare negesio oyotagochiri asende inche. 7 Nabwo bachia koimoka, 
Yesu agachaka kobaboria baria emeganda ase Yohana: Inki 
mwachiete korora aria eroro ime? Egetonto gegotengechigwa 
nembeo? 8 Korende inki mwagendete isiko gokerigereria? omonto 
oboirie chianga chinterere? Rigereria, abakweboa chianga chinterere 
iga bare ase chinyomba chi'abaruoti. 9 Korende inki mwachiete 
korigereria aaria? Nokorigia korora omobani? Naboigo nabatebirie 
inwe, naende kobua omobani. 10 Naki oyo nere orikeretwe 
amang'ana aya: Rigereria, inche namotomire omotomwa one 
as'obosio bwao, Oyorache korosia enchera yao otang'aine asore. 11 
Nekeene, nabatebirie inwe, onde taratoka as'abaiboire nabakungu ore 
omonene kobua Yohana Omobatisi: nere oyore omoke as'obonda 


bwa igoro nomonene kobua ere. 12 Korende korwa amatuko aye 
Yohana Omobatisi goika bono, obonda bw'igoro igo bogosogwa 
nechinguru, nabwo abanyene chinguru bakoboira nechinguru. 13 
Naki ababani bonsi namachiko, iga barekobana goika Yohana. 14 
Nainwe onye mwarigirie koriancha, ere nere. Elija ogocha-gocha. 15 
Oyore namato akoigwa, aigwe. 16 Korende naki ndakegwekanie 
ekegori eke? Nkegwekaine nabana bagoikaransa chichiro, 
bakobarangeria abagisangio babo, bagoteba, 17 Twababugeirie 
ebiroria, nainwe timogotenga; twarerire, timorigoichana. 18 Naki 
Yohana nachete, tarekoria gose tarekonywa: bagakwana, Nare 
nekerecha. 19 Omwana-o-mwanyabanto nachete okoria nakonywa: 
barabwo bagateba, Oyo nere, omonto omoribobe nagotinda nedivai, 
omosani bw'ababangi nabanyene ebibe! Nobong'aini bwaeirwe 
oboronge nabana baye. 20 Erio agwo agachaka koyiomania emechie, 
as'ebitage biaye bie chinguru biakorekire ime ebinge, ekiagera 
etaonchogeti. 21 Obobe nobwao, Korazen! obobe nobwao 
Bethisaida! ekiagera onyore mbiakoregete ase Turo na Sidon ebitage 
bie chinguru biakoregete asemore, anga mbaonchogete kare 
nakobeka egetambaa gie chigunia neribu. 22 Nabatebirie inwe 
nakebe ekiororo ase Turo na Sidon ase rituko ri'ekina kobua ekiaino 
inwe. 23 Naye Kaperinaum oimokererigwe goika igoro, noche 
goikigwa goika as'amakweri. Ekiagera ebitage bie chinguru 
biakorekire asore aye, onye mbiakoregete ase Sodomu anga 
noikaransete omochie oyio goika rituko ria rero. 24 Korende 
nabatebirie, inwe, ng'a nakebe ekiororo as'ense ya Sodomu ase rituko 
ri'ekina kobua ekiao aye. 25 As'ekero keria Yesu akairaneria 
agakwana, Nakobakire aye Tata, Omonene o igoro nense, ekiagera 
amang'ana aya kwabisire abare nechisemi nobong'aini, kwabaigoreire 
abana. 26 Naboigo are, Tata, ekiagera nagwenerete asore abe bo. 27 
Amang'ana onsi naeirwe inche na Tata one; gose tari onde 
omomanyete Omwana tatiga ere Tata, nonya tari onde omomanyete 
Tata tatiga Omwana, nonde bwonsi oria Omwana aranche 
komoorokeria. 28 Nchuo asende inwe mwensi abwo mwarosigwe 
as'emeremo emerito, abwo mwabunekire nechigurube, nainche 


nimbatimokie. 29 Mwetweke egesibo kiane, mwegere asende, 
ekiagera inche nomwororonde, nomoitongo bw'omoyo: nainwe 
namorore ogotimoka as'emebere yaino. 30 Naki egesibo kiane 
nekiororo, negurube yane nengusu. 


Mathayo 12 


1 As'ekero keria Yesu nagendete rituko ri'esabato gatigati 
y'emegondo; aborokigwa baye bakaba nenchara, bagachaka kobutora 
ebigara, bakaria. 2 Abafarisai bagachia korora, bakamotebia, 
Rigereria, aborokigwa bao buna bagokora eritagwenereti gokoreka 
ase rituko ri'esabato. 3 Nere akabatebia, Timwanyagosoma ayakorete 
Daudi ekero arenge nenchara, ere nabwo barenge komo? 4 Asoete 
as'enyomba ya Nyasaye, akayeria eria emegati eyokworokereria, nero 
tiyagwenerete asare ayerie, gose as'abwo barenge amo nere, tatiga 
as'abakuani boka abanyene. 5 Gose timwasomete as'amachiko buna 
amatuko ye chisabato abakuani be hekalu igo bagosaria esabato, 
nabarabwo tibaba nokomocha? 6 Nainche nabatebirie buna nare aiga 
oyore omonene kobua hekalu. 7 Korende onye mwamanyete engecho 
y'amang'ana aya, Nindigetie amabera, tindigetie ekeng'wanso, anga 
timwababegete ekina abatari nokomocha. 8 Naki oria Omwana-o- 
mwanyabanto nere omonene bw'esabato, 9 Akaimoka korwa aria, 
akagenda, agasoa esunagogi yabo. 10 Rora, narenge omonto agwo 
okoboko kwaye kwomete. Bakamoboria, bagoteba, Inee, 
negwenerete kogwenia ase rituko ri'esabato? banyare komosoera. 11 
Nere akabatebia, Ning'o asemore orabe neng'ondi eyemo: eng'ondi 
eyio keragwe eirima ase rituko ri'esabato takonyebwata ayerusie? 12 
Inee, omonto nabuete eng'ondi goika karenga? gaki abaire naro, 
agwenerete gokora amaya rituko ri'esabato. 13 Erio agwo akamotebia 
omonto oria, Rambora okoboko kwao. Agakorambora, gokagwena, 
gokaba okogima buna okonde, 14 Korende bakaimoka baria 
Abafarisai bakagenda bakamogamba bamoite, 15 Yesu agachia 
komanya amang'ana aria, akarua aria akagenda ande: agatunyanwa 
nabanto abange, akabagwenia bonsi, 16 Akabachika tibamoorokia: 


17 rinyare goikerana eri'arigetwe nomobani Isaya, ogoteba, 18 Oyo 
nere omosomba one nachorire; Omwanchi one, omoy'one ogokigwe 
asare: Nimobekere Omoika one. Nere nabiranderie ebisaku ekina, 19 
Takwomana, gose takoaka egeturi; Nonya nomont'onde takoigwa 
eriogi riaye ase chinchera chinene. 20 Egetonto giatachetwe 
tagokebuna, Buna egesibe ki'amatwaro gekoimoka erioki 
tagokerimia, Goika arete ekina as'okobua. 21 Nas'erieta riaye Ebisaku 
nabirisemerie. 22 Ekero ekio akareterwa omonyene ekerecha, nere 
nomouko, naende nerimama: akamogwenia, goika oria 
omoukorimama agakwana nakorora. 23 Emeganda eria yonsi ekaba 
ngokumiere, bagakwana, Inee, oyo nere omwana o Daudi? 24 
Korende Abafarisai bagachia koigwa bagakwana: Oyo tarikobarusia 
ebirecha tatiga ase Beelizebuli, omonene bw'ebirecha. 25 Agachia 
komanya ebirengererio biabo akabatebia, Ker'obonda 
bwatananekanire bwoka, tibogotenena; na ker'omochie gose enyomba 
yatananekanire yoka, tegotenena. 26 Na Saitani karaserie Saitani, 
yabaire bwatananekanire nomobere oye; Inee, obonda bwaye, naki 
boratenene? 27 Nainche onye nase Beelizebuli ngoseria ebirecha, 
Inee, abana baino nase ng'o bakobaseria? As'engecho eyio, barabwo 
nababe abagambi baino. 28 Onye nainche nas'Omoika o Nyasaye 
ngoseria ebirecha, gaki, obonda bwa Nyasaye nigo bwabacheire. 29 
Gose omonto naki aranyare gosoa as'enyomba y'omonyene chinguru 
gosakora ebinto biaye, atatang'aneti ritang'ani komosiba oria 
omonyene chinguru? Nario erio aramanye gosakora enyomba yaye. 
30 Oyotari amo nainche igare ao nainche. Oyo otari gosangereria 
amo nainche, nigo agoserebania. 31 As'engecho eyio nabatebirie, 
ker'obobe nokorama, mwanyabanto nababerwe; tatiga okorama 
as'Omoika tibakwaberwa. 32 Nomonto orakwane ring'ana 
as'Omwana-o-mwanyabanto, nariaberwe asare; korende omonto 
orakwane ring'ana as'Omoika Omochenu, tirikwaberwa asare as'ense 
eye, nonya nas'eria egocha koba. 33 Kora omote omuya, namatunda 
aye amaya: gose kora omote omobe, namatunda aye amabe: naki 
omote nigo okomanyekana as'amatunda aye. 34 Inwe oroiboro rwe 
ching'iti, naki moranyare gokwana amaya, onye more ababe? Naki 


ebichire as'enkoro, nabio omonwa ogokwana. 35 Omonto omuya 
as'emonga engiya akorua amaya, nomonto omobe as'emonga embe 
akorua amabe. 36 Korende nabatebirie inwe, ng'a kera ring'ana ritari 
nenchera mwanyabanto barakwane, rituko ri'ekina nabache goteba 
okobara kwaye. 37 Naki as'amang'ana ao noegwe oboronge, 
nas'amang'ana ao nobugwe ng'a nomosaria. 38 Erio agwo 
bakamoiraneria abande as'abariki n'Abafarisai, bakobora, 
Omworokia, ntorigetie torore egekone asore. 39 Akabairaneria, 
akabatebia, Ekegori ekebe nobotomani kerigetie egekone, korende 
tigekoegwa egekone tatiga egekone ki'omobani Yona. 40 Naki buna 
Yona abete ime as'enda ye nyangumi ekero ki'amatuko atato 
nemebaso etato, n'Omwana-o-mwanyabanto nere nabe ime as'enkoro 
y'ense boigo emebaso etato namatuko atato. 41 Abanto ba Nineva 
nabatenene as'ekina amo nabanto b'ekegori eke nabarabwo 
nabakenachere ekina gi'okomocha. Ekiagera barabwo nigo 
baonchogete as'okorandia kwa Yona, naki oyomobuete Yona naigare. 
42 Omogambi eting'ana bw'ensemo ya sugusu natenene as'ekina amo 
nabanto b'ekegori eke, nere nakenachere ekina ng'a giasaririe: 
ekiagera aruete chinsinyo chi'ense anyare koigwa obong'aini bwa 
Sulemani, noyobuete Sulemani naigare. 43 Ekerecha ki'eubi gekorua 
as'omonto, gegoeta aas'atari amache, gekorigia ase gegotimokera, 
tigekonyora. 44 Erio kiabora, Ning'irane mwane ase naruete. 
Gegocha gekayerora nenchwa, yaabusirwe, yaomirwe. 45 Erio 
gekabwatia enchera, gekareta ebirecha binde bitano nabibere, ebibe 
gokebua ekenyene, bigasoa bikayeikaransa, akaba omonto oria okoba 
kwaye kw'omoerio nokobe kobua okwe ritang'ani. Naboigo erache 
koba as'ekegori eke kere ekebe. 46 Nere kare gokwana nemeganda, 
rora, ng'ina nabamura bamwabo nisiko bateneine, mbarigetie 
gokwana nere. 47 Omonto oyomo akamotebia, Rora, nyoko 
nabamura bamino mbare isiko, bateneine, mbarigetie gokwana naye. 
48 Akamoiraneria, oria rigokwana komo, akabora, Baba nere ng'o? 
Nabamura baminto mbarabi? 49 Agakorambora okoboko kwaye 
ensemo y'aborokigwa baye, akabora, Rigereria baba nabamura 
baminto. 50 Naki oyo orakore obwanchani bwa Tata one ore igoro, 


oyo nere momura ominto, nere mosubati ominto, nere baba. 
Mathayo 13 


1 Ase rituko riria, Yesu akarua aria nyomba, akagenda agaikaransa 
as'enyancha mbarabare. 2 Abanto bakamosangererekera emeganda 
emenge, goika akarina obwato nagoikaransa: noria omoganda 
bw'abanto bagatenena engegu bonsi. 3 Agakwana nabarabwo 
amang'ana amange. Akayarenta as'emereng'anio akabora: Omobusuri 
omanoire kogenda kobusura embusuro. 4 Rigoro akobusura, 
chimbusuro chinde chikagwa ensemo y'enchera, chinyoni chigacha 
chigachiria: 5 nechinde chikagwa aas'amagena are, aase amaroba 
arenge amake: erio chigakumboka ekiagera amaroba atachieti inse. 6 
Omobaso ochia kobara chigasusana; nas'okomocha emeri chikoma. 7 
Nechinde chikagwa as'amagwa ime, naria amagwa agakina 
agachimiga. 8 Nechinde chikagwa as'amaroba amaya, chikama, echi 
emia, nechi'emerongo etano nomo, nechi'emerongo etato. 9 Oyore 
namato aigwe. 10 Aborokigwa baye bakamochiera bakamotebia, 
Naseki aye kware gokwana nabarabwo as'emereng'anio? 11 
Akabairaneria akabatebia, Ekiagera inwe mwaeirwe koyamanya aya 
bobisi ay'obonda bwa igoro, korende barabwo tibaeiri. 12 Naki oyore 
nero naegwe, nere namenteranigwe; korende oyotayebwati naurwe 
nonya neyio abwate, 13 As'engecho eyio, inche ngokwana 
nabarabwo as'emereng'anio; ekiagera abakorigereria namaiso 
tibarora, nabakoigwa namato tibaigwa, nonya nokoinyora tibainyora. 
14 Nabarabwo ring'ana ri'Isaya, riabaikeire, rigoteba, Okoigwa 
namoigwe, ko timoinyora gento kende; Nokorigereria as'amaiso 
namorigererie, ko timorora gento kende. 15 Naki chinkoro chi'abanto 
aba, chiabaire chinkong'u, Namato abo igo bakoigwa as'oborito. 
Namaiso abo bayamiamirie, Tibacha korora namaiso abo, Baigwe 
namato abo, Bainyore ase chinkoro chiabo, Baonchoke, mbagwenie. 
16 Korende inwe mwasesenigwe amaiso aino, ekiagera akorora; 
mwasesenigwe amato aino, ekiagera akoigwa. 17 Naki nekeene 
nabatebirie, nabange ababani nabanyene oboronge mbarengereretie 


koyarora ayio moroche inwe as'amaiso aino, tibayarora, nokoyaigwa 
ayamokoigwa inwe, tibayaigwa. 18 Gaki yoigwe omoreng'anio 
bw'omobusuri bw'embusuro, 19 Omonto bwonsi orabe nkoigware 
ring'ana ri'obonda, gotarinyora, nigo agocha oria omobe, oritaboria 
riria riasimekirwre as'omoyo oye; oyo nere obusuirwe enchera 
mbarabare, 20 Noyo obusuirwe amagena ime nere okoriigwa riria 
ring'ana, akaribwata bwango nomogoko; 21 korende tari nemeri 
omonyene, ogenderera egeka egeke; korende emechando 
egochigocha, gose ogochandwa ekiagera ase ring'ana riria, erio 
ogochwa. 22 Noyo obusuirwe amagwa ime, Oyo nere okoigwa 
ring'ana riria, riba nkomigwarire ring'ana nokorengereria gw'ense, 
nokong'ainwa kw'enibo, takwama. 23 Noyo obusuirwe as'amaroba 
amaya, nere oria okoigwa ring'ana riria, oriinyora; nere ekeene 
bwama amatunda, aya emia, naya emerongo etano nomo, naya 
emerongo etato. 24 Akabasokeria omoreng'anio onde, agakwana, 
Obonda bwa igoro nigo bogwekaine nomonto osimegete embusuro 
engiya as'omogondo oye; 25 korende rigoro abanto bararire, omobisa 
oye akagenda agasimeka namabanchore ime as'engano, akagenda. 26 
Egachia koorokia korwa inse ekama ebigara, erio namabanchore naro 
akarorekana. 27 Erio abasomba b'omonyene enyomba bagacha, 
bakamotebia, Omonene, tigwasimegete embusuro engiya 
as'omogondo oo? Naki onyorekana namabanchore? 28 Akabatebia, 
Nomonto omobisa okorete bo, Abasomba bakamotebia, Inee, 
norigetie tochie toyasangererie? 29 Agateba, Yaya; gose mokoba 
mogosangereria amabanchore namosimore engano amo naro, 30 
Bitige bikine bionsi bibere goika rigesa; rigoro rigesa nintebie 
abakogesa, Sangereria ritang'ani amabanchore, moyaboe emesaima 
monyare koyasamba: nengano moyesangererie gochia kiage kiane, 31 
Akabasokeria omoreng'anio onde, agakwana: Obonda bwa igoro nigo 
bogwekaine nentetere y'ekaradali, omonto akayebogoria akayesimeka 
omogondo oye ime: 32 nero nenke mono kobua chimbusuro chionsi, 
korende koyamerire, ekaba enene kobua emete yonsi, ekaba omote, 
goika nechinyoni chia igoro chichia koagacha ebiswa biabo ase 
chinsagia chiaye. 33 Akabatebia omoreng'anio onde: Obonda bwa 


igoro nigo bogwekaine nememera, omokungu abogoretie akayebisa 
as'ebirengo bitato bi'obosie, goika bwonsi bokabota, 34 Aya onsi nigo 
ayakwanete Yesu nabaria emeganda as'emereng'anio, natatiga 
as'emereng'anio tabatebetie ring'ana: 35 rinyare goikeranigwa riria 
riatebetwe nomobani, aregoteba, Nimanore omonwa one 
as'emereng'anio: Ninyatore ayabisegete korwa ogokorwa gw'ense. 36 
Erio agwo Yesu akabatiga baria emeganda, akagenda enyomba; 
aborokigwa baye bakamochiera, bakabora, Totebererie emereng'anio 
y'amabanchore a mogondo, 37 Akabairaneria akabora, Oyogosimeka 
embusuro engiya n'Omwana-o-mwanyabanto; 38 omogondo nense; 
embusuro eyio engiya nabana b'obonda; namabanchore nabwo abana 
b'oria omobe, 39 Oria omobisa oyasimegete nere saitani: rigesa 
nomoerio bw'ense; nabakogesa namalaika. 40 Buna amabanchore 
agosangererigwa asambwa nomorero naboigo omoerio bw'ense 
orache koba, 41 Oria Omwana-o-mwanyabanto nabatome amalaika 
aye, nabarabwo nabasangererie korwa obonda bwaye, amagochwa 
onsi, nabagokora ebibe. 42 Babatugute as'eriko ri'omorero; babe 
nekerero aroro nokoriania amaino. 43 Erio, abanyene oboronge 
nabagirigente buna erioba as'obonda bwa Ise obo, Oyore namato 
aigwe. 44 Naende obonda bwa igoro nomogwekano bw'enibo 
yabisire as'omogondo, omonto akayerora akayebisa; as'omogoko oye 
akagenda, akagora ebiabwate bionsi, akagora omogondo oria, 45 
Naende obonda bwa igoro nomogwekano bw'omonto omokori 
ebiasara, okorigia chiruru chingiya: 46 nere agachikorora eruru 
eyemo ye rigori rinene, akaimoka akagenda, akagora ebiabwate 
bionsi akayegora. 47 Naende obonda bwa igoro nomogwekano 
bw'ekeonga, kiarutetwe as'enyancha, kegasangereria chie chingecho 
chionsi. 48 Erio. giaichoire bagakeng'usa gocha engegu; 
bagaikaransa, bagasangereria chiria chingiya as'ebinto, nachiria 
chimbe bagachituguta. 49 Naboigo arache koba as'omoerio bw'ense; 
baria amalaika nabaoroke, bache kobatigeria baria ababe korwa egati 
y'abanyene oboronge; 50 babarute as'eriko ri'omorero. Agwo nebe 
nekerero nokoriania amaino. 51 Yesu akabatebia, Mwayainyoire aya 
onsi? Bakamotebia, Ee, 52 Akabatebia, As'engecho eye ker'omoriki 


oyokorirwe omworokigwa bw'obonda bwa igoro, obaire 
omogwekano bw'omonto omonyene enyomba, okorua as'enibo yaye 
ebinto ebiyia nebikoro. 53 Ekaba Yesu ochia gokora emereng'anio 
eye, akagenda aande. 54 Agachia goika ense yaye omonyene, 
akaborokereria ase chisunagogi chiabo, goika bagakumia, bagateba, 
Oyo ng'ai anyora chisemi echi, nogokora gwe chinguru oko? 55 Oyo 
tari omwana bw'omobachi? ng'ina tari oria okorokwa Mariamu, 
nabamura bamwabo tari Yakobo, na Yusufu, na Simon, na Yuda. 56 
Nabasubati bamwabo bonsi tibari aa seito? Gaki, oyo ng'ai ayanyora 
aya onsi? 57 Ekaba bakagechigwa asare. Korende Yesu akabatebia, 
Omobani takomocha ogosikwa tatiga as'ense yaye na mwaye. 58 
Korende takorete agwo ebitage ebinge bie chinguru ekiagera 
batarenge nokwegena. 


Mathayo 14 


1 Ekero keria omoruoti Herode akaigwa amang'ana a Yesu, 2 
akabatebia abasomba baye, Oyo nere Yohana omobatisi; obokire 
korwa as'amakweri nas'ayio, chinguru: echio chiaorokire asare. 3 
Naki oria Herode konya omobwatire Yohana, akamosiba, akamobeka 
echela as'okomobunia Herodia, moka Filipu omwabo. 4 Naki Yohana 
konya omotebirie, Tari buya asore, mokomenyana nere. 5 Goika 
agachia korigia komoiīta, akairoka abanto, ekiagera bamwanchire 
Yohana ng'a nomobani. 6 Rigachia goika rituko ri'okoiborwa kwaye 
Herode, eria enyaroka ya Herodia egatenga asebare gati, ekamogokia 
Herode. 7 Erio, akaria eira, komoa kende gionsi ekiararigie. 8 Nere 
akorokererigwa na ng'ina, akamotebia, Ing'a aiga omotwe o Yohana 
omobatisi as'esani. 9 Omoruoti agaichana; korende as'eira yaye, 
nabaria abaikaransete as'endagera amo nere, agachika aegwe. 10 
Agatoma omonto, akamonacha omotwe Yohana echela ime. 11 
Omotwe oye okarentwe as'esani, enyaroka ekaegwa, ekaira ase 
ng'ina. 12 Aborokigwa baye bagachia, bakaira omobere oye, 
bakayotindeka; bakagenda bakamotebia Yesu. 13 Yesu agachia 
koigwa, akarua agwo nobwato, akagenda bweka aase abanto batari. 


Nemeganda egachia koigwa, bakamotunya namagoro korwa emechie. 
14 Nere Yesu agasoka, akarora emeganda emenge, akabarorera 
amabera, akabagwenia abarwaire babo. 15 Goika riachia koba 
mogoroba aborokigwa baye bakamochiera, bakabora, Aas'aa 'banto 
tibario, nechinsa chiaetire; nyetige emeganda egende emechie, 
begorere endagera. 16 Yesu akabatebia, Tibarigeti kogenda; inwe bae 
endagera. 17 Nabarabwo bakamotebia, Titobwati 'gento aiga, tatiga 
emegati etano nechinswe ibere. 18 Akabora, Ndetera aiga. 19 
Agachika emeganda eikaranse inse as'obonyansi; akabwata emegati 
etano nechinswe ibere, akarigereria igoro, akayesesinia, 
akayesamunyora, akabaa aborokigwa emegati eyio, naborokigwa 
bakabaa emeganda. 20 Bakaria bonsi, bakaigota: bakayebogoria 
eyatigara ebisamunye bi'emegati, ebitonga ikomi nabibere bichire. 21 
Nabwo bariete igo barenge abasacha chilifu isano, tiga abakungu 
nabana abake. 22 Erio Yesu akababetereria aborokigwa baye barine 
obwato, bamotang'ane kogenda ng'umbu, goika ayetige emeganda 
egende. 23 Gatigire emeganda yachire, akarina egetunwa bweka 
gochia gosaba. Riachia koba mogoroba akaba agwo bweka. 24 
Naborobwo obwato bwaikire enyancha gati, bokorunda-rundigwa 
namakundia; naki omwaga norengeo obatangete. 25 Goika okorenda 
gwa kane kw'obotuko Yesu agacha asebare, okogenda namagoro 
as'enyancha igoro, 26 Aborokigwa bagachia komorora okogenda 
namagoro enyancha igoro, bakaondoka, bakabora, Rirengari erio; 
bakaaka egeturi as'okoiroka, 27 Erio Yesu agakwana nabarabwo, 
akabora, Remia emioyo; ninche; timoiroka, 28 Petero akamoiraneria, 
akabora, Omonene, onye naye, ntebia nchiche asore igoro as'amache, 
29 Akamotebia, Inchuo, Petero agaika korwa obwato, akagenda 
namagoro as'amache igoro ogochia ase Yesu. 30 Korende agachia 
korora omwaga bwe chinguru akairoka: agachaka korimera amache 
ime, akaaka egeturi, agateba, Omonene, nkonya. 31 Erio Yesu 
akarambora okoboko kwaye, akamobwata, akajnotebia, Aye 
omonyene okwegena ogoke, naki kwairoka? 32 Bagachia korina 
obwato, omwaga okabutoka. 33 Nabarabwo abarenge obwato ime, 
bakamochiera, bakamosasima, bagateba, Ekeene aye n'Omwana o 


Nyasaye. 34 Bagachia kwamboka ng'umbu, bagaika ense ya 
Genesareti, 35 Nabanto b'orogongo roria bagachia komomanya, 
bagatoma abanto bagende chinsemo chiria chionsi, bakamoretera 
bonsi abarenge abanyareku; 36 bakamosorora bakune nonya 
nomobarero bw'eanga yaye; nabakunete bonsi bakagwenigwa 
kegima. 


Mathayo 15 


1 Erio agwo agachierwa n'Abafarisai nabariki bakorua Yerusalemu, 
bakabora, 2 Naki aborokigwa bao bagosaria amang'ana ay'abagaka? 
Naki kabakoragera tibari goisaba amaboko, 3 Akairaneria, 
akabatebia, Naki inwe mogosaria ogochika kwa Nyasaye namang'ana 
aino? 4 Naki Nyasaye agachika agateba, Sika iso na nyoko: 
noyoratore bobe as'ise, gose ng'ina, nakwe ogokwa; 5 korende inwe 
mogoteba, ng'a Oyoratebie ise gose ng'ina, Bionsi ebikogwenerete 
ogokonywa nainche nesadaka; 6 atamosigeti ise nonya ng'ina, gaki. 
Mokarisaria ring'ana ria Nyasaye namang'ana aino, 7 Inwe 
abang'ainereria! mbuya Isaya abanete asemore, okobora, 8 Abanto 
aba as'omonw'obo bagonchichera ang'e, Nas'ebikoba biabo 
bagonsika, Korende chinkoro chiabo igachire are nainche. 9 Ko 
barabwo mbosa bagonsasima, Nobong'aini bakworokereria, 
bakworokereria amachiko a mwanyabanto. 10 Akabarangeria 
emeganda bache asare, akabatebia, Igwa, moinyore, 11 tari ekio 
gegosoa omonwa gekomobeka omonto riko; korende egekorua 
omonwa nakio gekomobeka riko. 12 Erio aborokigwa baye 
bakamochiera bakamotebia, Inee, kwamanyire ng'a Abafarisai, rigoro 
baigwete ring'ana riria, mbagechetigwe? 13 Akabairaneria akabora, 
Ker'omote otasimekiri na Tata one ore igoro, nosimorwe. 14 Batige: 
barabwo nemeuko, abatang'ani b'emeuko; nomouko oise gotang'ana 
omouko onde, nigo baragwe engoro bonsi babere. 15 Petero 
akamoiraneria, akamotebia, Totebie, omoreng'anio oyio. 16 Akabora, 
Inee, nonya mbono nainwe timori nobong'aini? 17 Timorainyora ng'a 
kende gionsi gegosoa omonto as'omonwa nigo gegoeta enda kiagwa 


kebara? 18 Korende ebikorua omonwa, bikorua as'enkoro; nabio ebio 
bikobeka omonto riko. 19 Naki as'enkoro nero ekorua okorengereria 
okobe, ogoita, ogotomana, obonyaka, okoiba, amang'ana ay'oborimo, 
nokorama. 20 Ayio naro akobeka omonto riko. Korende okoria 
as'amaboko ataisabiri tari kobeka omonto riko. 21 Yesu akarua aroro, 
akagenda chinsemo chia Turo na Sidon, 22 naende, rora, omokungu o 
Kanani, nere nomonto bwe chimbebe chiria, akaoroka akaaka egeturi, 
akabora; Nyabera Omonene, omwana o Daudi; enyaroka yane 
yachandirwe mono nekerecha. 23 Nere tamoiraneria ring'ana. 
Bakamochiera aborokigwa baye, bakamosorora, bakobora, Aioserie, 
ekiagera akona gototunyana ogotoakera egeturi. 24 Akairaneria 
akabora, Tinatometwe tatiga ase ching'ondi chiasirete chi'enyomba 
y'Isiraeli. 25 Nere omokungu akamochiera, akamosasima, okobora, 
Omonene nkonya. 26 Akairaneria akamotebia, Tari buya koimokia 
obokima bw'abana gochirutera chisese. 27 Akabora, Ee, Omonene, 
naki nonya nechisese nkoriachire amatori akogwa korwa chimesa 
chi'abanene babo. 28 Erio agwo Yesu akamoiraneria akamotebia, 
Aye omokungu, okwegena kwao nokonene: tig'abe asore buna 
origetie. Enyaroka yaye ekagwena ensa eyio. 29 Yesu akarua aroro 
agwo, agacha ensemo y'enyancha ya Galili, akarina egetunwa, 
agaikaransa aroro. 30 Bakamochiera emeganda emenge barenge 
nebirema, nemeuko, namamansu, nebisegora, nabande abange, 
bakababeka as'amagoro a Yesu, akabagwenia. 31 Goika emeganda 
egakumia bachia korora amamansu agokwana, ebirema biabaire 
buya, ebisegora bikogenda, emeuko ekorora; bakamobaka Nyasaye o 
Isiraeli. 32 Yesu akarangeria aborokigwa baye bache asare, akabora, 
Inche nayeroreire emeganda amabera, ekiagera rero aikire amatuko 
atato baikaransire nainche batari nendagera, nakobatiga kogenda 
nenchara tindigeti, tibabaisa koirwa nesiororia enchera. 33 
Aborokigwa baye bakamotebia, Aa neroro, ng'ai toranyore emegati 
emenge eraisane abanto abange buna aba baigote? 34 Yesu 
akabatebia, More nemegati erenga? Bakabora, etano nebere, 
nechinswe chinsinini chinke igo. 35 Agachika emeganda eikaranse, 
36 akaimokia emegati eria etano nebere, nechinswe chiria, agasaba, 


akabisamunyora, akabaa aborokigwa baye, nabarabwo bakabaa 
emeganda eria. 37 Bakaria bonsi, bakaigota; bakaimokia ebitigari 
biasamunyogete, ebitonga bitano nabibere bichire. 38 Nabariete nigo 
barenge abasacha chilifu inye, tiga abakungu nabana abake. 39 
Agatiga emeganda egende, akarina obwato ime, akagenda chinsemo 
chia Magdala. 


Mathayo 16 


1 Bakamochiera Abafarisai n'Abasadukai, bakamotema, bakarigia 
aborokie ebikone korwa igoro. 2 Akabairaneria, akabatebia, Rikoba 
mogoroba, mwabora, Nerakere, ekiagera igoro abaririre: 3 na 
mambia mwabora, Rero nerirumbe; ekiagera amare namabariri, 
asung'unanire. Inwe abang'ainereria, erioba rirorio morimanyete 
obosio bwaye, korende ebikone bi'ebiro ebi timokonyara kobinyora? 
4 Ekegori ekebe ki'obotomani nakio gekorigia egekone, ko 
tigekoegwa egekone tatiga egekone ki'omobani Yona. Erio akabatiga 
akagenda. 5 Aborokigwa bakagenda ng'umbu, bakeba kobogoria 
emegati. 6 Yesu akabatebia, Rigereria mwerende nememera 
y'Abafarisai n'Abasadukai. 7 Bakaborania bagoteba, Nekiagera 
mbuna totaretete emegati. 8 Yesu akamanya ring'ana riria, akabora, 
Inki kiagera mokona koborania, inwe abanyene okwegena ogoke, 
mbuna motabogoretie emegati? 9 Timoramanya, gose timokoinyora 
emegati eria etano yaetwe baria chilifu isano, gose ebitonga mbirenga 
mwaimogetie? 10 Nonya nemegati eria etano nebere neya baria 
chilifu inye, nebitonga. mbirenga mwaimogetie? 11 Naki inwe motari 
koinyora, ng'a tari as'emegati nigo nkobatebia okwerenda nememera 
y'Abafarisai n'Abasadukai? 12 Erio agwo bakainyora ng'a tari 
gwatora as'okwerenda nememera y'emegati, korende nememera 
y'okworokereria kw'Abafarisai n'Abasadukai. 13 Yesu akagenda 
chinsemo chia Kaisaria ase Filipi, akababoria aborokigwa baye aroro, 
okobora, Inee, abanto nigo bakobora Omwana-o-mwanyabanto nere 
ng'o? 14 Bakabora, Abande babora nomobatisi Yohana, nabande 
Elija, nabande Yeremia, gose oyomo as'ababani. 15 Akababoria, 


Nainwe mokobora ng'a ninche ng'o? 16 Simon Petero akamoiraneria, 
akamdtebia, Aye naye Kristo, Omwana o Nyasaye ore moyo. 17 
Yesu akamoiraneria akamotebia, Nore negesio Simon mosinto Yona, 
ekiagera eri tomanoreiri nomobere namanyinga; oyokomanorera, 
Tata one ore igoro. 18 Nainche nagotebirie, ng'a aye naye Petero, 
nainche igoro as'egetare eke ning'agache ekanisa yane; nebisieri 
bi'amakweri tibikonyebua chinguru. 19 Inche ninkoe ebigorero 
bi'obonda bwa igoro, nebio orasibe ense nabisibwe na igoro, nebio 
orasibore ense, nabisiboke na igoro. 20 Erio agwo akabachika baria 
aborokigwa baye tibatebia 'monto ng'a nere Kristo. 21 Korwa ekero 
ekio Yesu agachaka koborokereria aborokigwa baye ng'a 
nemogwenerete kogenda Yerusalemu, nogochandwa okonge 
nabakuani abanene, nabariki, nagoitwa, nakoboka ase rituko ria 
gatato. 22 Petero akamobwata agachaka komokania, okobora, Ayio 
tabaisa gokonyora, Aye Omonene; takoba asore buna ayio. 23 Nere 
ageonchora, akamotebia Petero, Irana nyuma yane, Saitani: aye nigo 
origetie kongocha, ekiagera aye torengerereti aya Nyasaye, korende 
naya mwanyabanto. 24 Erio agwo Yesu akabatebia aborokigwa baye, 
Onye 'monto origetie kondwa nyuma, ekanye omonyene, etweke 
omosalaba oye, antunye. 25 Naki omonto bwonsi orarigie gokonya 
obogima bwaye, oyio nabosirie; nomonto orasirie obogima bwaye 
asende inche, nabonyore naende. 26 Naki inki keramogwenere 
omonto karanyore ense yonsi, ko nere asirie obogima bwaye? Gose 
omonto inki ararue ase ribaga ri'obogima bwaye? 27 Naki oria 
Omwana-o-mwanyabanto naoroke nobonene bwa Ise amo namalaika 
aye, nekero ekio ng'ae ker'omonto buna ebio aregokora. 28 Nekeene 
nabatebirie inwe, abanto mbare aiga as'aba bateneine, nabarabwo 
tibakoigwa amakweri nonya ng'ake goika bamorore Omwana-o- 
mwanyabanto ogocha as'obonda bwaye. 


Mathayo 17 


1 Naende kaerire amatuko atano narimo, Yesu akaira Petero, na 
Yakobo, na Yohana momura omwabo, akagenda nabwo, akarina 


egetunwa egetambe, barabwo boka. 2 Akaonchoka ekieni kiaye 
asebare, akagirigenta obosio bwaye buna erioba, chianga chiaye 
chikaraba buna omobaso. 3 Bakarorekana asebare Musa n'Elija 
bagokwana nere. 4 Petero akairaneria, akamotebia Yesu, Aye 
Omonene, mbuya intwe koba aiga; onye gwanchire ninkore aiga 
chigutu bitato, ekemo kebe ekiao, nekemo kia Musa, nekemo ki'Elija. 
5 Erio gagokwana, rora, rire rirabu rikabeka ekiriri, neriogi rikarua 
ase rire rigoteba, Oyo nere Omwana one, omwanchi one, nancheirwe 
asare, moigwere. 6 Aborokigwa bachia koigwa bakagwa inse 
maumama, bakabwatwa nokoiroka okonge. 7 Yesu akabachiera 
akabakuna, akabatebia, Imoka, timobaisa kwoboa. 8 Bagachia 
koramokia amaiso abo, tibarora 'monto tatiga Yesu bweka. 9 
Bagotirimboka korwa egetunwa igoro, Yesu akabachika, akabora, 
Timotebia 'monto onde okorora oko, goika Omwana-o-mwanyabanto 
aboke korwa as'amakweri. 10 Aborokigwa baye bakamotebia, 
bakabora, Naki rende abariki bagokora, babora ng'a Elija nere orache 
ritang'ani? 11 Nere akabairaneria, akabora, Nekeene Elija ogocha 
ritang'ani nere narosie onsi. 12 Korende nabatebirie, ng'a Elija 
otiekire gocha; nabarabwo tibamomanyete, bakamokora buna 
barigetie: naboigo noria Omwana-o-mwanyabanto, nere nachie 
konyora emechando asebare. 13 Erio agwo bakainyora baria 
aborokigwa baye, ng'a nomobatisi Yohana nere are kobatebia. 14 
Bachia goika as'omoganda oria, omonto oyomo akamochiera agwo 
okona komotung'amera, nakobora, 15 Omonene, inwabere omwana 
one; ekiagera nare nendurume, nigo agochandwa mono. Naki ere 
botambe nigo akogwa omorero ime, na botambe amache ime. 16 
Nkamoreta as'aborokigwa bao, tibanyara komogwenia. 17 Yesu 
akabairaneria, akabora, Inwe ekegori getari nokwegena, naende 
ekiangi, nimbe amo nainwe goika ririri? Moimokie momondetere 
aiga. 18 Yesu akamokania, erio ekerecha gekamotiga, akagwena 
omwana oria ensa eyio. 19 Erio aborokigwa baria bakamochiera 
Yesu bobisi, bakabora, Naki intwe totanyara komorusia ekerecha? 20 
Akabatebia, Ekiagera motari nokwegena; naki nekeene nabatebirie 
inwe, moise koba nokwegena koreng'aine nentetere ya garadaii. 


namogetebie egetunwa eke, Karue agwo asore, ogende aaria, 
nakerokio nakerue kegende: tirikoba ring'ana ritakonyarekana 
asemore. 21 Korende buna aya tagosoka tatiga as'ogosaba 
nokweng'ata. 22 Rigoro baikaransete aroro Galili, Yesu akabatebia, 
Omwana-o-mwanyabanto nkogendare kobekwa as'amaboko a 
mwanyabanto, 23 Nabarabwo nabamore, nerituko ria gatato naboke. 
Bagaichana mono. 24 Bachia goika Kaperinaum, bakamochiera 
Petero baria bare kobanga enusu-shekeli: (ebango ye hekalu) 
bakabora, Inee, enusu-shekeli omworokia oino takorua? Akabora, 
nkorware. 25 Goika ekero agosoa enyomba, Yesu agatang'ana 
komoboria, ogoteba, Naki oroche Simon? abaruoti b'ense igo 
bakorusia ebango, nogochoga, ase ng'o? nas'abana babo, gose 
nas'abana b'abageni? 26 Petero akamotebia, Nas'abana b'abageni. 
Yesu akamotebia, Gaki, abana babo barabwo mbasiboire, 27 Korende 
titobaisa kobagochia, genda enyancha aye, orute endobio, enswe 
egocha ritang'ani, oyebwate: gokomanora omonwa oye norore 
shekeli, oyeire, obae abwo as'intwe, inche naye, 


Mathayo 18 


1 Ensa eria bagachia baria aborokigwa ase Yesu, bakabora, Ning'o 
ore omonene as'obonda bwa igoro? 2 Akarangeria akana agake, 
agakabeka agatenena gatigati yabo, 3 akabora, Nekeene nabatebirie, 
motaonchogeti mobe buna abana abake, timogosoa obonda bwa igoro 
nonya ng'ake. 4 Gaki, onde bwonsi oyo orororobe omonyene koba 
buna omwana oyo, oyo nere ore Omonene as'obonda bwa igoro. 5 
Onde bwonsi oramwanche oyomo omogwekano bw'oyo, as'erieta 
riane, ninche anchire: 6 noyo oramogoche oyomo bw'aba abake 
abanchire asende inche, oyio igo agwenerete asungerwe rigoti riaye 
rigena rinene ri'ogosia, atugutwe as'endiba y'enyancha. 7 Obororo 
nobw'ense as'engecho y'okogochwa! naki okogochwa tikoring'aina 
amacha; korende obobe nobwaye omonto oyio okoreta okogochwa! 8 
Nekerakogoche, onye nokoboko kwao, nonya nokogoro kwao, 
konache, ogotugute are naye: mbuya asore osoe as'obogima kore 


omonungu gose ekerema, kobua gotugutwa kore namaboko abere 
namagoro abere as'omorero o kare nakare. 9 Onye neriso riao 
rigokogocha, rirusie, oritugute are naye: mbuya asore osoe 
as'obogima kore egetong'o, kobua gotugutwa kore namaiso abere 
as'omorero bwe chaanam. 10 Rigereria timobaisa gochaya oyomo 
bw'abake aba, naki nabatebirie inwe, nonya namalaika abo igoro 
tibagotiga koborora obosio bwa Tata one ore igoro. 11 Naki 
Omwana-o-mwanyabanto igachete gotoria egiasirete. 12 Naki 
moroche? Omonto karabe neching'ondi emia eyemo, neyemo 
kerasire, Inee, tagotiga chiria emerongo kianda nakianda, agende 
gochia ebitunwa, nakorigia eria yasirete? 13 Karayenyore, nekeene 
nabatebirie, nagoke as'eria kobua chiria emerongo kianda nakianda 
chitasirete. 14 Naboigo takogwenera as'Iso oino ore igoro onde omo 
as'aba abake asire. 15 Oyomino karakore ebibe asore, genda 
omworokererie ogosaria kwaye, aye nere, inwe mweka, 
karakoigwere, kwamonyorire oyomino. 16 Karabe takoigwera, ira 
omonto oyomo gose babere, mogende asare mwensi: rinyare koba 
as'emenwa y'abarori babere gose batato, ring'ana rionsi ritenene. 17 
Nere atabaigwereti abwo, tebia ekanisa; naende ataigwereti ekanisa 
nero, asore aye tiga abe buna omonto bw'Ebisaku na buna abakorusia 
ebango. 18 Nekeene nabatebirie, ande onsi moraboe as'ense nabe 
aboirwe na igoro; nande onsi morayasibore as'ense na igoro 
nasiborwe. 19 Naende eria kabere nabatebirie inwe, onye abande 
babere kabaratebanie as'ense ase ring'ana rinde rionsi bararisabe, 
nabakorerwe rirorio na Tata one ore igoro. 20 Naki asebare babere, 
gose batato, abasangererekeire erieta riane, nainche nao'nde agwo 
gatigati yabo. 21 Erio agwo Petero akagenda akamotebia, Aye 
Omonene, ng'ara karenga oyominto arankorere ebibe nainche 
mwabere? goika gatano nakabere gose? 22 Yesu akamotebia, 
Tingotebeti komwabera ara gatano nakabere; mwabere nonya ng'ara 
gatano nakabere ara emerongo etano nebere. 23 Ekiagera obonda bwa 
igoro iga bogwekaine nomonto oyomo omonda origetie gokora 
okobara as'abasomba baye. 24 Agachia gochaka gokora okobara 
nabarabwo, akareterwa omosomba oyomo, omosira omoriete 


chitalanta chilifu ikomi. 25 Erio aborwa eki'akomoakana, omonene 
oye agachika agorwe, ere na mokaye, nabana baye, nebiabwate 
bionsi, na koakanwa ebio ariete. 26 Omosomba oria akagwa inse, 
akamosasima, ogoteba, Omonene, ing'ira ng'ora, nanche gokoakana 
bionsi. 27 Agasogwa namabera omonene bw'omosomba oria, 
akamosibora, akamwabera esira yaye. 28 Korende agachia korwa 
agwo omosomba oyio akarora as'abasomba bande, oyomo omoriete 
chidinari emia eyemo, akamobwata rigoti akabora, Ng'akana esira 
yane. 29 Oria omosemba akagwa inse akamosorora, ogoteba, Ing'ifa 
ng'ora, nanche gokoakana. 30 Tancha rinde, agachia akamoruta 
echela goika aakane esira eriaf 31 Abasomba bande bagachia 
bakamotebia omonene obo onsi ayakoreka. 32 Erio agwo omonene 
oye akamorangeria, akamotebia, Aye omosomba omobe, inche 
ngakwabera esira eria yonsi as'ogonsorora gwansorerete: 33 Inee, aye 
tikwagwenerete komwabera omosomba oria onde, buna nainche 
nakwaberete? 34 Omonene oye akabea mono, akamobeka 
as'abasusuri, goika aakane ebiariete bionsi. 35 Naboigo na Tata one 
ore igoro arabakore nainwe motaberaneti ker'omonto noyomwabo 
as'emioyo yaino ime. 


Mathayo 19 


1 Erio Yesu agachia goikerania amang'ana ayio, akarua Galili, 
akagenda amabebe a Yudea are ng'umbu ya Yorodan; 2 agatunyanwa 
nemeganda emenge, akabagwenia aroro, 3 Abafarisai bakamochiera 
bakomotema aria, bakobora, Inee, mboronge omonto komotiga 
mokaye ase ring'ana rionsi? 4 Akabairaneria akabatebia, 
Timwanyagosoma, buna oyobakorete korwa omochakano, akabakora 
omosacha nomokungu, 5 nakobora, ekiagera ayio omonto namotige 
ise na ng'ina abwatane na mokaye, nabarabwo baria babere nigo 
barabe omobere oyomo? 6 Goika baria tibaba babere naende, korende 
omobere oyomo. Naboigo eki Nyasaye asang'ananirie, mwanyabanto 
tagiatanana. 7 Bakamoboria, Nas'engecho ki gaki, Musa achigete 
komoa omokungu rirube ri'ogotigana nakomotiga? 8 Akabatebia, 


Musa nas'engecho y'obokong'u bw'emioyo yaino arekobaa ribaga 
kobatiga abakungu baino korende korwa omochakano ayio tarenge 
bo. 9 Nainche nabatebirie inwe, Oyoratige mokaye tatiga as'engecho 
y'obotomani, nakomonyuoma oyonde,oyio otomanire; naende 
oyoranyuome oyotigirwe, otomanire. 10 Bakamotebia baria 
aborokigwa baye, Amang'ana ay'omonto na mokaye karabe iga, 
tegwenereti konyuoma. 11 Akabatebia, Tari bonsi baranyare kobwata 
ring'ana eri, tatiga abwo baetwe. 12 Naki mbare abagomba 
babiaretwe bo korwa chinda chi'abang'ina babo, naende mbare 
abagomba bakoretwe koba abagomba nabanto; naende mbare 
abagomba, bekorete boka abanyene koba abagomba as'engecho 
y'obonda bwa igoro. Oyoranyare koribwata ring'ana eri, tiga 
aribwate. 13 Erio akareterwa abana abake ababekere amaboko aye 
nakobasabera: korende aborokigwa baye bakabakania. 14 Yesu 
agateba, Batige abana abake, timobaisa kobatanga gocha asende, naki 
obonda bwa igoro nobwabo omoreng'anio bw'aba. 15 Goika ochia 
kobabekera amaboko aye, akaimoka korwa aroro akagenda. 16 
Omonto oyomo akamochera, akabora, Omworokia omuya, ring'ana 
ki ndakore rigiya, goika mbe nobogima bwa kare nakare? 17 
Akamotebia, Naki okondoka omuya? Tari omuya, tatiga Oyomo: 
konye naye gokorigia osoe as'obogima, bwata amachiko. 18 
Akamotebia, Ayare buna arari? Yesu akamotebia, Toita, totomana, 
toiba, tobaisa gokwana amang'ana ay'oborimo; 19 Basike so na 
nyoko; naende, ancha omogisangi oo buna omobere oo. 20 Oria 
omomura akamotebia, Onsi ayio nayabwatire, Ring'ana ki rimochete? 
21 Yesu akamotebia, Onye korigetie koba omonto omuya kegima, 
gachie, ogore ebiobwate bionsi, oe abataka; naye nobe nenibo igoro; 
erio oche ombwatie. 22 Ochia koigwa ring'ana erio omomura oria 
akaimoka ore nobororo, ekiagerete narenge nebinto ebinge. 23 Yesu 
akabatebia aborokigwa baye, Nekeene nabatebirie, nabe akong'u 
as'omonto omonyene enibo enyinge gosoa as'obonda bwa igoro. 24 
Naende nabatebirie inwe, Albwango engamia egoeta as'ekebao 
gi'esindani kobua oyore nenibo gosoa obonda bwa Nyasaye. 25 
Aborokigwa bagachia koigwa aria, bakaba nogoichana mono 


nagoteba, Ning'o gaki oranyare gotoreka? 26 Yesu akabarigereria, 
akabatebia, Ase mwanyabanto tirikonyarekana ring'ana eri, korende 
ase Nyasaye amang'ana onsi igakonyarekana. 27 Erio Petero 
akamoiraneria akamotebia. Rora, intwe twatigire bionsi 
twakobwatirie; inki gaki toranyore? 28 Yesu akabatebia, Nekeene 
nabatebirie, buna abwo mwantunyanire as'okoiborwa gwa kabere, 
ekero agocha goikaransa Omwana-o-mwanyabanto as'ekerogo 
ki'obonene bwaye, ekero ekio nainwe namoikaranse as'ebirogo ikomi 
nabibere, mokobigambera ebisaku ikomi nabibere bi'Abaisiraeli. 29 
Nonde omo otigete enyomba, gose abamura bamwabo, gose 
abasubati bamwabo, gose ise, gose ng'ina, gose abana, gose 
emegondo. as'erieta riane, namenteranigwe ara emia, nobogima bwa 
kare nakare nabonyore. 30 Korende abanto abange abatang'ani 
nababe aba nyuma, nabare nyuma nababe abatang'ani. 


Mathayo 20 


1 Naki obonda bwa igoro nomogwekano bw'omonto omonyene 
enyomba osogete mambia chuni kogenda korika abaremi, bachie 
korema omogondo oye bw'emesabibu. 2 Gachia gotebania nabaremi 
rituko erimo somoni, akabaira as'omogondo oye bw'emesabibu. 3 
Agasoka chinsa isato gachiaenre, akarora nabande bateneine echiro, 
batari nemeremo; 4 akabatebia nabarabwo, Genda nainwe 
as'omogondo bw'emesabibu, naende nimbae ekere kia boronge. 
Bakagenda. 5 Agasoka naende chinsa isano nemo gachiaerire, naende 
chinsa kianda, akanagokora boigo. 6 Goika chinsa ikomi nemo 
gachiaerire, agasoka, akarora abande bateneine, akabatebia 
nabarabwo, Nk'igo mwateneneraa bwaira motari nemeremo? 7 
Bakamotebia, Ekiagera titorikiri nomonto. Akabatebia, Genda 
nainwe as'omogondo. 8 Erio rigoro riagoroba, oria omonene 
bw'omogondo akamotebia omorendi oye, Rangeria abaremi, obae 
eng'eria yabo, ochake korwa aba nyuma goika abe ritang'ani. 9 
Bakagenda baria barigetwe chinsa ikemi nemo, bakaegwa ker'oyomo 
somonisomoni. 10 Goika bachia gocha abe ritang'ani, bagakaga ng'a 


nabatumanerigwe, bakanyora nabarabwo somonisomoni. 11 Erio 
kabaeirwe, bakaba nkwemurunganiabare as'omonyene enyomba, 12 
bakabora, Abwo b'omoerio igabakora emeremo y'ensa eyemo yoka, 
naye kwabatoreng'aneria naintwe, abaremereretie emechando 
neriberera ri'omobaso bwonsi, 13 Nere akamoiraneria oyomo obo 
akamotebia, 'Mosani, tingokoreti bobe. 14 Titwatebanetie naye ase 
somoni? Bwata ekeronge kiao, ogende as'ogochia; nindigetie komoa 
oyo bw'omoerio koreng'ana naye. 15 Tingwenereti gokora buna 
ndigetie 'nche omonyene nebinto biane? Gose eriso riao riabaire ribe 
ekiagera nde omuya? 16 Naboigo aba nyuma nababe abatang'ani, 
nabatang'ani nababe aba nyuma. 17 Goika Yesu ochia gotira gochia 
Yerusalemu, akabaira bobisi baria aborokigwa baye ikomi nababere; 
bachia goika 'nchera akabatebia. 18 Nama, ngotiratore gochia 
Yerusalemu, noria Omwana-o-mwanyabanto nabekwe as'amaboko 
ay'abakuani nabariki, nabarabwo nabamonanchere ekina ki'amakweri. 
19 Naende nabamobeke as'amaboko ebisaku, banyare komosekereria, 
naende komoaka chinkini, nakomobamba as'omosalaba. Goika rituko 
ri'atato naboke, 20 Erio agwo agachierwa na ng'ina abana ba Zebedi 
amo nabana baye, akamosasima nakongia ring'ana asare. 21 
Akamoboria, Inki origetie? Akamotebia, Tebia abana aba bane 
babere baikaranse oyomo ensemo y'okorio kwao, noyomo ensemo 
y'okobee kwao, as'obonda bwao. 22 Yesu akairaneria agateba, Eri 
mokorigia timorimanyeti. Inee, namonyare konywera egekombe 
ndache konywera inche? 23 Bakamotebia , Natonyare. Akabatebia, 
Egekombe kiane ekeene namonywe, korende aria ogoikaransa 
ensemo yane y'okorio, nensemo yane y'okobee tindi nogochika 
kobaa, tatiga ababekeirwe ang'e na Tata one. 24 Baria ikomi bachia 
koigwa, bakababea omonto oria na momura omwabo. 25 Ko Yesu ere 
akabarangeria bache asare, naende akabora, Mwamanyire ng'a 
abagambi b'ebisaku igo begarete, nabanene babo igo bare nokobua 
igoro asebare, 26 K'ayio takoba bo asemore inwe, korende 
'monto'nde bwonsi orarigie koba omonene asemore, igarabe 
omosomba oino; 27 noyorarigie koba omotang'ani oino, igarabe 
omotomwa oino; 28 buna Omwana-o-mwanyabanto nere tachete 


gokorerwa, tatiga ogokora ere bweka omonyene, nakorua obogima 
bwaye koba okoboria as'abange. 29 Goika bachia korua Yeriko, 
agatunyanwa nomoganda omonene. 30 Nabwo abanto babere emeuko 
baikaransete ensemo y'enchera, bagachia koigwa ng'a Yesu ogoeta 
aroro, bakaaka egeturi, bakobora, Omonene, twabere, aye omwana o 
Daudi. 31 Noria omoganda okobatogonyera ng'a banyare gokira, 
tibakira rinde; bakamenta okwoga, bakobora, Omonene, twabere, aye 
omwana o Daudi, 32 Yesu agatenena, akabarangeria, erio akabora, 
Ring'ana ki morigetie mbakorere? 33 Bakamotebia, Omonene, 
ntorigetie onye gwatoramokia amaiso aito. 34 Yesu agasogwa 
namabera, akabakuna amaiso abo, erio kegima amaiso abo akarora, 
bakamotunyana. 


Mathayo 21 


1 Goika bachia goika ang'e nomochie o Yerusalemu, bagaika ase 
Bethifage, as'egetunwa ki'Emezeituni. Erio Yesu agatoma 
aborokigwa baye babere akabatebia, 2 Soa as'omochie okendokaine 
korwa as'obosio bwaino, erio namorore etigere esibire, nemori yaye 
amo nero; mochisibore mondetere. 3 Nomonto karabatebia ring'ana 
momotebie, Omonene nachirigetie; erio kegima nachitome. 4 Ayio 
onsi agakoreka anyare goikerana ayatebetwe nomobani, ogoteba, 5 
Motebie omoiseke o Zayoni, Oyo nere, Omoruoti oo okogochera; 
Nomokanyeku, orinire etigere igoro, Nemori y'etigere, akamori 
g'etigere. 6 Baria aborokigwa bakagenda bagakora buna bachigetwe 
na Yesu. 7 Bakamoretera etigere nemori yaye, bagachiara chianga 
chiabo, nere akarina. 8 Nabange b'emeganda bakara chianga chiabo 
as'enchera: abande bakabutora amato emete, bakwara enchera. 9 
Emfeganda ebatang'anete, nabare komorua nyuma, bakaaka egeturi, 
bagoteba, Hosana as'omwana o Daudi; bwancheirwe oyochire 
as'erieta ri'Omonene; Hosana as'igoro mono. 10 Erio ochia gosoa 
Yerusalemu ogasegasega omochie omogima, abanto bakabora, 
Ning'o oyio? 11 Eria, emeganda ekabora, Oyo nere omobani, erieta 
riaye okorokwa Yesu, nomonto o Nazareti ya Galili. 12 Erio Yesu 


agasoa ase hekalu ya Nyasaye, akabasokia isiko bonsi abarenge 
gotonda nakogora aroro hekalu ime, agachionchorana nechimesa 
chi'abare goonchoreria chibesa, nebirogo bi'abare gotonda amaruma; 
13 nere akabatebia, Nerikire, Enyomba yane igerarokwe enyomba 
y'ogosaba, nainwe mokoyekora rikuruma ri'abaibi. 14 Bakamochiera 
emeuko nebirema aria ase hekalu, akabagwenia. 15 Nabakuani 
abanene nabariki bagachia kobirora ebirage bi'omoichano aregokora, 
nabana bakoaka egeturi ase hekalu, bakobora, Hosana as'omwana o 
Daudi, erio agwo bakabea. 16 Bakamotebia, Kwabaigure aba buna 
bakobora? Yesu akabatebia, Ee; timwasomete ng'a, Nas'emenwa 
y'abana nabakogonka gwaikeranirie ebako? 17 Akabatiga agasoka 
isiko korwa as'omochie, akagenda Bethania, akarara aroro. 18 
Mambia okoirana omochie, akaromwa nenchara. 19 Akarora omoko 
oyomo enchera, akayochiera, tarora gento asore, tatiga amato oka; 
akayotebia, Goika kare nakare tokwama aye naende amatunda. Erio 
kegima omoko oyio okoma. 20 Aborokigwa bachia korora ring'ana 
riria bagaichana, bakobora, Naki bono omoko oyo okwoma bwango 
iga? 21 Yesu akabairaneria, akabatebia, Nekeene nabatebirie, 
kamorabe nokwegena motakoreti ogosiereria konde, tari erio ri'omote 
rioka morakore, korende nonya namogetebia egetunwa eke, Tegoka, 
otugutwe enyancha ime, narikoreke. 22 Nebinto bionsi morasabe, 
as'ogosaba, komoregene namonyore. 23 Goika ochia gosoa hekalu 
ime okworokereria, agachierwa nabakuani abanene nabagaka 
b'abanyene ense, bagoteba, Nas'ogochika ki ogokora amang'ana aya? 
Nere ng'o okoete egochika oko? 24 Yesu akabairaneria, akabatebia, 
Ninche nimbaborie ring'ana erimo, Mokong'iraneria, nainche 
nimbatebie as'ogochika ki ngokora aya. 25 Inee, okobatisa gwa 
Yohana, ng'ai kwaruete? Igoro kwaruete, gose iga kwaruete 
as'abanto? Bono bakaba ngotebaniabare barabwo ase barabwo, 
bakobora, Togoteba, Igoro kwaruete, igaratoborie, Ninki rende 
engecho yaye motamwancheti? 26 Naende togoteba, Nas'abanto 
kwaruete, twairoka omoganda, ekiagera abanto bonsi banchire ng'a 
Yohana nomobani. 27 Bakairaneria Yesu, bakamotebia, Titomanyeti. 
Nere akabatebia, Nonya ninche tinkobatebia as'ogochika ki ngokora 


aya. 28 Korende naki moroche? Omonto gete narenge nabana babere; 
akamochiera oria omonene agateba, Omwana one, genda rero okore 
emeremo 'mogondo. 29 Akamotebia, Tindigeti; naende nyuma 
agaonchoka akagenda. 30 Nere akamochiera oyo kabere, akamotebia 
boigo. Akamoiraneria akabora, Nkogendande, Omonene! gotagenda. 
31 Inee, norori ase baria babere okorete obwanchani bwa ise? 
Bakabora, Noria bwe ritang'ani. Yesu akabatebia, Nekeene 
nabatebirie ng'a abakorusia ebango nabakungu abatayayi 
ngotang'anabare asemore gosoa as'obonda bwa Nyasaye. 32 Naki 
Yohana achete as'enchera y'oboronge, timwamwancha: korende 
abakorusia ebango, nabakungu abatayayi bakamwancha, nainwe, 
mokarora erio nyuma, timwaonchoka, monyare komwancha. 33 
Tegerera omoreng'anio onde. Narenge omonto orenge nenyomba, 
nere agasimeka omogondo bw'emesabibu, akayoetananeria orobago, 
agakunya agakora egetera gi'okomitera amasabibu, akaagacha 
negesasimo, akayoatananera abaremi, akamanora, akagenda ense 
y'are. 34 Bono ekero ki'amatunda giachia goika ang'e, agatoma 
abasomba baye as'abaremi, baegwe amatunda aye. 35 Abaremi 
bakababwata abasomba baye, oyomo bakamoaka enyimbo, noyonde 
bakamoita, noyonde bakamoaka amagena. 36 Naende agatoma 
abasomba bande abange kobua abe ritang'ani: bakabakora bo. 37 
Bono nyutna y'ayio onsi akamotoma omwana oye asebare, agateba, 
Nabamosike omwana one. 38 Abaremi bagachia komorora omwana 
oye, bagatebania boka abanyene; Oyo nere omonyamwando. Gaki, 
tomoite, omwando oye toyoire. 39 Bakamobwata, bakamotuguta 
isiko as'omogondo bw'emesabibu, bakamoita. 40 Inee, karache 
omonene bw'omogondo, naki arabakore abaremi baria? 41 
Bakamotebia, Igarabasirie bobe ababe baria, nabatananere omogondo 
abaremi bande, abagocha komoa amatunda aye as'ebiro biabo. 42 
Yesu akababoria, Timwanyagosoma as'amariko? Rigena abaagachi 
bangete, Riabaire nario omotwe bw'egetankumba; Riarure 
as'omonene ring'ana eri, Nario ri'ogoichania as'amaiso aito. 43 
As'engecho eye nabatebirie, ng'a obonda bwa Nyasaye naborusigwe 
asemore, boegwe egesaku gekwama amatunda aye. 44 Noyoragwe 


igoro ase rigena eri nateke ebisamunye: nere oyoriragwere narirorio 
narimosie kegima. 45 Goika bachia koyeigwa emereng'anio yaye, 
abakuani abanene n'Abafarisai bakamanya ng'a mbarabwo agoteba. 
46 Bagachia korigia komobwata, bakabairoka emeganda, ekiagera 
konya banchire ng'a nomobani. 


Mathayo 22 


1 Naende Yesu akairaneria agakwana nabarabwo as'emereng'anio 
eria kabere, akabora, 2 Obonda bwa igoro igo bogwekaine nomonto 
omoruoti okorerete omwan'oye enyangi. 3 Akabatoma abasomba 
baye barangerie abarigirie as'enyangi: bakanga gocha. 4 Naende 
agatoma abande, akabatebia, Batebie abarigirie, eye nero, endagera 
yane naroisirie; chiombe chiane nebinoru biane bianyenyirwe, 
nabionsi biabaire ang'e: inchuo enyangi. 5 Korende bakayakora 
amagusu amang'ana aya, bakagenda, oyomo as'omogondo oye, 
noyomo as'okoonchereria kwaye; 6 nabatigarete bakababwata 
abasomba baye bakabakora bobe, bakabaita. 7 Oria omoruoti akabea 
mono, akarua emeganda yaye ekabasiria abaiti baria, nomochie obo 
akayosamba nomorero. 8 Erio agwo akabatebia abasomba baye, 
Enyangi ng'ang'ere, korende abarangeretigwe tibagwenerete. 9 Gaki 
genda as'amakori e chinchera, nabwo mokorora mobarangerie gocha 
enyangi. 10 Abasomba baria bagasoka, bagaika ase chinchera, 
bakabasangereria bonsi abwo baroche, nonya nababe nonya nabaya, 
enyangi egaichorwa nabageni. 11 Korende omoruoti ochia gosoa 
korigereria abageni, akarora omonto oyomo aroro otabegete eanga 
y'enyangi. 12 Akamotebia, 'Mosani, naki gwakorete ogasoa aiga naye 
otari neanga y'enyangi? Agakirakiri. 13 Erio agwo omoruoti 
akabatebia abasomba, Moboe amaboko namagoro, momotugute 
as'omosunte o isiko mono: nakobe nokorera aroro nokoriania amaino. 
14 Naki abarangerigwe nabange, k'abachorirwe nabwo abake. 15 
Erio agwo Abafarisai bakagenda bagakora ekina buna bagocha 
komotega as'amang'ana. 16 Bakabatoma aborokigwa babo asare, amo 
Nabaherode, bakobora, Omworokia, twakomanyire ng'a igore 


omonto bw'ekeene, nenchera ya Nyasaye nkoyiorokereriore ekeene, 
nonya 'monto onde bwonsi torikomoiroka: naki torikorigereria 
amasio a abanto. 17 Gaki totebie naki oroche aye? Mboronge koa 
Kaisari ebango, gose tai boronge? 18 Yesu akamanya obobe bwabo, 
akabora, Naki mogontema, inwe abang'ainereria? 19 Nyorokia efetha 
y'ebango. Bakamoretera edinari. 20 Akababoria, Nekiang'o ekieni 
eke, nekemanyererio eke? 21 Bakamotebia, Nebia Kaisari. Erio agwo 
akabatebia, Gaki ebia Kaisari moa Kaisari, nebia Nyasaye moa 
Nyasaye. 22 Goika bachia koigwa ring'ana riria bagaichana, 
bakamotiga, bakagenda. 23 Rituko riria bakamochiera Abasadukai, 
nabarabwo nabanto abagoteba ng'a okobokigwa tikori; bakamoboria, 
24 bakabora, Omworokia, Musa natebete ng'a omonto karakwe, nere 
onye taraibora abana, omomura omwabo oria okure rimenyane 
nomokungu oye, anyare komoteneneria egesaku. 25 Naboigo, 
mbarenge abamwabo batano nababere. Oyo bwe ritang'ani 
akanyuoma, erio agakwa, nekiagera tarenge nomwana, akamotigera 
omomura omwabo mokaye, 26 Naboigo noyo kabere nere, noyo 
gatato, goika bakaera bonsi batano nababere. 27 Omoerio obo bonsi 
omokungu oria agakwa. 28 Inee, as'okobokigwa, mokang'o orabe 
omokungu oria ase baria batano nababere? ekiagera bonsi barenge 
nere. 29 Yesu akabairaneria akabatebia, Mwasirire inwe ekiagera 
motamanyeti amariko, nonya nokobua kwa Nyasaye. 30 Naki 
as'okobokigwa, tibakonyuoma, tibakonyuomwa, korende igabarabe 
buna amalaika a Nyasaye are Igoro. 31 Naende as'okobokigwa, 
timorasoma eri mwatebetigwe na Nyasaye, aregoteba, 32 Inche 
ninche Nyasaye o Ibrahimu, na Nyasaye o Isaaka, na Nyasaye o 
Yakobo? Nyasaye tari Nyasaye bw'abwo bakure, korende bw'abare 
moyo. 33 Bachia koigwa aria, emeganda egakumia as'okworokereria 
kwaye. 34 N'Abafarisai bagachia koigwa buna abakiririe Abasadukai, 
bagasangerereka amo. 35 Oyomo ase barabwo, omworokia 
bw'amachiko, akamoboria as'okomotema, akabora, 36 Aye 
Omworokia, ngochika ki kore okonene ime as'amachiko onsi? 37 
Yesu akamotebia, Mwanche Omonene Nyasaye oo, nomoy'oo 
bwonsi, nenkoro yao yonsi, nobong'aini bwao bwonsi. 38 Oko nakwo 


ogochika okonene, naende nakwo kwe ritang'ani. 39 Nogwa kabere 
kogwekaine nokwo, nakwo oko: Mwanche omogisangi oo buna 
gwanchire omobere oo. 40 As'amachiko aya abere igabwataine 
amachiko onsi nababani, 41 Abafarisai bagachia gosangerereka, Yesu 
akababoria, 42 Okobora, Naki inwe moroche ase Kristo? Nomwana 
ong'o? Bakamotebia, nomwana o Daudi. 43 Akababoria, Inki 
gekogera rende Daudi, as'Omoika, akomoroka Omonene? okobora, 
44 Omonene namotebetie Omonene one, Ikaransa ensemo y'okoboko 
kwane gw'okorio, Goika mbabeke ababisa bao inse ase chimbaratero 
chiao. 45 Gaki onye Daudi okomoroka Omonene, naki achakoba 
omwana oye naende? 46 Nonya nonde tarenge orekonyara 
komoiraneria ring'ana; nonya nkorwa rituko riria 'mont'onde 
tamoboria ring'ana rinde. 


Mathayo 23 


1 Erio agwo Yesu agakwana nabaria emeganda naborokigwa baye, 
okobora, 2 As'ekerogo kia Musa baikaransire abariki n'Abafarisai. 3 
Gaki amang'ana onsi bakobatebia yakore, moyarende nakoyabwata; 
korende timokora omogwekano bw'ogokora kwabo; naki barabwo 
igo bagoteba, ko tibagokora. 4 Naki igo bakoboa chigurube chindito, 
batweka abanto bande amagega abo, ko naakong'u kochibogoria, 
barabwo abanyene tibagwancha kochinyegeria nekiara kiabo. 5 
Nogokora kwabo gwonsi igo bagokora ng'a barorwe nabanto: naki 
igo bakogareyia chifulakteria chiabo, naende bamenta emebarero ye 
chianga chiabo. 6 Nabarabwo igo banchete aase e ritang'ani 
as'endagera, nagoikaransa aatang'ani ase chisunagogi, 7 
nagokwanigwa ase chichiro, nakorokwa nabanto, Rabii, Rabii. 8 Ko 
inwe timobaisa korokwa Rabii: naki omworokia oino noyomo, 
nainwe mwensi nabamo. 9 Nonya ninwe timobaisa komoroka 
omonto tata as'ense: naki Iso oino noyomo ore igoro. 10 Gose 
timobaisa korokwa abanene: naki omonene oino noyomo, nere 
Kristo. 11 Korende oyore omonene asemore igarabe omosomba oino. 
12 Noyo oreimokererie igoro omonyene, oyio nairanigwe inse, 


noyorekeyie naimokererigwe igoro. 13 Korende obobe nobwaino, 
abariki n'Abafarisai, abang'ainereria! ekiagera egesieri ki'obonda bwa 
igoro mwagesiekire as'abanto: nakt inwe abanyene timogosoa, nonya 
nabagosoa timori kobatiga basoe. 14 Obobe nobwaino, abariki 
n'Abafarisai, abang'ainereria! ekiagera mokoria chinyomba 
chi'ababoraka, naende as'obong'amereiia mwasaba mono; as'ayio 
namonyore ekina ekenene kobua. 15 Obobe nobwaino, abariki 
n'Abafarisai, abang'ainereria! ekiagera mwasiongorokana enyancha 
nense enyomo konyora omotunyani oyomo; okonyorekana 
mwamotiga oba omwana bwe chaanam ara kabere kobua inwe 
abanyene. 16 Obobe nobwaino, abarai emeuko! inwe mogoteba ng'a, 
Oyorarie emuma ase hekalu, tari gento; korende oyorarie emuma 
as'ethahabu ye hekalu, bwesibire. 17 Abakayayu inwe nemeuko! naki 
rinene ndiriri? nethahabu, gose neria hekalu egokora ethahabu 
enchenu? 18 Naende, oyorarie emuma as'artiathabahu, tai gento; 
korende oyorarie as'ekeng'wanso ker'igoro as'amathabahu, bwesibire 
oyio. 19 Abakayayu inwe nemeuko, Naki ekenene nkereki? neria 
esadaka, gose naria amathabahu akoyekora enchenu esadaka eria? 20 
Gaki oyorire emuma as'amathabahu, orire nas'ebire igoro yaye. 21 
Noyorire emuma ase hekalu, orire as'eyio, nas'oyo oikaransete ime. 
22 Noyorire emuma as'erioba orire as'ekerogo kia Nyasaye nas'oyo 
oikaransete igoro. 23 Obobe, nobwaino, abariki n'Abafarisai, 
abang'ainereria! ekiagera iga mokorua etaisi y'ebinzari, nekumini, 
korende mwatiga amang'ana amanene ayogochika, ekina, namabera, 
nokwegena: naro ayio nabagwenerete koyakora, amo nagotatiga aria. 
24 Abarai emeuko, mwakenonora egechuni, mwamera engamia. 25 
Obobe nobwaino, abariki n'Abafarisai, abang'ainereria! ekiagera 
egekombe nesani mwabisibia korwa isiko, ko ime biaichoire nobouri 
nobosiri. 26 Aye Omofarisai omoukof sibia ime egekombe nesani 
ritang'ani, erio n'isiko kenyare koba ekiya. 27 Obobe nobwaino, 
abariki n'Abafarisai, abang'ainereria! ekiagera inwe mwagwekanire 
nechimbera chiaagetwe echoka; isiko chiarorekana chingiya, ko ime 
chiaichoire namauga nchitondo, neuramba yonsi. 28 Nainwe nabo 
more, isiko mwarorekana as'abanto ng'a nab'ekeene more, ko ime 


mwaichoirwe nobong'ainereria nobobe obonge. 29 Obobe nobwaino, 
abariki n'Abafarisai, abang'ainereria! ekiagera mwaagacha chimbera 
chi'ababani, nagochioma chimbera chi'ababoronge, 30 naende 
mwateba, Onyore nintwe twarenge aroro kare amatuko ay'abatata 
baito, anga titwabwatanete na barabwo as'amanyinga ababani. 31 Igo 
mwetebire inwe abanyene, ng'a ninwe abana babo baria baitete 
ababani. 32 Gaki bono, geichorie ekerengo ki'abaiso baino! 33 Inwe 
ching'iti, abana be rirubi, naki morakore motame ekina kie chaanam? 
34 Ekiagera aya, rigereria, natomire asemore ababani nabanto 
b'obong'aini nabariki: abande babo namobaite, namobabambe, 
nabande babo namobaake chinkini chisunagogi chiaino ime, 
nakobaseria omochie as'omochie; 35 nario arabachere igoro asemore 
amanyinga onsi aitegete korwa amanyinga Abeli oria omonyene 
oboronge, goika aya Zakaria, omwana o Barakia, mwamoitete 
gatigati ye hekalu namathabahu. 36 Ekeene nabatebirie, amang'ana 
aya onsi nache as'ekegori eke. 37 Aye Yerusalemu, Yerusalemu, aye 
oyogoita ababani, nakobaaka namagena abatometwe asore! ng'ara 
karenga narenge korigia gosangereria abana bao, buna engoko 
ekobisangereria ebichuchu biaye ime ase chimbaba chiaye, 
gotimwancha. 38 Rigereria, enyomba yaino mwatigeirwe ritombe. 39 
Naki nabatebirie, timokondora naende nonya ng'ake, goika motebe, 
Bwancheirwe oyogocha as'erieta ri'Omonene. 


Mathayo 24 


1 Erio Yesu ochia korua aria hekalu okogenda, aborokigwa baye 
bakamochiera korigia komworokia amaagacho e hekalu. 2 
Akabairaneria akabatebia, Inee, mwabirorire ebi bionsi? Nekeene 
nabatebirie, aiga tagotigara rigena erimo as'erinde igoro ritayeiri inse. 
3 Erio gaikaransire as'egetunwa ki'Emezeituni, agachierwa 
naborokigwa baye bobisi, bakobora, Totebie, ndi arabe ayio, Naro 
nkemanyererio ki ki'ogocha kwao, nay'omoerio bw'ense? 4 Yesu 
akabairaneria akabatebia, Erende timobaisa kong'ainwa na'monto 
onde bwonsi. 5 Naki abange nabache as'erieta riane, babore, Inche 


ninche Kristo; nabasirie abanto abange. 6 Nainwe namoigwe 
amang'ana y'esegi nebirage bi'esegi; rigereria timoondoka, naki bori 
nabe aya onsi; k'omoerio toracha. 7 Naki ebisaku nabimokerane 
korwana nebisaku binde, nobonda naboimokerane korwana nobonda 
bonde; naende enchara nebe, nomotengecho bw'ense, chinsemo- 
chinsemo. 8 Ayio onsi naro omochakano bw'obororo. 9 Erio agwo 
nababarusie monyare gochandwa nagoitwa; nainwe namobe abanto 
bakogechwa nebisaku bionsi as'engecho y'erieta riane. 10 Nekero 
ekio abanto abange nabagochwe; naende abande nababekane 
as'amaboko a ababisa babo, barabwo ase barabwo, naende 
nabagechane barabwo ase barabwo. 11 Nababani b'oborimo 
nabaimoke abange mono, basirie abanto abange. 12 Nekiagera 
okomenteka kw'ebibe, obwanchani bw'abange nabokende. 13 
Korende Oyoraremererie goika omoerio, oyio nakonyeke. 14 Naende 
amang'ana aya amaya ay'obonda narandigwe as'ense yonsi koba 
ekiorokererio as'ebisaku bionsi; erio omoerio ochiche. 15 Gaki 
naboigo kamogocha korora okogechia kw'ogosaria gwatebetwe 
nomobani Danieli gwatenenire aase aaya (oyogosoma ainyore), 16 
erio agwo abare Boyahudi batame gochia ebitunwa ime. 17 Oyore 
igoro as'enyomba taika kogenda korusia gento mwaye: 18 oyore 
'mogondo tairana nyuma gochia kobogoria chianga chiaye. 19 
Korende obobe nobwabo abare abarito nabakogonkia as'amatuko 
aria. 20 Korende saba ogotama kwaino tikoba ekero ki'obokendu, 
gose kie rituko ri'esabato. 21 Naki agwo nebe emechando emenene; 
etanakoba emechando engecho buna eyio korwa omochakano 
bw'ense goika bono, nonya nyuma tekoba nonya ng'ake. 22 Naende 
onye amatuko ayio atanachetwe, anga 'monto tatoregete; korende 
as'engecho ya baria bachoretwe nanachwe amatuko ayio, 23 Nekero 
ekio omonto karabatebie, Oyo nere Kristo, oyo aa! gose, Oyio 
oragwo! timwancha. 24 Naki nabaoroke Amakristo oborimo, 
nababani b'oborimo, nabakore ebikone ebinene namakumia, goika, 
keranyarekane, nabang'aine nonya nabachoretwe. 25 Nainwe, naro 
ayio natang'anire kobatebia! 26 Gaki bakobatebia, Oyo nere, eroro 
ime; timosoka isiko: Oyio, ore ebinunchi bia bobisi; timwancha. 27 


Naki buna ekomesa korwa mocha yabara gochia bosongo, naboigo 
korabe ogocha kw'Omwana-o-mwanyabanto, 28 Naki ase ribego rire, 
nao chinsoti chigosangerereka. 29 Korende nyuma y'emechando 
y'amatuko aria, erioba narionchoke ribe omosunte, nomotienyi 
tokobara, neching'enang'eni nachigwe, nechinguru chia igoro 
nachitengeche, 30 erio nario kerache kororekana igoro egekone 
ki'Omwana-o-mwanyabanto: nario ebisaku bionsi bi'ense birarere; 
naende nabamorore Omwana-o-mwanyabanto ogocha as'amare a 
igoro, nechinguru, nobonene obonge, 31 Erio natome amalaika aye 
negeturi ekenene ki'egetureri, nabarabwo nabasangererie abachore 
baye amo, korwa ase chimbeo inye, korwa ensinyo y'ense goika 
ensinyo ende. 32 As'omoko eorokererie omoreng'anio. Omote oye 
gosebokire, naende omerire amato, mwamanyire ng'a ng'ang'e ekero 
ki'egurugura; 33 naboigo nainwe morachie koyarora ayio onsi, 
momanye ng'ang'e are, ang'e nagesieri. 34 Nekeene nabatebirie, 
tigegoeta ekegori eke, goika aya onsi akoreke. 35 Igoro nense 
nachiete, ko ring'ana riane tirigoeta nonya ng'ake, 36 Nebirage bie 
rituko riria nensa eria onde tari omanyete, nonya namalaika a igoro, 
tatiga Tata, ere bweka, 37 Korende buna amatuko aria a Nuhu arenge, 
naboigo kogocha koba ogocha kw'Omwana-o-mwanyabanto. 38 Naki 
buna barenge amatuko aria amache ataracha, bare koria, bakonywa, 
bakonyuoma, bakonyuomerigwa, goika rituko Nuhu asoete 
as'obwato, tibamanya rinde, 39 goika amache amanene aria agacha, 
akabaira bonsi; naboigo kogocha koba ogocha kw'Omwana-o- 
mwanyabanto. 40 Engaki eyio abanto habere nababe omogondo; 
oyomo airwe, oyomo atigwe; 41 abakungu babere nababe bagosera 
orogena oromo; oyomo airwe, oyomo atigwe. 42 Naboigo renda, naki 
timomanyeti rituko ki agocha Omonene oino. 43 Manya ring'ana eri 
erimo: onye oria omonyene enyomba namanyete ekero agocha-gocha 
oria omoibi, anga narendete gose anga tare gotiga enyomba yaye 
ebochorwe. 44 As'ayio nainwe kabe ang'e naki rias'ensa motakagereti 
agocha oria Omwana-o-mwanyabanto. 45 Gaki ning'o oyio 
omosomba omwegeni, naende omong'aini, obegetwe nomonene oye 
igoro as'enyomba yaye, anyare kobaa endagera abasomba as'ekero 


kiaye? 46 Nare negesio omosomba oria, rigoro omonene oye agocha 
amonyore ogokora iga. 47 Nekeene nabatebirie namotenenie igoro 
as'ebia abwate bionsi. 48 Korende omosomba oria omobe karabore 
as'omoyo oye, Omonene one otebanire; 49 na karachake kobaaka 
abasomba b'omonene oye, nakoria nakonywa amo nabagotinda; 50 
erio omonene oye omosomba oria igarache komochiera ase rituko 
atakagereti, nensa atamanyeti; 51 nere igaramonachane ebing'ese 
bibere, namobekere okobara kwaye amo nabang'ainereria, agwo 
nakebe nekerero nokoriania amaino. 


Mathayo 25 


1 Erio obonda bwa igoro naboreng'anigwe nabaiseke ikomi, basogete 
nechitaya chiabo gochia korotota omonene bw'enyangi. 2 Nase 
barabwo igo barenge abariri batano, nabang'aini batano. 3 Naki baria 
abariri bakaimokia chitaya chiabo, ko tibaimokia namaguta: 4 baria 
abang'aini bakaimokia amaguta as'ebinto biabo amo nechitaya 
chiabo. 5 Goika ochia gotebana omonene bw'enyangi, bagasundoka 
bonsi bakarara. 6 Botuko gati gekaba negeturi, Omonene bw'enyangi 
oyo! soka momorotote. 7 Erio agwo bakaimoka abaiseke baria bonsi, 
bakaroisia chitaya chiabo. 8 Abariri bakabatebia abang'aini, 
Twatanere amaguta aino; ekiagera chitaya chiaito chiarimire. 9 Baria 
abang'aini bakabairaneria, bakabora, Genda, takonyara gotoisana 
intwe nainwe twensi; mbuya koinoragende kwegorera as'abakogora, 
10 Barabwo bagachia koimoka gochia kogora, agacha omonene 
bw'enyangi; baria babete ang'e bagasoa amo nere as'enyangi, egesieri 
gegasiekwa. 11 Naende nyuma bagacha baria abaiseke bande 
bakobora, Omonene, omonene, toigorere! 12 Akabairaneria, akabora, 
Nekeene nabatebirie, timbamanyeti inwe. 13 Gaki kabe nokorenda, 
naki timomanyeti rituko nonya nensa. 14 Naki iganga buna omonto 
okogenda orogendo gochia goikaransa ense ende, akarangeria 
abasomba baye, akabeka asebare enibo yaye. 15 Akamoa oyomo 
chitalanta isano, noyo kabere akamoa chitalanta ibere, noyo gatato 
akamoa etalanta eyemo, ker'omonto koreng'ana nokonyara kwaye. 


Brio akagenda. 16 Akagenda oria oirete chitalanta isano, agakora 
emeremo nachio, akanyora chitalanta chinde isano. 17 Noria oirete 
ibere akanyora ebitoki ibere boigo. 18 Akaimoka oria oirete eyemo, 
akagenda agakunya inse, akayebisa efetha y'omonene oye. 19 Nyuma 
k'amatuko achia koera amange, agacha omonene bw'abasomba baria, 
akarigia ribara asebare, 20 Akagenda oria oirete chitalanta isano, 
akabogoria nechitalanta isano chinde, akamoirera, akabora, 
Omonene, nkwang'ete chitalanta isano; rora, nanyorire nechitalanta 
chinde isano: 21 Omonene oye akamotebia, Gwakorire buya aye, 
omosomba omuya nomwegeni: kwabaire omwegeni as'ebire ebike, 
ninkobeke igoro as'ebinge. Soa as'omogoko bw'omonene oo. 22 
Naende akagenda oria oirete chitalanta ibere, akabora, Omonene, 
nkwang'ete chitalanta ibere; rora, nanyorire ibere ching'ao ebitoki. 23 
Omonene oye akamotebia, Gwakorire buya aye, omosomba omuya 
omwegeni: kwabaire omwegeni as'ebire ebike, ninkobeke igoro 
as'ebinge. Soa as'omogoko bw'omonene oo. 24 Nere agachia kogenda 
oria oirete etalanta eyemo, akabora, Omonene, iga nakomanyete ng'a 
nomonto omokong'u ore, igokogesa otasimegeti, igogosangereria 
otabusureti; 25 erio nkairoka, nkagenda nkayebisa inse etalanta yao; 
eyio nero, eyao ore nero. 26 Omonene oye akamoiraneria, 
akamotebia, Nomosomba omobe ore, nomworo, Nkwamanyete ng'a 
igo nkogesa ntasimegeti, naende iga ngosangereria ntabusureti: 27 
gaki nkwagwenerete koyebeka efetha yane as'abakoonchoreria 
chifetha, nainche ngocha, anga nanyora eyane amo nebitoki biaye. 28 
Moure gaki etalanta yaye, omoe omonyene chitalanta ikomi. 29 Naki 
oyo obwate igakoegwa, naende omenteranigwa; k'oyo otabwati 
igakourwa eyare nero. 30 Noyo omosomba otagwenereti, motugute 
as'omosunte o isiko mono; nakebe nekerero nokoriania amaino. 31 
Ogocha gocha Omwana-o-mwanyabanto as'obonene bwaye, 
namalaika onsi amo nere, erio naikaranse as'ekerogo ki'obonene 
bwaye, 32 nas'obosio bwaye nabisangerereke ebisaku bionsi: nere 
nabatanane abaiga naba, buna omorisia agwatanana ching'ondi chiaye 
nechimbori; 33 ching'ondi achibeke as'okoboko kwaye gw'okorio, 
nechimbori achibeke as'okoboko kwaye gw'okobee. 34 Erio oria 


omoruoti nabatebie abare okoboko kwaye gw'okorio, Nchuo inwe 
mwasesenetigwe na Tata one, soa as'obonda mwaroiseretigwe korwa 
ogotongwa gw'ense. 35 Naki narenge nenchara, mokang'a endagera; 
narenge nerang'o, mokang'a nkanywa; narenge omogeni, 
mokandoisia; 36 narenge bosa, mokambisia, narwarete, mogacha 
kondora, nasibetwe echela, moganchichera. 37 Erio baria abanyene 
oboronge nabamoiranerie, babore, A! Omonene, naye ndi twakoroche 
kore nenchara, togakorageria? Gose ndi twakoroche kore nerang'o, 
togakoa okanywa? 38 Ndi twakoroche kore omogeni, togakoroisia? 
gose ndi twakoroche kore bosa, togakobisia? 39 Naende, ndi 
twakoroche kore omorwaire, gose gosibire echela, tokagochichera? 
40 Nomoruoti nabairanerie, abatebie, Nekeene nabatebirie inwe, 
koreng'ana buna mwaregokorera oyomo as'aba abaminto abare abake, 
ninche mwakororete. 41 Erio agwo nabatebie abare as'okoboko 
gw'okobee nabarabwo: Imoka korwa asende inwe mwaragereretigwe, 
mogende as'omorero o kare nakare, ogacheretwe saitani namalaika 
aye: 42 naki narenge nenchara, timwang'a endagera, narenge 
nerang'o, timwang'a inywe; 43 narenge omogeni, timwandoisia; 
narenge bosa, timwambisia: narwarete, nechela ime, timwacha 
kondora. 44 Agwo nabamoiranerie baria nabarabwo, babore, 
Omonene, ndi twakoroche aye kore nenchara, gose nerang'o, gose 
kore omogeni, gose kore bosa, gose korwarete, gose kore echela ime, 
titwagokorera? 45 Agwo omoruoti nabairanerie, abore: Nekeene 
nabatebirie, koreng'ana buna motare gokorera oyomo as'aba abare 
abake, timwankororete inche. 46 Nabanto aba nabagende as'ogoitwa 
gwa kare nakare, k'abanyene oboronge nabagende as'obogima bwa 
kare nakare. 


Mathayo 26 


1 Erio Yesu kayakorire amang'ana aya onsi, agatebia aborokigwa 
baye; 2 Alwamanyire ng'a nyuma as'amatuko abere nebe Epasaka, 
n'Omwana-o-mwanyabanto nere nabekwe as'amaboko a ababisa baye 
anyare kobambwa. 3 Erio agwo abakuani abanene, nabariki, 


nabagaka b'abanto, bagasangerereka as'egora y'omokuani oyomo 
omonene, erieta riaye okorokwa Kaifa; 4 bagakora ekina barabwo ase 
barabwo, banyare komobwata Yesu ase chisemi nakomoita. 5 
Korende bakabora, takoba ase rituko rinene, tiricha koba riroroche 
as'abanto. 6 Nere Yesu rigoro arenge Bethania as'enyomba ya Simon 
oyorenge noborwaire bw'ukoma, 7 agachierwa nomokungu ore 
nechuba y'alabastro y'amanukato aye rigori rinene, 
akamonyororokeria omotwe oye igoro aria aikaransete as'endagera. 8 
Bagachia korora ring'ana riria, baria aborokigwa bakagecha, 
bakabora, Nobwaki obosiri obo? 9 Naki amanukato aya anga tare 
kogorwa chishilingi chinyinge nakoegwa abataka? 10 Yesu 
akamanya aria, akabatebia, Naki mokomoichania omokungu? 
Ekiagera onkoreire emeremo emiya. 11 Naki abataka igo more 
nabarabwo amatuko onsi; 12 Naki buna anyororokeria amanukato 
aya omobere one, nas'engecho y'ogotindekwa kwane akorerete bo. 13 
Nekeene nabatebirie, naas'erarandigwe enchili eye as'ense yonsi, neri 
oyo akorete naritebwe koba okoinyora asare. 14 Nakero ekio 
akagenda oyomo ase baria ikomi nababere, nere okorokwa Yudasi 
Omoisikariota, akabachiera abakuani abanene, 15 akabatebia, Ngento 
ki morang'e inyare kobamobekera as'amaboko aino? Bakamorengera 
ebisamunye emerongo etato bi'efetha. 16 Korwa ekero ekio akaba 
nkoririgiare ribaga anyare komorua. 17 Rituko rie ritang'ani 
as'amatuko ay'omogati otabekiri ememera, Yesu agachierwa 
naborokigwa baye, bakabora, Ng'ai origetie tonyare koaroisia oriere 
epasaka? 18 Akabora, Genda as'omochie, moike enyomba ya 
nyarebe, momotebie, Omworokia oborire, Engaki yane yabaire ang'e; 
enyomba yao aye nao ndariere epasaka amo naborokigwa bane, 19 
Bagakora bo baria aborokigwa buna bachigetwe na Yesu; bakaroisia 
epasaka. 20 Riachia koba mogoroba oikaransete as'endagera amo 
nabaria aborokigwa baye ikomi nababere. 21 Bagachia koba 
nkoriabare, akabora, Nekeene nabatebirie, Oyomo oino nandwe. 22 
Bagaichana mono mono, bagachaka ker'oyomo komoboria, Inee, 
Omonene, ninche? 23 Akabairaneria akabora, Oyo ogosoyia okoboko 
amo nainche as'esani, oyo nere orandwe. 24 Nekeene Omwana-o- 


mwanyabanto nkogendare buna arigetwe, korende obobe nobwaye 
omonto oria, Omwana-o-mwanyabanto arugwa nere. Anga mbuya 
asare nonya ataiboretwe omonto oria. 25 Yudasi akamoiraneria, nere 
ogocha komorua, akabora, Inee, Omonene, ninche? Akamotebia, Aye 
gwatebire. 26 Bachia koba as'okoragera, Yesu akabogoria omogati, 
akayosesenia, akayosamunyora; akabaa aborokigwa baye, akabora, 
Bogoria morie; oyo noro omobere one. 27 Akabogoria negekombe, 
akagesesenia, akabaa, okobora, Kanywe yonsi eye; 28 naki eye nero 
amanyinga ane ay'emuma enyia, aiteirwe as'abange, as'okorusia 
kw'ebibe. 29 Korende nabatebirie inwe, korwa bono tinkonywa 
as'okwama kw'omosabibu goika rituko ngocha gokonywa okoyia 
nainwe as'obonda bwa Tata. 30 Goika kobakorire ogotera, bagasoka 
isiko bakagenda egetunwa ki'Emezeituni. 31 Erio Yesu akabatebia, 
Obotuko bwa rero namogochwe asende inwe mwensi; naki 
yarigetwe, Nimoake omorisia, neching'ondi chie riicho 
nachiserebekane. 32 Korende nyuma konabokire, nimbatang'ane 
as'obosio bwaino gochia Galili. 33 Petero akamoiraneria, akamotebia, 
Neba abanto bonsi nabagochwe asore aye, inche tinkogochwa nonya 
ng'ake. 34 Yesu akamotebia, Nekeene nagotebirie ritang'ani, Obotuko 
obo bwa rero etuoni etaragweya, nonkane ara gatato. 35 Petero 
akamotebia, Ningwenera gokwa amo naye, tinkogokana nonya 
ng'ake. Bagateba aborokigwa bonsi boigo. 36 Erio agwo Yesu 
akagenda nabarabwo, agaika aase akorokwa Gethisemane, akabatebia 
aborokigwa baye, Karansa aiga goika ngende gosaba aria. 37 Nere 
akamoira Petero na baria abana ba Zebedi babere, agachaka gosogwa 
nomoichano, noborito bw'omoyo. 38 Erio akabatebia, Omoyo one 
nore nobororo mono, goika ogokwa; karansaa asemore, morende amo 
nainche. 39 Akagenda egeka egeke, akagwa maumama, agasaba 
nakobora, Aye Tata one, onye nanyarekana, egekombe eke kerwe 
asende: korende taba buna nyanchete, korende buna bwanchete aye. 
40 Akabachiera baria aborokigwa, akabarora bararire, akamotebia 
Petero, Inee, iga timokonyara korenda nainche nonya nensa eyemo? 
41 Renda, mosabe, timobaisa gosoa as'ogotemwa: omoyo oro ekeene 
nore nobwanchani, korende omobere tori nechinguru, 42 Naende 


akagenda eria kabere, agasaba; okobora, Aye Tata one, onye 
egekombe eke tigekong'etera ntakenyweti, abe buna bwanchete. 43 
Akagenda naende, akabarora bararire; naki amaiso abo konya 
aritoire. 44 Akabatiga naende, akagenda; agasaba eria gatato, 
agakwana amang'ana aria amatang'ani. 45 Erio agwo akabachiera 
aborokigwa baria, akabatebia, Raru bono, motimoke; ekiagera yaikire 
ensa, n'Omwana-o-mwanyabanto, obekirwe as'amaboko a abanyene 
ebibe. 46 Imoka, togende, oyo nere oikire ang'e oria okondwa. 47 
Goika erio ogokwana, Oyio nere, Yudasi akaoroka, nere noyomo ase 
baria ikomi nababere, ore nabanto omoganda omonene amo nere, 
baimogetie emioro y'esegi nechinungu, bakorua as'abakuani abanene 
nabagaka as'abanyene ense. 48 Noria okomorua, konya obaeire 
ekemanyererio okobora, Oyo ndanyunyunte nere oyio, mobwate. 49 
Erio kegima agachiera Yesu, akabora, Masoge Omonene; 
akamonyunyunta. 50 Yesu akamotebia, 'Mosani, kora eri gwachera. 
Erio agwo bakamorainborera Yesu amaboko, bakamobwata. 51 
Noyomo obo as'abarenge amo na Yesu akarambora okoboko kwaye, 
akang'usa omoro oye, akomoaka omosomba bw'omokuani omonene, 
akamenacha ogoto. 52 Erio agwo Yesu akamotebia, Irania omoroo 
aase aye, ekiagera bonsi abakobwata omoro bw'esegi nabasire 
as'omoro. 53 Gose, tomanyeti ng'a ndaisa gosaba Tata bono iga, 
takondetera amalaika kobua emeganda ikomi nebere? 54 Korende 
anga naki aikeranigwa amariko, onye nabo egwenerete koba? 55 
Ensa eria Yesu akabatebia emeganda eria y'abanto, Inee, iga 
mwachire buna mokoyuorera omoibi nemioro y'esegi nechinungu, 
kong'ira? Amaluko onsi naikaransete ase hekalu ime, nkworokereria, 
korende timwumbwata. 56 K'ay'onsi abaire anyare goikerangiwa 
amariko a ababani. Erio agwo aborokigwa bonsi bakamotiga, 
bagatama. 57 Baria babwatete Yesu bakamoira as'omokuani 
omonene, Kaifa, ase basangererekanete abariki nabagaka. 58 Na 
Petero akamotunyana korwa nyuma egeka goika egora y'omokiiani 
omonene, Goika ochia gosoa ime agaikaransa amo nabasomba, 
ayorore omoerio. 59 Ekaba abakuani abanene nabe 'barasa yabo 
bonsi bakamorigeria Yesu amang'ana oborimo, banyare komoita; 


tibayanyora. 60 Nonya bachete abarori abange b'oborimo, tibanyora. 
61 Korende nyuma bagacha abarori babere, bakabora, Oyo niga 
atebete, Ninyare gotagora hekalu ya Nyasaye, nakoyeagacha 
as'amatuko atato. 62 Erio agatenena omokuani omonene, 
akamoboria, Tokoiraneria ring'ana? Abaiga ring'ana ki bagogotebia? 
63 Yesu agakira. Erio omokuani omonene akamotebia, Nagotianirie 
ase Nyasaye ore moyo, ototebie gose naye Kristo Omwana o 
Nyasaye. 64 Yesu akamotebia, Aye gwatebire: korende nabatebirie 
inwe, korwa bono namomorore Omwana-o-mwanyabanto oikaransete 
okoboko gw'okorio gwe chinguru, ogocha namare a igoro. 65 Erio 
agwo oria omokuani omonene agatandora chianga chiaye, akabora, 
Oramire Nyasaye oyo: abarori nabaki tokorigia? Eye nero mwaigure 
emerumi yaye akorama. 66 Naki moroche? Bakamoiraneria, 
bakabora, Omonto oyo igagwenerete ogokwa. 67 Erio agwo 
bakamotwera amate obosio, bakamoaka enkundi; abande bakamoaka 
chindoe; 68 bakabora, Totebie Kristo, ning'o okoagete? 69 Na Petero 
oikaransete egora isiko; omoiseke oyomo akamochiera, akabora, 
Naye nkomo kwarenge na Yesu Omogalili. 70 Nere agakana 
as'obosio bwabo bonsi; akabora, Timanyeti ayio okobora. 71 Nere 
ochia gosoka isiko egesieri, omoiseke o kabere akamorora; 
akabatebia abarengeo, Noyo nkomo arenge na Yesu Omonasareti. 72 
Akabora eria kabere, akabeka neira, ng'a Omonto oyo timomanyeti 
inche. 73 Naende egeka egeke bakamochiera abateneine aroro, 
bakamotebia Petero, Ekeene bori naye noyomo ase barabwo, naki 
ogokwana kwao gwakoorokirie. 74 Erio agwo agachaka koragereria 
nagotiana, okobora, Inche timomanyeti omonto oyio. Erio kegima 
etuoni ekagweya, 75 Erio Petero akainyora ring'ana riria Yesu 
atebete, ng'a ritang'ani etuoni etaragweya, nonkane ara gatato. 
Agasoka isiko, akarera nobororo. 


Mathayo 27 


1 Bwachia gokia mambia, abakuani abanene bonsi nabagaka 
as'abanyene ense bakagamba ekina ase Yesu, bamoite. 2 


Bakamosiba, bakagenda nere, bakamobeka ase gavuna Pilato. 3 Erio 
agwo Yudasi, oria omonyene okomorua, agachia komorora 
onacheirwe ekina, ageitia, akaira biria chisamunye emerongo etato 
bi'efetha, akabirania as'abakuani abanene nabagaka: 4 akabora, 
Namochire as'okorua amanyinga atari nabobe bonde. Barabwo 
bakabora, Gaki, ayio nasetore are intwe? Nabwerorere aye! 5 Nere 
ochia gotuguta ebisamunye bīi'efetha biria ase hekalu ime, akaimoka, 
akagenda akeng'enta. 6 Abakuani abanene bakabimokia ebisamunye 
biria bi'efetha, bakabora, Tari boronge kobibeka as'ekungo y'esadaka 
ya Nyasaye, ekiagera birobio nerigori ri'amanyinga. 7 Bakagamba 
ekina, bagachia bakagora rigoko ri'omokori chinyongo, ribe aase 
gotindeka abageni. 8 As'ayio rigoko riria rikarokwa erieta riaye, 
Rigoko ri'amanyinga, goika rero. 9 Erio agwo rigaika eriatebetwe 
nomobani Yeremia, ogoteba, Bakabimokia ebisamunye emerongo 
etato bi'efetha, rigori riaye oria obegetwe rigori, nabana b'Isiraeli 
bamobegete rigori. 10 Bakabirwa as'okogora rigoko ri'omokori 
chinyongo, buna anchigete Omonene. 11 Nere Yesu agatenena ase 
gavuna; na gavuna akamoboria, okobora, Naye omoruoti 
bw'Abayahudi? Yesu akamotebia, Aye gwatebire. 12 Ochia gosoerwa 
n'Abakuani abanene nabagaka, tairaneria ring'ana rinde. 13 Erio 
agwo Pilato akamotebia, Toigweti amang'ana narenga bakonagoteba 
asore? 14 Nere tairaneria rinde, nonya nering'ana erimo, nonya na 
gavuna agaichana mono. 15 Nekero kie rituko rinene gavuna engecho 
yaye kobasiborera omosibwa oyomo, oyo barigetie. 16 Rituko riria 
mbarenge nomosibwa oyomo omanyekanete, okorokwa Baraba. 17 
Erio kobasangererekanire, Pilato akababoria, Norori morigetie 
mbasiborere, Baraba gose Yesu oyokorokwa Kristo? 18 Ekiagera 
konya omanyire igo bamorure as'okogecha. 19 Pilato ochia 
goikaransa as'ekerogo gr'ekina, akareterwa amang'ana na mokaye, 
ogoteba, Oyio nomonto bw'oboronge tobaisa kwebwatia asare, 
ekiagera rero nachandetwe namange as'okorota asare. 20 Na baria 
abakuani abanene nabagaka bakabagenka emeganda banyare 
komorigia Baraba, na Yesu bamoite. 21 Gavuna akabairaneria 
akabatebia, As'abanto aba babere norori morigetie mbasiborere? 


Bakamotebia, Baraba. 22 Pilato akabatebia, Nimokorere ki Yesu 
okorokwa Kristo? Bakamotebia bonsi, Tiga aitwe! 23 Gavuna 
akabora, Aseki, mbobe ki akorete? Barabwo bakamenta koaka 
egeturi, bakobora, Tiga aitwe! 24 Pilato agachia korora tirigwenereti 
ring'ana, neriroroche rioka rikonakobucha akaimokia amache 
agaisaba amaboko aye as'amasio emeganda, agateba, Inche igande 
omochenu as'amanyinga ay'omonto oyo bw'oboronge. Namwerorere 
abanyene ekerage eke. 25 Bakamoiraneria abanto bonsi, bakabora, 
Amanyinga aye abe asetore igoro, nas'abana baito. 26 Erio agwo 
akabasiborera Baraba, akamoaka Yesu orokini, akamobatigera anyare 
goitwa. 27 Erio agwo abasigari ba gavuna bakamoira Yesu rinyomba 
ime, bakamosangererekera emoganda omogima. 28 Bakamwaboria 
chianga chiaye', bakamobekera eanga embariri. 29 Bagatonga egutwa 
y'amagwa, bakamobekera omotwe, negetonto as'okoboko kwaye 
gw'okorio; bagatung'sma namaru asare, bakomochecheria, nakobora, 
Masoge, Omoruoti bw'Abayahudi! 30 Erio bakamotwera amate, 
bagakebwata egetonto keria, bakamoaka-aka omotwe; 31 rigoro 
bamochecheirie, bakamorusia eanga eria embariri, bakomobekera 
chianga chiaye, bakamotang'anania gochia komobamba. 32 Bagachia 
korua as'omochie bakarora omonto oyomo Omokurene, erieta riaye 
okorokwa Simon; omonto oyo bakamobetereria ayobogorie 
omosalaba oye. 33 Bachia goika aase akorokwa Gologotha, engecho 
yaye erieta erio n'Aase Ekeore, 34 bakamoa chinkama chisang'anirie 
nendorwe; ogochia koigwa tancha konywa. 35 Kabamobambire 
bakagabana chianga chiaye, bagakora obomera, rinyare goikerana 
erietebetwe nomobani, Mbatananete chianga chiane egati yabo, 
nas'eanga yane mbakorete obomera. 36 Bagaikaransa komorigereria 
aria. 37 Bakabeka ogosoerwa kwaye igoro as'omotw'oye, korikire, 
Oyo Nere Yesu, Omoruoti Bw'Abayahudi. 38 Erio abaibi babere 
bakabambwa amo nere, oyomo okorio, noyomo okobee. 39 
Nabarabwo abagoeta nchera bakamorama, bakoakaaka emetwe yabo, 
bakobora, 40 Aye oyogotagora hekalu nakoyeagacha namatuko atato, 
etorie omonyene. Onye naye Omwana o Nyasaye, ika korwa agwo 
ore omosalaba. 41 Na baria abakuani abanene bagakora boigo, 


bakamokorera echeche amo nabakuani nabagaka, bakobora, 42 
Natoretie abanto, omonyene takonyara gwetoria. Onyore nomoruoti o 
Isiraeli, aike bono korwa as'omosalaba, naintwe rirorio natwanche 
asare. 43 Igegenete ase Nyasaye: amokonye bono, onye omorigetie; 
ekiagera natebete ng'a Inche n'Omwana o Nyasaye. 44 Naboigo 
nabaria abaibi babambetwe amo nere, bakamwogerera. 45 Korwa 
chinsa isano nemo omosunte okaba ense engima, okaba goika chinsa 
kianda, 46 chinsa kianda chiachia goika, Yesu akaaka egeturi neriogi 
rinene, okobora, Eli, Eli, lama sabakithani, engecho yaye, Nyasaye 
one, Nyasaye one, naki gwantigire? 47 Bagachia koigwa abande ase 
baria bateneine aroro, bakabora, Elija akorangeria. 4S Erio oyomo 
obo akaminyoka, akaimokia esifunji, akayeichoria nechinkama, 
akayebeka as'egetonto, akamoa anywe. 49 Baria abande bakabora, 
Tiga torore gose Elija ogocha kemotoria. 50 Yesu akaaka eriogi 
rinene naende, erio agatwekamo. 51 Erio egetambaa gi'okonacha 
hekalu gegatandoka korwa igoro goika inse chinsemo ibere; ense 
egatengecha; amagena agatandoka; 52 chimbera chikamanoka 
chigasama, nemebere emenge y'abanto abachenu abararete ekaimoka; 
53 ka barure chimbera, nyuma as'okoboka kwaye, bagasoa Omochie 
Omochenu, bakabaorokera abange. 54 Esagini y'abasigari emia, 
nabarenge amo nere, abanto barendete Yesu, bagachia koyorora 
omotengecho bw'ense nebirage biria biakorekire, bakairoka mono, 
bakabora, Nekeene oyo igarenge Omwana o Nyasaye. 55 Mbarenge 
aroro abakungu abange, barigereretie korwa are, nabarabwo 
abakungu abwo nabwo abatunyete Yesu korwa Galili bakomokorera, 
56 Ase barabwo abwo narengeo Mariamu Omomagidali, na Mariamu 
ng'ina Yakobo na Yose, na ng'ina baria abana ba Zebedi. 57 Riachia 
koba mogoroba akagenda omofrto oyomo omonda, omonto 
bw'Arimithea, okorokwa Yusufu, nere omonyene nomworokigwa o 
Yesu: 58 akagenda oyio ase Pilato, akarigia omobere o Yesu. Erio 
agwo Pilato agachika aegwe. 59 Yusufu akayoimokia oria omobere o 
Yesu, akayoboa egetambaa ekiya gi'egatani. 60 Akayobeka as'oboina 
bwaye oboyia, obwabachete as'egetare: naende agaturunkania rigena 
rinene as'egesieri ki'oboina, akagenda. 61 Mbarenge aroro Mariamu 


Omomagidali noria Mariamu o kabere, baikaransete obosio 
bw'oboina. 62 Rituko ria kabere, nerio nario rigotunya rituko 
ri'Okorosia, abakuani abanene n'Abafarisai bagasangerereka ase 
Pilato, 63 bakabora, Omonene, twainyoire ng'a oria omonyaborimo 
natebete, rigoro are moyo, Nyuma as'amatuko atato nimboke. 64 
Gaki chika oboina borendwe goika rituko rīi'atato; aborokigwa baye 
tibabaisa gocha komoiba, babatebie abanto, Obokire korwa 
as'abakure: kobaise koba okong'ainwa kw'omoerio nakobue koria 
kwe ritang'ani. 65 Pilato akabatebia, More nabarendi: genda 
moborende mono oboina buna moranyare. 66 Bakagenda 
bakaborenda mono oboina, bakabeka rigena ekemanyererio, amo 
nabarendi. 


Mathayo 28 


1 Esabato egachia koera, kobogokiamoka rituko rie ritang'ani 
ri'echuma, agacha Mariamu Omomagidali noria Mariamu o kabere 
korigereria oboina. 2 Rora, ogocha omotengecho omonene bw'ense; 
ekiagera rilaika ri'Omonene riaigete korwa igoro, rikagenda 
rigatigeria ensemo riria rigena, rikarikaransera. 3 Nekieni kiaye igo 
kiarenge buna okomesa kw'embura. 4 Nas'okoiroka kwaye baria 
abarendi bakaiguswa, bakaba buna abanto bakure. 5 Rilaika 
rikabairaneria baria abakungu, rikabatebia, Timoiroka inwe, ekiagera 
namanyire ng'a Yesu mokorigia oria oitwa. 6 Tari aa, naki obokire 
buna atebete; nchuo morigererie aase Omonene araire. 7 Na genda 
bwango, mobatebie aborokigwa baye gote obokire korwa 
as'abakwete; nere otang'anire asemore gochia Galili: naroro nao 
moramorore; bono inche nabatebirie. 8 Bakaimoka korwa as'oboina 
bwango, bare nokoiroka nomogoko omonge, bakagenda bwango, 
bakabaa amang'ana aborokigwa baye. 9 Noyo nere Yesu akaumerana 
nabarabwo, akabatebia, Masoge. Nabarabwo bagacha bakamobwata 
amagoro, bakamosasima. 10 Erio Yesu akabatebia, Timoiroka! genda 
mobae abaminto amang'ana bagende Galili, nabarabwo nabandore 
aroro. 11 Nabarabwo bachia koba nkogendabare nchera, abande ase 


baria abarendi bagasoa omochie, bakaborokia abakuani abanene 
amang'ana onsi akoregete. 12 Bagachia gosangerekana nabagaka, 
bagakora ekina, bakabaa baria abasigari chishilingi chinyinge, 13 
bakobora, Teba, aborokigwa baye bachete botuko bakamoiba rigoro 
intwe twararire. 14 Ring'ana eri koriraigwekane ase gavuna, intwe 
natoche komogenka, nakomorusia inwe emechando. 15 Bakabogoria 
chishilingi chiria, bagakora buna borokereretigwe, rikagenda ring'ana 
eri rigakuma as'Abayahudi goika rituko ria bono. 16 Baria 
aborokigwa ikomi nomo bakagenda Galili, bagaika egetunwa 
abachigete Yesu. 17 Bagachia komorora bakamosasima, korende 
abande bagakora ogosiereria. 18 Yesu akagenda agakwana 
nabarabwo, akabatebia, Naeirwe okobua gwonsi as'igoro nense, 19 
Gaki genda mokore ebisaku bionsi koba aborokigwa, mokobabatisa 
as'erieta ria Tata, neri'Omwana, neri'Omoika Omochenu: 20 
mokoborokereria koyabwata onsi nabachigete; nainche igande amo 
nainwe amatuko onsi, goika omoerio bw'ense. 


Mariko 1 


1 Omochakano bw'enchili ya Yesu Kristo, Omwana o Nyasaye. 2 
Buna yarigetwe as'ebuku y'omobani Isaya, Rigereria, namotomire 
omotomwa one as'obosio bwao, Oyorarosie enchera yao; 3 Eriogi 
ri'oyokoaka egeturi eroro ime, Yerosie enchera y'Omonene, Rosia 
ogoeta kwaye; 4 Akaoroka Yohana, okobatisa eroro ime, nakorandia 
ebatiso y'okoonchoka ekoreta okorusia kw'ebibe. 5 Bakamogendera 
ense yonsi ya Boyahudi, nabarabwo bonsi ba Yerusalemu; 
bakobatiswa nere as'oroche rwa Yorodan, bakabiorokia ebibe biabo. 
6 Na Yohana igarenge kweboyia amarionya engamia, norokini rwe 
riyo 'kenema kiaye, iga are koria chingige noboke bw'orosana. 7 
Akarandia, akabora, Ngochare nyuma asende oyore nechinguru 
kombua, omonto ntagwenere gotung'ama nagochisibora chinuga 
chi'ebikoroto biaye. 8 Inche nababatisire as'amache; korende ere 
nababatise as'Omoika Omochenu. 9 Naende amatuko aria, agacha 
Yesu okorua Nazareti ya Galili, akabatiswa na Yohana ase Yorodan. 
10 Erio ogofira korwa as'amache, akarora igoro amanokire, n'Omoika 
buna riruma rigoika igoro asare: 11 neriogi rikorua igoro, Aye naye 
Omwana omwanchani one, naye ongwenerete. 12 Erio Omoika 
okamoraa eroro ime. 13 Akaba aroro eroro ime amatuko emerongo 
ene ogotemwa na Saitani: nere igarenge amo neching'iti chintindi; 
namalaika bakamokorera. 14 Goika nyuma Yohana kabekirwe echela 
ime, Yesu akagenda Galili, akarandia enchili ya Nyasaye, 15 
okobora, Ekero giaikeranire, nobonda bwa Nyasaye bwaikire ang'e: 
onchoka, yianche enchili, 16 Nere agaeta ensemo y'enyancha ya 
Galili, akabarora Simon na Anderea omomura omwabo Simon 
bakoruta ekeonga enyancha ime: ekiagera nabarubi barenge. 17 Yesu 
akabatebia, Nchuo montunyane inche, nainche nimbakore mobe 
abarubi b'abanto. 18 Erio kegima bagatiga ebionga biabo, 
bakamotunyana. 19 Akagenderera ake, akamorora Yakobo omwana o 
Zebedi, na Yohana momura omwabo, nabarabwo bonsi barenge 
obwato ime bakobirosia ebionga biabo. 20 Erio akabarangeria: 
bakamotiga ise Zebedi ime as'obwatoamo nabanto b'eng'eria, 


bakagenda bakamotunyana. 21 Bakabwatia enchera goika 
Kaperinaum; ne rituko ri'esabato agasoa esunagogi akorokereria. 22 
Bagaichana as'okworokereria kwaye: naki arenge koborokereria buna 
oyore nechinguru, tari buna abariki. 23 Narengeo as'esunagogi yabo 
omonto omonyene ekerecha ki'eubi; akaaka eriogi, 24 okobora, Nki 
tore naye, Yesu o Nazareti? gwachire gotosiria? Nakomanyire aye, 
Omochenu o Nyasaye. 25 Yesu akamokania, okobora, Sieka 
omonwa, omorue. 26 Keria ekerecha ki'eubi, gekamogaragaria 
gekarera as'eriogi rinene, gekamorua. 27 Bagakumia bonsi, goika 
bakaborania, bakabora, Nki eke? Obong'aini obo oboyia mbong'aini 
ki? Ekiagera as'okobua akobichika ebirecha bi'eubi nabirobio 
bikomoigwera. 28 Erio chinkuma chiaye chigasarera ense yonsi 
ensemo ya Galili. 29 Erio agwo, kabasokire as'esunagogi, bagasoa 
enyomba ya Simon na Anderea, amo na Yakobo na Yohana. 30 
Ng'ina moka Simon oraire orwarete esosera; erio bakamotebia 
amang'ana aye: 31 akamoika ang'e akamoimokia as'okomobwata 
okoboko; erio esosera ekamotiga, akabakorera. 32 Goika ekaba 
mogoroba, nerioba korikogwa, bakamoretera bonsi abarenge 
noborwaire, nabanyene ebirecha. 33 Nomochie bwonsi okaba 
ngosangererekana ore geita. 34 Akabagwenia abange abarenge 
namarwaire ande ande, agaseria ebirecha ebinge; tabitiga ebirecha 
bikwane, ekiagera biamomanyete. 35 Kobogokia, botarakia mono, 
akaimoka agasoka, akagenda aase atari nabanto, agasaba aroro. 36 
Simon nabarenge nere bakamotunyana; 37 bakamorora, bakamotebia, 
Abanto bonsi ngokorigiabare. 38 Akabatebia, Togende aande goika 
ebichie bire ang'e, ninyare korandia naroro; ekiagera as'ayio naro 
naorokeire. 39 Agasoa ase chisunagogi chiabo as'ense yonsi ya Galili, 
okorandia nagosrria ebirecha. 40 Agacha asare omonto omonyene 
ukoma, akamosorora, nakomotung'amera, nakomoichia, Korigetie, 
nonyare gonsibia. 41 Yesu agasogwa namabera, akarambora okoboko 
kwaye, akamokuna, akamotebia, Nindigetie; sibeka. 42 Erio agwo 
obokoma bwaye bokamorua, agasibeka. 43 Akamokania bokong'u, 
akamotebia agende, 44 akamotebia. Rigereria totebia 'monto onde 
bwonsi amang'ana aya: korende genda enchera yao, bweorokie 


as'omokuani, orue ekeegwa giachigetwe na Musa as'ogosibeka kwao, 
erinde obe okweorokia asebare. 45 Nere agasoka, agachaka korandia 
amange, nakoriorokia riria ring'ana, goika Yesu tanyara naende gosoa 
omochie ime maiso marore, korende akaba isiko aas'atari nabanto: 
bakamogendera korwa ker'aase. 


Mariko 2 


1 Agasoa Kaperinaum naende nyuma as'amatuko amake, akaigugwa 
ng'a nao are enyomba. 2 Erio bagasangerereka abanto abange, 
tiriatigara ribaga asebare, nonya goika 'gesieri: agakwana nabarabwo 
ring'ana. 3 Bagacha abanto, bakamoretera omonto omonyene 
okoiguswa, obogoirie nabanto bane. 4 Bagachia koba tibanyara 
komoika ang'e as'engecho y'omoganda, bagakebochora ekerama aria 
as'arenge: kobatiekire gotagora, bakabotirimbokia oborere boria 
ararerete oria omonyene okoiguswa. 5 Yesu ochia korora okwegena 
kwabo akamotebia oria omonyene okoiguswa, Omwana one, ebibe 
biao biabeirwe. 6 Abande as'abariki baikaransete aroro, bakabora 
as'emioyo yabo, 7 Naki oyo agoteba iga? nkoramare: ning'o oranyare 
kwabera ebibe tatiga oyomo, nere Nyasaye? 8 Erio Yesu akamanya 
omoyo oye ime buna bakorengereria iga emioyo yabo, akabatebia, 
Naki mokorengereria iga emioyo yaino? 9 Ndiriri rire eriango, 
komotebia omonyene okoiguswa, Ebibe biao biabeirwe; gose goteba, 
Imoka bwetweke oborere bwao, ogende? 10 Korende monyare 
komanya ng'a Omwana-o-mwanyabanto nare nokobua as'ense 
okwabera ebibe (okomotebia oria omonyene okoiguswa), 11 
Nagotebirie, Imoka, bwetweke oborere bwao, ogende mwao. 12 Erio 
akaimoka, agetweka oborere bwaye, akarua as'amasio abo bonsi; 
goika bagakumia bonsi, bakamotogia Nyasaye, bakabora, Aya are iga 
titwanyakoyarora nonya ng'ake. 13 Agasoka naende akagenda 
ensemo y'enyancha; emeganda yonsi bakamogendera, 
akaborokereria. 14 Goika ochia goeta, akamorora Lawi omwana 
bw'Alfayo oikaransete aase bakobangerwa ebango, akamotebia, 
Ntunyana. Akaimoka akamotunyana. 15 Ekaba ekero ekio Yesu 


gaikaransete enyomba mwaye oria, okoria endagera, abakorusia 
ebango abange nabanyene ebibe bagaikaransa amo na Yesu 
naborokigwa baye: ekiagera barenge abange, bakamotunyana. 16 
Naende abariki b'Abafarisai, bagachia komorora okoria amo 
nabanyene ebibe, nabakorusia ebango, bakabatebia aborokigwa baye, 
Naseki akoria nakonywa amo nabakorusia ebango nabanyene ebibe? 
17 Yesu ochia koigwa, akabatebia, abare abagima tibakorigia 
omogwenia, tatiga abare noborwaire: Tincheti kobarangeria 
ababoronge, korende abanyene ebibe. 18 Aborokigwa ba Yohana 
n'Abafarisai barenge kweng'ata: bagacha bakamotebia, Naseki 
aborokigwa ba Yohana naborokigwa b'Abafarisai bakweng'ata, ko 
aborokigwa bao tibakweng'ata? 19 Yesu akabatebia, Abana b'enyangi 
nabanyare kweng'ata, ekero omonene bw'enyangi are amo 
nabarabwo? ekero omonene bw'enyangi are amo nabarabwo, 
tibakonyara kweng'ata. 20 Korende amatuko nache, ararusigwe 
asebare oria omonene bw'enyangi, erio barabwo nabeng'ate ase rituko 
riria. 21 Gose tari 'monto onde okobeka ekeraka ki'eanga enyia 
as'eanga engotu: naki keria kiabekwa nigo gegotandora eanga eria, 
keria ekeyia koyechierereria engotu, etandoke kobua. 22 Gose onde 
tari okobeka edivai enyia ase chichuba chingotu: gose eria edivai 
nechiate chichuba, edivai eiteke, ne chichuba chiasira: korende edivai 
enyia igo ekobekwa ase chichuba chinyia. 23 Ochia koba ngoetare 
as'emegondo y'engano rituko ri'esabato; aborokigwa baye bagachaka, 
kabakogenda, bakobutora ebigara bi'engano. 24 Abafarisai 
bakamotebia, Rora, naki bagokora eritari boronge ase rituko 
ri'esabato? 25 Akabatebia, Timwanya gosoma ayakorete Daudi ekero 
arenge nokorigia, akaba nenchara, ere, nabwo barenge amo nere? 26 
Buna asoete as'enyomba ya Nyasaye as'ekero Abiathar arenge 
omokuani omonene, akayeria emegati eyokworokereria, etari 
boronge koregwa tatiga nabakuani, naende akabaa nabwo barenge 
amo nere? 27 Akabatebia, Esabato yakoretwe as'engecho y'Omwana- 
o-mwanyabanto, tari Omwana-o-mwanyabanto as'engecho y'esabato: 
28 naki oria Omwana-o-mwanyabanto nere omonene bw'esabato. 


Mariko 3 


1 Agasoa naende as'esunagogi; narenge omonto agwo okoboko 
kwaye kwomete. 2 Bakamotega korora gose namokonye ase rituko 
ri'esabato; banyare komosoera. 3 Akamotebia oria omonto okoboko 
kwomete, Tenena gati gati. 4 Akabatebia, Mboronge rituko ri'esabato 
gokora amaya, gose gokora amabe? gokonya obogima gose goita? 
Bagakira. 5 Akabamogoreria amaiso chinsemo chionsi as'okobea, 
akarora obororo as'engecho y'obokong'u bw'emioyo yabo, 
akamotebia oria omonto, Rambora okoboko kwao. Agakorambora: 
okoboko kwaye gokagwena. 6 Erio kegima bagasoka baria Abafarisai 
bakamokorera ekina amo n'Abaherodiano buna baramoite. 7 Erio 
Yesu akaimoka ere naborokigwa baye akagenda ensemo y'enyancha; 
okamotunyana omoganda omonene, abanto barure Galili: nabaruete 
Boyahudi, 8 na Yerusalemu na Idumea, na ng'umbu ya Yorodan, ne 
chinsemo chia Turo na Sidon, omosangererekano omonene, bachia 
koigwa ebirage bi'amang'ana onsi arenge gokora, bakamochiera. 9 
Akabatebia aborokigwa baye ng'a obwato oboke bobe ang'e asare, 
as'engecho y'abanto, ekiagera emeganda temomiga. 10 Ekiagera 
akonyete abange; goika bonsi abarenge nemechando bakamoimokera 
banyare komokuna. 11 Na ker'ebirecha bi'eubi, bigachia komorora, 
bikagwa as'obosio bwaye, bikarera bigateba, Aye naye Omwana o 
Nyasaye. 12 Akabikania mono tibimoorokia. 13 Akarina egetunwa, 
akabarangeria abarigetie omonyene; bakamochiera. 14 Agachora 
ikomi nababere, banyare koba amo nere, nario aranyare kobatoma 
korandia, 15 nababe nokobua goseria ebirecha; 16 na Simon 
akamoroka erieta, Petero; 17 na Yakobo, omwana o Zebedi, na 
Yohana momura omwabo Yakobo, akabaroka erieta Boanergi, 
engecho yaye, Abana b'enkoba: 18 n'Anderea, na Filipu, na 
Baritholomayo, na Mathayo, na Thomas, na Yakobo bw'Alufayo, na 
Thadayo, na Simon Omokanani, 19 na Yudasi Omoisikariota, nere 
oyomoruete. Erio agasoa enyomba. 20 Nemeganda egasangerereka 
naende, barabwo abanyene tibanyara nonya nokoria omogati. 21 
Abasani baye bagachia koigwa amang'ana, bagasoka kogenda 


komobwata: ekiagera batebete, Obwatirwe nebarimo. 22 Abariki 
abaruete Yerusalemu bakabora, Nare na Beelizebul, nas'okobua 
kw'omonene bw'ebirecha akobiseria ebirecha. 23 Akabarangeria 
bache asare, akabatebia as'emereng'anio, Naki Saitani aranyare 
goseria Saitani? 24 Noboruoti koboratananeke ase borobwo 
obonyene, oboruoti boria tibokonyara gotenena. 25 Nenyomba 
keratananeke ero yoka, enyomba eria tekonyara gotenena. 26 Naende 
onye Saitani bweimokeire omonyene, gwatananeka, takonyara 
gotenena, korende nabe nomoerio. 27 Takonyara omonto gosoa 
as'enyomba y'omonto omonyene chinguru, nagosakora ebinto biaye, 
atamosibeti ritang'ani oria omonyene chinguru; nario aramanye 
gosakora enyomba yaye. 28 Ekeene nabatebirie, Ebibe bionsi 
nababerwe mwanyabanto, nokorama kwabo bararame gwonsi: 29 
korende omonto orarame Omoika Omochenu tari nokwaberwa, 
nonya ng'ake, igarabe nebibe goika kare nakare: 30 buna batebete, 
Nare nekerecha ki'eubi. 31 Bagacha ng'ina nabamwabo; bateneine 
isiko, bakamotomera omonto komorangeria. 32 Nemeganda iga 
yarenge eikaransete emoetanaine; bakamotebia, Nyoko nabamura 
bamino mbare isiko, mbakorigetie. 33 Akabairaneria, akabora, Baba 
nabamura baminto mbarabi? 34 Akabarigereria abwo baikaransete 
bamoetanaine, akabora, Rora, baba nabamura baminto! 35 Ekiagera 
oyorakore obwanchani bwa Nyasaye, oyio nere momura ominto, na 
mosubati ominto, na baba. 


Mariko 4 


1 Agachaka kworokereria naende ensemo y'enyancha. 
Bakamosangererekera omoganda omonene, goika ere akarina obwato 
ime, agaikaransa enyancha; omoganda bwonsi nao orenge as'ense 
enyomo ensemo y'enyancha. 2 Akaborokereria amang'ana amange 
as'emereng'anio, akabatebia as'okworokereria kwaye, 3 tegerera: 
Omobusuri agasoka kogenda kobusura: 4 agachia koba, nkobusurare, 
chimbusuro chinde chikagwa ensemo y'enchera, chinyoni chigacha 
chigachiria. 5 Nechinde chikagwa as'amagena are, aase amaroba 


arenge amake; chikamera bwango ekiagera amaroba arenge amake: 6 
omobaso ochia kobara, chigasusana; ekiagera chitare nemeri 
chikonia. 7 Nechinde chikagwa as'amagwa ime, aria amagwa 
agakina, agachimiga, tichiama amatunda. 8 Nechinde chikagwa 
as'amaroba amaya, chikama amatunda, chikamera nagokina, 
nakwama; eyemo emerongo etato, neyemo emerongo etano nomo, 
naende eyemo emia. 9 Akabora, Oyore namato akoigwera, tiga 
aigwe. 10 Agachia koba bweka, abanto bakamoetanana nabaria ikomi 
nababere bakamoboria amang'ana as'emereng'anio. 11 Akabatebia, 
Inwe mwaeirwe kobomanya obobisi bw'obonda bwa Nyasaye: 
korende baria bare isiko, amang'ana onsi igagocha asebare buna 
emereng'anio: 12 korende okorigereria nabarigererie, tibarora; 
nokoigwa nabaigwe, tibainyora; tibacha goonchoka, baberwe ebibe 
biabo. 13 Akabatebia, Timomanyeti omoreng'anio oyio? Gaki 
emereng'anio yonsi naki morayemanye? 14 Omobusuri ne ring'ana 
agosimeka. 15 Abwo nabwo bare ensemo y'enchera, rigosimekwa 
ring'ana; nabarabwo bagotieka koigwa, bwango ocha Saitani, orirusia 
riria ring'ana riasimegetwe emioyo yabo. 16 Naboigo koreng'ana 
nabwo basimekire as'amagena, ekiagera kobarigure riria ring'ana, erio 
kegima baribwata nomogoko; 17 naende tibari nemeri ime abanyene, 
korende bngenderera ekero egeke; erio ekooroka emechando gose 
ogochandwa ekiagera ase riria ring'ana, bwango bagochwa. 18 
Naende aba nabwo baria basimekire as'amagwa; aba nabwo 
bakoigwa ring'ana, 19 naende okorengereria gw'ense 
nokong'ainererigwa kw'enibo, naende okorengereria kw'amang'ana 
ande kogosoa, biarimiga riria ring'ana, riba tirikwama, 20 Naende aba 
nabwo basimekire as'amaroba amaya; nabanto bakorigwa riria 
ring'ana, nakoribwata, nakwama amatunda emerongo etato, 
emerongo etano nomo, naende emia. 21 Akabatebia, Naki moroche? 
Etaya iga ekoretwa erinde yabekwa inse as'egeionga, gose nyaro 
y'oborore? teri kobekwa igoro as'ekebekerero? 22 Ekiagera tiriri 
ring'ana rirabiseke, tatiga rirache koorokigwa; gose riabisegete, tatiga 
riche koorokigwa maiso marore, 23 Omonto kare namato akoigwera, 
tiga aigwe. 24 Akabatebia, Rigereria eke mokoigwa: nekerengo 


mokorengera nakio morarengerwe: ekio naende namomenterwe. 25 
Ekiagera oyore nero naegwe; korende oyotabwati naurwe nonya 
neyio abwate. 26 Akabora, Obonda bwa Nyasaye nigo bogwekaine 
nomonto osimegete embusuro igoro as'ense. 27 Akarara nakoboka, 
obotuko nomobaso, nero embusuro ekamera nagokina, atamanyeti 
ere. 28 Ekiagera ense iga ekwama yoka, ritang'ani omwange, naende 
ekegara, erio obori oborera as'ekegara. 29 Nonya namatunda 
gakwama, bwango iga akoira omoyio, ekiagera rigesa riaikire ang'e. 
30 Akabora, Tobogwekanie ki obonda bwa Nyasaye? gose tobobeke 
as'omoreng'anio ki? 31 Buna entetere y'ekaradali, ekero egosimekwa 
as'ense, nenke kobua chintetere chionsi chire as'ense, 32 koyatiekire 
gosimekwa, ekina eba enene kobua emete yonsi ye chinyeni, ekoba 
nechinsagia chinene; goika chinyoni chi'igoro chinyara goikaransa 
inse as'ekiriri kiaye. 33 As'emereng'anio emenge ere buna eye 
igarenge gokwana nabarabwo ring'ana, buna banyarete koigwa; 34 
gose onye tari omoreng'anio anga takwanete nabarabwo: ko 
akabatebereria aborokigwa baye amang'ana onsi bobisi. 35 Rituko 
riria, rigachia koba mogoroba, akabatebia? Twamboke goika 
ng'umbu. 36 Bakabatiga emeganda, bakamoira amo nabarabwo buna 
arenge as'obwato boria. Namato ande narenge amo nere. 37 
Gekaoroka ekerambauti ekenene ki'omwaga, emerindo egaaka 
obwato goika bogachaka goichora amache. 38 Ere omonyene 
igarenge korwa nyuma as'obwato, oraire igoro as'omolto: 
bakamotura, bakamotebia, Omworokia, tari gento asore gatogosira? 
39 Akaboka: akayekania embeo, akayetebia enyancha, Kira, tegerera. 
Embeo ekaera, gokaba ogotoerera okonene. 40 Akabatebia, Naki 
mokwoboa inwe? Timoraba nokwegena? 41 Bagasogwa 
nomoondoko omonene, bagatebania, Ning'o oyo, goika embeo 
nenyancha chikomoigwera? 


Mariko 5 


1 Bagaika ng'umbu y'enyancha, goika ense y'Abageraseni. 2 Nere 
agachia goika korwa obwato, bwango akanyorwa nomonto okorua 


ase chimbera nere igarenge nekerecha ki'eubi, 3 obomenyo bwaye 
igo bwarenge aria ase chimbera: nonya nomonto tarenge ore konyara 
komosiba, nonya nase ebinyuri; 4 ekiagera igarenge konya osibirwe 
ara aange ase chingatare nebinyuri, abibutora biria ebinyuri, 
nagochibunabuna chiria chingatare: nonya nomonto tarenge orenge 
nechinguru chi'okomobua. 5 Naende ker'amatuko onsi, obotuko 
nomobaso, aas'arenge chimbera nebitunwa, okorera, nagwekeba 
namagena. 6 Agachia komororera Yesu are, akaminyoka chimbero, 
akamosasima; 7 akarera as'egeturi ekenene, akabora, Inki nde naye, 
Yesu, Omwana o Nyasaye ore Igoro Mono? Nagotianirie ase 
Nyasaye ng'a tonsiria. $ Ekiagera akamotebia, Aye ekerecha ki'eubi, 
morue omonto oyo. 9 Akamoboria, Erieta riao naki? Akairaneria 
akamotebia, Erieta riane Nomoganda; ekiagera ntore abange. 10 
Akamosorora mono tabaira isiko y'ense eria. 11 Naria egetunwa 
ndiarenge riicho rinene rie chingurue rikorisia, 12 Ebirecha bionsi 
bikamosorora, bikabora, Toire ase chingurue, tonyare gochisoa 
chirochio, 13 Akabia ribaga. Biria ebirecha bi'eubi bigasoka, bigasoa 
ase chiria chingurue; riicho rionsi rigatirimboka gochia eora, 
chigasoa enyancha ime, iga chiarenge buna chilifu ibere; chigakwera 
enyancha ime. 14 Abarisia be chingurue chiria bagatama, bagateba 
amang'ana as'emechie nemegondo. Bagasoka barore amang'ana 
aorokire. 15 Bakamochiera Yesu, bakamorora oria omonyene 
ebirecha oikaransete, bweboetie chianga, ore nobong'aini bwaye, nere 
orenge nomoganda: bakairoka. 16 Nabarabwo abaroche bakaorokia 
amang'ana ki amonyora oria omonyene ebirecha, namang'ana 
chingurue. 17 Bagachaka komosorora arue ase chimbebe chiabo, 18 
Ochia korina obwato ime, oria orenge nebirecha akamosorora abe 
amo nere. 19 Yesu tamwanchera, korende akamotebia, Genda mwao, 
as'abanto baino, obatebie amang'ana amanene agokorera Omonene, 
naende buna akwabera. 20 Akagenda bwoye, agachaka korandia use 
Dekapoli, amang'ana amanene are naki Yesu amokorera: abanto 
bonsi bagakumia. 2i Goika Yesu kambokire koirana ng'umbu 
as'obwato boria, okamosangererekera omoganda omonene: nere 
igarenge ensemo y'enyancha. 22 Ani, ochire omonto oyomo 


as'abanene b'esunagogi, erieta riaye Yairo; ochia komorora, akagwa 
amagoro aye, 23 akamosorora mono, okobora, Enyaroka yane enke 
yaisire gokwa: nagosabire, oche obeke okoboko kwao igoro asare, 
anyare kogwena, nere abe moyo. 24 Akagenda amo nere: omoganda 
omonene okamotunyana, bakamomiga. 25 Nomokungu oyomo ore 
korua amanyinga korwa ekero ki'emiaka ikomi nebere, 26 
nogochandwa okonge as'amaboko abagwenia abange, agasiarera 
chinto bionsi arenge nabio, tikwaniogwenera nonya ng'ake, korende 
obogima bwaye bokamenteka bobe kobua, 27 erio agachia koigwa 
amang'ana a Yesu, agaeta as'omoganda korwa nyuma, akayekuna 
eanga yaye. 28 Ekiagera agateba, Kondakune chianga chiaye chioka, 
ningwene. 29 Erio kegima ensoko y'amanyinga aye egakama; 
akaigwa omobere oye ng'a ogwenire korwa as'emechando eria. 30 
Yesu akamanya as'omoyo oye ng'a chinguru chiarure asare, 
ageonchora gati as'omoganda, akabora, Ning'o onkuna chianga 
chiane? 31 Aborokigwa baye bakamotebia, Kwayororire omoganda 
buna okomigete, naye gokobora, Ning'o onkuna? 32 Akarigereria 
chinsemo chionsi erinde amorore oria okora ring'ana eri. 33 Noria 
omokungu agasogwa nomoondoko nokoiguswa, akamanya 
eriamonyorire, agacha akamogwera, akamoorokeria ekeene gionsi. 
34 Akamotebia, Enyaroka, okwegena kwao gwagokonyire, genda 
nomorembe, obe omogima korwa as'emechando yao. 35 Ekero are 
gokwana bagacha abanto korwa as'enyomba y'omonene 
bw'esunagogi, bakabora, Enyaroka yao yakure; inki okomoroseria 
Omworokia? 36 Ko Yesu, ochia koigwa ring'ana rigotebwa, 
akamotebia omonene bw'esunagogi, Toiroka, ancha rioka. 37 
Tanchete omonto amotunyane, tatiga Fetero, na Yakobo, na Yohana 
omomura omwabo Yakobo. 38 Bagaika enyomba y'oria omonene 
bw'esunagogi; akarora riroroche nabanto bakorera, nokweumia 
okonge. 39 Agachia gosoa, akabatebia, Naki mogokora riroroche 
nakorera? omwana takweti, korende iga araire. 40 Bakamosekerera 
mono. Korende ere gatiekire kobasokia isiko bonsi, akamoira ise oria 
omwana na ng'ina na baria barenge amo nere, agasoa ime as'arenge 
oria omwana. 41 Akamobwata okoboko oria omwana, akamotebia, 


Talitha, kumi; ogoonchorwa kwaye, Omwana, nagotebirie, Imoka. 42 
Bwango agatenena oria omwana, akagenda; ekiagera konya okorire 
emiaka ikomi nebere. Bagaichana nogoichana okonene. 43 
Akabachika mono, 'monto onde tamanya amang'ana ayio: agachika 
aegwe endagera. 


Mariko 6 


1 Akarua agwo; agaika goika ense yaye omonyene; aborokigwa baye 
bakamotunyana. 2 Nas'ekero gi'esabato,, agachaka kworokereria 
as'esunagogi: abange bakamoigwa bagaichana, bakabora, Oyo ng'ai 
ayanyorire aya? mbong'aini ki obo aeirwe oyo, mbikone ki ebi 
ebinene biakorekire as'amaboko aye? 3 Oyo tari oria omobachi, 
omwana o Mariamu, nabamura bamwabo Yakobo, na Yose, na Yuda, 
na Simon? nabasubati bamwabo abaiseke tibari aiga seito? 
Bakagechigwa nere. 4 Yesu akabatebia, Omobani takomocha 
ogosikwa, tatiga as'ense yaye, nas'eamate yaye, nas'enyomba yaye. 5 
Gose tanyara gokora egekone ekenene aroro, tatiga abegete amaboko 
aye igoro as'abarwaire abagusu, akabagwenia. 6 Agakumia 
as'engecho y'ogotancha kwabo. Agaetanana as'emechie eria, 
okworokereria. 7 Akabarangeria baria ikomi nababere, agachaka 
kobatoma babere babere; akabaa okobua igoro as'ebirecha bi'eubi; 8 
akabachika tibabogoria 'gento as'orogendo, tatiga enyimbo yoka; 
nonya nomogati, nonya nesaro, nonya nechibesa chi'ekemoya; 9 
korende babeke ebikoroto; akabora, Timweboyia chigansu ibere. 10 
Akabatebia, Ande onsi komorasoe as'enyomba, ikaransa aroro goika 
ekero mokoimoka korwa aase aria, 11 Nabanto bonsi batabaroiseti 
inwe, gose kobaigwa, komokorua aroro, rokong'onte orotu rore inse 
as'amagoro aino robe kirori asebare. 12 Bagasoka, bakarandia ng'a 
abanto baonchoke. 13 Bagaseria ebirecha ebinge, bakaaka abanto 
abange amaguta abarenge abarwaire, bakabagwenia. 14 Omoruoti 
Herode akaigwa amang'ana; ekiagera erieta riaye rianyarire gokuma: 
akabora, Yohana Omobatisi obokire korwa as'amakweri, nas'ayio 
chinguru echi chigokora emeremo ime asare. 15 Abande bakabora, 


N'Elija. Abande bakabora, Oyo nomobani, ao gose oyomo as'ababani. 
16 Korende Herode ochia koigwa, akabora, Oyo nere Yohana, 
nanachete omotwe, obokire. 17 Ekiagera Herode omonyene 
igatomete abanto, akamobwata Yohana, akamosiba echela as'engecho 
ya Herodias, moka Filipo momura omwabo: ekiagera amonyuomete. 
18 Nabo Yohana amotebetie Herode, Tai boronge asore koba na 
moka momura omino. 19 Nabo oria Herodias akaba nokogecha asare, 
akarigia komoita; tanyara; 20 ekiagera Herode namoirogete Yohana, 
okomomanya ng'a nomonto oboronge, omochenu, akamorenda. 
Gachia komoigwa, agakora amang'ana amange, nere igarenge 
komoigwa nomogoko. 21 Goika rikaoroka rituko rigwenerete, na 
Herode ase rituko ri'omoyega bw'okoiborwa kwaye agachia 
kobakorera omoyega abanene, nabatang'ani b'esegi, nabanto abanene 
ba Galili; 22 erio enyaroka yaye oria Herodias egasoa gotenga, 
ekamogwenera Herode nabarabwo abaikaransete amo nere 
as'omoyega; omoruoti akamotebia oria omwana, Nsaba kende gionsi 
ekiorigetie, ninkoe. 23 Akamoriera eira, kende gionsi ekiorarigie 
asende, ninkoe, nonya nenusu y'oboruoti bwane. 24 Agasoka, 
akamotebia ng'ina, Nki ndasabe? Agateba, Omotwe o Yohana 
Omobatisi. 25 Erio agasoa nokoayerera as'obosio bw'omoruoti, 
agasaba, akabora, Nindigetie ong'e bono iga as'esani omotwe o 
Yohana Omobatisi. 26 Omoruoti akaba nogoichana mono, korende 
as'engecho y'eira yaye, nas'engecho y'abwo abaikaransete 
as'omoyega, tarigetie kwanga, 27 erio omoruoti agatoma omosigari 
bw'abarendi baye, agachika koreta omotwe oye: akagenda, 
akamonacha omotwe aria echela ime, 28 akareta omotwe oye 
as'esani, akamoa oria enyaroka, nere akamoa ng'ina, 29 Aborokigwa 
baye bagachia koigwa amang'ana, bakagenda, bakabogoria egetondo 
kiaye, bakamotindeka. 30 Nabatomwa bagasangerereka ase Yesu; 
bakamotebia amang'ana onsi ayabakorete, namang'ana onsi 
ayaborokereretie, 31 Akabatebia, Inchuo imweka abanyene bobisi, 
aase atari nabanto, motimoke ake. Ekiagera barengeo abanto abange, 
bagocha, bakogenda, nonya neribaga tiriarenge ri'okoria. 32 
Bakagenda as'obwato, aase atari nabanto, abobisi, 33 Abanto 


bakabarora bakogenda, abange bakabamanya, bakaminyoka bwango, 
korwa emechie yonsi, bagatang'ana goika asare. 34 Yesu agachia 
goika korwa obwato, akarora emeganda emenge, akayerorera 
amabera, ekiagera barenge buna ching'ondi chitari nomorisia: 
agachaka koborokereria amange. 35 Goika chinsa chigaeta chinyinge 
chi'omobaso ang'e namogoroba, aborokigwa baye bakamochiera, 
bakabora, Aase aa neroro, na bono riagorobire: 36 bae ribaga abanto 
aba, erinde bagende emegondo nemechie aria naria, begorere 
endagera. 37 Akairaneria, akabatebia, Bae inwe endagera. 
Bakamotebia, Inee, togende togore emegati ye chidinari chimia ibere, 
tobae barie? 38 Akabatebia, Emegati nerenga mobwate? genda 
morore. Bagachia komanya, bakabora, Netano, nechinswe ibere. 39 
Akabachika baikaransie bonsi, ebiombe, ebiombe, as'obonyansi 
obobese. 40 Bagaikaransa ase chindwaro, chindwaro, echinde emia 
nechinde emerongo etano. 41 Akayebogoria eria emegati etano 
nachiria chinswe ibere, akarigereria igoro, nkabisesenia, 
akayesamunyora eria emegati; akabaa aborokigwa baye kobaterekera; 
nachiria chinswe ibere, akabagabera bonsi. 42 Bakaria bonsi, 
bakaigota. 43 Bagachora ebisamunye biasamunyoretwe, bikanyara 
goichora ebitonga ikomi nabibere, nabo nas'ebisamunye bie chinswe. 
44 Nabasacha bariete eria emegati iga barenge chilifu isano. 45 Erio 
akababetereria aborokigwa baye barine obwato, batang'ane kogenda 
ng'umbu goika Bethisaida, ekero ere akoa emeganda ribaga bagende. 
46 Goika agachia gokora gochikana nabarabwo, akagenda egetunwa 
gosaba. 47 Bogachia koba mogoroba, obwato bokaba gati 
as'enyancha, nere bweka as'ense enyomo. 48 Akabarora 
bagwechanda kong'usa obwato, ekiagera embeo yarenge korua ase 
bakogenda, goika akabachiera ekero gia kane kia botuko, ogotara 
igoro as'enyancha; akarigia kobaetania: 49 nabarabwo bagachia 
komorora ogotara igoro as'enyancha, bagakaga nerirengari, bakaaka 
eriogi: 50 ekiagera bonsi bamoroche, bakaondoka, Bwango 
agakwana nabarabwo, akabatebia, remia emioyo: ninche timoiroka. 
51 Akarina obwato ime asebare; omwaga ogakira: bagaichana mono; 
52 ekiagera tibainyorete amang'ana ay'eria emegati, korende emioyo 


yabo iga yarenge emekong'u. 53 Goika bachia kwamboka bagaika 
ense ya Genesareti, bakabeka ekerochi. 54 Bachia gosoka korwa 
obwato ime, abanto bakamomanya bwango, 55 bakagenda bwango 
bagaetanana ense eria yonsi, bagachaka kobabogoria namarere abo 
abarenge abarwaire, bakagenda ker'aase bamoigwete ng'a nao are. 56 
Ker'aase are kogenda, asoa ebichie, gose emechie, gose emegondo, 
bakababeka abarwarre chichiro, bakamosorora bakune nonya 
nomobarero bw'eanga yaye: nabarabwo bonsi abamokunete 
bakagwena. 


Mariko 7 


1 Erio Abafarisai nabande as'abariki bakorua Yerusalemu, 
bagasangerereka asare, 2 bakabarora abande as'aborokigwa baye 
bakoria endagera namaboko are riko, ekiagera ataisabiri. 3 Ekiagera 
Abafarisai n'Abayahudi bonsi bataisabeti amaboko ritang'ani, 
tibakoria, iga babwatete engecho y'abagaka babo: 4 naende 
kobakorua echiro, batesibeti, tibakoria: naende nare amang'ana ande 
banyarete koyabwata, buna ogosibia ebikombe, nebinyongo, nebinto 
bie chitai. 5 Nabo baria Abafarisai nabariki bakamoboria, Naki 
aborokigwa bao batari gochibwata chingecho chi'abagaka, korende 
bakoria endagera as'amaboko are neriko? 6 Akabatebia, Isaya 
igabanete buya inwe abang'ainereria, buna yarigetwe, Abanto aba iga 
bansigete as'emenwa, Korende chinkoro chiabo iga chire are nainche. 
7 Korende iga bagonsasima ogosasima kwa bosa, Kobakworokereria 
borokereria ayare amachiko a mwanyabanto. 8 Iga mogotiga 
amachiko a Nyasaye, nagochibwata chingecho chia mwanyabanto. 9 
Akabatebia, Mwayangire buya amachiko a Nyasaye ng'a monyare 
kobwata chingecho chiaino. 10 Ekiagera Musa atebete, Basike 'so na 
nyoko; oyorarame ise gose ng'ina, nakwe: 11 korende inwe mobora, 
Omonto karamotebie ise gose ng'ina, egento kiane kende gionsi ng'a 
nanyarete gogokonya, korende nekia Korban, engecho yaye, 
Ekiarurwe ase Nyasaye; 12 timori komotiga naende amokorere ise 
gose ng'ina ring'ana rinde; 13 igo mogwatanana ring'ana ria Nyasaye 


ase chingecho chiaino chia kare mobwate; naende namange 
mwayakorire omogwekano bw'aya. 14 Akayorangeria omoganda 
naende, akabatebia, Nyigwa imwensi, inyora: 15 tari egento kere 
isiko as'omonto kegosoa keranyare komobeka riko: korende ebikorua 
omonto nabio bikomobeka riko omonto oria, 16 Omonto kare namato 
akoigwera, tiga aigwe. 17 Goika agachia gosoa 'nyomba, koyotiga 
omoganda, aborokigwa baye bakamoboria amang'ana 
as'omoreng'anio oria. 18 Akabatebia, Iga nainwe timori nobong'aini? 
Timoinyoreti ng'a ker'egento kere isiko as'omonto, gokeramosoe, 
tigekonyara komobeka riko; 19 ekiagera tigekomosoa enkoro, tatiga 
enda yoka, erio giasoka kiagwa kebara? As'ogoteba iga, osibirie 
chindagera chionsi. 20 Akabora, Egekomosoka omonto nakio 
gekomobeka riko. 21 Ekiagera ime, as'emioyo y'abanto, igakorua 
amarengererio amabe, nobonyaka bwonsi, 22 oboibi, oboiti, 
obotomani, okorengereria okobe, obobe, okong'ainereria, okogania 
okobe, okomogorera, okorama, oboenenu, obokayayu; 23 aya onsi 
amabe igakorua ime, naro akamobeka omonto riko. 24 Akaimoka 
korua aria, akagenda goika chimbebe chia Turo na Sidoni, Agasoa 
as'enyomba, akarigia tamanyekana nomonto; korende tanyara 
kobiseka. 25 Erio agwo omokungu omwana oye enyaroka yarenge 
nekerecha ki'eubi, akaigwa amang'ana aye, agacha komogwera 
amagoro aye. 26 Noria omokungu n'Omoyunani, egesaku kiaye 
n'Omosurofenisa. Akamosaba amosererie ekerecha korwa 
as'enyaroka yaye. 27 Akamotebia, Batige abana baigote ritang'ani: 
ekiagera tari buya koyebogoria endagera y'abana, gotugutera chisese. 
28 Nere akamoiraneria, akamotebia, Nabo, Omonene; korende nonya 
nechisese nyaro ase chimesa iga chikoria amatori abana. 29 
Akamotebia, Ekiagera ase ring'ana erio, genda; ekerecha kiarure 
as'enyaroka yao. 30 Akagenda mwaye enyomba yaye, akamonyora 
oria omwana bwareirie 'borere, na keria ekerecha kiamorure. 31 
Akarua naende ase chimbebe chia Turo agaeta gati gati ya Sidoni, 
akagenda goika enyancha ya Galili, egati ye chimbebe chia Dekapoli. 
32 Bakamoretera omotino, nere orenge gotutura gagokwana; 
bakamosorora abeke okoboko kwaye igoro asare. 33 Akamwatanana 


korwa as'emeganda bobisi, akabeka ebiara biaye amato aye, agatwa 
amate, akamokuna oromeme; 34 akarigereria gochia igoro, 
agaichana, akamotebia, Effatha, engecho yaye, Igoreka. 35 Bwango 
amato aye akaigoreka, egesibo ki'oromeme rwaye gekororoba, 
agakwana buya. 36 Akabachika tibamotebia 'monto: korende buna 
amentete kobakania, nabo bamentete korandia amang'ana, 37 
bagaichana, mono kobua, bakabora, Okorire onsi buya: emetino 
obakorire baigwe, namamama bakwane. 


Mariko 8 


1 Naende amatuko aria, ekiagera nemenge mono emeganda, 
nabarabwo tibarenge nagento bakoria, Yesu akabarangeria 
aborokigwa baye, akabatebia, 2 Nabaroreire amabera emeganda, 
ekiagera abaire amatuko atato baikaransire amo nainche, batari 
nagento bakoria: 3 nonya nimbaa ribaga bagende chinyomba chiabo 
nenchara, nabairwe nesiororia; nabande mbaruete are. 4 Aborokigwa 
baye bakamoiraneria, Naki aranyare omonto kobaigotia abanto aba 
naiga neroro? 5 Akababoria, Emegati nerenga mobwate? Bagateba, 
Netano nebere. 6 Akabachika emeganda eikaranse inse: akayebogoria 
eria emegati etano nebere, gasasimire, akayesamunyora, akabaa 
aborokigwa baye koyeterekera emeganda; bakayeterekera emeganda. 
7 Iga barenge nebiswe ebike: kabisesenirie, akabora, nebi baterekere. 
8 Bakaria, bakaigota; bagasangereria ebitigari ebisamunye ebitonga 
bitano nabibere. 9 Nabanto bariete iga barenge chilifu inye: akabaa 
ribaga. 10 Bwango akarina obwato amo naborokigwa baye, akagenda 
ensemo ya Dalumanutha. 11 Bakaoroka Abafarisai, bagachaka 
koborania nere, bakarigia asare egekone korwa igoro, bakomotema. 
12 Agaichana mono as'omoyo oye, akabora, Naki ekegori eke 
gekorigia egekone? Ekeene, nabatebirie, Tigekoegwa egekone 
ekegori eke. 13 Akabatiga, akarina naende obwato ime, akagenda 
goika ng'umbu. 14 Bakeba kobogoria emegati; nonya nas'obwato 
tibarenge nagento tatiga omogati oyomo bwoka. 15 Akabachika, 
akabora, Rigereria, erende nememera y'Abafarisai nememera ya 


Herode. 16 Bakaamererania barabwo ase barabwo, bakabora, Titori 
nemegati. 17 Yesu akamanya, akabatebia, Naki mokoamererania, 
ekiagera motari nemegati? Timorainyora gose timoramanya? Emioyo 
yaino igere emekong'u goika bono? 18 More namaiso, timorochi? 
more namato, timoigweti? gose timoinyoreti? 19 Ekero 
nayesamunyorete eria emegati etano nakobaa baria chilifu isano, 
mwabogoretie ebitonga birenga bichire nebisamunye? Bakamotebia, 
Ikomi nabibere. 20 Neria etano nebere kobaa baria chilifu inye, 
mokabogoria ebitonga birenga bichire nebisamunye? Bakamotebia, 
Bitano nabibere. 21 Akabatebia, Naki motarainyora? 22 Bagaika 
Bethesaida. Bakamoretera omouko, bakamosorora amokune. 23 
Akamobwata okoboko oria omouko, akamoira isiko as'omochie; 
kamotwereire amate as'amaiso, akabeka amaboko aye igoro asare, 
akamoboria, Kwarorire gento? 24 Akarigereria igoro, akabora, 
Narorire abanto; ko nabarorire buna emete, ekogenda. 25 Erio naende 
akabeka amaboko aye igoro as'amaiso aye; akamochika arigererie 
mono, akagwena, akarora ebinto bionsi boronge. 26 Akamotebia 
genda mwao, akabora, Tosoa nonya nomochie. 27 Yesu agasoka 
naborokigwa baye bakagenda emechie ya Kaisaria ya Filipo: 
nas'enchera, akababoria aborokigwa baye, okobaboria, Abanto iga 
bakobora inche ninche ng'o? 28 Bakamoiraneria, bakabora, Yohana 
Omobatisi: nabande, Elija; nabande, Oyomo as'ababani. 29 
Akababoria, Nainwe mokobora ng'a ninche ng'o? Petere 
akamoiraneria akamotebia, Aye naye Kristo. 30 Akabachika 
tibamotebia 'monto amang'ana aye. 31 Agachaka koborokereria, ng'a 
nemogwenerete Omwana-o-mwanyabanto konyora emechando 
emenge, nakwangwa nabagaka, nabakuani abanene, nabariki, 
nagoitwa, na nyuma as'amatuko atato naboke. 32 Agakwana 
amang'ana aya maiso marore. Petero akamoira agachaka komokama. 
33 Ageonchora, akabarigereria aborokigwa baye, akamokania Petero, 
akabora, Irana nyuma yane, Saitani: ekiagera toyarengerereti aya 
Nyasaye, korende naya mwanyabanto. 34 Akabarangeria emeganda 
naborokigwa baye, akabatebia, Oyorigetie gontunyana, ekanye 
omonyene, etweke omosalaba oye, antunyane. 35 Ekiagera oyorarigie 


gokonya obogima bwaye, nabosirie; nemento orasilie obogima bwaye 
as'engecho yane nas'engecho y'enchili, oyio nabokonye. 36 Naki 
aramogwenere omonto koyenyora ense yonsi, ko nere asirie obogima 
bwaye? 37 Gose omonto inki ararue ribaga ri'obogima bwaye? 38 
Naki oyio oranyare kondorera obosoku inche namang'ana ane 
as'ekegori eke ki'obotomani nebibe, Omwana-o-mwanyabanto 
namororere obosoku ere gagocha as'obonene bw'Ise amo namalaika 
amachenu. 


Mariko 9 


1 Akabatebia, ekeene nabatebirie, Mbare abanto as'aba bateneine 
aiga, abataigwe amakweri, goika baborore obonda bwa Nyasaye 
bogocha nechinguru. 2 Goika nyuma as'amatuko atano narimo Yesu 
akabaira Petero, na Yakobo, na Yohana, akabaira igoro as'egetunwa 
egetambe barabwo boka: agaonchoka ekieni kiaye asebare: 3 chianga 
chiaye chikamekameka, chikaba chindabu mono, buna omorosia 
bw'ense atanyare gochikora chindabu. 4 Bakaorokerwa n'Elija amo 
na Musa: nabarabwo iga barenge gokwana na Yesu. 5 Petero 
akairaneria akamotebia Yesu, Omonene, mbuya intwe koba aiga: 
koranche tokore ebigutu bitato; ekemo ekiao, ekemo ekia Musa, 
nekemo ki'Elija. 6 Engecho yaye tamanyete eki agokwana; ekiagera 
babete nomoondoko emonene. 7 Rikabao rire, rikababeka ekiriri: 
eriogi rikarua ase rire riria, Oyo n'Omwana one, omwanchwa one: 
moigwere. 8 Erio bwango kobarigereria aria naria, tibarora 'monto, 
tatiga Yesu bweka amo nabarabwo. 9 Kabagotirimboka korwa 
egetunwa, akabachika tibamotebia 'monto ayabaroche, goika 
Omwana-o-mwanyabanto kabokire korwa as'amakweri. 10 
Bakaribwata ring'ana riria, bakaborania barabwo ase barabwo, ng'a 
okoboka korwa amakweri engecho yaye inki. 11 Bakamoboria, 
bakobora, Abariki iga bagoteba ng'a nemogwenerete Elija ache 
ritang'ani. 12 Akairaneria akabatebia, Nekeene Elija ochire ritang'ani, 
nakorosia onsi: korende, amo naya, naki arikire Omwana-o- 
mwanyabanto ng'a nachandwe namange nagochaywa? 13 Korende 


nabatebirie, Elija otiekire gocha, nabarabwo bakamokorera onsi aya 
barigetie, buna arikeretwe. 14 Kabaikera aborokigwa, bakarora 
emeganda emenge abaetanaine, abariki bakoborania nabarabwo. 15 
Erio emeganda yonsi, kobakomorora, bagaichana mono, 
bakamochiera bwango bakamokwania. 16 Akababoria, Ninki 
mokoborania nabarabwo? 17 Omonto oyomo as'emeganda 
akamoiraneria, Omworokia, Namoreta omwana one asore, nare 
nekerecha ki'erimama; 18 na gokiamobokire, iga gekomogaragaria: 
arua risombogoku, nakoriania amaino, as'ayio chinguru chiaye 
chisira: ngakwana naborokigwa bao banyare kogeseria; tibanyara. 19 
Akabairaneria, akabora, Inwe ekegori getari nokwegena, nimbe 
nainwe goika ririri? nindemererie nainwe goika ririri? mondetere. 20 
Bakamoreta asare: ekero kiamorora, bwango keria ekerecha 
gekamogaragaria; akagwa inse, akegaragaria, agasokia risombogoku, 
21 Akamoboria ise, Nkorua kero ki anyoretwe naya? Agateba, 
Nkorwa obwana bwaye. 22 Ara aange kemoruta as'omorero 
nas'amache, kemosirie, korende koranyare ring'ana, tororere amabera, 
otokonye, 23 Yesu akamotebia, Koranyare kwegena, onsi iga 
akonyarekana asare oyobwanchire. 24 Bwango ise oria omwana 
akaaka eriogi, akabora, Nanchire, nkonya as'ogotancha kwane. 25 
Nere Yesu akarora ng'a emeganda ngosangererekanere bwango, 
akagekania keria ekerecha ki'eubi, agagetebia, Aye ekerecha rimama 
nomotino, inche nagochikire, mosoke, tomoiranera naende. 26 
Gekarera, gekamogaragaria mono, gekamosoka; akaba buna oyokure; 
goika abange bakabora, Okure. 27 Korende Yesu akamobwata 
okoboko, akamoimokia; nere agatenena. 28 Goika agachia gosoa 
enyomba, aborokigwa baye bakomoboria bobisi, Naki intwe 
totanyara kogeseria? 29 Akabatebia, as'ayio tigekonyara korwa ase 
ring'ana rinde rionsi, tatiga as'ogosaba nokweng'ata. 30 Bakarua aria, 
bagaeta gati gati ya Galili; nere tancha 'monto amanye. 31 Ekiagera 
arenge kworokereria aborokigwa baye, akabatebia, Ng'a Omwana-o- 
mwanyabanto nkogendare kobekwa as'amaboko abanto, nabarabwo 
nabamoite; goika gatiekire goitwa, nyuma as'amatuko atato naboke. 
32 Nabarabwo tibarimanya ring'ana riria, bakairoka komoboria. 33 


Bagaika Kaperinaum: goika agachia koba 'nyomba, akababoria, 
Ninki mware koamererania 'nchera? 34 Bagakira: ekiagera barenge 
koamererania barabwo ase barabwo, ning'o ore omonene. 35 
Agaikaransa inse, akabarangeria ikomi nababere; akabatebia, Omonto 
origetie koba oyo bwe ritang'ani, nabe oyo bw'omoerio kobua bonsi, 
nomokoreri o bonsi. 36 Akabogoria omwana omoke, akamobeka gati 
gati yabo; akamoagata, akabatebia, 37 Omonto oramwanche omwana 
oyomo buna oyo as'erieta riane, onyanchire inche: nomonto 
oranyanche inche, tanyancheti inche, korende ere oyontomete. 38 
Yohana akamoiraneria, akamotebia, Omworokia, ntwamorora 
omonto ogoseria ebirecha as'erieta riao: tokamokania, ekiagera tari 
gototunya intwe. 39 Yesu agateba, Timomokania, ekiagera tari 
'monto onde oranyare kobikora ebikone as'erieta riane, anyare ekero 
ekio ekio gonteba bobe. 40 Ekiagera oyo atari ao naintwe, 
nas'ensemo yaito are. 41 Ekiagera onde bwonsi orabasibie inwe 
egekombe ki'amache as'erieta riane, ekiagera inwe naba Kristo more, 
ekeene nabatebirie, tegosira eng'eria yaye nonya ng'ake. 42 Nonde 
bwonsi oranyare komogocha oyomo as'abake aba banyanchete, 
mbuya asiberwe rigena ri'ogosia rigoti riaye, nagotugutwa enyancha 
ime. 43 Nokoboko kwao gokorakogoche, konache: mbuya gosoa 
as'obogima kore ekerema, kobua koba namaboko abere, nakogenda 
ase riera rie chaanam, as'omorero otakorimeka: 44 aase amakonde 
abo atagokwa, nonya nomorero otakorimeka. 45 Nokogoro kwao 
gokorakogoche, konache: mbuya gosoa as'obogima kore egesegora, 
kobua koba namagoro abere, nagotugutwa ase riera rie chaanam. 46 
Ekiagera amakonde abo tagokwa, nomorero tokorimeka. 47 Neriso 
riao korirakogoche, ritugute: mbuya gosoa as'obonda bwa Nyasaye 
kore egetong'o, kobua koba namaiso abere, nagotugutwa ase riera 
ri'omorero: 48 aase amakonde abo atagokwa, nomorero otakorimeka. 
49 Ekiagera ker'omonto nabekwe omonyo as'omonyo. 50 Omonyo 
nomuya, korende omonyo korasire obwansu bwaye, namoyobeke ki 
bwanse? Mobe nomonyo asemore ime, moikaranse as'omorembe 
inwe as'inwe. 


Mariko 10 


1 Akaimoka korwa agwo, agaika chimbebe chia Boyahudi, 
as'enchera ng'umbu ya Yorodan; abanto abange bagasangerereka 
naende bakamochiera; akaborokereria naende, buna anarete. 2 
Abafarisai bakamochiera, bakamoboria, Inee, mboronge omonto 
komotiga mokaye? bakomotema. 3 Nere akabairaneria, akabatebia, 
Inki Musa abachigete? 4. Bagateba, Musa igaruete ribaga korika 
rirube ri'ogotigana, nakomotiga. 5 Yesu akabatebia, Nas'obokong'u 
bw'emioyo yaino abarikerete amachiko aya. 6 Korende korwa 
omochakano bw'ogotongwa gw'ense, Nyasaye iga abakorete 
omosacha nomokungu. 7 Ekiagera as'ayio omonto namotige ise na 
ng'ina, abwatane na mokaye; 8 nabwo babere nababe omobere 
oyomo: goika tibaba babere naende, korende omobere oyomo. 9 
Nabo ebiasang'ananirie Nyasaye, mwanyabanto tabiatanana. 10 
As'enyomba naende aborokigwa bakamoboria engecho ye ring'ana 
erio. 11 Akabatebia, Ker'omonto oramotige mokaye, nakonyuoma 
oyonde, otomanire igoro asare: 12 nomokungu karamotige omosacha 
oye, nakonyuomwa nomonto onde, otomanire. 13 Bakamoretera 
abana abake, erinde anyare kobakuna: aborokigwa baye bakabakania. 
14 Korende Yesu agachia korora, akabea mono, akabatebia, Batige 
abana abake bache asende; timobatanga: naki obonda bw'igoro 
nobwabo omoreng'anio bw'aba. 15 Ekeene nabatebirie, Onde bwonsi 
otancheti obonda bwa Nyasaye buna omwana omoke tagosoa nonya 
ng'ake. 16 Akabaimokia as'amaboko aye, akabasesenia, okobeka 
amaboko aye igoro asebare. 17 Goika agachia koba ogosoka kogenda 
enchera, omonto oyomo agacha bwango, akamotung'amera, 
akamoboria, Omworokia omuya, nki ndakore inyare koba nobogima 
bwa kare nakare? 18 Yesu akamotebia, Naki okondoka omuya? tari 
omuya tatiga oyomo, nere Nyasaye. 19 Kwayamanyire amachiko, 
Toita, Totomana, Toiba, Toteba oborimo, Tong'aina, Basike'so na 
nyoko. 20 Akamotebia, Omworokia, aya onsi nayabwatire korwa 
obwana bwane. 21 Yesu akamorigereria mono, akamwancha, 
akamotebia, Kwaremeirwe ring'ana erimo: genda, ogore ebiore nabio 


bionsi, obae abataka, naye nobe nemonga igoro, erio oche, bwetweke 
omosalaba oo, ontunyane. 22 Korende ere akanyiria obosio ase 
ring'ana riria, akagenda nobororo, ekiagera arenge nebinto ebinge. 23 
Yesu akarigereria chinsemo chionsi, akabatebia aborokigwa baye, 
Nabe aakong'u naki as'abanyene enibo gosoa as'obonda bwa 
Nyasaye! 24 Aborokigwa bagaichana as'amang'ana aye, Yesu 
akairaneria naende, akabatebia, Abana, nabe aakong'u naki 
as'abagosemeria enibo gosoa as'obonda bwa Nyasaye! 25 Mbwango 
engamia goeta as'engoro y'esindani, kobua omonda gosoa as'obonda 
bwa Nyasaye. 26 Nabarabwo bagaichana mono, bakaborania, Ning'o 
rende, oranyare gokonyeka? 27 Yesu akabarigereria akabora, Ase 
mwanyabanto takonyarekana, korende ase Nyasaye taibo: ekiagera 
onsi iga akonyarekana ase Nyasaye. 28 Petero agachaka komotebia, 
Rora, intwe twatigire bionsi, twagotunyanire. 29 Yesu akairaneria, 
akabora, Ekeene, nabatebirie, tari omonto otigire enyomba, gose 
bamura bamwabo, gose basubati bamwabo, gose ise, gose ng'ina, 
gose mokaye, gose abana, gose emegondo, as'engecho yane, gose 
as'engecho y'enchili, 30 tatiga naegwe ara emia as'ekero kia bono, 
chinyomba, nabamura bamwabo, nabasubati bamwabo, nabang'ina, 
nabana, nemegondo, amo nemechando; nas'ense egocha obogima 
bwa kare nakare. 31 Korende abange abare be ritang'ani nababe aba 
nyuma; naba nyuma nababe abe ritang'ani. 32 Bakaba 'nchera, 
bagotira kogenda Yerusalemu; na Yesu igarenge kobatang'ana: 
bagaichana; abatunyanete bakairoka. Akabaira naende baria ikomi 
nababere, agachaka kobatebia ebirage bi'amang'ana agocha 
komonyora, 33 akabora, Rigereria, ngotiratore kogenda Yerusalemu; 
n'Omwana-o-mwanyabanto nabekwe amaboko abakuani abanene 
nabariki; nabamogambie akwe, nabamobeke amaboko ebisaku: 34 
nabarabwo nabamochecherie, nakomoaka chinkini, nakomotwera 
amate, nakomoita; nyuma as'amatuko atato naboke. 35 Yakobo na 
Yohana, abana ba Zebedi, bakamochiera, bakamotebia, Omworokia, 
morigetie otokorere rinde rionsi toranyare gososaba. 36 Akabatebia, 
Morigetie mbakorere ki? 37 Bakamotebia, Otwanchere intwe 
toikaranse, oyomo okoboko kwao gw'okorio, noyomo okoboko kwao 


gw'okobee as'obonene bwao. 38 Yesu akabatebia, Timomanyeti eke 
mogonsaba. Namonyare konywera egekombe nkonywera inche? 
nakobatiswa ebatiso mbatisire inche? 39 Bakamotebia, Natonyare. 
Yesu akabatebia, Egekombe nkonywera inche namokenywere, 
nebatiso mbatisire inche namobatiswe: 40 korende engecho 
y'ogoikaransa okoboko kwane gw'okorio nokoboko kwane 
gw'okobee tindi nogochika kobaa: tatiga barabwo baraegwe 
abagacheirwe. 41 Ekero baria ikomi bachia koigwa, bagachaka 
kobabea Yakobo na Yohana. 42 Yesu akabarangeria, akabatebia, 
Mwamanyire ng'a baria babarirwe koba abagambi b'Ebisaku 
bakobagambera nechinguru; nabanene babo bakobachika barabwo. 
43 Korende takoba bo asemore: korende omonto origetie koba 
omonene asemore, nabe omokoreri oino. 44 Nomonto orarigie koba 
oyo bwe ritang'ani asemore, nabe omosomba o bonsi. 45 Ekiagera 
Omwana-o-mwanyabanto tachete gokorerwa, korende gokora, 
nakorua obogima bwaye bobe okoboria kw'abange. 46 Bagaika 
Yeriko: goika agachia koba okobwatia enchera korwa Yeriko, amo 
naborokigwa baye nomoganda omonene, omwana o Timayo, 
Baritimayo, oria omouko, igarenge oikaransete ensemo y'enchera, 
ogosaba ebiegwa. 47 Agachia koigwa ng'a Yesu Omonasereti, 
agachaka koaka egeturi, nagoteba, Yesu omwana o Daudi, onyabere. 
48 Abanto abange bakamotogonyera, ng'a anyare gokira: korende 
akamenta koaka egeturi kobua, Omwana o Daudi, onyabere. 49 Yesu 
agatenena, akabora, Morangerie. Bakamorangeria oria omouko, 
bakamotebia, Remia omoyo, imoka, okorangeirie. 50 Nere, agatuguta 
eanga yaye, agacharoka, akamochiera Yesu. 51 Yesu akamoiraneria, 
akamotebia, Ninki origetie ngokorere? Oria omouko okamotebia, 
Rabii, inyare korora naende. 52 Yesu akamotebia, Genda: okwegena 
kwao kwagokonyire. Erio kegima akanyara korora, naende 
agatunyana Yesu gochia nchera. 


Mariko 11 


1 Goika agachia goika Yerusalemu, ang'e na Bethifage, na Bethania, 


as'egetunwa ki'Emezeituni, akabatoma babere as'aborokigwa baye, 2 
akabatebia, Genda goika oria omochie mokoorokera, erio kamogosoa 
aroro, namonyerore emori y'etigere esibire, etana korinwa nomonto; 
yesibore, moyendetere. 3 Nomonto karababorie, Naki mogokora iga? 
teba, Omonene nayerigetie; na bwango nayeiranie aa. 4 Bakagenda, 
bakayerora emori y'etigere esibire geita, isiko as'enchera enene; 
bakayesibora. 5 Abande b'abanto bateneine aroro bakababorera, Naki 
mogokora mokoyesibora emori y'etigere? 6 Bakabatebia buna Yesu 
abachigete: bakabatiga bagende. 7 Bakamoretera Yesu emori eria 
y'etigere, bakara chianga igoro asere; agaikaransa igoro asere. 8 
Abanto abange bakara chianga chiabo enchera; abande bakanacha 
chinsagia chi'emete nagochiara enchera. 9 Abanto abatang'aine, 
nabaria bare komotunya, bakaaka eriogi, bakobora, Hosana 
(otokonye); nasesenigwe oyochire as'erieta ri'Omontne: 10 
bwasesenigwe, oboruoti bogocha, oboruoti bwa tata oito Daudi: 
Otokonye bono, aye ore igoro. 11 Yesu agasoa Yerusalemu, goika 
ase hekalu ime: karigereria chinsemo chionsi, ekiagera iga kiarenge 
ekero kia mogoroba, agasoka akagenda Bethania amo nabaria ikomi 
nababere. 12 Goika mambia kobakorua Bethania akaigwa enchara. 13 
Akarora korwa are omoko ore namato, akagenda, erinde gose narore 
egento igoro asore: agachia goika tarora gento tatiga amato; ekiagera 
tikiarenge ekero ki'amako. 14 Yesu akairaneria, akayotebia, Korwa 
bono goika kare nakare omonto taria amatunda ao. Aborokigwa baye 
bakaigwa. 15 Bagoika Yerusalemu: Yesu agasoa ase hekalu ime, 
agachaka kobaseria abanto barenge kogora nagotonda ime ase 
hekalu, agaonchora chimesa chi'abare koonchoreria chifetha, 
nebirogo biabo abare gotonda amaruma; 16 tatiga omonto abogorie 
egento as'egati ye hekalu. 17 Akorokereria, okobatebia, Tiyarigetwe, 
Enyomba yane nerokwe enyomba y'ogosaba as'ebisaku bionsi? 
korende inwe mwayekorire koba ribwago ri'abauri. 18 Abariki 
n'Abakuani abanene bakanyora amang'ana bakarigia enchera 
y'okomosiria: ekiagera bamoirogete, naki emeganda yonsi egaichana 
as'obong'aini bwaye. 19 Kobwaba mogoroba akarua omochie. 20 Na 
mambia kobagoeta, bakayorora oria omoko bwomire bwonsi korwa 


as'emeri yaye. 21 Petero okoinyora amang'ana aye, akamotebia, Rabi, 
rora, omoko kwaragereretie bwomire. 22 Yesu akairaneria, 
akamotebia, Mobe nokwegena ase Nyasaye. 23 Ekeene, nabatebirie, 
onde bwonsi oragetebie egetunwa eke, Tegoka, getugutwe enyancha; 
oyo atakoreti ogosiereria omoyo oye, korende anchete ng'a ayio ateba 
nabe; nakoreke ayio. 24 As'ayio nabatebirie, ebinto bionsi morasabe; 
ancha ng'a mwabinyorire nabirobio nabibe ebiaino. 25 Nainwe, kera 
komogotenena nagosaba, abera, onye more nering'ana as'omonto; 
erinde Iso oino ore igoro ababere nainwe okomocha kwaino. 26 
Onyore inwe timokwabera? nonya Iso oino ore igoro takobabera 
inwe okomocha kwaino. 27 Bagaika Yerusalemu naende; ekero 
agotara hekalu, bakamochiera abakuani abanene nabariki nabagaka; 
28 bakamotebia, Nas'ogochika ki ogokorera aya? Gose ning'o okoeire 
ogochika oko okoyakorera aya? 29 Yesu akairaneria akabatebia, 
Ninche nimbaborie ring'ana erimo, nainwe mogontchia, erio 
nimbatebie as'ogochika ki ngokorera aya. 30 Ebatiso ya Yohana, iga 
eruete igoro, gose nase mwanyabanto? ng'iranerie. 31 Bagatebania 
barabwo ase barabwo, bakobora, Gatoratebe, Nkorua igoro; nabore, 
Naki, rende motamwancheti? 32 Gose gatoratebe, nkorwa ase 
mwanyabanto bakairoka abanto: ekiagera abanto bonsi bamomanyire 
Yohana ng'a nomobani bw'ekeene; 33 Bakamoiraneria Yesu, 
bakobora, Titomanyeti. Yesu akabatebia, Nonya ninche tinkobatebia 
inwe as'ogochika ki ngokorera aya. 


Mariko 12 


1 Agachaka gokwana nabarabwo as'emereng'anio. Omonto osimegete 
omogondo bw'emesabibu, agaetanania orobago, akarema agakora 
egetera akomitera, akaagacha egesasimo, akabeka abaremi, 
akamanora kogenda ense eng'ao. 2 Goika ekero gi'okwama kwaye 
agatoma omosomba ase abaremi baria, erinde anyore as'abaremi 
ensemo y'amatunda emesabibu. 3 Bakamobwata, bakamoaka, 
bakamosokia isiko tari nagento. 4 Agatoma naende asebare 
omosomba onde; noyio bakamoaka chingoma as'omotwe, 


bakamosokia obekirwe obosoku. 5 Akamotoma oyonde; noyio 
bakamoita; nabande abange; bakabaaka abande, nabande bakabaita. 6 
Narenge nomwana oyomo ataratoma, omwanchani oye: oyo nere 
akamotoma asebare nyuma, akabora, Nabamosike omwana one. 7 
Baria abaremi bagatchania, Oyo nomonyamwando; gaki, tomoite, 
omwando obe oyoito. 8 Bakamobwata, bakamoita, bakamotuguta 
isiko as'omogondo bw'emesabibu. 9 Bono inki arakore oria omonene 
bw'emesabibu? nachiche nakobasiria baria abaremi, noria omogondo 
bw'emesabibu nabae abande. 10 Nonya neririko eri timorarisoma; 
Rigena abaagachi bangete, Riabaire rigena rinene ri'ekona; 11 
Riarure as'Omonene ring'ana eri, Narirorio nogokumia as'amaiso 
aito? 12 Bakarigia komobwata; bakairoka emeganda; ekiagera 
bamanyete ng'a oria omoreng'anio nabwo agoteba: bakamotiga, 
bakagenda. 13 Bagatoma asare abande b'Abafarisai n'Abaherodiani, 
erinde bamobwate as'amang'ana. 14 Bagachia goika bakamotebia, 
Omworokia, twamanyire ng'a aye igore omonto bw'ekeene, gose 
torengerereti 'monto onde: ekiagera tori korigereria chieni bi'abanto. 
korende as'ekeene okoyiorokereria enchera ya Nyasaye: Inee, 
mboronge komoa Kaisari ebango gose taibo? 15 Tomoe, gose 
titomoa? Nere konya omanyire obong'ainereria bwabo, akabatebia, 
Naseki mogontema? nyendetere eshilingi nyerore. 16 Bakayereta. 
Akabatebia, Nekiang'o ekieni eke namariko aya? Bakamotebia, nebia 
Kaisari. 17 Yesu akairaneria akabatebia, Moe Kaisari chire bia 
Kaisari, nebia Nyasaye moe Nyasaye. Bakamokumia mono. 18 
N'Abasadukai, nabanto bagotcha ng'a koboka tikori, bakamochiera; 
bakamoboria, bakobora, 19 Omworokia, Musa natorikerete, ng'a 
omomura omwabo omonto karakwe, amotige omokungu oye, onye 
tari nomwana, momura omwabo amotware oria omokungu oye, 
omonyorere omomura omwabo abana. 20 Nabo mbarenge abamura 
batano nababere: oyo bwe ritang'ani akabogoria omokungu, agakwa, 
tatiga abana; 21 noyokabere nere akamotwaia, agakwa, nonya nere 
tatiga abana; nonya noyo gatato bo; 22 bakamotwara bonsi batano 
nababere tibatiga abana. Omoerio o bonsi oria omokungu agakwa 
nere. 23 Inee! As'okobokigwa nabe mokang'o as'aba? ekiagera bonsi 


batano nababere mbarenge nere. 24 Yesu akairaneria, akabatebia, 
Inee! Timori gosira ekiagera as'aya, ekiagera timomanyeti amariko, 
nonya nokobua kwa Nyasaye? 25 Ekiagera kobaraboke korwa 
as'amakweri, tibakonyuoma gose tibakonyuomerigwa; korende iga 
barabe buna amalaika bare igoro, 26 Nas'amang'ana ebitondo, buna 
bakoboka; timwanya gosoma as'ebuku ya Musa, egesieri ki'Omote, 
buna Nyasaye amotebetie, okobora, Inche Nyasaye o Ibrahimu, na 
Nyasaye o Isaaka, na Nyasaye o Yakobo? 27 Ere tari Nyasaye 
bw'abakure, korende bw'abare moyo; as'ayio iga mogosira mono. 28 
Oyomo ase abariki agacha akabaigwa bagotebania nere, akamanya 
ng'a obairaneirie buya, akamoboria, As'amachiko onsi ndiriri rire rie 
ritang'ani? 29 Yesu akamoiraneria, As'amachiko onsi eri rie ritang'ani 
nario eri, Igwa, Israeli; Omonene Nyasaye oito, n'Omonene oyomo: 
30 naye mwanche Omonene Nyasaye oo nomoyo oo bwonsi, nenkoro 
yao yonsi, nobong'aini bwao bwonsi, nechinguru chiao chionsi. 31 
Nogwa kabere koreng'aine nakwo, noko, Mwanche omogisangi oo 
buna omobere oo. Amachiko tari amanene kobua aya. 32 Oria 
omoriki akamotebia, Ekeene, Omworokia, gwatebire buya ng'a 
Nyasaye noyomo, nonde tari tatiga ere: 33 nakomwancha as'omoyo 
bwonsi, nas'okoinyora gwonsi, nas'enkoro yonsi, nase chinguru 
chionsi, nakomwancha omogisangi oo buna omobere oo, 
nkogwenerete kobua omosango bwonsi nebing'wanso bionsi. 34 
Yesu, agachia korora ng'a iga airaneria as'obong'aini, akamotebia, 
Aye tori are nobonda bwa Nyasaye. Erio nyuma omonto tamoboria 
ring'ana naende. 35 Yesu akairaneria, akabora, gakworokereria ime 
ase hekalu, Naki abariki bakobora ng'a Kristo n'Omwana o Daudi? 36 
Ekiagera Daudi omonyene iga atebete, as'Omoika Omochenu, 
Omonene akamotebia Omonene one, Ikaransa okoboko kwane 
gw'okorio, Goika mbakore ababisa bao koba inse as'amagoro ao. 37 
Daudi omonyene iga akomoroka Omonene; nabo naki aba omwana 
oye? Noria omoganda omonene iga orenge komoigwa as'omogoko. 
38 Akabatebia as'okworokereria kwaye, Erende nabariki, abanchete 
gotara beboete chianga chintambe, nagokwanigwa chichiro, 39 
nagoikaransa aas'eritang'ani as'obosio bw'esunagogi, naase eritang'ani 


ase emeyega. 40 Bakoria chinyomba chi'ababoraka, nase 
obong'ainereria basaba ogosaba ogotambe; aba nabanyore ekina 
ekere ekenene. 41 Yesu agaikaransa koyerigereria esanduku 
y'emonga, akarigereria buna emeganda ekobeka chifetha as'esanduku: 
abange abarenge abanda bakabeka chinyinge. 42 Agacha omokungu 
oyomo, omoboraka, omotaka, akabeka ebisamunye bibere bie chitai, 
rigori ri'enusu y'ebesa eyenio. 43 Akabarangeria aborokigwa baye, 
akabatebia, Ekeene, nabatebirie, Oyo omoboraka omotaka obekire 
chinyinge kobua bonsi abakobeka as'esanduku y'emonga: 44 ekiagera 
aba bonsi iga babeka korwa as'obonge bw'enibo yabo; korende oyo 
as'okoremerwa kwaye obekire bionsi ebiarenge nabio, nonya 
nobogima bwaye bwonsi. 


Mariko 13 


1 Goika gachia gosoka korwa hekalu, oyomo bw'aborokigwa baye 
akamotebia, Omworokia, naki as'amagena nas'amaagacho! 2 Yesu 
akairaneria, akamotebia, Noroche amaagacho aya amanene? Aa 
tirigotigara rigena igoro ase rigena rinde, eritanyare gotagorwa. 3 
Erio gaikaransire as'egetunwa ki'Emezeituni, korigereria hekalu, 
Petero na Yakobo na Yohana na Anderea bakamoboria bobisi, 4 
Totebie aya ndi arabe? nkemanyererio ki'ekero ki'aya onsi arabe ang'e 
goikerana? 5 Yesu akairaneria, agachaka kobatebia, Erende omonto 
tabang'aina nakobasiria. 6 Ekiagera abange nabache as'erieta riane, 
babore, Inche ninche ere; nabasirie abange. 7 Naende komoraigwe 
esegi namang'ana esegi, timoichana: naki bori nabe aya onsi, 
k'omoerio toracha. 8 Naki egesaku nakeimoke korwana negesaku, 
nobonda naborwane nobonda: nobe omotengecho ase chinsemo 
chinsemo; nebe nenchara: aya naro omochakanobw'obororo. 9 
Nainwe mwerende emebere yaino: ekiagera nababaire as'amatongo; 
nase chisunagogi namoakwe; namoirwe gotenena as'amasio 
abagavuna nas'abaruoti as'engecho yane, koba kirori asebare. 10 
Naende negwenerete enchili erandigwe ritang'ani as'ebisaku bionsi. 
11 Ekero bakobaira as'ekina, kobabeka as'amaboko abanto, 


timochaka gwechanda korengereria ayamorigetie gokwana: korende 
rionsi moraegwe as'ensa eria, rikwane: ekiagera tari inwe 
mogokwana, korende n'Omoika Omochenu. 12 Na momura omwabo 
namorwe oyomwabo erinde aitwe, naise nomwana oye; nabana 
nabaimoke igoro as'ababaibori babo, kobaita. 13 Nainwe 
namogechwe nabanto bonsi as'engecho y'erieta riane, korende 
oyoraremererie goika omoerio, oyio nakonyeke. 14 Korende 
komorakorore ogosareka kw'obobe, gogotenena aas'atagwenereti, 
(oyogosoma ainyore), erio abare ase Boyahudi batamere ebitunwa: 
15 nere oyore igoro as'ekerama taika gosoa enyomba ime, gose tasoa 
kobogoria egento korwa mwaye: 16 nere oyore as'omogondo tairana 
nyuma koyebogoria eanga yaye, 17 Obobe nobwabo abare 'barito, 
nabarabwo abakogonkia amatuko aria! 18 Saba ogotama kwaino 
tikoba ekero ki'obokendu. 19 Ekiagera amatuko aria nebe 
emechando, engecho etana koba korwa omochakano bw'ogotonga 
atongete Nyasaye goika bono, gose tekoba bo naende nonya ng'ake. 
20 Naende onye Omonene atayanachete amatuko aria, anga 
takonyegete omonto onde bwonsi; korende as'engecho y'abachore, 
abachorete, oyanachire amatuko aria. 21 Nekero ekio omonto 
karabatebia, Rora, Oyo nere Kristo; gose, Oria aria; timwancha: 22 
ekiagera nabaimoke Amakristo oborimo, nababani b'oborimo, 
nabaorokie ebikone nogokumia, banyare kobasiria, nonya mbaria 
abachorwa, 23 Korende inwe mwerende: rora, natiekire koborokia 
onsi ritang'ani. 24 Korende amatuko aria, nyuma as'emechando eria, 
erioba naribekwe omosunte, nomotienyi tokorua omobaso oye, 25 
neching'enang'eni chi'igoro nachibe nkogwachire, nechinguru chire 
igoro nachitengechigwe. 26 Erio nario baramorore Omwana-o- 
mwanyabanto ogocha namare amo nechinguru chinyinge nobonene. 
27 Erio nabatome amalaika aye, nakobasangereria abachorwa baye 
korwa chinsemo chie chimbeo inye, na korwa ensemo y'omoerio 
bw'ense goika ensemo y'omoerio o igoro. 28 As'omoko eorokererie 
omoreng'anio: orosagia rwaye korwachakire koba orobese, 
nakoorokia amato aye, mwamanyire ng'a ng'ang'e nekero gi'okwama; 
29 naboigo nainwe, komokoyarora aya aorokire, inyora ng'a abaire 


ang'e nagesieri. 30 Nekeene, nabatebirie, Ekegori eke tigegoeta 
nonya ng'ake> goika aya onsi anyare koba. 31 Igoro nense nabiete ko 
amang'ana ane tagoeta nonya ng'ake. 32 Korende amang'ana erituko 
riria neusa eria onde tari omanyete, nonya namalaika are igoro, nonya 
n'Omwana, tatiga Tata. 33 Rigereria, renda, saba: ekiagera 
timomanyeti ekero keria keranyare koba. 34 Iga are buna omonto 
orekogenda ense eng'ao, konye otigire enyomba yaye, obaeire 
ogochika abasomba baye, naker'omonto emeremo yaye, akamochika 
omorendi arende. 35 Renda boigo: ekiagera timomanyeti kagocha 
omonene bw'enyomba, gose mogoroba, gose mbotuko gati, gose 
etuoni gekogweya, gose mambia; 36 tacha ababosokane abanyore 
mwararire, 37 Nerio nabatebirie inwe, nabatebirie inwe mwensi, 
Renda. 


Mariko 14 


1 Nyuma as'amatuko abere rikaba rituko rinene ri'epasaka, nemegati 
etabekiri ememera: abakuani abanene nabariki bakarigia enchera 
bakomobwatera nechisemi, banyare komoita: 2 ekiagera batebete, 
Tari ekero kie rituko rinene, tanyara gocha koba riroroche as'abanto. 
3 Ne rigoro arenge Bethania as'enyomba ya Simon oyorenge 
noborwaire bw'ukoma, gaikaransete as'endagera, agacha omokungu 
orenge nechuba engiya, ere namaguta amanukato agotioka buya, 
ay'erigori rinene; akayiata echuba y'ogotioka, akamonyororokeria 
omotwe oye. 4 Mbarenge abanto bagechetigwe as'emioyo yabo, 
bakabora, Naseki gosiria amaguta engecho buna eye? 5 Ekiagera 
amaguta aya anga nagorwa chidinari chimia isato nakobua, baegwe 
abataka, Bakamwemurunganeria omokungu oria mono. 6 Yesu 
agateba, Motige; naseki mokomorosia? onkoreire emeremo emiya. 7 
Ekiagera amatuko onsi iga more nabataka amo nainwe, nakera eki 
mwanchete kobakorera namonyare kobakorera amaya; korende 
timori nainche amatuko onsi. 8 Okorire eki anyarete: ong'akire 
omobere amanukato as'engecho y'ogotindekwa kwane. 9 Nekeene, 
nabatebirie, ker'aase ekorandigwa enchili as'ense yonsi, neri akora 


oyo nariatorwe as'okoinyora kwaye. 10 Yudas Omoisikariota, nere 
noyomo bwa baria ikomi nababere, akagenda as'abakuani abanene, 
anyare komorua asebare. 11 Nabarabwo, bagachia koigwa bakagoka, 
bagatebania komoa chifetha. Akarigia enchera akomorwera as'ekero 
kegwenerete. 12 Goika rituko rie ritang'ani ri'emegati etari 
nememera, ekero gi'okonyenya epasaka, aborokigwa baye 
bakamotebia, Ng'ai origetie togende tokoroserie oriere epasaka? 13 
Agatoma babere as'aborokigwa baye, akabatebia, Genda omochie 
namoumerane nomosacha obogoretie enyongo y'amache: motunyane; 
14 naande onsi arasoe, motebie omonyene enyomba, Omworokia 
otebire, Ng'ai ere enyomba y'abageni, ndiere epasaka amo 
naborokigwa bane? 15 Nere omonyene naborokie enyomba enene 
y'igoro, yaroisigwe yabaire: agwo toroserie. 16 Aborokigwa 
bagasoka, bakagenda omochie, bakarora buna abatebetie: bakarosia 
epasaka. 17 Riachikoba mogoroba ogocha amo naikomi nababere. 18 
Nabarabwo kobaikaransire as'endagera, bakoria, Yesu akabora, 
Nekeene nabatebirie, oyomo oino oyokoria amo nainche, nandwe. 19 
Bagachaka goichana, bakamoboria oyomo oyomo, Ninche? 20 
Akabatebia, Noyomo bw'aba ikomi nababere, ere oyogosoyia amo 
nainche as'esani. 21 Ekiagera Omwana-o-mwanyabanto nkogendare 
buna arikeretwe: korende obobe nobwaye omonto oria, Omwana-o- 
mwanyabanto arurwe nere! mbuya asare nonya ataiboretwe omonto 
oria. 22 Nabarabwo bakaba nkoriabare, akabogoria omogati, 
kayosesenirie, akayosamunyora, akabaa, akabora, Bogoria: oyo noro 
omobere one. 23 Akabogoria egekombe, kagesesenirie, akabaa: 
bagakenywera bonsi. 24 Akabatebia, Aya namanyinga ane, 
ay'emuma enyia, aitekire as'engecho y'abange. 25 Ekeene, 
nabatebirie, Tinkonywa naende nonya ng'ake okwalna 
Uw'emesabibu, goika rituko riria ndache konywa enyia as'obonda 
bwa Nyasaye. 26 Kobakorire ogotera, bagasoka kogenda egetunwa 
ki'Emezeituni. 27 Na Yesu akabatebia, Namogochwe imwensi, naki 
arigetwe, Nimoake omorisia, neching'ondi nachiserebekane. 28 
Korende nyuma as'okoboka kwane, nimbatang'anere kogenda Galili. 
29 Petero akamotebia, Neba nabagechigwe bonsi, korende tai inche. 


30 Yesu akamotebia, Ekeene, nagotebirie aye rero, obotuko obo, 
ekero etuoni etaragweya ara kabere, nonkane ara gatato. 31 Nere 
akamenta gokwana mono, Ningwenera gokwa naye, tinkogokana 
nonya ng'ake, Na bonsi bagateba boigo. 32 Naende bagaika aase 
erieta riaye Gethisemane; akabatebia aborokigwa baye, Ikaransa aa, 
ekero ngosaba, 33 Akamoira Petero na Yakobo na Yohana amo nere, 
agachaka goichana nagwechanda mono. 34 Akabatebia, Omoyo one 
nore nobororo obonge, koreng'ana ogokwa: ikaransa aiga, morende. 
35 Akagenderera ake, akagwa maumama, ogosaba, onye 
keranyarekane, ensa eye emoetere. 36 Agateba, Abba, Tata, onsi iga 
akonyarekana asore; onduserie egekombe eke: korende, tai buna 
ndigetie inche, korende buna origetie aye. 37 Akagenda, akabanyora 
bararire, akamotebia Petero, Simon, nkwararire? Tonyareti korenda 
ensa eyemo? 38 Renda, saba, timobaisa gosoa as'ogotemwa: omoyo 
nore nobwanchani, korende omobere tori nechinguru. 39 Akagenda 
naende, agasaba, agakwana amang'ana aria amatang'ani. 40 Naende, 
akagenda akabanyora bararire, ekiagera amaiso abo abaire amarito; 
gose tibamanya eri bakomoiraneria. 41 Agacha eria gatato, 
akabatebia, Rara bono gaki, timoka: aisanire; ensa yaikire; rora, 
Omwana-o-mwanyabanto obekirwe amaboko abanyene ebibe. 42 
Imoka, togende: rora, ere oyo omondwa oikire. 43 Erio kegima, 
kagokwana, Yudas agaika, oyomo bwa baria ikomi nababere, amo 
nere omoganda bare nemioro nechinungu, bakorua as'abakuani 
abanene, nabariki, nabagaka. 44 Nere okomorua konye obaeire 
ekemanyererio, ogoteba, oyo nkonyunyunta, oyio nere, mobwate, 
moire buya. 45 Agachia gocha bwango akamochiera, akabora, Rabii; 
akamonyunyunta. 46 Erio bakamobwata, bakamoira. 47 Noyomo ase 
baria bateneine ang'e akang'usa omoro oye, akamoaka omosomba 
bw'omokuani omonene, akamobutora ogoto. 48 Yesu akairaneria, 
akabatebia, Inee, iga mwachire buna mokoimokera omoibi nemioro 
nechinungu, gocha kong'ira? 49 Iga narenge amatuko onsi amo 
nainwe ase hekalu ime kworokereria, ko timwambwata: korende aya, 
akorirwe amariko anyare goikerana. 50 Bonsi bakamotiga, bagatama. 
51 Nomomura oyomo akamotunyana, bweboete egetambaa gi'egatani 


gioka; bakamobwata; 52 nere akagetiga keria egetambaa gi'egatani, 
agatama ore bosa. 53 Bakamoira Yesu as'omokuani omonene: 
bakamosangererekera bonsi, abakuani abanene nabagaka nabariki. 54 
Petero akamotunyana korwa nyuma are, goika ime as'egora 
y'omokuani omonene; agaikaransa amo nabasomba, gwota omorero. 
55 Abakuani abanene nab'ebarasa bonsi bakarigia birori igoro ase 
Yesu banyare komoita, tibarora. 56 Ekiagera abange bagateba 
as'oborimo, nokorora kwabo tikwabwatana. 57 Goika abanto 
bagatenena bakamobekera oborimo, bakabora, 58 Ntwamoigwete 
ogoteba, Inche nintagore hekalu eye eyakoregete as'amaboko, 
nas'amatuko atato ning'agache eyeride eyetakoregeti as'amboko. 59 
Nonya iga oborori bwabo tibwarenge boronge. 60 Omokuani 
omonene agatenena gati gati, akamoboria Yesu, okobora, 
Tokoiraneria 'ng'ana? Inki aba bakogosoera? 61 Korende agakira, 
tairaneria 'ng'ana. Omokuani omonene akamoboria naende, 
akamotebia, Aye naye Kristo, Omwana bw'Omosesenigwa? 62 Yesu 
agateba, ee Ninche ere: nainwe namomorore Omwana-o- 
mwanyabanto oikaransete okoboko gw'okorio gwe chinguru, ogocha 
namare a igoro. 63 Omokuani omonene agatandora chianga chiaye, 
akabora, Ninki torigererie abarori bande? 64 Mwaigure okorama 
kwaye: naki moroche? Bonsi bakamonachera ekina ng'a nagwenerete 
gokwa. 65 Abande bagachaka komotwera amate, nakomomumekeria 
obosio, nakomoaka chinkundi, nakomotebia, Kora obobani: 
abasomba bakamoaka chindoe. 66 Na Petero igarenge egora inse, 
agacha omosomba oyomo bw'abaiseke b'omokuani omonene; 67 
akamorora Petero ogwota omorero, akamorigereria, agateba, Aye 
naye nkwarenge amo noria Omonazereri, Yesu. 68 Agakana akabora, 
Timomanyeti, nonya tinyigweti eki ogokwana: agasoka 'gesieri; 
etuoni ekagweya. 69 Noria omoiseke akamorora naende, agachaka 
kobatebia abateneine ang'e, Oyo noyomo obo. 70 Agakana naende. 
Egeka egeke naende baria bateneine ang'e bakamotebia Petero, 
Ekeene igore oyomo obo; ekiagera igore omonto o Galili. 71 
Agachaka koragereria nagotiana, Timomanyeti omonto oyio 
mogoteba. 72 Erio etuoni ekagweya eria kabere. Petero akarinyora 


ring'ana riria atebetigwe na Yesu, ng'a ritang'ani etuoni etaragweya 
ara kabere, nonkane ara gatato. Agachia korirengereria, akarera. 


Mariko 15 


1 Erio kobwachia koba mambia abakuani abanene bagakora ekina 
amo nabagaka nabariki, ne ritongo rigima, bakamosiba Yesu, 
bakamobogoiia, bakamoira ase Pilato. 2 Pilato akamoboria, Aye naye 
omoruoti bw'Abayahudi? Akairaneria, akamotebia, Aye gwatebire. 3 
Abakuani bakamosoera as'amang'ana amange. 4 Pilato akamoboria 
naende akabora, Tokoiraneria 'ng'ana? rora amang'ana narenga 
bagosoeire. 5 Korende Yesu tairaneria 'ng'ana naende; goika Pilato 
agakumia. 6 Nabo ase rituko rinene abasiborera omosibwa oyomo, 
oyobarigetie. 7 Narenge omonto ore korokwa Baraba, osibetwe amo 
nabanto abakorete eriomana, nagokora oboiti as'eriomana. 8 
Emeganda ekaaka eriogi riabo, bagachaka gosaba buna anarete 
kobakorera. 9 Pilato akabairaneria, akabora, Morigetie mbasiborere 
omoruoti bw'Abayahudi? 10 Ekiagera amanyete ng'a abakuani 
abanene iga bamorure as'okogecha. 11 Abakuani abanene 
bakabagenka emeganda, erinde anche kobasiborera Baraba. 12 Pilato 
akairaneria naende akabatebia, Nimokore naki oyo mogoteba ng'a 
n'Omoruoti bw'Abayahudi? 13 Bakaaka eriogi naende, Mobambe. 14 
Pilato akabatebia, Naki, mbobe ki akorete? Bakamenta mono koaka 
eriogi, Mobambe. 15 Pilato agancha kobakorera buya emeganda, 
akabasiborera Baraba, akamorua Yesu, ekero amoakire chinkini, 
abambwe, 16 Abasigari bakamoira as'enyomba ime, nero Praitorio, 
bagasangerereka amo omoganda omogima. 17 Bakamoboyia eanga 
embariri, bagatonga engata y'amagwa, bakamobekera 'motwe; 18 
bagachaka komokwania, Mbuya ore, Omoruoti bw'Abayahudi! 19 
Bakamoaka omotwe negetonto, bakamotwera amate, bakabeka amaru 
inse, bakamosasima. 20 Kobamochecheirie, bakamorusia eria eanga 
embariri, bakamoboyia chianga chiaye omonyene, Bakamoira isiko 
komobamba. 21 Bakamobetereria omonto orenge goeta, Simon 
Omokurene, okorua borabu, (ise Isikanderi na Rufo), abogorie 


omosalaba oye. 22 Bakamoreta aase akorokwa Gologotha, 
ogoonchora kwaye, Aase ekeore. 23 Bakamoa edivai ebekire 
manemane anywe: nere tabwata, 24 Bakamobamba, bagatanana 
chianga chiaye, bagachiakera obomera eki ker'omonto araire. 25 
Ekaba chinsa isato, bakamobamba. 26 Namariko ay'ogosoerwa 
kwaye akarikwa igoro, Omoruoti Bw'Abayahudi. 27 Amo nere 
bakabambwa abaibi babere, oyomo okoboko kwaye gw'okorio 
noyomo okoboko kwaye gw'okobee. 28 Nabo ririko rigaikerana 
eriatebetwe, Obarirwe amo nabasaria. 29 Nabarabwo abare goeta 
bakamorama, bagotematema emetwe yabo, bagoteba, A! aye 
oyogotagora hekalu nakoyeagacha as'amatuko atato, 30 ekonye, ika 
korwa omosalaba. 31 Naboigo nabakuani abanene bakamosekereria 
barabwo ase barabwo, amo nabariki, bagateba, Nakonyete abande; 
omonyene takonyara gwekonya. 32 Tiga Kristo, omoruoti 
bw'Abaisraeli, aike bono korwa omosalaba tonyare korora 
nagwancha. Nabarabwo ababambetwe amo nere bakamwomania. 33 
Ekero chinsa isano nemo chiaika, okaba omosunte igoro as'ense 
yonsi, goika chinsa kianda. 34 Nechinsa kianda Yesu akaaka egeturi 
as'eriogi rinene, Eloi, Eloi, lama sabakthani? ogoonchora kwaye, 
Nyasaye one, Nyasaye one naki ogontiga? 35 Nabande b'abwo 
abarenge ang'e kobaigwa bakabora, Rora, nkomorangeriare Elija. 36 
Omonto akaminyoka bwango, akaimokia esifunji, akayeichoria 
nendorwe, akayebeka igoro as'egetonto, akamoa anywe, akabora, 
Tiga torore gose Elija ngochare komoikia. 37 Yesu akarusia eriogi 
rinene, agatwekamo. 38 Egetambaa gi'okonacha hekalu gegatandoka 
chinsemo ibere korwa igoro goika nse. 39 Nabo eria esagini, 
yateneine emorigereretie, egachia korora ng'a okure, akabora, Ekeene 
omonto oyo igarenge Omwana o Nyasaye. 40 Mbarengeo abakungu 
barigereretie korwa are: as'aba igarenge Mariamu Omomagidali, na 
Mariamu ng'ina Yakobo omoke noyo Yose, na Salome: 41 aba 
nabwo bamotunyanete ekero arenge Galili, nakomokorera; nabande 
abange abakungu batirete amo nere goika Yerusalemu. 42 
Riachikoba mogoroba, ekiagera n'Okwerosia, nario rituko rire 
ritang'ani ri'esabato, 43 agacha Yusufu, omonto o Arimithea, 


oyorenge omuya, omonto bwe ritongo ri'ebina, nere omonyene iga 
aboganyete obonda bwa Nyasaye; agasoa noboremu as'obosio bwa 
Pilato akayosaba omobere o Yesu. 44 Pilato agakumia, ekiagera 
otiekire gokwa: akayerangeria eria esagini, akayeboria gose nkare 
akwete. 45 Goika agachia konyora boronge, akamoa Yusufu 
egetondo. 46 Akagora egetambaa gi'egatani, akamoikia, akamoboera 
keria egetambaa, akamobeka as'oboina bwabachetwe egetare ime; 
akabeka rigena as'egesieri ki'oboina. 47 Mariamu Omomagidali na 
Mariamu o Yose bakarigereria as'abekwa. 


Mariko 16 


1 Goika esabato koyatiekire goeta, Mariamu Omomagidali na 
Mariamu o Yakobo na Salome, bakagora amaguta amanukato, 
banyare kogenda komoaka. 2 Goika mambia chuni, rituko rie 
ritang'ani ri'echuina, bakagenda oboina, erioba korikooroka. 3 
Bagatebanta barabwo ase barabwo, ning'o oranyare gototigereria riria 
rigena korwa 'gesieri ki'oboina. 4 Goika bagachia korigereria 
bakarora ng'a riria rigena riatiekire gotigerigwa: narirorio iga riarenge 
rinene mono. 5 Bagosoa oboina ime bakarora omomura oikaransete 
ensemo y'okorio, bweboete eanga endabu; bagaichana. 6 Nere 
akabatebia, Timoichana: nkomorigiamore Yesu Omonazareti, 
oyobambetwe: obokire, tari aiga: rigereria aase bamobegete! 7 
Korende genda, mobatchie aborokigwa baye na Petero, Ng'a 
obatang'aneire kogenda Galili: agwo nao moramorore, buna 
abatebetie. 8 Bakarua agwo, bagatama korwa as'oboina; ekiagera 
basoetwe nokoiguswa nogokumia: tibamotebetie 'monto 'ng'ana; 
ekiagera bairogete. 9 Kabokire Yesu mambia rituko rie ritang'ani 
ri'echuma akamoorokera ritang'ani Mariamu Omomagidali, ere oria 
arusetie ebirecha bitano nabibere. 10 Oyo akagenda akabatebia baria 
abarenge amo nere korwa kare, bare kweumia nakorera. 11 
Nabarabwo, bachia koigwa ng'a moyo are, ororirwe nere, tibancha. 
12 Nyuma as'aya akabaorokera abanto babere, ore nekieni kende, 
ekero barenge gotara enchera kogenda borabu. 13 Nabarabwo 


bakagenda bakabatebia amang'ana baria abande: tibabancha aba. 14 
Naende akarorekana nabaria ikomi nomo ekero barenge koragera; 
akabomania as'ogotegena kwabo nobokong'u bw'emioyo yabo, 
ekiagera batabanchete abamoroche kabokire. 15 Akabatebia, Genda 
inwe as'ense yonsi, moyerandie enchili ase ker'egetongwa. 16 
Oyoranche nakobatiswa nakonyeke; ko oyotancheti, nagambigwe. 17 
Nebikone ebi nabibatunyane abwo banchire, as'erieta riane nabaserie 
ebirecha; nabakwane asechimemechinyia; 18 nababwate ching'iti, 
gose nabanywa egento gegoita, tigekobaita nonya ng'ake; nababeke 
amaboko abo igoro as'abarwaire, nabarabwo nabagwene. 19 Nabo 
Omonene, gakwanire nabarabwo, akabogorigwa gochia igoro, 
agaikaransa okoboko gw'okorio kwa Nyasaye. 20 Nabarabwo 
bakaimoka, bakarandia chinsemo chionsi, Omonene agakora 
emeremo amo nabarabwo, nakoriikerania ring'ana as'ebikone 
biatunyanete narirorio. Amina. 


Luka 1 


1 Ekiagera abanto abange babekire okoboko korika ebirage 
bi'amang'ana aria aikeranigwe egati yaito, 2 buna batotebetie baria 
barenge abarori korwa omochakano, nabasomba be ring'ana, 3 
narorire buya nainche, konatiekire kwenyorera amang'ana onsi are 
boronge korwa omochako, gokorikera as'okoroberia, aye Theofilo 
bw'amasikani; 4 onyare komanya oboene bw'amang'ana aria 
kworogetigwe. 5 Narenge as'amatuko Herode, omoruoti 
bw'Abayahudi, omokuani oyomo erieta riaye Zakaria, oyo 
bw'ensemo ya Abiya: narenge nomokungu oyomo bw'abaiseke ba 
Haruni, erieta riaye Elizabeti. 6 Nabarabwo bonsi babere nabanyene 
oboronge as'obosio bwa Nyasaye, bakogenderera as'amachiko nchina 
bionsi bi'Omonene batari nekemoa. 7 Nabarabwo tibarenge 
nomwana, ekiagera Elizabeti igarenge omogomba, nabarabwo bonsi 
babere abagotu mono. 8 Nabo agachia koba gagokora emeremo 
y'obokuani as'ensemo yaye as'obosio bwa Nyasaye, 9 buna yarenge 
engecho y'omokuani; emeremo yaye yarenge gosamba ubani gasoire 
ase hekalu y'Omonene. 10 Nomogsnda bwonsi bw'abanto iga barenge 
gosaba isiko, ensa y'ogosamba ubani, 11 Akaorokerwa ne rilaika 
ri'Omonene, riteneine ensemo y'okoboko gw'okorio kw'amathabao 
y'ubani, 12 Zakaria agaichana gachia komorora, omoondoko 
okamobwata. 13 Riria rilaika rikamotebia, Toiroka, Zakaria, ekiagera 
ogosaba kwao kwaigurwe, na mokao Elizabeti nakoiborere omwana 
omoisia, nerieta riaye nomoroke Yohana. 14 Naye nobe nomogoko 
nogosasoka; nabanto abange nabagokere okoiborwa kwaye. 15 
Ekiagera nabe omonene as'obosio bwa Nyasaye, takonywa edivai 
gose ogotinda; nere naichorwe n'Omoika Omochenu, nonya nkorwa 
enda ya ng'ina, 16 Nabange as'abana b'Isirael nabaonchore 
as'Omonene Nyasaye obo. 17 Nere natung'ane obosio bwaye 
as'omoyo nechinguru chi'Elija, koyeonchora emioyo y'abaise 
as'abana babo, nakobaonchora abamochi as'obong'aini bw'abanyene 
oboronge; komobekera ang'e Omonene abanto baroisigwe. 18 
Zakaria akamotebia rilaika, Naki ndamanye ayio? ekiagera inche 


nomogotu, na mokane nomong'ina bw'amatuko amange. 19 Rilaika 
rikamoiraneria, rikamotebia, Inche Gabiriel, ogotenena obosio bwa 
Nyasaye; ninche natomwa nkwane naye, nagogotebia amang'ana aya 
amaya. 20 Rora, naye nobe rimama, tonyara gokwana goika rituko 
riria agocha kooroka ayio, ekiagera otancha amang'ana ane, nayio 
naikeranigwe ekero kiaye. 21 Nabaria abanto iga bamoganyete 
Zakaria, bagakumia as'ogotebana kwaye aroro hekalu ime. 22 Goika 
ekero achia gosoka, tanyara gokwana nabarabwo: bakamanya ng'a 
igarora okorora aria hekalu ime: nere igarenge koborokereria 
nokoboko, akanakoba rimama. 23 Ekaba amatuko ogokora kwaye 
agachia koera, akagenda 'nyomba mwaye. 24 Nyuma y'amatuko aria 
mokaye Elizabeti akaba morito; akebisa emetienyi etano, ogoteba, 25 
Iga nabo ankorera Omonene amatuko aria andigereretie, konduseria 
obosoku bwane as'obosio bw'abanto. 26 Omotienyi bw'etano nomo 
rilaika Gabiriel rigatomwa na Nyasaye kogenda omochie o Galili, 
erieta riaye Nazareti, 27 as'omoiseke oriereirwe 'boko nomosacha, 
erieta riaye Yusufu, bw'enyomba ya Daudi, nerieta ri'oria omoiseke 
Mariamu. 28 Agacha asare akabora, Mbuya ore, oyokwaeirwe obuya, 
Omonene igare amo naye, 29 Nere agaichana mono ase ring'ana eri, 
akarotarotia omoyo oye ime, Oko ngokwania ki? 30 Rilaika 
rikamotebia, Toiroka, Mariamu; ekiagera kwanyorire obuya ase 
Nyasaye. 31 Rora, nobe morito, noibore omwana omoisia, nomoroke 
erieta riaye Yesu. 32 Oyio nabe omonene, narokwe Omwana oye 
Oyore Igoro: n'Omonene Nyasaye namoe ekerogo gia Daudi is'oye: 
33 nayegambere enyomba ya Yakobo goika kare nakare; nonya 
noboruoti bwaye tibokoba nomoerio. 34 Mariamu agatchia rilaika, 
Naki rirabe ring'ana eri, ekiagera timomanyeti omosacha? 35 Rilaika 
rikairaneria rikamotebia, Omoika Omechenu nogochere, nechinguru 
chiaye Oyore Igoro nachikobekere ekiriri: as'ayio oyoraiborwe 
narokwe omochenu, Omwana o Nyasaye. 36 Na rora, Elizabeti 
eamate yao, nere boigo nare noboriio bw'omwana omoisia as'obogotu 
bwaye: nomotienyi oyo noyo bw'etano nomo asare ere oyorogetwe 
omogomba. 37 Ekiagera ring'ana tiriri ritanyarekane ase Nyasaye. 38 
Mariamu akabora, Rora, inche nenyaroka y'Omonene; nabe asende 


buna ring'ana riao. Rilaika rikaimoka korwa asare. 39 Mariamu 
akaimoka amatuko ayio akagenda ebitunwa as'okoayerera, goika 
omochie oyomo o Yuda; 40 agasoa 'nyomba mwa Zakaria, 
akamokwania Elizabeti. 41 Ekaba Elizabeti agachia koigwa 
ogokwania kwa Mariamu, omwana omoke agatuma as'enda yaye 
ime; Elizabeti agaichorwa n'Omoika Omochenu; 42 akaaka eriogi 
riaye ase chinguru, agakwana, Gwasesenigwe aye as'abakungu, 
noroiboro rw'enda yao rwasesenigwe. 43 Ng'ai riarure ring'ana eri 
rianyorire, ng'ina Omonene one anchicheire inche? 44 Ekiagera rora, 
eriogi ri'ogokwania kwao riachia gosoa amato ane, omwana omoke 
otuma as'omosasoko as'enda yane ime. 45 Nare negesio 
oyobwanchire, ekiagera as'amang'ana ayio atebigwe n'Omonene 
naikeranigwe. 46 Mariamu agateba, Omoyo one omotogirie 
Omonene, 47 Enkoro yane yamogokeire Nyasaye Omokonyi one. 48 
Ekiagera oborigereirie obwororo bw'enyaroka yaye: Ekiagera ekeene, 
korwa rero ebigori bionsi nabindoke omosesenigwa. 49 Ekiagera ere 
oyore nechinguru onkoreire amanene; Nerieta riaye nerichenu. 50 
Namabera aye korwa ebigori goika ebigori As'abwo bamosigete. 51 
Okorire chinguru as'okoboko kwaye, Obaserebanirie abaenenu a 
'ebirengererio bi'emioyo yabo. 52 Obaikirie abanene korwa asebirogo 
biabo, Obaimokirie abataka. 53 Abanyene enchara obaigotirie amaya; 
Abanyene enibo obaseririe amaboko amasa. 54 As'okoinyora 
amabera Omokonyire Isirael omosomba oye. 55 (Buna abatebetie 
abatata baito) As'Ibrahimu noroiboro rwaye, goika kare nakare. 56 
Mariamu agaikaransa nere egeka ki'emetienyi etato, akairana 
'nyomba mwaye. 57 Goika Elizabeti agaikeranigwa ekero kiaye 
gfekoibora; akaibora omwana omoisia. 58 Bakaigwa abatureti baye 
neamate yaye ng'a Omonene omomenteire amabera aye; bakagoka 
amo nere. 59 Ekaba rituko ri'atano natato, bagacha komosaia 
omwana; bakarigia komoa erieta ria ise, Zakaria. 60 Ng'ina, 
akairaneria akabora, Taibo; korende narokwe Yohana. 61 
Bakamotebia, Tari nonya noyomo as'eamate yao okorokwa erieta 
erio. 62 Bakamworokia ise as'ebimanyererio, komoboria buna 
arigetie arokwe, 63 Akarigia ebao y'okorika, akarika, akabora, Erieta 


riaye Yohana. Bagakumia bonsi. 64 Erio kegima agasiborwa omonwa 
noromeme rwaye, agakwana, okomosesenia Nyasaye. 65 Okoiroka 
gogasoa ase bonsi abaikaransete ang'e nabarabwo: agasarera 
amang'ana aya onsi as'ebitunwa bia Boyahudi. 66 Na bonsi abaigwete 
bakayabeka emioyo yabo ime, bakabora, 'Mwana ki rende orabe oyo? 
Ekiagera okoboko kw'Omonene kwarenge amo nere. 67 Zakaria ise 
agaichorwa n'Omoika Omochenu, akagana, okobora, 68 Abakwe 
Omonene, Nyasaye bw'Isirael; Ekiagera obacheire abanto baye 
nakobaboria. 69 Naende otoimokeirie ogotoreka gwe chinguru 
As'enyomba ya Daudi omosomba oye. 70 (Buna atebete as'emenwa 
y'ababani baye abachenu korwa omochakano), 71 Tokonywe 
nababisa baito, nas'amaboko abo bonsi abatogechete; 72 Erinde 
abakorere amabera abatata baito, Nakoinyora emuma yaye enchenu; 
73 Eira amorierete Ibrahimu tata oito, 74 Ng'a natoe intwe, 
gotorakonyeke namaboko ababisa baito Tomosasime totari 
nokoiroka, 75 As'obochenu nas'oboronge as'obosio bwaye amatuko 
aito onsi. 76 Ee, naye, Omwana, norokwe omobani oye Oyore Igoro: 
Ekiagera notang'ane as'obosio bwaye Omonene oroisie chinchera 
chiaye; 77 Obae abanto baye ogotoreka, Birusigwe ebibe biabo, 78 
As'amabera aye Nyasaye oito, As'ayio amasase a igoro natochere, 79 
Ababarere abaikaransete as'omosunte nekiriri ki'amakweri; Nakoraa 
amagoro aito as'enchera y'omorembe. 80 Oria omwana agakina 
akamenteka chinguru as'omoyo, akabao ase chiroro ime goika rituko 
ri'okooroka kwaye as'Isiraeli. 


Luka 2 


1 Agachia koba as'amatuko aria, ogochika gokarua ase Kaisari 
Augusto, ng'a ense yonsi erikwe. 2 Okorikwa oko nakwo kwe 
ritang'ani kwarigetwe ekero Kurenio arenge gavuna o Sham. 3 
Abanto bonsi bakagenda korikwa, ker'omonto as'omochie oye. 4 Na 
Yusufu nere akaimoka korwa Galili korwa as'omochie o Nazareti, 
agatira kogenda Boyahudi goika omochie o Daudi, okorokwa 
Bethilehemu, ekiagera igarenge oyo bw'enyomba neamate ya Daudi, 


5 erinde arikwe amo na Mariamu, ekiagera onyuomirwe nere, nere 
igarenge 'morito. 6 Agachia koba as'ogoikaransa kwabo aroro, 
amatuko aye agaika ay'okoibora, 7 Akamoibora omwana oye omoisia 
omotangi; akamobeka chianga chi'obwana, akamwareria as'obweri, 
ekiagera batanyorete ribaga as'enyomba y'abageni. 8 As'ense eyio 
mbarengeo abarisia baikaransete ebitii, nakorenda botuko riicho 
riabo. 9 Rilaika ri'Omonene rikabaorokera, obonene bw'Omonene 
bokababarera: bagasogwa nomoondoko omonge. 10 Rilaika 
rikabatebia', Timoiroka; ekiagera nabareteire inwe amang'ana amaya 
ay'omogoko omonene, orabe as'abanto bonsi: 11 ekiagera rero 
as'omochie o Daudi oiboirwe Omokonyi as'engecho yaino, nere 
Kristo Omonene. 12 Neke nekemanyererio asemore; Namomonyore 
omwana obekirwe chianga chi'obwana; bwareirie obweri. 13 Erio 
bwango barengeo amo na riria rilaika, emeganda y'abanto b'igoro, 
bakomobaka Nyasaye, bakobora, 14 Obonene ase Nyasaye oyore 
igoro mono, Nas'ense omorembe, as'abanto abagweneirwe pere. 15 
Agachia koba, amalaika achia koimoka kobatiga kogenda igoro, baria 
abarisia bagatebania, Gaki togende goika Bethilehemu, torore 
ring'ana eri riakorekire, eri Omonene atotebirie. 16 Bakagenda 
bwango as'omoayerevo, bakamonyora Mariamu na Yusufu, 
nomwana bwareirie obweri ime. 17 Bagachia korora, bakaorokia 
amang'ana ering'ana batebetigwe, ri'oyio omwana. 18 Bonsi 
abaigwete bagakumia as'aria batebetigwe nabarisia. 19 Korende 
Mariamu akayagacha amang'ana aya onsi akayarengereria omoyo oye 
ime. 20 Abarisia bakairana, bakomotogia Nyasaye nakomobaka 
as'amang'ana onsi baigwete, nayabaroche, buna batebetigwe. 21 
Agachia goika amatuko atano natato ayokomosara, akarokwa erieta 
riaye Yesu, riria riatoretwe ne rilaika ritang'ani atarabogorigwa 
oborito. 22 Naro amatuko ayogwesibia kwabo agachia goika, 
as'amachiko a Musa, bakamorfeta Yerusalemu, bamomoe Omonene 
23 (buna arigetwe as'amachiko Omonene, ker'omoisia omotangi 
okoigora enda ya ng'ina narokwe omochenu as'Omonene), 24 
nas'okorua esadaka buna yaboretwe as'amachiko Omonene, 
Amaruma abere, gose amage aya amaruma abere. 25 Nabo narengeo 


omonto ase Yerusalemu, erieta riaye Simion; noyio nomonto 
omonyene oboronge, omoronge, oganyete ogosemeria kwTsiraeli: 
n'Omoika Omochenu, igorenge igoro asare. 26 Nere iga 
aorokeretigwe n'Omoika Omochenu, ng'a takorora amakweri 
ataramorora Kristo bw'Omonene. 27 Nabo agacha hekalu ime 
as'Omoika: nekero abamoibori baye bachia komoreta omwana Yesu, 
bamokorere as'engecho y'amachiko, 28 erio ere akamobwata 
as'amaboko aye, akamotogia Nyasaye, akabora, 29 Bono Omonene 
otige omosomba oo agende as'omorembe, Buna gwatebete; 30 
Ekiagera amaiso ane arorire ogotoreka kwao, 31 Oko kwabekire 
as'amasio abanto bonsi; 32 Omobaso okomoreka ebisaku, Nobonene 
bw'abanto bao Isiraeli. 33 Yusufu na ng'ina bakaba bagokumia as'aria 
akwanwa igoro asare; 34 Simeon akabasesenia, akamotebia Mariamu 
ng'ina, Ekeene oyo obekirwe as'okogwa, nogotenena as'abange 
asTsiraeli; abe ekiorokererio giatebetwe; 35 ee, omoro nokobete 
omoyo oo; erinde bioroke ebirengererio bi'emioyo emenge. 36 
Narenge oyomo Anna, omobani omokungu, enyaroka ya Fanueli, 
bw'egesaku ki'Asheri; (nere nomong'ina bw'amatuko amange, obete 
nomosacha emiaka etano nebere nyuma as'okoera kw'oboiseke 
bwaye, 37 nere omoboraka bw'emiaka emerongo etano netato nene), 
atanakorua ase hekalu ime, as'okweng'ata nogosaba nogosasima 
obotuko nomobaso. 38 Akaoroka nere ensa eria, akamotogia 
Nyasaye, akabatebia amang'ana aye abanto bonsi barenge baganyete 
okoborigwa kwa Yerusalemu. 39 Nabarabwo bagachia go kora 
koyaikerania onsi ayareo as'amachiko Omonene, Dakairana Galili 
goika omochie obo Nazareti. 40 Omwana oria agakina, akamenteka 
chinguru, agaichorwa nechisemi; nobuya bwa Nyasaye bokaba amo 
nere. 41 Nabo abamoibori baye barenge kogenda ker'omwaka ase 
Yerusalemu ase rituko rinene ri'epasaka. 42 Goika agachia koba 
nemiaka ikomi nebere, bagatira kogenda Yerusalemu, buna yarenge 
engecho ye rituko rinene; 43 naende bachia goikerania amatuko, 
ekero barenge koirana, oria omwana Yesu agatigara nyuma 
Yerusalemu; nabamoibori tibamanya; 44 bagakaga igare 
as'omoganda obo, bakagenda orogendo rw'omobaso oyomo; 


bakamorigia as'eamate yabo naende abwo rimanyaine: 45 ekero 
batamonyorete, bakairana Yerusalemu, bakomorigia. 46 Agachia 
koba nyuma as'amatuko atato, bakamonyora hekalu ime, oikaransete 
gati as'aborokia, okobaigwa, nakobaboria amaboria: 47 bonsi 
abamoigwete bagakumia as'obong'aini bwaye nokoiraneria kwaye. 48 
Nabarabwo bagachia komorora bagaichana mono: ng'ina akamotebia, 
Omwana one, naki gwatokora iga? rora, iso nainche twarenge 
gokorigia nomoichano. 49 Akabatebia, Naki mokondigia? 
Timomanyeti ng'a nengwenerete koba as'enyomba ya Tata one? 50 
Tibamanya ring'ana riria abatebia, 51 Agatirimboka amo nabarabwo, 
agaika Nazareti, akaba nkobaigwerare: ng'ina akayagacha amang'ana 
aya onsi Omoyo oye ime. 52 Yesu akamenta kogenderera 
as'obong'aini, nas'omobere, nobuya ase Nyasaye nas'abanto. 


Luka 3 


1 As'omwaka o ikomi netano y'okogamba kwaye Kaisari Tiberio, 
Pontio Pilato narenge gavuna o Boyahudi, na Herode omoruoti o 
Galili, na Filipo momura omwabo omoruoti o Iturea nense ya 
Tarakoniti, na Lusania omoruoti o Abilene, 2 ekero ki'obokuani 
obonene bw'Anna na Kaifa, ring'ana ria Nyasaye rikamoikera Yohana 
omwana o Zakaria, as'eroro. 3 Akagenda chinse chionsi chi'ensemo 
ya Yorodani, okorandia ebatiso y'ogoonchoka gokoreta okorusia 
kw'ebibe, 4 buna yarigetwe as'ebuku y'amang'ana ay'omobani Isaya, 
Eriogi ri'oyokoaka egeturi eroro ime, Yerosie enchera y'Omonene, 
Rosia ogoeta kwaye, 5 Ker'erigoko narichorigwe, Na ker'egetunwa, 
nekegoro nabikeigwe; Aare bogeka narongeigwe, Nenchera ere 
ebitunwatunwa nebe enterere; 6 Na bonsi abanyene omobere 
nababorore obuya bwa Nyasaye. 7 Nabo akayetebia emeganda 
yachete erinde ebatiswe nere, Inwe oroiboro rwe ching'iti, ning'o 
obakureire gotama endamwamu egocha gocha? 8 Gaki ama amatunda 
agwenerete ogoonchoka, gose timochaka kobora emioyo yaino ime, 
Ntore na tata oito nere Ibrahimu: ekiagera nabatebirie, ng'a Nyasaye 
as'amagena aya nanyare koyatenenia koba abana ba Ibrahimu. 9 


Bono egesire kiabekirwe as'emeri y'emete: nabo ker'omote otameti 
amatunda amaya onachwa otugutwa as'omorero. 10 Nabarabwo 
emeganda bakamoboria, bakabora, Tokore ki, rende? 11 Akairaneria 
akabatebia, Oyore ne chiganchwa ibere amoe ere oyotari nero; 
noyore nendagera, akore boigo. 12 Bagacha abakorusia ebango 
erinde babatiswe, bakamotebia, Omworokia, inki torakore? 13 
Akabatebia, Timorusia kobua biria mwachigetwe. 14 Abasigari 
nabarabwo bakamoboria bakabora, naintwe inki torakore? 
Akabatebia, Timomokorera 'monto onde bwonsi oboenenu, gose 
timorusia egento getari ekia boronge; naende eng'eria yaino ebaisane. 
15 Nabo baria abanto bagachia koba as'okorigereria, bakarengereria 
bonsi amang'ana a Yohana, ng'a gose nere Kristo, 16 Yohana 
akairaneria, akabatebia bonsi, Inche iga nkobabatisa as'amache; 
korende ngochare oyore nechinguru kombua inche, tingwenereti 
gochisibora chinuga chi'ebikoroto biaye; ere nabatise as'Omoika 
Omochenu nas'omorero. 17 Oroteru rwaye iga rore okoboko kwaye, 
nere nagesibie mono ekeoreri kiaye, nasangererie engano yaye kiage 
kiaye; korende nayasambe amatete as'omorero otakorimeka. 18 Nabo 
as'ogosorora okonge akabaranderia abanto amang'ana amaya; 19 
korende Herode teteraka, agakanigwa nere as'engecho ya Herodia, 
omokungu o Filipo, momura omwabo, nas'engecho y'amabe onsi 
Herode akorete, 20 akamenta neri igoro as'onsi akamosiba Yohana 
echela. 21 Agachia koba abanto bonsi kobabatiswa, Yesu, nere 
gatiekire kobatiswa, kagosaba, igoro akamanoka. 22 Omoika 
Omochenu ogaika igoro asare as'omogwekano bwe riruma, eriogi 
rikarua igoro, Aye naye omwana one, omwanchi one; naye 
kwangweneire. 23 Nere Yesu omonyene ekero achagete 
kworokereria, emiaka yaye iga yarenge emerongo etato, agakagwa 
ng'a nomwana o Yusufu, o Eli, 24 o Mathati, o Lawi, o Meliki, o 
Yanna, o Yusufu, 25 o Matathia, o Amos, o Nahum, o Esili, o Nagai, 
26 o Maathi, o Matathia, o Semei, o Yosef, o Yuda, 27 o Yohana, o 
Resa, o Zorobabel, o Salathieli, o Neri, 28 o Meliki, o Addi, o 
Kosani, o Elimadamu, o Eri, 29 o Yesua, o Eliazeru, o Yorimu, o 
Mathati, o Lawi, 30 o Sumeoni, o Yuda, o Yusufu, o Yona, o 


Eliakimu, 31 o Melea, o Mainani, o Mattatha, o Nathani, o Daudi, 32 
o Yese, o Obedi, o Boazu, o Salamoni, o Nahasoni, 33 o Aminadabu, 
o Aramu, o Esiromu, o Fares, o Yuda, 34 o Yakobo, o Isaaka, o 
Ibrahimu, o Tera, o Nahori, 35 o Saruhu, o Ragau, o Felegi, o Eberi, 
o Sala, 36 o Kainani, o Arifakisadi, o Semi, o Nuhu, o Lameki, 37 o 
Methusela, o Enoku, o Yaredi, o Maleleeli, o Kainani, 38 o Enosu, o 
Sethu, o Adamu, o Nyasaye. 


Luka 4 


1 Na Yesu agaichorwa n'Omoika Omochenu, akairana korwa 
Yorodani, agatang'anwa n'Omoika kogenda eroro ime, 2 agatemwa 
na saitani ekero ki'amatuko emerongo ene. Namatuko aria tariete 
'gento: goika agachia goikerana, akaigwa enchara. 3 Saitani 
akamotebia, Onye naye Omwana o Nyasaye ritebie rigena eri ribe 
omogati, 4 Yesu akamoiraneria, Nerikire, Omonto takoba moyo 
as'omogati bwoka, 5 Saitani akamoimokereria igoro, akamworokia 
amanda onsi ay'ense as'egeka ekemo. 6 Saitani akamotebia, Ninkoe 
obonene obo bwonsi, nobonguru bwaye; ekiagera bwaeirwe inche; 
ninche iga ndamoe oyo ndigetie. 7 Nabo aye korasasime as'obosio 
bwane, bionsi nabibe ebiao. 8 Yesu akamoiraneria akamotebia, 
Nerikire, Mosasime Omonene Nyasaye oo, omokorere ere bweka. 9 
Nere akamotang'ana goika Yerusalemu, akamotenenia igoro 
as'egesuri gie hekalu egetambe mono, akamotebia, Onye naye 
Omwana o Nyasaye, etugute gochia inse korwa agwo: 10 Naki 
narikire, Ere nabachike amalaika aye bakorende, 11 Naende, 
Nabakoimokie as'amaboko abo, Tobaisa kogochwa okogoro kwao ne 
rigena. 12 Yesu akamoiraneria, akamotebia, Netebire, Tomotema 
Omonene Nyasaye oo. 13 Goika ochia gokora ogotemwa kwaye 
gwonsi, saitani, akaimoka korwa asare akamotiga as'ekero. 14 Yesu 
akairann ase chinguru chi'Omoika goika Galili: chinkuma chiaye 
chikagenda ense yonsi chinsemo ne chinsemo. 15 Nere akorokereria 
ase chisunagogi chiabo, ogotogigwa nabanto bonsi. 16 Akagenda 
Nazareti. aria arereretwe: goika ase rituko ri'esabato agasoa 


as'esunagogi yabo buna engecho yaye yarenge, agatenena gosoma. 17 
Akaegwa ebuku y'omobani Isaya. Nabo akamanora ebuku eyio, 
akarora aas'arikire, 18 Omoika bw'Omonene igore igoro yane, 
Ekiagera ombekeire amaguta kobaranderia aba aka amang'ana 
amaya: Ontomire kobakonya abasarigwe emioyo, na kobarat deria 
abasibwa ogosiborwa, Nemeuko enyare korora naende, Kobasibora 
abasionoretwe. 19 Korandia omwaka bw'Omonene bwancheretwe. 20 
Akayemumekeria ebuku, akamoa omokori, agaikaransa: abanto bonsi 
abarenge as'esunagogi bakamorigereria namaiso. 21 Agachaka 
kobatchia, Rero okorika oko gwaikeranire asa'amato aino. 22 
Bakantobera kirori, bakayakumia amang'ana ay'obuya aruete 
as'emonwa oye: bakabora, Oyo tari ere omwana o Yusufu? 23 
Akabatebia, Gose namontebie omoreng'anio oyo, Omogwenia, 
ekonye aye omonyene: amang'ina onsi twaigure akorekire 
Kaperinaum, yakore aiga as'ense yao. 24 Akabatebia, Ekeene 
nabatebirie, Omobani onde ari oranyare gwancherwa as'ense yaye 
omonyene. 25 Korende as'ekeene nabatebirie, mbarenge nababoraka 
abange ase Isiraeli as'amatuko Elija, ekero amare asiegetwe emiaka 
elato nemetienyi etano nomo, ekero enchara enene yasoete as'ense 
yonsi; 26 tatometwe Elija as'oyomo obo, tatiga Sarepata, as'ense ya 
Sidon, as'omokungu oyorenge omoboraka. 27 Naende iga barenge 
abange abanyene ukoma as'Isirael as'ekero ki'omobani Elisha; onde 
tari osibegete tatiga Naamani, omoato o Sham. 28 Bagaichorwa 
nendamwamu bonsi as'esunagogi kobachia koyaigwa aya; 29 
bakaimoka bakamosokia isiko as'omochie, bakamoira goika egemi 
y'egetunwa keria kiagachetwe omochie obo, banyare 
komoturunkania. 30 Korende ere agaeta egati gati yabo akagenda. 31 
Agaikera Kaperinaum, omochie o Galili. Akaba nkworokereriare 
rituko ri'esabato: 32 bagakumia mono as'okworokereria kwaye, 
ekiagera ring'ana riaye riare nokobua. 33 Naende narenge omonto 
as'esunagogi yabo omonyene omoika bw'ekerecha ki'eubi; akaaka 
eriogi ase chinguru, akabora, 34 A! nki tore naye Yesu o Nazareti? 
gwachire gotosiria? Nakomanyire aye, n'Omochenu o Nyasaye, 35 
Yesu akamokania, okobora, sieka omonwa, omosoke. Keria ekerecha 


gekamoiyeria gati gati, gekamorua, tikiamokorera 'gento. 36 
Ogokumia gokabwata bonsi, bagatebania barabwo ase barabwo, 
bakabora, Ing'ana ki eri, ekiagera ase chinguru nokobua akobichika 
ebirecha bi'eubi, nabirobio biasoka? 37 Amang'ana aye agasarera 
as'ense yonsi chinsemo nechinsemo. 38 Akaimoka korwa esunagogi, 
agasoa as'enyomba ya Simon. Nabo ng'ina biara Simon igarenge 
konya obwatirwe noborwaire bw'esosera; bakamosaba as'engecho 
yaye. 39 Agatenena ang'e nere akayekania eria esosera; ekamotiga: 
bwango akaimoka akabakorera. 40 Goika erioba rigachia kogwa 
abanto bonsi abarenge abanyene oborwaire bare namarwaire ao ao 
bakabareta asare; nere akabeka amaboko aye igoro ase ker'oyomo, 
akabagwenia. 41 Ebirecha bikabasoka abange, bikaaka eriogi, 
bikobora, Aye naye Omwana o Nyasaye. Akabikania tabitiga 
bikwane, ekiagera biamanyete ng'a nere Kristo. 42 Goika ekaba 
mobaso, agasoka akagenda aas'atari nabanto: emeganda 
ekamorigiarigia, bakamoikera, bakarigia komotanga taimoka korwa 
asebare. 43 Akabatebia, Nengwenerete korandia amang'ana 
amayaay'obonda bwa Nyasaye as'emechie ende nero: ekiagera as'ayio 
natometwe. 44 Akabaranderia ase chisunagogi chia Galili. 


Luka 5 


1 Agachia koba nkomigware noria omoganda erinde baigwe ring'ana 
ria Nyasaye, igarenge gotenena as'enyancha ya Gene' sareti; 2 
akarora amato abere ateneine ensemo y'enyancha: nabarubi basokire 
korwa aroro, ngosibiabare ebionga biabo. 3 Akarina obwato obomo 
bw'ayio, obwarenge bwa Simion, akamorigia abotigerie are ake 
nengegu. Agaikaransa, akorokereria emeganda korwa as'obwato. 4 
Goika agachia gokora ogokwana kwaye, akamotebia Simion, Sukia 
goika endiba, moikie ebionga biaino as'okoruba. 5 Simion 
akamoiraneria akamotebia, Omonene, nabo twakorire emeremo 
obotuko bwonsi titonyoreti gento: korende ase ring'ana riao 
natobiikie ebionga. 6 Bagachia gokora iga, bagasangereria chinswe 
chinyinge mono; ebionga biabo bigachaka gotandoka; 7 bakabasima 


abagisangio babo barenge as'obwato bwa kabere, bache kobakonya. 
Bagacha, bakayaichoria amato onsi abere, goika agachaka korimera. 
8 Korende Simion Petero, agachia koyarora aya, akagwa as'amaru a 
Yesu, akabora, Karue asende; ekiagera inche nomonto omonyene 
ebibe, Omonene. 9 Ekiagera konya oichanire, ere nabonsi abarenge 
amo nere as'oborubi bwe chinswe barubete; 10 nabo Yakobo na 
Yohana abana ba Zebedi, igabarenge ababwatani na Simion. Yesu 
akamotebia Simion, Toiroka; korwa bono nobe omorubi bw'abanto, 
11 Naende bachia koreta amato abo gochia engegu, bakabitiga bionsi, 
bakamotunyana. 12 Agachia koba, ekero arenge as'omochie oyomo 
obo; rora, narenge omonto omosacha oichire n'ukoma; nere agachia 
komorora Yesu, akagwa maumama, akamosorora, ogoteba, 
Omonene, korigetie nonyare gonsibia, 13 Akarambora okoboko 
kwaye, akamokuna, akamotebia, Nindigetie; sibeka. Erio ukoma 
bokamorua. 14 Akamochika, tomotebia omonto; korende genda 
enchera yao, bweorokie as'omokuani, omobere oo, orue ogosibeka 
kwao buna Musa achigete, ebe ekiorokererio asebare. 15 Korende 
chinkuma chiaye chikamenteka gokuma: bagasangererekana 
emeganda emenge gocha komoigwa, nakogwenigwa namarwaire abo. 
16 Nere akerusanania akagenda chiroro, agasaba. 17 Agachia koba 
rituko erimo ri'amatuko aria ekero arenge kworokia; Abafarisai 
naborokia b'amachiko barenge aroro baikaransete, iga baruete korwa 
ker'omochie o Galili na Boyahudi, na Yerusalemu: nokobua 
kw'Omonene iga kwarenge amo nere anyare kobagwenia. 18 Na 
rigereria, abanto mbabogoretie omonto noborere omonyene 
okoiguswa: bakarigia komoira ime nakomobeka as'obosio bwaye. 19 
Ekiagera batanyorete ribaga riokomoira ime ekiagera as'oria 
omoganda bw'abanto, bakarina igoro as'ekerama ki'enyomba, 
bakamoikia korwa kerama noborere bwaye goika gati gati as'obosio 
bwaye Yesu. 20 Agachia korora okwegena kwabo, akamotebia, Aye 
omonto, ebibe biao biabeirwe. 21 Baria abariki n'Abafarisai 
bagachaka korengereria, bakabora, Ning'o oyo ogokwana okorama? 
Ning'o oranyare kwabera ebibe, tatiga oyomo, nere Nyasaye? 22 
Yesu akamanya okorengereria kwabo, akairaneria akabatebia, Naki 


mokorengereria as'emioyo yaino? 23 Ndiriri eriango, goteba, Ebibe 
biao biabeirwe; gose goteba, Imoka, ogende? 24 Korende monyare 
komanya ng'a Omwana-o-mwanyabanto nare nechinguru as'ense 
kwabera ebibe (akamotebia oria omonyene okoiguswa), Nagotchirie, 
Imoka, bwetweka oborere bwao ogende mwao. 25 Erio kegima 
agatenena as'obosio bwabo, agetweka boria are korarera, akagenda 
as'enyomba yaye, ogotogia Nyasaye. 26 Ogokumia gokababwata 
bonsi, bakamotogia Nyasaye; bagaichorwa nokoiroka, bakabora, 
Twarorire amakumia rero. 27 Nyuma as'aya akaimoka, akarora 
omobangi ebango, erieta riaye Lawi, oikaransete aase bakobangera 
ebango, akamotebia, Ntunyana. 28 Agatiga bionsi akaimoka 
akamotunyana. 29 Nere Lawi akamokorera endagera enene 'nyomba 
mwaye: naende mbarenge nomoganda bw'abakorusia ebango, 
nabanto bande barengeo baikaransete amo nabarabwo as'endagera. 30 
Abafarisai nabariki babo bakabemurunganeria aborokigwa baye, 
bakobora, Naseki mokoria nakonywa amo nabakorusia ebango 
nabanyene ebibe? 31 Yesu akairaneria, akabarebia, Abare abagima 
tibarigeri omogwenia, tatiga abare noborwaire. 32 Tincheti 
kobarangeria ababoronge korende abanyene ebibe as'ogoonchoka. 33 
Barabwo bakamotebia, nasek aborokigwa ba Yohana bakweng'ata 
ebiro ebinge nagosaba; naborokigwa b'Abafarisai nabo bagokora; 
korende abao iga bakoria nakonywa? 34 Yesu akabatebia, Inee! 
namonyare kobang'atia abana b'enyangi ekero Omonene bw'enyangi 
are amo nabarabwo? 35 Korende amatuko nache; barache kourwa 
Omonene bw'enyangi, erio nario barache kweng'ata amatuko aria. 36 
Akabatebia omoreng'anio; Onde tari ogotandora ekeraka ki'eanga 
enyia nagokebeka as'eanga engotu: gose nayetandore nakeria ekeyia, 
nakeria ekeraka ki'eanga enyia tikeri kobwatana neanga eria engotu. 
37 Gose omonto tari okobeka edivai enyia ase chichuba chingotu; 
gose eria edivai enyia nechiate chiria chichuba, edivai enyene eiteke, 
chichuba chisire. 38 Korende edivai enyia negwenerete ebekwe ase 
chichuba chinyia. 39 Gose omonto tari onyure edivai ya kare, naende 
bwango arigie edivai enyia: ekiagera iga agotcha, Eria yakare 
nengiya kobua. 


Luka 6 


1 Ekaba rituko ri'esabato ngoeta arenge emegondo y'engano; 
aborokigwa baye bakabutora ebigara, bakabiria, bakobibunga 
namaboko abo. 2 Nabo abande as'Abafarisai bakabatebia, Naki 
mogokora eritari boronge ase rituko ri'esabato? 3 Yesu akairaneria, 
akabatebia, Nonya nering'ana eri timwanyakorisoma, eriakorete 
Daudi, ekero arenge nenchara, ere, nabarenge amo nere; 4 buna 
asoete as'enyomba ya Nyasaye, akayebogoria emegati 
eyokworokereria, akayeria, akabaa abwo abarenge amo nere; etari 
yaboronge ekoregwa tatiga abakuani boka abanyene? 5 Akabatebia 
ng'a Omwana-o-mwanyabanto nere omonene bw'esabato. 6 Ekaba 
esabato ende agasoa as'esunagogi, akorokereria: narenge omonto 
agwo, okoboko kwaye gw'okorio kuomete. 7 Abafarisai nabariki 
bakamotega korora gose nagwenie ase rituko ri'esabato; banyare 
komosoera. 8 Korende ere akamanya ebirengererio biabo; 
akamotebia oria omonto omonyene okoboko kuomete, Imoka, 
otenene gati gati. Akaimoka, agatenena. 9 Yesu akabatebia, 
Nimbaborie ring'ana erimo, Mboronge rituko ri'esabato gokora 
amaya gose gokora amabe? gokonya obogima, gose goita? 10 
Akabarigereria namaiso bonsi chinsemo chionsi, akamotebia oria 
omonto, Rambora okoboko kwao. Agakora bo: okoboko kwaye 
gokagwena. 11 Nabarabwo bagaichorwa nokobea; bagatebania 
barabwo ase barabwo, buna bakomokora Yesu. 12 Agachia koba 
as'amatuko aria, akaimoka akagenda as'egetunwa gosaba; akabao 
obotuko bwonsi, okomosaba Nyasaye. 13 Bogachia gokia mambia 
akabarangeria aborokigwa baye: akabachora abanto ikomi nababere 
korwa asebare, as'abwo nabwo arogete abatomwa. 14 Simion nere 
aete erieta riakabere Petero, n'Anderea, momura omwabo; Yakobo na 
Yohana, Filipo na Baritholomayo. 15 Na Mathayo na Tomasi, 
Yakobo bw'Alufayo, na Simion ore korokwa Zelote, 16 Yuda o 
Yakobo: na Yuda Omoisikariota, nere oyomoruete: 17 agatirimboka 
amo nabarabwo, agatenena aas'ateremu, amo nomoganda 
bw'aborokigwa baye, nomoganda bw'abanto baruete Boyahudi onsi, 


na Yerusalemu, nengegu ya Turo na Sidoni, bagacha bakomoigwa na 
kogwenigwa amarwaire abo; 18 nabarabwo abachandirwe nebirecha 
bi'eubi bakagwenigwa. 19 Emeganda yonsi bakarigia komokuna: 
ekiagera chinguru chiarenge komorua, chikabagwenia bonsi. 20 Nere 
akaimokia amaiso aye as'aborokigwa baye, akabora, More negesio 
inwe abataka: ekiagera obonda bwa Nyasaye nobwaino. 21 More 
negesio inwe abanyene enchara bono: ekiagera namoigotigwe. More 
negesio inwe abakorera bono: ekiagera namoseke. 22 More negesio 
inwe, ekero mwanyabanto bakobagecha, nakobarusanania, 
nakobachaya, nakorituguta erieta riaino isiko buna egento ekebe, 
as'engecho y'Omwana-o-mwanyabanto. 23 Goka ase rituko riria, 
mochenge: ekiagera ekeene eng'eria yaino nenene igoro: ekiagera 
as'engecho eyio abaise babo babakorerete ababani. 24 Korende obobe 
nobwaino inwe abanda! ekiagera mwanyorire omogoko oino. 25 
Obobe nobwaino inwe abamwaigotire! ekiagera namobe nenchara. 
Obobe nobwaino inwe abamogoseka bono! ekiagera namoichane 
nakorera. 26 Obobe nobwaino inwe, ekero mogotogigwa na 
mwanyabanto! ekiagera engecho eyio abaise babo nabo babakorerete 
ababani b'oborimo. 27 Korende nabatebirie inwe moigwete, Ancha 
ababisa baino, bakorere amaya abwo babagechete inwe, 28 basesenie 
abwo bakobaragereria inwe, basabere abwo ababarosirie inwe. 29 
Oyo ogokoaka emboto eyemo, moonchorere neya kabere; nere 
oyogokoura eganchwa yao,tomorina negoti. 30 Ker'oyogogosaba 
moe; oyogokoura enibo yao, torigia akoiranerie. 31 Naende buna 
morigetie abanto babakorere inwe, nainwe bakorere bo. 32 Nabo 
komoranche ababanchete inwe, imbuya ki mobwate? ekiagera nonya 
nabanyene ebibe iga babanchete abwo ababanchete, 33 
Kamorabakorere amaya abwo abakobakorera inwe amaya, mbuya ki 
mobwate? Ekiagera nonya nabanyene ebibe nabo bagokora. 34 
Naende komorarue singo as'abanto mosemeretie konyora egento 
asebare naende, imbuya ki mobwate? Ekiagera nonya nabanyene 
ebibe iga bakorua singo as'abanyene ebibe, erinde banyore 
koreng'ana. 35 Korende banche ababisa baino, bakorere as'obuya, 
nakorua singo, motari korengereria konyora egento naende; eng'eria 


yaino nebe enene, namobe abana b'Oyore Igoro Mono: ekiagera ere 
nomuya as'abanto batari nokoiraneria ng'a mbuya, nababe. 36 Nabo 
mobe namabera, buna Is'oino are namabera. 37 Timogambia, nainwe 
timogambigwa: timonachera, nainwe timonacherwa; tigerana, nainwe 
namotigerwe: 38 karue, nainwe namoegwe; ekerengo ekiya 
keigateire, kiainyageirwe, giaichoire, nakio abanto barabae inwe 
ebikuba biaino. Ekiagera ekerengo keria mokorengera, nakio 
morache korengerwa nainwe. 39 Akabatebia omoreng'anio, Omouko 
nonyare koraa omouko? tibakogwa bonsi babere engoro? 40 
Omworokigwa tari igoro as'omworokia; korende ker'oyomo 
gaikeranire, nabe buna omworokia oye. 41 Nabo, naki okorigereria 
ekeogoto kere as'eriso ri'oyomino, nomoribo ore eriso riao ime tori 
koyorora? 42 Gose naki oratebie oyomino, Oyominto, ntige ndusie 
ekeogoto kere eriso riao, naye omonyene torochi omoribo ore as'eriso 
riao? Omong'ainereria, rusia ritang'ani omoribo ore eriso riao, nario 
orarore buya korusia ekeogoto kere as'eriso ri'oyomino. 43 Ekiagera 
omote tori omuya okwama amatunda amabe; gose omote omobe 
okwama amatunda amaya. 44 Ekiagera ker'omote iga okomanyekana 
as'amatunda aye. Ekiagera as'amagwa tibari gotwa amako, gose 
as'emekenene tibari gotwa emesabibu. 45 Omonto omuya as'enibo 
engiya y'omoyo oye igakorua ayare amaya; nomonto omobe as'enibo 
embe y'omoyo oye igakorua ayare amabe: naki ebichire as'enkoro, 
nabio omonwa ogokwana, 46 Naseki mokondoka Omonene, 
Omonene, nainwe timori koyakora aya ngoteba? 47 Ker'omonto 
ogocha asende nakoyaigwa amang'ana ane nakoyakora nimborokie 
omogwekano: 48 igagwekaine nomonto okoagacha enyomba, 
agakunya akarema gochia inse mono, akabeka oboroso bwaye igoro 
as'egetare: ekero yachia gocha etoigo, eoro ekayeaka enyomba eria 
nechinguru, tiyanyara koyenyegeria, ekiagera oboroso bwaye 
bwabegetwe igoro as'egetare. 49 Nere oyokoigwa otari gokora iga 
agwekaine nomonto oagachete enyomba igoro as'amaroba atari 
noboroso; nabo eoro ekayeaka nechinguru, ekagwa bwango, 
nokogwa kw'enyomba eria gokaba okonene. 


Luka 7 


1 Agachia koyakora amang'ana aye onsi as'amato abanto, agasoa 
Kaperinaum. 2 Nomosomba oyomo bw'omonene bw'abarwani, konya 
onyarekire ang'e nogokwa, nere nomonto bwanchire nere mono. 3 
Agachia koigwa amang'ana a Yesu agatoma asare abagaka 
b'Abayahudi komosaba ache amokonye omosomba oye. 4 
Nabarabwo bagachia goika ase Yesu, bakamosorora as'omokia, 
bakabora, Nagwenerete omokorere ring'ana eri: 5 ekiagera nanchete 
egesaku giaito, nere natoagacherete esunagogi yaito, 6 Nabo Yesu 
akagenda amo nabarabwo. Goika agachia koba tari are as'enyomba 
yaye, oria omonene bw'abarwani agatoma abasani asare, okomotebia, 
Omonene, tibwerosia: ekiagera tingwenereti inche aye osoe inse 
as'ekerama kiane. 7 As'ayio iga neroche tingwenereti gocha asore: 
korende kwana ring'ana rioka, nomosomba one nagwene. 8 Naki 
ninche nomonto ore inse as'ogochika, ninde nabarwani inse asende: 
Kondamotebie oyo, Genda, ogenda; noyo, Inchuo, oche; nomosomba 
one, Kora iga, okora. 9 Yesu agachia koigwa aya akamoichanera, 
akayionchorera emeganda yarenge komotunyana, akabora, 
Nabatebirie, Nonya nase Isiraeli tindarora okwegena okonge buna 
oko. 10 Nabo baria batometwe bagachia koirana nyomba mwaye, 
bakamonyora oria omosomba, konya onyarekire, obaire omogima. 11 
Egachia koba nyuma as'aya bwango, akagenda omochie okorokwa 
Naini; aborokigwa baye bakagenda amo nere, nabanto abange. 12 
Nabo, agachia goika ang'e as'egeita ki'omochie, rora, agwo 
nkiarengeo egetondo kebogoirie isiko, omwana omomoima ase ng'ina 
oye, nere nomoboraka; nabanto b'omochie abange mbarenge amo 
nere. 13 N'Omonene agachia komorora akamororera amabera, 
akamotebia, Torera. 14 Akagenda ang'e akagekuna ekige; baria 
ababogoria bagatenena. Agakwana, Omomura, nagotebirie, Imoka. 
15 Keria egetondo gegaikaransa, gegachaka gokwana. Akamoa 
ng'ina. 16 Omoondoko okababwata bonsi: bakamotogia' Nyasaye, 
bakobora, Omobani omonene oorokire as'egati yaito: na Nyasaye 
obacheire abanto baye. 17 chinkuma echio chigasarera asare ense 


yonsi ya Boyahudi, nas'ense yonsi yaetanaine. 18 Nabo aborokigwa 
ba Yohana, bakamotebia aya onsi. 19 Yohana akarangeria babere 
as'aborokigwa baye, akabatoma as'Omonene, ogoteba, Aye naye 
ogocha, gose nomoao tokoganya? 20 Nabo abanto abwo bagaika 
asare, bakamotebia, Yohana Omobatisi ototomire asore okobora, Aye 
naye ogocha, gose nomoao tokoganya? 21 As'ensa eria akabagwenia 
abanto abange amarwaire abo, nemechando yabo, nebirecha ebibe; 
nemeuko emenge akayeramokia ekarora. 22 Akabairaneria, 
akabatebia, Genda, momotebie Yohana ayamwarora naya mwaigwa: 
emeuko nkororere, ebisegora ngotarabire, abanyene ukoma 
ngosibekabare, emetino nkoigwere, ebitondo nkobokigwabire, 
abataka nkoranderigwabare amang'ana amaya, 23 Nare negesio onde 
bwonsi oyotagochiri nainche. 24 Nabaria abatomwa ba Yohana, 
bachia kogenda, agachaka koyetebia emeganda amang'ana a Yohana. 
Nki mwachiete korora aria eroro ime? Egetonto gekonyegerigwa 
nembeo? 25 Korende iga mwasogete kogenda korora ki? Nomonto 
Oboirie chianga chinterere? Rigereria, abakweboa chianga chingiya 
mono nakoba moyo as'obwansu bw'ebinto bakoria, iga bare ase 
chinyomba chi'abaruoti. 26 Korende iga mwasogete kogenda korora 
ki? Omobani? Nabo, nabatebirie, kobua omobani. 27 Oyio nere 
orikeretwe amang'ana aya, Rigereria, inche namotomire omotomwa 
one as'obosio bwao, Oyoranyare korosia enchera yao as'obosio bwao. 
28 Ekiagera nabatebirie, As'okoibora kw'abakungu omobani onde tari 
omonene kobua Yohana: korende oyore omoke as'obonda bwa 
Nyasaye nomonene kobua ere. 29 Abanto bonsi nabakorusia ebango 
bagachia koigwa, bakamoa Nyasaye oboronge, ekiagera babatisirwe 
as'ebatiso ya Yohana. 30 Korende Abafarisai naborokia b'amachiko 
bagekanera ekina kia Nyasaye ekiagera batabatisetwe nere. 31 
Omonene akabora, Nimbareng'anie nagento ki abanto b'ekegori eke? 
Nabarabwo iga bareng'aine naki? 32 Iga bareng'aine nabana 
baikaransete echiro, bakorangerania; bakobora, Twababugeirie 
ebiroria, nainwe timwatenga; twarerire, nainwe timwarera. 33 
Ekiagera Yohana Omobatisi igachete, tarekoria omogati gose 
tarekonywa edivai; nainwe mogoteba, Nare nekerecha. 34 Omwana- 


o-mwanyabanto ochire, okoria nakonywa, nainwe mogoteba, Rora 
nomonto omoribobe, nogotinda neejivai, omosani bw'ababangi 
nabanyene ebibe! 35 Nobong'aini bwanyorire oboronge bwaye 
nabana baye bonsi. 36 Omonto oyomo as'Abafarisai akamorigia arie 
endagera amo nere. Agasoa as'enyomba yaye oria Omofarisai, 
agaikaransa as'endagera. 37 Na rora, omokungu oyomo as'omochie 
oria orenge omonyene ebibe; agachia konyora amang'ana ng'a 
oikaransire as'enyomba y'oria Omofarisai, akareta echuba y'amaguta 
ayerimisu rigiya, 38 agatenena korwa nyuma ang'e namagoro aye, 
okorera, agachaka komoiyereria amariga aye as'amagoro aye, 
nakoyatinyia as'etukia y'omotwe oye, okonyunyunta amagoro aye, 
nakoyaaka aria amaguta. 39 Oria Omofarisai omorangeretie, agachia 
koyarora aya, akeboria as'omoyo ime, ogoteba, Omonto oyo onye 
nomobani orenge, anga namomanya oyo ng'a nere ng'o! gose 
'mokungu ki okomokuna, ng'a nomonyene ebibe, 40 Yesu akairaneria 
akamotebia, Simon, ninde nering'ana ngogotebia, akabora, 
Omworokia, kwana. 41 Omonto oyomo omorua singo orenge 
nabasira babere: oyomo omoriete esira ye chidinari chimia isano, 
noyokabere emerongo etano. 42 Nabarabwo tibarenge nagento 
bagoakana, akababera bonsi babere. Gaki as'abwo ning'o 
oramwanche kobua? 43 Simon akairaneria akabora, Iga ndabore 
noria bwabeirwe nere ebinge. Akamotebia, Kwanachire boronge. 44 
Akamweonchorera oriaomokungu, akamoteba Simon, Kwamororire 
omokungu oyo? Nasoa enyomba yao, tikwang'a amache ay'ogwesibia 
amagoro: korende oyo osibirie amagoro ane namariga aye, 
nakoyabusa netukia y'omotwe oye. 45 Tonyunyunteti; korende ere 
korwa ekero nasoete aa tatigeti konyunyunta amagoro ane. 46 
Tong'ageti omotwe one amaguta: korende ere ong'akire amagoro ane 
amaguta agotioka buya. 47 As'engecho y'ayio, nagotebirie, ebibe 
biaye ebinge biabeirwe; ekiagera ogwancha kwaye nokonge: nere 
oyokwaberwa ake iga anchete ake. 48 Akamotebia, Kwabeirwe ebibe 
biao. 49 Nabaria baikaransete amo nere bagachaka goteba ime 
as'emioyo yabo, Ning'o oyo okwabera nonya nebibe? 50 Akamotebia 
oria omokungu, Okwegena kwao gwagokonyire; genda nomorembe. 


Luka 8 


1 Ekaba bwango nyuma as'ekero keria, akaba ngoetananare 
as'emechie nebichie, okorandia nagotebia amang'ana amaya 
ay'obonda bwa Nyasaye. Nabaria ikomi nababere iga barenge amo 
nere. 2 Nabakungu bande abakonyetwe nere ebirecha ebibe 
namarwaire, Mariamu ore korokwa Magdalene, oruetwe nebirecha 
bitano nabibere, 3 Na Yoana, moka Kuza omorendi bwe Herode, na 
Susana, nabande abange, iga barenge kobakorera as'enibo yabn. 4 
Nekero emeganda emenge yasangererekanete, nabanto ba 
ker'omochie bakamochera, agakwana as'omoreng'anio: 5 Omobusuri 
omanoire kogenda kobusura embusuro yaye: ekero akobusura, 
echinde chikagwa ang'e nenchera; chigatiringwa namagoro, chinyoni 
chi'igoro chigachiria. 6 Nechinde chikagwa as'egetare; chikamera, 
chikoma as'okomocha amache. 7 Nechinde chikagwa gati as'amagwa: 
naro amagwa akamera amo nachirochio, agachimiga. $ Echinde 
chikagwa ase riroba rigiya, chikamera, chikama emia eyemo. Ekero 
akobatchia aya, akaaka eriogi, akabora, Oyore namato aigwe. 9 
Aborokigwa baye bakamoboria, bakobora, Omoreng'anio oyio ninki? 
10 Agateba, Inwe mwaeirwe kobomanya obobisi bw'obonda bwa 
Nyasaye: korende abande as'emereng'anio; erinde bakorora, tibarora, 
naende bakoigwa, tibamanya. 11 Nomoreng'anio nor'oyo: Embusuro 
ne Ring'ana ria Nyasaye. 12 Nabaria b'enchera, nabwo bakoigwa; 
erio ochicha saitani, nakorirusia riria ring'ana as'emioyo yabo, erinde 
tibacha gwancha bakonyeke. 13 Nabaria bare as'egetare nabwo baria, 
bakorigwa ring'ana, baribwata nomogoko; naba tibari nemeri, bancha 
as'ekero egeke, nekero gi'ogotemwa berusia. 14 Nechio chiagwete 
as'amagwa, aba nabwo bakoigwa, nabarabwo kobakogenda enchera 
yabo bamigwa nokorengereria kw'enibo, nomogoko bw'obogima, 
tibama as'ogoikerania. 15 Nechinde chire as'amaroba amaya, aba 
nabwo as'emioyo emiya naende ey'ekeene, bakorigwa ring'ana, 
baribwata, bama noboremereria botambe. 16 Omonto onde tari 
ogotongia etaya nakoyemumeka negento gose koyebeka 'berere 
nyaro; korende iga akoyebeke igoro as'ekebekerero kiaye, erinde 


abagosoa bayorore omobaso, 17 Ekiagera ring'ana tiriri rirabiseke, 
ritache kooroka; gose ring'ana rirabiswe, ritache komanyekana maiso 
marore. 18 Rigereria gaki inwe buna mokoigwa: ekiagera ere 
oyobwate, naegwe; nere oyotabwati, naurwe nonya keria 
arengereretie abwate. 19 Ng'ina nabamura bamwabo bakamochiera, 
korende tibanyara komoika ang'e ekiagera as'omosangererekano. 20 
Akairerwa amang'ana, bakamotebia, Nyoko nabamura bamino 
mbateneine isiko, mbarigetie gokorora. 21 Korende akairaneria 
akabatebia, Baba nabminto nabw'aba abakoigwa ring'ana ria Nyasaye 
nakorikora. 22 Rikaba rituko erimo ri'amatuko aria, akarina obwato, 
ere naborokigwa baye; akabatebia, Twamboke goika ng'umbu 
y'enyancha: bakamanora, 23 Kobachia kogenda, akarara chitoro; 
ogacha omwaga omonene igoro as'enyancha; obwato bagachaka 
goichorwa namache, bakaba as'emechando. 24 Bakamochiera, 
bakamotura, bakobora, Omworokia, omworokia, ngosiratore. 
Akaboka, akayekania embeo, nemerindo y'amache: bigakira, gokaba 
ogotoerera. 25 Akabatebia, Okwegena kwaino ng'ai kore? bakairoka, 
bagakumia, bagatebania, Oyo nere ng'o, okobichika nonya nembeo 
nenyancha bikomoigwera? 26 Bagaika engegu as'ense y'Abagadareni, 
erigereretie Galili. 27 Goika agachia goika engegu, akanyorwa 
nomonto oyomo bw'omochie oria, orenge nebirecha; nas'ekero 
ekenene igarenge tarenge kweboyia chianga, tarenge goikaransa 
'nyomba, tatiga ase chimbera ime. 28 Agachia komorora Yesu akaaka 
egeturi, akagwa as'obosio bwaye, agakwana as'eriogi rinene, Ninki 
nde naye, Yesu, Omwana o Nyasaye Ore Igoro Mono? Nagosabire, 
tonchanda. 29 Ekiagera ogechikire keria ekerecha ki'eubi komosoka 
omonto oria. Ekiagera ebiro ebinge iga kiare komobwata: nere 
osibwa, orendwa nagosibwa nebinyuri ne chingatare; abibutora biria 
ebisibo, agaserigwa nakeria ekerecha goika chiroro ime. 30 Yesu 
akamoboria, Naki okorokwa? Agateba, Legioni; ekiagera ebirecha 
ebinge biamosoire. 31 Bikamosorora tabichika bigende goika 
as'engoro entambe. 32 Ndiarengeo riicho rie chingurue chinyinge, 
chiare korisia egetunwa igoro: bikamosorora abie ribaga bichisoe. 
Akabia ribaga. 33 Biria ebirecha bikamorua omonto oria, bigachisoa 


chingurue: riicho riria rigatirimboka bwango eora goika chigakwa 
enyancha ime. 34 Abarisia bagachia korora, bagatama gochia ka, 
bagateba amang'ana omochie ime nas'emegondo. 35 Bagasoka barore 
amang'ana aorokire; bakamochiera Yesu, bakamorora oria omonto 
osokirwe nabiria ebirecha, oikaransete as'amagoro a Yesu: obegete 
chianga, ore nobong'aini bwaye: bakairoka. 36 Nabarabwo abaroche 
bakaborokereria buna oria omonyene ebirecha akonywa. 37 Nabanto 
bonsi b'ense y'Abagadareni chinsemo chiria bakamosaba arue 
asebare: ekiagera babwatetwe nokoiroka okonge: nabo agasoa 
obwato akairana. 38 Noria omonto oruetwe nebirecha akamosorora 
abe amo nere: korende Yesu akamokania, akabora, 39 Irana 'nyomba 
mwao, oyarandie amang'ana amanene agokoreire Nyasaye. Akagenda 
enchera yaye, akarandia omochie omogima amang'ana amanene aya 
Yesu amokorera. 40 Yesu agachia koirana emesangerereko 
ekamogokera; ekiagera abanto bonsi bamoganyete. 41 Naende rora, 
omonto oyomo erieta riaye Yairo akamochera, nere igarenge 
omonene bw'esunagogi: akagwa as'amagoro a Yesu, akamosorora 
asoe enyomba yaye; 42 ekiagera narenge nomoiseke, omwana 
omomoima, emiaka yaye konya okorire ikomi nebere, nere igarenge 
ang'e as'ogokwa. Nas'okogenda kwaye emeganda ekamomiga. 43 
Naende omokungu oyomo oyorenge korua amanyinga korwa emiaka 
ikomi nebere, oyosiareire ebinto bionsi ebiarenge nabio 
as'abagwenia, tanyara kogwenigwa nabarabwo, 44 akamochiera 
korwa nyuma, akamokuna omobarero bw'eanga yaye: erio kegima 
amanyinga aye agakama, 45 Yesu akabora, Ning'o onkuna? ekero 
abanto bonsi bagakana, Petero nabarabwo barenge amo nere 
bakamotebia, Omonene, emeganda nigo egoetanaine nagokomiga. 46 
Yesu agateba, omonto onkunire: ekiagera narorire chinguru 
chiandure. 47 Oria omokungu agachia korora tabisegeti, agacha 
okoiguswa, akamogwera, amworokie as'abanto bonsi engecho yagera 
omokuna, naende buna agwenigwa ara rimo. 48 Akamotebia, 
Omwana one, okwegena kwao gwagokonyire: genda as'omorembe. 
49 Erio kagokwana, omonto agacha, korwa as'enyomba y'oria 
omonene bw'esunagogi, akamotebia, Omoiseke oo okure, tomorosia 


Omworokia. 50 Yesu ochia koigwa erio, akamoiraneria akabora, 
Toiroka: ancha rioka, nere nakonywe. 51 Agachia goika 'nyomba, 
tamotiga omonto asoe amo nere, tatiga Petero, na Yakobo na Yohana, 
n'ise oria omwana na ng'ina. 52 Nabanto bonsi iga barenge korera, 
bakomweng'erereria; korende akabora, Timorera: ekiagera takweti, 
korende igaraire. 53 Bakamosekerera mono, kobamanyire ng'a okure. 
54 Nere akabaseria bonsi isiko, akamobwata okoboko kwaye, 
ogoteba, Omoiseke, imoka. 55 Omoika oye okairana, agatenena erio 
kegima: agachika aegwe endagera arie. 56 Aba moibori baye 
bagakumia mono, akabachika tibamotebia 'monto ayakoreka. 


Luka 9 


1 Akabarangeria baria ikomi nababere, akabaa okobua nechinguru 
igoro as'ebirecha bionsi, nakogwenia amarwaire. 2 Akabatoma 
koborandia obonda bwa Nyasaye nakogwenia abarwaire. 3 
Akabatebia, Timobogoria 'gento ki'orogendo, nonya nenyimbo, gose 
esaro, gose omogati, gose chifetha; naende timoba nechikansu ibere. 
4 Naende enyomba ende yonsi morasoe, ikaransa aroro goika morue 
aroro. 5 Naende abatabaroiseti, komogosoka korwa omochie oria, 
kong'onta orotu rw'amagoro aino erinde robe kirori asebare. 6 
Bakagenda, bagaetanana as'emechie, bakorandia enchili, nakogwenia 
chinsemo chionsi. 7 Herode omonene akaigwa onsi ayakoretwe nere: 
agaichanigwa mono, ekiagera abande bare goteba ng'a Yohana 
obokire korwa as'amakweri; 8 nabande ng'a n'Elija oorokire; nabande 
ng'a nomobani oyomo ase baria ba kare obokire. 9 Herode agateba, 
Yohana namonachete omotwe: korende ning'o oyo rende naigure 
amang'ana are buna aya? Akarigia komorora. 10 Baria abatomwa 
bachia koirana bakamotebia amang'ana onsi ayabakora, Akabaira, 
akagenda bobisi as'omochie okorokwa Bethisaida. 11 Nemeganda 
egachia korora bakamotunyana: akabagokera, agakwana nabarabwo 
amang'ana obonda bwa Nyasaye, akabagwenia abarenge nokorigia 
okogwenigwa. 12 Erioba rigachaka kogwa na baria ikomi nababere 
bakamochiera, bakamotebia, Nyetige emeganda egende goika 


as'emechie nechinsemo chietanaine, banyore aase bakorara, 
nendagera: ekiagera aiga tore aase eroro. 13 Akabatebia, Inwe bae 
endagera, Bakabora, Titobwati gento tatiga emegati etano nechinswe 
ibere; tatiga toragende kobagorera endagera abanto aba bonsi. 14 
Ekiagera barengeo abasacha ang'e chilifu isano. Akabatebia 
aborokigwa baye, Baikaransie abanto as'ebiombe, ase ker'ekeombe 
abanto emerongo etano. 15 Bagakora bo, bakabaikaransia bonsi. 16 
Akayebogoria eria emegati etano nachiria chinswe ibere, akarigereria 
igoro, kabisesenia, akabisamunyora, akabaa aborokigwa, kobibeka 
as'amasio emeganda. 17 Bakaria, bakaigota bonsi: nabiria 
ebisamunye ebiatigarete bigachorwa, ebitonga ikomi nabibere. 18 
Agachia koba ngosabare ere bweka, aborokigwa baye iga barenge 
amo nere: akababoria, akabora, Emeganda iga ekobora ng'a ninche 
ng'o? 19 Bakairaneria, bakabora, Yohana Omobatisi: nabande Elija; 
nabande ng'a nomobani oyomo ase baria ba kare obokire. 20 
Akabatebia, Nainwe iga mokobora ng'a ninche ng'o? Petero 
akairaneria, akabora, Kristo o Nyasaye. 21 Akabachika nakobakania 
tibamotebia 'monto ring'ana eri; 22 agateba, Nemogwenerete 
Omwana-o-mwanyabanto anyore ogochandwa okonge, nakwangwa 
nabagaka, nabakuani abanene, nabariki, nagoitwa, nerituko ria gatato 
naboke. 23 Akabatebia bonsi, oyokorigia gontunyana, ekanye 
omonyene, etweke omosalaba oye kera rituko, antunyane. 24 Naki 
omonto bwonsi orarigie gokonya obogima oyio nabosirie; nere 
orasirie obogima bwaye as'engecho yane, oyio nabokonye. 25 
Ekiagera inki keramogwenere omonto karanyore ense yonsi 
nagwesiria? gose ogosiria obogima bwaye? 26 Ekiagera ker'omonto 
orandorere obosoku inche namang'ana ane, Omwana-o-mwanyabanto 
namororere obosoku oyio kagocha as'obonene bwaye, nobw'Ise oye, 
nobw'amalaika amachenu. 27 Ancha, nabatebirie, Mbare abanto 
as'aba bateneine aa, abataigwe amakweri nonya ng'ake, goika 
baborore obonda bwa Nyasaye. 28 Agachia koba amatuko atano 
natato nyuma as'amang'ana aya, akamoira Petero na Yohana na 
Yakobo, akarina egetunwa gosaba. 29 Ekaba ochia gosaba, ekieni 
ki'obosio bwaye gegaonchoka, nechianga chiaye chikaba chindabu, 


chikamekameka. 30 Naende rora, abanto babere barenge bagokwana 
nere, nabarabwo Musa na Elija; 31 barorekanete as'obonene, 
bagakwana amang'ana ogokwa kwaye nagwenerete goikerania 
Yerusalemu. 32 Petero, nabarabwo abarenge amo nere, konya 
banyarirwe nechitoro: korende bachia koboka, bakaborora obonene 
bwaye, nabaria abanto babere, batenenete amo nere. 33 Egachia koba 
ekero abwo barenge gweatanana nere, Petero akamotebia Yesu, 
Omonene, imbuya intwe koba aiga: tokore ebigutu bitato; ekemo 
ekiao, ekemo ekia Musa, ekemo ekia Elija: nere tamanyete eki 
agokwana. 34 Ekero agokwana amang'ana aya, rikabao rire, 
rikababeka ekiriri: bakairoka kobachia gosoa ase rire. 35 Eriogi 
rigasoka ase rire riria rigoteba, Oyo n'Omwana one, omwanchi one, 
moigwere. 36 Neriogi eri riachia gocha, Yesu akarorekana bweka, 
Nabarabwo bagakira, tibamotebia 'monto as'amatuko aria ring'ana 
rinde rionsi ri'ayio ayabaroche. 37 Ekaba rituko ria kabere riaye, 
bagachia goika korwa egetunwa, omoganda okaumerana nere. 38 
Naende rora, omonto oyomo as'oria omoganda akaaka egeturi, 
okobora, Omworokia, nagosabire, omorigererie omwana ene, 
ekiagera ere nomwana one omomoima: 39 na rora, ekerecha iga 
gekomobwata, nere bwango iga akorera; naende iga 
gekomogaragaria, asokia amauro, korende tikeri komorua tatiga 
as'okomosionora mono. 40 Nabasaba aborokia bao bamoserie 
tibanyara. 41 Yesu akairaneria akabora, Inwe ekegori getari 
nokwegena naende ekebe, nimbe amo nainwe goika ririri? morete 
omwana oo aiga. 42 Agachia koba nkomochierare, keria ekerecha 
gekamoiyeria gekamogaragaria. Yesu agagekania ekerecha keria, 
akagwenia oria omwana, akamoiraneria ise oye. 43 Abanto bonsi 
bagakumia as'okobua kwa Nyasaye. Korende ekero bonsi babete 
nogokumia as'amang'ana onsi ayakorete, akabatebia aborokigwa. 44 
Yabeke amang'ana aya amato aino: ekiagera Omwana-o- 
mwanyabanto nkogendare kobekwa as'amaboko abanto. 45 Korende 
tibarimanyete ring'ana riria, rikaba ndiabiswa asebare tibanyara 
korimanya: bakairoka komoboria engecho ye ring'ana riria. 46 
Okoamererania, gokabasoa, ning'o orabe omonene as'egati yabo. 47 


Nere Yesu agachia korora okorengereria kw'emioyo yabo, 
akabogoria akana akamobeka ang'e asare, 48 akabatebia, ker'omonto 
oraganche akana aka as'erieta riane, onyanchire inche: naende 
ker'omonto oranyanche inche, omwanchire ere oyontomete. Ekiagera 
ere oyore omoke as'egati yaino inwe, oyio nabe omonene. 49 Yohana 
akairaneria, akabora, Omworokia, ntwamorora omonto ogoseria 
ebirecha as'erieta riao, tokamokania, ekiagera latotunyanete intwe. 50 
Yesu akamotebia, Timomokania: ekiagera oyo tari ao naintwe, igare 
as'ensemo yaito. 51 Rikaba rituko ri'okorinigwa kwaye igoro rigachia 
koba ang'e goikerana, ere omonyene akaboirania obosio bwaye 
kogenda Yerusalemu. 52 Agatoma abatomwa gotang'ana as'obosio 
bwaye: bakagenda bagasoa as'omochie bw'Abasamaria, erinde 
beroisie babe ang'e asare. 53 Nabarabwo tibamoroisia, ekiagera 
obosio bwaye oboonchoire kogenda Yerusalemu. 54 Aborokigwa 
baye Yakobo na Yohana bagachia korora aya, bakabora, Omonene, 
norigetie toyotebie omorero oike korwa igoro obasirie buna Elija 
akorete? 55 Ageonchora, akabakania, akabora, Timomanyeti nomoyo 
ore naki more noro. 56 Ekiagera Omwana-o-mwanyabanto tachete 
kobosiria obogima bw5abanabamwanyabanto, korende kobokonya. 
Bakagenda as'omochie onde. 57 Naende bagachia koba 
nkogendabare 'nchera, omonto oyomo akamotebia, ningotunyane 
aande onsi okogenda, Omonene. 58 Yesu akamotebia, Ebibwe mbire 
namakuruma, nechinyoni chi'igoro nchire nebiswa biabo, korende 
Omwana-o-mwanyabanto tari naase akobeka omotwe oye. 59 
Akamotebia oyonde, Ntunyane. Akabora, Omonene, ing'a ribaga 
ritang'ani ngende gotindeka tata. 60 Akamotebia, Batige abakure 
batindeke abakure babo; korende aye genda oborandie obonda bwa 
Nyasaye. 61 Naende oyonde nere akabora, Ningotunyane, Omonene: 
korende ritang'ani ing'a ribaga mbaakere ng'a morare buya abanto 
b'enyomba yane. 62 Yesu akamotebia, Omonto tari orabeke okoboko 
kwaye as'obokombe, naende arigererie nyuma, oragwenere as'obonda 
bwa Nyasaye. 


Luka 10 


1 Nabo erio nyuma as'amang'ana aya, Omonene agachora abande 
emerongo etano nebere, akabatoma babere babere bamotang'anere 
kogenda ker'omochie naase arengereretie kogenda omonyene, 2 
Akabatebia, Rigesa nerinene, korende abakori emeremo nabake: 
mosabe gaki, Omonene bwe rigesa, anyare gotoma abakori emeremo 
ase rigesa riaye. 3 Genda chinchera chiaino: rigereria, nabatomire 
inwe buna chimanwa chie ching'ondi gati gati ye chisese chi'orosana, 
4 timobogoria ekemoya, gose esaro, gose ebikoroto: gose 
timomokwania omonto 'nchera, 5 Nenyomba ende yonsi mogosoa, 
ritang'ani bora, Omorembe obe enyomba imaa. 6 Onye oreo omwana 
bw'omorembe, omorembe oino noikaranse asare: korende onye taibo, 
nobairanere inwe. 7 Ikaransa as'enyomba eyio eyio, morie nakonywa 
ebi bakobaa: ekiagera omokori emeremo nagwenerete koegwa 
eng'eria yaye. Timogenda enyomba as'enyomba. 8 Nomochie onde 
bwonsi morasoe, kobarabaroisie, birie ebinto biria biabekirwe 
as'amasio aino. 9 Bagwenie abarwaire bareo, batebie, Obonda bwa 
Nyasaye bwabaikeire ang'e. 10 Nomochie onde bwonsi morasoe, 
nabarabwo batabaroiseti, soka, komogoeta ase chinchera chiaye, 
nagoteba, 11 nonya norotu oro rw'omochie oino, rwabwatanire 
namagoro aito, twarwabusire igoro asemore; korende manya aya, 
ng'a obonda bwa Nyasaye bwaikire ang'e. 12 Nabatebirie, Nabe 
aororo Sodomu koremereria rituko riria kobua omochie oria. 13 
Obobe nobwao, Korazin! Obobe nobwao Bethisaida! ekiagera onye 
mbiakoregete ase Turo na Sidon ebikone biakoregete asemore, anga 
mbaonchogete kare, baikaranse ase chianga chie chigunia neribu. 14 
Korende nabe aororo Turo na Sidon koremereria rituko riria ri'ekina, 
kobua inwe. 15 Naye Kaperinaum, aye oyoimokererigwe goika igoro; 
noche goikigwa goika amakweri. 16 Oyokobaigwera inwe, 
nanyigwere inche, nere oyokobanga inwe, onyangire inche; nere 
oyokonyanga inche omwangire ere oyontomete. 17 Baria emerongo 
etano nebere bakairana nomogoko, bagoteba, Omonene, nonya 
nebirecha biatoigwereire as'erieta riao. 18 Akabatebia, Namororire 
saitani buna okomesa okogwa korwa igoro. 19 Rora, nabaire okobua 
gochitindacha ching'iti chionsi na nge, nechinguru chionsi chi'oria 


omobisa gose gento kende tikeri kerarete obororo asemore. 20 
Korende timogoka as'aya ng'a ebirecha biabaigwereire; korende goka 
ekiagera amarieta aino arikirwe igoro. 21 Ensa eria eria Yesu 
agasasoka as'Omoika Omochenu, akabora, Nakobakire, Tata, 
Omonene o igoro nense, ekiagera kwababisire abanyene obong'aini 
nechisemi amang'ana aya, okabayamanorera abana abake: nabo, Tata; 
ekiagera nabio biagwenerete as'obosio bwao. 22 Naeirwe ebinto 
bionsi na Tata one: 'monto onde tari omomanyete Omwana gose nere 
ng'o, tatiga Tata: gose Tata nere ng'o, tatiga Omwana, nomonto onde 
bwonsi Omwana anchete iga akomoorokeria. 23 Akabeonchorera 
aborokigwa baye, akabatebia bobisi, Nare negesio amaiso arorire aya 
mwarorire inwe: 24 naki nabatebirie; ababani abange nabaruoti 
bakarigia koyarora aya mwarorire inwe, tibayarora, nakoyaigwa aya 
mwaigure tibayaigwa. 25 Omwana bw'amachiko oyomo agatenena 
okomotema, akabora, Omworokia, inki ndakore nyore obogima bwa 
kare nakare? 26 Akamotebia, As'amariko inki kerikire? Naki 
ogosoma? 27 Nere akairaneria akabora, Mwanche Omonene Nyasaye 
oo nomoyo oo bwonsi, nenkoro yao yonsi, nechinguru chiao chionsi, 
nobong'aini bwao bwonsi, nomogisangi'oo mwanche buna bwanchete 
omobere oo. 28 Akamotebia, Kwairaneirie buya: kora iga, nario 
orachie kare. 29 Nere akarigia gwekora omonyene oboronge, 
akamotebia Yesu, Nomogisangi one ning'o? 30 Yesu akairaneria 
akabora, narenge omonto ore gotirimboka korwa Yerusalemu goika 
Yeriko: akagwa as'amaboko abauri, bakamorusia chianga, 
bakamoaka chingoma, bakagenda, bakamotiga oisire gokwa. 31 
As'egesio akaoroka omokuani oyomo ogoeta as'enchera eria; 
akamorora, agaeta ensemo. 32 N'Omolawi boigo agachia goika aase 
aria akamorora agaeta ensemo. 33 Korende Omosamaria oyomo 
gagotara, akamochiera: nere agachia komorora akamororera amabera, 
34 nabo akamoika ang'e, akamoboa chingoma chiaye, akabeka 
amaguta nedivai; akamorinia igoro as'eng'iti yaye, akamoreta 
as'enyomba y'abageni, akamorwaria. 35 Goika mambia yaye akarua 
chishilingi ibere, akamoa omonyene enyomba, akamotebia, Morende 
buya; nakende gionsi orarue kobua, kondairane naende, ningoakane. 


36 Naki oroche rende as'abaiga batato, norori orenge omogisangio 
oye ere oyogwete as'amaboko abauri? 37 Akabora, Noria 
omororerete amabera. Yesu akamotebia, Genda, naye okore boigo. 38 
Nabarabwo bagachia koba nkogendabare, agasoa as'omochie oyomo: 
nomokungu oyomo, erieta riaye Maritha, akamoroisia as'enyomba 
yaye. 39 Nere narenge noyomwabo omokungu ore korokwa 
Mariamu, nere iga aikaransete as'amagoro a Yesu, okoigwa 
amang'ana aye. 40 Korende Maritha igarenge gochandeka as'ogokora 
okonge; akamochiera, akabora, Omonene, noroche aye buna 
oyominto antigire gokora inche bweka? Nabo motchie ankonye. 41 
Omonene akamoiraneria akamotebia, Maritha, Maritha, iga 
okwerosia nagweichania as'engecho y'amang'ana amange: 42 korende 
nkore okorigia kw'egento ekemo gioka, na Mariamu oyechorire 
ensemo ere engiya, as'ayio takoyeurwa. 


Luka 11 


1 Egachia koba ore aase gete, ogosaba, gakorire, oyomo 
as'aborokigwa baye akamotebia, Omonene, tworokie ogosaba buna 
Yohana aborogetie aborokigwa baye. 2 Akabatebia, Komogosaba, 
teba: Tata oito ore igoro, Erieta riao ribe buya. Obonda bwao boche. 
Obwanchani bwao bokoreke ense buna bwakoretwe igoro. 3 Otoe 
kera rituko endagera yaito. 4 Otwabere ebibe biaito, buna tokwabera 
ker'omonto otokorire bobe. Totoira as'ogotemwa, korende otokonye 
noria omobe. 5 Akabatebia, Ning'o asemore ore nomosani 
oramochiere botuko gati amotebia, 'Mosani, ing'a singo emegati 
etato: 6 naki omosani one ochire asende, korwa orogendo, ninche 
tindi nagento nkomoterekera; 7 noria ore ime namoiranerie, nagoteba, 
Tondosia: egesieri giasiekirwe, nabana bane bararire amo nainche 
'borere; tinkonyara koimoka nkoe. 8 Nabatebirie, Nataimoka amoe 
ekiagera nomosani oye, korende ekiagera oria tari gotiga ogosaba 
naimoke nakomoa ebi bionsi arigetie. 9 Nainche nabatebirie inwe, 
saba namoegwe; rigia namonyore; tura namoigorerwe. 10 Ekiagera 
ker'oyogosaba iga akoegwa: nere oyokorigia iga akonyora; nere 


oyogotura iga akoigorerwa. 11 Ekiagera ning'o asemore ore ise, 
omwana oye amosabe obokima, inee, namoe rigena? gose 
karamosabe enswe, ase ribaga ri'enswe namoe eng'iti? 12 Gose 
karamosabe rigena, namoe nge? 13 Nabo, onye inwe abamore ababe 
mwamanyire kobaa abana baino ebiegwa ebiya, inee, Tata oino ore 
igoro, takomenta mono kobaa bonsi abakomosaba Omoika 
Omochenu? 14 Yesu ngoseria arenge ekerecha rimama. Gegachia 
koba keria ekerecha kogiasokire, omonto oria rimama rigakwana; 
emegznda egakumia. 15 Abande babo bagateba, nase Beelizebuli, 
omonene bw'ebirecha akorusia ebirecha, 16 Abande as'okomotema 
bakarigia egekone ki'igoro. 17 Nere, akabimanya ebirengererio biabo, 
akabatebia, ker'oboruoti bwatananekanire asebore obonyene iga 
bogokoreka amatongo; nenyomba yatananekanire asere enyene 
igekogwa. 18 Nere Saitani naboigo karatananeke omonyene, oboruoti 
bwaye naki boratenene? ekiagera inwe iga mogoteba ng'a iga 
ngoseria ebirecha ase Beelizebuli. 19 Korende inche kondaserie 
ebirecha ase Beelizebuli, abana baino iga bakobiseria ase ng'o? nabo 
as'ayio iga barabe abagambi baino. 20 Korende kondaserie ebirecha 
as'ekiara kia Nyasaye, nabo obonda bwa Nyasaye bwabachicheire. 21 
Oyore nechinguru, omonyene ebinto bi'esegi, gakorenda obweri 
bwaye, enibo yaye iga ekoba as'omorembe: 22 korende omonyene 
chinguru oyomobuete ere karache nakomobua, iga akomoura ebinto 
biaye bi'esegi bionsi ebiegenete, nebisakorwa biaye obiatanana, 23 
Omonto otari amo nainche igare ao nainche; nere oyotari 
gosangereria amo nainche iga agoserebania. 24 Ekerecha ki'eubi 
gagekomorua omonto, iga gegoeta gati aas'atari namache, gekorigia 
as'ogotimokera: getanyoreti kiabora, Ning'irane as'enyomba yane 
aase naruete. 25 Gegocha, kiayerora yaabusirwe, yarosigwe. 26 Erio 
kiagenda, kiareta ebirecha bitano nabibere binde ebire ebibe gokebua 
ekenyene; nabirobio biasoa nagoikaransa aroro: okoba kwaye 
kw'omoerio omonto oyio kwaba okobe kobua okwe ritang'ani. 27 
Egachia koba gagokwana aya, omokungu oyomo as'emeganda 
akaaka eriogi, akamotebia, Nere negesio enda yakobogoretie, ne 
chimbere kwagongete. 28 Korende ere akabora, mbuya kobua, abare 


negesio korigwa ring'ana ria Nyasaye nakoribwata. 29 Emeganda iga 
yarenge emosangererekanerete, agachaka gokwana, Ekegori eke 
nekegori ekebe: gekorigia egekone; korende tigekoegwa egekone 
tatiga egekone ki'omobani Yona. 30 Naki buna Yona abete egekone 
as'abanto ba Nineva, naboigo Omwana-o-mwanyabanto arache koba 
as'ekegori eke. 31 Omoruoti eting'ana ya Sugusu natenene as'ekina 
amo nabanto b'ekegori eke, nere nabanachere ekina; ekiagera ere 
achete korwa ensinyo y'ense erinde aigwe chisemi chia Sulemani; 
noyobuete Sulemani naiga are. 32 Abanto ba Nineva nabatenene 
as'ekina keria aino nekegori eke, nabarabwo nabakenachere ekina: 
ekiagera barabwo baonchogete as'okorandia kwa Yona; na rora 
oyobuete Yona naiga are. 33 Omonto tari gatongirie etaya okoyebeka 
aas'abobisi gose inse as'egetonga, korende akoyebeka igoro 
as'ekebekerero, erinde abagosoa bayorore omobaso. 34 Etaya 
y'omobere neriso: nabo eriso riao korirabe rigiya, omobere oo bwonsi 
nore nomobaso; korende eriso riao korirabe ribe, omobere oo bwonsi 
iga ore nomosunte. 35 Gaki rigereria, oria omobaso ore ime asore 
tocha koba omosunte. 36 Nabo, omobere oo bwonsi korabe 
nomobaso, ensemo ende teba nomosunte, omobere oo noichore 
nomobaso kegima, buna etaya ekomorekera amasase. 37 Erio 
gagokwana, Omofarisai oyomo akamorangeria arie endagera bwoye: 
agasoa, agaikaransa koria. 38 Oria Omofarisai agachia korora 
agakumia ekiagera atesibetie ritang'ani as'endagera. 39 Omonene 
akamotebia, Bono inwe Abafarisai iga mogosibia egekombe nesani 
korwa isiko; korende ime yaino iga moichire obouri nobobe. 40 Inwe 
abakayayu, ere oyogekorete egia isiko, tari ere ogekorete nekia ime 
nakerokio? 41 Korende karue esadaka ebire ebia ime; naende rora, 
ebinto bionsi nebichenu asemore. 42 Korende obobe nobwaino 
Abafarisai! ekiagera mokorua etaisi y'ebinzari, chinyeni, na 
ker'emboga, mokobotiga oboronge nobwanchani bwa Nyasaye: naro 
aya abagwenerete koyakora, amo nagotatiga aria. 43 Obobe 
nobwaino, Abafarisai, ekiagera mwanchete goikaransa aas'atang'ani 
ase chisunagogi nagokwanigwa ase chichiro. 44 Obobe nobwaino, 
ekiagera mogwekaine nechimbera chitari kororekana, nabanto 


bagoeta igoro aroro batachimanyeti. 45 Omonto oyomo 
omworokigwa bw'amachiko akairaneria akamotebia, Omworokia, 
gogoteba aya iga ogotwomania naintwe. 46 Agateba, Nainwe abana 
b'amachiko, obobe nobwaino! ekiagera mokobatweka abanto 
chigurube chitakobogoreka, nainwe abanyene timori gokuna 
chigurube echio as'ekemo ki'ebiara biaino, 47 Obobe nobwaino 
ekiagera mokoagacha chimbera chi'ababani nabaiso baino 
mbabaitete. 48 Naboigo inwe mwabaire abarori nagwancha ogokora 
kw'abaiso baino: ekiagera mbabaitete, nainwe mokoagacha chimbera 
chiabo, 49 Nas'ayio chisemi chia Nyasaye chiatebire, Nintome 
asebare ababani nabatomwa; nababaite abande babo, nakobachanda; 
50 erinde amanyinga ay'ababani bonsi, ay'aitegete korwa 
omochakano bw'ense narigigwe as'ekegori eke; 51 korwa amanyinga 
Abel goika amanyinga a Zakaria, oria oitetwe gati as'amathabau ne 
hekalu: nabo, nabatebirie, narigigwe as'ekegori eke. 52 Obobe 
nobwaino, inwe abana b'amachiko, ekiagera mwabogoretie 
ekeigorero ki'obong'aini: nainwe abanyene timwasoa, nabaria 
abarenge gosoa mwabatangete. 53 Agachia gosoka korwa aroro, 
abariki n'Abafarisai bagachaka komotuoma bobe, nakomochegia 
akwane amang'ana amange; 54 nakomoboera, kobwata ring'ana 
korwa as'omonwa oye, banyare komosoera. 


Luka 12 


1 Agwo nyuma, omosangerereko bw'abanto, abanio chilifu chinyinge 
bagachia gosangerereka goika bagatachana, agachaka kobatebia 
aborokigwa baye ritang'ani, Mwerende nememera y'Abafarisai, 
engecho yaye nobong'ainereria. 2 Korende ring'ana rinde tiriri 
riramumekerigwe, ritache komumoi wa: naende, eribisekanete ritache 
komanyeka naende, 3 Nabo ande onsi ayamwakwanete omosunte, 
naigugwe as'omobaso: narirorio erimwatebete as'ogoto kw'onionto 
as'ebinyemba bi'ime narirandigwe igoro as'ekerama, 4 Kerende 
nabatebiiie inwe abasani bane, Timobairoka abwo abagoita omobere 
na nyuma tibari negento barakore naende. 5 Korende nimbakurere 


oyo morairoke: Moiroke oria ol e nokobua nyuma as'ogoita omonto 
omoruta ase chaanum: nabo, nabatebirie, Moiroke oria. 6 Tichiri 
kogorwa chinchiro isano ase chibesa ibere? naende nonya nakamo 
kabo tikari kwebwa as'obosio bwa Nyasaye, 7 Korende nonya ne 
chitukia chi'emetwe yaino chiabarirwe chionsi. Timoiroka: inwe 
nabaya kobua chinchiro chinyinge. 8 Nainche nabatebirie, 
ker'oyoranyatore as'amasio abanto, Omwana-o-mwanyabanto nere 
namwatore as'amasio amalaika a Nyasaye: 9 nere oyorankane 
as'amasio abanto, nakanwe as'amasio amalaika a Nyasaye, 10 Na 
ker'oyomo orakwane ring'ana igoro as'Omwana-o-mwanyabanto, 
naberwe: korende ere oyorayorame Omoika Omochenu takwaberwa. 
11 Naende kabakchaira as'obosio bw'esunagogi, nabagambi, 
nas'abanyene chinguru, timoichana buna morairanerie gose buna 
morakwane: 12 ekiagera Omoika Omochenu noborokererie ensa eyio 
eyio ayamogwenerete gokwana. 13 Omonto oyomo as'omoganda 
akamotebia, Omworokia, motebie momura ominto anyatanere 
omwando oito. 14 Akamotebia, Aye omonto oyo, ning'o ombekire 
koba omogambi gose omwatanani igoro asemore? 15 Akabatebia, 
Rigereria, erende nokorengereria: ekiagera obogima bw'omonto tibori 
korua as'obonge bw'enibo yaye abwate. 16 Akabatebia omoreng'anio, 
akabora, Omogondo bw'omonto oyomo omonda, okama mono: 17 
agachaka korengereria omoyo ime, agateba, Ninki ngokora, ekiagera 
tindi naase nkobeka okwama kwane? 18 Akabora, Ninkore iga: 
nintagore ebiage biane, mbiagache chinene kobua: naroro nimbeke 
endagera yane yonsi, nenibo yane. 19 Erio ninyotebie omoyo one, 
Aye omoyo, nore nenibo enyinge kwegacheire enionga y'emiaka 
emenge; timoka, orie, onywe, ogoke. 20 Korende Nyasaye 
akamotebia, Omokayayu aye, obotuko obo omoyo oo orangigwa; erio 
ebio kwegacheire ang'e nebiang'o birabe? 21 Naboigo are ere 
oyokwegachera omonyene emonga, tari omonda as'amaiso a 
Nyasaye. 22 Akabatebia aborokigwa baye, As'aya nabatebirie, 
Timona korengereria obogima bwaino, eki morarie; gose emebere 
yaino eki morabeke. 23 Ekiagera obogima mbobuete endagera 
nomobere nobuete chianga. 24 Birengererie ebigonkoru, tibiri 


gosimeka, tibirikogesa; tibiri naase bikobeka emonga gose ekiage; na 
Nyasaye iga akobirageria. Inwe timobueti rigori rie chinyoni! 25 
Ning'o ore asemore as'ogwechanda oranyare komenta ekerengo 
gi'okoboko okomo as'obotambe bwaye? 26 Nabo onye timori 
konyara gokora nonya nering'ana rire erike, naseki mogwechandera 
amang'ana ande? 27 Birigererie ebisicha buna bikomera: tibiri gokora 
emeremo, gose gwesisa; nainche nabatebirie, nonya Sulemani 
as'obonene bwaye bwonsi, tabegete chianga buna ekemo ki'ebi, 28 
Nabo onye Nyasaye okoboyia obonyansi bw'egetii, oboreo rero, 
nankio bwatugutwa omorero; takomenta kobaboyia inwe, abamore 
nokwegena ogoke? 29 Nabo ninwe timorigia eki morarie, gose eki 
moranywe; gose timoba nomoyo bw'ogosiereria. 30 Ekiagera ebisaku 
bi'ense iga bikoyarigia ayio onsi; korende Iso oino omanyire ng'a 
morigetie ebinto ebi bionsi. 31 Korende borigie obonda bwa 
Nyasaye, nayio onsi namomenterwe inwe. 32 Timoiroka inwe 
omoganda omoke: naki Iso oino ororire buya kobaa obonda. 33 
Bigore ebio more nabio, karue ebiegwa; ekorere ebimoya, bitari 
kogota, emonga as'igoro etari gokea, aas'atagoika ang'e omoibi, gose 
chigwankwa gosaria. 34 Ekiagera as'emonga yaino ere nao emioyo 
yaino eranyare koba. 35 Tiga chinema biaino bisibwe, nechitaya 
chiaino chigwoka; 36 nainwe mobe buna abanto bamoganyete 
omonene obo, gakoirana korwa as'omoyega bw'enyangi, erinde 
gagocha nagotura, banioigorere erio kegima. 37 Mbare negesio 
abasomba baria ekero omonene obo agocha abanyore barendete: 
ekeene nabatebirie, neboyie, abaikaransie, nache abakorere. 38 
Naende karache okorenda gwa kabere gose karache okor'enda gwa 
gatato, nakobanyora iga, mbare negesio abasomba baria. 39 Korende 
manya aya onye omonyene enyomba namanyete ensa agocha-gocha 
omoibi, anga narendete, anga tatigete enyomba yaye ebochorwe. 40 
Nainwe, nabo, mobe ang'e: ekiagera ensa motakagereti, Omwana-o- 
mwanyabanto agocha, 41 Petero akabora, Omonene, nintwe ogotebia 
omoreng'anio oyio gose nas'abanto bonsi? 42 Omonene akabora, 
Ning'o rende, ore omosomba omwegeni omonyene chisemi, 
obegetwe n'Omonene oye igoro as'enyomba yaye yonsi, abae abanto 


endagera ekerengo kiabo, as'ekero kegwenerete? 43 Nare negesio 
omosomba oria ekero omonene oye agocha amonyore ogokora bo. 44 
Ekeene, nabatebirie, namobeke igoro as'ebiabwate bionsi. 45 
Korende omosomba oria karatebe omoyo oye ime, Omonene one 
otebanire gocha; karachake kobaaka abasomba baye, abasacha 
nabakungu, nakoria nagotinda; 46 erio, omonene bw'omosomba oria 
nachiche rituko atakagereti nensa atamanyeti, namonachane 
ebing'ese, namoe ensemo yaye amo nabatancheti. 47 Naende 
omosomba oria omanyete ogochika kw'Omonene oye, tebeka ang'e, 
gose gokora buna ogochika kwaye, naakwe ebiranya ebinge; 48 
korende oria otamanyeti, nere okorire ayagwenerete okoakwa, 
naakwe ebiranya ebike. Ker'oyoeirwe ebinge, asare ere nabirigigwe 
ebinge: nere oyobiaeirwe ebinge, asare ere nabarigie ebinge kobua. 
49 Nachire koruta omorero as'ense; naende gotiekire goiongigwa 
ninki ndigetie kobua? 50 Ninde nebatiso nkobatiswa nero; naende 
ninde nogochandeka okore naki korache goikeranigwa! 51 Inee! 
mokagete iga nachete nyee ense omorembe? Nabatebirie, Taibo, 
korende nogwatananeka. 52 Ekiagera korwa bono as'enyomba eyemo 
nababe abanto batano batananekanete, batato na babere, naende 
babere na batato. 53 Ise omonto atananeke nomwana oye, nomwana 
naise oye; ng'ina biara na moka momura oye, na moka momura na 
ng'ina biara. 54 Akabatebia naende emeganda yonsi, Ekero mokorora 
rire rikoimoka bosongo, erio mwateba bwango, Embura neche; yaba. 
55 Naende ekero mokorora embeo korwa sugusu mwabora, nebe 
egurugura; yaba. 56 Inwe abang'ainereria, mwamanyire goonchora 
obosio bw'ense nerioba; korende naki yaba rende, mdtamanyeti 
kobionchora chiro ebi? 57 Naende naki as'emioyo yaino motari 
gwatanana ayare boronge? 58 Nabo, ekero mokogenda nomogosoeri 
oo as'obosio bw'omogambi, kora omokia gwatananeka nere nchera; 
tachicha gogokurura as'obosio bw'omogambi, oria omogambi 
akobeke as'amaboko omorendi bw'echela, oria omorendi akorute 
echela. 59 Nagotebirie, Tokorua agwo nonya ng'ake goika oakane 
kegima egesabwa ki'omoerio. 


Luka 13 


1 Ekero ekio mbarenge aroro abanto bamotchetie amang'ana 
Abagalili baria Pilato asang'anetie amanyinga abo nekeng'wanso 
kiabo. 2 Akairaneria, akabatebia, Inee! Mokagete ng'a Abagalili 
abwo iga barenge abanyene ebibe kobua Abagalili bonsi, ekiagera 
banyorete emechando buna eyio? 3 Nabatebirie Taibo: korende 
motaonchogeti imwensi namosire boigo. 4 Ao gose baria ikomi 
nabatano nabatato bagweretwe negesasimo ase Siloam, gekabaita, 
mokagete ng'a iga barenge abasaria kobua abanto bonsi bamenyete 
Yerusalemu? 5 Nabatebirie, Taibo: korende motaonchogeti, imwensi 
namosire boigo: 6 Agakwana omoreng'anio oyio; Omonto oyomo 
orenge nomoko, osimegetwe as'omogondo oye bw'emesabibu; 
akagenda korigia amatunda igoro asore, korende tanyora. 7 
Akamotebia omorosia omogondo bw'emesabibu, Rora, emiaka etato 
eye ngecha korigia amatunda as'omoko oyo, tinkonyora: nyonache, 
naseki ogosaria ense yonsi? 8 Akamoiraneria, akamotebia, Omonene, 
yotige omwaka oyo noro, goika nyoburugere, nakoyobekere obwoyo. 
9 Noro korame amatunda, mbuya; onye taibo, erio oyonache. 10 
Akaba okworokereria as'esunagogi eyemo yabo rituko ri'esabato. 11 
Naende rora, omokungu orenge nekerecha ki'oboreu emiaka ikomi 
netano netato: nere konya okogotaire, tare konyara kwerambora 
nonya ng'ake. 12 Ekero Yesu achia komorora, akamorangeria, 
akamotebia, Aye omokungu, gwasiboirwe as'oboreu bwao. 13 
Akabeka amaboko aye igoro asare, akaramboka erio kegima, 
agachaka komotogia Nyasaye. 14 Omonene bw'esunagogi eria 
agasogwa nendamwamu ekiagera Yesu amokonya omonto rituko 
ri'esabato, akairaneria akayetebia emeganda, Nare amatuko atano 
narimo agwenerete mwanyabanto bakore emeremo: as'ayio, inchuo 
mokonywe, korende tari rituko ri'esabato. 15 Korende Omonene 
akamoiraneria, akabora, Aye omong'ainereria, Inee, ker'oyomo oino 
tari koyesibora eng'ombe yaye gose etigere yaye korwa 'bweri rituko 
ri'esabato, ogenda nero koyenyosia? 16 Noyo, nenyaroka ya 
Ibrahimu, ekiagera Saitani omosibire emiaka ikomi netano netato 


eye, temogwenereti asiborwe egesibo eke rituko ri'esabato? 17 
Naende gagokwana aya, abanto bonsi abare koamererania nere 
bagasokigwa: omoganda bwonsi okagoka as'engecho y'amang'ana 
amanene akorirwe nere. 18 Nabo, akabora, Obonda bwa Nyasaye iga 
boreng'aine ki? Nimboreng'anie naki? 19 Mboreng'aine nentetere 
y'ekaradali, ayebogoretie omonto, akayeruta as'omogondo oye; 
egakina, ekaba omote omonene; chinyoni chi'igoro chigwa ase 
chinsagia chiaye. 20 Agakwana eria kabere, Nimboreng'anie ki 
obonda bwa Nyasaye? 21 Iga boreng'aine nememera abogoretie 
omokungu akayebisa as'ebirengo bitato bi'obosie, goika bwonsi 
bokabota. 22 Akaba ogoetanana as'emechie nebichie, okworokereria, 
nakogenda Yerusalemu. 23 Omonto oyomo akamotebia Omonene, 
barabwo abaratorigwe nabake? Akabatebia, 24 Tenia gosoa 
as'egesieri kere ekegote; ekiagera nabatebirie ng'a abanto abange 
nabarigie gosoa nabarabwo tibakonyara. 25 Korwa as'ekero keria 
omonyene enyomba araimoke nagosieka egesieri, nainwe mochake 
gotenena isiko, nagotura egesieri, mokobora, Omonene, toigorere; 
nere nabairanerie abatebie, Timbamanyeti ase mokorua; 26 nerio 
namochake goteba, Tokaria, nakonywa as'obosio bwao, naye 
nkworokereria kwarease chinchera chiaito; 27 nere natebe, 
Nabatebirie, Timbamanyeti ase mokorua; karue asende, inwe mwensi 
abakori obobe. 28 Erio nakobe nokorera nokoriania amaino, 
komoramorore Ibrahimu n'Isaaka na Yakobo nababani bonsi 
as'obonda bwa Nyasaye, nainwe abanyene mogotugutwa isiko. 29 
Naende nabache abanto korwa mocha, na korwa bosongo na korwa 
irianyi, na korwa sugusu nabarabwo nabaikaranse as'obonda bwa 
Nyasaye, 30 Inyora, mbare ab'omoerio barabe abe ritang'ani, naende 
mbare be ritang'ani barabe ab'omoerio. 31 Rituko riria abande 
as'Abafarisai bakamochiera, bakamotebia, Imoka korwa aa, ogende 
aria: ekiagera Herode narigetie gogoita. 32 Akabatebia, genda, 
moniotchie oria ekebwe, Rora, ngoseriande ebirecha, ngokorande 
emeremo y'okobagwenia abanto rero na mambia, nainche rituko ria 
gatato naikeranire. 33 Korende nengwenerete kobwatia enchera yane 
rero na mambia naankiende, naki temogwenereti omobani asirerigwe 


isiko tatiga Yerusalemu. 34 Aye Yerusalemu, Yerusalemu, okobaita 
ababani nakobaaka amagena abatomirwe asore! Ng'ara karenga 
narigirie kobasangereria abana bao buna engoko ekobisangereria 
ebichuchu biaye inse ase chimbaba chiaye, korende timwancha! 35 
Rora, enyomba yaino mwatigeirwe riiombe: Ancha nabatebirie, 
Timokondora nonya ng'ake, goika ekero keria moratebe, Osesenigwe 
ere oyorache as'erieta ri'Omonene. 


Luka 14 


1 Agachia koba ekero asoete as'enyomba y'omonto oyomo, omonene 
as'Abafarisai, rituko ri'esabato, arie endagera, mbarenge 
nkomorigereriabare. 2 Nabo as'obosio bwaye narenge omonto oyomo 
orenge noborwaire bw'okobimbia omobere. 3 Yesu akairaneria 
akabatebia aborokigwa b'amachiko n'Abafarisai, akabora, Inee, 
mboronge kogwenia rituko ri'esabato, gose taibo? 4 Bagakira. 
Akamobwata, akamogwenia, akamoa ribaga agende. 5 Akairaneria 
akabatebia, Ning'o asemore omonyene etigere gose eng'ombe yagure 
engoro, otari koyerusia erio kegima rituko ri'esabato? 6 Nabarabwo 
tibanyara komoiraneria as'aya. 7 Akabatebia omoreng'anio baria 
barangeretigwe, gachia korora buna bachorire ebirogo bie ritang'ani; 
akabatebia, 8 Gokorangerigwa nomonto enyangi, toikaransa 
as'ekerogo kie ritang'ani, ekiagera gose omonyene amasikani kobua 
aye orangerigwe nere, 9 ogocha omonyene okorangeirie aye, nere, 
agotebie motigerere oyo; erio nochake koba nobosoku gogoikaransa 
aase anyuma. 10 Korende gokorangerigwa, genda oikaranse aase 
anyuma; erinde gagocha oyokorangeretie, agotebie, 'Mosani, tigera 
gocha aase ritang'ani; erio nobe nogosikwa as'amaiso abo bonsi 
abaikaransete amo naye, it Ekiagera ker'oyokweimokereria igoro 
nairanigwe inse; nere oyokweirania inse naimokererigwe igoro. 12 
Akamotebia oria oyomorangeretie, Gogokora endagera ya mambia 
gose eya mogoroba, tobarangeria abasani bao, gose abamino, gose 
eamate yao, gose abagisangio bao abanda; babaise gocha nabarabwo 
gokorangeria aye, onyore ogoakanwa. 13 Korende gogokora 


omoyega, baragerie abataka, nebirerria, nebisegora, nemeuko; 14 
naye nobe negesio; ekiagera tibari nagento bagokoakana; ekiagera 
noakanwe as'okobokigwa kw'abanyene boronge. 15 Nabo omonto 
oyomo as'abwo baikaransete as'endagera amo nere, agachia koyaigwa 
aya, akamotebia, Nare negesio oyoranyare koria omogati as'obonda 
bwa Nyasaye. 16 Akamotebia, Omonto oyomo okorete omoyega 
omonene; akarangeria abanto abange: 17 akamotoma omosomba oye 
ensa y'omoyega kogenda kobarangeria abarigirie, Inchuo; ekiagera 
ebinto bionsi biabaire ang'e. 18 Bagachaka gokwana chintamera 
bonsi nomoyo oyomo. Oyo bwe ritang'ani akamotebia, nagorire 
omogondo, nindigetie kogenda koyorora: nagosabire onyabere. 19 
Oyonde akabora, nagorire chieri chichoki isano, nkogendande 
gochitema: nagosabire onyabere. 20 Oyonde akabora, nanyuomire 
omokungu, nas'engecho eye tinkonyara gocha. 21 Oria omosomba 
agacha, akamworokia Omonene oye amang'ana aya. Erio oria 
omonyene enyomba akabea, akamotebia omosomba oye, Soka 
bwango ogenda ase chinchera nebichera bi'emechie, orete aa abataka, 
nebirema, nebisegora, nemeuko. 22 Oria omosomba akabora, 
Atiekire gokoreka ayio gwanchika, ko ribaga ndire. 23 Oria 
Omonene akamotebia omosomba oye, Genda ase chinchera 
nechimbebe, obabetererie basoe erinde enyomba yane enyare 
goichora. 24 Ekiagera nagotebirie ng'a as'abanto baria 
barangeretigwe tari nonya nomo oranyare koigwa omoyega one. 25 
Iga yarenge amo nere emeganda emenge: ageonchora akabatebia, 26 
omonto gagocha asende, nere atamogecheti ise oye, na ng'ina, na 
mokaye, nabana baye, nabamura bamwabo, nabamwabo abakungu, 
ee, nobogima bwaye bwonsi, takonyara koba omworokigwa one. 27 
Naende omonto onde bwonsi otabogoreti omosalaba oye nakorua 
nyuma yane, takonyara koba omworokigwa one. 28 Ekiagera ning'o 
as'inwe, onye origetie koagacha egesasimo, otari goikaransa 
ritang'ani kobara rigori, gose nabwate ebinto ebikogekora? 29 Tacha 
gocha, tagekora kabekire oboroso, abanto bonsi bachake 
komosekerera, 30 bakwane, Omonto oyo nachaka koagacha, korende 
tanyare gokora. 31 Gose, 'moruoti ki, gakogenda korwana nomoruoti 


onde, otari goikaransa ritang'ani nagokora ekina onye ere amo 
nabanto chilifu ikomi nanyare koumerana nere oyokomochera amo 
nabanto chilifu emerongo ebere? 32 Onye taibo, iga agotoma omogai 
korigia enchera y'omorembe, omonto oria gakare are. 33 Nabo, 
ker'oyomo oino otabitigeti ebinto bionsi are nabio takonyara koba 
omworokigwa one. 34 Omonyo nomuya, korende oria omonyo 
korabe osarekire, ninki orabekwe bwansere? 35 Togwenereti ense 
gose etui: abanto iga bakoyotuguta isiko. Oyore namato aigwe. 


Luka 15 


1 Nabo abakorusia ebango bonsi nabanyene ebibe iga bare komoika 
ang'e komoigwera. 2 Abafarisai nabariki bakemurungania, bakabora, 
Oyo iga akoroisia abanyene ebibe, nakoria amo nabarabwo. 3 
Akabatebia omoreng'anio oyo akabora, 4 'montoki oino oyore 
neching'ondi emia, asirerigwe neyemo, otari gochitiga chiria 
emerongo kianda na kianda eroro ime, nakoyegendera eria yasirire, 
goika ayerore? 5 Nabo karayenyore oyebeka amareko aye, ogokigwa. 
6 Nere gakoirana mwaye obarangeria abasani baye nabagisangio 
baye, obatebia, Goka amo nainche, ekiagera nayenyorire eng'ondi 
yane yasirete. 7 Nabatebirie, naboigo nobe omogoko igoro 
as'omonyene ebibe oyomo oonchokire, kobua as'abanyene oboronge 
emerongo kianda nakianda, abatarigeti ogoonchoka. 8 Gose 
'mokungu ki ore nechishilingi ikomi, asirerigwe neyemo, otari 
gotongia etaya nakwabusa enyomba, origia nomokia, goika 
ayenyore? 9 Nabo, okoyenyora, obarangeria abatureti baye 
nabagisangio baye, obora, Goka amo nainche ekiagera nayenyorire 
eria eshilingi nasiria? 10 Naboigo nabatebirie inwe, Nore omogoko 
as'amasio amalaika a Nyasaye as'omonyene ebibe oyomo oonchokire. 
11 Agateba, Omonto oyomo narenge nabana babere. 12 Oria orenge 
omoke akamotebia ise, Tata, ing'a ensemo y'enibo entungetie. 
Akabatananera ebinto biaye. 13 Goika nyuma y'amatuko atai 'mange 
oria omoke agasangereria ebinto biaye bionsi, akaimoka kogenda 
orogendo gochia ense y'are; agasiarera agwo enibo yaye as'ogokora 


kw'obokayayu. 14 Agachia kobikora bionsi, enchara enene egasoa 
ense eria, nere agachaka kogania. 15 Akagenda akabwatana noyomo 
obo bw'abanyene ense eria; nere akamoira ebitii biaye, korisia 
chingurue. 16 Akaba nkorengereriare koigotia enda yaye as'amasabo 
aria chikoria chingurue: 'monto onde tarenge ore komoa 'gento. 17 
Goika ochia kweirana omonyene, akabora, Abasomba b'eng'eria 
mbarenga ba tata bakoria endagera nagotigaria, nainche aiga ngokwa 
as'enchara! 18 Ninyimoke, ngende ase tata, nimotebie, Tata, 
namochire igoro as'erioba, nas'obosio bwao: 19 tingwenereti naende 
ndokwe omwana oo: onkore imbe buna oyomo bw'abasomba bao. 20 
Akaimoka, akagenda as'ise. Agachia koba okare are, ise akamorora, 
akamororera amabera, akaminyoka, akamogwera rigoti, 
akamonyunyunta mono. 21 Oria omwana akamotebia, Tata, nasaririe 
igoro as'erioba nas'obosio bwao: tingwenereti naende ndokwe 
omwana oo. 22 Korende ise akabatebia abasomba baye, Reta 
eganchwa ere engiya, momobekere; beka ebonyi as'ekiara kiaye, 
nebikoroto as'amagoro aye. 23 Nyerete eria emori ere enoru, 
moyenyenye, torie nakogoka: 24 ekiagera oyo omwana one konya 
okure, na bono obokire; konya osirire, nere ororekanire. Bagachaka 
gokora omogoko. 25 Nabo, oria omwana oye omonene igarenge 
'mogondo: agachia gocha nagoika ang'e as'enyomba, akaigwa egeturi 
gi'ogotera nogotenga. 26 Akamorangeria oyomo obo bw'abasomba 
akamoboria, amang'ana ayio, engecho yaye inki? 27 Akamotebia, 
'Momura omino ochire; na iso omonyenyeire eria emori enoru, 
ekiagera amonyora ore moyo ore nobogima. 28 Korende akabea, 
tarigia gosoa: nabo, ise agasoka akamosorora. 29 Akamoiraneria ise 
akamotebia, Rora, inche nagokoreire emiaka eye emenge: tinsareti 
ogochika kwao kero kende gionsi: korende tikwanakong'a inche 
emanwa y'embori, erinde ingoke amo nabasani bane: 30 korende 
ochia gocha omwana oo oyo, orire ebinto biao amo nabakungu 
abatayayi, kwamonyenyeire emori enoru. 31 Nere akamotebia, 
Omwana one, aye amatuko onsi igore amo nainche, nebinto bionsi 
inde nabirobio nchiao. 32 Naende gokora omogoko nakorora 
omogoko iga orenge oyoboronge: ekiagera oyo 'momura omino 


konya okure, nere obokire: konya osirire, nere ororekanire. 
Luka 16 


1 Naende Yesu akabatebia aborokigwa baye, Narenge omonto 
omonda, orenge nomorendi; oyio agasoerwa asare ng'a osiareire 
enibo yaye. 2 Akamorangeria, akamotebia, Ninki eke naigure asore? 
Orokia amang'ana oborendi bwao; ekiagera tokonyara naende koba 
omorendi. 3 Oria omorendi akabora as'omoyo oye, Ninki ndakore, 
ekiagera omonene one, ondusirie oborendi bwane? Tindi nechinguru 
korema; ogosaba nobosoku. 4 Natiekire komanya eke ndakore, ekero 
nkorusigwa as'oborendi, bandoisie chinyomba chiabo. 5 Nabo 
akabarangeria abasira b'omonene, ker'oyomo, akamotebia oyo bwe 
ritang'ani, Ninki oriete ki'omonene one? 6 Akabora, Ebirengo emia 
bi'amaguta. Akamotebia, Bogoria ekaratasi yao gaki, ikaransa 
bwango, rika emerongo etano. 7 Erio, akamotebia oyonde, Naye 
ninki oriete? Agateba, Ebirengo emia bi'engano. Akamotebia, 
Bogoria ekaratasi yao, rika emerongo etano netato. 8 Oria omonene 
akamotogia omorendi otari oboronge, ekiagera akorete ase chisemi: 
ekiagera abana b'ense eye nabana be chisemi kobua abana 
b'omobaso, as'ekegori kiabo abanyene. 9 Nainche nabatebirie inwe, 
Ekorere obosani as'enibo y'obobe: erinde, ekorigia gokea, babaroisie 
inwe as'ebikaranso bia kare nakare. 10 Oyore omwegeni ase keria 
ekere egeke, nomwegeni nase keria kere ekenene: noyo otari boronge 
ase keria kere egeke, nabo tari boronge ase keria kere ekenene. 11 
Nabo, onye timobeti abegeni as'enibo y'obobe, ning'o oranyare 
kobegena koba nenibo y'ekeene? 12 Gaki onye timobeti abegeni 
as'ekio ki'omonto onde, ning'o oranyare kobaa ekio ekere kiaino 
abanyene? 13 Tari omosomba oranyare kobakorera abanene babere: 
ekiagera gose namogeche oyomo, nakomwancha oyonde; gose 
nabwatane noyomo, nakomochaya oyonde. Timokonyara 
komokorera Nyasaye nenibo. 14 Abafarisai abarenge abanchi enibo 
bakaigwa amang'ana aya onsi bakamochecheria. 15 Akabatebia, Inwe 
ninwe abanto bagwetogia ng'a iga more abanyene oboronge as'obosio 


bwa mwanyabanto; korende Nyasaye omanyire emioyo yaino: 
ekiagera ekeimokererete igoro ase mwanyabanto, nekegechia 
as'obosio bwa Nyasaye. 16 Ogochika nababani mbiarenge aroro 
goika Yohana: korwa ekero keria, amang'ana amaya obonda bwa 
Nyasaye arandigwe, na ker'omonto nabosoe ase chinguru. 17 
Korende nebiango kobua igoro nense goeta, kobua enuguta eyemo 
y'amachiko koruao. 18 Ker'oyokomotiga omokungu oye 
nakomonyuoma oyonde otomanire: nere oyokomonyuoma ere 
oyotigirwe nomosacha oye, otomanire. 19 Narenge omonto omonda, 
ore kweboyia chianga chi monyinga nechi'egatani engiya orenge 
kwegokia kera rituko as'okoria. 20 Isiko as'egesieri kiaye narenge 
omotaka oyomo omosabi, erieta riaye Lazaro, orenge namaote, 21 
akarengereria koigotigwa namatori akogwa korwa as'emesa y'oria 
omonda; goika chisese nachirochio chicha komomena amaote aye. 22 
Egachia koba oria omotaka agakwa, akabogorigwa namalaika 
akabekwa as'egekuba ki'Ibrahimu: agakwa noria omonda boigo 
agatindekwa. 23 Nabo as'embera kare as'emechando, akaramokia 
amaiso aye, akamorora Ibrahimu ore are, na Lazaro ore egekuba 
kiaye. 24 Akarera, akabora, Tata Ibrahimu, onyabere, omotome 
Lazaro, akune amache nekiara kiaye mesia, arokendie oromeme 
rwane; ekiagera nachandirwe as'omorero oyo. 25 Ibrahimu akabora, 
Omwana one, inyora buna kwanyorete amaya ao as'obogima bwao, 
na Lazaro boigo akanyora amabe: korende bono ere igare aiga 
ogokigwe, naye ngochandekore. 26 Nakobua as'aya onsi, egati yaito 
intwe nainwe eora nereo yabekirwe, erinde abanto abarigerie koruaa 
bamboke gocha asore, tibanyara, gose baria abaragwo tibamboka 
gocha asetore. 27 Akabora, Nagosabire tata, omotome as'enyomba ya 
taia; 28 ekiagera ninde nabamura baminto batano; abatebie tibacha 
nabarabwo aase aiga emechando. 29 Ibrahimu akabora, Mbare na 
Musa nababani; babaigwere barabwo. 30 Akabora, Yaya, tata 
Ibrahimu: korende karagende asebare oyomo korwa as'abakure, 
nabaonchoke. 31 Akamotebia, bataigweti Musa nababani, naisa 
koimoka omonto korwa as'abakure, tibakoebererigwa banche. 


Luka 17 


1 Akabatebia aborokigwa baye, Takomocha kooroka amang'ana 
ay'okogocha: korende obobe nobwaye omonto oria okoyareta! 2 Iga 
emogwenerete oyio kobua rigena rigosia risungwe rigoti riaye arutwe 
enyancha ime, kobua komogocha oyomo bwaba abake. 3 Erende: 
oyomino karakore ebibe, mokanie; karaonchoke, mwabere. 4 Naende 
karakore ebibe asore ara gatano nakabere ase rituko erimo, 
karakoiranere ara gatano nakabere, nagoteba, Naonchokire; mwabere. 
5 Abatomwa bakamotebia, Omonene, tomentere okwegena gwaito. 6 
Omonene akabora, Komorabe nokwegena buna entetere ye karadali, 
anga mwayotebia omokenene oyio, Tegoka osimekwe 'nyancha: noro 
anga nobaigwete. 7 Korende ning'o asemore oyore nomosomba 
okorema, gose okorisia ching'ondi, oramotebie gakorigia gosoa 
okorua omogondo, Inchuo bwango ikaransa, orie endagera? 8 Yaya! 
kobua igaramotebie, Serora endagera, indie; eboyie, onkorere goika 
ndagere nakonywa; na nyuma norie nakonywa omonyene? 9 Inee, 
nkomotebiare oria omosomba mbuya ekiagera akora egiachikwa? 10 
Naboigo nainwe, komorakore onsi aya mwachikirwe, teba, Intwe 
abasomba batagwenereti; twakorire ayagwenerete gokora. 11 Egachia 
koba kobare 'nchera kogenda Yerusalemu, ngoeta arenge egati ya 
Samaria na Galili. 12 Agachia gosoa omochie oyomo, bakaumerana 
nere abanto ikomi abanyene ukoma, bateneine are: 13 nabarabwo 
bakaaka eriogi bakobora, Yesu, Omonene, twabere, 14 Agachia 
kobarora, akabatebia, Genda mweorokia as'abakuani. Ekaba 
kobakogenda bagasibeka. 15 Oyomo obo gachia korora ng'a 
ogwenire, akairana akamobaka Nyasaye as'eriogi rinene; 16 akagwa 
maumama as'amagoro aye, okomotogia, nere n'Omosamaria. 17 Yesu 
akairaneria, akabora, Tari bonsi ikomi basibeka? baria kianda ng'ai 
bare? 18 Tibanyorekanete abakoirana komoa Nyasaye ogotogia 
kwaye, tatiga omogeni oyo. 19 Akamotebia, Tenena, ogende: 
okwegena kwao gwagokonyire, 20 Naende agachia koborigwa 
n'Abafarisai, Obonda bwa Nyasaye indi borache? akabairaneria, 
akabora, Obonda bwa Nyasaye tibori gocha as'okomongerwa: 21 


gose tibakobora, Rora aiga, gose, Aria! naki obonda bwa Nyasaye iga 
bore ime asemore. 22 Akabatebia aborokigwa baye, amatuko nache 
morarengererie korora rituko erimo ri'amatuko Omwana-o- 
mwanyabanto korende timokorirora, 23 Naende nababatebie, Rora 
aria, gose Rora aiga! timoimoka korwa agwo asemore gose 
kobatunyana. 24 Naki buna okomesa gokomesa korwa ensemo 
eyemo inse as'erioba goika ensemo ende inse as'erioba; nabo 
Omwana-o-mwanyabanto arache koba ase rituko riaye. 25 Korende 
ritang'ani nagwenerete konyora ogochandwa okonge, nakwangwa 
nekegori eke. 26 Naende buna yabete amatuko a Nuhu, nabo erabe 
nas'amatuko Omwana-o-mwanyabanto, 27 Baienge koria, bakonywa, 
bakonyuoma, bakonyuomerigwa, goika rituko riria Nuhu asoete 
as'obwato, etoigo egacha, ekabasiria bonsi. 28 Naboigo buna yabete 
amatuko a Lut; barenge koria, nakonywa, bagotonda, bakogora, 
bagosimeka, bakoagacha; 29 korende ase rituko riria Lut akorua 
Sodomu emorero ogatwa nekebiriti korwra igoro, bikabasiria bonsi: 
30 naboigo erabe ase rituko riria arache koorokigwa Omwana-o- 
mwanyabanto. 31 Ase rituko riria, oyore kerama igoro, nebinto biaye 
bire as'enyomba ime, taika abibogorie: nere oyore mogondo naboigo 
tairana nyuma. 32 Moinyore moka Lut. 33 Oyorarigie gokonya 
obogima bwaye nabosirie: oyorasirie obogima bwaye nabonyore. 34 
Nabatebirie, Obotuko boria abanto babere nababe as'oborere obomo; 
oyomo nairwe, noyomo natigwe. 35 Abakungu babere nababe 
bagosia amo, oyomo nairwe, oyomo natigwe. 36 Abanto babere 
nababe omogondo, oyomo nairwe, oyomo natigwe. 37 
Bakamoiraneria bakamotebia, Ng'ai Omonene? Akabatebia, Ase 
ribego rire nao chinsoti chigosangererekana. 


Luka 18 


1 Akabatebia omoreng'anio ng'a nebagwenerete komosaba Nyasaye 
amatuko onsi, tibakwa emioyo; 2 akabora, Narenge omogambi 
as'omochie gete, otasigete Nyasaye gose tare koyiera omonto: 3 
naende as'omochie oyio narengeo omoboraka orenge komochiera 


botambe, ogoteba, Ngambera boronge as'omobisa ene. 4 Nere tancha 
ekero ki'amatuko atai make, nyuma agateba as'omoyo oye, Nenya 
inche tinsigeti Nyasaye gose tindi koyiera emonto; 5 korende 
ekiagera omoboraka oyo ondosirie, nimonachere boronge, tacha 
kondosia as'ogonchichera botambe. 6 Omonene akabora, Igwa aya 
omogambi otari boronge agoteba. 7 Inee! Nyasaye takobanachera 
boronge abachore baye abakomorera omobaso nobotuko, nere 
nomoremereria asebare? 8 Nabatebirie nabanachere bwango boronge. 
Korende Omwana-o-mwanyabanto kagocha, nanyore okwegena 
as'ense? 9 Yesu akabatebia omoreng'anio oyo as'abanto bare gwekaga 
ng'a nabanyene oboronge, bakobachaya abande bonsi: 10 Abanto 
babere bagatira gochia hekalu gosaba; oyomo Omofarisai, oyo kabere 
omorusia ebango. 11 Oria Omofarisai agatenena, agasaba iga 
as'omoyo oye, Nyasaye nakoiranerie ng'a mbuya mono ekiagera 
inche tindi buna abanto bande, abauri, abatari boronge, abatomani, 
gose buna oyo omurusia ebango, 12 Iga nkweng'ata ara kabere 
as'echuma; ndua etaisi y'okonyora kwane gwonsi. 13 Noria omorusia 
ebango agatenena are, tarigia nonya nkoramokia amaiso aye igoro, 
korende akeakaaka egekuba, akabora, Nyasaye, ondorere amabera 
inche omonyene ebibe. 14 Nabatebirie inwe, oyio igaigete nyomba 
yaye akanyora oboronge kobua oria: ekiagera oyokweimokereria 
igoro nairanigwe inse, nere oyokweirania inse naimokererigwe igoro. 
15 Bakamoretera abana abang'are, erinde abakune: korende 
aborokigwa baye bachia kobarora bakabakania. 16 Korende Yesu 
akabarangeria bache asare, agateba, Batige abana abake bache 
asende, timobaisa kobatanga: naki obonda bwa Nyasaye nobwabo 
abanto buna aba. 17 Ekeene nabatebirie, Onde bwonsi 
oyotabwancheti obonda bwa Nyasaye buna omwana omoke 
takobosoa nonya ng'ake. 18 Nomogambi gete akamoboria, okobora, 
Omworokia omuya, ninki ndakore inyare konyora obogima bwa kare 
nakare? 19 Yesu akamotebia, Naki okondoka omuya? Tari omuya 
tatiga oyomo, nere Nyasaye. 20 Kwayamanyire amachiko, Totomana, 
Toita, Toiba, Toteba oborimo, Basike 'so na nyoko. 21 Akabora, Aya 
onsi nayabwatire korwa obwana bwane. 22 Yesu agachia koigwa aya, 


akamotebia, Ring'ana erimo ndikoremerete: bigore ebinto bionsi ore 
nabio, obagabere abataka, naye nobe nembo igoro. Erio ochiche 
ontunyane. 23 Korende agachia koigwa amang'ana aya akaba 
nogoichana okonge; naki arenge omonda mono. 24 Nabo Yesu 
okomorigereria akabora, Nabe aakong'u abare nenibo gosoa obonda 
bwa Nyasaye! 25 Naki naororo engamia goeta as'ekebao gi'esindani, 
kobua omonda gosoa as'obonda bwa Nyasaye. 26 Nabarabwo 
bagachia koigwa, bakabora, Ning'o rende oranyare gokonyeka? 27 
Akabora, Ayatakonyarekana ase mwanyabanto, igakonyarekana ase 
Nyasaye. 28 Petero akabora, Rora, intwe twatigire bionsi 
twagotunyire aye. 29 Akabatebia, Ekeene nabatebirie, Tari omonto 
otigire enyomba, gose omokungu, gose abamwabo, gose abaibori, 
gose abana, as'engecho y'obonda bwa Nyasaye, 30 korende nanyore 
kobua ara aange bono ekero eke, naende as'ense egocha obogima bwa 
kare nakare, 31 Erio Yesu akabaira baria ikomi nababere akabatebia, 
Rora, ngotiratore kogenda Yerusalemu, naende naikeranigwe 
amang'ana onsi ayarikeretwe Omwana-o-mwanyabanto nababani. 32 
Naki nabekwe as'amaboko Ebisaku, nakorerwe echeche 
nagochegigwa, nagotwerwa amate: 33 naende nabamoake nechinkini, 
nabamoite: nerituko ria gatato naboke. 34 Nabarabwo tibainyora aya 
nonya ng'ake; ring'ana eri rikaba iga riabiswa asebare, gose 
tibayamanya ayatebetwe. 35 Agachia koba gagoika ang'e na Yeriko, 
narenge omouko oyomo, oikaransete ensemo y'enchera ogosaba 
ebiegwa: 36 agachia koigwa emeganda egoeta, akabora, inki ekio? 37 
Bakamotebia, ng'a Yesu o Nazareti ogoeta. 38 Akaaka eriogi, 
akabora, Yesu Omwana o Daudi, onyabere. 39 Nabwo batang'aine 
bakamokania, akire: kerende ere akamenta mono koaka eriogi, 
Omwana o Daudi, onyabere. 40 Yesu agatenena, agachika aretwe 
asare; agachia komoika ang'e, akamoboria, 41 Ninki origetie 
ngokorere? Akabora, Omonene nyore okorora. 42 Yesu akamotebia, 
Oegwe okorora; okwegena kwao gwagokonyire. 43 Erio kegima 
akanyora okorora, akamotunyana, okomotogia Nyasaye: nabanto 
bonsi bagachia korora bakamoa Nyasaye ogotogigwa. 


Luka 19 


1 Agasoa Yeriko akaba ngeetare egati gati yaye. 2 Narora, omonto 
oyomo, erieta riaye ore korokwa Zakayo, omonene bw'abakorusia 
ebango, nere nomonda. 3 Akarigia komorora Yesu, gose 'monto ki: 
tanyara as'engecho y'emeganda, ekiagera arenge omweng'e. 4 
Agatang'ana bwango, akarina igoro as'omoko anyare komorora, 
ekiagera ngoeta arenge enchera eria. 5 Na Yesu, agachia goika aase 
aria, akarigereria igoro, akamorora, akamotebia, Zakayo, ika bwango; 
naki rero ningwenerete goikaransa enyomba mwao. 6 Agaika 
bwango, akamoroisia as'omogoko, 7 Goika abanto bachia korora 
bakemurungania bonsi bakabora, ng'a osoire goikaransa as'omonto 
omonyene ebibe. 8 Zakayo agatenena, akamotebia Omonene, Rora 
Omonene, enusu y'enibo yane nabaire abataka; naende onye naurete 
omonto egento as'okomourereria namoiraneirie ara kane. 9 Yesu 
akamotebia, Rero ogotoreka gwaikire enyomba eye, ekiagera oyo 
nere nomwana o Ibrahimu, 10 Naki Omwana-o-mwanyabanto 
igachete erinde arigie egiasirete na gogekonya. 11 Nabarabwo 
bagachia koigwa aya, akamenta akabatebia omoreng'anio, ekiagera 
konya oikire ang'e na Yerusalemu, nabarabwo bagakaga ng'a obonda 
bwa Nyasaye iga borarorekane ekero ekio kegima. 12 Nabo akabora, 
Omonto oyomo, omobiare, akagenda ense y'are erinde anyare 
kwenyorera oboruoti nakoirana. 13 Akabarangeria ikomi 
as'abasomba baye, akabaa ebirengo ikomi bie chifetha, akabatebia, 
Bionchorerie ebi goika ekero nkoirana. 14 Abanyene ense baye 
bakamogecha, bagatoma abatomwa komotunya nakobora, Titorigeti 
omonto oyo atogambere. 15 Agachia koba kairanire, kanyorire 
oboruoti, agachika abasomba baria baetwe chifetha barangerigwe, 
erinde anyare komanya ebibanyorete ebitoki as'ogokora kwabo. 16 
Oyo bw'e ritang'ani agacha akabora, Omonene, ekerengo kiao 
kianyorire ebirengo ikomi. 17 Akamotebia Mbuya, aye omosomba 
omuya, ekiagera kwabaire omwegeni as'egento kere egeke, nabo, obe 
nechinguru igoro as'emechie ikomi. 18 Agacha noyo kabere, akabora, 
Ekerengo kiao, Omonene, kianyorire ebirengo bitano. 19 Akamotebia 


nere boigo, Naye obe igoro as'emechie etano. 20 Agacha oyonde 
akabora, Omonene, rora ekerengo kiao narenge nakio ekeiga, 
nakegachete as'egetambaa; 21 naki nakoirogete, ekiagera aye igore 
omonto omokong'u: iga okobogoria otabegeti, iga okogesa eki 
otasimegeti. 22 Akamotebia, As'omonwa oo ninkogambie, aye 
omosomba omobe. Nkwamanyete ng'a inche nomonto omokong'u, 
nkobogoria eki ntabegeti, nakogesa eki ntasimegeti, 23 naki, rende 
otabegete efetha yane as'emonga, ninche ngocha anga nayenyora amo 
nebitoki? 24 Akabatebia abarengeo, Moure ekerengo kiaye, momoe 
oria oyore nebirengo ikomi. 25 Bakamotebia, Omonene, nare 
nebirengo ikomi. 26 Nabatebirie, Ker'oyore negento, naegwe; 
korende ere oyotari negento, nonya nkeria are nakio naurwe. 27 
Korende baria ababisa bane batarigeti mbagambere, barete aiga 
mobaita as'obosio bwane. 28 Agachia gokwana amang'ana aya, 
agatang'ana gotira kogenda ase Yerusalemu. 29 Goika agachia goika 
Bethifage na Bethania ang'e negetunwa kia Emezeituni, agatoma 
babere as'aborokigwa baye, akabora, 30 Genda goika oria omochie 
mokoorokera inwe, mogosoa ime, namorore emori y'etigere esibire, 
etanya korinwa nomonto; nyesibore, monyerete. 31 Naende omonto 
karabatebia, Naki mokoyesibora? motebe iga, Omonene nayerigetie. 
32 Nabo, baria batometwe bakagenda, bakarora bo buna abatebetie. 
33 Naende bagachia koyesibora, emori y'etigere, abanyene 
bakababoria, Ninki mokoyesiborera emori y'etigere? 34 Bakabora, 
Omonene nayerigetie. 35 Bakayereta ase Yesu: bakara chianga 
chiabo igoro as'emori eria y'etigere, bakamorinia Yesu, 36 Nere 
gakogenda, bakara chianga chiabo 'nchera. 37 Agachia goika 
egetirimboko ki'egetunwa kia Emezeituni, omoganda bwonsi 
bw'aborokigwa baye bagachaka kogoka nakomobaka Nyasaye 
as'eriogi rinene, as'ebikone bionsi barorire; 38 bakabora, Osesenigwe 
omoruoti ogocha as'erieta ri'Omonene: omorembe igoro, nobonene 
bore igoro. 39 Abande as'Abafarisai abarenge as'omosangererekano 
bakamotebia, Omworokia, bakanie aborokigwa bao. 40 Akairaneria, 
akabora, Nabatebirie ng'a bagokira7 aba, amagena naake eriogi. 41 
Nere agachia goika ang'e akarora omochie, akayorera, 42 akabora, 


Onye nomanyete ase rituko eri, ayio ayare as'omorembe! korende 
bono abisirwe as'amaiso aino; 43 naki amatuko nagochere, ababisa 
bao barakoagachere oruaki goetanana omochie oo, 
bagosiongororokane, nakobatanga chinsemo chionsi; 44 nabakoiyerie 
inse, nabana bao ime asore: tibagotigera rigena igoro ase rigena; 
ekiagera otamanyete engaki y'ogocherwa kwao. 45 Agasoa hekalu 
ime, agachaka kobasokia abakogora nabagotonda, 46 akabatebia, 
Nerikire, Enyomba yane nebe enyomba y'ogosaba: korende inwe 
mwayekorire koba ribwago ri'abaibi. 47 Akaba okworokereria kera 
rituko ase hekalu. Abakuani abanene nabariki nabanene b'abanto 
bakarigia komoita: 48 nabarabwo tibarora eri bagokora: naki abanto 
bonsi barenge ang'e nere, komoigwa. 


Luka 20 


1 Agachia koba rituko erimo, akaba nkoborokereriare abanto hekalu 
ime na korandia enchili, abakuani abanene nabariki, naende amo 
nabagaka, bakamoorokera; 2 bagakwana nere bakabora, Totebie: 
nas'ogochika ki ogokora aya? Ning'o okoete ogochika oko? 3 
Akairaneria, akabatebia, Nainche nimbaborie inwe ring'ana erimo; 
montebie: 4 ebatiso ya Yohana, ng'ai yaruete, igoro, gose nase 
mwanyabanto? 5 Bagatebania barabwo ase barabwo, bakabora, 
Gotoratebe, Nkorua igoro; natebe, Naki motamwancheti rende? 6 
Korende gatorabore, Nase mwanyabanto; abanto bonsi nabatoake 
amagena; naki banchire ng'a Yohana nomobani. 7 Bakairaneria 
bakamotebia, Titomanyeti as' eruete. 8 Yesu akabatebia, Nonya 
ninche tinkobatebia iftwe gose nas'ogochika ki ngokora aya. 9 
Agachaka kobatebia abanto omoreng'anio oyo: Omonto agasimeka 
omogondo bw'emesabibu, akayuatananera abaremi, akagenda ense 
endeas'ekero ki'amatuko amange. 10 Naende ekero kie rigesa 
agatoma omosomba ase baria abaremi erinde bamoe ensemo 
y'amatunda emesabibu: abaremi bakamoaka, bakamosokia tari 
nagento, 11 Agatoma omosomba onde; bakamoaka oyio boigo, 
bakamosokia, bakamoseria tari nagento, 12 Agatoma naende oyo 


gatato, bakamoaka chingoma, bakamoseria. 13 Oria Omonene 
bw'omogondo bw'emesabibu akabora, Inki ndakore? Nimotome 
omwana one, omwanchani one: gose bakomorora ere nabamosike. 14 
Korende baria abaremi, bagachia komorora, bagakora ekina barabwo 
ase barabwo, bakabora, Oyo nere omonyamwando: tomoite gaki. 
omwando onyare koba oyoito. 15 Bakamoruta isiko as'omogondo 
bw'emesabibu, bakamoita. Nabo oria omonene bw'omogondo 
bw'emesabibu naki arabakore? 16 Nache nakobasiria baria abaremi, 
noria omogondo bw'emesabibu nabae abande. Bagachia koigwa, 
bakabora, Nyasaye takora bo. 17 Akabarigereria, akabora, Engecho 
yaye ninki, ring'ana eri ririkire, Rigena bariangeti abaagachi, Eri 
riabaire rigena rinene ri'ekona? 18 Ker'omonto okogwa igoro ase 
rigena erio nabuna-bunekane, nere oyo riragwere narimosie. 19 
Abakuani abanene nabariki bakarigia komobwata ensa eyio eyio, 
bakairoka abanto: ekiagera bakamanya ng'a oria omoreng'anio nabwo 
agoteba. 20 Bakamoboera, bagatoma abaroti, nabarabwo bagekora 
buna nabanyene oboronge, erinde bamobwate as'ogokwana kwaye, 
bamobeke as'obonene nechinguru chia gavuna. 21 Bakamoboria, 
bakobora, Omworokia, twamanyire ng'a iga ogokwana ayare ekeene 
nakoyorokereria, gose tori koiroka obonene bw'omonto, korende 
as'ekeene iga okworokereria enchera ya Nyasaye: 22 Inee mboronge 
komoa Kaisari ebango gose taribo? 23 Korende akamanya 
obong'ainereria bwabo, akabatebia, 24 Inyorokia eshilingi, nekiang'o 
ekieni eke? namariko aya? Bakabora, nebia Kaisari. 25 Akabatebia, 
Nabo, moe Kaisari ebia Kaisari, nebia Nyasaye moe Nyasaye. 26 
Tibanyara komobwata ase ring'ana riaye as'obosio bw'abanto: 
bagakumia as'okoiraneria kwaye, bagakira. 27 Erio abande 
as'Abasadukai bakamochiera, abanto bakobora ng'a okoboka tikori; 
bakamoboria, 28 bakobora, Omworokia, Musa natorikerete ng'a 
momura omwabo omonto karakwe, nere nare nomokungu, nomonto 
oyio akwe atari nomwana, nagwenerete momura omwabo amoire oria 
omokungu, amotenenerie momura omwabo egesaku. 29 Gaki, 
mbarenge abamura bamwabo batano nababere: oyo bwe ritang'ani 
akamobogoria omokungu, agakwa atari nomwana; 30 noyo kabere; 


31 goika oyo gatato akamobogoria; boigo noyo gatano nakabere 
tibatiga abana, bagakwa. 32 Omoerio bw'abwo bonsi oria omokungu 
agakwa nere. 33 Nabo as'okobokigwa, nabe mokang'o as'abwo? 
ekiagera baria batano nababere barenge nere. 34 Yesu akairaneria 
akabatebia, Abana b'ense eye iga bakonyuoma na konyuomwa: 35 
korende barabwo abarache kobarwa bagwenerete konyora ense eria, 
nakobokigwa korwa as'amakweri, tibakonyuoma gose 
tibakonyuomwa: 36 naki tibakonyara gokwa naende: ekiagera iga 
barabe koreng'ana buna amalaika; naende nabana ba Nyasaye 
ekiagera nabana b'okobokigwa koria. 37 Korende ekiagera abakure 
bakobokigwa, Musa nere akorokereria as'egesieri as'Omote, agwo 
ekero akomwatora Omonene ng'a Nyasaye o Ibrahimu, naende 
Nyasaye o Isaaka, na Nyasaye o Yakobo. 38 Nabo, ere tari Nyasaye 
bw'abakure, korende Nyasaye bw'abare moyo: naki bonsi iga bare 
moyo asare. 39 Abande b'abariki bakairaneria bakabora, Omworokia, 
gwakwanire buya. 40 Naki 'monto onde taba okomoboria ring'ana 
nyuma as'aya. 41 Akabatebia, Naseki bagoteba ng'a Kristo nomwana 
o Daudi? 42 Naki Daudi omonyene igagoteba as'ebuku ya Zaburi, 
Omonene akamotebia Omonene one, Ikaransa okoboko kwane 
gw'okorio. 43 Goika mbakore ababisa bao babe inse as'amagoro ao. 
44 Daudi, akamoroka Omonene, naki rende aba omwana oye? 45 Ka 
abanto bonsi bakomoigwa, akabatebia aborokigwa baye, 46 Erende 
nabariki banchete gotara beboete chianga chintambe, nagokwanigwa 
chichiro na goikaransa aas'aatang'ani ase chisunagogi, naase are 
eritang'ani as'emeyega: 47 iga bakoria chinyomba chi'ababoraka, 
nas'obong'ainereria basaba ogosaba ogotambe: abwo nabanyore ekina 
kere ekenene kobua. 


Luka 21 


1 Akaramokia amaiso aye akabarora abanto abanda bakobeka 
ebiegwa biabo as'esanduku y'emonga. 2 Akamorora omoboraka 
oyomo omotaka, okobeka ebisabwa bibere. 3 Akabora, Ekeene 
nabatebirie, Oyo omoboraka omotaka obekire ebinge kobua bonsi: 4 


naki aba bonsi babekire korwa as'obonge bw'enibo yabo, korende oyo 
as'okoremerwa kwaye obekire ebinto bionsi ebiarenge nabio. 5 Ekero 
abanto batai bake barenge gokwana amang'ana ase hekalu, buna 
erosirie as'amagena amaya, nechisadaka chi'abanto, agateba, 6 Aya 
moroche, amatuko nache ritatigare rigena igoro ase rigena 
eritatagorwe. 7 Bakamoboria, bagoteba, Omworokia aya indi arabe 
rende? Naende ninki ekiorokererio kiaye ekero aya onsi arabe ang'e 
goikerana? 8 Akabora, Erende timong'aineka: naki abange nabache 
as'erieta riane, babore, Inche ninche, nengaki yaikire, nabo 
timobabwatia abwo. 9 Nainwe namoigwe amang'ana esegi nesugu, 
timoichanigwa: naki aya bori nache kooroka ritang'ani; korende 
omoerio toraba ang'e. 10 Erio akabatebia, Egesaku nakeimoke 
korwana negesaku, nobonda korwana nobonda: 11 nebe emetengecho 
emenene y'ense chinsemo nechinsemo, nenchara, nenyamokirimbi; 
nabe namang'ana ogoichania, nebikone ebinene bikorua igoro. 12 
Korende ritang'ani as'aya onsi nabababwate nakobachanda, nababaire 
ase chisunagogi nechichela, namoirwe as'amasio abaruoti 
nabagavuna as'engecho y'erieta riane. 13 Korende aya nanyare koba 
'kirori asemore. 14 Ancha gaki as'emioyo yaino, korwa bono ng'a 
timorengereria ritang'ani eki morairanerie: 15 naki inche nimbae 
omonwa nechisemi, abachandi baino tibanyara gokana gose 
koamererania nabio. 16 Nainwe namorugwe nababaibori baino, 
nabamura bamino, neamate yaino, nabasani baino; nabarabwo 
nabababeke abande baino as'ogoitwa. 17 Namogechwe nabanto bonsi 
as'engecho y'erieta riane. 18 Nonya norochugu rw'etukia y'emetwe 
yaino tirogosira nonya ng'ake. 19 Nas'okoremereria kwaino 
namochinyore chinkoro chiaino. 20 Korende, komorarore 
Yerusalemu oetananirwe nemeganda, erio manya ng'a ogosareka 
kwaye gwaikire. 21 Erio abare ase Boyahudi batamere ebitunwa; 
nabare egati gati yaye basoke isiko; nabare borabu tibasoa aroro. 22 
Ekiagera aya namatuko egesiomba, onsi ayarigetwe anyare 
goikeranigwa. 23 Obobe nobwabo abare barito nabakogonkia 
amatuko aria! naki nebe emechando emenene igoro as'ense, 
nendamwamu as'abanto aba. 24 Nabarabwo nabagwe ase chinsonga 


chi'emioro, naboswe bairwe as'ebisaku bionsi: noro Yerusalemu 
notachwe n'Ebisaku, goika ebiro bi'Ebisaku biikerane. 25 Naende 
nabibe ebikone as'erioba nomotienyi neching'enang'eni; nas'ense 
nemechando as'ebisaku, nabatang'ang'e as'okoruma kw'enyancha 
nemerindo yaye; 26 abanto nabakwe as'okoiroka, nas'okoganya 
ayakoyechera ense: naki chinguru chia igoro nachinyegere. 27 Nerio 
nabanyare komorora Omwana-o-mwanyabanto ogocha as'amare ase 
chinguru nobonene obonge. 28 Ayio karachake koba, rigereria igoro; 
moimokererie emetwe yaino igoro; ekiagera okoboria kwaino 
gwaikire. 29 Akabatebia omoreng'anio; Yorore omoko nemete yonsi: 
30 ekero egochaka goseboka, mwarora nakomanya as'emioyo yaino 
ng'a egurugura yaisire koba ang'e. 31 Nainwe naboigo komokorora 
ayio abaire, manya ng'a obonda bwa Nyasaye ng'ang'e bore. 32 
Ekeene nabatebirie, Ekegori eke tigegoeta nonya ng'ake goika aya 
onsi aikeranigwe. 33 Igoro nense nabiete: korende amang'ana ane 
tagoeta nonya ng'ake. 34 Nabo, erigererie, emioyo yaino techa 
korarerwa nokoria bobe nogotinda, nokwerosia kw'obogima obo, 
rituko riria ribachere as'omobosokano, buna obeto: 35 naki naboigo 
eranyare kobachera abanto bonsi baikaransete igoro as'obosio 
bw'ense yonsi. 36 As'ayio renda ker'ekero, mogosaba monyare 
kobarwa ng'a mwagweneire gokonyerwa aya onsi ayaranyare koba, 
naende gotenena aase aino as'obosio bw'Omwana-o-mwanyabanto. 
37 Naende kera rituko igarenge kworokereria hekalu ime, as'ekero 
kia mobaso; na ker'obotuko asoka, nakorara as'egetunwa gekorokwa 
egetunwa ki'Emezeituni, 38 abanto bonsi baka mochiera mambia 
chuni aria hekalu ime erinde banyare komoigwa. 


Luka 22 


1 Rigaika rituko rinene ri'emegati etabekire ememera, rikorokwa 
Epasaka. 2 Abakuani abanene nabariki bakarigia enchera y'okomoita, 
naki babairogete abanto. 3 Saitani akamosoa Yuda, okorokwa 
Omoisikariota, nere igarenge as'omobaro bwa baria ikomi nababere. 
4 Akagenda agakwana n'Abakuani abanene nabatang'ani buna 


aranyare komobeka as'amaboko abo. 5 Bakagoka, bakabwatana 
komoa chifetha. 6 Agancha, akarigia ribaga komorua asebare 
emeganda etaiyo. 7 Rigaika rituko ri'emegati etabekire ememera, erio 
epasaka egwenerete konyenywa. 8 Agatoma Petero na Yohana, 
okobora, Genda motoroserie epasaka, erinde toyerie. 9 Bakamotebia, 
Ng'ai origetie toyerosie? 10 Akabatebia, Rora ekero mwasoire 
omochie, namoumerane nomonto omosacha obo gorerie enyongo 
y'amache; motunyane goika enyomba agosoa. 11 Naende 
namomotebie omonyene enyomba, Omworokia nkoborare, Ng'ai ere 
enyomba y'abageni, inyare koriera epasaka aroro amo naborokigwa 
bane? 12 Nomonto oria naborokie enyomba y'igoro enene erosirie; 
agwo toroserie. 13 Bakagenda bakarora buna abatebetie, bakayerosia 
epasaka. 14 Erio ensa egachia goika ang'e agaikaransa, nabatomwa 
amo nere. 15 Akabatebia, Nindengereretie mono koria epasaka eye 
amo nainwe, ntarachandwa: 16 naki nabatebirie, Tinkoria nonya 
ng'ake goika eikeranigwe as'obonda bwa Nyasaye. 17 Agakchwata 
egekombe, gasasimire, akabora, Bogoria eke, mwatanane inwe 
as'inwe: 18 naki nabatebirie, Tinkonywa korwa bono okwama 
kw'emesabibu goika obonda bwa Nyasaye boche. 19 Akabogoria 
omogati, gasasimire, akayosamunyora, akabaa, akabora, Oyo 
nomobere one orurue as'engecho yaino: kora iga as'okong'inyora. 20 
Nakerokio egekombe nyuma as'okoria, akabora, egekombe eke 
nemuma enyia as'amanyinga ane, aitekire as'engecho yaino. 21 
Korende rigereria, okoboko kwaye oyokondua iga kore amo nainche 
as'emesa. 22 Ekiagera Omwana-o-mwanyabanto nkogendare, buna 
yachigetwe: korende obobe nobwaye omonto oria as'engecho arurue 
nere! 23 Nabarabwo bagachaka koborania barabwo ase barabwo, 
ning'o ase barabwo oyorakore ring'ana eri. 24 Gokaba 
nokoamererania asebare, ning'o obarirwe koba omonene. 25 
Akabatebia, abaruoti b'Ebisaku bakobagambera; naende abare 
nechinguru igoro yabo barokwa Abakori abaya. 26 Korende asemore 
inwe taibo; korende oyore omonene oino abe buna oyore omoke; nere 
oyogotang'ana buna omokori. 27 Inee! ning'o omonene, 
noyoikaransete as'endagera gose noyogokora? tari ere oyogoikaransa 


as'endagera? korende inche nde as'egati yaino buna omokori. 28 
Nainwe ninwe mwabaire amo nainche as'ogotemwa kwane; 29 
nainche nababekeire inwe obonda, buna ambekerete Tata one, 30 
monyare koria nakonywa as'emesa yane as'obonda bwane; 
nagoikaransa as'chirogo bi'obonene, nakobigambia ebisaku ikomi 
nabibere bi'Isiraeli. 31 Omonene akabora, Simion, Simion, rora 
Saitani nabarigetie inwe, anyare kobasonga buna engano: 32 korende 
nagosabeire, erinde okwegena kwao tigokea: naye gogoonchoka, 
obabeke abamino chinguru. 33 Akamotebia, Omonene, amo naye 
inche iga inde ang'e kogenda echela nagokwa. 34 Akabora, 
Nagotebirie, Petero, etuoni tekogweya rero, ekero otarankana ara 
gatato ng'a tomanyeti. 35 Akabatebia, Ekero nabatomete motare 
nebimoya nechisaro, nebikoroto, mwaremeretwe gento? Bagateba, 
Yaya. 36 Akabatebia, Korende bono omonyene ekemoya akebogorie, 
nesaro boigo: nere oyotari nomoro, agore eganchwa yaye, atonde 
oyomo. 37 Naki nabatebirie, Eri riarigetwe ndigwenerete 
goikefanigwa asende, Oyobaretwe amo nabasaria; naki eringwenerete 
ndire nomoerio. 38 Bagateba, Omonene, rora, emioro ebere eye. 
Akabatebia, Nabo aisanire. 39 Agasoka, akagenda goika egetunwa 
ki'Emezeituni, buna engecho yaye yarenge; aborokigwa baye 
bakamotunyana. 40 Agachia goika aase aria, akabatebia, Saba, 
timosoa as'ogotemwa. 41 Ageatanana nabarabwo ekerengo gi'okoruta 
rigena; akaaka amaru inse agasaba, 42 ogoteba, Tata, koranche, 
onduserie egekombe eke: korende tari buna ndigetie inche, korende 
buna origetie aye bikoreke. 43 Rikamoorokera rilaika korwa igoro 
rikamobeka chinguru. 44 Nere ekiagera arenge nogoichana mono, 
akamenta gosaba nomokia: ebigeri biaye bikaba buna amatoima 
amanyinga akogwa inse. 45 Agachia koimoka korwa as'ogosaba, 
akabachera aborokigwa baye, akabanyora bararire as'ogoichana, 46 
akabatebia, Naki mwararire? Imoka, mosabe, timonyara gosoa 
as'ogotemwa. 47 Nere gagokwana, rora, omoganda, nere oyokorokwa 
Yudas, oyomo as'ikomi nababere, otang'aine asebare, akamoika Yesu 
ang'e akamonyunyunta. 48 Yesu akamotebia, Yudas, kwamorure 
Omwana-o-mwanyabanto as'okomonyunyunta? 49 Nabarabwo 


abarenge amo nere bagachia korora ayakorigia koba, bakabora, 
Omonene natoake nomoro? 50 Oyomo obo akamoaka omosomba 
bw'omokuani omonene, akamonacha ogoto gw'okorio. 51 Yesu 
akairaneria, akabora, Tiga nkore iga. Akamokuna ogoto 
akamogwenia. 52 Yesu akabatebia abamocherete, abakuani abanene, 
nabanene be hekalu, nabagaka, Iga mwachire nemioro nechinungu 
buna as'omoibi. 53 Ekero narenge amo nainwe ase hekalu, kera 
rituko timwandamborerete amaboko: korende bono ensa eye neyaino, 
nobonene bw'omosunte. 54 Bakamobwata, bakamoira, bakamoreta 
nyomba ime as'omokuani omonene. Na Petero akamotunya korwa 
nyuma are, 55 Bachia gouta omorero egati y'egora, bagaikaransa 
amo, na Petero agaikaransa as'egati yabo. 56 Erio, omoiseke oyomo 
akamorora oikaransete aas'omorero ogwoka, akamobeta amaiso, 
akabora, Oyo nere igarenge amo nere. 57 Agakana akabora, 
Omokungu, timomanyeti. 58 Naende ake oyonde akamorora, 
akabora, Naye noyomo obo. Petero akabora, Aye omonto, tai inche. 
59 Na nyuma engaki y'ensa eyemo, omonto onde akabetereria mono, 
akabora, Ekeene noyo igarenge amo nere: naki nere n'Omogalili. 60 
Petero akabora, Aye omonto, timanyeti eriogokwana. Erio kegima 
kagokwana, etuoni ekagweya. 61 Omonene ageonchora, 
akamorigereria Petero. Petero akainyora ring'ana ri'Omonene, buna 
amotebetie, Ritang'ani etuoni etaragweya rero, nonkane ara gatato. 62 
Agasoka isiko, akarera nobororo. 63 Nabaria abanto bamobwatete 
Yesu, bakamosekereria, bakamoaka. 64 Bakamomumekeria amaiso, 
bakamoboria, bakobora, Bana: ning'o okoaka? 65 Bakamokwana 
nayande amange as'okorama. 66 Bwachia gokia bagasangerereka 
abagaka b'abanto, nabakuani abanene, nabariki; bakamoreta 
as'ekegambero kiabo, bakobora, 67 Onye aye naye Kristo, totebie. 
Korende akabatebia, Ninsakobatchia, timokonyara gwancha: 68 
nainche kondababorie timokong'iraneria. 69 Korende koiwa bono 
Omwana-o-mwanyabanto naikaranse okoboko gw'okorio kw'obonene 
bwa Nyasaye. 70 Bakabora bonsi, Nabo, aye naye Omwana o 
Nyasaye? Akabatebia, Inwe mwatebire ng'a ninche ere. 71 Bakabora, 
Nabo, inki tokorigeria birori? Naki intwe abanyene twaigure 


as'omonwa oye. 
Luka 23 


1 Bakaimoka bonsi, bakamoreta ase Pilato. 2 Bagachaka komosoera, 
bakabora, Twamororire omonto oyo oonchoire egesaku giaito, 
obakanirie abanto tibamoa Kaisari ebango, okobora ng'a ere 
omonyene nere Kristo, omoruoti. 3 Pilato akamoboria, akabora, Naye 
omoruoti bw'Abayahudi? Akairaneria, akamotebia, Gwatebire aye. 4 
Pilato akabatebia abakuani abanene nemeganda, Inche tindochi bobe 
bonde as'omonto oyo. 5 Nabarabwo bakamobetereria, bakabora, 
Obaburugire abanto, okoborokereria ase Boyahudi onsi, agachakera 
Galili goika aiga. 6 Pilato agachia koigwa ring'ana eri, akaboria, 
Omonto oyo n'Omogalili? 7 Agachia komanya ng'a igare inse 
as'obogambi bwa Herode, akamoira ase Herode; nere igarenge 
Yerusalemu amatuko aria, 8 Na Herode agachia komorora Yesu, 
akagokigwa mono: naki korwa kare igarigetie komorora, ekiagera 
aigwete amang'ana aye; asemeretie korora egekone gegokoreka asare. 
9 Akamoboria as'amang'ana amange, ere tamoiraneria rinde rionsi. 10 
Bagatenena abakuani abanene nabariki, bakamosoera ase chinguru. 
11 Herode nabasigari baye bakamochaya, bakamosekereria, 
bakamobekera chianga chingiya mono, akamoirania ase Pilato. 12 
Erio Herode na Pilato bakabwatana obosani, rituko riria: naki 
ritang'ani iga barenge nobobisa barabwo ase barabwo. 13 Pilato 
akabarangeria amo abakuani abanene, nabanene b'abanto, 14 
akabatebia, Mwandeteire omonto oyo, buna oyobaonchoire abanto: 
nainche nabo nachia komogambia as'obosio bwaino, tindochi bobe 
as'omonto oyo as'aria mwamosoera: 15 nonya Herode nere: naki 
omoiranirie asetore, rora, ring'ana tiriri rigwenerete ogokwa 
riakorirwe nere. 16 Erio konamoakire, nimosibore. 17 Ekiagera 
nebagwenerete kobasiborera oyomo ekero kie rituko rinene. 18 
Bakaaka egeturi bonsi amo, bakabora, Moire oyo, tosiborere Baraba: 
19 nere nomonto obegetwe as'echela as'engecho y'esugu yakoregete 
as'omochie ime, nas'oboiti. 20 Nabo eria kabere Pilato agakwana 


nabarabwo, akarigia' komosibora Yesu. 21 Nabarabwo bakaaka 
eriogi, bakabora, Mobambe, mobambe. 22 Nere akabatebia eria 
gatato, Naki? mbobe ki akorete oyo? Tindochi nonya nering'ana asare 
rigwenerete ogokwa: nabo konamoakire nimosibore. 23 Korende 
bakabetereria kobora as'eriogi rinene, bakarigia abambwe. Eriogi 
riabo, neria abakuani abanene rikabua. 24 Pilato akanacha amang'ana 
akoreke buna barigetie. 25 Akamosibora ere oyobegetwe echela 
as'esugu noboiti, oyobarigetie; akamorua Yesu as'okorigia kwabo. 26 
Bagachia komoira, bakamobwata Omokurene Simion, orenge korwa 
borabu, bakamotweka omosalaba, ayobogorie nyuma yaye Yesu. 27 
Ekamotunyana emeganda emenge y'abanto, nabakungu, bare 
kweakaaka, bakweng'ereria. 28 Yesu ageonchora, akabora, abaiseke 
ba Yerusalemu, timondera inche, korende erere abanyene, nabana 
baino. 29 Naki amatuko nache bararigie goteba, Mbare negesio abare 
abagomba, nechinda chitaiboreti, nechimbere chitanakogonkwa. 30 
Erio nabachake kobitebia ebitunwa, Togwere; nebigoro, Totube. 31 
Ekiagera kobagokora aya ekero omote ore omobese, ekero ki'oria ore 
omwomo naki arabe? 32 Bakairwa babere naende, abasaria baitwe 
amo nere. 33 Bagachia goika aas'akorokwa Ekeore, nao 
bamobambete, nabaria abasaria, oyomo okoboko gw'okorio, noyonde 
okoboko gw'okobee. 34 Yesu akabora, Tata, obabere; ekiagera 
tibamanyeti eke bagokora. Bakagabana chianga chiaye, bagakora 
obomera. 35 Abanto bagatenena, bakarigereria. Nabarabwo abanene 
bakamokorera echeche, bakobora, Nakonyete abande; tiga ekonye 
omonyene, onye oyo nere Kristo o Nyasaye, omochore oye. 36 
Abasigari bakamosekereria, bakamochera, bakamoa chinkama, 37 
nakobora, Onye aye naye omoruoti bw'Abayahudi, ekonye. 38 
Nkiarenge nekemanyererio igoro' asare kerikire ase chinuguta 
chi'Ekeyunani, n'Ekerumi, n'Ekeibirania, Oyo Nere Omoruoti 
Bw'Abayahudi. 39 Oyomo bwa baria abasaria babambetwe 
akamorama, akabora, Pari aye ore Kristo? Ekonye omonyene 
naintwe. 40 Oyo kabere akairaneria, akamokania akabora, Tori 
komoiroka aye nonya Nyasaye, kore as'ekina keria keria? 41 Naintwe 
ekeene mboronge; naki intwe twaeirwe eng'eria ya boronge 


y'ogokora gwaito: korende oyo takoreti ring'ana ritagwenereti. 42 
Akamotebia Yesu, ong'inyore gogocha as'obonda bwao. 43 Yesu 
akamotebia, Ancha nagotebirie rero, nobe amo nainche Igoro. 44 
Nekero ekio chikaba chinsa isano nemo, omosunte okaba igoro 
as'ense yonsi goika chinsa kianda. 45 Omobaso ogakea: egetambaa 
gi'okonacha hekalu gegatandoka gati gati. 46 Yesu akarera as'eriogi 
rinene akabora, Tata, as'amaboko ao nayobekire omoika one: ochia 
gokwana aya agatwekamo. 47 Omotang'anibw' abasigari emia, 
agachia korora eriakoreka, akamotogia Nyasaye, akabora, Ekeene 
omonto oyo igarenge omonyene oboronge. 48 Nsende emeganda 
yonsi abasangererekanete korora aya bagachia korora ayakoreka, 
bakairana, bakweaka ebikuba. 49 Abasani baye bonsi bagatenenera 
are, nabarabwo abakungu bamotunyanete ere korwa Galili, 
bakarigereria aya. 50 Rora, narenge omonto, erieta riaye Yusufu, nere 
nomonto bw'ekegambero kiabo, omonto omoya, omonyene oboronge 
51 (ere tanchete amang'ana abo nonya nogokora kwabo), omonyene 
bw'ense y'Arimathaya, omochie bw'Abayahudi, nere igaganyete 
obonda bwa Nyasaye: 52 omonto oyio akamochiera Pilato agasaba 
aegwe omobere o Yesu. 53 Akayoikia, akayotuba egetambaa 
ki'egatani, akayobeka as'oboina bwabachetwe as'egetare; ase'monto 
onde atanya kobekwa. 54 Iga riarenge rituko ri'Okweroisia, esaboto 
egaika ang'e. 55 Abakungu abachete amo nere korwa Galili, 
bagatunyana, bakaborigereria oboina, naende buna obegetwe 
omobere oye. 56 Bakairana bakaroisia amaguta amanukato erimisu 
rigiya. Nerituko ri'esabato bagatimoka buna yachigetwe. 


Luka 24 


1 Ase rituko rie ritang'ani ri'echuma, kobogokiamoka, bakagenda 
oboina, bakareta amanukato aria ayababegete ang'e. 2 Bakarinyora 
riria rigena riatigerigwe are noboina. 3 Bagasoa, tibayonyora 
omobere 'bw'Omonene Yesu. 4 Agachia koba ekero baichanete 
as'aya, rora! abanto babere mbateneine ang'e asebare, beboete 
chianga chikomekameka: 5 nabarabwo bagasogwa nokoiroka 


nagotung'ama maumama goika inse, bakabatebia, Naseki 
mokomorigia oyore moyo as'ebitondo? 6 Tari aa, korende obokire: 
Inyora buna akwanete nainwe ekero arenge Galili, 7 akabora, ng'a 
nemogwenerete Omwana-o-mwanyabanto abekwe as'amaboko 
abanto abanyene ebibe, nakobambwa, nakoboka rituko ria gatato. 8 
Bakainyora amang'ana aya. 9 Bakairana korwa as'oboina, 
bakabatebia baria ikomi nomo nabaria abande bonsi amang'ana ayio 
onsi, 10 Nabwo babatebetie abatomwa amang'ana aya, Mariamu 
Magidalene, na Yoanna, na Mariamu ng'ina Yakobo; nabakungu 
bande barenge amo nabarabwo. 11 Amang'ana abo akarorekana koba 
ng'a naya bosa asebare; gose tibababwatera. 12 Korende Petero 
akaimoka, akagenda bwango as'oboina, agatung'ama, akarigereria 
ime,, akabirora biria ebitambaa bibekire bioka, akairana bwoye, 
okumetie as'aria aoroka. 13 Rituko riria babere babo nkogenda 
barenge omochie, erieta riaye Emmao, orenge are ase Yerusalemu 
ang'e chimail isano naisato. 14 Nabarabwo ngokwanabare aya onsi 
akorekire. 15 Egachia koba kabagokwana nakoborania, Yesu 
omonyene agaika ang'e akagenda amo nabarabwo. 16 Amaiso abo 
akamumekerigwa, tibanyara komomanya. 17 Akabatebia, 'Mang'ana 
ki aya mokoborania as'orogendo rwaino? naende amasio aino 
anyirire. 18 Akairaneria oyomo obo, erieta riaye Kiliopa, akamotebia 
Inee? naye bweka ore omogeni ase Yerusalemu, otamanyeti ayare 
ime yaye amatuko aya? 19 Akabatebia, 'Mang'ana ki? Bakamotebia, 
Amang'ana a Yesu Omonazareti, orenge omonto omobani omonyene 
chinguru as'ogokora nase ring'ana as'obosio bwa Nyasaye nabanto 
bonsi: 20 buna abakuani abanene nabanene baito bamoruete as'ekina 
ki'ogokwa, bakamobamba. 21 Naintwe iga twasemeretie ng'a ere nere 
oraborie Isiraeli. Goika amo naya onsi, rero nerituko ria gatato korwa 
ekero abete aya. 22 Naende abakungu bande b'ensemo yaito 
batoichanetie abarenge as'oboina mambia: 23 nekero batanyorete 
omobere oye, bagacha, bakabora, ng'a baorokeirwe namalaika, 
bakabatebia ng'a moyo are. 24 Naende abande abarenge amo naintwe 
bakagenda oboina, bakarora bo buna abakungu batebete: korende ere 
tibamorora. 25 Nere akabatebia, Inwe abariri, nabanyene emioyo 


emerito as'okoyancha onsi batebete ababani! 26 Tiyamogwenerete 
Kristo konyora emechando eye, erio asoe obonene bwaye? 27 
Akachaka korwa Musa nababani bonsi akabaonchorera as'amariko 
onsi amang'ana are igoro asare. 28 Bakayoika omochie barenge 
kogenda; nere agekora buna igarigetie goeta kogenda, 29 
bakamobetereria, bakabora, Ikaransa amo naintwe: ekiagera bwairire, 
nomobaso oerire bono. Agasoa goikaransa amo nabarabwo. 30 Ekaba 
gagoikaransa amo nabarabwo koragera, akabogoria omogati, 
akayosesenia, akayosamunyora, akabaa. 31 Akaramokigwa amaiso 
abo, bakamomanya; agasira tarorekana nabarabwo. 32 Bagatebania, 
Inee! Emioyo yaito tiyarenge gwoka ime yaito, ekero aba 
ngokwanare naintwe inchera, gagotoorokeria amariko? 33 
Bakaimoka ensa eria eria, bakairana Yerusalemu, bakabanyora baria 
ikomi nomo basangererekanire, nabarabwo abarenge amo nabarabwo, 
34 bakabora, Ekeene Omonene obokire, oorokeire Simion. 35 
Nabarabwo bakabatebia aria 'nchera, buna amanyeka nabarabwo 
as'ogosamunyora omogati. 36 Ekero bagokwana igo; Yesu omonyene 
agatenena egati gati yabo akabatebia, Omorembe obe asemore. 37 
Bagaichana, bagasogwa nobwoba, bagakaga ng'a barorire rirengari. 
38 Akabatebia, Naki mogoichana? naende naki ogosiereria gwasokire 
korwa emioyo yaino. 39 Rora amaboko ane, namagoro ane, ng'a 
ninche omonyene: Mbwatabwata, morore; ekiagera rirengari tiriri 
nomobere namauga, buna mondoche inche inde naro. 40 Naende 
gakwanire aya akaborokia amaboko aye namagoro aye. 41 Nabo 
bakaba batarancha as'omogoko, bagakumia, akabatebia, More 
negento mokoria aa? 42 Bakamoa egesamunye ki'enswe giasambirwe 
noboke 'boke. 43 Akabibogoria, akabiria as'obosio bwabo. 44 
Akabatebia, Aya naro amang'ana ane nabatebetie, rigoro narenge 
asemore, buna onsi agwenerete goikeranigwa ayanarikeretwe 
as'amachiko a Musa nas'ababani, nase Zaburi. 45 Erio akaigora 
obong'aini bwabo, banyare koyamanya amariko amachenu. 46 
Akabatebia, Naboigo arigetwe ng'a nemogwenerete Kristo 
gochandwa, nakoboka rituko ria gatato; 47 nebisaku bionsi 
biranderigwe as'erieta riaye ogoonchoka nokofusigwe kw'ebibe 


gochakera Yerusalemu. 48 Nainwe nabarori b'amang'ana aya. 49 
Rora, nayetomire eira ya Tata one asemore: korende ikaransa 
as'omochie oyo Yerusalemu, goika mobekwe chinguru chikorua 
igoro. 50 Akabatang'ana gochia isiko goika Bethania: akaimokia 
amaboko aye, akabasesenia. 51 Agachia koba nkobaseseniare, 
ageatanana nabarabwo, akabogorigwa gochia igoro. 52 Nabarabwo 
bakamosasima, bakairana Yerusalemu nomogoko omonene: 53 
bakaba botambe ime ase hekalu, bakomotogia Nyasaye. 


Yohana 1 


1 Omochakano ndiarengeo Ring'ana, ne Ring'ana iga riarenge amo na 
Nyasaye, narirorio Ring'ana iga narenge Nyasaye. 2 Oyio 
omochakano igarenge amo na Nyasaye. 3 Bionsi bigakoreka as'oyio; 
gose onye tari ere anga tigiakoregete kende gionsi egiakoregete. 4 
Ime yaye nao bwarenge obogima; naborobwo obogima iga bwarenge 
omobaso bw'abanto. 5 Noro omobaso obarire as'omosunte, erio 
omosunte toyonyara. 6 Akaoroka omonto, otometwe korwa ase 
Nyasaye, erieta riaye Yohana. 7 Oyo igachete abe kirori erinde atebe 
omobaso bonsi banyare gwancha asere. 8 Oyio tarenge oria omobaso, 
korende igachete as'oborori bw'omobaso. 9 Norengeo omobaso 
bw'ekeene, okomobeka omobaso ker'omonto ogocha as'ense, 10 Nao 
arenge as'ense ime, ense egakorwa asere, nense tiyamomanya. 11 
Agacha as'abaye, nabarabwo abare abaye tibamwancha. 12 Korende 
bonsi abamwanchete, akabaa okobua babe abana ba Nyasaye, nabwo 
barianchire erieta riaye: 13 abaiboirwe, tari as'amanyinga, gose tari 
as'obwanchani bw'omobere, gose tari as'obwanchani bw'omonto, 
korende ase Nyasaye. 14 Narirorio Ring'ana rigakoreka omobere, 
agaikaransa asetore, (tokaborora obonene bwaye, obonene buna 
obw'omwana omomoima orure ase Tata), oichire obuya nekeene. 15 
Yohana akamwatora, akaaka egeturi, akabora, Oyo nere natebete 
amang'ana aye, ng'a Oyorache nyuma yane igare ritang'ani asende: 
ekiagera arenge ritang'ani asende. 16 Naende as'ogoichora kwaye 
intwe twensi twanyorire, obuya igoro as'obuya. 17 Ekiagera 
amachiko aruetwe ase Musa; obuya nekeene iga bwachete ase Yesu 
Kristo, 18 Omonto onde tari omororire Nyasaye kero kende gionsi; 
Omwana bweka ore as'egekuba kia Tata nere omoorokirie. 19 
Naende obwo nabwo oborori bwaye Yohana, ekero Abayahudi 
batomete abakuani n'Abalawi korwa Yerusalemu bamoborie, Aye 
naye ng'o? 20 Nere akaorokia, takana; agateba, Inche tari nche 
Kristo. 21 Bakamoboria, Naki rende? Naye Elija? Akabora, Inche tari 
ere. Aye naye omobani oria? Akairaneria, Yaya. 22 Nabo 
bakamotebia, Naye ng'o, tobae okoiraneria abatotomete. Naki 


ogweteba? 23 Akabora, Inche neriogi ri'omonto okoaka eriogi eroro 
ime, Rongeyia enchera y'Omonene, buna atebete omobani Isaya, 24 
Nabarabwo abatometwe baruete as'Abafarisai. 25 Bakamoboria, 
bakamotebia, Naki rende okobatisa, onye aye tori Kristo, gose Elija, 
gose omobani oria? 26 Yohana akabairaneria akabora, Inche iga 
nkobatisa as'amache: egati yaino otenenire oyomotamanyeti inwe. 27 
Nere ogocha nyuma yane, oyorenge ritang'ani asende, gose inche 
tingwenereti nyesibore enuga y'egekoroto kiaye. 28 Aya iga 
akoregete Bethania ng'umbu ya Yorodan, nao arenge Yohana 
okobatisa. 29 Rituko ria kabere riaye Yohana akamorora Yesu 
ogocha asare, akabora, Rora, Emanwa y'Eng'ondi ya Nyasaye, 
oyobogoretie ebibe bi'ense! 30 Oyo nere nare goteba amang'ana aye, 
Ngochare omonto nyuma yane, oyore ritang'ani asende, ekiagera 
arenge ritang'ani asende. 31 Nainche tinamomanyete; korende 
aorokigwe as'Abaisiraeli, nabo as'ayio ngacha nakobatisa as'amache. 
32 Yohana agakwana, akabora, Nayororire Omoika ogoika korwa 
igoro buna riruma, rigaikaransa igoro asare. 33 Nainche 
tinamomanya: korende ere oyontomete kobatisa as'amache, oyio 
agantchia, Ere oyoranyare korora Omoika ogoika nagoikaransa igoro 
asere, oyio nere okobatisa n'Omoika Omochenu. 34 Nainche narorire, 
naende natebire ng'a oyo n'Omwana o Nyasaye. 35 Naende rituko ria 
kabere riaye Yohana igarenge otene ne nababere b'aborokigwa baye. 
36 Akamorigereria Yesu ogotara, akabora, Rora, Emanwa y'Eng'ondi 
ya Nyasaye! 37 Baria aborokigwa babere bakamoigwa ogoteba, 
bakamotunyana Yesu. 38 Yesu ageonchora, akabarora 
bakomotunyana, akabatebia, Ninki mokorigia? Bakamotebia, Rabii 
(ogoonchorwa kwaye, Omworokia), ng'ai omenyete? 39 Akabatebia, 
inchuo morore. Bagacha, bakarora aas'amenyete; bakamenya asare 
rituko riria: iga yarenge ang'e chinsa ikomi. 40 Anderea, momura 
omwabo Simon Petero, igarenge oyomo bwa baria babere 
bamoigwete Yohana nakomotunyana. 41 Oyo akamonyora ritang'ani 
Simon momura omwabo omonyene, akamotebia, Twamonyorire 
Masihi, (ogoonchorwa kwaye Kristo). 42 Akamoira ase Yesu. Yesu 
akamorigere ria, akabora, Aye Simon, omwana o Yona, norokwe 


Kefa (ogoonchorwa kwaye, Petero). 43 Rituko ria kabere riaye Yesu 
akarigia koimoka kogenda Galili, akamonyora Filipo: akamotebia, 
Ntunyana. 44 Nere Filipo igarenge omonto o Bethisaida, omonto 
bw'omochie bw'Anderea na Petero. 45 Filipo akamonyora Nathaniel, 
akamotebia, Twamonyorire ere oyorikeretwe na Musa as'amachiko, 
nababani, Yesu omwana o Yusufu, omonto o Nazareti. 46 Nathaniel 
akamotebia, Nakenyare egento ekiya korua Nazareti? Filipo 
akamotebia, Inchuo orore. 47 Yesu akamorora Nathaniel ogocha 
asare, agakwana asare, Rora, oyo n'Omoisiraeli ekeene ekeene, otari 
nobong'ainereria ime yaye. 48 Nathaniel akamotebia, Ing'ai 
kwamanyera? Yesu akairaneria, akamotebia, Ritang'ani Filipo 
atarakorangeria, ekero kwarenge inse as'omoko, nakoroche. 49 
Nathaniel akamoiraneria, akamotebia, Rabii, naye Omwana o 
Nyasaye, naye omoruoti bw'Abaisiraeli. 50 Yesu akairaneria, 
akamotebia, Ekiagera nagotebia, nakoroche inse as'omoko, 
gwanchire? Norore amang'ana amanene kobua aya. 51 Akamotebia, 
Ekeene, ekeene, nagotebirie, namoyerore igoro ekoigoka, namalaika 
a Nyasaye akorina, agoika igoro as'Omwana-o-mwanyabanto. 


Yohana 2 


1 Naende rituko ria gatato yarenge enyangi ase Kana ya Galili; na 
ng'ina Yesu nao arenge. 2 Yesu nere akarangerigwa amo 
naborokigwa baye as'enyangi. 3 Goika edivai egachia kobaremera, 
ng'ina Yesu akamotebia, Tibari nedivai. 4 Yesu akamotebia, 
Omokungu inki nde inche naye? Ensa yane teraika. 5 Ng'ina 
akabatebia abasomba, Rinde rionsi arabatebie, rikore. 6 Nchiarenge 
aroro chinsiongo isano nemo chi'amagena, chiabekire aroro 
as'engecho y'ogwesibia kwabo Abayahudi, ker'eyemo iga yarenge 
ang'e ekerengo kia chigallon emerongo ebere. 7 Yesu akabatebia, 
Ichoria chinsiongo namache. Bagachichoria goika igoro. 8 
Akabatebia, bono taa, moirere omonene bw'omoyega. Bakaira. 9 
Omonene bw'omoyega agachia koyaigwa amache akoregete koba 
edivai, tamanya ase yarua, (korende abasomba mbamanyete 


ababuchete amache), omonene bw'omoyega akamorangeria omonene 
bw'enyangi, 10 akamotebia, Kera omonto ritang'ani iga agochaka 
edivai ere engiya, goika abanto kobatiekire konywa mono, erio oreta 
eyetari engiya: aye kwagachire edivai engiya goika bono, 11 Oyio 
noro omochako bw'ebikone Yesu akorete Kana ya Galili, akaorokia 
obonene bwaye; aborokigwa baye bakamwancha. 12 Nyuma as'aya 
akagenda goika Kaperinaum, ere, na ng'ina, nabamwabo, 
naborokigwa baye: bakamenya aroro amatuko amake. 13 Naende 
epasaka y'Abayahudi iga yarenge ang'e, Yesu akarina goika 
Yerusalemu. 14 Akarora hekalu ime abanto barenge gotonda 
chiombe neching'ondi namaruma, nabanyene koonchora chifetha, 
baikaransete: 15 agakora orokini ase chingori, akabasokia bonsi 
korwa ase hekalu, neching'ondi nechiombe; agaitera chifetha chiabo 
abanyene goonchora chifetha,agachionchora chimesa chiabo; 16 
akabatebia baria barenge gotonda amaruma, Yatigerie aya; timokora 
enyomba ya Tata one koba enyomba y'ebiasara. 17 Aborokigwa baye 
bakainyora ng'a nerikire, Risemi ri'enyomba yao riandire. 18 Nabo 
Abayahudi bakairaneria bakamotebia, Ngekone ki ogotworokia, 
ekiagera ogokora aya? 19 Yesu akairaneria, akabatebia, Yetagore 
hekalu eye, nainche as'amatuko atato ninyetenenie. 20 Abayahudi 
bakabora, Hekalu eye yaagachetwe as'engaki y'emiaka emerongo ene 
netano nomo, naye oyetenenie as'amatuko atato? 21 Korende ere 
igare kobora amang'ana ase hekalu y'omobere oye. 22 Nabo agachia 
kobokigwa as'amakweri aborokigwa baye bakainyora ng'a igatebete 
ring'ana eri, bakariancha riria ririko nariria ring'ana atebete Yesu. 23 
Goika agachia kobao Yerusalemu ekero ki'epasaka ase rituko rinene, 
abanto abange bakariancha erieta riaye, kobarora ebikone arenge 
gokora. 24 Korende Yesu tegenete asebare, naki abamanyete bonsi, 
25 naende ekiagera tarenge nokorigia as'abanto goteba amang'ana 
igoro ase mwanyabanto; naki ere omonyene amanyete ayare ime 
as'abanto. 


Yohana 3 


1 Narenge omonto oyomo bw'Abafarisai, erieta riaye Nikodemo, 
omonene bw'Abayahudi: 2 oyo agacha ase Yesu botuko, akamotebia, 
Rabii, twamanyire ng'a nomworokia ore, kwarure ase Nyasaye: naki 
omonto onde tari oranyare kobikora ebikone ebi ogokora, tatiga 
Nyasaye abe amo nere. 3 Yesu akairaneria, akamotebia, Ekeene, 
ekeene, nagotebirie, Omonto ataiboiri eria kabere, takonyara 
koborora obonda bwa Nyasaye. 4 Nikodemo akamotebia, Naki 
aranyare omonto koiborwa kare omogaka? nanyare gosoa enda ya 
ng'ina eria kabere aiborwe? 5 Yesu akairaneria, Ekeene, ekeene, 
nagotebirie, Omonto ataiboiri as'amache n'Omoika, takonyara gosoa 
obonda bwa Nyasaye. 6 Ekeiboire as'omobere nomobere; nekeiboire 
as'Omoika nomoika. 7 Tokumia ekiagera nagotebia, Nogwenerete 
koiborwa naende. 8 Embeo iga ekogenda as'erigetie, negeturi kiaye 
iga ogokeigwa, korende tomanyeti as'ekorua gose as'ekogenda: 
naboigo na ker'omonto oiboirwe as'Omoika. 9 Nikodemo 
akamoiraneria, akamotebia, Naki aranyare koba aya? 10 Yesu 
akairaneria akamotebia, Inee! Aye nomworokia as'Isiraeli, naya 
toyainyoreti? 11 Ekeene, ekeene, nagotebirie, Eritomanyete nario 
togokwana, neri toroche twariteba; noborori bwaito timorigwancha. 
12 Kerabe nkobatebia amang'ana ense, nainwe timogwancha, naki 
moranche, kondabatebie amang'ana a igoro? 13 Naende omonto onde 
tari orinire igoro, tatiga ere oyoikire korwa igoro Omwana-o- 
mwanyabanto ore igoro. 14 Naende buna Musa aimogetie eng'iti 
eroro ime, naboigo Omwana-o-mwanyabanto agwenerete 
aimokererigwe: 15 erinde tasira omonto onde bwonsi oyomwanchire, 
korende abe nobogima bwa kare nakare. 16 Naki Nyasaye ayianchete 
ense, goika akarua Omwana oye omomoima, erinde 'monto onde 
bwonsi oyomwanchire tasira, korende anyore obogima bwa kare 
nakare. 17 Naki Nyasaye tamotomete as'ense Omwana oye agambie 
ense; korende ense ekonywe nere. 18 Oyomwanchire takogambigwa; 
oyotancheti otiekire kogambigwa, ekiagera atariancheti erieta ria 
Omwana oyomo bweka o Nyasaye. 19 Neke nakio ekina, ekiagera 
omobaso ochire ense, abanto bagancha omosunte kobua omobaso; 
naki ogokora kwabo kwarenge okobe. 20 Naki kera oyogokora 


amabe igagechete omobaso, gose tagocha as'omobaso, ogokora 
kwaye tikobaisa gokanigwa. 21 Korende oyogokora ekeene igagocha 
as'omobaso, ogokora kwaye kororekane ng'a iga gwakorirwe ase 
Nyasaye. 22 Nyuma as'aya Yesu naborokigwa baye bakagenda goika 
ense ya Boyahudi, akabera aroro amo nabarabwo okobatisa, 23 
Yohana nere igarenge kobatisa aria Ainon, ang'e na Salim, ekiagera 
narenge amache amange: abanto bakomochiera bakobatiswa. 24 Naki 
Yohana konya tarabekwa echela. 25 Nabo, gokaoroka okoamererania 
as'aborokigwa ba Yohana n'Abayahudi as'amang'ana ogwesibia. 26 
Bakamochiera Yohana, bakamotebia, Rabii, ere oyorenge amo naye 
ng'umbu ya Yorodan, oyio kwaorogetie aye, oyio nere nkobatisare, 
nabanto bonsi nkomochierabare. 27 Yohana akairaneria, akabora, 
Takonyara omonto konyora ring'ana rinde rionsi tatiga aegwe korwa 
igoro. 28 Inwe abanyene mwabaire kirori ng'a natebete, Inche tari 
Kristo, korende natomirwe gotang'ana asare. 29 Oyore nere 
omoriakari bw'enyangi nere omonene, korende omosani oye 
bw'omonene bw'enyangi iga agotenena nakomoigwa, origokera eriogi 
riaye omonene bw'enyangi: nabo oyo omogoko one oikeranire. 30 
Ere nagwenerete amenteke, korende inche nkee. 31 Oyochire korwa 
igoro oyio igare igoro as'onsi: oyore bw'ense, noyo bw'ense, iga 
agokwana amang'ana ense: ere oyochire korwa igoro oyio igare igoro 
as'onsi. 32 Ayaroche nakoyaigwa, naro abereire kirori: gose onde tari 
oyobwanchire oborori bwaye. 33 Oyobwanchire oborori bwaye 
obekire ekemanyererio kiaye ng'a Nyasaye nekeene, 34 Naki ere 
oyotometwe na Nyasaye igakoyakwana amang'ana a Nyasaye: naki 
Nyasaye tari komoa Omoika as'ekerengo. 35 Tata omwanchire 
Omwana, omoeire bionsi as'amaboko aye. 36 Oyoramwanche 
Omwana nare nobogima bwa kare nakare; noyotamoigwereti 
Omwana takorora obogima, korende nendamwainu ya Nyasaye 
eramoikaransere. 


Yohana 4 


1 Nabo Omonene agachia komanya ng'a Abafarisai baigure ng'a Yesu 


okorire aborokigwa abange kobua Yohana, nakobatisa, 2 (Yesu 
omonyene tare kobatisa, korende naborokigwa baye), 3 akarua 
Boyahudi akagenda Galili eria kabere. 4 Naende nagwenerete goeta 
gati ya Samaria. 5 Nabo agaika omochie o Samaria, okorokwa Sukar, 
ang'e nomogondo oria Yakobo amoete Yusufu omwana oye: 6 
naende agwo yarenge ensoko ya Yakobo. Nabo Yesu, konya orosire 
as'orogendo rwaye, agaikaransa iga as'ensoko. Konya yabaire ang'e 
chinsa isano nemo. 7 Agacha omokungu o Samaria kobucha amache: 
Yesu akamotebia, Ing'a amache inywe. 8 Naki aborokigwa baye 
konya bachire omochie kogora endagera. 9 Nabo oria omokungu 
bw'Abasamaria akamotebia, Naki yaba aye Omoyahudi korigia 
amache asende, nainche nomokungu bw'Abasamaria? (naki 
Abayahudi tibari gosanga n'Abasamaria.) 10 Yesu akairaneria 
akamotebia, Onye nkwamanya ekeegwa kia Nyasaye, nere ng'o 
okogotebia, Ing'a amache inywe; anga nkwamosaba ere, nere anga 
nakoa amache are moyo. 11 Oria omokungu akamotebia, Omonene, 
tori negento gi'okobuchera nensoko yachire inse mono: ng'ai 
kwayanyorire amache aya are moyo? 12 Inee! aye nomonene kobua 
tata oito Yakobo, oyotoete ensoko eye, nere omonyene akanywa 
amache aya, nabana baye bonsi netugo yaye? 13 Yesu akairaneria, 
akamotebia, Ker'oyokonywa amache aya narore erang'o naende: 14 
korende onde bwonsi oyoranywe amache aria ndamoe inche, 
takoigwa erang'o kare nakare; korende amache aria ndanyare komoa 
nabe ime yaye ensoko y'amache, agosoka goika obogima bwa kare 
nakare. 15 Omokungu oria akamotebia, Omonene, ing'a amache ayio 
tindora erang'o, gose timbaisa gocha aiga kobucha. 16 Yesu 
akamotebia, Genda, omorangerie omosacha oo oche nere aiga. 17 
Omokungu oria akairaneria akamotebia, tindi nomosacha. Yesu 
akamotebia, gwakwanire buya, tindi nomosacha: 18 naki kwabaire 
nabasacha batano; nere oyore nere bono tari omosacha oo: as'ayio 
gwakwanire ekeene. 19 Omokungu oria akamotebia, Omonene, 
narorire ng'a nomobani ore. 20 Abatata baito iga barenge gosasima 
as'egetunwa eke; nainwe iga mogoteba ng'a Yerusalemu naase 
atogwenerete togosasimera. 21 Yesu akamotebia, Aye omokungu, 


inyancha, ensa neche, motpmosasime Tata as'egetunwa eke, nonya 
nase Yerusalemu. 22 Inwe iga mogosasima eki motamanyeti: intwe 
iga togosasima ekitemanyete: naki ogotoreka gokorua as'Abayahudi. 
23 Korende ensa neche, nabono nere, abare nogosaba kw'ekeene 
nabamosasime Tata as'omoika nekeene: naki Tata iga akobarigia 
abanto buna abwo bamosasime. 24 Nyasaye n'Omoika, nabwo 
bakomosasima nebagwenerete komosasima as'omoika nekeene. 25 
Omokungu oria akamotebia, Namanyire ng'a ngochare Masihi 
(okorokwa Kristo): karache ere, natoorokerie onsi. 26 Yesu 
akamotebia, Inche ngokwana naye, nere. 27 Erio bagacha 
aborokigwa baye bagakumia ekiagera arenge gokwana nomokungu; 
korende onde tarenge kobora, Inki okorigia? gose, Naki ogokwana 
nere? 28 Nabo oria omokungu akayetiga enyongo yaye, akagenda 
omochie ka, akabatebia abanto, 29 Inchuo, morore omonto ontebirie 
amang'ana onsi ayanakorire: Inee! oyio tari ere Kristo? 30 
Bakaimoka korwa omochie bakamochiera. 31 Agwo nyuma 
aborokigwa bakamosorora bakabora, Rabii, ragera. 32 Akabatebia, 
Inche ninde nendagera motayemanyeti inwe. 33 Aborokigwa baye 
bakaborania, Inee? nomonto omoretera endagera? 34 Yesu 
akabatebia, Endagera yane ney'ogokora obwanchani bwaye 
oyontomete, nagokora emeremo yaye. 35 Timori goteba inwe, 
Yatigaire emetienyi ene, erio riche rigesa? Nainche nabatebirie, 
Ramokia amaiso aino moyerigererie emegondo, ng'a yatiekire koba 
emerabu ang'e ase rigesa. 36 Oyo okogesa nkonyorare eng'eria, 
nagosangereria amatunda as'obogima bwa kare nakare; erinde ere 
oyogosimeka nere oyokogesa bagoke amo. 37 Naki ring'ana riria, 
Oyomo osimeka, oyonde ogesa, iga rire ekeene. 38 Inche nabatomete 
moyagese ayamotechandereti; abande bakorire emeremo, nainwe 
mwasoire as'emeremo yabo. 39 Naende as'omochie oria Abasaniaria 
abange bagancha as'engecho y'amang'ana ay'oria omokungu, atebete 
ng'a, Nantebia amang'ana onsi ayanakorire. 40 Nabo ekero baria 
Abasamaria bachia komochiera, bakamosorora aikaranse amo 
nabarabwo: agaikaransa aroro amatuko abere. 41 Abanto abange 
kobua bagancha as'engecho ye ring'ana riaye; 42 bakamotebia 


omokungu oria, Bono twanchire, tari ekiagera as'amang'ana ao: naki 
twaigure abanyene, naende twamanyire ekeene ng'a oyo n'Omekonyi 
bw'ense. 43 Nyuma as'amatuko ayio abere akaimoka korwa agwo, 
akagenda Galili. 44 Naki Yesu omonyene atebete, ng'a omobani tari 
nogosikwa as'ense yaye omonyene. 45 Nabo ekero achia goika Galili 
bakamwancha, ekiagera baroche amang'ana onsi ayakorete 
Yerusalemu ekero kie rituko rinene: naki nabarabwo bagenderete 
rituko rinene. 46 Agaika naende Kana ya Galili, agwo akorete 
amache akaba edivai. Naende yarenge esagini eyemo, yarenge 
nomwana omorwaire Kaperinaum. 47 Oyio agachia koigwa ng'a 
Yesu ochire korwa Boyahudi goika Galili, akamochiera, akamosorora 
achiche amokonye omwana oye; ekiagera konya oisire gokwa. 48 
Nabo Yesu akamotebia, Motarochi ebikone namakumigwa 
timogwancha nonya ng'ake. 49 Oria esagini akamotebia, Omonene, 
ika ritang'ani atarakwa omwana one. 50 Yesu akamotebia, Bwatia 
enchera yao: omwana oo moy'are. Omonto oria akariancha riria 
ring'ana atebetigwe na Yesu, akabwatia enchera. 51 Goika agachia 
koba ogoika, abasomba baye bagacha komorotota, bakamotebia, 
bakabora, Omwana oo moy'are. 52 Erio akababoria amang'ana ensa 
achagete koba buya. Bakamotebia, Igoro, chinsa isano naibere, 
esosera yamotigete. 53 Erio ise akainyora ng'a nensa eria eria 
atebetigwe na Yesu, Omwana oo moy'are: agancha ere, nenyomba 
yaye yonsi. 54 Neke negekone gia kabere akorete Yesu korwa ekero 
aruete Boyahudi kogenda Galili. 


Yohana 5 


1 Nyuma as'aya ndiarenge rituko rinene ri'Abayahudi; Yesu agatira 
kogenda Yerusalemu. 2 Naende aria Yerusalemu as'egesieri kie 
ching'ondi ndiarenge ritibo rikorokwa as'Ekeibirania Bethesaida, 
narirorio mbiarengeo ebisoero bitano. 3 Ime as'ebio mbarenge abanto 
abange abarwaire bakorara, emeuko, chirema, ab'ebimo biabo 
biomire, baganyete amache aseroke. 4 Naki ekero gete rilaika ngoika 
riarenge riasoa ase riria ritibo, koyaturubania amache: nabo ere oyore 


gosoa ritang'ani nyuma as'amache agoturubanigwa, igare kogwena 
oborwaire bwonsi obwamonyorete. 5 Narenge aroro omonto gete 
oyorenge noborwaire bw'emiaka emerongo etato netano netato. 6 
Yesu agachia komorora oyio oraire, akamanya ng'a obaire engecho 
eye amatuko amange, akamotebia, Norigetie koba omogima? 7 Oria 
omorwaire akamoiraneria, Omonene, tindi nomonto okombeka ritibo 
ime, amache gagoturubanigwa: korende ekero ngochicha inche, 
omonto onde osoa ritang'ani asende. 8 Yesu akamotebia, Tenena, 
etweke egesero kiao, ogende. 9 Erio kegima omonto oria akaba 
omogima, agetweka egesero kiaye, akagenda. Nabo yarenge esabato 
rituko riria. 10 Abayahudi bakamotebia oria okonyetwe, Rero 
nesnbato, tari boronge asore gwetweka egesero kiao. 11 
Akabairaneria, Ere oyonkora koba omogima nere ontebia, Etweke 
egesero kiao, ogende. 12 Bakamoboria, Oria ogotebia, Etweke 
egesero kiao ogende, ning'o? 13 Korende oria ogwenetigwe 
tamomanyete gose ning'o: naki Yesu erusananetie, ekiagera barenge 
abanto abange aas'aria. 14 Nyuma as'aya Yesu akamonyora hekalu 
itne, akamotebia, Rora, kwabaire omogima: tokora ebibe naende, 
ring'ana rire ribe kobua tiricha gokonyora. 15 Oria omonto akagenda, 
akabatebia Abayahudi amang'ana ng'a Yesu nere onkorete nkaba 
omogima. 16 As'ayio Abayahudi bagachaka komochanda Yesu, 
bakarigia komoita, ekiagera akora aya rituko ri'esabato. 17 Yesu 
akabairaneria, Tata one ngokorare emeremo nonya ngoika bono, 
nainche ngokorande emeremo. 18 Nabo ekiagera as'aya Abayahudi 
bakamenta korigia komoita, ekiagera atasareti esabato yoka, korende 
amo naya namorogete Nyasaye Tata oye, ogwekora koreng'ana buna 
Nyasaye. 19 Yesu akairaneria, akabatebia, Ekeene, ekeene, 
nabatebirie, Omwana takonyara gokora ring'ana ere bweka, tatiga 
riria amororire Tata agokora: naki onsi agokora ere ayio naio 
n'Omwana agokora, 20 Naki Tata amwanchire Omwana, 
okomworokia onsi ayagokora omonyene: nemeremo emenene kobua 
eyeiga namworokie erinde inwe monyare gokumia. 21 Naki buna 
Tata akobibokia ebitondo nakobia obogima, naboigo n'Omwana 
akobaa obogima abarigetie. 22 Ekiagera Tata tari komogambia 


omonto onde bwonsi, korende omoire Omwana okogamba gwonsi; 
23 erinde bonsi bamosike Omwana, buna bamosigete Tata. 
Oyotamosigeti Omwana tamosigeti Tata omotomete, 24 Ekeene, 
ekeene, nabatebirie, oyokoigwa ring'ana riane, nakomwancha ere 
oyontomete nare nobogima bwa kare nakare, gose tagoika as'ekina, 
korende oetire korwa as'amakweri goika as'obogima. 25 Ekeene, 
ekeene, nabatebirie, Ensa ngochere, nabono nere, ebitondo biraigwe 
eriogi ri'Omwana o Nyasaye; nabaria bakorigwa nababe moyo. 26 
Naki buna Tata are nobogima ime yaye omonyene; naboigo omoeire 
n'Omwana koba nobogima ime yaye omonyene: 27 akamoa okobua 
kw'ogokora ekina ekiagera ere n'Omwana-o-mwanyabanto. 28 
Timokumia as'aya: naki ensa ngochere, ekero abanto bonsi bare ase 
chimbera ime baraigwe eriogi riaye, 29 nabarabwo nabasoke; baria 
abare gokora amaya as'okobokigwa kw'obogima; nabaria abakorire 
amabe as'okobokigwa gw'ekina. 30 Inche omonyene tinkonyara 
gokora kende gionsi: buna nkoigwa, nabo nkogamba: nekina kiane 
iga kere boronge; ekiagera tindi koborigia obwanchani bwane, 
korende nobwanchani bwaye Tata oyontomete. 31 Inche kondetebe 
omonyene, ogoteba kwane tari okw'ekeene. 32 Nare oyonde 
oyokombera kirori; nainche namanyire ng'a oborori bwaye agonteba 
nobw'ekeene, 33 Inwe mwatomete abanto ase Yohana, noborori 
bwaye nekeene. 34 Korende inche tindi konyora oborori korwa 
as'abanto: korende iga ngokwana aya erinde inwe mokonyeke. 35 Ere 
igarenge etaya egwoka nakomoreka: nainwe mwanchire 
koyosasokera omobaso oye ekero egeke. 36 Korende oborori nde 
naborobwo nobonene, kobua boria bwa Yohana: naki emeremo eria 
naetwe na Tata inyekore, emeremo eyio eyio nayekorire, yambereire 
kirori ng'a Tata nere ontomete. 37 Nere Tata ontomete obaire kirori 
asende. Eriogi riaye timwanya korigwa kero kende gionsi, gose 
ekieni kiaye timorakerora; 38 naende ring'ana riaye timori narirorio 
ime yaino: naki inwe timwancheti ere oyotomirwe nere. 39 Iga 
mokorigiarigia mono amariko, ekiagera mokagete ng'a inwe more 
nobogima bwa kare nakare ime yaye, nayio naro are kirori asende; 40 
ko mwangire gocha asende, monyare koba nobogima. 41 Tindi 


konyora obonene as'abanto. 42 Korende nabsmanyire inwe ng'a 
timori nobwanchani bwa Nyasaye ime yaino. 43 Inche nachire 
as'erieta ria Tata one nainwe timori konyancha: oyonde karache 
as'eiieta riaye omonyene, namomwanche oyio. 44 Naki moranyare 
gwancha inwe abamokoenana obonene inwe as'inwe, nobonene boria 
bokorua ase Nyasaye ore bweka timori koborigia? 45 Timokaga ng'a 
inche nimbasoere ase Tata: nare oyokobasoera, nere Musa, 
oyomosemeretie inwe. 46 Naki onye mwamwanchete Musa, anga 
mwanyancha inche; ekiagera nere origete amang'ana ane. 47 Korende 
motayancheti amariko aye, naki morayanche amang'ana ane? 


Yohana 6 


1 Nyuma as'aya Yesu akagenda ng'umbu y'enyancha ya Galili, nero 
enyancha ya Tiberia; 2 Omoganda omonene okamotunyana, ekiagera 
baroche ebikone abakorerete abarwaire. 3 Yesu akarina egetunwa, 
agaikaransa agwo amo naborokigwa baye. 4 Naende epasaka, rituko 
rinene ri'Abayahudi, yarenge ang'e. 5 Nabo Yesu agachia koramokia 
amaiso aye, akarora omoganda omonene ogocha asare, akamotebia 
Filipo, Ng'ai tokogora emegati, aba banyare koria? 6 Iga aborete aya 
erinde amoteme: naki amanyete omonyene ekiarakore. 7 Filipo 
akamoiraneria, Emegati ye chidinari chimia ibere tekobaisana, 
ker'oyomo anyore omoke bwoka. 8 Oyomo bw'aborokigwa baye, 
Anderea, momura omwabo Simon Petero, akamotebia, 9 Naraa 
omosae, oyore nemegati etano y'engano ne chinswe ibere: korende 
ebi inki as'abanto abange buna iga? 10 Yesu akabora, baikaransie 
abanto. Mbwarenge aroro obonyansi obonge aase aria. Nabo 
abasacha bagaikaransa, omobaro obo chilifu isano. 11 Yesu 
akayebogoria emegati; gasesenirie, akabagabera abaikaransete: 
naboigo nachiria chinswe koreng'ana buna barigetie. 12 Kobachia 
koigota, akabatebia aborokigwa baye, Sangereria ebisamunye 
biatigaire, 'gento tigesira. 13 Nabo bakabisangereria, bagaichoria 
ebitonga ikomi nabibere as'ebisamunye bi'emegati etano y'engano, 
ebiatigarete as'abwo bariete. 14 Ekero abanto baria, bachia korora 


egekone akorete Yesu, bakabora, oyo ekeene nomobani oria ochire 
as'ense. 15 Nabo Yesu, akamanya ng'a mbarigetie gocha komoira 
erinde bamokore omoruoti, akerusanania, akagenda naende 
egetunwa, ere bweka. 16 Egachia koba mogoroba, aborokigwa baye 
bagatirimboka gochia 'nyancha; 17 bakarina obwato ime bagachaka 
kwamboka enyancha kogenda Kaperinaum. Naende omosunte konya 
obaire, na konya Yesu tarabachichera. 18 Enyancha egachaka 
koimoka, as'engecho y'embeo enyinge yagusete. 19 Nabo 
kabang'usire obwato chimaili isato gose inye, bakamorora Yesu 
okogenda igoro as'enyancha, ogoika ang'e as'obwato: bakairoka. 20 
Akabatebia, Ninche, timoiroka. 21 Bagancha komosoyia obwato ime: 
erio kegima obwato bogaika ense barenge kogenda. 22 Inkio yaye 
omoganda oteneine ng'umbu y'enyancha bakarora ng'a obwato bonde 
tibwarenge aroro, tatiga boria obomo basoete aborokigwa baye, 
naende ng'a Yesu tasoete as'obwato boria amo naborokigwa baye 
korende naborokigwa baye bagendete boka. 23 (Korende amato ande 
agacha korwa Tiberia ang'e naas'aria bariete emegati ekero Omonene 
asesenetie): 24 ekero omoganda ochia korora ng'a Yesu tari aroro, 
nonya naborokigwa baye, barabwo abanyene bagasoa amato ime, 
bakagenda Kaperinaum bakomorigia Yesu. 25 Goika bagachia 
komorora ng'umbu as'enyancha, bakamotebia, Rabii, indi gwachete 
aa? 26 Yesu akabairaneria, akabatebia, Ekeene, ekeene, nabatebirie, 
Iga mokondigia, tari ekiagera mwaroche ebikone, korende ekiagera 
mwariete eria emegati, mokaigota. 27 Timoyekorera endagera 
eyegosareka, korende endagera ekobao goika obogima bwa kare 
nakare, Omwana-o-mwanyabanto aranyare kobaa: naki oyo nere 
obegetwe ekemanyererio na Tata, engecho yaye, Nyasaye. 28 Nabo 
bakamotebia, Ninki togokora tonyare koyekora emeremo ya 
Nyasaye? 29 Yesu akairaneria, akabatebia, Eye nero emeremo ya 
Nyasaye, momwanche ere oyotomirwe nere. 30 Bakamotebia, 
Mbikone ki gwakorire erinde torore twanche? 'Meremo ki ogokora? 
31 Abatata baito mbariete manna as'eroro ime; buna yarigetwe, 
Nabaete omogati korwa igoro barie. 32 Yesu akabatebia, Ekeene, 
ekeene, nabatebirie, Tari Musa obaete omogati oria oruete igoro; 


korende n'Tata one okobaa omogati bw'ekeene okorua igoro. 33 Naki 
omogati o Nyasaye noria ogoika korwa igoro, nakoyea ense obogima. 
34 Nabo, bakamotebia, Omonene, amatuko onsi otoe omogati oyio. 
35 Yesu akabatebia, Inche nomogati bw'obogima: ere oyogocha 
asende takoigwa enchara naende, nere oyoranyanche takoigwa 
erang'o nonya ng'ake. 36 Korende nabatebirie ng'a mwandorire ko 
timonyancheti. 37 Bonsi Omonene akong'a nabache asende; nere 
oyogocha asende tinkomotuguta isiko nonya ng'ake. 38 Naki 
ting'igeti korwa igoro erinde nkore obwanchani bwane, korende 
obwanchani bwaye oyontomete. 39 Naende obwanchani bwaye Tata 
oyontomete nabw'obo, ng'a ase bonsi ang'eire tinsiria egento nonya 
nekemo, korende mbabokie ase rituko ri'omoerio. 40 Nobwanchani 
bwaye oyontomete nabw'obo, ng'a ker'oyokomorigereria Omwana 
nakomwancha, nabe nobogima bwa kare nakare; ninche nimobokie 
ase rituko ri'omoerio. 41 Abayahudi bakamwemurunganeria, 
as'engecho atebete, Inche nomogati oigete korwa igoro. 42 Bakabora, 
Oyo tari Yesu, omwana o Yusufu, ntobamanyete ise na ng'ina? Naki 
akobora oyo, Naikire korwa igoro? 43 Yesu akairaneria, akabatebia, 
Timwemurungania inwe as'inwe. 44 Omonto onde tari oranyare 
gocha asende, atang'usiri na Tata oyontomete: nainche nimobokie ase 
rituko ri'omoerio. 45 Nerikire as'ababani, Na bonsi naborokererigwe 
na Nyasaye. Kera oyokoigwa nakweorokereria ase Tata, igagocha 
asende. 46 Tari ng'a omonto omororire Tata, tatiga ere orure ase 
Nyasaye, oyio nere omororire Tata. 47 Ekeene, ekeene, nabatebirie, 
Ere oyoranyanche inche nare nobogima bwa kare nakare. 48 Inche 
nomogati bw'obogima. 49 Abaiso baino mbariete manna eroro ime, 
naende bagakwa. 50 Oyo nomogati oikire korwa igoro, erinde 
omonto orayorie, tagokwa. 51 Inche nomogati bw'obogima oigete 
korwa igoro: omonto kararie omogati oyio, nabe moyo goika kare 
nakare: nomogati ndarue inche nomobere one, as'engecho y'obogima 
bw'ense. 52 Erio Abayahudi bakaamererania barabwo ase barabwo, 
bakabora, Naki omonto oyo aranyare gotoa intwe omobere oye 
toyorie? 53 Yesu akabatebia, Ekeene, ekeene, nabatebirie, 
Motayorieti omobere oye Omwana-o-mwanyabanto na koyanywa 


amanyinga aye, timori nobogima ime yaino. 54 Oyokoyoria omobere 
one nakoyanywa amanyinga ane nare nobogima bwa kare nakare: 
nainche nimobokie rituko ri'omoerio. 55 Naki omobere one 
nendagera y'ekeene, namanyinga ane nekenyugwa ki'ekeene, 56 
oyokoyoria omobere one nakoyanywa amanyinga ane igagoikaransa 
ime asende, nainche ime yaye. 57 Buna Tata are moyo antomete, 
nainche inde moyo as'engecho ya Tata; koreng'ana ere oyorandie, 
nabe moyo as'engecho yane. 58 Oyio nomogati oikire kojwa igoro: 
tari buna abaiso baino bariete manna, bagakwa: oyorarie omogati 
oyio nabe moyo kare nakare. 59 Amang'ana aya iga ayakwanete 
esunagogi, kare kworokereria aria Kaperinaum. 60 Nabo abanto 
abange as'aborokigwa baye bagachia koigwa aya, bakabora, Ring'ana 
eri nerikong'u; ing'o oranyare korigwa? 61 Ko Yesu akamanya 
as'omoyo oye ng'a aborokigwa baye bariemurunganeirie ring'ana eri, 
akabatebia, Ring'ana eri ndiabagochirie? 62 Naki erabe rende, 
komoramorore Omwana-o-mwanyabanto okorina aria aas'arenge 
ritang'ani? 63 Omoika noro okobeka obogima; omobere togwenereti 
gento: amang'ana nabatebirie nomoika, naende nobogima. 64 
Korende mbare abande as'egati yaino batancheti. Naki Yesu 
amanyete korwa omochakano mbarabi abatancheti naende ning'o 
oranyare komorua. 65 Akabora, As'engecho eye nabatebirie, ng'a 
omonto onde tari oranyare gocha asende, tatiga oeirwe na Tata one. 
66 As'engecho y'aya abange as'aborokigwa baye bakairana nyuma, 
tibamotunya naende. 67 Erio Yesu akabatebia ikomi nababere, 
Nainwe morigetie kogenda? 68 Simon Petero akamoiraneria, 
Omonene! togende ase ng'o? Aye nore namang'ana obogima bwa 
kare nakare. 69 Naintwe twanchire, naende twamanyire ng'a aye naye 
Omochenu o Nyasaye. 70 Yesu akabairaneria, Inee! timbachoreti 
inwe ikomi nababere, noyomo oino nekerecha? 71 Iga amotebete 
Yudas, omwana o Simon Omoisikariota, ekiagera oyo nere oranyare 
komorua: nere noyomo bw'ikomi nababere. 


Yohana 7 


1 Nyuma as'aya Yesu akaba ogotara ase Galili: naki tarigetie gotara 
ase Boyahudi, ekiagera Abayahudi iga barenge korigia komoita. 2 
Naende rituko rinene ri'Abayahudi, rituko rinene ri'ebigutu, iga 
riarenge ang'e, 3 Abamwabo bakamotebia, Imoka korwa aiga ogende 
Boyahudi, aborokigwa bao nabarabwo banyare koyerora emeremo 
yao eyogokora. 4 Naki omonto onde tari ogokora ring'ana bobisi, 
naende ere omonyene narigetie komanyekana. Kogokora aya, eorokie 
as'ense. 5 Naki nonya nabamwabo tibamwanchete. 6 Yesu 
akabatebia, Tikeraika ekero kiane; korende ekero kiaino botambe 
nkere ang'e. 7 Ense tekonyara kobagecha inwe; korende iga 
ekongecha inche, ekiagera inche nkoyeteba ng'a emeremo yaye 
nemebe. 8 Tira inwe mogende ase rituko rinene: inche tingotira 
kogenda ase rituko eri; ekiagera ekero kiane tikeraika. 9 Agachia 
gokora kobatebia aya, agaikaransa ase Galili. 10 Goika ekero 
abamwabo bachia gotira, erio nere agatira kogenda ase rituko rinene, 
tari maiso marore korende ase bobisi. 11 Nabo Abayahudi 
bakamorigia ase rituko erio bakabora, Ng'ai are oyio? 12 Gokaba 
okwemurungania okonene as'emeganda as'engecho yaye: abande 
bakobora, Igare omonto omuya; nabande bakobora, Taibo, korende 
igagosiria emeganda. 13 Korende omonto tari omwatorete maiso 
marore ekiagera as'okobairoka Abayahudi. 14 Goika egachia koba 
gati gati ye rituko rinene Yesu agatira, agasoa hekalu ime 
akorokereria, 15 Abayahudi bakamokumia, bakabora, Naki amanyete 
obong'aini, nere tarasoma? 16 Yesu akabairaneria akabora, 
Okworokereria kwane tari okwane, korende nokwaye ere 
oyontomete. 17 Omonto karanche kobokora obwanchani bwaye, 
namanye amang'ana okworokereria oko, ng'a kwarure ase Nyasaye, 
gose ninche ngweteba omonyene. 18 Ere oyogwekwana bweka omo 
nyene iga akorigia obonene bwaye omonyene: korende ere 
oyokorigia obonene bwaye oyomotomete, oyio noyo bw'ekeene, 
nonya ime yaye tibori obobe. 19 Oyo obaete amachiko tari Musa? 
korende tari oyomo oino okorete amachiko? Naki mokorigia 
kong'ita? 20 Emeganda ekairaneria, ekabora, Nore nekerecha: ning'o 
okorigia gogoita? 21 Yesu akairaneria, akabatebia, Nakorete 


omoremo oyomo, nainwe mwensi mwakumirie. 22 Ekiagera as'aya 
Musa abaete okwaroka, (tari ng'a iga kwaruete ase Musa korende ase 
chisokoro chiaino); nainwe rituko ri'esabato iga mokomosara 
omonto. 23 Gaki onye omonto ogasarwa rituko ri'esabato, ogochika 
kwa Musa tigochagosareka; naki mokombea ekiagera namokora 
omonto koba omogima kegima rituko ri'esabato? 24 Timogamba 
ekina as'engecho y'ekieni, korende kora ekina kere kia boronge. 25 
Erio ensemo y'abanto ba Yerusalemu bakabora, Oyo tari ere 
bakorigia komoita? 26 Ani! iga agokwana maiso marore gose tibari 
komotebia ing'ana? Bori abanene bamanyire ng'a nere Kristo? 27 
Korende oyo twamanyire ase arure, korende Kristo karache, onde tari 
oramanye as'akorua. 28 Erio Yesu akaaka eriogi riaye ase hekalu, 
okworokereria, okobora, Inche mwamanyire, aase narure 
mwaamanyire: naende tinchicheti as'inche omonyene, tatiga ere 
oyontomete noyo bw'ekeene, motamomanyeti inwe. 29 Korende 
inche namomanyire; ekiagera narure asare, nere ontomire. 30 Gaki 
bakarigia komobwata: korende onde tari oramborete okoboko kwaye 
erinde amobwate ekiagera ensa yaye konya teraika. 31 Abanto 
abange as'emeganda bakamwancha; bakabora, Karachiche Kristo, 
inee! nakore ebikone ebinge mono kobua ebiga akorire oyo? 32 
Abafarisai bakayeigwa emeganda bakwemurungania as'engecho 
yaye; Abafarisai nabakuani abanene bagatoma abarendi erinde 
bamobwate. 33 Erio Yesu akabora, nkere ekero egeke inde amo 
nainwe, erio ningende asare ere oyontomete. 34 Namondigie korende 
timokonyora; naase inde inche, timokonyara gocha. 35 Nabo 
Abayahudi bagatchania barabwo ase barabwo, Oyo ng'ai aragende 
goika intwe titonionyora? Nagende as'Ogwatananeka kw'Abayunani 
nakoborokereria Abayunani? 36 Ing'ana ki erio akwana, Namondigie 
korende timokonyora, naase inde inche, inwe timokonyara gocha? 37 
Nase rituko ri'omoerio, rituko riria rinene, Yesu agatenena. agakwana 
neriogi, okobora, Omonto karabe nerang'o, tiga ache asende any we. 
38 Oyonyanchire inche buna amariko agoteba, chindoche chi'amache 
obogima namorue as'enda yaye. 39 Ring'ana eri igarikwanete 
as'engecho y'Omoika, ekiagera baria abamwanchire nabayonyore 


nyuma, naki Omoika Omochenu konya torarugwa; ekiagera Yesu 
konya taraimokererigwa igoro. 40 Nabo abanto abange as'omoganda 
bagachia koigwa amang'ana ayio, bakabora, Oyo ekeene nomobani 
oria. 41 Abande bakabora, Oyo nere Kristo. Korende abande 
bakabora, Inee, Kristo iga ararue Galili? 42 Okorika tikori goteba 
ng'a Kristo igagocha as'okoibora gwa Daudi, naende ase 
Bethilehemu, agachie karia aikaransete Daudi? 43 Eriogogasoa 
as'emeganda ogwatananeka as'engecho yaye. 44 Ensemo yabo 
bakarigia komobwata; korende omonto taramborete okoboko kwaye 
erinde amobwate, 45 Baria abarendi bakabachiera abakuani abanene 
n'Abafarisai; nabarabwo bakabatebia, Naki motamoreta? 46 Baria 
abarendi bakairaneria, Tarakwana omonto onde bwonsi buna oyo 
agokwana. 47 Erio Abafarisai bakabairaneria, Inee! inwe nainwe 
mwang'ainekire? 48 Ning'o as'abanene bamwanchire, gose 
as'Abafarisai? 49 Korende emesangerereko eyio etamanyete 
amachiko baragererigwe. 50 Nikodemo akabatebia (noria 
omochierete botuko, ekiagera noyomo obo), 51 Inee! ogochika 
gwaito nkonacherware omonto ekina gotoramoigwa ritang'ani 
nakomanya eki akora? 52 Bakairaneria, bakamotebia, Naye Galili 
kwarua? Rigia, orore ng'a korua Galili taorogete omobani. 53 
Bakagenda ker'omonto 'nyomba mwaye. 


Yohana 8 


1 Korende Yesu akagenda as'egetunwa kie Emezeituni. 2 Mambia 
chuni agasoa naende hekalu ime, abanto bonsi bakamogendera; nere 
agaikaransa akaborokereria. 3 Abariki n'Abafarisai bakareta 
omokungu obwatetwe as'ogotomana; kabamobekire gati gati, 4 
bakamotebia, Omworokia, omokungu oyo igabwatwa ogotomana, 
gagokora bo. 5 Nabo as'amachiko a Musa iga atochigete kobaaka 
amagena abanto buna abwo: gaki naki aye ogoteba? 6 Bagateba 
ring'ana eri bakomotema banyore enchera bakomosoera, Korende 
Yesu agekumba, akarika nekiara kiaye inse. 7 Nabarabwo bakamenta 
komoboria, akagororoka, akabatebia, Ere oyotari nebibe as'egati 


yaino abe oyo bwe ritang'ani komoruta rigena. 8 Agekumba naende, 
akarika, nekiara kiaye inse. 9 Nabarabwo, bagachia koigwa, 
bagasoerwa nebirengererio biabo, bagasoka oyomo oyomo 
bagachaka korwa as'abagaka goika as'ab'omoerio; agatigara Yesu 
bweka, noria omokungu oteneine gati gati. 10 Yesu akagororoka 
tamorora omonto tatiga oria omokungu, akamotebia, Omokungu, 
ng'ai bare baria abagosoeri bao? Onde tari ogokogambia? 11 
Akamotebia, Onde tari, Omonene. Yesu akamotebia, Ninche 
tingokogambia; Genda; korende tokora ebibe naende. 12 Yesu 
agakwana nabarabwo naende, akabora, Inche nomobaso bw'ense: 
oyogontunyana takogenda as'omosunte, korende nabe omobaso 
bw'obogima. 13 Erio Abafarisai bakamotebia, Aye igo kwebera kirori 
omonyene; noborori bwao tibori obw'ekeene. 14 Yesu akairaneria 
akabatebia, Nonya ngwekwana inche omonyene, oborori bwane 
nobw'ekeene, ekiagera namanyire ase narure, nase nkogenda; 
korende inwe timomanyeti ase narure gose ase ngochia. 15 Inwe iga 
mokogamba as'engecho y'omobere; inche tindi komogambia omonto. 
16 Naende ninsakogamba, okogamba kwane nokw'ekeene, naki tari 
inche bweka, korende inche na Tata oyontomete. 17 Naende 
as'amachiko aino iga arikire, ng'a oborori bw'abanto babere 
nobw'ekeene. 18 Inche ninche ngwekwana omonyene, nere Tata 
oyontomete igagoteba oborori asende. 19 Erio bakamotebia, Ng'ai are 
Iso? Yesu akairaneria, Inche timomanyeti, nonya Tata 
timomomanyeti, onye momanyete inche, anga mwamomanyire na 
Tata one. 20 Amang'ana aya igakwanete Yesu okworokereria ase 
hekalu, as'enyomba y'emonga: omonto tari omobwatete, ekiagera 
ensa yaye konya teraika. 21 Yesu akabatebia naende, Inche 
nkogendande, nainwe namondigie, namokwe as'ebibe biaino: aase 
nkogenda inche, inwe timokonyara gocha, 22 Abayahudi bakabora, 
Inee? igareite, ekiagera akobora, Aase nkogenda inche timekonyara 
gocha? 23 Akabatebia, Inwe naba inse; Inche noyo igoro: inwe nabe 
ense eye; Inche tindi oyo bw'ense eye, 24 As'ayio nabatebia ng'a 
namokwe as'ebibe biaino: naki motancheti ng'a inche nere, namokwe 
as'ebibe biaino. 25 Nabo bakamotebia, Naye ng'o? Yesu akabatebia, 


Ring'ana erio erio nakwanire nainwe korwa omochakano. 26 Ninde 
namang'ana amange ngokwana nakogamba as'engecho yaino: 
korende ere oyontomete noyo bw'ekeene; nainche aya naigure asare, 
naro ngokwana as'ense. 27 Tibainyora ekiagera abatorera Tata. 28 
Erio Yesu akabatebia, Ekero mwatiekire komoimokia Omwana-o- 
mwanyabanto, erio namomanye ng'a inche nere, naende ng'a tindi 
gokora ring'ana inche omonyene, korende buna Tata anyorokereretie, 
nabo ngokwana. 29 Nere oyontomete iga are amo nainche; Tata 
tantigeti inche bweka; naki inche ngokora amatuko onsi aya 
akomogwenera. 30 Kagokwana aya, abange bakamwancha. 31 Nabo 
Yesu akabatebia Abayahudi baria bamwegenete, Komoraikaranse ase 
ring'ana riane, erio more aborokigwa bane b'ekeene; 32 naende 
namomanye ekeene, nakerokio ekeene nakebasibore. 33 
Bakamoiraneria, Iga tore okoiborwa kw'Ibrahimu, na titoraba 
abasomba b'omonto kero kende gionsi; ko naki ogoteba, Ng'a 
namosiborwe? 34 Yesu akabairaneria, Ekeene ekeene; nabatebirie, 
ker'oyogokora ebibe, nomosomba bw'ebibe, 35 naende omosomba 
tari komenya 'nyomba botambe, korende omobiare iga akomenya 
amatuko onsi. 36 Gaki Omwana karabasibore namobe abasibore 
ekeene, ekeene. 37 Namanyire ng'a iga more okoiborwa kwa 
Ibrahimu; korende iga mokorigia kong'ita ekiagera ring'ana riane 
tiriri ime as'emioyo yaino. 38 Aya narorire ase Tata naro ngokwana: 
nainwe naboigo ayamwarorire as'iso oino, naro mogokora. 39 
Bakairaneria, bakamotebia, Tata oito nere Ibrahimu. Yesu 
akabatebia, Onye mwarenge abana ba Ibrahimu, anga mwakora 
emeremo yaye Ibrahimu. 40 Korende bono morigetie kong'ita, 
omonto oyobatebirie ekeene keria naigure ase Nyasaye; Ibrahimu 
takorete iga. 41 Inwe iga mokoyekora emeremo y'iso oino. 
Bakamotebia, Intwe titoiboiri as'ogosaria; iga tore na tata oyomo, 
nere Nyasaye. 42 Yesu akabatebia, Onye Nyasaye narenge iso oino, 
anga mwanyanchete inche: naki narure ase Nyasaye naende nachire; 
gose tinchicheti as'inche omonyene korende nere ontomire. 43 Naki 
motainyoreti amang'ana ane aya ngokwana? Nekiagera motakonyara 
korigwa ring'ana riane. 44 Inwe nab'iso oino saitani, nokorengereria 


kw'iso oino nakwo mwanchete gokora. Ere igarenge omoiti korwa 
omochakano, gose tatenenete as'ekeene, ekiagera ekeene tikeri ime 
yaye. Kagokwana oborimo, igagokwana ayare aya ye omonyene: 
naki are omonyaborimo, naise bw'obwo. 45 Nainche, ekiagera 
ngokwana ekeene, timori konyegena. 46 Ning'o oino ogonteba ng'a 
ninde nebibe? Kongokwana ekeene naki inwe motakonyegena? 47 
Oyore o Nyasaye iga akoyaigwa amang'ana a Nyasaye: as'ayio inwe 
timori koigwa, ekiagera inwe timori aba Nyasaye. 48 Abayahudi 
bakairaneria bakamotebia, Titori gokwana buya intwe: ng'a aye igore 
Omosamaria, naende nore nekerecha? 49 Yesu akairaneria, Inche 
tindi nekerecha; korende iga nasigete Tata one, nainwe timonsigeti. 
50 Nainche tindikoborigia obonene bwane: nare oyokorigia 
nakogamba. 51 Ekeene, ekeene, nabatebirie, Omonto kararibwate 
ring'ana riane, takorora amakweri nonya ng'ake. 52 Nabo Abayahudi 
bakamotebia, Bono twamanyire ng'a nore nekerecha. Ibrahimu okure, 
nababani; naye igogoteba, Omonto kararibwate ring'ana riane, 
takoigwa amakweri nonya ng'ake. 53 Aye nomonene kobua tata oito 
Ibrahimu, nere okure? Naende nababani bakure: naye bwekora obe 
ng'o? 54 Yesu akairaneria, Kondebake inche omonyene, obonene 
bwane tari gento: oyokombaka n'Tata one; mokobora inwe ng'a 
Nyasaye oino; 55 nainwe timomomanyeti; korende inche 
namomanyire; kondatebe ng'a timomanyeti nimbe omorimo buna 
inwe: korende namomanyire naende ring'ana riaye naribwatire. 56 
Ibrahimu iso oino igagogete anyare korirora rituko riane; akarora 
akagoka. 57 Abayahudi bakamotebia, Otaraba nemiaka emerongo 
etano, n'Ibrahimu kwamororire? 58 Yesu akabatebia, Ekeene, ekeene, 
nabatebirie, Ritang'ani Ibrahimu ataraba, Inche nao nare. 59 Erio 
bakabogoria amagena bamorute: korende Yesu akebisa agasoka 
korwa ase hekalu ime. 


Yohana 9 


1 Agachia goeta akamorora omonto, omouko korwa okoiborwa 
kwaye. 2 Aborokigwa baye bakamoboria, bakobora, Rabii, ning'o 


okorete ebibe, nomonto oyo, gose nabamoibori baye, goika 
akaiborwa omouko? 3 Yesu akairaneria, oyo takorete ebibe nonya 
nabamoibori baye; korende nemeremo ya Nyasaye eorokigwe asare. 
4 Nengwenerete inyekore emeremo yaye oyontomete ekero ore 
omobaso: obotuko ngochabore, atanyare omonto gokora emeremo. 5 
Ekero inde as'ense, inche nomobaso bw'ense. 6 Agachia gokora 
gokwana aya, agatwa amate inse, agakora etintira as'aria amate, 
akamoaka omouko amaiso as'etintira eria, 7 akamotebia, Genda 
bwesibie ase ritibo ria Siloam (ogoonchorwa kwaye, Oyotomirwe). 
Erio akagenda agesibia, akairana, okorora. 8 Nabo abagisangio baye, 
nabaria abamoroche kare ekero arenge omouko, bakabora, Inee! oyo 
tari ere oria orenge gosaba, oikaransete? 9 Abande bakabora, Nere: 
abande bakabora, Yaya, igagwekaine nere. Ere omonyene akabora, 
Ninche ere. 10 Nabo bakamotebia, Amaiso ao naki aramokigwa? 11 
Ere akairaneria, akabora, Omonto okorokwa Yesu okorete etintira, 
akang'aka amaiso ane, agantebia, Genda goika ritibo ria Siloam, 
bwesibie; nabo nkagenda ngesibia, nkanyora okorora. 12 
Bakamotebia, Ng'ai are oyio? Akabora, Timanyeti. 13 Bakamoira 
oria orenge omouko ritang'ani as'Abafarisai. 14 Bono iga riarenge 
rituko ri'esabato ekero Yesu akorete etintira nakomoramokia amaiso. 
15 Erio Abafarisai nabarabwo bakamoboria naende buna anyorete 
okorora. Akabatebia, Iga abeka etintira igoro as'amaiso ane, ngesibia, 
na bono narorire. 16 Erio abande b'Abafarisai bakabora, Omonto oyo 
taruete ase Nyasaye, ekiagera tayebwateti esabato. Abande bakabora, 
naki aranyare omonto omonyene ebibe gokora ebikone buna ebi? 
Gokaba ogwatananeka egati yabo. 17 Gaki bakamotebia oria omouko 
eria kabere, Aye naki okobora asare, ekiagera, akoramokia amaiso? 
Akabora, Igare omobani. 18 Erio Abayahudi tibancha amang'ana aye 
ng'a igarenge omouko, naende anyarete korora, goika bakabarangeria 
abamoibori baye oria onyorete okorora, 19 bakababoria, bakabora, 
Oyo nere omwana oino mogoteba ng'a iga aiboretwe omouko? Naki 
akora orora bono? 20 Abamoibori baye bakairaneria, bakabora, 
Twamanyire ng'a oyio nomwana oito, naende ng'a iga aiboretwe 
omouko: 21 korende buna arora bono, titomanyeti; gose ning'o 


omoramokia amaiso titomanyeti: ere nomonto omogima, moborie 
omonyene, nekwanere. 22 Abamoibori baye iga bakwanete 'aya 
as'okoiroka Abayahudi: naki Abayahudi konya babwatanire ng'a 
omonto oramoorokie ng'a nere Kristo, aserigwe korwa as'esunagogi. 
23 Nero engecho yagerete abamoibori baye bakabora, Ere nomonto 
omogima, moborie. 24 Erio eria kabere bakamorangeria omonto oria 
orenge omouko, bakamotebia, Moe Nyasaye obonene: intwe 
twamanyire ng'a omonto oyio nomonyene ebibe, 25 Erio oria 
akairaneria akabora, Onye ere nomonyene ebibe timanyeti: 
namanyire ring'ana erimo, inche iga narenge omouko, korende bono 
narorire. 26 Bakamotebia naende, Naki agokorerete? Naki 
akoramogetie amaiso? 27 Akabairaneria, natiekire kobatebia, ko 
timoigweti: naki morigetie koigwa eria kabere? Inwe nainwe 
morigetie koba aborokigwa baye? 28 Erio bakamorama, bakabora, 
Naye omworokigwa oye; korende intwe iga tore aborokigwa ba 
Musa. 29 Intwe twamanyire ng'a Nyasaye igare gokwana ase Musa: 
korende as'oyo titomanyeti as'arure. 30 Oria omonto akairaneria 
akabatebia, Ring'ana eri nerio ogokumia, ng'a inwe timomanyeti 
as'arure, nere ondamokirie amaiso. 31 Twamanyire ng'a Nyasaye tari 
kobaigwa abanyene ebibe: korende omonto karabe omosasimi 
Nyasaye, nagokora obwanchani bwaye, oyio nere akoigwa. 32 Korwa 
omochakano teraigugwa ng'a omonto oyaramokirie amaiso omouko 
oiboretwe engecho eye. 33 Onye oyo taruete ase Nyasaye, anga 
takonyara gokora gento. 34 Bakairaneria, bakamotebia, Aye iga 
kwaiboretwe as'ebibe bioka, naye ngotworokereriore intwe? 
Bakamosokia isiko. 35 Yesu akaigwa ng'a bamosokirie isiko; 
akamorora, akabora, Aye kwegenire Omwana o Nyasaye? 36 Nere 
akairaneria, akabora, Ning'o Omonene, nyare komwegena? 37 Yesu 
akamotebia, Kwamororire naende nere ogokwana naye nere oyio. 38 
Akabora, Nanchire Omonene; akamosasima. 39 Yesu akabora, Inche 
nachire ense eye as'ekina, erinde abatari korora barore; nabarabwo 
abakorora babe emeuko. 40 Ensemo y'Abafarisai abarenge amo nere 
bakaigwa aya, bakamotebia, Inee naintwe iga tore emeuko? 41 Yesu 
akabatebia, Onye mwarenge emeuko, anga timori nebibe: korende 


bono iga mogoteba, Nkororatore: gaki ebibe biaino biaikaransire. 
Yohana 10 


1 Ekeene, ekeene, nabatebirie, Oyotasoeti as'egesieri ki'obueri bwe 
ching'ondi, korende arinere aande, oyio nomoibi naende nomouri. 2 
Oyogosoa as'egesieri nomorisia bwe ching'ondi. 3 Omorendi iga 
akomoigorera oyo; neching'ondi iga chikomoigwa eriogi riaye: nere 
igagochirangeria ching'ondi chiaye as'amarieta abo, igagochiira isiko. 
4 Gagochirusia isiko ching'ondi echire echiaye, igagochitang'ana; 
neching'ondi iga chikomotunyana: naki chiarimanyire eriogi riaye. 5 
Omogeni tichikomotunyana nonya ng'ake, korende iga chiramotame; 
ekiagera tichirimanyeti eriogi ri'abageni. 6 Omoreng'anio oyo Yesu 
akabatebia; korende barabwo tibayamanyete amang'ana ayio 
abatebetie. 7 Erio Yesu akabatebia naende, Ekeene, ekeene, 
nabatebirie, Ninche egesieri gie ching'ondi. 8 Bonsi abantang'anerete 
nabaibi, nabauri: korende ching'ondi tichiabaigwete. 9 Ninche nde 
egesieri: omonto gagosoa as'inche, nakonyeke, nasoe, nasoke, 
nanyore oborisia, 10 Omoibi tagocha, tatiga aibe, anyenye, asarie; 
inche iga nachete babe nobogima, nababe naborobwo obonge. 11 
Inche ninche omorisia omuya: omorisia omuya igakobeka obogima 
bwaye as'engecho ye ching'ondi. 12 Omonto orikire, naende tari ere 
omorisia, ekiagera ching'ondi tichiri chiaye, gakoyerora esese 
y'orosana egocha, ochitiga ching'ondi, otama: nesese y'orosana 
yachisakora, na gochiserebania. 13 Ere igagotama ekiagera nomonto 
orikire, gose tarengerereti amang'ana e ching'ondi. 14 Inche ninche 
omorisia omuya; nechire chiane nachimanyire, nechire chiane 
chiamanyire, 15 buna Tata amanyete, nainche namomanyire Tata; 
nobogima bwane nabobekire as'engecho ye ching'ondi. 16 Naende 
ching'ondi chinde mbwate, chitari chie riicho eri; nachirochio nabo 
engwenerete gochireta, neriogi riane nachirigwe; nachibe riicho 
erimo nomorisia oyomo. 17 As'ayio Tata nanyanchete, ekiagera 
nabekire obogima bwane, erinde inyare kobobogoria naende. 18 Tari 
omonto okonduseria, korende ninche nabobekire omonyene. Ninde 


nokobua kobobeka naende ninde nokobua kobobogoria naende. 
Ogochika oko iga nakonyorire ase Tata one, 19 Erio gokaba naende 
ogwatananeka as'Abayahudi, as'engecho y'amang'ana aya. 20 Abange 
babo bakabora, Nare nekerecha, naende nebarimo; naseki 
mokomoigwa? 21 Abande bakabora, Amang'ana aya tari ay'omento 
omonyene ekerecha. Inee! ekerecha nakenyare koyaramokia amaiso 
emeuko? 22 Ndiarenge rituko rinene ri'ogosibigwa aria Yerusalemu; 
nekero ki'obokendu. 23 Na Yesu igarenge gotara hekalu ime, as'egora 
ya Sulemani. 24 Erio Abayahudi bakamoetanana, bakamotebia, 
Ngoika ririri oratoichanerie emioyo yaito? Onye naye Kristo, totebie 
maiso marore. 25 Yesu akabairaneria, Nabatebirie, nainwe timori 
gwancha: emeremo eye ngokora as'erieta ria Tata one, nero ekombera 
kirori. 26 Korende inwe timori gwancha ekiagera timori ase 
ching'ondi chiane. 27 ching'ondi chiane iga chikorigwa eriogi riane, 
nainche nachimanyire, nachirochio iga chigontunya: 28 nainche 
nachieire obogima bwa kare nakare; na chirochio tichigosira nonya 
ng'ake, nonya nomonto tagochitaboria korwa as'okoboko kwane. 29 
Tata one oching'eire nomonene kobua bonsi; nonde takonyara 
gochitaboria korwa as'okoboko kwa Tata. 30 Inche na Tata nobomo. 
31 Erio Abayahudi bagachora amagena naende, erinde bamoake. 32 
Yesu akabairaneria, Emeremo emiya emenge naborokirie eruete ase 
Tata; as'emeremo eyio nereri mokong'akera amagena? 33 Abayahudi 
bakamoiraneria bakabora, As'emeremo emiya titogokoakera 
amagena, korende nas'okorama; ekiagera aye, ore omonto, ogwekora 
omonyene ng'a naye Nyasaye. 34 Yesu akabairaneria, Tarikiri 
as'amachiko aino, ng'a inche natebete, Inwe iga more chinyasaye? 35 
Onye obarogete baria chinyasaye abacheretwe nering'ana ria Nyasaye 
(namariko takonyara gosareka), 36 Inee! iga mogoteba asare, ere Tata 
asibetie akamotoma as'ense, Nkoramare: ekiagera nateba, Inche 
n'Omwana o Nyasaye? 37 Onye tindi koyekora emeremo ya Tata one 
timonyancha. 38 Korende kondayekore, nonya timonyancheti inche, 
yianche eria emeremo; monyare komanya nagwancha ng'a Tata igare 
ime yane, nainche ime ase Tata, 39 Bakarigia eria kabere 
komobwata: akarua as'amaboko abo. 40 Akagenda naende ng'umbu 


ya Yorodan goika aas'aria Yohana are kobatisera ritang'ani; 
agaikaransa agwo. 41 Abanto abange bakamochiera, bakabora, 
Yohana takorete egekone kende gionsi: korende onsi ayatebete 
Yohana as'omonto oyo igare ay'ekeene, 42 Abange bakamwancha 
agwo. 


Yohana 11 


1 Nabo omonto gete narenge omorwaire, erieta riaye Lazaro o 
Bethania, omonto bw'omochie o Mariamu na Maritha mosubati 
omwabo. 2 Nere Mariamu oria omoagete Omonene amaguta, 
nakamotinyia amagoro aye as'etukia yaye, naki momura omwabo 
Lazaro igarenge omorwaire. 3 Nabo baria basubati bamwabo 
bagatoma omotomwa asare, bakobora, Omonene, ere oyobwanchete 
orwarire. 4 Yesu agachia koigwa, akabora, Oborwaire obwo tari 
obw'amakweri, korende nas'obonene bwaye Nyasaye, erinde 
Omwana o Nyasaye abakwe as'obwo. 5 Nere Yesu igamwanchete 
Maritha, na mosubati omwabo, na Lazaro. 6 Erio agachia koigwa 
ng'a nomorwaire, agaikaransa amatuko abere aas'aria arenge. 7 Erio 
nyuma as'aya akabatebia aborokigwa baye, Togende Boyahudi 
naende. 8 Baria aborokigwa bakamotebia, Rabii, moisonde 
Abayahudi iga barenge korigia gokoaka amagena: naye nkogendore 
aroro naende? 9 Yesu akairaneria, chinsa chi'omobaso tichiri ikomi 
naibere? Omonto karagende 'mobaso tari kogochwa, ekiagera 
ayoroche omobaso bw'ense eye. 10 Korende omonto karagende 
botuko, igakogochwa, ekiagera omobaso tori ime yaye. 11 
Akayakwana aya: erio nyuma as'aya akabatebia, Lazaro omosani oito 
orarire; korende nkogendande inyare komotura. 12 Baria aborokigwa 
baye bakamotebia, Omonene, onye orarire nagwene. 13 Korende 
Yesu igakwanete amang'ana amakweri aye: nabarabwo bagakaga ng'a 
iga agokwana amang'ana okorara chitoro. 14 Erio agwo Yesu 
akabatebia maiso marore, Lazaro okure. 15 Nainche nagokire 
as'engecho yaino ekiagera ntarenge aroro, erinde monyare gwancha; 
korende togende asare, 16 Nabo Thomas, okorokwa Didumo 


akabatebia aborokigwa bamwabo, Togende naintwe, tokwe amo nere. 
17 Erio agachia goika Yesu, akamonyora otiekire koba embera 
amatuko ane. 18 Bethania iga yarenge ang'e na Yerusalemu, 
orogendo rwe chimaili ibere; 19 nabanto abange as'Abayahudi 
bagacha ase Maritha na Mariamu, erinde babaremie as'engecho 
y'oyomwabo. 20 Nabo Maritha agachia koigwa ng'a Yesu ochire, 
akagenda komorotota: korende Mariamu igaikaransete nyomba ime. 
21 Erio Maritha akamotebia Yesu, Omonene onye naa kwarenge, 
momura ominto anga takwete. 22 Korende nonya mbono namanyire, 
ng'a kende gionsi oramosabe Nyasaye, Nyasaye nakoe. 23 Yesu 
akamotebia, Oyomino naboke naende. 24 Maritha akamotebia, 
Namanyire ng'a naboke as'okobokigwa kwe rituko ri'omoerio. 25 
Yesu akamotebia, Inche nokobokigwa nobogima: oyonyanchire 
inche, nonya ogokwa, nanyare koba moyo. 26 Naendeker'oyore moyo 
nakonyancha inche tagokwa nonya ng'ake. Inee! gwanchire aya? 27 
Akamotebia, Ee, Omonene: Inche nanchire ng'a aye naye Kristo, 
Omwana o Nyasaye, oria ogocha ense. 28 Naende gakwanire aya, 
akagenda, akamorangeria mosubati omwabo, Mariamu, bobisi, 
akabora, Omworokia ochire, ngokorangeriare. 29 Nere agachia 
koigwa, akaimoka bwango, akamochiera. 30 (Na Yesu konya taraika 
omochie ime, korende igarenge aria aria aase riaumeranete na 
Maritha.) 31 Erio baria Abayahudi barenge amo nere nyomba ime, 
abakomoremia, bagachia komorora Mariamu buna aimoka bwango 
nagosoka, bakamotunyana, bagakaga ng'a igakogenda oboina erinde 
arere aroro. 32 Erio Mariamu, agachia goika aria aas'arenge Yesu, 
akamorora, akagwa as'amagoro aye, akamotebia, Omonene, onye naa 
kwarenge, anga oyominto takwete. 33 Erio Yesu agachia komorora 
okorera, nabaria Abayahudi bachete amo nere bakorera, agasogwa 
nobororo as'omoyo oye, agaichana. 34 Akabora, ng'ai mwamobekire? 
Bakamotebia, Omonene, nchuo orore. 35 Yesu akaiyeria amariga. 36 
Erio Abayahudi bakabora, Rora buna amwanchete! 37 Korende 
abande bakabora, Inee! oyoyaramogetie amaiso oria omouko, 
tanyarete komogwenia oyo takwa? 38 Nabo Yesu oichanete naende 
as'omoyo oye, agaika oboina. Naborobwo iga bwarenge rikuruma, 


naende rigena ndiabegetwe igoro yaye. 39 Yesu akabora, Ritigerie 
rigena. Maritha, mosubati omwabo, oria okwete, akamotebia, 
Omonene, otiokire bono: naki obaire egetondo amatuko ane. 40 Yesu 
akamotebia, Tingotebeti ng'a koranche noborore obonene bwa 
Nyasaye? 41 Nabo bakarirusia riria rigena. Yesu akaramokia amaiso 
aye igoro, akabora, Tata, nakoiraneirie ng'a mbuya mono ekiagera 
okong'igwa. 42 Nainche namanyete ng'a iga okong'igwa amatuko 
onsi: korende as'engecho y'omoganda oyo oetanaine, ngakwana aya, 
banyare gwancha ng'a naye gwantomete. 43 Erio gakwanire iga, 
akaaka eriogi rinene, Lazaro, soka isiko. 44 Agasoka oria okwete, 
oboirie egetambaa amagoro namaboko; obosio bwaye boboirie 
egetambaa. Yesu akabatebia, Mosansore, momotige agende. 45 Nabo 
abange as'Abayahudi abachete ase Mariamu nakoyarora ayakorete 
Yesu, bakamwancha. 46 Korende abande babo bakagenda 
as'Abafarisai, bakabatebia ayakora Yesu. 47 Abakuani abanene 
n'Abafarisai bagasangerereka ritongo, bakabora, Ninki togokora, naki 
omonto oyo agokora ebikone ebinge. 48 Gatoramotige iga, abanto 
bonsi nabamwanche; n'Abarumi nabache, nabarusie aase aito 
negesaku giaito. 49 Omonto oyomo asebare, Kaifa, oyorenge 
omokuani omonene omwaka oria, akabatebia, Inwe timomanyeti 
kende gionsi. 50 Gose timorengerereti ng'a negwenerete omonto 
oyomo akwe as'engecho y'abanto aba, ng'a egesaku tigesira ekegima. 
51 Naende eri takwanete as'omoyo oye omonyene, korende ekiagera 
arenge omokuani omonene omwaka oria, akabana ng'a Yesu nakwe 
as'engecho y'egesaku keria; 52 gose tari as'engecho y'egesaku keria 
gioka, korende amo naya abasangererie abana ba Nyasaye 
abatananekire babe abamo. 53 Nabo korwa rituko riria bagakora 
ekina banyare komoita. 54 Yesu tatarete naende ase maiso marore 
as'egati y'Abayahudi, korende akarua aria akagenda aase ang'e 
neroro, goika omochie okorokwa Efuraim; agaikaransa aroro amo 
naborokigwa baye. 55 Naende epasaka y'Abayahudi iga yarenge 
ang'e: abange bagatira korwa chinse chionsi kogenda Yerusalemu 
ritang'ani as'epasaka, erinde besibie. 56 Nabo bakamorigia Yesu, 
bagatebania barabwo ase barabwo, bagotenena ase hekalu, Naki 


moroche? Tagocha nonya ng'ake ase rituko eri? 57 Bono abakuani 
n'Abafarisai bakarua ogochika ng'a omonto karamomanye aas'are, 
arete amang'ana, banyare komobwata. 


Yohana 12 


1 Nabo Yesu amatuko atano narimo ritang'ani ri'epasaka agaika 
Bethania, agwo aas'arenge Lazaro, oria okwete obogetigwe nere. 2 
Bakamokorera endagera aria: Maritha akamokorera; korende Lazaro 
igarenge oyomo ase baria baikaransete as'endagera amo nere. 3 Erio 
Mariamu akabogoria ekerengo kī'eratili eyemo y'amanukato, aye 
rigori rinene, akamoaka Yesu amagoro, akayatinyia amagoro aye 
netukia yaye: enyomba egaichora rimisu ri 'amaguta aria. 4 Korende 
Yudas Omoisikariota omwana o Simon, oyomo bw'aborokigwa baye, 
oyoramorue, akabora, 5 Naki amaguta aya atagorua chidinari chimia 
isato, nakoegwa abataka? 6 Iga akwanete aya, tari ng'a igarengereria 
abataka; korende nekiagera arenge omoibi, naende obwate esanduku 
ye chishilingi, nagochirusia echiabekire aroro. 7 Erio Yesu agateba, 
Motige agache aya ase rituko ri'ogotindekwa kwane, 8 Naki abataka 
more nabarabwo amatuko onsi amo nainwe; korende timori nainche 
amatuko onsi, 9 Nabo omoganda omonene bw'Abayahudi bakamanya 
ng'a ere nao are aria: bagacha, tari as'engecho yaye Yesu yoka, 
korende bamorore Lazaro, ekiagera amobogetie korwa as'ogokwa: 10 
Abakuani abanene bagakora ekina bamoite Lazaro nere; 11 naki 
as'engecho yaye abange b'Abayahudi bakagenda, bakamwancha 
Yesu. 12 Rituko ria kabere abanto abange abaricherete rituko rinene, 
kobachia koigwa ng'a Yesu ngochare Yerusalemu, 13 bakabogoria 
chinsagia chi'amakendo bagasoka isiko kogenda komorotota, bakaaka 
eriogi, Hosana: Osesenigwe oyochire as'erieta ri'Omonene, omoruoti 
o Isiraeli. 14 Yesu akanyora emori y'etigeri akayerina; buna 
yarigetwe, 15 Toiroka, enyaroka ya Zayoni: rigereria, Omoruoti 00 
ochichire igaikaransete igoro as'emori y'etigere. 16 Amang'ana aya 
aborokigwa baye tibainyora agwo ritang'ani; korende Yesu agachia 
kobakwa, erio bakainyora ng'a narikeire aya naende ng'a 


mbamokorerete aya. 17 Nabo bakamoorokia omoganda abarenge 
amo nere ekero amorangeretie Lazaro korwa as'oboina ime 
nakomobokia. 18 As'engecho eyio omoganda okagenda komorotota, 
naki baigure ng'a okorire egekone eke. 19 Erio Abafarisai 
bagatebania barabwo ase barabwo, Mwarorire ng'a timokonyara 
gokora gento; ense yagendire komotunyana ere. 20 Naende mbarenge 
Abayunani batai bake ase barabwo abanto abatirete kogenda 
gosasima as'ekero kie rituko rinene; 21 barabwo abwo 
bakamogendera Filipo o Bethisaida o Galili, bakamoboria, bakobora, 
Omonene, ntorigetie komorora Yesu. 22 Filipo akagenda, akamotebia 
Anderea: erio Anderea na Filipo bakamotebia Yesu. 23 Yesu 
akairaneria, akabora, Ensa yaikire, abakwe Omwana-o- 
mwanyabanto. 24 Ekeene, ekeene, nabatebirie, Euyeke y'engano 
etagweti as'ense ekwe iga egoikaransa ero yoka; korende kerakwej 
iga ekwama okwama okonge. 25 Oyoranche obogima bwaye 
nabosirie; oyorabogeche obogima bwaye as'ense eye nabogache 
goika obogima bwa kare nakare. 26 Omonto karankorere, antunyane; 
inche asende, nao nomosomba one aranyare koba; naende omonto 
karankorere, Tata namosike. 27 Bono omoyo one oichanire; ninki 
ngokwana? Tata, onkonye nensa eye. Korende as'engecho y'ayio 
nayeikeire ensa eye. 28 Tata, oribake erieta riao, erio rigacha eriogi 
korwa igoro, rigoteba, Naribakire, nainche nandibake naende. 29 
Nabo abanto batenenete ang'e bakaigwa, bakabora, ng'a kwabaire 
okogukura: abande bakabora, Rilaika rigokwana nere. 30 Yesu 
akairaneria, akabora, Eriogi eri tiribeti as'engecho yane, korende 
as'engecho yaino. 31 Bono ekina gi'ense eye nkere: bono omonene 
bw'ense eye natugutwe isiko. 32 Nainche kondaimokererigwe igoro 
as'ense, nimbang'use bonsi asende. 33 Agakwana aya, erinde aorokie 
amakweri ki aranyare gokwa. 34 Erio omoganda okameiraneria, 
Twaigure as'amachiko ng'a Kristo iga akobao goika kare nakare: naye 
naki okobora ng'a nemogwenerete Omwana-o-mwanyabanto 
aimokererigwe igoro? Oyo Omwana-o-mwanyabanto nere ng'o? 35 
Yesu akabatebia, Omobaso igore amo nainwe ekero egeke. Genda 
ekero more noria omobaso, omusunte tocha kobabua: nere 


oyokogenda omosunte ime tamanyeti aas'akogenda. 36 Ekero more 
nomobaso, yuanche omobaso, monyare koba abana b'omobaso. Ayio 
akwanete Yesu, akagenda akebisa nabarabwo. 37 Nonya okorete 
ebikone ebinge as'amasio abo, tibamwanchete: 38 erinde 
riikeranigwe ring'ana riria ri'omobani Isaya aritebete, Omonene, 
ning'o oyanchire amang'ana aito? Naende okoboko kw'Omonene 
kwamanoirwe nang'o? 39 Naki as'engecho eye tibanyara gwancha, 
naki Isaya atebete naende, 40 Obaukoirie amaiso, okorire chinkoro 
chiabo chinkong'u; Tibacha korora as'amaiso abo nakomanya ase 
chinkoro chiabo, Beenchore, Mbagwenie. 41 Amang'ana ayio 
akwanete Isaya ekiagera akarora obonene bwaye; agatora amang'ana 
aye. 42 Korende nonya nabo as'abanene abange bakamwancha; 
korende ekiagera as'engecho y'Abafarisai tibaorogetie, tibacha 
korusigwa as'esunagogi: 43 naki mbabwanchete obonene bw'abanto 
kobua obonene bwa Nyasaye. 44 Yesu akaaka eriogi akabora, 
Oyonyanchire inche, tanyancheti inche, korende noyontomete. 45 
Nere oyondigereirie inche, omorigereirie ere oyontomete. 46 Inche 
nachire imbe omobaso as'ense, erinde ker'oyonyanchire, taikaransa 
omosunte ime. 47 Naende omonto karaigwe amang'ana ane, ko 
tayabwata, inche tinkomogambia: ekiagera tincheti kogambia ense, 
korende nyekonye ense. 48 Oyoranyange inche otancheti amang'ana 
ane, nare noyoramogambie: ring'ana riria nakwanete, nario riranyare 
komogambia rituko ri'omoerio. 49 Naki inche tinkwaneti ase inche 
bweka omonyene; korende nere ontomete, engecho yaye Tata, 
onchikire aya ngoteba naende ayst ngokwana. 50 Nainche namanyire 
ng'a ogochika kwaye nobogima bwa kare nakare: nabo aya ngokwana 
inche buna Tata antebetie, nabo ngokwana. 


Yohana 13 


1 Goika ritang'ani rie rituko rinene ri'epasaka, Yesu akamanya ng'a 
ensa yaye yaikire akorua as'ense eye kogenda ase Tata, akaba 
akabancha abanto baye as'ense, akabancha goika omoerio. 2 Ekero 
ki'endagera, Saitani gatiekire komobeka Yudas omwana o Simon 


Omoisikariota, omoyo bw'okomorua, 3 Yesu akamanya ng'a Tata 
omoeire bionsi amaboko aye, naende ng'a igaruete ase Nyasaye, 
naende nkogendare ase Nyasaye, 4 akaimoka korwa as'endagera, 
akabeka ensemo chianga chiaye; akabogoria egetambaa, akeboyia. 5 
Erio akabeka amache as'esani 3 agachaka kobasibia aborokigwa 
amagoro abo, nakoyatinyia na keria egetambaa keria eboeretie. 6 
Naboagaika ase Simon Petero. Oyo akamotebia, Omonene! Aye 
ngonsibiore amagoro ane? 7 Yesu akairaneria, akamotebia, 
Ayangokora inche, tokoyamanya bono; korende noyamanye nyuma. 
8 Petero akamotebia, Togonsibia amagoro ane nonya ng'ake. Yesu 
akamotebia, Ntagosibeti, tori nensemo amo nainche. 9 Simon Petero 
akamotebia, Omonene tari amagoro ane oka, korende nonya 
namaboko nomotwe one. 10 Yesu akamotebia, Oyotiekire gwesibia 
tari nokorigia tatiga ogwesibia amagoro, korende obaire omochenu 
omobere bwonsi; nainwe more abachenu, korende tai mwensi. 11 
Naki amomanyete oyogocha komorua, as'ayio agareba, Timori 
abachenu imwensi. 12 Nabo ochia gokora kobasibia amagoro abo, 
nagochibogoria chianga chiaye, nagoikaransa naende, akabatebia. 
Mwamanyire eki nabakorera? 13. Inwe iga mokondoka Omworokia, 
naende Omonene: naende inwe mbuya mokobora; naki naboigo inde. 
14 Nabo onye inche, inde Omonene naende Omworokia, nabasibirie 
amagoro aino, nebagwenerete inwe nainwe gosibania dmagoro. 15 
Naki nabaire ekiorokererio erinde ayio nabakorera inwe, nainwe 
moyakore. 16 Ekeene, ekeene, nabatebirie, Omosomba tari omonene 
kobua omonene oyej gose omotomwa tari omonene kobua ere 
oyomotomete. 17 Korhorayamanye ayio, more negesio 
komorayakore. 18 Tindi gokwana asemore imwensi: nabamanyire 
aba nachorire: erinde okorika konyare goikeranigwa, Oyokoria 
omogati amo nainche oimokereiri egetingiro kiaye igoro asende. 19 
Korwa bono nabatebirie ritang'ani ataraoroka, erinde gakooroka, 
monyare gwancha ng'a inche nere. 20 Ekeene, ekeene, nabatebirie, 
Ere oyokomwancha onde bwonsi oyo ngotoma, onyanchire inche; 
nere oyokonyancha inche omwanchire ere oyontomete. 21 Agachia 
gokora gokwana aya, Yesu agaichana as'omoyo oye, akaoiokia, 


agakwana, Ekeene, ekeene, nabatebirie, Oyomo oino nandue. 22 
Aborokigwa bakarigererania, bagasinywa komanya gose ning'o atora. 
23 Narenge aroro oyomo bw'aborokigwa baye, oyobweegegete Yesu 
egekuba kiaye, oyo Yesu anchete. 24 Nabo Simon Petero akamosima, 
akamoboria, Totebie ning'o atora? 25 Ere akamweegeka buna arenge 
as'egekuba kia Yesu, akamoboria Omonene ning'o? 26 Erio Yesu 
akairaneria, Nomonto oria ngotongereria egesamunye nakomoa. 
Akamotongereria egesamunye akamoa Yudas, omwana o Simon 
Omoisikariota. 27 Naende nyuma ase keria egesamunye Saitani 
akamosoa. Erio Yesu akamotebia, Ayogokora, yakore bwango. 28 
Tarenge omonto ase baria baikaransete as'emesa oyemanyete 
engecho yagera amotebia iga. 29 Naki abande, ekiagera Yudas are 
koyebogoria esanduku, bagakaga ng'a Yesu igakomotebia, Gora 
ebitorigetie ase rituko rinene; gose ng'a abae abataka egento. 30 Nabo 
oyo, kanyorire keria egesamunye, agasoka bwango: naende iga 
bwarenge botuko. 31 Erio oyio gasokire, Yesu akabora, Bono 
obakirwe Omwana-o-mwanyabanto, naende Nyasaye obakirwe ime 
yaye. 32 Na Nyasaye namobake ime yaye omonyene, nerio kegima 
namobake. 33 Abana abake, nkere ekero egeke inde amo nainwe. 
Namondigie: naende buna nabatebetie Abayahudi, Ng'a aase ngochia 
inche, inwe timokonyara gocha; bono nabatebirie nainwe. 34 
Ogochika okoyia nabaire, mwanchane; buna nabanchete inwe, 
nainwe mwanchane boigo. 35 Iga abanto bonsi nabamanye ng'a 
naborokigwa bane more, komorabe nobwanchani inwe as'inwe. 36 
Simon Petero akamotebia, Omonene, ng'ai okogenda? Yesu 
akamoiraneria, Aase ngochia, tokonyara gontunya, bono, korende 
nontunye nyuma. 37 Petero akamotebia, Omonene, naseki ntanyare 
gogotunyana bono? Nimbobeke obogima bwane as'engecho yao. 38 
Yesu akamoiraneria, Inee! obogima bwao nobobeke as'engecho 
yane? Ekeene, ekeene, nagotebirie, etuoni tekogweya goika 
gwankanire ara gatato. 


Yohana 14 


1 Timoichana emioyo yaino: mwanche ase Nyasaye mwanche 
n'asende. 2 As'enyomba ya Tata nere nobomenyo obonge; onye taibo, 
anga nabatebia; nkogendande kobaroseria aase. 3 Kondagende 
kobaroseria aase, ninchiche naende, nimbaroisie asende; erinde 
asende inche, nainwe mobeo. 4 Naende aase nkogenda inche, 
mwayemanyire enchera. 5 Thomas akamotebia, Omonene, 
titomanyeti aas'ogochia, naki torayemanye enchera? 6 Yesu 
akamotebia, Ninche inde enchera, naende ekeene, naende obogima: 
omonto onde tagocha ase Tata tatiga asende. 7 Onye mwamanyete 
inche, ang'a mwamomanyete naende Tata: korwa bono 
mwamomanyire, naende mwamororire. 8 Filipo akamotebia, 
Omonene, tworokie Tata, atoisane. 9 Yesu akamotebia, Nabaire amo 
nainwe amatuko aya onsi naye tomanyeti, Filipo? Oyondorire inche, 
omororire Tata; naki ogoteba aye, Tworokie Tata? 10 Tibwancheti 
ng'a inche igonde ime ase Tata, na Tata ime yane? Amang'ana 
nkobatebia inche, tindi gokwana inche bweka: korende Tata ore ime 
asende iga akoyekora emeremo yaye. 11 Inyancha ng'a inche igande 
ase Tata, naende Tata ime yane: gose nabo inyancha ekiagera 
as'emeremo emenyene. 12 Ekeene, ekeene, nabatebirie, 
Oyoranyanche inche, emeremo ngokora inche nere nayekore; nakore 
naende emenene kobua eye, ekiagera nkogendande ase Tata. 13 
Naende komorasabe kende gionsi as'erieta riane, ekio nangekore, 
Tata abakwe ime as'Omwana. 14 Komorasabe kende gionsi as'erieta 
riane, ekio nangekore, 15 Komoranyanche namoyabwate amachiko 
ane. 16 Naende inche nimosabe Tata, nere nabae Omokonyi onde, 
aikaranse nainwe goika kare nakare, 17 Omoika bw'ekeene; ense 
etanyare komwancha; naki tibamorochi, nonya nkomomanya korende 
inwe mwamomanyire; naki aikaransete asemore, nere nabe ime 
yaino. 18 Tinkobatiga inwe chintakana; ninchiche asemore. 19 Nkere 
ekero egeke ense etandore naende; korende inwe mwandorire, 
ekiagera inche moy'onde, nainwe namobe moyo. 20 Ase rituko riria 
namomanye, ng'a inche igande ime ase Tata, naende nainwe ime 
yane, nainche ime yaino. 21 Oyore namachiko ane, nakoyabwata, ere 
nere onyanchete: nere oyonyanchete nanchwe na Tata one, nainche, 


nimwanche, nakweorokia asare. 22 Yudas akamotebia (tari ere 
Omoisikariota), Omonene, naki yaba, ng'a origetie kweorokia 
asetore, gose tari as'ense? 23 Yesu akamoiraneria akamotebia, 
Omonto karanyanche, naribwate ring'ana riane; naende Tata one 
namwanche, naintwe natoche asare, natokore obomenyo bwaito 
asare. 24 Oyotanyancheti, tayabwateti amang'ana ane: naende 
ring'ana mwaigure tari eriane korende neriaye Tata ontomete. 25 Aya 
nabatebirie, kong'ikaransete asemore. 26 Korende Omokonyi Omoika 
Omochenu, oyo Tata aratome as'erieta riane, ere naborokererie onsi, 
naende kobainyoria onsi ayanabatebirie. 27 Omorembe nabatigeire: 
omorembe one nabaruereire: tari buna ense ekorua, nabaruereire. 
Timoichana emioyo yaino gose timoba nobwoba. 28 Mwaigure ng'a 
inche nabatebetie, Nkogendande, naende ngochande asemore. Onye 
mwanyanchete, anga mwagogete, ekiagera nkogendande ase Tata 
naki Tata nomonene kobua inche. 29 Na bono nabatebirie ritang'ani 
ataraba, erinde akoba mwanche. 30 Tingokwana nainwe amang'ana 
amange naende, naki omonene bw'ense ochire: korende tari nagento 
asende; 31 korende ense emanye ng'a nimwanchete Tata, naende 
buna Tata anchigete, nabo ngokora, Imoka, togende aria. 


Yohana 15 


1 Ninche inde omosabibu bw'ekeene, naende Tata one nomoroseria. 2 
Ker'orosagia ime asende rotameti, igakororusia: na ker'orokwama 
arosibia erinde romente kwama. 3 Inwe mwaikire koba abachenu 
as'engecho ye ring'ana nabatebia. 4 Ikaransa ime yane, nainche ime 
yaino. Buna orosagia rotanyare kwama rwoka oronyene, 
rotaikaranseti ime as'omosabibu; naboigo nainwe, motaikaranseti ime 
yane. 5 Inche nomosabibu; nainwe nechinsagia: Oyogoikaransa ime 
yane, nainche ime yaye oyio name mono: naki motari nainche 
timokonyara gokora kende gionsi. 6 Omonto ataikaranseti ime yane, 
igagotugutwa isiko buna orosagia, bwoma; ochisangereria, ochituguta 
omorero, chiayia. 7 Komoraikaranse ime yane, namang'ana ane 
karaikaranse ime yaino, namosabe kera ekimorigeti, naende 


namokorerwe. 8 As'ayio abakwe Tata one, mwame mono; nainwe 
namobe aborokigwa bane. 9 Buna Tata anyanchete inche, nainche 
nabanchire inwe; ikaransa as'obwanchani bwane. 10 Komorayabwate 
amachiko ane, namoikaranse as'obwanchani bwane; buna inche 
nabwatete amachiko a Tata one, nagoikaransa as'obwanchani bwaye. 
11 Aya nabatebirie, erinde omogoko one obe ime yaino, naende 
omogoko oino oikeranigwe. 12 Ogochika kwane nakwo oko, 
mwanchane, buna nabanchete inwe. 13 Tari oyore nobwanchani 
obonge kobua obo, obw'omonto akobeka obogima as'engecho 
y'abasani baye. 14 Inwe iga more abasani bane, komorakore aya 
nabachikire. 15 Tinkobaroka naende abasomba; naki omosomba 
tamanyeti eki agokora omonene oye: korende inwe nabarokire 
abasani; naki onsi aya naigure ase Tata naborokirie. 16 Tari inwe 
mwanchorire inche, korende ninche nabachorire inwe, nababekire 
mogende mwame, okwama kwaino goikaranse: erinde rionsi 
mogosaba Tata as'erieta riane, igarabae. 17 Aya nabachikire, 
monyare gwanchana. 18 Ense kerabageche, mwamanyire ng'a 
yangechire inche etarabagecha inwe. 19 Onye mwarenge ab'ense, 
anga ense yancha ayare ayaye; korende ekiagera inwe timori ab'ense, 
naki inche nabachorire inwe korwa as'ense, ekiagera ense 
yabagechire. 20 Rinyore riria ring'ana nabatebetie, Omosomba tari 
omonene kobua Omonene oye. Onye banchandete inche, 
nababachande inwe nainwe; onye baribwatete ring'ana riane 
nabaribwate neriaino. 21 Korende aya onsi nababakorere as'engecho 
y'erieta riane, ekiagera tibamomanyeti oyontomete. 22 Onye machete 
gokwana nabarabwo, anga tibarenge nebibe: bono tibari nogotamera 
as'ebibe biabo. 23 Oyongechire inche, omogechire na Tata one. 24 
Onye ntakorete emeremo asebare atakoreti omonto onde, anga 
tibabete nebibe: bono batororire inche na Tata one naende 
batogechire. 25 Korende riikerane ring'ana eriarigetwe as'ogochika 
kwabo, Iga bangechete bosa. 26 Korende gagocha Omokonyi, 
oyondabatomere korwa ase Tata, Omoika bw'ekeene okorua ase Tata, 
ere nambere kirori. 27 Naende inwe mwensi mwabaire birori, 
ekiagera korwa omochakano mwarenge amo nainche. 


Yohana 16 


1 Amang'ana aya nabatebirie timocha kogochwa. 2 Nababaserie 
korwa chisunagogi: nabo, ensa yachire, igarakage ker'omonto 
karabaite ng'a omokoreire Nyasaye ekeng'wanso. 3 Naende ayio 
nababakore, naki tibamomanyeti Tata nonya ninche. 4 Korende 
nabatebirie aya, erinde kegocha ensa eria, moyainyore buna inche 
nabatebetie. Aya timbatebeti korwa omochakano, ekiagera narenge 
amo nainwe. 5 Korende bono nkogendande as'ere oyontomete; gose 
onde tari oyomo oino okomboria, Ing'ai ogochia? 6 Korende ekiagera 
nabatebirie aya ogoichana gwaichoire emioyo yaino. 7 Korende inche 
nabatebirie erire ri'ekeene; nebagwenerete inwe inche nyimoke: naki 
ntaimogeti, Omokonyi tagocha asemore; korende kondagende, 
nimotome asemore. $ Naende gatiekire gocha ere, nayekanie ense 
as'amang'ana ebibe, naende oboronge, naende ekina: 9 as'amang'ana 
ebibe, ekiagera tibanyancheti inche; 10 as'amang'ana oboronge, 
ekiagera nkogendande ase Tata, gose timokondora naende. 11 
As'amang'ana ekina, ekiagera omonene bw'ense eye ogambigwe. 12 
Ninde nayande amange atigarete nkobatebia, korende timokonyara 
koyaremereria bono. 13 Korende ogocha ere, Omoika bw'ekeene, 
nobarae as'onsi ayare ay'ekeene; naki tagokwana ayare ayaye ere; 
korende onsi ayaranyare koigwa nayakwane: naende amang'ana 
agocha nabatebie engecho yaye. 14 Ere nambake inche: naki 
nabogorie as'ayare ayane, nabayaorokerie. 15 Onsi ayare naro Tata 
nayane; as'ayio ngateba ng'a nabogorie as'ayare ayane, 
nabayaorokerie. 16 Nkere ekero egeke, nainwe timokondora naende; 
nkere ekero egeke namondore, naki nkogendande ase Tata. 17 Nabo 
abande b'aborokigwa baye bagatebania, Ring'ana ki eri agoteba, 
Nkere ekero egeke nainwe timokondora; naende nkere ekero egeke 
morandore: ekiagera nkogendande ase Tata? 18 Nabo bagateba, 
Ing'ana ki eri agoteba, ng'a nkere ekero egeke? Titomanyeti eri 
agokwana. 19 Yesu akamanya ng'a mbarigetie komoboria, 
akabatebia, Eri nario mokoborania inwe as'inwe, erio natebire, Nkere 
ekero egeke nainwe timokondora, naende nkere ekero egeke naende 


morandore? 20 Ekeene, ekeene, nabatebirie, Inwe namorere, 
nakweng'ereria, korende ense negoke: inwe namoichanigwe, korende 
ogoichana kwaino nagoonchoke koba omogoko. 21 Omokungu 
okogonkia, igare nogoichana ekiagera ensa yaye yaikire; korende 
gatiekire kogonkia omwana, tari koboinyora naende obororo, 
ekiagera as'omogoko bw'okoiborwa omonto as'ense. 22 Nabo nainwe 
bono iga more nogoichana: korende nimbarore naende, nemioyo 
yaino negoke, nomogoko oino onde tari orabaure. 23 Ase rituko riria 
timokomboria ring'ana. Ekeene, ekeene, nabatebirie, Komoramosabe 
Tata ring'ana as'erieta riane nabae. 24 Goika rero timosabeti ring'ana 
as'erieta riane; saba, namonyore, omogoko oino obe oikeranete. 25 
Aya nayakwanire nainwe as'emereng'anio: ensa neche, tingokwana 
nainwe naende as'emereng'anio, korende nimborokie maiso marore 
amang'ana a Tata. 26 Ase rituko riria namosabe as'erieta riane: 
tinkobatebia, ng'a nimbasabere Tata; 27 naki Tata omonyene iga 
abanchete inwe, ekiagera inwe mwanyanchire inche, mogancha ng'a 
inche iga naruete ase Tata. 28 Naruete ase Tata, na bono nachire 
as'ense: naende, nayetigire ense, nkogendande ase Tata. 29 
Aborokigwa baye bakabora, Rora, bono igogokwana maiso marore, 
gose tori gokwana omoreng'anio onde bwonsi. 30 Bono twamanyire 
ng'a kwamanyire onsi, torigeti omonto akoborie: as'ayio twanchire 
ng'a iga kwaruete ase Nyasaye. 31 Yesu akabairaneria, Iga 
mwanchire bono? 32 Rora, ensa neche, nabo, yatiekire gocha, 
namwatananeke, ker'oyomo ase mwaye, namontige inche bweka: 
korende ninche tari inche bweka, ekiagera Tata igare amo nainche. 33 
Aya nabatebirie, monyare koba nomorembe ime yane. As'ense 
namonyore emechando: korende remia emioyo; inche nayebuire ense. 


Yohana 17 


1 Amang'ana ayio ayakwanete Yesu; akaramokia amaiso aye 
korigereria igoro, akabora, Tata, ensa eria yachire; mobake Omwana 
oo, erinde Omwana nere akobake aye: 2 buna kwamoete okobua 
igoro ase ker'oyore nomobere, erinde onsi aya kwamoeire, abae 


obogima bwa kare nakare. 3 Nobogima bwa kare nakare nobo, 
bakomanye aye, Nyasaye bw'ekeene bweka, naende Yesu Kristo 
kwamotomete. 4 Inche nakobakire as'ense, emeremo eria kwang'ete 
gokora nayekorire. 5 Na bono Tata, ombake inche amo naye, 
as'obonene boria narenge nabwo amo naye ritang'ani ense etaraba. 6 
Erieta riao nabaorokeirie abanto baria kwang'ete korwa as'ense: iga 
barenge abao, okabang'a inche; naende ring'ana riao baribwatire. 7 
Bono bamanyire ng'a onsi aya kwang'ete igarure asore: 8 naki 
amang'ana kwang'ete nabaeire barabwo; bakayabwata, bakamanya 
ekeene ng'a iga narure asore, bagancha ng'a naye gwantomete. 9 
Inche nabasabeire barabwo: tindi koyesabera ense, korende barabwo 
aba kwang'aire; naki barabwo nabao: 10 naende onsi ayare ayane 
nayao, nayare ayao nayane: nainche nabakirwe ime yabo. 11 Nainche 
tindi naende as'ense ime, ko aba mbare as'ense ime, nainche 
ngochande asore. Tata Omochenu obarende as'erieta riao baria 
kwang'ete, babe obomo, buna intwe. 12 Ekero narenge amo 
nabarabwo as'ense, iga nare kobarenda as'erieta riao baria kwang'ete: 
iga nabaritete, gose nonya noyomo obo tari oyosirire, tatiga oria 
omwana bw'ogosira: amariko anyare goikeranigwa. 13 Na bono 
ngochande asore; naya nayakwanire as'ense ime, erinde babe 
nomogoko one oikeranigwe ime yabo. 14 Inche nabaeire ring'ana 
riao; nense yabagechete, ekiagera barabwo tari abanto b'ense, buna 
ninche ntari oyo bw'ense. 15 Tinsabeti obarusie korwa as'ense, 
korende obarende noria omobe. 16 Barabwo tari ab'ense, buna ninche 
ntari oyo bw'ense. 17 Obasibie as'ekeene: ring'ana riao nario ekeene. 
18 Buna gwantomete inche ime as'ense, nainche naboigo nabatomire 
barabwo as'ense ime. 19 Nas'engecho yabo nesibirie, erinde 
nabarabwo basibigwe as'ekeene. 20 Gose tari barabwo boka 
nasabeire, korende nabarabwo abaranyare gwancha as'engecho ye 
ring'ana riabo; 21 bonsi babe obomo; buna aye, Tata, ore ime asende, 
nainche ime yao, erinde naba babe obomo ime yaito; ense enyare 
gwancha ng'a naye gwantomete. 22 Nobonene boria kwang'ete 
nabaeire barabwo; babe obomo, buna intwe tore obomo; 23 Inche 
ime yabo, naye ime yane, banyare goikerana babe obomo; erinde 


ense emanye ng'a naye gwantomete, okabancha barabwo, buna 
kwanyanchete inche. 24 Tata, abwo aba kwang'ete, nindigetie babe 
amo nainche asende; banyare koborigereria obonene bwane 
kwang'ete: naki nkwanyanchete ritang'ani okobekwa oboroso 
bw'ense. 25 Tata omonyene oboronge, ense tiyakomanyete, korende 
inche nakomanyete; naba bamanyire ng'a naye gwantomete; 26 
nabaorokeirie erieta riao, naende nimboorokie; erinde obwanchani 
boria kwanyanchete inche bobe ime yabo, nainche imbe ime yabo. 


Yohana 18 


1 Yesu gakwanire amang'ana aya, akaimoka naborokigwa baye 
kogenda ng'umbu y'akaroche Kedron, aas'omogondo orenge, agasoa, 
ere naborokigwa baye. 2 Yudas nere, oria omoruete naamanyete 
aas'aria: naki Yesu are kogenda aroro ebiro ebinge amo naborokigwa 
baye. 3 Nabo Yudas gatiekire konyora omoganda bw'abasigari, 
naende abasomba baruete as'Abakuani abanene, n'Abafarisai, 
akagenda aroro nechitaya nebieri, nebinto bi'esegi. 4 Nabo Yesu, 
okomanya onsi ayaranyare komonyora, akaoroka, akabatebia, Ning'o 
mokorigia? 5 Bakamoiraneria, Yesu Omonazereti. Yesu akabatebia, 
Ninche ere. Yudas nere oyomoruete igateneine amo nabarabwo. 6 
Nabo ochia kobatebia, Ninche ere, bakairana nyuma, bakagwa inse. 7 
Akababoria eria kabere, Ning'o mokorigia? Bakabora, Yesu 
Omonazareti, 8 Yesu akairaneria, natiekire kobatebia ng'a ninche ere: 
nabo komokondigia inche batige aba bagende: 9 erinde riikeranigwe 
riria ring'ana akwanete, Aba kwang'ete tinsireti nonya noyomo obo. 
10 Nabo Simon Petero narenge nomoro, akayong'usa, akamoaka 
omosomba bw'omokuani omonene, akamonacha ogoto kwaye 
kw'okorio. Noria omosomba erieta riaye igare korokwa Maliko. 11 
Erio Yesu akamotebia Petero, omoro oo yoiranie ekerende kiaye: 
egekombe ang'aire Tata, tinkenywera? 12 Oria omoganda nomonene 
bw'esegi, nabaria abasomba b'Abayahudi bakamobwata Yesu, 
bakamosiba. 13 Bakamoira as'Anna ritang'ani; naki arenge ise biara 
Kaifa, oria orenge omokuani omonene omwaka oria. 14 Na Kaifa 


nere obaete Abayahudi amang'ana ng'a negwenerete omonto oyomo 
akwe as'engecho y'abanto. 15 Simon Petero akamotunyana Yesu 
nomworokigwa onde. Oria omworokigwa iga amanyekanete 
nomokuani omonene, agasoa amo na Yesu egora ime y'omokuani 
omonene; 16 korende Petero agatenena gesieri isiko. Nabo oria 
omworokigwa onde omanyegete nomokuani omonene, agasoka 
agakwana nomoiseke ore korenda egesieri, akamoreta Petero ime. 17 
Erio oria omoiseke orenge omorendi egesieri akamotebia Petero, Aye 
naye oyomo obo bw'aborokigwa baye omonto oyo? Ere akabora, tari 
inche. 18 Na baria abasomba nabasikari iga barenge bateneine, 
baroisirie omorero bw'amakara; naki embeo yarenge; bakaba 
ngwotabare omorero; Petero nere, iga arenge amo nabarabwo, 
ogwota omorero. 19 Erio omokuani omonene akamoboria Yesu 
amang'ana as'aborokigwa baye, namang'ana okworokereria kwaye. 
20 Yesu akamorraneria, Inche nakwanire nense maiso marore: inche 
amatuko onsi iga narenge kworokereria ase chisunagogi nase hekalu, 
aase basangereregete Abayahudi amatuko onsi; gose ase bobisi 
tintebeti ring'ana. 21 Naseki okomboria? baborie baria baigwete eke 
nakwanete nabarabwo: barabwo bamanyire aya nabatebetie. 22 
Gachia gokwana amang'ana aya, oyomo bwa baria abasomba 
otenenete ang'e akamoaka Yesu oroe, okobora, Igakomoiraneria iga 
omokuani omonene? 23 Yesu akamoiraneria: Onye nakwanire 
amabe, yaorokie aria amabe: korende onye nakwanire amaya, ninki 
okong'akera? 24 Nabo Anna akamoira osibire ase Kaifa omokuani 
omonene. 25 Na Simon Petero igarenge oteneine, ogwota omorero. 
Bakamotebia, Aye naye tori oyomo bw'aborokigwa baye? Ere 
agakana, akabora, Tari inche. 26 Oyomo bw'abasomba b'omokuani 
omonene, nomoamate bw'oria onachetwe ogoto na Petero, akabora, 
Inche tinakoroche ime as'omogondo amo nere? 27 Petero agakana 
naende; erio kegima etuoni ekagweya. 28 Erio bakamoira Yesu 
korwa ase Kaifa goika enyomba enene y'ekegambero; ekaba 
egokiamoka; korende barabwo abanyene tibasoa ime as'ekegambero, 
tibabaisa gocha kobekwa eubi, korende bayerie epasaka. 29 Erio 
Pilato akabasokera isiko akabora, Mang'ana ki mwareta as'omonto 


oyo mokomosoera? 30 Bakairaneria, bakamotebia, Onye oyo 
atarenge omonto omobe, anga titwamoreta asore. 31 Erio Pilato 
akabatebia, Moire inwe, momogambie as'ogochika kwaino. 
Abayahudi bakamotebia, Intwe titori neribaga goita omonto: 32 
erinde ring'ana riaye Yesu riikeranigwe, eriakwanete, okoorokia ng'a 
makweri ki aranyare gokwa. 33 Erio Pilato agasoa ekegambero 
naende akamorangeria Yesu akamotebia, Aye naye omoruoti 
bw'Abayahudi? 34 Yesu akairaneria, Naye gwatebire omonyene, 
gose nabanto bande bagotebirie amang'ana ane? 35 Pilato akairaneria, 
Inee? Inche n'Omoyahudi? Egesaku kiao nabakuani abanene nabwo 
bakoreta asende: Ninki gwakorire? 36 Yesu akairaneria, Oboruoti 
bwane tibori obw'ense eye: onye oboruoti bwane bwarenge as'ense 
eye anga abasomba bane mbandwanerera, tinyara kobekwa 
as'amaboko Abayahudi: korende bono oboruoti bwane tibori obwaa. 
37 Erio Pilato akamotebia, Aye nomoruoti rende? Yesu akairaneria, 
Aye kwaborire ng'a inche nomoruoti. Inche iga naiboretwe 
as'engecho y'aya, nas'engecho y'aya ngacha as'ense, erinde mbe kirori 
as'ekeene. Ker'oyore oyo bw'ekeene igakorigwa eriogi riane. 38 
Pilato akamoboria, Ekeene ngento ki? Gakwanīire ring'ana eri 
akabasokera Abayahudi eria kabere, akabatebia, Inche tindochi bobe 
bonde asare. 39 Korende more nengecho, erinde mbasiborere omonto 
oyomo as'ekero ki'epasaka; nabo, morigetie mbasiborere Omoruoti 
bw'Abayahudi? 40 Erio bakaaka egeturi eria kabere, bakabora, Tari 
oyo, korende Baraba. Nere Baraba igarenge omouri. 


Yohana 19 


1 Erio Pilato akamoira Yesu, akamoaka chinkini. 2 Abasigari 
bagatwang'a egutwa y'amagwa, bakamobekera 'motwe, bakamobeka 
eanga embariri; 3 bakamochiera, bakabora, Mbuya ore Omoruoti 
bw'Abayahudi! bakamoaka chindoe. 4 Pilato akaoroka naende isiko 
akabatebia, Rora, inche namoretire asemore, monyare komanya ng'a 
tindochi bobe bonde asare. 5 Erio Yesu agasoka isiko, obegete 
egutwa eria y'amagwa, neria eanga y'oboruoti embariri. Pilato 


akabatebia, Rora, Omonto oyo! 6 Erio baria abakuani abanene 
naende abasomba bagachia komorora, bakaaka eriogi, bakobora, 
Mobambe, mobambe, Pilato akabatebia, moire inwe, momobambe; 
naki inche tindochi obobe asare. 7 Abayahudi bakamoiraneria, Intwe 
ntore nogochika, naende as'ogochika okwo nagwenerete akwe, 
ekiagera agwekora koba Omwana o Nyasaye. 8 Erio Pilato agachia 
koigwa ring'ana erio, akaba nobwoba kobua; 9 agasoa 
as'ekegambero, akamotebia Yesu naende, Ing'ai okorua aye? Korende 
Yesu tamoa okoiraneria konde. 10 Erio Pilato akamotebia, Tori 
gokwana nainche? Tomanyeti ng'a ninde nokobua gokobamba 
naende ninde nokobua gogosibora? 11 Yesu akamoiraneria, anga tori 
nokobua konde gwonsi, onye otaeiri korwa igoro: as'ayio ere 
oyombegete amaboko ao nare nebibe ebinene kobua. 12 Korwa agwo 
Pilato akarigia komosibora: korende Abayahudi bakaaka eriogi 
bakabora, Koramosibore oyo tori omosani o Kaisari: ker'oyogwekora 
koba omoruoti igare ao na Kaisari. 13 Erio Pilato, ochia koigwa 
amang'ana aya, akamoreta Yesu isiko, agaikaransa igoro as'ekerogo 
ki'ekina, aase akorokwa Atichire namagena, naende as'Ekeibirania, 
Gabbatha. 14 Nigo yarenge Okwerosia kw'epasaka: naende iga 
yarenge chinsa isano nemo. Akabatebia, Abayahudi, Rora, omoruoti 
oino! 15 Korende barabwo bakaaka eriogi, Morusie, morusie, 
mobambe. Pilato akabatebia, Imobambe omoruoti oino? Abakuani 
abanene bakairaneria, titori nomoruoti tatiga Kaisari. 16 Erio agwo 
akamobeka amaboko abo abambwe. Nabo bakamobwata Yesu: 17 
agasoka bwebogoreretie omosalaba oye, goika Aase akorokwa 
ekeore, as'Ekeibirania akorokwa Golgotha: 18 bakamobamba aroro, 
amo nabande babere, oyonde ensemo noyonde ensemo, na Yesu gati 
gati. 19 Pilato akarika ekemanyererio, agakebeka igoro as'omosalaba. 
Iga kiarigetwe, Yesu Omonazareti, Omoruoti bw'Abayahudi. 20 
Nabo okorika okwo mbasomete abange as'Abayahudi; naki aase aria 
abamberetwe Yesu igarenge ang'e nomochie; nakorokwo iga 
kwarigetwe as'Ekeibirania, Ekerumi, n'Ekeyunani. 21 Erio abakuani 
abanene n'Abayahudi bakamotebia Pilato. Torika, ng'a Omoruoti 
bw'Abayahudi; korende, ng'a igarenge kobora ng'a, Inche omoruoti 


bw'Abayahudi. 22 Pilato akairaneria, Aya narikire narikire. 23 Erio 
abasigari kobamobambire Yesu, bakabogoria chianga chiaye, 
bagakora chinsemo inye, ase ker'omosigari ensemo yaye; nero 
eganchwa: naende eganchwa eria tiyasonetwa, iga yakoretwe yonsi 
korwa igoro. 24 Nabo bagatchania, Titoyetandora, korende 
toyekorere obomera, torore gose neyang'o ekoba; okorika goikerane 
gogoteba, Mbatananete chianga chiane, Naende eganchwa yane 
bayekorerete obomera. Naboigo bakorete abasigari. 25 Korende 
as'omosalaba oye Yesu bagatenena ng'ina, naende oyomwabo ng'ina, 
Mariamu o Kiliopa, na Mariamu Magidali. 26 Erio Yesu ochia 
komorora ng'ina, naende oria omworokigwa anchete otenenete ang'e 
akamotebia ng'ina, Omokungu, rora, omwana oo! 27 Nyuma 
akamotebia omworokigwa, Rora, nyoko! Erio korwa ensa eria 
omworokigwa oria akamoira bwoye. 28 Nyuma as'aya Yesu, 
akamanya ng'a onsi atiekire gokorwa, okorika goikeranigwe, 
akabora, Ninde nerang'o. 29 Nkiarenge aroro egento geichire 
chinkama, erio bakabeka egetonto geichire chinkama, igoro ase 
husopo, bakamobekera omonwa. 30 Erio Yesu ochia kochinyora 
chinkama, agateba, yaerire: agatureka omotwe, agatwekamo. 31 Erio 
Abayahudi, ekiagera n'Okwerosia, emebere teikaransa igoro 
as'omosalaba rituko ri'esabato (naki rituko ri'esabato eria iga riarenge 
rituko rinene), bakamosaba Pilato, amagoro abo abunwe, erusigwe. 
32 Erio abasigari bakagenda, bakamobuna amagoro oyo bwe 
ritang'ani, naende oyo okabere oyobambetwe amo nere. 33 Bagachia 
komochiera Yesu, bachia korora ng'a otiekire gokwa, tibamobuna 
amagoro; 34 korende omosigari oyomo ne ritimo akamobeta rikere, 
akarua bwango amanyinga namache. 35 Nere oyoroche akaorokia, 
naende okoorokia kwaye nekeene, nere omanyire ng'a igagokwana 
ekeene, erinde inwe monyare gwancha. 36 Naki aya akaoroka 
okorika goikerane, Tirikonyara kobunwa riuga riaye. 37 Naende, 
okorika konde iga gokobora, Nabamorigererie ere oyobabetete. 38 
Nyuma as'aya, Yusufu bw'Arimathaya, nere igarenge omworokigwa 
o Yesu, korende bobisi (naki abairogete Abayahudi), akamosaba 
Pilato ribaga ayorusie omobere oye Yesu: Pilato akamoa ribaga. Erio 


akagenda akayorusia omobere oye. 39 Akagenda Nikodemo nere, 
oria omochierete botuko agwo ritang'ani, akareta ebinto 
bisang'ananirie manemane n'uudi (ebinto bi'ogotioka) oborito bwaye 
chiratili emia eyemo. 40 Erio bakayobogoria omobere o Yesu 
bakayoboa egetambaa ki'egatani, amo naria amaguta amanukato, 
buna yarenge engecho y'Abayahudi as'ogotindeka, 41 Naende aase 
aria abamberetwe norengeo omogondo; na ime as'omogondo oboina 
oboyia konya botarabekwa 'monto onde ime yaye. 42 Agwo ekiagera 
n'Okwerosia kw'Abayahudi, bakamobeka Yesu; ekiagera boria 
oboina bwarenge ang'e. 


Yohana 20 


1 Bono ase rituko rie ritang'ani ri'echuma Mariamu Magidali 
akagenda oboina kobogokiamoka, otarasira omosunte, akarirora 
rigena riarusigwe oboina. 2 Erio akagenda bwango goika ase Simon 
Petero, nas'omworokigwa oria onde bwanchetwe na Yesu, 
akabatebia, Bamorusirie Omonene oboina ime korende titomanyeti 
ase bamobeka. 3 Petero agasoka, akagenda amo nomworokigwa oria 
onde, bakabwatia enchera kogenda oboina. 4 Bakagenda ne chimbero 
bonsi babere: oria omworokigwa onde akagenda bwango kobua 
Petero, akaba oyo bwe ritang'ani goika as'oboina; 5 agatung'ama, 
akabirora ebitambaa bibekire; korende tasoa. 6 Erio agacha Simon 
Petero, akamotunya, agasoa oboina; akabirora ebitambaa bibekire, 7 
na keria egetambaa ki'omotwe oye, tikiabekire amo nebitambaa 
binde, korende iga kiaringire, kebekire ao gioka. 8 Erio agwo agasoa 
omworokigwa oria onde orenge bwe ritang'ani goika oboina, akarora, 
agancha, 9 Naki konya tibarainyora okorika, ng'a nemogwenerete 
koboka korwa as'amakweri. 10 Erio aborokigwa baria bakagenda 
soba ka. 11 Korende Mariamu igateneine isiko, ang'e noboina 
okorera; nabo, gakorera, agatung'ama, akarigereria ime as'oboina; 12 
akarora amalaika abere, barenge nechianga chindabu, baikaransete, 
oyomo as'omotwe, naende oyomo as'amagoro, agwo aas'obegetwe 
omobere o Yesu. 13 Nabarabwo bakamotebia, Omokungu, inki 


okorera? Akabatebia, Ekiagera bamorusirie Omonene one, korende 
timanyeti ase bamobeka. 14 Ochia gokwana aya, ageonchora gochia 
nyuma, akamorora Yesu oteneine, tamanya ng'a Yesu. 15 Yesu 
akamotebia, Omokungu, ninki okorera? Ning'o okorigia? Ere, 
agakaga ng'a nomorendi bw'omogondo, akamotebia, Omonene, onye 
naye kwamoira, ntebia aase kwamobeka, ninche nimorusie. 16 Yesu 
akamotebia, Mariamu, Ere ageonchora, akamotebia as'Ekeibirania, 
Raboni (ogoonchora kwaye, Omworokia). 17 Yesu akamotebia, 
Tonkuna; naki tindagenda ase Tata one: korende genda as'abaminto, 
obatebie, Nkogendande ase Tata one na Tata oino, ase Nyasaye one 
na Nyasaye oino. 18 Mariamu Magidali akagenda akabatebia 
aborokigwa amang'ana ng'a omororire Omonene, naende ng'a 
omotebirie aya. 19 Ekaba mogoroba ase rituko riria rie ritang'ani 
ri'echuma, nebisieri kobiasiekirwe aase agwo aborokigwa barenge, 
ekiagera as'okoiroka Abayahudi, agacha Yesu, agatenena gati gati, 
akabatebia, Omorembe obe asemore. 20 Gakwanire aya, akaborokia 
amaboko aye nerikere riaye. Erio aborokigwa bakagoka kobachia 
komorora Omonene. 21 Yesu akabatebia eria kabere, Omorembe obe 
asemore: buna Tata antomete, naboigo nabatomire inwe. 22 
Gakwanire aya, akabautera omoika akabatebia, Monyore Omoika 
Omochenu: 23 bande bonsi morarusie ebibe barusigwe; naende bande 
bonsi morasiekere, basiekeirwe. 24 Ko Thomas, oyomo bw'ikomi 
nababere okorokwa Didumo, tarengeo amo nabarabwo ekero achete 
Yesu. 25 Erio aborokigwa bande bakamotebia, Twamororire 
Omonene. Korende ere akabatebia, Ntarochi amaboko aye 
nebimanyererio bi'emesumari, nakobeka ekiara as'ebiorokererio 
bi'emesumari, nakobeka okoboko kwane rikere riaye ime, tingwancha 
nonya ng'ake. 26 Nyuma y'amatuko atano natato aborokigwa baye 
mbarenge aroro ime eria kabere, na Thomas amo nabarabwo. Yesu 
agacha, ebisieri bisiekire, agatenena gati gati, akabora, Omorembe 
obe asemore. 27 Erio akamotebia Thomas, Reta aiga ekiara kiao, 
orore amaboko ane; korete okoboko kwao, obeka ase rikere riane: 
toba oyotancheti, korende oyo bwegenete. 28 Thomas akairaneria, 
akamotebia, Omonene one, na Nyasaye one. 29 Yesu akamotebia, 


Ekiagera kwandora, gwanchire: mbare negesio abataroche ko 
begenire, 30 Nabo mbire ebikone binde ebinge akorete Yesu 
as'amasio aborokigwa baye, bitarikiri as'ebuku eye: 31 korende ebi 
biarikirwe monyare gwancha ng'a Yesu nere Kristo, Omwana o 
Nyasaye; naende as'ogwancha mobe nobogima as'erieta riaye. 


Yohana 21 


1 Nyuma as'aya Yesu akeorokia naende as'aborokigwa baye, 
as'enyancha ya Tiberia; nere iga eorogetie iga. 2 Simon Petero, na 
Thomas okorokwa Didumo, na Nathaniel o Kana ya Galili, nabana na 
Zebedi, nabanto bande babere as'aborokigwa baye, barenge amo. 3 
Simon Petero akabatebia, Nkogendande koruba chinswe. 
Bakamotebia, Naintwe natogende amo naye. Bagasoka, bakarina 
obwato ime; nobotuko boria tibanyora gento. 4 Goika bogachia 
goikia mambia, Yesu agatenena engegu: korende aborokigwa 
tibamanya gose ng'a Yesu. 5 Erio Yesu akabatebia, Abana, more neki 
mokoria? Bakamoiraneria, Yaya. 6 Akabatebia, Kerute ekeonga 
ensemo y'okorio y'obwato, nainwe namonyore. Erio bakaruta, 
korende tibanyara gokeng'usa as'engecho y'obonge bwe chinswe. 7 
Omworokigwa oria Yesu anchete akamotebia Petero, Nere Omonene. 
Erio Simon Petero, agachia koigwa ng'a n'Omonene, akeboyia eanga 
yaye (ekiagera arenge getirianda), akeruta enyancha ime. 8 
Aborokigwa bande bagacha as'obwato (naki tibarenge are as'ense 
enyomo, ang'e chifuti chimia isato), bakagekurura ekeonga geichire 
nechinswe. 9 Erio kobachia goika engegu, bakarora omorero 
bw'amakara aroro, naende enswe ebekire igoro yaye, nomogati. 10 
Yesu akabatebia, Reta aiga ensemo ye chinswe echimwarubire bono, 
11 Erio Simon Petero akarina obwato ime, agakeng'usa ekeonga 
goika engegu, geichire chinswe chinene, emia namerongo etano 
naisato: nonya chiarenge chinyinge buna iga, ekeonga tigiatandogete. 
12 Yesu akabatebia, Inchuo morie. Korende omonto onde ase baria 
aborokigwa tarenge oyorigetie komoboria, Aye ning'o? mbamanyete 
ng'a n'Omonene. 13 Yesu akagenda akayobogoria omogati, akabaa, 


nechinswe boigo. 14 Eke nekero kia gatato Yesu arorekanete 
naborokigwa baye nyuma y'okoboka korwa as'amakweri. 15 Erio 
kobakorire okoragera, Yesu akamotebia Simon Petero, Simon o 
Yohana, nonyanchete kobua aba? Akamotebia, Ee, Omonene, aye 
kwamanyire ng'a ningwanchete. Akamotebia, Risia chimanwa chie 
ching'ondi chiane. 16 Akamotebia, eria kabere, Simon o Yohana, 
nonyanchete? Akamotebia, Ee, Omonene aye kwamanyire ng'a 
ningwanchete, Akamotebia, Risia ching'ondi chiane. 17 Akamotebia 
eria gatato Simon o Yohana, Nonyanchete inche? Akamotebia, 
Omonene aye kwamanyire onsi; kwamanyire ng'a ningwanchete. 
Yesu akamotebia, Risia ching'ondi chiane. 18 Ekeene, ekeene, 
nagotebirie, Gakwarenge omosae, iga kwarenge kweboyia, kwagenda 
aase origetie; korende korabe omogaka, norambore amaboko ao, 
noyonde nagosibe, akoire as'otarigeti. 19 Agakwana eri as'okworokia 
amakweri ki aramotogie Nyasaye. Erio gakorire gokwana aya, 
akamotebia, Ntunyana. 20 Petero ogweonchora, akamorora 
omworokigwa oria bwanchetwe na Yesu ogotunya; nere oria 
bweegegete gekuba kiaye ekero ki'okoria endagera ya mogoroba, 
nagokwana, Omonene ning'o orakorue? 21 Petero ochia komorora 
oyio, akamotebia Yesu, Omonene, noyo rende? 22 Yesu akamotebia, 
Kondarigie oyo aikaranse goika nchiche ninki erakogwenere? Aye 
ontunye inche. 23 Erio ring'ana eri rigasarera as'abamwabo ng'a 
omworokigwa oria tagokwa: korende Yesu tamotebetie, tagokwa; 
korende, Kondarigie aikaranse goika inchiche nki erakogwenere? 24 
Oyo noria omworokigwa oyaroche aya, naende origete aya; naende 
twamanyire ng'a oborori bwaye nobw'ekeene. 25 Nare naende ayande 
amange ayakorete Yesu, naro kararikwe erimo erimo, iga ngokaga 
ng'a nonya nense yonsi tegoisana chibuku echiranyare korikwa. 


Ogokora 1 


1 Ebuku eria ye ritang'ani nakorete, Theofilo, ase chingecho 
chi'amang'ana onsi Yesu achagete gokora na kworokereria, 2 goika 
rituko riria abachigete as'Omoika Omochenu abatomwa achorete, 
akabogorigwa gochia igoro. 3 Na nyuma as'ogochandwa kwaye, 
akabaorokera ng'a moyo are, as'ebiorokererio ebinge, are 
kobaorokera as'engaki y'amatuko emerongo ene, nagokwana 
chingecho chiagwenerete as'obonda bwa Nyasaye: 4 naende, 
agasangererekana nabarabwo, akabachika tibabaisa korwa 
Yerusalemu, korende baganye eira ya Tata, eria mwaigwete 
chingecho chiaye korwa asende: 5 naki Yohana akabatisa as'amache; 
korende inwe namobatiswe as'Omoika Omochenu nyuma as'amatuko 
aya atai mange. 6 Erio ekero basangererekanete amo, bakamoboria 
bakobora, Omonene, ekero eke nario orabairanerie Abaisiraeli 
obonda bwabo? 7 Akabatebia tari emeremo yaino komanya ebiro 
gose chingaki Tata abibekire as'okobua kwaye omonyene. 8 Korende 
namonyore chinguru, ekero obacheire Omoika Omochenu: nainwe 
namobe abarori bane ase Yerusalemu, nase Boyahudi yonsi na 
Samaria, na goika chinsinyo chr'ense. 9 Erio ochia gokwana aya, 
ekero barigerereti, akabogorigwa; rire rikamobwata korwa as'amaiso 
abo. 10 Ekero barenge korigereria mono namaiso abo gochia igoro, 
ekero arenge kogenda, abanto babere bagatenena ang'e nabarabwo, 
abarenge nechianga chindabu; 11 bakabora, Abanto ba Galili naki 
moteneine mokorigereria igoro? oyo Yesu, obogorigwe korwa 
asemore kogenda igoro, nabo arache omogwekano oyio oyio buna 
mwamorora akogenda igoro. 12 Erio bakairana kogenda Yerusalemu 
korwa egetunwa gekorokwa Emezeituni, kiarenge ang'e na 
Yerusalemu, koreng'ana norogendo rw'esabato. 13 Goika bagachia 
gosoa, bakarina enyomba y'egoroba igoro, aase baikaransete Petero, 
na Yakobo na Yohana, na Anderea, na Filipo na Thomas, 
Baritholomayo na Mathayo, Yakobo bw'Alufayo, na Simon Zelote, 
na Yuda o Yakobo. 14 Abaiga bonsi igo barenge amo as'omoyo 
oyomo as'ogosaba, amo nabarabwo abakungu, na Mariamu ng'ina 


Yesu, nabamura bamwabo. 15 Amatuko ayio agatenena Petero gati 
y'aborokigwa, akabora (omobaro bw'amarieta igaigete emia 
namerongo ebere), 16 Baminto negwenerete ririko riikeranigwe, 
eriakwanete Omoika Omochenu kare as'omonwa o Daudi, ase 
chingecho chia Yudas, oyorenge omotang'ani obo abamobwatete 
Yesu. 17 Naki igarenge konya obarirwe amo naintwe, akanyora 
ensemo y'ogokora oko. 18 (Naboigo omonto oyo agorete omogondo 
as'eng'eria y'obobe; akagwa maumama agatandoka, amara aye onsi 
agasoka. 19 Akamanyekana nabanto bonsi bamenyete Yerusalemu; 
goika omogondo oria okarokwa as'omonwa obo Akeldama, engecho 
yaye, Omogondo bw'amanyinga.) 20 Naki narikire as'ebuku ya 
Zaburi, Egeikaro kiaye kebe ritongo, Nonya 'monto onde tabaisa 
komenyao: Oborendi bwaye omwao aboire. 21 Naboigo as'abanto 
batarete naintwe as'ekero gionsi eki Omonene Yesu arenge gosoa 
nagosoka korwa as'egati yaito, 22 agachaka korwa okobatisa kwa 
Yohana, goika rituko riria aimogetigwe korwa asetore kogenda igoro, 
ogweneire oyomo obo akorwe kirori bw'okoboka kwaye amo 
naintwe. 23 Bakabeka babere, Yusufu orenge korokwa Barsaba, here 
oetwe erieta riakabere Yusto, na Mattiya. 24 Bagasaba, bakabora, 
Aye Omonene, omanyete emioyo y'abanto bonsi, tworokie, ning'o 
oyogwachorire as'abaiga babere, 25 abogorie ensemo y'ogokora oko, 
nobotomwa obo, obwamochete Yudas agende aase aye. 26 
Bakabakorera obomera; obomera bokagwa ase Mattiya; agachorwa 
koba amo nabatomwa ikomi nomo. 


Ogokora 2 


1 Goika rigachia goika rituko ria Pentekote nao barenge bonsi aase 
aamo. 2 Kogacha mobosokano okogusa korwa igoro buna okogusa 
gw'ekerambauti gekogenda nechinguru, gegaichora enyomba yonsi 
eria baikaransete. 3 Gokabaorokera chimeme chi'omorero; 
obaikaranserete igoro ase ker'oyomo obo. 4 Bonsi bagaichorwa 
n'Omoika Omochenu, bagachaka gokwana as'emenwa ao ao, buna 
Omoika obaete ogwatora. 5 Naende mbarengeo Yerusalemu 


Abayahudi abamenyete, abanto abasike, abanto ba ker'egesaku inse 
as'erioba. 6 Naboigo eriogi eri rigachia koigugwa nomoganda 
osangererekanete, bakabwatwa nomoondoko, ekiagera ker'oyomo 
abaigwete bagokwana as'omonwa oye. 7 Bagaichana bonsi, 
bagakumia, bagotebania, Aba bonsi bagokwana tari Abagalili? 8 
Naki aba bono intwe toigwete ker'omonto as'omonwa oito 
twaiboretwe noro? 9 Abaparthi, n'Abamedi, n'Abaelamiti, nabwo 
bamenyete Mesopotamia, Boyahudi na Kappadokia, Ponto na Asia, 
10 Furugia na Pamfulia, Misiri, nechinsemo chia Libya ang'e na 
Kurene, n'Abarumi abageni, Abayahudi nabande baonchogete. 11 
Abakrete n'Abaarabu, twabaigure abaiga bagokwana as'amang'ana 
aito ogokora okonene kwa Nyasaye. 12 Bagaichana bonsi, 
bagasogwa nomoichano, bagatebania, Engecho yaye ninki amang'ana 
aya? 13 Abande bagasekereria bagoteba, Igobatindire as'edivai enyia. 
14 Korende Petero agatenena amo na baria ikomi nomo, akaaka 
eriogi riaye, akabatebia, Inwe abanto ba Boyahudi, nainwe mwensi 
momenyete Yerusalemu, ring'ana eri rimanyeke asemore, motegerere 
amang'ana ane. 15 Taibo buna mokagete; abanto aba tibatindeti, 
ekiagera nechinsa isato chia mobaso; 16 korende ring'ana erio ndiria 
riakwanetwe as'omonwa bw'omobani Yoel: 17 Nebe as'amatuko 
omoerio, otebire Nyasaye, Nimbaiterere abanto bonsi Omoika one; 
Nabasae baino nabaiseke baino nababane, Nabamura baino nabarore 
okorora, Nabagaka baino nabarote chindoto: 18 Namatuko aria 
nimbaiterere abasomba bane abasacha nabakungu Omoika one, 
nabarabwo nababane. 19 Ning'orokie ogokumia as'igoro, Nebikone 
as'ense inse; Amanyinga, nomorero, nerikundesi ri'erioki: 20 Erioba 
narionchoke ribe omosunte, Nomotienyi obe amanyinga, Ritaracha 
riria rituko ri'Omonene, Rire rinene kegima, namaiso marore: 21 
Naende nebe ker'oyorarirangerie erieta ri'Omonene natorigwe. 22 
Inwe abasacha b'Isiraeli, igwa amang'ana aya: Yesu o Nazareti, 
omonto oorogetigwe asemore na Nyasaye as'ebikone nogokumia 
nchirage chi Nyasaye akorete asare as'egati yaino, buna inwe 
abanyene momanyete; 23 omonto oyo igairetwe nainwe as'ekina kia 
Nyasaye giatebetwe, nas'okomanya kwaye korwa kare, nainwe 


mokamorua as'amaboko amabe mokamoita: 24 Nyasaye akamobokia, 
akororobia obororo bw'amakweri, ekiagera tare konyarekana 
abwatwe naro. 25 Naki Daudi omwatoire amang'ana aye, Namororete 
Omonene as'obosio bwane amatuko onsi; Naki igare as'okoboko 
kwane gw'okorio, tinyegerigwa: 26 As'ayio enkoro yane ekagokigwa, 
oromeme rwane rogasasoka: Na kobua omobere one noro noikaranse 
as'ogosemeria: 27 Ekiagera togontiga omoika one as'embera, Gose 
tokomorua Omochenu oo arore ogosareka, 28 Kwanyorokereirie 
chinchera chi'obogima; Nong'ichorie omogoko as'obosio bwao. 29 
Baminto, ninyare gokwana nainwe ntari nobwoba as'obosio bwaino 
amang'ana ay'omogaka oito omonene Daudi, ng'a igakwete 
agatindekwa, nembera yaye nao ere naintwe goika rero. 30 Nabo 
ekiagera are omobani, amanyete ng'a Nyasaye omoriereire as'eira 
ng'a as'oroiboro rw'chibono biaye as'engecho y'omobere 
namoimokererie igoro Kristo, aikaranse as'ekerogo ki'obonene; ere 
omonyene; 31 agata ng'ana koyarora aya, agatora amang'ana okoboka 
kwaye Kristo, ng'a omoika oye totigetwe as'embera, nonya nomobere 
oye toroche ogosareka, 32 Yesu oyio Nyasaye akamobokia, naintwe 
twensi igatore abarori baye. 33 Naboigo karinigwe goika as'okoboko 
gw'okorio kwa Nyasaye, nakonyora ase Tata eria eira y'Omoika 
Omochenu, ogeiteire egento eke mwakerorire bono na gokeigwa. 34 
Naki Daudi tarinete erioba igoro; korende ere omonyene igagoteba, 
Omonene namotebetie Omonene one, Ikaransa as'okoboko kwane 
gw'okorio, 35 Goika mbabeke ababisa bao inse as'amagoro ao. 36 
Naboigo tiga enyomba ya Isiraeli yonsi emanye boronge ng'a 
Nyasaye omokorire Yesu oyio mwabambete koba Omonene na 
Kristo. 37 Bagachia koyaigwa aya bagasambwa ase chinkoro chiabo, 
bakamotebia Petero nabatomwa bande, Inki togokora abaminto? 38 
Petero akabatebia, Onchoka mobatiswe ker'oyomo as'erieta riaye 
Yesu Kristo, monyore okorusigwa kw'ebibe; nainwe namonyore 
ekeegwa ki'Omoika Omochenu. 39 Naki eira eye nas'engecho yaino, 
nabana baino, nabanto bonsi bare are, na bonsi abarache 
korangerigwa n'Omonene Nyasaye oito. 40 Akabaorokeria 
as'amang'ana ande amange mono na kobakurera, ogoteba, Etorie 


nekegori eke getari boronge. 41 Nabarabwo abaribwatete ring'ana 
riaye as'omogoko bakabatiswa: nerituko riria bakamenterwa abanto 
koreng'ana chilifu isato. 42 Bakaba ngoikaransabare agwo, 
as'okworokereria kw'abatomwa, nas'obomo, nas'ogosamunyora 
omogati, nas'ogosaba. 43 Ker'omonto agasogwa nokoiroka: 
ogokumia okonge nebikone bigakoreka as'amaboko abatomwa. 44 
Na bonsi abanchete igo barenge aase aamo, naende bakaba nebinto 
bionsi obomo; 45 bagatonda chinibo chiabo nebinto chibarenge 
nabio, nakobagabera abanto bonsi koreng'ana fauna ker'omonto 
arigetie. 46 Amatuko onsi as'omoyo oyomo bakaba ime ase hekalu, 
bagosamunyora omogati enyomba as'enyomba, nakonyora endagera 
yabo as'omogoko nas'omoyo omorabu, 47 bakomobaka Nyasaye, 
nakobagwenera abanto bonsi. Omonene akabamentera kera rituko 
baria barenge gotorigwa. 


Ogokora 3 


1 Nabo Petero na Yohana bagachia gotira amo kogenda hekalu ime, 
chinsa chi'ogosaba, chinsa kianda. 2 Nomonto oyomo orenge 
ekerema korwa as'enda ya ng'ina orekobogorigwa nabanto, igo 
barenge komobeka kera rituko as'egesieri gie hekalu, kiarenge 
korokwa Ekiya, erinde asabe chimbesa as'abanto bagosoa ime ase 
hekalu. 3 Omonto oyo ochia kobarora Petero na Yohana bagosoa 
hekalu ime agasaba aegwe chimbesa. 4 Na Petero akamobeta amaiso, 
amo na Yohana, akabora, Torigererie intwe. 5 Akabarigereria, 
agasemeria ng'a naegwe egento nabarabwo. 6 Korende Petero 
agakwana, Efetha timbwati nonya nethahabu; korende eki mbwate 
nakio ngokoa. As'erieta ria Yesu Omonazareti, tenena, ogende. 7 
Akamobwata okoboko gw'okorio, akamoimokereria igoro: erio 
chimbaratero chiaye nechinengo chi'amagoro aye chikanyora 
chinguru. 8 Akaimoka bwango agatenena, agachaka kogenda; agasoa 
ime ase hekalu amo nabarabwo, okogenda, nagotuma, okomobaka 
Nyasaye. 9 Abanto bonsi bakamorora gakogenda okomobaka 
Nyasaye: to bakamomanya ng'a nere oria orenge goikaransa 


nagosaba chimbesa aria as'egesieri Ekiya gie hekalu: bagaichorwa 
nogoichana bagakumia amang'ana aria amonyorete. 11 Oria ekerema 
okonyetwe ekero arenge kobabwatabwata Petero na Yohana, abanto 
bonsi bakabasangererekanera bwango as'ensemo eria yarenge 
korokwa egesoero gia Sulemani, bagaichana mono. 12 Goika Petero 
agachia korora aya akabairaneria abanto, Inwe Abaisiraeli, nki 
mogokumeria aya? gose naseki mogotobeta amaiso intwe, ng'a buna 
nintwe twamokora oyo ogenda ase chinguru chiaito intwe, gose 
as'obuya bvvaito intwe? 13 Nyasaye o Ibrahimu na Isaaka na 
Yakobo, Nyasaye bw'abatata baito, omoimokereirie igoro omosomba 
oye Yesu; inwe mwamoitete ere na komokana as'obosio bwa Pilato 
karenge kogamba ekina kiaye amosibore. 14 Inwe mokamokana oria 
Omochenu, oria Omonyene oboronge, mokarigia moegwe omoiti: 15 
mokamoita oria Omonene bw'obogima, ere Nyasaye omobokirie; 
naintwe igatore abarori baye, 16 Nas'okwegena kw'erieta riaye erieta 
riaye riamobekire chinguru omonto oyo mwarorire aiga na 
komomanya: nokwegena koria kore as'enchera yaye ere 
kwamonyoreire oyo as'obosio bwaino inwe mwensi obogima obo 
oboikeranu. 17 Na bono baminto, namanyire ng'a igomwakorete aya 
as'ogotamanya kwaino, buna nabanene baino bakorete. 18 Korende 
amang'ana aria arandetie Nyasaye korwa kare as'emenwa y'ababani 
baye bonsi, ng'a Kristo nachandwe, oyaikeranirie bo. 19 Onchoka 
rende, moirane erinde ebibe biaino bitinyigwe, binyare gocha ebiro 
bi'ogotimokigwa korwa as'obosio bwaye Omonene; 20 anyare 
komotoma Kristo oria orandetigwe asemore korwa kare, ere Yesu: 21 
Ere yamogwenerete konyorwa igoro goika chiche chingaki 
chiogokorwa oboyia ebinto bionsi biakwanetwe na Nyasaye 
as'emenwa y'ababani baye korwa omochakano bw'ense. 22 Ekiagera 
Musa nabatebetie abatata baito, ng'a Omonene Nyasaye 
nabaimokererie omobani, oyorache korwa as'abamino baino, buna 
inche; moigwere ere as'amang'ana onsi ayarakwane. 23 Naende nabe 
ng'a ker'omonto otamoigwereti omobani oyio igarasirigwe 
nagwatananwa nabanto baye. 24 Naboigo nababani bonsi korwa 
Samwel na baria bachete korwa nyuma yaye, bonsi abakwanete, 


igobare korandia amang'ana amatuko aya. 25 Inwe igomore abana 
b'ababani nab'emuma eria, ero Nyasaye abwatanete nabaiso baino, 
amotebetie Ibrahimu, as'okoibora kwao ebisaku bionsi bi'ense 
nabisesenigwe. 26 Nyasaye gatiekire komobokia omosomba oye 
Yesu, akamotoma asemore inwe ritang'ani, erinde abasesenie 
as'okomwatanana ker'oyomo oino nobobe bwaye. 


Ogokora 4 


1 Erio bagachia koba ngokwanabare nabanto baria, abakuani 
nomotang'ani bwe hekalu n'Abasadukai bakabaorokera, 2 bagaichana 
ekiagera bakworokereria abanto nakorandia okobokigwa kw'abakure 
gokonyorekana ase Yesu. 3 Bakababwata bakababeka echela goika 
mambia: naki konya riabaire mogoroba. 4 Korende abange as'abwo 
abaigwete ring'ana riria bagancha; nomobaro bw'abasacha igorenge 
koreng'ana chilifu isano. 5 Goika mambia abanene nabagaka nabariki 
bagasangererekana Yerusalemu; 6 na Anna omokuani omonene 
narengeo, na Kaifa, na Yohana, na Iskanderi, nabonsi abarenge 
eamate yaye omokuani omonene. 7 Bakababeka gati gati, 
bakababoria, nase nguru ki naende nas'erieta riang'o mogokora aya 
inwe? 8 Erio Petero agaichorwa n'Omoika Omochenu, akabatebia, 
Inwe abanene b'abanto nabagaka ba Isiraeli, 9 onye tokoborigwa rero 
amang'ana ay'oria omonto omoreu buna akonywa: 10 manya inwe 
mwensi nabanto bonsi ba Isiraeli, ng'a as'erieta ria Yesu 
Omonazareti, ere inwe mwabambete, Nyasaye akamobokia, as'erieta 
erio omonto oyo otenenire asemore omogima as'obosio bwaino. 11 
Ere nere rigena riria riachayetwe nainwe abaagachi, na rirorio 
riabekirwe koba rigena rinene ri'ekona. 12 Gose tikori gokonyeka 
as'onde bwonsi; naki erieta rinde tiriri inse as'erioba eribaeirwe 
abanabamwanyabanto ritogwenerete gotorigwa narirorio. 13 Nabo 
kobachia korora oboremu bwa Petero na Yohana, nakomanya ng'a 
nabanto batanya kwegera, batari nobong'aini, bagakumia; 
bakabamanya ng'a igo barenge amo na Yesu. 14 Bachia komorora 
oria okonyetwe oteneine amo nabarabwo tibarenge nering'ana bare 


koiraneria. 15 Bakabachika batigere korwa ase ritongo, bagakora 
ekina, 16 bagoteba, Inki torabakorere abanto aba? naki egekone 
ekenene giakorirwe nabarabwo, kere maiso marore as'abanto bonsi 
bamenyete Yerusalemu: gose titokonyara kogekana. 17 Korende 
ring'ana eri tiricha koranda as'abanto, tobairokie, tibakwana naende 
namonto onde bwonsi as'erieta eri. 18 Bakabarangeria, bakabatianera 
mono tibabaisa gokwana, nonya nkworokereria as'erieta ria Yesu. 19 
Petero na Yohana bakabairaneria bakabatebia, Onye mboronge 
as'obosio bwa Nyasaye kobaigwera inwe kobua Nyasaye, nacha inwe 
abanyene: 20 naki intwe titokonyara gotiga koyakwana, amang'ana 
ayatwaroche na koyaigwa. 21 Nabarabwo, kobabagosire, 
bakabasibora, tibarora enchera y'okobasiba, as'engecho y'abanto; naki 
abanto bonsi igo barenge bakomobaka Nyasaye as'ayio akoregete. 22 
Naki emiaka yaye omonto oria okoreretwe egekone eke 
ki'ogokonywa konya okorire emiaka emerongo ene. 23 Erio bachia 
gosiborwa bakagenda as'abanto baho, bakaborokia chingecho 
chi'amang'ana onsi batebetigwe nabakuani abanene nabagaka. 24 
Nabarabwo bachia koigwa, bakamoakera Nyasaye amariogi abo 
as'omoyo oyomo, bakobora, Omonene, naye gwakorete igoro nense 
nenyancha nebinto bionsi bire imeo: 25 Naye ngwakwanete 
as'omonwa o Daudi omosomba oo, Naseki ebisaku biakorete 
riroroche, Nabanto barengereirie obokayayu? 26 Abaruoti b'ense 
bechokire, Nabanene bakorire ekina amo, Igoro as'Omonene na igoro 
ase Kristo oye. 27 Naki nekeene, Herode na Pontio Pilato amo 
nebisaku nabanto ba Isiraeli, bagasangererekana igoro as'omosomba 
oo omochenu Yesu, oyokwabegete amaguta, 28 erinde bakore onsi 
ay'okoboko kwao nebina biao biare goteba korwa kare aoroke. 29 
Korende bono, Omonene, rigereria okoirokia kwabo; obakonye 
abasomba bao gokwana ring'ana riao as'oboremu, 30 orambore 
okoboko kwao kogwenia; ebikone nogokumia bikoreke as'erieta 
ri'omosomba oo omochenu Yesu, 31 Goika bagachia gokora gosaba, 
aas'aria basangeierekanete, agatengechigwa, bonsi bagaichorwa 
n'Omoika Omochenu, bagakwana ring'ana ria Nyasaye as'oboremu. 
32 Nomoganda bw'abanto abanchete igo barenge enkoro eyemo 


nomoika oyomo: gose onde tarenge nonya nomo oregoteba ng'a 
gento kende gionsi eki arenge nakio nenibo yaye omonyene; korende 
1g0 barenge nebinto bionsi obomo. 33 Nabatomwa bakaorokia 
amang'ana okoboka kwaye Yesu ase chinguru chinyinge. Obuya 
obonge bokaba igoro asebare bonsi. 34 Gose tarenge omonto nonya 
noyomo as'egati yabo, oyorenge nokoremerwa: naki abanto abarenge 
nemegondo gose chinyomba igobabigorete, bakareta rigori ri'ebinto 
biria biagoretwe, 35 bakabibeka as'amagoro abatomwa: ker'omonto 
akagaberwa koreng'ana nokorigia kwaye. 36 Na Yusufu orogetwe 
nabatomwa Barnaba (engecho yaye, omwana bw'omogoko), 
Omolawi, egesaku kiaye nomonto o Kupro, 37 narenge nomogondo 
akayogora, agachireta chishilingi agachibeka as'amagoro abatomwa. 


Ogokora 5 


1 Korende omonto oyomo erieta riaye Anania, amo na Safira 
mokaye, akagora omogondo, 2 agatanga bobisi ensemo ye rigori 
riaye, mokaye nere namanyete aya, akareta ensemo eyemo akayebeka 
as'amagoro abatomwa. 3 Petero akamotebia, Anania, inki kiagera 
Saitani agoichoire omoyo okomotebia oborimo Omoika Omochenu, 
na gotanga bobisi ensemo ye rigori ri'omogondo? 4 Ekero orenge 
asore, torenge enibo yao? Naende ekero ogorirwe torenge as'okobua 
kwao? Naseki kwarengereria ring'ana eri omoyo oo ime? 
Tikwamotebia oborimo mwanyabanto korende Nyasaye. 5 Anania 
agachia koigwa amang'ana aya akaaka nse agakwa. Okoiroka okonge 
gokabanyora abanto bonsi bayaigwete aya. 6 Abamura bakaimoka, 
bakamobeka as'egetambaa, bakamobogoria gochia isiko, 
bakamotindeka. 7 Goika ekero kie chinsa isato nyuma, mokaye 
agasoa, nere tamanyete ayio abete. 8 Petero akamoiraneria, Ntebia, 
Igomwagorete omogondo ase rigori erio? Agateba, Ee, ase rigori erio. 
9 Petero akamotebia, Naki abete mwatebanirie koyotema Omoika 
bw'Omonene? rigereria, amagoro abo abamotindeka omosacha oo 
nar'agwo 'gesieri, nabarabwo nabakobogorie aye naye. 10 Erio 
akagwa as'amagoro aye agakwa: baria abamura bagasoa 


bakamonyora okure, bakamoimokia gochia isiko, bakamotindeka 
amo nomosacha oye. 11 Okoiroka okonge gokabanyora ekanisa yonsi 
nabanto bonsi abayaigwete aya. 12 Nas'amaboko abatomwa 
bigakoreka ebikone nogokumia okonge as'abanto: nabarabwo bonsi 
igo barenge as'okorengereria okomo as'egora ya Sulemani. 13 Nase 
bonsi onde tarenge nonya noyomo onyarete kobwatana nabarabwo; 
korende abanto bakabatogia; 14 abanchete bakamenteka as'Omonene, 
abange abasacha nabakungu; 15 nonya nase chinchera chinene 
basokia abarwaire isiko, babareria igoro as'emeito namarere, erinde, 
Petero ogocha, omorengari oye bwoka omobekere ekiriri oyomo 
bw'abwo. 16 Nero emesangererekano y'emechie yare chinsemo 
chinsemo chia Yerusalemu egasangererekana, bakoreta abarwaire, 
nabwo bachandirwe nebirecha ebibe; na bonsi bakagwenigwa. 17 
Akaimoka omokuani' omonene nabonsi abarenge amo nere, (abwo 
nabwo barenge ensemo ya Abasadukai), bagaichorwa neribero, 18 
bakababwata abatomwa bakababeka ime as'echela. 19 Korende 
rilaika ri'Omonene rikaigora ebisieri bi'echela botuko rikabasokia, 
rigateba, 20 Genda motenene ase hekalu ime mobatebie abanto 
amang'ana onsi ay'Obogima obo. 21 Nabarabwo bagachia koigwa 
bakagenda rituko ria mambia hekalu ime bagachaka kworokereria. 
Korende agacha omokuani omonene nabwo barenge amo nere 
bakabarangeria abanto be ritongo, nabagaka bonsi ab'abana ba 
Isiraeli, bagatoma abanto echela ime, erinde babarete. 22 Korende 
abasomba bagachia goika, tibabarora as'echela ime; bakairana, 
bagakwana, 23 bakabora, Echela igo twayenyora esiekire buya buya 
kegima, nabarabwo abarendi bateneine obosio bw'egesieri: korende 
twachia koigora titonyoreti monto ime. 24 Nabo omotang'ani bwe 
hekalu nabakuani abanene bagachia koigwa aya, bagasogwa 
nomoondoko as'engecho yabo, naki arabe amang'ana ayio, 25 
Omonto oyomo agacha akaborokia amang'ana ng'a, Abanto baria 
mwabegete echela ime, nchekalu ime bare, bateneine koborokereria 
abanto. 26 Erio oria omotang'ani akagenda amo nabasomba, 
bakabareta, korende tari ase chinguru: naki babairogete abanto, 
tibabaisa kobaruta amagena, 27 Bakabareta, bakababeka ritongo. 


Omokuani omonene akababoria, akabora, 28 Inee! titwabachigete 
inwe ase chinguru, timworokereria as'erieta eri: rora, inwe 
mwaichoirie Yerusalemu, nokworokereria kwaino, naende morigetie 
koreta amanyinga ay'omonto oria igoro asetore. 29 Petero nabatomwa 
bakairaneria, bagakwana, Netogwenerete komoigwera Nyasaye 
kobua mwanyabanto. 30 Nyasaye bw'abatata baito omobogetie Yesu, 
ere inwe mwamoitete mokamosunga as'omote. 31 Omonto oyio 
Nyasaye omoimokereirie igoro as'okoboko kwaye gw'okorio, 
ab'Omonene naende Omokonyi, abae Abaisiraeli okoonchoka 
nokwaberwa kw'ebibe. 32 Naintwe igotore abarori b'amang'ana aya; 
amo n'Omoika Omochenu oyio Nyasaye abaeire bonsi 
abamoigwerete. 33 Bagachia koigwa, bagasambwa chinkoro chiabo; 
bakagamba ekina babaite. 34 Korende omonto oyomo Omofarisai, 
erieta riaye Gamaliel, omworokia bw'amachiko, omonto osikire 
nabanto bonsi, agatenena ase ritongo, agachika abatomwa babekwe 
isiko ake. 35 Akabatebia, Inwe abasacha ba Isiraeli, erende buna 
morabakore abanto aba, 36 naki ritang'ani ri'amatuko aya, naimoka 
Theuda, agetogia ng'a ere nomonto omonene; abanto koreng'ana 
chimia inye bakabwatana nere: nere agakwa; na bonsi abamwanchete 
bagatananeka bakaba tari gento. 37 Nyuma as'omonto oyio, 
akaimoka Yudas Omogalili, amatuko aria ay'okorikerwa ebango, 
akabang'usa abanto batai bake komotunyana: nere boigo agasira; na 
bonsi abamwanchete bagaserebekana. 38 Na bono nabatebirie, 
Eatanane nabanto aba, batige: naki ring'ana eri gose emeremo eye 
onye neya mwanyabanto, nesarigwe; 39 korende onye neya Nyasaye 
timokonyara koyesaria; mobaise kororekana ng'a Nyasaye 
mokorwania. 40 Bagancha amang'ana aye bakabarangeria abatomwa, 
bakabaaka, bakabachika tibakwana as'erieta riaye Yesu; erio 
bakabatiga bagende. 41 Nabarabwo bakarua ase ritongo riria, 
bagogete ekiagera babarirwe ng'a bagweneire gosokigwa as'engecho 
y'erieta riaye. 42 Na kera rituko ime ase hekalu nechinyomba chiabo 
ime, tibatigete kworokereria nakorandia amang'ana amaya a Yesu 
ng'a nere Kristo. 


Ogokora 6 


1 Goika amatuko aria aborokigwa barenge komentekana omobaro 
obo, nkwabete okwemurungania kw'Abaelenisti igoro as'Abaibirania 
as'engecho y'ababoraka babo abebetwe as'ogokora gwa kera rituko. 2 
Baria ikomi nababere bakabarangeria omoganda bw'aborokigwa, 
bagateba, Tegwenereti intwe koritiga ring'ana ria Nyasaye gokora 
emeremo y'emesa. 3 Gaki baminto, chora abanto batano nababere 
korwa gati asemore abagotebwa ng'a nabaya, baichire n'Omoika 
nechisemi, erinde tobabeke igoro ase ring'ana eri. 4 Naintwe 
natogenderere as'okomosaba Nyasaye na korikorera ring'ana riaye. 5 
Ring'ana eri rikagwenera as'omosangererekano bwonsi: bakamochora 
Stefano, omonto oichire nokwegena n'Omoika Omochenu, na Filipo, 
na Prokoro, na Nikanora, na Timon, na Parmena, na Nikolao 
omworokigwa bw'Antiokia: 6 bakababeka as'obosio bw'abatomwa: 
erio bachia gokora ogosaba bakabeka amaboko abo igoro yabo. 7 
Ring'ana ria Nyasaye rikamenteka; nomobaro bw'aborokigwa 
okamenteka mono ase Yerusalemu: nomoganda omonene 
bw'Abakuani bakaigwera okwegena. 8 Na Stefano, oichire nobuya, 
nokobua, igarenge gokora ogokumia nebikone ebinene as'abanto. 9 
Korende abanto bande b'esunagogi yare korokwa esunagogi 
y'Amaliberitino, ney'Abakurene ney'Abaisikanderia neya baria 
Abakilikia n'Asia, bakaamererania na Stefano. 10 Korende 
tibanyarete koamererania nechisemi chiaye nonya n'Omoika are 
gokwana noro. 11 Goika bakabagenka abanto bare gokwana, 
twamoigure omonto oyo ogokwana amang'ana ay'okorama Musa na 
Nyasaye, 12 Bagasega abanto nabagaka nabariki, bakamochiera, 
bakamobwata, bakamoira as'obosio bwe ritongo. 13 Bagatenenia 
abarori b'oborimo abare goteba, Omonto oyo tatigeti gokwana 
amang'ana ay'okorama igoro y'aase achenu na igoro y'amachiko: 14 
naki twaigure ogoteba ng'a Yesu oyio Omonazareti naasarie aas'aa, 
nagochionchora chingecho echi twaetwe na Musa. 15 Abanto bonsi 
abaikaransete ase ritongo riria bakamobeta amaiso abo, bakamorora 
obosio bwaye bwabaire buna obosio bwe rilaika. 


Ogokora 7 


1 Omokuani omonene akabora, Inee! Amang'ana ayio naboigo are? 2 
Nere agakwana, Baminto, nabatata bane, Igwa. Nyasaye bw'obonene 
namoorokerete tata oito Ibrahimu, ekero arenge ase Mesopotamia, 
ataramenya Haran, 3 akamotebia, Karue as'ense yao, nas'eamate yao, 
ogende goika as'ense ndakworokie, 4 Erio akarua as'ense 
y'Abakalidai, akamenya Haran: akarua agwo nyuma as'ogokwa 
gw'ise, Nyasaye akamong'anyia goika as'ense eye momenyete inwe 
bono: 5 nonya tamoete omwando imaa koreng'ana as'okobeka 
okogoro: akaria eira ng'a namoe, ebe obomenyo bwaye, ney'oroiboro 
rwaye, nyuma yaye, ekero atarenge nomwana. 6 Nyasaye agakwana 
iga, ng'a oroiboro rwaye nababe abageni as'ense y'abanto bande, 
nabarabwo nababakore koba abasomba babo, nakobakora bobe 
as'engaki y'emiaka chimia inye. 7 Negesaku keria kerabakore 
abasomba nimbanachere ekina inche, agateba Nyasaye: na nyuma 
as'ayio nabasoke, nabarabwo nabansasime aas'aiga. 8 Akamoa eira 
y'okwaroka: erio Ibrahimu akaibora Isaaka, akamosara rituko ri'atano 
natato; Isaaka akamoibora Yakobo, Yakobo akabaibora baria ikomi 
nababere abagaka baito, 9 Baria abagaka baito bakamororera ribero 
Yusufu, bakamogora gochia Misiri: Nyasaye akaba amo nere, 10 
akamorusia as'emechando yaye yonsi, akamoa egesio nechisemi 
as'obosio bwa Farao, omoruoti o Misiri; nere akamokora gavuna o 
Misiri nenyomba yaye yonsi. 11 Erio enchara ekaba igoro as'ense 
yonsi ya Misiri na Kanani, nemechando emenge: nabatata baito 
tibanyorete endagera ebaisanete. 12 Goika Yakobo agachia koigwa 
ng'a aria Misiri ner'aroro endagera, akabatoma abatata baito ekero kie 
ritang'ani. 13 Nas'orogendo rwa kabere Yusufu akeorokia as'abamura 
bamwabo; eamate ya Yusufu ekaorokigwa maiso marore ase Farao. 
14 Yusufu agatoma abanto akamorangeria Yakobo ise neamate yaye 
yonsi pi, abanto emerongo etano nebere nabatano. 15 Yakobo 
agatirimboka goika Misiri; agakwa ere, nabatata baito; 16 
bakaimokigwa goika Sukem, bagatindekwa as'embera eria Ibrahimu 
ayegorete ase rigori rie chifetha as'abana ba Emmor, aria Sukem. 17 


Erio ekero ki'eira eria Nyasaye aete Ibrahimu gegachia koba ngoika 
kere, baria abanto bakamenteka nakobucha mono aria Misiri, 18 
goika omoruoti onde akaimoka, oyotamomanyete Yusufu. 19 Oyio 
akagekora bobe egesaku giaito, nakobakorera amabe abatata baito, 
akabachika batugute abana babo ebing'werere, erinde tibaba moyo. 
20 Ekero ekio akaiborwa Musa, nere igarenge omuya mono; 
akarerwa egeka ki'emetienyi etato as'enyomba ya ise: 21 goika 
agachia gotugutwa, omoiseke o Farao akamoira, akamorera abe buna 
omwana oye. 22 Musa akorokererigwa chisemi chionsi chia Misiri; 
akaba omokong'u as'amang'ana nogokora. 23 Emiaka yaye egachia 
goika emerongo ene akarengereria omoyo oye kogenda kobarora 
abamura bamwabo abana ba Isiraeli. 24 Akamorora oyomo 
ogochandwa, akamokonya, akamoakanera egesiomba oria orenge 
gochandwa, akamoaka Omomisiri. 25 Igakagete ng'a abamwabo 
nabamanye ng'a Nyasaye obaeire ogokonyeka as'okoboko kwaye; 
korende tibainyora. 26 Rituko ria kabere riaye akabaorokera ekero 
barenge koamererania, akarigia kobabwatania, agateba, Inwe abanene 
bane inwe igo more abamo; nki mokwomanera? 27 Korende oria 
orenge komochegia oyomwabo akamosukeria are, agateba, Ning'o 
okobeka obe omonene oito, nomogambi oito? 28 Inee! norigeti 
kong'ita inche buna kwamoita oria Omomisiri igoro? 29 Musa 
agatama ase ring'ana erio, akamenya buna omogeni as'ense ya 
Midiani akaibora abana babere aroro. 30 Goika emiaka emerongo ene 
egachia koera, rilaika ri'omonene rikamoorokera as'eroro y'egetunwa 
Sinai, as'ogwoka kw'omorero, as'egetugi. 31 Musa agachia koyorora, 
agakumia okorora koria: agachia goika ang'e erinde arore, eriogi 
ri'Omonene rikamochera, 32 Inche Nyasaye bw'abaiso bao, Nyasaye 
o Ibrahimu, na Nyasaye o Isaaka, na Nyasaye o Yakobo. Musa 
akaiguswa, tarigia korigereria. 33 Omonene akamotebia, Rusia 
ebikoroto biao naki aas'aiga oteneine naas'aachenu. 34 Bono narorire 
emechando y'abanto bane bareo Misiri, naigure okorera kwabo, 
naikire mbarusie: naboigo bono, ningotome goika Misiri. 35 Musa 
oyio bamwangete, bagoteba, Ning'o okobeka koba omonene 
nomogambi? nere otometwe na Nyasaye koba omonene nomokonyi, 


as'okoboko kwa riria rilaika riamoorokerete ase keria egetugi. 36 
Oyio nere obarusetie o, agakora ogokumia nebikone as'ense ya 
Misiri, nas'enyancha embariri, nas'eroro egeka ki'emiaka emerongo 
ene. 37 Musa oyio nere obatebetie abana ba Isiraeli, Omonene 
Nyasaye oino nabaimokererie igoro omobani korwa as'abamino, buna 
inche: namomoigwere oyio. 38 Ere nere orenge as'ekanisa eroro amo 
na riria rilaika eriakwanete nere as'egetunwa Sinai, naende amo 
nabatata baito; nere onyorete amang'ana obogima atoe intwe: 39 
omonto oyio abatata baito tibarigeti komoigwera, korende 
bakamosukeria are, nas'emioyo yabo bakairana Misiri. 40 
Bakamotebia Haron, tokorere chinyasaye chiranyare gototang'ana, 
naki oyio Musa otoruseti as'ense ya Misiri, titomanyeti 
eriamonyorire. 41 Bagakora emori amatuko aria, bakareta 
ebing'wanso as'esanamu eria, bakagokera emeremo y'amaboko abo. 
42 Korende Nyasaye akaonchoka akabatiga gosasima omoganda o 
igoro buna arigetwe as'ebuku y'ababani, Inee mwanduseretie ching'iti 
chinyenyire nebing'wanso, Emiaka emerongo ene as'eroro, Inwe 
enyomba ya Isiraeli? 43 Nainwe mwabogoreti eema ya Molok, 
Neng'enang'eni ya nyasaye yaino Refan, chisanamu echimwakorete 
erinde mochisasime: Nainche nimbang'anyie mogende are goika 
Babeli. 44 Eema eria y'emuma igo yarenge amo nabatata baito 
as'eroro, buna achigete ere oyokwanete na Musa, ng'a ayekore 
boronge kegima buna omogwekano oria aroche. 45 Ero abatata baito 
mbayebwatete, bakayesoyia amo na Yoshua as'obomenyo bw'ebisaku 
biria, barabwo Nyasaye abaseretie as'obosio bw'abatata baito, goika 
amatuko a Daudi; 46 oyonyorete ogwancherwa as'obosio bwa 
Nyasaye, nere igasabete amonyorere Nyasaye o Yakobo obomenyo. 
47 Korende Sulemani namoagacherete enyomba. 48 Korende ere 
Oyore Igoro tari komenya ase chinyomba echiagachire namaboko, 
buna agoteba omobani, 49 Erioba nekerogo kiane ki'obonene, Nense 
naase nkobeka amagoro ane: Inyomba ki moranyare kong'agachera? 
otebire Omonene: Gose naase ki ndanyare gotimokera? 50 Tari 
okoboko kwane kwayakorete aya onsi? 51 Inwe abanyene ebigoti 
ebikong'u, motarogeti emioyo nonya namato, amatuko onsi igo 


mogotanga Omoika Omochenu: buna abaiso baino barenge gokora, 
nainwe naboigo. 52 Norori as'ababani abaiso baino batachandete? 
nabarabwo mbabaitete baria babanete amang'ana ogocha kwaye oria 
Omonyene Oboronge: ere inwe bono mwabaire abakorua nabaiti; 53 
inwe mwanyorete amariko as'ogokora kw'amalaika, gose 
timwayabwatete. 54 Erio bagachia koigwa amang'ana aya, 
bagasambwa chinkoro, bakamoromananeria amaino. 55 Nere, oichire 
n'Omoika Omochenu, akarigereria namaiso aye, akarigereria igoro, 
akaborora obonene bwa Nyasaye, na Yesu oteneine okoboko 
gw'okorio kwa Nyasaye. 56 Agateba, Rora narorire igoro amanoirwe, 
n'Omwana-o-mwanyabanto otenenire okoboko gw'okorio kwa 
Nyasaye. 57 Bakaaka egeturi as'eriogi rinene, bagakuneka amato abo, 
bakamorindokera as'omoyo oyomo; 58 bakamosokia isiko 
as'omochie, bakamoaka amagena: nabwo abarori bagachibeka 
chianga chiabo as'amagoro omomura oyomo orenge korokwa Saulo. 
59 Bakamoaka amagena Stefano, nere agasaba, ogoteba, Omonene 
Yesu, ira omoika one. 60 Akaaka amaru inse, akarera as'eriogi 
rinene, Omonene, tobabarera ebibe ebi. Ochia gokora gokwana aya 
akarara, okorara gw'ogokwa. 


Ogokora 8 


1 Na Saulo akarora buya aitwe. Rituko riria emechando egacha 
emenge igoro as'ekanisa yarenge Yerusalemu; bonsi bagatananekana 
as'ense ya Boyahudi na Samaria, tatiga abatomwa. 2 Abanto abegeni 
bakamotindeka Stefano, bakamorera okorera okonge. 3 Korende 
Saulo akayesaria ekanisa, agasoa ker'enyomba, nakobakurura 
abasacha nabakungu nakobaira echela. 4 Korende baria batananegete 
bakagenda chinsemo ne chinsemo bakorandia ring'ana. 5 Na Filipo 
agatirimboka agasoa omochie o Samaria, akabaranderia Kristo. 6 
Nemeganda yonsi as'omoyo oyomo bagancha koigwa amang'ana onsi 
aregokwanwa na Filipo, bagachia koyaigwa nakorora ebikone 
ebiarenge gokora. 7 Naki abange barenge nebirecha bi'eubi bikarua 
asebare, bikarera as'egeturi ekenene: nabanto baringagete nebirema, 


bakagwenigwa. 8 Okaba omogoko omonge as'omochie oria. 9 
Nomonto oyomo, erieta riaye Simon, igarenge gokora oborogi 
as'omochie oria korwa kare, okobaichania abanto ba Samaria, 
ogoteba ng'a ere nomonto omonene: 10 bonsi bakamwancha as'egeka 
ekenge, korwa abake goika abanene, bagoteba, Omonto oyo nokobua 
kwa Nyasaye koria gokorokwa Okonene. 11 Bakamoigwera, ekiagera 
egeka ekenene igarenge kobaichania as'oborogi bwaye. 12 Korende 
bagachia komwancha Filipo, ekero akorandia amang'ana amaya 
ay'obonda bwa Nyasaye, nerieta riaye Yesu Kristo, bakabatiswa 
abasacha nabakungu. 13 Nere Simon omonyene agancha akabatiswa, 
akaba amo na Filipo: agachia korora ebikone nogokumia okonene 
kware gokoreka, agaichana. 14 Nabatomwa abarenge Yerusalemu 
kobachia koigwa ng'a Abasamaria babwatire ring'ana ria Nyasaye, 
bakabatomera Petero na Yohana: 15 bagatirimboka, bakabasabera 
banyore Omoika Omochenu: 16 naki konyora torahaikera nonya 
noyomo obo: tatiga babatisetwe rioka as'erieta riaye Omonene Yesu. 
17 Bakababekera amaboko abo igoro yabo, nabarabwo bakanyora 
Omoika Omochenu. 18 Goika Simon agachia korora ng'a abanto igo 
bakoegwa Omoika Omochenu as'okobekerwa amaboko nabatomwa, 
akarigia kobaa chifetha, agateba, 19 Ing'a nainche okobua oko, erinde 
ker'omonto ndabekere amaboko ane, anyore Omoika Omochenu. 20 
Petero akamotebia, chifetha chiao chisirere are amo naye, ekiagera 
ogokaga ng'a ekeegwa kia Nyasaye igo gekonyorekana as'enibo, 21 
Tori amo gose tori nensemo ase ring'ana eri: naki omoyo oo tori 
omoronge as'obosio bwa Nyasaye. 22 Gaki, onchoka as'obobe bwao 
obo, omosabe Omonene erinde, keranyarekatte, bwaberwe 
ebirengererio ebi bi'omoyo oo. 23 Naki nakororire nore nobororo 
buna endorwe, naende igore as'egesibo ki'obobe. 24 Simon 
akairaneria, agateba, Insabera inwe ase Nyasaye, tabaisa konyora 
amang'ana aya onsi mwateba. 25 Nabarabwo bagachia koborokia 
nakorirandia ring'ana ri'Omonene, bakairana Yerusalemu bakorandia 
enchili as'ebichie ebinge bi'Abasamaria, 26 Rilaika ri'Omonene 
rigakwana na Filipo, rikamotebia, Manora ogende ensemo ya sugusu 
goika enchera eria egotirimboka korwa Yerusalemu ekogenda Gaza, 


naroro neroro. 27 Akaimoka, akagenda: erio rora, akamorora omonto 
Omoethiopia, omogomba, orenge nobonene inse ase Kandake 
eting'ana ya Ethiopia, obegetwe igoro as'enibo yaye yonsi, nere 
igachete Yerusalemu gosasima; 28 ekero akoirana oikaransete egari 
yaye ogosoma ebuku y'omobani Isaya. 29 Omoika okamotebia 
Filipo, Ika ang'e negari eye, obwatane nero. 30 Nabo Filipo akagenda 
bwango, akamoigwa ogosoma ebuku y'omobani Isaya, akabora, Inee! 
Kwayamanyire aya onsi ogosoma? 31 Akamoiraneria, Naki ndakore 
imanye, omonto atantang'aneti? Akamosorora Filipo arine aikaranse 
amo nere. 32 Naase'ay'amariko arenge gosoma nar'aya, Akairwa buna 
eng'ondi egochia konyenywa: Naende buna emanwa y'eng'ondi etari 
kwana as'obosio bwaye oria okoyenacha amarionya, Naboigo ere 
nere tamanorete omonwa oye: 33 As'ogwekeyia kwaye ekina kiaye 
gekarusigwa: Ning'o oranyare koorokia ekegori kiaye? Naki obogima 
bwaye bwarusigwe as'ense, 34 Oria omogomba akamoiraneria Filipo, 
Nagosabire, omobani oyo igagokwana amang'ana aya ase ng'o? 
nasere omonyene, gose namang'ana omonto onde? 35 Filipo 
akamanora omonwa oye, ogochakera ririko eri, akamoranderia 
amang'ana amaya a Yesu. 36 Bakaba bakogenderera nchera bagaika 
as'amache are: oria omogomba akabora, Inki kerantange timbatiswa? 
37 Filipo agateba, koranche as'omoyo oo bwonsi, mbuya. 
Akairaneria, agakwana, Namwanchire Omwana o Nyasaye ng'a nere 
Yesu Kristo, 38 Agachika egari eria etenene: bagatirimboka bonsi 
babere as'amache, Filipo noria omogomba; akamobatisa. 39 Erio, 
bagachia korwa as'amache, Omoika bw'Omonene okamotaboria 
Filipo: oria Omogomba tamorora naende, naki igagendete ore 
nomogoko: 40 Filipo akarorekana as'Azoto, nekero arenge goeta 
akarandia enchili as'emechie yonsi, goika agaika Kaisaria. 


Ogokora 9 


1 Korende Saulo, akamenta okoirokia nakorengereria kobaita 
aborokigwa b'Omonene, akamogendera omokuani omonene, 2 
akarigia amoe amarube ay'okogenda Damesiki, ayarikire ase 


chisunagogi, erinde gakorora abanto b'Enchera eye, abasacha gose 
abakungu, abasibe nakobareta Yerusalemu, 3 Goika ekero arenge 
kogenda agaika ang'e na Damesiki; erio mobosokano amasase 
akamomesera korwa igoro: 4 akagwa inse, akaigwa eriogi 
rikomotebia, Saulo, Saulo, naki okondosia? 5 Akabora, Naye ng'o 
Omonene? Agateba, Inche ninche Yesu kwarosirie aye: 6 korende 
tenena, osoe omochie, notebigwe ayarakogwenere gokora. 7 Nabanto 
bagendete amo nere, bagatenena bagakirakiri, bakarigwa eriogi, ko 
tibarora monto. § Saulo akaimoka korwa inse; namaiso aye agachia 
koramokia tarora gento: bakamobwata okoboko bakamoreta goika 
Damesiki. 9 Akaba amatuko atato atari korora, nonya nkoria, nonya 
nkonywa. 10 Nabo narenge omworokigwa Damesiki, erieta riaye 
Anania; Omonene akamotebia as'okorora, Anania, Akabora, Nao 
ndaa Omonene. 11 Omonene akamotebia, Imoka ogende enchera eria 
ekorokwa Endonge, origie ime as'enyomba ya Yudas omonto erieta 
riaye Saulo o Tariso: ekiagera nao are agosaba; 12 nere omororire 
omonto erieta riaye Anania, ogosoa, okobeka amaboko igoro asare, 
anyare korora. 13 Korende Anania akairaneria, Omonene, naigure 
chingecho chi'omonto oyio as'abanto abange, amabe amange 
ayabakoreire abachenu bao Yerusalemu: 14 goika aiga igare nokobua 
as'abakuani abanene abasibe bonsi abagwatora erieta riao. 15 
Korende Omonene akamotebia, Bwatia enchera: naki oyio negento 
egechore asende aribogorie erieta riane as'obosio bw'ebisaku, 
nabaruoti, nabana ba Isiraeli: 16 naki nimworokie amang'ana amange 
amanene ayaramogwenere gochandwa as'engecho y'erieta riane. 17 
Anania akagenda, agasoa aria nyomba ime; akamobekera amaboko 
akabora, Oyominto Saulo, Omonene ontomire, Yesu, ere 
oyokoorokerete as'enchera kware gochichera, onyare ktfrora naende, 
oichorwe n'Omoika Omochenu. 18 Erio kegima akagwa korwa 
amaiso aye buna amasabo, akanyora okorora; agatenena, akabatiswa; 
19 akaria endagera, akanyora chinguru. Akaba agwo amatuko atai 
make amo naborokigwa barenge Damesiki. 20 Erio akamorandia 
Yesu ase chisunagogi, ng'a ere n'Omwana o Nyasaye. 21 Na bonsi 
abaigwete bagaichana, bagateba, Tari ere oyo orenge kobabwata 


abare gwatora erieta eri Yerusalemu? Naiga ochire as'engecho eye, 
erinde abasibe nakobaira as'abakuani abanene? 22 Saulo akamenta 
koba nechinguru, akabatantania Abayahudi bamenyete Damesiki, 
akaborokia ng'a oyo nere Kristo. 23 Goika amatuko amange agachia 
goeta Abayahudi bagakora ekina erinde bamoite: 24 korende 
ogotiana kwabo gokamanyekana na Saulo. Bakamoboera geita 
mobaso na botuko banyare komoita. 25 Aborokigwa baye 
bakamoimokia botuko bakamotirimbokia as'oruaki, bakamoikia 
as'egetonga ime. 26 Na Saulo agachia goika Yerusalemu agatema 
kobwatana naborokigwa: nabarabwo igo barenge komoiroka bonsi, 
tibanyara gwancha ng'a ere nomworokigwa. 27 Korende Barnaba 
akamoira, akamoreta as'abatomwa, akaborokereria buna amoroche 
Omonene nchera, naende ng'a nakwanete nere, na buna arandeti 
noboremu ase Damesiki as'erieta riaye Yesu. 28 Nere akaba amo 
nabarabwo ase Yerusalemu, ogosoa nagosoka. 29 Akarandia as'erieta 
riaye Yesu noboremu atari nobwoba: agakwana nakoamererania 
n'Abaelenesti; nabarabwo bagatema komoita. 30 Korende ekero 
abamwabo bachia konyora amang'ana, bakamoira goika Kaisaria, 
bakamotoma gochia Tariso. 31 Erio ekanisa ekanyora omorembe ase 
Boyahudi yonsi na Galili na Samaria, bakaagacherwa, bakagenderera 
as'okoiroka kw'Omonene, nokoremia kw'Omoika Omochenu, 
bakanienteka. 32 Egachia koba Petero ekero arenge konagoetanana 
chinsemo chionsi akabatirimbokera abachenu bamenyete Ludda. 33 
Akamorora omonto oyomo aria, erieta riaye Ainea, omonto oyio 
oraire 'borere emiaka etano netato: ekiagera arenge omokogotaru. 34 
Petero akamotebia, Ainea, Yesu Kristo ogokonyire: imoka, bware 
oborere bwao. Erio kegima akaimoka. 35 Nabanto bonsi bamenyete 
Ludda na Saron bakamorora, bakamoonchokera Omonene. 36 
Nomworokigwa oyomo orenge Yoppa, erieta riaye Tabitha (engecho 
yaye Dorika, gose engabi:) omokungu oyo igarenge oichire nogokora 
okuya nchiegwa ebiarenge korua. 37 Ekaba amatuko aria akarwara, 
agakwa: erio kabamosibirie, bakamobeka egoroba. 38 Ekiagera 
Ludda orenge ang'e na Yoppa, nabarabwo baigure ng'a Petero nao are 
aria, bagatoma abanto babere asare, komosorora tatebana gocha 


asebare. 39 Petero akaimoka akagenda nabarabwo. Agachia goika 
bakamoira egoroba igoro: ababoraka bonsi bagatenena ang'e nere 
bakorera, nakomworokia chiganchwa nechianga echiare gokora 
Tabitha ekero keria arenge amo nabarabwo. 40 Petero akabasokia 
bonsi, agatung'ama, agasaba; origereretie gochia as'oborere, 
agakwana, Tabitha, imoka. Nere akaramokia amaiso aye, agachia 
komorora Petero akaboka agaikaransa. 41 Akamoa okoboko, 
akamoimokia; goika ochia kobarangeria baria abachenu nababoraka, 
akamobeka as'obosio bwabo ore moyo. 42 Akamanyekana ase 
Yoppa, as'omochie omogima: abanto abange bakamwegena 
Omonene. 43 Goika Petero akamenya amatuko atai make agwo 
Yoppa, enyomba y'omonto oyomo, erieta riaye Simon, omorosia 
amao. 


Ogokora 10 


1 Narenge omonto Kaisaria erieta riaye Kornelio, omotang'ani 
bw'omoganda orekorokwa Ekeitaliano, 2 omonto omuya, oyosigete 
Nyasaye, ere nenyomba yaye yonsi, nere igarenge kobaa abanto 
ebiegwa ebinge, nagosaba Nyasaye amatuko onsi. 3 Akarora 
as'okorora maiso marore, ekero gie chinsa kianda chia niobaso, 
rilaika ria Nyasaye rikamochera nakomotebia, Kornelio! 4 
Akamorigereria mono, akairoka, agateba, Inki Omonene? 
Akamotebia, Ogosaba kwao nebiegwa biao biaikire igoro nakoba 
okoinyoria as'obosio bwa Nyasaye. 5 Gaki toma abanto Yoppa, 
omorangerie Simon okorokwa Petero: 6 Ere nomogeni bw'omonto 
oyomo, erieta riaye Simon, omoroisia amao, enyomba yaye ere 
engegu y'enyancha, nagotebie ayakogwenerete gokora. 7 Riria rilaika 
riakwanete nere agachia koimoka, Kornelio akarangeria abasomba 
babere b'enyomba yaye, nomosigari oyomo omosike, ase baria bare 
komokorera botambe; 8 agachia gokora kobatebereria amang'ana onsi 
akabatoma, bakagenda Yoppa. 9 Goika rituko ria kabere, ekero 
barenge kogenda nagoika ang'e omochie, Petero akarina kerama 
igoro, gochia gosaba, ekero gie chinsa isano nemo chia mobaso: 10 


akaba nenchara, akarigia koria: korende ekero barenge koroisia ang'e, 
omoika oye okairwa as'okorota, akaba buna oyokure; 11 akarora 
igoro amanokire, negento gekomoikera buna egetambaa ekenene, 
gegotirimbokigwa ase chinsemo chiaye inye goika inse: 12 ime yaye 
ebisaku bionsi bie ching'iti chire namagoro ane, neching'iti 
chi'orosana, nachirochio echikwagura, nechinyoni chi'igoro. 13 
Eriogi rikamochera, Imoka Petero; onyenye orie. 14 Petero akabora, 
Yaya Omonene, naki tinanya koria nonya ng'ake egento ekebe gose 
ekere neubi. 15 Eriogi rikamochera eria kabere, Egiasibigwe na 
Nyasaye, tokeroka ekebe. 16 Ring'ana eri rigakoreka ara gatato: 
naende egento keria gekaimokigwa gochia igoro. 17 Goika Petero 
agachia korora ogwechanda ime as'omoyo oye, inki engecho yaye 
okorora okwo aroche, rora, baria abanto batometwe na Kornelio, 
kobarorire enyomba ya Simon, bagatenena obosio bw'egesieri, 18 
bakarangeria, bakoboria onye Simon okorokwa Petero nao amenyete 
imeo. 19 Nekero Petero are korengereria, okorora, okwo, Omoika 
okamotebia, Mbare abanto batato bakorigetie. 20 Imoka, oike, 
ogende nabarabwo, toba nogotiting'ara: naki inche nabareta. 21 
Petero akabaikera baria abanto batometwe asare na Kornelio, 
agakwana, Inche nere oyo mokorigia. Igo mwacha as'engecho ki? 22 
Bagateba, Kornelio omotang'ani, omonto omonyene oboronge, 
omoiroki Nyasaye, ore nokobakwa okuya as'egesaku gionsi 
ki'Abayahudi, nakurerwa nerilaika richenu gotoma abanto asore 
ogende enyomba yaye anyare koigwa amang'ana ao. 23 Agateba, soa; 
akabaroisia. Goika rituko ria kabere Petero akaimoka amo 
nabarabwo, nabande b'abamwabo bamenyete Yoppa bakagenda nere, 
24 Goika rituko ria kabere riaye bagasoa, Kaisaria. Na Kornelio 
igarenge obaganyete, konya osangereirie eamate yaye nabasani baye. 
25 Petero ekero arenge gosoa, Kornelio agasoka komorotota, 
akamogwera amagoro, akamosasima. 26 Petero akamoimokia, 
agateba, Tenena; inche nainche nomonto. 27 Nas'ogokwana nere 
agasoa, akarora abanto abange basangererekanire: 28 akabatebia, 
Mwamanyire ng'a tari boronge omonto ore Omoyahudi abwatane 
nomonto ore bw'egesaku kende, nonya nokomogendera; korende 


Nyasaye nankanetie, timoroka monto onde bwonsi, oyo bw'eubi gose 
omobe. 29 As'engecho eyio ngacha konarangeretigwe tinanga, gaki 
nkoboriande, ing'ana ki eri mwandangerereti? 30 Kornelio agakwana, 
Rero nerituko ria kane korwa ekero narenge nyeng'atete goika ensa 
eye; nechinsa kianda igo narenge ngosaba nyomba mwane; ani! 
omonto nateneine as'obosio bwane, oyore nechianga 
chikomekameka, 31 agateba, Kornelio, ogosaba kwao kwaigurwe, 
nebiegwa biao biainyoirwe as'obosio bwa Nyasaye. 32 Gaki toma 
abanto gochia Yoppa, omorangerie Simon okorokwa Petero, ache 
aiga; igakamenyete as'enyomba ya Simon, omoroisia amao ang'e 
nengegu, nere karache nakwane naye. 33 Erio ngatoma abanto asore, 
naye gwakorire buya gwachire. Na bono intwe twensi nao tore aiga 
as'obosio bwa Nyasaye, tonyare koyategerera amang'ana onsi 
gwatebetigwe na Nyasaye. 34 Petero akamonora omonwa oye, 
akabora, Ekeene natiekire komanya ng'a Nyasaye tari 
nagwanchereria: 35 korende ase ker'egesaku omonto omoirogetp 
nagokora oboronge igagwancherwa nere, 36 Ring'ana riria eri 
abairerete abana ba Isiraeli, are korandia amang'ana amaya 
ay'omorembe ase Yesu Kristo (nere Omonene o bonsi) — 37 
Ring'ana riria mwarimanyire, riagendereire ase Boyahudi yonsi, 
rigachakera Galili, nyuma y'ebatiso Yohana arandeti; 38 Amang'ana a 
Yesu o Nazareti buna Nyasaye amobegete amaguta as'Omoika 
Omochenu nechinguru: nere agatara chinsemo ne chinsemo, ogokora 
emeremo emiya nakogwenia bonsi abaregetwe na saitani; naki 
Nyasaye arenge amo nere. 39 Naintwe igotore abarori b'amang'ana 
onsi ayarenge gokora as'ense y'Abayahudi nase Yerusalemu; ere 
bakamoita bakamosunga as'omote. 40 Oyo Nyasaye akamobokia 
rituko ria gatato akamwanchera kooroka. 41 Tari as'abanto bonsi, 
tatiga as'abarori abachoretwe na Nyasaye, nabwo intwe, twarenge 
koria na konywa amo nere nyuma as'okoboka kwaye. 42 Agatochika 
tobaranderie abanto na kobaorokeria ng'a oyo nere ochoretwe na 
Nyasaye abe omogambi bw'abare moyo, nabakure. 43 Oyo ababani 
bonsi bakamwatora, ng'a as'erieta riaye ker'oyoramwanche naegwe 
okorusigwa kw'ebibe. 44 Petero ekero arenge gokwana amang'ana 


aya Omoika Omochenu okabaikera bonsi abaigwete amang'ana aye. 
45 Na baria abarogete abanchete, bagaichana, abanto bonsi abachete 
amo na Petero, ekiagera ebisaku nabarabwo baikeirwe nekeegwa 
ki'Omoika Omochenu. 46 Naki babaigwete bagokwana as'emenwa, 
bakamotogia Nyasaye. Erio Petero akabora, 47 Omonto nanyare 
kobakania aba amache, tibabatiswa, abanyorire Omoika Omochenu 
koreng'ana buna intwe? 48 Agachika babatiswe as'erieta riaye Yesu 
Kristo. Erio bakamosorora amente komenya amatuko atai make. 


Ogokora 11 


1 Nabo abatomwa nabaminto barenge ase Boyahudi bakanyora 
amang'ana ng'a abanto b'ebisaku nabarabwo baribwatire ring'ana 
ri'Omonene. 2 Na Petero agachia gotira kogenda Yerusalemu, baria 
abaroku bakaamererania nere, bagoteba, 3 Ngwasoa as'abanto 
batarogeti, okaragera nabarabwo. 4 Petero agachaka kobatebereria 
as'okoroberia amang'ana, agateba, 5 narenge as'omochie o Yoppa, 
ngosaba: omoika one okairwa as'okorora, nkarora egento buna 
egetambaa ekenene gegoika, gegotirimbokigwa korwa igoro ase 
chinsemo chiaye inye; gekang'ikera: 6 ngakerigereria mono, 
nkorengereria, nkarora ching'iti chi'ense chi'amagoro ane neching'iti 
chi'orosana, nechio chikwagura, nechinyoni chi'igoro. 7 Nkaigwa 
eriogi rigontebia, Imoka Petero; onyenye orie. 8 Ngateba yaya, 
Omonene, naki egento ki'eubi gose ekere ekebe tikianyagosoa 
omonwa one ime. 9 Eriogi rikang'iraneria ara kabere korwa igoro, 
Ebiasibirie Nyasaye, tobiroka aye ebibe. 10 Ring'ana rigakoreka ara 
gatato: naende ebinto bionsi bikang'uswa gochia igoro. 11 Ani, erio 
agwo abanto batato mbateneine as'obosio bw'enyomba eria narenge 
ime, abatometwe asende korwa Kaisaria. 12 Omoika ogantebia 
ngende nabarabwo timbaisa koba nogotiting'ara. Nabaminto aba 
batano nomo nabarabwo bakagenda amo nainche, togasoa 
as'enyomba y'omonto oria: 13 agatworokia buna aroche rilaika 
riteneine mwaye, nakomotebia, Toma abanto kogenda Yoppa 
omorangerie Simon, okorokwa Petero; 14 oyoragotebie amang'ana 


naro oratorigwe naro, aye nenyomba yao yonsi. 15 Ekaba ekero 
nachagete gokwana, Omoika Omochenu okabaikera buna otoikerete 
intwe omochakano. 16 Nkarinyora ring'ana riria ri'Omonene, buna 
atebete, Yohana igabatisete as'amache, korende inwe namobatiswe 
as'Omoika Omochenu. 17 Gaki onye Nyasaye obaeire barabwo 
ekeegwa keria keria atoete intwe, abatwamwanchete omonene Yesu 
Kristo, ninche ng'o ndanyare komotanga Nyasaye? 18 Bagachia 
koigwa amang'ana aya bagakira, bakamotogia Nyasaye, bagoteba, 
Gaki, Nyasaye obancheire ebisaku nabarabwo okoonchoka gokoreta 
obogima. 19 Naboigo baria batananegete as'engecho y'emechando 
eria yabete as'amang'ana a Stefano, bakagenda goika Foiniki na 
Kupro, na Antiokia, tibarirandia riria ring'ana tatiga as'Abayahudi 
boka. 20 Na gati yabo mbarenge abanto ba Kupro na Kurene, 
nabarabwo bagachia goika Antiokia, bagakwana n'Abaelenesti, 
bakarandia amang'ana amaya Omonene Yesu. 21 Okoboko 
kw'Omonene gokaba amo nabarabwo: abanto abange bagancha, 
bakamoonchokera Omonene. 22 Amang'ana ayio ay'abanto abwo, 
agaika amato ekanisa yarenge ase Yerusalemu: bakamotoma 
Barnaba, agende goika Antiokia: 23 nere agachia goika nakorora 
obuya bwa Nyasaye akagoka; akabasorora bonsi babwatane 
n'Omonene as'okorigia kw'omoyo. 24 Naki igarenge omonto omuya 
oichoretwe n'Omoika Omochenu nokwegena: abanto abange 
bakebeka ensemo y'Omonene. 25 Barnaba akarua agwo akagenda 
Tarso komorigia Saulo: 26 goika agachia komorora akamoreta 
Antiokia. Gekaba egeka ki'omwaka omogima bagasangererekana 
amo nekanisa nakoborokereria abanto abange. Naborokigwa agwo 
Antiokia nao batang'anete korokwa Abakristo. 27 Amatuko ayio 
ababani bagatirimboka korwa Yerusalemu goika Antiokia. 28 
Agatenena oyomo obo erieta riaye Agabo, akorokia as'okobua 
kw'Omoika Omochenu ng'a enchara enene nechiche ang'e as'ense 
engima: nero ekaba as'amatuko a Klaudio Kaisari. 29 Nabaria 
aborokigwa, ker'omonto koreng'ana buna okonyara kwaye, bakang'ea 
gotoma ogokonywa as'abamwabo bamenyete Boyahudi: 30 bagakora 
bo, bakabatomera abagaka as'amaboko a Barnaba na Saulo. 


Ogokora 12 


1 Nabo as'engaki eria Herode omoruoti akarambora amaboko aye 
kobachanda mono abanto b'ekanisa. 2 Akamoita Yakobo oyomwabo 
Yohana as'omoro. 3 Erio karora ng'a abagweneire Abayahudi 
agachiererera akamobwata Petero nere. Amatuko ayio naro amatuko 
emegati etabekiri memera. 4 Ochia komobwata akamobeka echela 
ime, akamobeka amaboko abasigari bane bane, bamorende; akarigia 
nyuma y'epasaka amosokie as'obosio bw'abanto. 5 Nabo Petero 
akarendwa echela ime, ogosaba gokaba ngokorekakore as'omokia 
mono nekanisa as'obosio bwa Nyasaye as' engecho yaye. 6 Goika 
ekero Herode achia korigia komosokia, obotuko boria boria Petero 
igarenge oraire gati as'abasigari babere, osibire nebinyuri bibere: 
abarendi as'obosio bw'egesieri bakarenda echela. 7 Erio rilaika 
ri'Omonene rigatenena ang'e nere, amasase akamoreka nyomba ime: 
akamoaka Petero rikere riaye, akamotura, ogoteba, Imoka bwango. 
Ebinyuri bigasansoka korwa as'amaboko aye. 8 Rilaika rikamotebia, 
Eboyie, beka ebikoroto. Agakora boigo. Akamotebia, Beka eanga 
yao, ontunyane. 9 Agasoka, akamotunyana; gose tamanyete ng'a 
namang'ana ay'ekeene ayakoregete ne rilaika, korende agakaga ng'a 
nokorota arorire. 10 Bachia goetania okorenda kwe ritang'ani nogwa 
kabere, bagachia goika egesieri gi'ekioma kegosoera omochie ime; 
gekabaigokera: bagasoka, bagaeta as'enchera eyemo erio rilaika 
rikamotiga. 11 Goika Petero ochia komanya, agateba. Bono 
namanyire bori ng'a Omonene otomire rilaika riaye nakondusia 
as'okoboko kwa Herode, nokoganya kw'egesaku ki'Abayahudi. 12 
Erio gakoyarengereria aya, agaika enyomba ya Mariamu ng'ina 
Yohana, erieta riaye ria kabere Mariko; nabanto abange nao 
basangererekanete bagosaba. 13 Na Petero agachia gotura egesieri 
gia geita, omoiseke erieta riaye Roda, agacha koigwa. 14 Agachia 
komanya eriogi ria Petero, takeigora egesieri as'omogoko, korende 
akaminyoka chimbero, agasoa ime akabatebia ng'a Petero ngesieri 
ateneine. 15 Bakamotebia, Nebarimo ore. Korende akaamereria mono 
ogoteba ng'a naboigo are. Bagakwana, ne rilaika riaye. 16 Petero 


akaba okonagokong'onta: goika bagachia komoigorera bakamorora, 
bagakumia. 17 Nere akabakania nokoboko bakire, akaborokia buna 
Omonene amosokia korwa echela ime. Akabora, Genda momworokie 
Yakobo nabaminto amang'ana aya. Akaimoka akagenda ensemo 
ende. 18 Goika bogachia gokia abasigari bagasogwa nomoondoko 
omonge, naki Petero abete. 19 Na Herode agachia komorigia, 
tamorora, akababoria abarendi, agachika baitwe. Nere agatirimboka 
korwa Boyahudi kogenda Kaisaria, akamenya aroro. 20 Nere Herode 
nababeete mono abanto ba Turo na Sidon: bakamochiera as'omoyo 
oyomo, erio kobakorire obosani na Blasto, oienge korenda enyomba 
y'Omoruoti y'okorara, bakarigia omorembe, ekiagera ense yabo igo 
yare konyora endagera as'ense y'omoruoti, 21 Erio rigaika rituko 
erimo ribekire, Herode akeboa chianga chi'oboruoti, agaikaransa 
as'ekerogo ki'obonene, agakwana nechinguru. 22 Abanto bakaaka 
eriogi, bagokwana, Neriogi ria nyasaye, tari eriogi ri'omonto. 23 
Bwango rilaika ri'Omonene rikamoaka, ekiagera ataete Nyasaye 
obonene: akaregwa namakonde, agatwekamo, 24 Ring'ana 
ri'Omonene rikamenta kogenderera. 25 Na Barnaba na Saulo, 
bagachia gokora goikerania obosomba bwabo, bakairana Yerusalemu 
bakamoirana amo nabarabwo Yohana ore korokwa Mariko. 


Ogokora 13 


1 Naria Antiokia as'ekanisa mbarenge aroro ababani naborokia, 
Barnaba na Sumeon okorokwa Niger, na Lukio Omokurene, 
naManaen oyorenge oyomwabo as'okogonkigwa amo na Herode 
omoruoti, na Saulo. 2 Naboigo abaiga ekero barenge komokorera 
Omonene na kweng'ata, Omoika Omochenu ogateba, Ndusananeria 
Barnaba na Saulo as'emeremo eria nabarangereretie. 3 Erio, 
kobakorire ogosaba nokweng'ata, bakabeka amaboko abo igoro 
asebare, bakabatiga bagende. 4 Nabo abanto abwo kobairwa 
n'Omoika Omochenu bagatirimbokera Selukia; na korwa agwo 
bagaeta enyancha goika Kupro. 5 Nekero barenge Salamini, 
bakarirandia ring'ana ri'Omonene ase chisunagogi chi'Abayahudi: 


nabarabwo igo barenge na Yohana okobakorera. 6 Bagachia gokora 
goeta egati gati y'egesinka gionsi goika Pafo, bakarora omonto 
oyomo, omorogi, omobani bw'oborimo, Omoyahudi erieta riaye 
BarYesu; 7 omonto oyo igarenge amo nomogambi Serigio Paulo, 
omonto omonyene obong'aini. Ere akabarangeria Barnaba na Saulo 
bache asare, akarigia koigwa ring'ana ria Nyasaye. 8 Korende Eluma 
oria omorogi (nero engecho y'okoonchora kw'erieta riaye) 
akaamererania nabarabwo, akarigia komobeka omogambi oria omoyo 
bw'ogotiga okwegena. 9 Korende Saulo, ere nere Paulo, agaichorwa 
n'Omoika Omochenu, akamotogoreria amaiso, agakwana, 10 Aye 
oichire obong'ainereria, nobobe bwonsi, omwana o saitani, omobisa 
bw'oboronge bwonsi, torigeti gotiga gochikora bogeka chinchera 
chi'Omonene chire boronge? 11 Bono, rora okoboko kw'Omonene 
igakore igoro asore, naye nobe omouko, torora erioba as'egeka egeke. 
Erio kegima orotutu rokamobwata nomosunte; agatabataba komorigia 
omonto amobwate okoboko, na komoraa. 12 Erio omogambi agachia 
koyarora ayakoreka, akegena, agakumia okworokereria kw'Omonene. 
13 Erio Paulo nabamwabo bakamanoria obwato bakarua Pafo, 
bagaika Perga ase Pamfulia: Yohana akabatiga akairana Yerusalemu. 
14 Korende barabwo bakarua Perga, bagaeta egati y'ense bagaika 
Antiokia, omochie o Pisidia; bagasoa ase esunagogi rituko ri'esabato, 
bagaikaransa. 15 Erio nyuma kamariko asomirwe nebuku y'ababani, 
abanene b'esunagogi bagatoma omonto asebare, nakobatebia, 
Baminto onye more nering'ana rikobagwenera abanto aba, rikwane. 
16 Paulo agatenena akabaramborera okoboko, agakwana, Inwe 
abasacha ba Isiraeli, nainwe aba moirogete Nyasaye, tegerera. 17 
Nyasaye bw'abanto abaiga Isiraeli nabachorete abatata baito, 
akabaimokereria igoro abanto, ekero bamenyete buna abageni as'ense 
ya Misiri, nas'okoboko kwaimokereretigwe akabarusiao, akabaraa, 18 
negeka ki'emiaka emerongo ene akaremereria nabarabwo as'eroro. 19 
Agachia kobisiria ebisaku bitano nabibere as'ense ya Kanani, akabaa 
ense yabo ebe omwando, as'ekero ki'emiaka chimia inye namerongo 
etano. 20 Nyuma as'aya akabaa abagambi goika ekero gia Samweli. 
21 Nyuma yaye bagasaba koegwa omoruoti: Nyasaye akabaa Saulo 


omwana o Kishi, omonto bw'egesaku kia Benjamini, as'egeka 
ki'emiaka emerongo ene. 22 Naende agachia komorusia oyio, 
akaimokereria Daudi igoro abe omoruoti obo: akamoorokia ogoteba, 
Namororire Daudi omwana o Yese, nomonto nyanchete oranyare 
gokora obwanchani bwane bwonsi. 23 As'oroiboro rwaye omonto 
oyio Nyasaye obareteire Abaisiraeli omokonyi, nere Yesu, buna 
ariete eira, 24 Yohana konya obarandeirie abanto bonsi ba Isiraeli 
engecho y'ebatiso y'okoonchoka ritang'ani ri'ogocha kwaye. 25 Nere 
Yohana ekero arenge gokora orogendo rwaye nakwanete, Igo 
mogonkaga ng'a inche ng'o? Inche tari ere. Korende, rigereria 
ngochare oyomo nyuma yane ere inche tinkogwenera 
komwororoberia ebikoroto bi'amagoro aye. 26 Abaminto, abana 
b'ororeria bw'Ibrahimu, nasemore abamomoirogete Nyasaye, asetore 
intwe ring'ana ri'ogokonyeka oko riatomirwe. 27 Naki abamenyete 
Yerusalemu nabanene babo, efeiagera tibamomanyete, nonya 
namariogi ay'ababani bare gosomwa ker'esabato, bayaikeranirie 
as'okomokanera. 28 Nonya tibanyorete enchera y'okomoita, 
bakamosaba Pilato aitwe. 29 Goika bagachia gokora onsi 
ayarikeretwe, bakamoikia korwa as'omote, bakamobeka embera. 30 
Korende Nyasaye akamobokia korwa as'amakweri. 31 Akarorwa 
amatuko amange nabarabwo abare gotira nere korwa Galili goika 
Yerusalemu, nabwo mbarabwo bare abarori baye as'obosio bw'abanto 
bonsi. 32 Naintwe nkobaranderiatore eira eria baetwe abatata baito, 
33 buna Nyasaye atoisaneirie intwe abana babo eira eyio, 
as'okomobokia Yesu, buna arigetwe ase Zaburi ya kabere, Aye naye 
Omwana one, inche rero nakoiboire. 34 Naende ng'a igamobogeti 
korwa as'amakweri, tanyara koirana as'ogosareka, okwanire iga, 
Ninkoe aye chingecho chi'obochenu bwa Daudi chire chi'ogwancha. 
35 As'ayio okwanire naende ase Zaburi ende, Tokomotiga Omochenu 
Oo korora ogosareka. 36 Naki Daudi, gatiekire gokorera ekina kia 
Nyasaye as'ekegori kiaye, nararete, akabekwa amo nabaise baye, 
akarora ogosareka. 37 Korende oyo obogetigwe na Nyasaye tarora 
ogosareka. 38 Naboigo, amanyekane asemore, baminto, ng'a as'oyo 
igomokoranderigwa okorusigwa kw'ebibe: 39 nas'oyo 


ker'oyoramwanche igakobarwa ng'a tari nabobe as'amang'ana aria 
atakpnyara kobarwa ng'a nare nobobeas'amariko a Musa. 40 Gaki, 
erende, tabaisa kobaikera amang'ana aria akwanetwe as'ababani; 41 
Rigereria inwe, abamochayete, moichane, mosire; Naki nakorire 
emeremo inche amatuko aino, Emeremo motancheti nonya ng'ake, 
omonto naisa kobaorokeria. 42 Nekero barenge korwa as'esunagogi 
y'Abayahudiı, abanto b'ebisaku bakabasoroia, kobatebia amang'ana 
aya esabato ya kabere. 43 Esunagogi egachia gwatananekana, 
Abayahudi abange naborokigwa abaya bakabwatana na Paulo na 
Barnaba: nabarabwo bagakwana nabarabwo, bakababeka omoyo 
bw'ogoikaransa as'obuya bwa Nyasaye. 44 Goika esabato ya kabere 
abanto abange, ang'e omochie bwonsi, bagasangererekana barigwe 
ring'ana ria Nyasaye. 45 Korende Abayahudi, bagachia korora 
omosangererekano, bagaichorwa neribero, bakayakana amang'ana are 
gokwanwa na Paulo, bakarama, 46 Paulo na Barnaba bagakwana 
as'oboremu bagotcha, Igare ng'a negwenerete ring'ana ria Nyasaye 
rikwanwe asemore ritang'ani. Korende ekiagera mwarisukeirie are, 
gose timwerochi abanyene ng'a mogwenerete obogima bwa kare 
nakare, rigereria, twaonchokeire ebisaku. 47 As'engecho eye naboigo 
twachigetwe n'Omonene, ng'a Nakobekire obe omobaso bw'ebisaku, 
Onyare koba ogokonyeka goika omoerio bw'ense. 48 Ebisaku 
bagachia koigwa ayio bakagoka, bakaribaka ring'ana ri'Omonene: 
nabarabwo abarenge abachikeretwe obogima bwa kare nakare 
bagancha. 49 Ring'ana ri'Omonene rikaranda as'ense eria yonsi. 50 
Korende Abayahudi bakabeka ogwatananeka as'abakungu abaya 
nabanto abanyene ogosika, nabanene b'omochie, bakagenka abanto 
babarosie Paulo na Barnaba; bakabarusia korwa ase chimbebe 
chiabo. 51 Nabarabwo bakabakong'ontera orotu rw'amagoro abo, 
bakagenda Ikonio. 52 Naborokigwa bagaichorwa nomogoko 
n'Omoika Omochenu. 


Ogokora 14 


1 Ekaba agwo Ikonio bagasoa amo as'esunagogi y'Abayahudi 


bagakwana, goika omoganda omonene bw'Abayahudi n'Abayunani 
bagancha. 2 Korende Abayahudi batanchete bagasaria emioyo 
y'abanto b'ebisaku nakobabeka omoyo omobe igoro as'abaminto. 3 
Naboigo bakamenya agwo egeka ekenene, bagokwana as'oboremu 
as'Omonene, orenge koriorokia ring'ana ri'obuya bwaye, ore 
kobanchera ebikone nogokumia bikoreke as'amaboko abo. 4 Korende 
omosangererekano bw'abanto b'omochie ogatananekana; abaiga iga 
barenge ensemo y'Abayahudi nabaiga ensemo y'abatomwa, 5 Goika 
gokaoroka okong'orerwa kw'abanto b'ebisaku n'Abayahudi amo 
nabanene babo igoro yabo, kobakorera amabe nakobaaka amagena, 6 
erio bakanyora amang'ana, bagatamera emechie ya Lukania, Lustra 
na Derbe, nechinse chiarenge chinsemo chinsemo:' 7 bakamenya 
aroro bakoyerandia enchili. 8 Nagwo Lustra narenge omonto oyomo, 
okwete amagoro, ekerema korwa enda ya ng'ina, ere tanyakogenda 
nonya ng'ake. 9 Omonto oyio akamoigwa Paulo kagokwana; nere 
akamobeta amaiso akarora ng'a nare nokwegena gw'okogwenigwa, 
10 agakwana as'eriogi rinene, Tenena as'amagoro ao boronge. 
Agatenena bwango akagenda. 11 Nemeganda egachia korora ayakora 
Paulo, bakaaka amariogi abo, bagokwana as'Ekelukania, chinyasaye 
chiatoikeire as'emegwekano ya mwanyabanto. 12 Bakamoroka 
Barnaba Zeu; na Paulo Herme, naki nere orenge omonene 
as'ogokwana. 13 Omokuani o Zeu ere hekalu yaye yarenge as'obosio 
bw'omochie, akareta chiombe negutwa y'ebisicha goika ebiita, 
akarigia korua ekeng'wanso amo nemeganda. 14 Korende abatomwa 
Barnaba na Paulo, bagachia konyora amang'ana, bagatandora chianga 
chiabo, bakagenda bwango, bagasoa as'emeganda, bakaaka egeturi, 
15 bagoteba, Obe abanene, naseki mogokora aya? Intwe naintwe 
igotore abanto koreng'ana buna inwe, twabarandeirie amang'ana are 
amaya, moonchoke nagotiga chingecho echi chi'obokayayu na 
komoonchokera Nyasaye ore moyo, oyotongete igoro nense 
nenyancha, nebinto bionsi bire imeo: 16 kare as'ebiro biaetire 
igabatigete ebisaku bionsi batare ase chinchera chiabo abanyene. 17 
Korende tetigete atarenge na birori ekiagera are gokora amaya, 
arekobaa embura korwa igoro, nechingaki chie rigesa, akabaichoria 


emioyo yaino endagera nomogoko. 18 Nas'amang'ana aya 
bakabatanga emeganda as'emechando, tibabaruseria ebing'wanso, 19 
Korende bagaika Abayahudi korwa Antiokia na Ikonia: bakayegenka 
emeganda goika bakamoaka Paulo amagena, bakamokurura gochia 
isiko as'omochie, bagakaga ngra okure. 20 Korende ekero 
aborokigwa bamoetanaine chinsemo chionsi, agatenena, agasoa 
omochie ime: ne rituko ria kabere riaye agasoka akagenda amo na 
Barnaba goika Derbe. 21 Goika bachia gokora koyerandia enchili 
as'omochie oria, nakonyora aborokigwa abange, bakairana goika 
Lustra na Ikonio na Antiokia, 22 bakobeka chinguru chinkoro 
chi'aborokigwa nakoborokereria baikaranse as'okwegena, naende ng'a 
netogwenerete gosoa as'obonda bwa Nyasaye as'enchera 
y'emechando emenge. 23 Erio kobachorire abagaka ase ker'ekanisa 
nagosaba amo nakweng'ata, bakababeka as 'amaboko Omonene, oyo 
begenete. 24 Bagaeta gati ya Pisidia, bagasoa Pamfulia. 25 Na nyuma 
y'okorandia ase Perga, bagatirimboka goika Atalia; 26 Na korwa 
agwo bagaetera enyancha kogenda Antiokia, Agwo nao basaberetwe 
obuya bwa Nyasaye as'emeremo eria banyarete goikerania, 27 Goika 
bagachia goika, bagasangereria ekanisa, bakaborokia amang'ana onsi 
ayakorire Nyasaye amo nabarabwo, buna abaigoreire ebisaku egesieri 
gi'okwegena. 28 Bakaba agwo egeka getai geke amo naborokigwa. 


Ogokora 15 


1 Bagaika abanto baruete Boyahudi bakaborokereria abaminto ng'a, 
Motarogeti nagotunyana chingecho chia Musa, timokonyara 
gokonyeka, 2 erio nyuma Paulo na Barnaba kobaamereranirie 
nabanto aba nakoborania nabarabwo mono. Abaminto bagachika ng'a 
Paulo na Barnaba nabande korwa egati yabo, batire kogenda 
Yerusalemu as'abatomwa nabagaka as'engecho y'okoboria okwo. 3 
Erio bakairwa nekanisa bagaeta gati as'ense ya Foiniki na Samaria, 
bakorandia amang'ana okoonchoka kwabo ebisaku; bakabagokia 
abaminto mono. 4 Bagachia goika Yerusalemu, bakaroisigwa 
nekanisa nabatomwa nabagaka, nabarabwo bakaborokia amang'ana 


onsi Nyasaye akorete amo nabarabwo. 5 Korende egati y'ensemo 
y'Abafarisai, abwo begenete bagatenena, bagateba, Negwenerete 
kobarokia nakobachika kobwata amachiko a Musa. 6 Abatomwa 
nabagaka bagasangererekana banyare korengereria ring'ana erio. 7 Na 
nyuma as'okoboria okonge Petero agatenena, akabatebia, Abaminto, 
inwe mwamanyire ng'a amatuko aye ritang'ani Nyasaye nachorete 
korwa asetore, ebisaku baribwate ring'ana ri'enchili korwa as'omonwa 
one, nakoriancha. 8 Na Nyasaye, omanyete chinkoro chi'abanto 
akabaorokeria, akabaa Omoika Omochenu koreng'ana buna atoete 
intwe; 9 gose takorete gwatananekana egati yaito nabarabwo, 
akabasibia chinkoro mo, kobachora abanto, nakobatoma asemore 
amo nabanchwa baito Barnaba na Paulo, 26 abanto babekire obogima 
bwabo as'engecho y'erieta ri'Omonene oito Yesu Kristo. 27 As'ayio 
twabatomire Yudas na Sila, abaranyare kobatebia amang'ana ayio 
ayio as'emenwa yabo. 28 Ekiagera namogwenera Omoika Omochenu 
naintwe, titobatweka egurube tatiga eyio eyere boronge; 29 
mweatanane nabinto birure ebing'wanso ase chisanamu, namanyinga, 
neching'iti ching'entire, nobonyaka, kamoretange nayio namokore 
buya. Morare buya. 30 Erio baria ekero baegwa ribaga 
bagatirimbokera Antiokia; nekero babasangereria omoganda bwonsi 
bakabaa rirube riria. 31 Bakarisoma, bakagoka as'engecho 
y'ogokonywa koria. 32 Naende Yudas na Sila ekiagera barabwo 
nababani barenge, bakabaremia emioyo abaminto as'amang'ana 
amange, bakabakong'ia. 33 Nabarabwo erio bamenya agwo egeka 
getai geke, bakaegwa ribaga, nabaminto bagende as'omorembe ase 
baria babatomete. 34 Korende Sila akarora buya komenya aroro, 35 
Paulo na Barnaba bakamenya agwo Antiokia, bakworokereria 
nakorirandia ring'ana ri'Omonene, amo nabanto bande abange. 36 
Erio nyuma as'amatuko atai make Paulo akamotebia Barnaba, Imoka! 
toirane bono, tobarore abaminto ase ker'omochie twarirandirie 
ring'ana ri'Omonene, gose mbuya bare. 37 Barnaba akarigia 
komobogoria Yohana orenge korokwa Mariko amo nabarabwo. 38 
Korende Paulo tarora buya komoira oyio obatigete aaria Pamfulia, 
tagenda nabarabwo gokora emeremo eria. 39 Erio agasoka amang'ana 


ay'eriomana egati yabo goika bagatananekana; Barnaba akamoira 
Mariko agasoa obwato kogenda Kupro; 40 Paulo akamochora Sila, 
akaimoka, agasaberwa na baria abaminto, aegwe obuya bwa 
Nyasaye. 41 Agaeta ase Shami na Kilikia, akaremia chikanisa. 


Ogokora 16 


1 Agaika Derbe na Lustra: nagwo narengeo omworokigwa oyomo 
erieta riaye Timotheo, omwana bw'omokungu oyomo Omoyahudi 
oyobwegenete; korende ise igarenge Omoyunani. 2 Omonto oyio 
natoretwe buya nabaminto bamenyete Lustra na Ikonia. 3 Paulo 
akamorigia oyo agende nere; akamoira, akamosara as'engecho 
y'Abayahudi barenge aroro chinsemo chiria: naki bonsi mbamanyete 
ng'a ise n'Omoyunani. 4 Nabo ekero barenge goeta enchera yabo 
as'egati y'emechie eria, bakabaa amachiko aria ayachigetwe 
nabatomwa nabagaka barenge Yerusalemu erinde bayabwate. 5 
Chikanisa chikabekwa chinguru as'okwegena, okobara kwabo 
gokamenteka kera rituko. 6 Bagaeta as'ense ya Furugia na Galatia, 
bagakanigwa n'Omoika Omochenu, tibarirandia ring'ana as'Asia; 7 
bagachia goika kororia Alusia, bagatema kogenda Bithunia; korende 
Omoika o Yesu tobaa ribaga; 8 bagaeta Musia bagatirimbokera 
Teroa. 9 Paulo akaorokerwa nokorora botuko; akamorora omonto o 
Makedonia oteneine, okomosorora, okomotebia, Amboka oche 
Makedonia otokonye. 10 Naboigo gachia korora okorota koria, erio 
tokarigia koimoka kogenda Makedonia, ekiagera twaroche ekeene 
ng'a Nyasaye otorangeirie tabaranderie enchili. 11 Tokamanoria 
obwato korwa Teroa tokagenda boronge goika Samothraki, rituko ria 
kabere togaika Neapoli; 12 na korwa agwo togaika Filipi, omochie o 
Makedonia, omochie ore omonene as'ensemo yabo, nero nense 
y'obogambi bw'Abarumi: takaba as'omochie oyo, togaikaransa 
amatuko atai make. 13 Ase rituko ri'esabato togasoka isiko ase geita, 
tokagenda ensemo as'oroche, togakaga ng'a nar'aroro aase ogosaba; 
togaikaransa, togakwana nabakungu basangererekanete aria. 14 
Omokungu oyomo erieta riaye Ludia orenge omoonia erangi 


emonyinga oyo bw'ense ya Thuatira, omosasimi Nyasaye, 
agatotegerera: enkoro yaye oyo ekaigorwa n'Omonene ayarore 
amang'ana aregokwanwa na Paulo. 15 Goika ochia kobatiswa, ere 
nenyomba yaye, agatosorora, ogoteba, Onye mwandorire ng'a 
nomwegeni nde as'Omonene, soa nyomba mwane moikaranse. 
Agatobetererie. 16 Egachia koba ekero twarenge kogenda aase aria 
as'ogosabera, omoiseke oyomo orenge nekerecha gi'okoorokia, 
agatonyora, orenge kobanyorera abanene baye enibo enyinge, 
as'oboragori. 17 Akamotunyana Paulo naintwe, okoaka eriogi, 
ogoteba, Abanto aba nabasomba ba Nyasaye Ore Igoro, 
abakobaranderia enchera y'ogokonyeka. 18 Akanagokora ayio 
amatuko amange. Korende Paulo akabea, ageonchora akamotebia 
ekerecha keria, Nagochikire as'erieta ria Yesu Kristo, morue oyo. 
Akamorua ensa eria eria. 19 Erio abanene baye bagachia korora ng'a 
ogosemeria kw'enibo yabo gwasirire, bakababwata Paulo na Sila, 
bakabakurura goika echiro as'obosio bw'abagambi b'omochie; 20 
bakabaira as'abagambi, bagateba, Abanto aba basaririe omochie oito, 
nabarabwo n'Abayahudi. 21 Naende igo bakorandia chingecho chi 
tari chia boronge asetore ng'a tochibwate, nonya nogochitunyana, 
ekiagera intwe n'Abarumi tore, 22 Emeganda yonsi ekaimoka 
bakabachiera: abagambi bakabarusia chianga chiabo nechinguru, 
bakarua ogochika baakwe nechinyimbo. 23 Bagachia kobaaka 
okoakwa okonge bakabaruta echela ime, bakamochika omorendi 
bw'echela abarende mono. 24 Nere ochia konyora ogochika oko 
akabaruta as'akanyomba kaime, akabasiba amagoro ase chingatare. 
25 Korende ekero ki'obotuko bw'ekeigoro Paulo na Sila igo barenge 
konakomosaba Nyasaye nakomoterera ogotera gw'okomotogia, 
nabasibwa bande igo barenge bagotegerera. 26 Mobosokano okaba 
omotengecho omonene bw'ense, goika oboroso bw'echela 
bogatengecha: erio bwango ebisieri bikaigoka; chisibo bi'abanto 
bonsi bigasansoka. 27 Oria omorendi bw'echela akaboka, akarora 
ng'a ebisieri bi'echela biaigokire, akang'usa omoyio oye, akarigia 
gweita, agakaga ng'a abasibwa batamire. 28 Paulo akaaka eriogi 
rinene, agateba, Tibweita, naki intwe twensi nao tore aa. 29 Akarigia 


chitaya chiretwe, akarindoka gochia ime, okoiguswa as'omoondoko, 
akabagwera amagoro Paulo na Sila; 30 akabareta isiko agateba, 
Abanene bane inki ndakore ntoreke? 31 Bakamotebia, Mwanche 
Omonene Yesu Kristo, naye notoreke amo nenyomba yao. 32 
Bakamotebia ring'ana ri'Omonene, ere nabanto bonsi barenge mwaye. 
33 Akabaroisia ensa eria eria ya botuko, akabasibia chingoma chiabo, 
akabatiswa, ere nabanto bonsi ba mwaye ekero ekio. 34 Akabareta 
enyomba ime, akabarageria, akagoka mono, ere nenyomba yaye 
yonsi ekiagera konyora omwanchire Nyasaye. 35 Bogachia gokia 
abagambi bakabatoma abanene b'abasigari bagoteba, Batige abanto 
baria bagende, 36 Oria omorendi bw'echela akaborokia Paulo 
amang'ana aya ng'a abagambi batomire abanto kobasibora: gaki bono, 
soka isiko, genda nomorembe. 37 Paulo akabatebia, Bagatosusura 
as'amaiso abanto bonsi, bataratogambia kina, naintwe n'Abarumi 
tore, naende bagatoruta echela ime; na bono barigetie gotosokia 
bobisi? yaya, tari bo; tiga bache abanyene batosokie. 38 Abanene 
b'abasigari bakaborokia abagambi amang'ana aya: nabarabwo 
bakairoka ekero baigwa ng'a n'Abarumi: 39 bagacha bakabasorora; 
erio babasokirie isiko bakabasaba basoke korwa omochie oria. 40 
Nabarabwo bagasoka korwa echela, bagasoa enyomba ya Ludia; 
bagachia kobarora abamwabo bakabaremia, bakagenda. 


Ogokora 17 


1 Erio bachia goeta egati y'Amfipoli na Apolonia bagaika 
Thesaloniki, naroro yarengeo esunagogi y'Abayahudi; 2 na Paulo 
buna engecho yaye yarenge, agasoa aria ime ase barenge, 
akaamererania nabarabwo as'amang'ana amariko chisabato isato, 3 
okoborokereria nakobatebia ng'a nemogwenerete Kristo achandwe, 
nakoboka korwa as'amakweri; naende ng'a Yesu oyo nkoborokia 
inwe amang'ana aye, nere Kristo, 4 Abande bagancha, bakabwatana 
na Paulo na Sila; n'Abayunani bamosigete Nyasaye abange mono, 
nabakungu bare nogosikwa batai bake. 5 N'Abayahudi abatanchete 
bakaba neribero, bakang'usa abanto batai bake korwa as'abanto ababe 


batari nogosikwa, bagasangereria omoganda, bagakora riroroche 
as'omochie; bakabachiera abanto b'enyomba ya Yasoni, bakarigia 
kobaira as'obosio bw'abanto b'omochie, 6 Ekero batabanyora, 
bakamokurura Yasoni nabande as'abaminto gochia as'obosio 
bw'abanene b'omochie, bakoaka eriogi, bagoteba, Abanto aba 
baonchoranire ense baikire nonya naa; 7 Yasoni akabaroisia, naba 
bonsi igo bagokora chingecho chitari amo nogochika gwa Kaisari, 
bateba ng'a omoruoti onde nare, okorokwa Yesu. 8 Bakabaichania 
omoganda oria nabanene b'omochie, kobachia koyaigwa ayio. 9 
Nabarabwo kobaruseria ekebwate giantenenera Yasoni nabamwabo, 
bakabatiga bagende, 10 Erio abaminto bakabatoma Paulo na Sila 
botuko goika Beroya: bagachia goika aaria bagasoa as'esunagogi 
y'Abayahudi. 11 Abanto aba igo barenge abaya kobua baria ba 
Thesaloniki, ekiagera baribwatete ring'ana as'obwanchani bw'omoyo, 
bare korigarigia amariko barore gose amang'ana ayio nab'are. 12 
Abanto abange bagancha korua asebare; nabarabwo abakungu 
b'Abayunani abanyene ogosikwa, nabasacha batai bake. 13 Korende 
Abayahudi ba Thesaloniki bagachia konyora amang'ana ng'a ring'ana 
ria Nyasaye riarandigwe na Paulo ase Beroya, bakagenda aroro, 
bagasaria emeganda. 14 Erio agwo baria abaminto bakamotoma 
Paulo agende buna igakogenda enchera y'engegu: korende Sila na 
Timotheo, bagatigara aroro. 15 Nabarabwo bakamokoba Paulo 
bakamoikia goika Athene, erio kobanyorire ogochika kobareta Sila 
na Timotheo ng'a tibatebana komotunyana, bakagenda. 16 Ekero 
Paulo abaganyete as'Athene, akarora omochie oria oichire 
nechisanamu, omoyo oye okagechigwa mono. 17 Naboigo 
as'esunagogi akaamererania n'Abayahudi, nabarabwo abamosigete 
Nyasaye, na kera rituko as'echiro nabaria bare koumerana nere. 18 
Nabande b'Abaepikurio n'Abastpiko, n'Abafilosofo bakaumerana 
nere. Abande bagateba, Orhonto oyo omonyene amang'ana amange, 
inki arigeti goteba? Abande bagateba, Ororekanire buna omorandia 
bw'amang'ana e chinyasaye chingeni: ekiagera igarenge korandia 
amang'ana a Yesu nokobokigwa. 19 Bakamobwata bakamoira goika 
Areopago, bagateba, Inee, Natonyare komanya engecho ye chisemi 


chinyia echi chigokwana naye? 20 Naki igokoreta amang'ana 
amageni as'amato aito: gaki ntorigetie komanya engecho y'amang'ana 
ayio. 21 (Ekiagera Abathene nabageni bamenyete agwo igobarenge 
tibare neribaga as'ing'ana rinde rionsi, tatiga okoorokia amang'ana 
nagotegerera engecho ye ring'ana riyia.) 22 Paulo agatenena gati gati 
y'Areopago, akabora, Inwe abanto b'Athene, as'amang'ana onsi 
narorire ng'a inwe nabanto morengereretie mono amang'ana ay'edini. 
23 Naki ekero narenge goeta aria naria, nakoyarora amasasimo aino, 
nkayarora amathabau ayarikire amang'ana aya, Ase Nyasaye Oria 
Otamanyekaneti. Gaki inche nabarandeirie chingecho chiaye ere oria 
inwe mogosasima motamanyeti. 24 Nyasaye oyoyekorete ense 
nebinto bionsi bire imeo, ere, ekiagera n'Omonene o igoro nense, tari 
komenya ase chihekalu chiagachire namaboko; 25 gose tari 
gokorerwa namaboko ay'abanabamwanyabanto, buna oyo oremeirwe 
gento kende gionsi, naki nere okobaa bonsi obogima nomoika, 
nebinto bionsi; 26 nere agakora ker'egesaku ki'abanabamwanyabanto 
koba ab'omochakano oyomo, baikaranse igoro as'obosio bw'ense 
yonsi, gatiekire kobabekera ebiro ebiabachigete korwa kare, 
nechimbebe chi'obomenyo bwabo; 27 erinde bamorigie Nyasaye, 
nonya nase ogotabataba, bamorore, nonya tari are na ker'oyomo oino. 
28 Naki ime asare igatore moyo, igatogotara, igatore nobogima 
bwaito; koreng'ana buna oyomo oino, omoriki bw'amang'ana 
akwanete, Naki ntwe twensi igatore abana baye. 29 Gaki, ekiagera 
intwe tore ababiare ba Nyasaye, tetogwenereti gokaga ng'a 
Obonyasaye nomogwekano bw'ethahabu, gose efetha, gose rigena, 
gose ebinto bibachire ase chisemi, nobong'aini bwa mwanyabanto. 30 
Naboigo ebiro biria bi'oboriri Nyasaye igaombetie buna tarochi; 
korende bono nkobaranderiare abanto bonsi ba ker'aase baonchoke: 
31 ekiagera obekire rituko eriagocha kobanachera ekina, ab'ense 
as'oboronge as'omonto oria achorete; nere obaeire abanto bonsi 
ekiorokererio ki'amang'ana aya as'okomobokia korwa as'amakweri. 
32 Nabo bagachia koigwa amang'ana okobokigwa kw'abakure abande 
bagasekereria; abande bagateba, Natogotegerere naende amang'ana 
ayio, 33 Erio Paulo akaimoka akabatiga. 34 Abasacha gete 


bakabwatana nere, bagancha: as'abwo narenge aroro Dionuso 
Omoareopago, nomokungu erieta riaye Damari, nabande amo nabwo. 


Ogokora 18 


1 Nyuma as'amang'ana aya Paulo akarua Athene agaika Korintho, 2 
Akamorora Omoyahudi oyomo erieta riaye Akula omobiare o Ponto; 
nere agacha korwa ense ya Italia amatuko a bwango amo na Priskilla 
mokaye, ekiagera Klaudio obachikire Abayahudi bonsi barue Rumi: 
agaika asebare. 3 Nekiagera emeremo yaye nemeremo yabo neyemo, 
agaikaransa nabarabwo, bagakora emeremo yabo; naki barenge 
abarosia chiema, 4 Akaborokereria ase chisunagogi ker'esabato, 
akabang'usa Abayahudi n'Abayunani bagancha. 5 Korende ekero Sila 
na Timotheo bachia gotirimboka korwa Makedonia, Paulo 
agasukigwa as'omoyo oye, okobaorokeria Abayahudi ng'a Yesu nere 
Kristo. 6 Bagachia koamererania nere nakorama, agakong'onta 
chianga chiaye, akabatebia, Amanyinga aino tiga abe igoro 
as'emetwe yaino; inche nomochenu: korwa bono ningende as'abanto 
b'ebisaku. 7 Akaimoka korwa agwo agasoa as'enyomba y'omonto 
oyomo erieta riaye Yusto, omosasimi Nyasaye, ere enyomba yaye 
yarenge ensemo y'esunagogi. 8 Na Krispo, omonene bw'esunagogi, 
akamwancha Omonene amo nenyomba yaye yonsi; Abakorinto 
abange bakaigwa, bagancha, bakabatiswa. 9 Omonene akamotebia 
Paulo ase okorora botuko, Toiroka, korende kwana, tokira. 10 Naki 
inche igonde amo naye, nonya omont'onde tari orakong'orere erinde 
agoite: naki inche ninde nabanto abange as'omochie oyo. 11 
Akamenya agwo omwaka oyomo nemetienyi etano nomo, 
akaborokereria ring'ana ria Nyasaye. 12 Korende Gallio ekero arenge 
Prokonsuli y'Akaya, Abayahudi bakamochiera Paulo as'omoyo 
oyomo, bakamoreta as'obosio bw'ekerogo gi'ekina, 13 bagateba, 
Omonto oyo igakobang'usa abanto ng'a bamosasime Nyasaye 
gotabwataini namachiko aito. 14 Na Paulo ochia korigia komanora 
omonwa oye, Gallio akabatebia Abayahudi, onye ndiakoregete 
ring'ana ri'okorega gose ri'okong'ainereria okobe, Inwe 


Abayahudi,anga mboronge nabategerera nainwe: 15 korende onye 
nokoboria igoro as'amang'ana namarieta namachiko aino, rigereria 
inwe abanyene; ekiagera inche tindigeti koba omogambi 
bw'amang'ana ayio. 16 Akabaseria korwa as'obosio bw'ekerogo 
gi'ekina. 17 N'Abayunani bonsi bakamobwata Sosthene, omonene 
bw'esunagogi, bakamosusura as'obosio bw'ekerogo gi'ekina. Na 
Gallio tarora ng'a amang'ana ayio gose ngento. 18 Paulo akamenta 
goikaransa agwo amatuko amange, erio agatigana nabaminto 
akamanora agasoa obwato, akagenda Shami; na Priskilla na Akula 
bakagenda amo nere; erio kagingire omotw'oye ase Kenkrea; naki 
narenge neira, 19 Bagaika Efeso, akabatiga agwo: ere omonyene 
agasoa as'esunagogi akaamererania n'Abayahudi. 20 Bagachia korigia 
aikaranse ekero ekenge kobua, tancha; 21 korende gatigana 
nabarabwo, agateba, Nengwenerete gokora rituko rinene eri rikare 
gocha Yerusalemu: korende ninyirane asemore naende, Nyasaye 
karanche. Akamanora, korwa Efeso. 22 Agachia gotirimbokera 
Kaisaria, agatira gochia kobakwania ekanisa, erio agatirimbokera 
Antiokia, 23 Goika ochia goikaransa agwo amatuko atai make 
akaimoka, agaeta gati y'ense ya Galatia na Furugia, omochie 
as'omochie, okobaremia aborokigwa. 24 Nabo Omoyahudi oyomo, 
erieta riaye Apollo, omobiare o Isikanderia, omonto bwe chisemi, 
agaika Efeso; nere igarenge omokong'u bw'amariko. 25 Omonto oyo 
konyora bworokererigwe enchera y'Omonene; as'ayio enkoro yaye 
iga yarenge gwoka, agachaka gokwana nakworokereria boronge 
chingecho chi'Omonene; nere igamanyete ebatiso ya Yohana yoka. 
26 Agachaka gokwana atari nokoiroka as'esunagogi, Korende ekero 
Akula na Priskilla bachia komoigwa bakamoira mwabo, 
bakamworokereria enchera y'Omonene boronge kegima. 27 Erio 
agachia korigia kwamboka enyancha agende goika Akaya, abaminto 
bakamokonya, bakamorikera rirube aborokigwa baria bamoroisie; 
nere agachia goika akabakonya mono baria abanchete as'obuya bwa 
Nyasaye. 28 Naki ababuete Abayahudi kegima kegima as'obosio 
bw'abanto bonsi, okoborokia as'amang'ana ay'amariko ng'a Yesu nere 
Kristo. 


Ogokora 19 


1 Egachia koba ekero Apollo arenge Korintho, Paulo gatiekire goeta 
egati ye chinse chia rogoro agaika Efeso, akanyorana naborokigwa 
batai bake agwo: 2 akababoria, Mwanyorete Omoika Omochenu 
ekero mwegenete? Bakamoiraneria, Yaya, nonya no koigwa ng'a 
Omoika Omochenu nore titoigweti. 3 Akababoria, nas'ebatiso ki 
mwabatisetwe? Bagateba, as'ebatiso ya Yohana, 4 Paulo agateba, 
Yohana igabatisete as'ebatiso y'okoonchoka, okobatebia abanto 
bamwegene ere oyorache nyuma yaye, oyio nere Yesu. 5 Bagachia 
koigwa aya, bakabatiswa as'erieta ri'Omonene Yesu. 6 Na Paulo 
ochia kobeka amaboko aye igoro asebare, Omoika Omochenu ogacha 
igoro yabo; bagachaka gokwana as'emenwa, nakobana. 7 Nomobaro 
obo igobarenge abasacha ikomi nababere. 8 Agasoa as'esunagogi 
ime, agakwana noboremu, okoamererania nabanto egeka ki'emetienyi 
etato, nakobang'usa banche amang'ana obonda bwa Nyasaye. 9 
Korende ekero abande bakong'ete bakanga gwancha, bagokwana 
amabe as'Enchera eria as'obosio bw'omosangererekano; erio 
akaimoka akabatiga, akabarusanania aborokigwa, akaamererania 
nabanto kera rituko as'esukul y'omonto oyomo, erieta riaye Tyriano. 
10 Amang'ana aya akagenderera egeka ki'emiaka ebere; goika bonsi 
bamenyete Asia bakarigwa ring'ana ri'Omonene, Abayahudi 
n'Abayunani. 11 Nyasaye agakora as'amaboko a Paulo ebikone 
ebinene mono; 12 goika abarwaire bakareterwa ebitambaa nechianga 
echiakunete omobere oye, amarwaire abo akabarua, ebirecha ebibe 
bikabarua. 13 Abande as'Abayahudi bare abatayayi, nabarabwo 
nabaragori b'ebirecha, bagatema gwatora erieta ri'Omonene Yesu 
igoro yabo, ababwatire nebirecha ebibe, bagoteba, Twabachikire ase 
Yesu oria orandigwe na Paulo. 14 Nabarabwo abakorete aya igo 
barenge abana batano nababere, aba Sikewa Omoyahudi omokuani 
omonene. 15 Keria ekerecha ekebe gekabairaneria, Yesu 
namomanyire na Paulo namomanyire, korende inwe mbarabi? 16 
Noria omonto obwatetwe nekerecha ekebe akabarindokera, 
akabanyara, akababua, goika bagatama bwango korwa enyomba eria 


getirianda nechingoma baakirwe. 17 Amang'ana aya akamanyekana 
n'Abayahudi bonsi n'Abayunani bamenyete Efeso; okoiroka 
gokabasoa bonsi, erieta ri'Omonene Yesu rikabakwa. 18 Nabange ba 
baria banchete bagacha bagakwana, nakoorokia ogokora kwabo, 19 
Nabarabwo abange ase baria bare gokorera chingecho chi'oboragori, 
bagasangereria ebitabu biabo, bakabisamba as'amaiso abanto bonsi; 
bagakora okobara kwe rigori riaye bakarora ng'a nchisanete 
ebisamunye bi'efetha, chilifu emerongo etano. 20 Nabo ring'ana ria 
Nyasaye rikamenteka rikabua. 21 Amang'ana aya achia koera, Paulo 
akagania as'omoyo oye ime goeta egati ya Makedonia n'Akaya, 
agende Yerusalemu, ogoteba, Nyuma konabaire agwo nengwenerete 
koyorora na Rumi. 22 Agatoma abanto babere korwa ase baria bare 
komokorera gochia Makedonia, nabwo Timotheo na Erasto, ere 
omonyene agaikaransa as'Asia egeka. 23 Goika ekero ekio rigasoka 
eriomana ritaike as'amang'ana ay'Enchera eria. 24 Naki omonto 
oyomo, erieta riaye Demetrio, omoturi chifetha, emeremo yaye 
gokora chihekalu chie chifetha chi'Artemi, igarenge kobanyorera 
abarosia enibo enyinge; 25 akabasangereria abwo, amo nabande 
abanyene emeremo eria, akabora, Inwe abasacha, mwamanyire ng'a 
obotenenku bwaito igo bwarure as'emeremo eye. 26 Naende 
mwarorire nakoigwa ng'a tari as'Efeso oka, korende nonya n'Asia 
yonsi pi, Paulo oyio obanchirie abanto abange, nakobaonchora, 
ogoteba ng'a chinyasaye chigokorwa as'amaboko tari chirochio 
Nyasaye, 27 Tari ng'a nemeremo eye yaito ere nemechando 
y'ogochaywa; korende, nonya ne hekalu ya nyasaye omokungu ore 
omonene, igarabarwe ng'a tari gento, nakourwa obonene bwaye, ere 
Asia yonsi nab'ense bonsi bakomosasima. 28 Bachia koigwa aya 
bagaichorwa nendamwamu, bakaaka eriogi bagoteba, Artemi 
bw'Abaefeso n'Omonene. 29 Omochie bwonsi ogaichorwa 
neriroroche: bakagenda bwango bagasoa theatro as'omoyo oyomo, 
erio bakababwata Gayo na Aristariko, abanto ba Makedonia, bare 
gotara amo na Paulo. 30 Na Paulo agachia korigia asoe egati 
y'abanto, aborokigwa tibamotiga asoe. 31 Korende abande b'abanene 
b'Asia, abarenge abasani baye, bagatoma abanto asare, bakamosorora 


tabaisa kweorokia omonyene ime ase theatro (aase 
ogosangererekana). 32 Erio abande igabarenge bakorera iga, nabande 
iga: ekiagera omosangererekano oria konyora osarekire mono; nabare 
abange tibamanyete engecho y'ogosangererekana kwabo amo. 33 
Bakamorusia Iskander as'omosangererekano, Abayahudi bakamobeka 
as'amasio abanto. Iskander akabakaneria okoboko akarigia kobaa 
baria abanto okoiraneria. 34 Korende bachia komorora ng'a ere 
n'Omoyahudi, bakaaka eriogi bonsi pi as'omonwa oyomo as'egeka 
ki'ang'e chinsa ibere, bakorera, Aritemi bw'Abaefeso nomonene. 35 
Nomoriki bw'omochie ochia kobakiria abanto, agateba, Inwe 
abasacha b'Efeso, monto ki otamanyeti ng'a omochie o Efeso 
nomorendi bwe hekalu y'Artemi, nyasaye omokungu ore omonene, 
naende omogwekano oria ogwete korwa igoro? 36 Gaki, ekiagera 
amang'ana aya takonyara gokanwa, negwenerete gokira, timokora 
ring'ana ria bwango bwango. 37 Naki iga mwabareta abanto aba 
bataibeti ebinto bie hekalu gose komorama nyasaye oito omokungu. 
38 Gaki onye Demetrio nababachi bare amo nere, bare nering'ana 
igoro as'omonto, ebigambero mbire, nabagambi mbare: tiga 
basoerane, 39 Erinde onye mokorigia ring'ana rionsi as'amang'ana 
ande, igararosigwe as'ogosangererekana kwa boronge. 40 Naki ntore 
nemechando y'ogosoerwa neriomana as'engecho y'amang'ana a rero, 
kerabe onye ring'ana tiriri, rirorio as'engecho yaye titokonyara 
koorokia engecho as'omosangererekano oyo. 41 Erio ochia gokwana 
aya, akayosaria omosangererekano. 


Ogokora 20 


1 Egeturi keria gegachia koera, Paulo akabarangeria aborokigwa 
agatigana nabarabwo, akaimoka akagenda goika Makedonia. 2 
Naende erio gaetire chinsemo chiria nakobaremia as'amang'ana 
amange, agaika Boyunani. 3 Erio ochia komenya aroro emetienyi 
etato, Abayahudi bakamokorera esugu, ochia korigia kogenda Shami 
as'enchera y'enyancha; akarigia koirana as'enchera ya Makedonia, 4 
Abanto aba bakagenda nere goika Asia, Sopater Omoberoya, na 


Arisitariko na Sekundo, abanto ba Thesalonika, na Gayo omonto o 
Derbe, na Timotheo; na Tukiko na Turufimo abanto b'Asia. 5 Abanto 
abwo konyora batang'anire bagatoganyera Teroa. 6 Intwe tokamanora 
nyuma y'amatuko emegati etabekiri memera, tokarua Filipi 
tokabaikera Teroa orogendo rw'amatuko atano, togaikaransa aroro 
amatuko atano nabere. 7 Goika rituko rie ritang'ani ri'echuma, 
aborokigwa kobasangererekanire, erinde basamunyore omogati, 
Paulo agakwana nabarabwo, akarengereria komanora rituko ria 
kabere riaye; agachiererera amang'ana aye goika obotuko 
bw'ekeigoro. 8 Nchiarenge chitaya chinyinge as'egoroba aria aase 
basangererekanete. 9 Omomura oyomo, erieta riaye Eutuko, 
oikaransete as'edirisa, akaritoerwa nechitoro; nas'ekiagera Paulo 
amentete korandia, akaritoerwa nechitoro akagwa korwa egoroba ya 
gatato, akabogorigwa konya okure. 10 Paulo agaika, akamogwera, 
akamoumamera, akabora, Timokora riroroche; naki obogima bwaye, 
nao bore ime yaye. 11 Akarina igoro naende, agasamunyora omogati 
akaria, akamenta gokwana nabarabwo goika rituko ria mambia, erio 
akaimoka akagenda. 12 Bakamoreta omosae oria, ore moyo, 
bagasasoka omosasoko omonene mono, 13 Intwe togatang'ana 
kogenda obwato, tokagenda goika Assos, tokarengereria komonyora 
Paulo aria: naki naboigo achigete ere, akarengereria agende 
namagoro. 14 Agachia gotoikera aria Assos, tokamosoyia, togaika 
Mitulene. 15 Tokamanora korwa agwo, nerituko ria kabere, togaika 
aas'arigerereti Kio; rituko ria kabere riaye togaika Samos, 
togaikaransa Trogullio, rituko ria kabere riaye togaika Mileto. 16 
Naki Paulo igarengereretie goeta Efeso nobwato, tabaisa gotebana 
as'Asia; naki igare koayerera, akarigia goika Yerusalemu rituko ria 
Pentekote, keranyarekane. 17 Korwa Mileto Paulo agatoma abanto 
kogenda goika Efeso, akabarangeria abagaka b'ekanisa. 18 Bagachia 
goika asare, akabatebia, Inwe mwamanyire korwa rituko rie ritang'ani 
nachagete gotacha aiga Asia, buna narenge asemore ekero gionsi, 19 
nkomokorera Omonene as'obokanyeku bwonsi, namariga, 
nemechando emenge nanyorete as'ogotega kw'Abayahudi: 20 ng'a 
tinabisete ring'ana rinde rionsi eriranyare kobagwenera, korende 


naborogetie maiso marore enyomba as'enyomba. 21 Nakobaorokeria 
Abayahudi n'Abayunani okoonchoka kore ase Nyasaye, nokwegena 
kore as'Omonene oito Yesu Kristo. 22 Gaki, bono rora, nabwatirie 
enchera kogenda Yerusalemu nasibirwe as'enkoro yane, timanyeti 
ayaranyore aria: 23 tatiga ng'a Omoika Omochenu omochie 
as'omochie igogontebia, ng'a ebisibo nemechando binganyete. 24 
Korende timbobareti obogima bwane ng'a negento kie rigori asende, 
erinde ndokore orogendo rwane, nobosomba boria nanyorete 
as'Omonene Yesu, koorokia enchili y'obuya bwa Nyasaye. 25 Na 
bono inche namanyire ng'a inwe mwensi abanaranderetie obonda 
bwa Nyasaye, nare kogenda aria naria, timokondora obosio bwane 
naende. 26 As'ayio nabaorokeirie bonsi ase rituko eri ria rero, ng'a 
inche tindi nabibe as'amanyinga ay'omont'onde bwonsi. 27 Naki 
tinangete kobaranderia amang'ana ay'okworokereria gwonsi kwa 
Nyasaye. 28 Erigererie inwe abanyene, neriicho rionsi, erio Omoika 
Omochenu abaete mobe abarendi, koyerisia ekanisa yaye Nyasaye, 
eyenyorerete as'amanyinga aye omonyene. 29 Namanyire inche ng'a 
nyuma as'okoimoka kwane chisese chi'orosana chintindi nachiche 
asemore, tichiritigera riicho; 30 naende korwa egati yaino nabaimoke 
abanto, bagokwana ay'obong'ainereria, babang'use aborokigwa 
gochia nyuma yabo. 31 As'ayio renda, mokoinyora ng'a emiaka etato, 
obotuko nomobaso, tinare gotiga komokurera ker'omonto as'amariga. 
32 Gaki bono baminto nababekire as'amaboko a Nyasaye, nase 
ring'ana ri'obuya bwaye, asare ere oyoranyare kobaagacha nakobaa 
omwando amo nabarabwo bonsi abasibekire. 33 Tinarengereretie 
efetha, nonya nethahabu, nonya neanga y'omonto. 34 Inwe abanyene 
mwamanyire ng'a amaboko aya akoreire okorigia kwane, nokwabo 
abarenge amo nainche. 35 Nabaeire omogwekano ase chingecho 
chionsi, ng'a as'okobwata emeremo iga nebagwenerete kobakonya 
aba tari nechinguru, nakoyainyora amang'ana ay'Omonene Yesu, 
buna akwanete omonyene, Negesio korua kobua okonyora. 36 Ochia 
gokora gokwana aya agatung'ama agasaba amo nabarabwo bonsi. 37 
Bakarera mono bonsi, bakamogwera Paulo rigoti riaye, 
bakamonyunyunta, 38 bagaichana kobua as'engecho ye ring'ana riria 


atebete, ng'a timokondora obosio naende. Bakamokoba goika 
obwato. 


Ogokora 21 


1 Egachia koba ekero twatananekanire nabarabwo na komanora 
nobwato, tokagenda boronge goika Koos, ne rituko ria kabere riaye 
togaika Rodo, na korwa aroro togaika Patara: 2 tokanyora obwato 
oboranyare kwamboka goika Foiniki, tokarina obwato, tokamanora. 3 
Erio togachia korora Kupro, togagetiga ensemo y'okobee; tokagenda 
goika Shami, togaika Turo: naki agwo nao obwato bwaito bogoikeria 
ebinto biaye. 4 Twachia kobarora aborokigwa, togaikaransa agwo 
amatuko atano nabere: nabarabwo bakamotebia Paulo as'okobua 
kw'Omoika Omochenu tatira gochia Yerusalemu. 5 Goika togachia 
gokora amatuko aria, tokaimoka tokagenda as'orogendo rwaito; 
nabanto bonsi, amo nabakungu babo, nabana babo, bagatokoba goika 
isiko as'omochie: bagatung'ama engegu, togasaba, 6 na nyuma 
gatwatiganire; tokarina obwato ime, nabarabwo bakairana nka. 7 
Gotwachia gokora orogendo rwaito korwa Turo, togaika Ptolemai; 
tokabakwania abaminto, togaikaransa nabarabwo rituko erimo. 8 
Mambia yaye intwe tokaimoka na Paulo, togasoka, togaika Kaisaria, 
togasoa enyomba ya Filipo omorandia, orenge oyomo o baria batano 
nababere, togaikaransa nere. 9 Omonto oyo narenge nabaiseke bane 
abekungi, bare kobana. 10 Erio agwo twarenge toikaransete aroro 
amatuko amange, omobani oyomo erieta riaye Agabo agatirimboka 
korwa Boyahudi. 11 Agachia goika asetore, akarobogoria orokini rwa 
Paulo, agesiba amagoro namaboko, akabora, Omoika Omochenu 
otebire iga, Naboigo Abayahudi ba Yerusalemu barache komosiba 
omonto omonyene orikini oro, nabarabwo nabamobeke as'amaboko 
ay'abanto b'ebisaku. 12 Togachia koigwa aya, intwe, nabanto b'aria, 
tokamosorora tabaisa gotira gochia Yerusalemu, 13 Erio Paulo 
akairaneria, Nki eke mogokora, mokorera na kong'ita enkoro? naki 
inche tari as'ogosibwa gwoka, igonde ang'e nonya nogoitwa ase 
Yerusalemu as'engecho y'erieta riaye Omonene Yesu. 14 Erio kangire 


amang'ana aito togakira, togateba, Obwanchani bw'Omonene tiga 
bokoreke. 15 Nyuma as'amatuko aria tokabogoria ebinto biaito, 
togatira kogenda Yerusalemu. 16 Abande b'aborokigwa ba Kaisaria, 
bakagenda amo naintwe, bakamoretana na Mnason, omonto o Kupro, 
omworokigwa o kare, ere nere toraikaranse bwoye. 17 Togachia 
goika Yerusalemu, abaminto bagatoroisia as'omogoko. 18 Rituko ria 
kabere riaye Paulo agasoa ase Yakobo amo naintwe, nabagaka bonsi 
nao barenge. 19 Kabakwanirie, akaborokia amang'ana onsi erimo 
erimo aya Nyasaye akorire as'ebisaku as'obosomba bwaye. 20 
Nabarabwo, bagachia koigwa, bakamobaka Nyasaye; bakamotebia, 
Oyominto, kwarorire ng'a Abayahudi abanchire buna bare chilifu 
chinyinge; nabarabwo bonsi igo bare abakong'u mono as'engecho 
y'amachiko: 21 nabarabwo batebigwe chingecho chiao, ng'a 
kwaborokereirie Abayahudi bonsi abamenyete as'ebisaku komotiga 
Musa, gokobatebia tibarokia abana babo gose tibatunyana chingecho. 
22 Gaki, inki? nebagwenerete abanto basangererekane; naki 
nabaigwe ng'a gwachichire, 23 Gaki kora ring'ana eri toragotebie; 
Mbare aiga asetore abanto bane abare neira igoro yabo. 24 Imokia 
abanto aba bwesibie amo nabarabwo, orue eng'eria yabo, erinde 
bagingire emetwe yabo: erio abanto bonsi banyare komanya ng'a 
amang'ana aria batebigwe asore ng'a tari ay'ekeene; korende aye 
omonyene igokogenda buya nakobwata amachiko. 25 Korende ase 
chingecho chi'abanto b'ebisaku banchire, twanyarire kobeka ekina 
giaito, barabwo tibabwata gento kende tatiga as'okwerenda emebere 
yabo nebinto biarusigwe ebing'wanso chisanamu, namanyinga, 
nebinto bing'entire, nobonyaka. 26 Erio Paulo akabaira abasacha 
baria, na rituko ria kabere riaye agesibia omobere oye amo 
nabarabwo, agasoa hekalu ime, goteba amang'ana ay'ogoikerania 
amatuko ogosibigwa, goika esadaka erusigwe as'engecho ya 
ker'oyomo obo. 27 Naboigo amatuko aria atano nabere achia koba 
ang'e goikerangiwa, Abayahudi baruete Asia bakamorora ase hekalu 
ime, bakabasegeta abanto bonsi, bakamobwata, 28 bakaaka eriogi, 
Inwe abasacha ba Isiraeli, konya; Omonto oyo nere oria 
okworokereria abanto ase ker'ensemo ayatagwenereti abanto, 


namachiko, naase aiga: naende, kobua aya, obasoirie Abayunani ase 
hekalu, obekire eubi aas'aiga aachenu. 29 Naki bamororire Turufimo 
Omoefeso, aino nere as'omochie, bagakaga ng'a Paulo namosoirie ase 
hekalu. 30 Omochie bwonsi ogasogwa nokobea, abanto 
bagasangererekana bwango bwango, bakamobwata Paulo, 
bakamokurura bakamosokia korwa ase hekalu: erio ebisieri 
bigasiekwa, 31 Erinde bagachia koba kobakorigia enchera 
y'okomoita, amang'ana akamoikera omotang'ani bw'omoganda, ng'a 
omochie o Yerusalemu osarekire, omochie omogima. 32 Erio 
bwango akaimokia abasigari nechisagini akabaikera bwango. 
Nabarabwo bagachia komorora omotang'ani nabasigari, bagatiga 
komoaka Paulo. 33 Erio omotang'ani agaika ang'e akamobwata, 
agachika asibwe nebinyuri bibere; akaboria, nere ng'o oyo? naende 
inki akora? 34 Abande as'omosangererekano bakaaka eriogi bagoteba 
iga, nabande iga: agachia koba tari konyara komanya oboronge 
bw'amang'ana aria as'engecho y'egeturi keria, agachika aretwe ime 
as'enyomba enene y'abasigari. 35 Nabo agachia goika ebirinero, 
akaba nkobogorigware nabasigari as'engecho y'obotindi 
bw'omoganda; 36 naki omoganda omonene bw'abanto 
bakamotunyana bakoaka egeturi, Morusieo oyo. 37 Na Paulo ochia 
koba ngosoigware ime as'enyomba enene y'abasigari, akamotebia 
omotang'ani, Ninyore ribaga ngotebie ring'ana? Nere akabora, Inee, 
nomanyete Ekeyunani? 38 Aye tari oria Omomisiri, ere ritang'ani 
ri'amatuko aya oyobasegetete baria abanto chilifu inye, barogetwe 
Abaiti, akabatang'ana as'eroro? 39 Paulo akabora, Inche 
n'Omoyahudi, omonto o Tariso, omochie o Kilikia omonyene ense 
bw'omochie otari moke: nagosabire ong'e ribaga nkwane nabanto 
aba. 40 Erio ochia komoa ribaga, Paulo agatenena ebirinero igoro, 
akabakiria nokoboko abanto baria; bagachia gokira kiri kegima, 
agakwana nabarabwo as'omonwa bw'Ekeibirania, ogoteba, 


Ogokora 22 


1 Inwe baminto nabatata bane, ntegerera, gonkwegambera omonyene 


as'amasio aino bono. 2 Bagachia koigwa ng'a igagokwana nabarabwo 
as'omonwa bw'Ekeibirania, bakamenta gokira: agakwana, 3 Inche 
n'Omoyahudi, naiboretwe Tariso omochie o Kilikia, nkarererwa 
as'omochie oyio, as'amagoro a Gamalieli, nkorokererigwa ogochika 
kw'abatata baito as'oboronge, nkaba omonto oyore nomokia ase 
Nyasaye, buna inwe mwensi more rero iga. 4 Nkabarosia abanto 
b'Enchera eye goika ogoitwa, mbasiba, mbaruta echela ime, abasacha 
nabakungu. 5 Buna Omokuani omonene nere ambere kirori, 
nabagaka be ritongo bonsi pi; ekiagera naetwe amarube nabarabwo 
as'abamwabo, nkagenda Damesiki, erio mbarete baria barenge agwo 
goika Yerusalemu, basibire erinde bachandwe. 6 Erio agwo ekero 
narenge kogenda, konaikire ang'e Damesiki, ekero kia mobasogati, 
mobosokano amasase amanene, aruete igoro akamoreka chinsemo 
chionsi. 7 Nkagwa inse, nkaigwa eriogi rigontebia, Saulo, Saulo, naki 
okondosia? 8 Nkairaneria, naye ng'o Omonene? Agantebia, Inche 
Yesu Omonazareti ere aye kwandosirie. 9 Na baria barenge amo 
nainche mbayaroche amasase aria, bakaba nokoiroka, korende 
tibarigwete eriogi riria. 10 Ngateba, Ninki ndakore Omonene? 
Omonene agantebia, Tenena ogende goika Damesiki; nagwo 
notebigwe chingecho chi'amang'ana onsi ayachikirwe oyakore. 11 
Naende ngachia koba tindikorora as'engecho y'obonene bw'amasase 
aria, nkarawa namaboko abo abarenge amo nainche, ngaika 
Damesiki. 12 Erio omonto oyomo, Anania, omoiroki Nyasaye 
as'ogotunyana amachiko, ore gotebwa buya n'Abayahudi bonsi 
bamenyete agwo. 13 Aganchichera, agatenena ang'e nainche, 
agantebia, Oyominto, Saulo, ramokia. Nkamoramokeria amaiso ane 
ensa eria eria. 14 Agateba, Nyasaye bw'abatata baito okorusananirie 
onyare komanya obwanchani bwaye, nakomorora Omonyene 
Oboronge, nakorigwa eriogi rikorwa as'omonwa oye, 15 Naki nobe 
kirori oye as'abanto bonsi, bw'amang'ana ayakwarorire nakoyaigwa. 
16 Gaki bono inki ogotebanera? tenena obatiswe, bwesibie ebibe 
biao, gokorirangeria erieta ri'Omonene. 17 Gekaba nachia koirana 
Yerusalemu, ekero narenge gosaba ase hekalu ime, nkairwa 
as'okorota, 18 nkamorora ogontebia, Ayerera bwango, karue ase 


Yerusalemu bwango: ekiagera tibagwancha oborori bwao ase 
chingecho chiane, 19 Nainche nkabora, Omonene, bamanyire 
barabwo ng'a inche igo narenge kobasiba baria bagwanchete 
nakobaaka ase chisunagogi chiabo: 20 namanyinga a Stefano kirori 
oo ekero agoiterwa, nainche igo narenge nteneine ang'e, ngancha 
aitwe, ngachirenda chianga chiabo abamoitete. 21 Nere agantebia, 
Genda: naki inche ningotome are as'abanto b'ebisaku. 22 
Bakamotegerera goika ring'ana riria; erio bakaaka eriogi riabo, 
bagoteba, Morusieo oyo as'ense: naki tagwenereti abe moyo. 23 
Bagachia koba bakonakoaka egeturi nakorusia chianga chiabo, na 
gosiarasiara ebuse gochia igoro, 24 oria omotang'ani agachika aretwe 
ime as'enyomba enene y'abasigari, agachika aborigwe chingecho 
chiaye as'okoakwa, erinde amanye engecho bakomwogerera eriogi 
buna eri. 25 Goika bagachia komosiba as 'engori, Paulo akamotebia 
esagini oteneine ang'e nere, Inee! mboronge komosusura omonto 
Omorumi, nere ataranacherwa kina? 26 Oria esagini ochia koigwa, 
akagenda akamworokia oria omotang'ani okobora, Naki origeti 
gokora? ekiagera omonto oyo n'Omorumi. 27 Omotang'ani agacha 
akamotebia, Ntebia, N'Omorumi ore? agateba, Ee. 28 Omotang'ani 
akairaneria, Inche igo nanyorete obobiare obo kw'abanyene ense ase 
rigori ri'enibo enyinge. Paulo agateba, Nainche igo naiboretwe 
as'engecho eyio. 29 Erio baria barenge ang'e komoboria bakaimoka 
bakamotiga: noria omotang'ani akairoka, erio kamanya ng'a 
n'Omorumi, nas'engecho amosibire. 30 Rituko ria kabere riaye, 
akarigia komanya boronge, nas'engecho ki asoeirwe n'Abayahudi, 
akamosibora, agachika abakuani abanene neritongo bonsi bache. 
Akamoreta Paulo inse, akamobeka as'amasio abo. 


Ogokora 23 


1 Paulo akababeta amaiso abanto be ritongo akabora, Baminto, inche 
as'ebirengererio ebiya kegima igande moyo as'obosio bwa Nyasaye 
goika rero iga. 2 Omokuani akabachika baria bateneine ang'e nere 
komoaka omonwa oye. 3 Erio Paulo akamotebia, Naye Nyasaye 


nakoake, enyasi eakire echoka: aye gwaikaransire konachera ekina 
boronge koreng'ana buna ogochika, naye gogoteba ng'akwe 
as'enchera etari y'ogochika? 4 Baria bateneine ang'e nere bakabora, 
Inee! Nomokuani omonene o Nyasaye kwaramire? 5 Paulo agateba, 
Tinamanyete baminto ng'a ere nomokuani omonene: naki narikire, 
Tomokwana amabe omonene bw'abanto bao. 6 Korende agachia 
komanya ng'a ensemo eyemo n'Abafarisai, nensemo ya kabere 
n'Abasadukai, akaaka eriogi ase ritongo riria, Baminto, Inche 
n'Omofarisai, omwana bw'Abafarisai: inche igo nkogambigwa 
as'engecho y'ogosemeria gw'okobokigwa kw'abakure. 7 Erio 
gakwanire aya, gokaba ogwatananekana egad y'Abafarisai 
n'Abasadukai, omosangererekano ogatananekana. 8 Naki Abasadukai 
bagoteba ng'a kobokigwa tikori, nonya namalaika, nonya nomoika: 
korende Abafarisai igo bagwatora onsi abere, 9 Bikaba ebituri 
ebinge: abariki b'ensemo y'Abafarisai bagatenena, bakamwomanera, 
bagoteba, Titorochi bobe bonde as'omonto oyo: korende onyore 
omoika gose rilaika rigokwana nere titoamererania na Nyasaye. 10 
Eriomana rinene riachia kooroka, oria omotang'ani akairoka Paulo 
tabaisa gotandoranwa nabarabwo, agachika abasigari baike 
nakomotaboria korwa as'amaboko abo, nakomoreta as'enyomba 
enene y'abasigari. 11 Obotuko boria Omonene agatenena ang'e nere, 
agateba, Obe nomoyo omoremu, Paulo; naki buna kwaorokirie 
chingecho chiane Yerusalemu, nekogwenerete kong'orokia boigo 
Rumi. 12 Bogachia gokiamoka, ensemo y'Abayahudi bakabwatana, 
bakeng'ata as'eira bagoteba, Titokoria gose titokonywa goika 
gatwatiekire komoita Paulo. 13 Nabwo batiananetie igo barenge 
abanto kobua emerongo ene. 14 Nabarabwo bakagenda as'abakuani 
abanene nabagaka, bakabora, Tweng'atire as'eira, titoria gento goika 
ekero twamoitire Paulo. 15 Gaki bono inwe amo nabagaka be ritongo 
motebie omotang'ani amotirimbokie gocha asemore, buna nabanto 
morigetie komanya chingecho chiaye buya kobua: naintwe igotore 
ang'e komoita ataraika ang'e, 16 Omoigwa o Paulo akaigwa 
amang'ana ay'okoboera kwabo, akagenda agasoa ime as'enyomba 
enene akamworokia Paulo amang'ana ayio. 17 Paulo akamorangeria 


esagini oyomo, agateba, moire oyo as'omotang'ani, ekiagera nabwate 
ring'ana akomworokia. 18 Erio akamoimokia, akamoira 
as'omotang'ani akamotebia, Paulo, oria omosibwa nandangeria, origia 
nkoretere omomura oyo ekiagera nare nering'ana agogotebia. 19 Oria 
omotang'ani akamobwata okoboko, akagenda nere ensemo, 
akamoboria bobisi, Ing'ana ki obwate origetie konyorokip? 20 
Akabora, Abayahudi babwatanire gogosaba omorete Paulo inse 
ankio, omobeke as'obosio bwe ritongo, ng'a igo morigetie komanya 
chingecho chiaye as'amaene kobua. 21 Gaki aye tibwancha: naki 
abanto kobua emerongo ene bamoboeire, beng'atire as'eira tibaria 
gose tibanywa goika kobamoiītire Paulo: nabarabwo igo bare ang'e 
baganyete eira asore. 22 Erio oria omotang'ani akamotiga omomura 
oria agende, akamotebia, tomotebia monto onde bwonsi ng'a 
kwanyorokirie aya. 23 Akarangeria chisagini ibere, agateba, Beka 
ang'e abasigari chimia ibere kogenda Kaisaria, nabasigari abarini 
chibarasi emerongo etano nebere, nabanyene amatimo chimia ibere, 
ekero gie chinsa isato chia botuko. 24 Akabatebia kobeka ang'e 
ebarasi bamorinie Paulo nakomoira buya ase Feliki gavuna. 25 
Akarika rirube buna iga: 26 Klaudio Lusia as'omonene gavuna Feliki, 
nagokwanirie. 27 Omonto oyo igabwatwa n'Abayahudi, akaba ang'e 
goitwa nabarabwo, nkagenda amo nomoganda bw'abasigari, 
nkamotoria, nachia konyora amang'ana ng'a ere n'Omorumi. 28 
Naende konachia korigia komanya engecho yaye bakomosoera, 
nkamoreta inse, nkamobeka as'obosio bwe ritongo: 29 nkarora ng'a 
igasoeirwe as'engecho y'amaboria ay'amachiko abo, gose tasoeiri ase 
ring'ana rinde rigwenerete agoitwa nonya ngosibwa. 30 Goika nachia 
konyora amang'ana baboire omonto oyo, bono namotomire asore, 
nkabachika nabaria abasoete, bakwane amang'ana aye as'obosio 
bwao. Orare buya. 31 Erio, baria abasigari bakamoimokia Paulo buna 
bachigetwe, bakamoira goika Antipatiri botuko. 32 Erio mambia 
bakabatiga baria abarinete chibarasi bagende amo nere, nabarabwo 
bakairana as'enyomba enene y'abasigari: 33 nabaria, bagachia goika 
Kaisaria, bakamoa gavuna rirube riria, bakamobeka Paulo as'obosio 
bwaye. 34 Nere agachia korisoma, akabora, Omonto oyo noyo nse 


ki? ochia kworokigwa ng'a nomonto o Kilikia, agateba, 35 ninkoigwe 
amang'ana ao ekero barache baria abagosoerete: agachika arendwe 
ase Praitorio ya Herode. 


Ogokora 24 


1 Nyuma as'amatuko atano, Anania, omokuani omonene 
agatirimboka nabande as'abagaka amo nere, nomokwani oyomo, 
Teritullo; nabarabwo bakainotebereria gavuna amang'ana a Paulo. 2 
Naende agachia korangerigwa, Teritullo agachaka komosoera, 
agateba, Ekiagera asore, twanyorire omorembe omonge aye Feliki 
omonene, nas'okorigereria kwao amang'ana amabe iga akorosigwa 
as'engecho y'egesaku eke, 3 gaki iga tokoyanyora ker'ekero na 
ker'aase, as'obuya bwonsi. 4 Korende tingochanda kobua, 
nagosoroire ototegerere amang'ana amake as'ogwancha kwao. 5 Naki 
twamororire omonto oyo omochege, omochaki bw'eriomana 
as'Abayahudi bare as'ense yonsi, naende nomotang'ani ensemo 
y'Abanazareti. 6 Naende igatemete koyebeka hekalu ebibe: 
tokamobwata: tokarigia komogambia as'ogochika gwaito. 7 Korende 
Lusia omotang'ani agaika, akamorusia as'amaboko aito nechinguru, 
akabachika baria abamosoeri bache asore, 8 aye omonyene nonyare 
komoboria nakonyora engecho y'amang'ana aria twamosoeire intwe. 
9 Abayahudi nabarabwo bakamosoera, bakabora naboigo are. 10 Erio 
gavuna akamworokia Paulo okoboko erinde akwane, akairaneria, 
Ekiagera namanyire ng'a aye kwabaire omogambi as'egesaku eke 
as'ekero ki'emiaka emenge, igo nakoiraneria as'omoyo bw'omogoko. 
11 Ekiagera nonyare komanya ng'a taraeta amatuko kobua ikomi 
nabere korwa natirete kogenda Yerusalemu gosasima. 12 Abanto aba 
tibandochi ime ase hekalu, nkwomana nomonto gose ngokora eriogi 
as'omosangerereko, gose ase chisunagogi gose as'omochie ime. 13 
Gose tibakonyara koyaorokia amang'ana aya bansoera bono. 14 
Tatiga ring'ana eri naorokia asore, ng'a Enchera eria bakoroka 
ensemo y'obong'ainereria, nabo nkomosaba Nyasaye bw'abatata 
baito, nakoyancha onsi ayabwataine namachiko, nayarikire ase 


chibuku chi'ababani: 15 ninde nogosemeria ase Nyasaye, naende 
nonya mbarabwo nabarabwo iga bariganyete ng'a nakobe 
okobokigwa kw'abakure abanyene oboronge nabatari noboronge 
bonsi. 16 Nainche nabo natemire koba nebirengererio bitari nobobe 
as'obosio bwa Nyasaye nas'obosio bw'abanto. 17 Nyuma as'emiaka 
emenge ngaika mbaretere abanto b'egesaku kiane ebiegwa ne 
chisadaka. 18 Abande as'Abayahudi baruete Asia bakandora ime ase 
hekalu nasibigwe, timbeti amo nomoganda gose riroroche: 19 
nebagwenerete barabwo koba aiga as'obosio bwao nagonsoera, onye 
barenge nering'ana rinde rionsi igoro asende. 20 Gose abanto aba 
abanyene batebe, nkomocha ki barora asende ekero natenena ase 
ritongo, 21 tatiga as'engecho y'eriogi narerete gongotenena egati gati 
yabo, as'engecho y'okobokigwa kw'abakure nkogambigwa as'obosio 
bwao iga rero. 22 Korende Feliki, agachia koigwa aya, akabakiria, 
ekiagera amanyete boronge amang'ana Enchera eria, akabora, Lusia 
omotang'ani karatirimboke ninache amang'ana ao. 23 Akamochika 
oria esagini amorende Paulo, korende abe neribaga; gose tamokania 
nonya noyomo obo bw'abasani baye komokorera, gose gocha 
komorora. 24 Nyuma as'amatuko atai make Feliki agaika na Drusilla 
mokaye oyorenge Omoyahudi, akamorangeria Paulo, akamoigwa 
amang'ana okwegena gwa Kristo. 25 Naende Paulo, agachia koba 
ngokwanare amang'ana aye as'amang'ana oboronge, oiokwerita, 
nekina gegocha, Feliki akaba nobwoba, akairaneria, Bono genda, 
nainche nkonyora ribaga ninkorangerie naende. 26 Naende 
igasemeretie ng'a naegwe chifetha na Paulo erinde amosibore: as'ayio 
akamorangeria ebiro ebinge gokwana nere. 27 Korende emiaka 
egachia koera ebere, Porikio Festo agasoa agambe ribaga riaye Feliki; 
na Feliki, akarigia gwekorera obuya as'Abayahudi, akamotiga Paulo 
osibire. 


Ogokora 25 


1 Goika Festo gasoire as'obogambi bwaye, nyuma as'amatuko atato 
agatira gochia Yerusalemu korwa Kaisaria. 2 Abakuani abanene 


n'Abayahudi bakamotebia amang'ana a Paulo, bakamosorora, 3 na 
komosaba abanchere, nakorua ogochika aretwe Yerusalemu, banyare 
komoboera nakomoitera enchera. 4 Festo akairaneria ng'a Paulo 
narendwe Kaisaria; nere omonyene igare ang'e kogenda aroro 
bwango. 5 Agakwana, Baria bare nobonene as'egati yaino, 
nabatirimboke amo nainche bamosoere, onye ring'ana rire ribe 
as'omonto oyo. 6 Agachia goikaransa asebare amatuko atano natato 
gose ikomi, agatirimbokera Kaisaria; goika rituko ria kabere 
agaikaransa as'ekerogo gi'ekina, agachika Paulo aretwe. 7 Agachia 
gocha, Abayahudi abaruete Yerusalemu bagatenena ang'e nere, 
bakareta amasoero amange namarito igoro yaye, ayabatanyare 
koyaorokia boronge; 8 Paulo agekwanera iga, ng'a inche timocheti 
ring'ana igoro as'amachiko ay'Abayahudi, gose igoro ase hekalu, 
nonya igoro ase Kaisari. 9 Korende Festo akarigia kwegwenia 
as'Abayahudi, akamoiraneria Paulo, akabora, norigetie kogenda 
Yerusalemu, ogambigwe aroro as'obosio bwane? 10 Paulo agateba, 
Inche natenenire aiga as'obosio bw'ekerogo gi'ekina kia Kaisari, 
angwenerete kogambigwa: timbamochereti Abayahudi ring'ana buna 
aye omanyete buya. 11 Onye namochire gose nakorire ring'ana 
rigwenerete ogokwa, tinyangeti gokwa: korende, onye tari ekeene 
ring'ana eri bansoeire, onde tari oranyare kombeka amaboko abo. 
Nindigeti apili ase Kaisari. 12 Erio Festo agachia gokora ogokwana 
nabanto be ritongo, akairaneria, Norigetie apili ase Kaisari: gaki 
nogende ase Kaisari. 13 Amatuko atai make agachia goeta, Agrippa 
omoruoti na Bereniki bagaika Kaisaria, bakamokwania Festo. 14 
Naende bagachia goikaransa aroro amatuko amange, Festo 
akamotebia omoruoti amang'ana a Paulo, agateba, Nar'aa omonto 
otigetwe na Feliki osibire: 15 nainche ekero narenge Yerusalemu, 
Abakuani abanene nabagaka b'Abayahudi bagantebia amang'ana aye, 
bakarigia agambigwe. 16 Nkabairaneria ng'a tari engecho y'Abarumi 
komorua omonto onde bwonsi aitwe, ritang'ani omonto oria osoerwa 
atararorana nabamosoeri baye obosio as'obosio, nakoegwa ribaga 
gwekwanera as'amasoero aye. 17 Nabo bagachia gosangererekana 
aiga tintebaneti, korende rituko ria kabere ngaikaransa as'ekerogo 


gi'ekegambero, ngachika omonto oyio aretwe. 18 Nabaria abamosoeri 
bagachia gotenena ang'e nere, tibamosoera ase ring'ana ribe, buna 
nakagete; 19 korende iga barenge namaboria igoro asare as'edini 
yabo abanyene, nas'amang'ana omonto oyomo Yesu, oyotiekire 
gokwa, oyio Paulo akonagoteba ng'a moyo are. 20 Nainche 
ngatantana buna nkorigia ekeene ki'amang'ana aya, nkamoboria gose 
narigetie kogenda Yerusalemu agambigwe aroro as'amang'ana aya. 
21 Korende Paulo akarigia abekwe agambigwe n'Augusto, ngachika 
arendwe goika moire ase Kaisari. 22 Agrippa akamotebia Festo, 
nainche nindigetie komoigwa omonto oyo, Akabora, Nomoigwe 
mambia. 23 Goika mambia Agrippa agacha amo na Bereniki 
as'obonene obonge, bagasoa aase bakoigwera amang'ana, amo 
nechisagini chinene nabanto abanene b'omochie, Festo akarua 
ogochika Paulo aretwe. 24 Festo agateba, Omoruoti Agrippa, nainwe 
mwensi aba moraa amo naintwe, mwamororire omonto oyo, as'ere 
omoganda bwonsi bw'Abayahudi aria Yerusalemu naa onsi 
mbandigetie mbakonye, bakoaka eriogi ng'a temogwenereti koba 
moyo. 25 Korende ngachia korora ng'a takoreti ring'ana rigwenerete 
aitwe: nere omonyene karigetie agambigwe na Augusto, nkarigia 
komotoma asare. 26 Nainche tindi nering'ana ri'ekeene komorikera 
omonene one. As'ayio namoretire aiga obosio bwaino, kobua 
as'obosio bwao aye omoruoti Agrippa, erinde gatiekire koborokia 
amang'ana aye, inyore ring'ana nkomorikera. 27 Naki narorire 
nering'ana ritari nenchera komoira omosibwa, ataorokiri amasoero 
aria asoerwa. 


Ogokora 26 


1 Agrippa akamotebia Paulo, Nore neribaga gokwana amang'ana ao. 
Erio Paulo akarambora okoboko kwaye, agekwanera. 2 Nerorire 
omonyene ng'a ninde negesio, aye omoruoti Agrippa, ekiagera 
ninyekwanere as'obosio bwao rero, as'amang'ana aria onsi nasoerwa 
n'Abayahudi. 3 Nabo ekiagera aye kwamanyire mono engecho 
namaboria onsi bare naro Abayahudi: as'ayio nagosabire onyigwe 


as'oboremereria. 4 Abayahudi bonsi bamanyire obogima bwane 
korwa oboke bwane, bwarenge korwa omochakano as'egesaku kiane, 
nase Yerusalemu, onye mbancha koorokia, 5 buna narenge 
Omofarisai as'okobwata engecho y'edini yaito ere yaboronge kegima. 
6 Naende bono natenenire aiga ngambigwe as'engecho y'ogosemeria 
kw'eira baetwe abatata baito na Nyasaye; 7 as'eyio ebisaku biaito 
ikomi nabibere basemereti koyeikera, kobaramokerere Nyasaye 
as'omokia omobaso nobotuko. Nainche nasoeirwe n'Abayahudi 
as'engecho y'ogosemeria okwo, Aye omoruoti! 8 Naseki rigokagwa 
nainwe koba nering'ana ritanchegeti, ng'a Nyasaye nkobabokiare 
abakure? 9 Ekeene, inche omonyene naroche ng'a nengwenerete 
gokora amang'ana amange ayatananegete nerieta riaye Yesu 
Omonazareti. 10 Nkayakora aya Yerusalemu: nkabasiba abange 
as'egati y'abachenu as'echela, konatiekire koegwa ogochika 
nabakuani abanene, kobagoitwa, iga nanchete abe bo asebare. 11 
Naende ebiro ebinge ase chisunagogi chionsi nkabachanda, 
mbabetereria korama; nkabarorera endamwamu buna igande 
nebarimo, nkabachanda goika nonya nemechie y'abageni. 12 Nabo 
as'emeremo eyio iga narenge kogenda Dameski, naeirwe okobua 
namachiko nabakuani abanene. 13 Aye omoruoti, ekero kia 
mobasogati as'enchera nkarora amasase akorua igoro abuete okobara 
kw'erioba, akambarera chinsemo chionsi, naende baria barenge amo 
nainche. 14 Tokagwa inse ntwensi, nkaigwa eriogi rigokwana 
nainche as'omonwa bw'Ekeibirania, Saulo, Saulo, naseki okondosia? 
naakong'u asore koyeaka chintacho ensimano, 15 Nainche nkabora, 
Naye ng'o Omonene? Omonene agantebia, Ninche Yesu, aye 
kwandosirie. 16 Korende imoka, otenene: naki nakoorokeire 
as'engecho y'ogogochora obe omokori na kirori bw'amang'ana aya 
kwarora, namang'ana ayio ndeorokerie asore; 17 kondagokonye 
nabanto bao, nabanto b'ebisaku, as'abwo ndagotome, 18 obaramokie 
amaiso abo, badge omosunte nakoyoiranera omobaso, nagochitiga 
chinguru chia Saitani nakomoonchokera Nyasaye, banyore 
okwaberwa kw'ebibe biabo, nomwando as'egati yabo abasibigwe 
as'okwegena kore ime asende. 19 As'ayio aye omoruoti Agrippa, 


tinsareti okorora koria kw'igoro: 20 korende ritang'ani iga 
nabarandereti baria ba Damesiki, na Yerusalemu, nase ense yonsi ya 
Boyahudi, nabanto b'ebisaku, baonchoke bamoonchokere Nyasaye, 
bagokora ogokora kobwataine nokoonchoka kwabo. 21 Naki as'ayio 
Abayahudi bakambwata ime ase hekalu, bagatema kong'ita. 22 Erio 
konatiekire gokonyora ogokonywa gokorua ase Nyasaye, natenenire 
goika rero iga nakobatebia abake nabanene, gose tindi gokwana 
ring'ana tatiga aria ababani na Musa bayakwanete, ng'a nabe; 23 buna 
Kristo agwenerete achandwe, naende buna ere ritang'ani, 
as'okobokigwa korwa as'abakure narandie amang'ana omobaso 
as'abanto baye nas'abanto b'ebisaku. 24 Agachia gwekwanera iga, 
Festo agakwana as'eriogi rinene, Paulo nebarimo ore; ogosoma kwao 
okonge gwagoonchoire obong'aini bwao. 25 Korende Paulo 
agakwana, Tindi ebarimo, aye Festo omonene; korende iga ngokwana 
amang'ana ekeene nay'obong'aini kegima. 26 Naki omoruoti 
omanyire engecho y'amang'ana aya naende ninyare gokwana nere 
ntari nokoiroka: ekiagera namanyire mono ng'a ring'ana tiriri, nonya 
nerimo as'ayio atamanyeti; naki ring'ana erio tirikoregeti bobisi, 27 
Omoruoti Agrippa, kwabanchire ababani? Namanyire 
ng'anobanchete, 28 Agrippa akamotebia Paulo, as'amang'ana amake 
norigetie gonkora imbe Omokristo. 29 Paulo akamoiraneria, 
Namosabire Nyasaye ng'a as'amang'ana amake gose as'amange tari 
aye bweka, korende naba bonsi abang'igure rero, babe buna inche, 
tatiga as'ebisibo ebi. 30 Agachia gokora gokwana aya, omoruoti na 
gavuna na Bereniki nabaria baikaransete amo nabarabwo bagatenena: 
31 bakagenda are ake bagatebania, bakabora, Omonto oyo takoreti 
ring'ana rigwenerete ogokwa nonya nogosibwa. 32 Agrippa 
akamotebia Festo, Omonto oyo anga nanyara gosiborwa onye 
atanacha apili ase Kaisari. 


Ogokora 27 


1 Nabo egachia gochikwa togende goika Italia, bakamobeka Paulo 
nabasibwa bande as'amaboko esagini eyemo, erieta riaye Yulio, 


bw'omoganda bw'Augusto. 2 Togasoa as'obwato bw'Adramutio 
bwarenge ang'e kogenda goika emechie ye chingegu chi'Asia, 
tokaimoka, Arisitariko, Omomakedonia o Thessalonika, igarenge 
amo naintwe. 3 Rituko ria kabere togaika Sidoni; Yulio akamwancha 
Paulo mono, akamoa ribaga kogenda as'abasani baye gokonywa 
nabarabwo. 4 Korwa agwo tokagenda as'enyancha orogendo maate 
ase Kupro, erinde tokengane embeo, ekiagera embeo yarenge korua 
obosio. 5 Tokayeeta enyancha ensemo ya Kilikia na Pamfulia, 
togaika Mura, omochie o Lukia. 6 Naria oria esagini akanyora 
obwato bw'Iskanderia, bwarenge ang'e kogenda goika Italia, 
agatorinia. 7 Tokagenda ng'ora as'ekero ki'amatuko amange, togaika 
Kinido as'emechando; nekiagera embeo yatotangete, togaeta ang'e na 
Kirete maate, erinde twekenge embeo, ang'e na Salmone; 8 tokayeeta 
as'emechando engegu as'engegu, togaika aase akorokwa 
Ekiambokero Ekiya. Ang'e nagwo narenge omochie okorokwa 
Lasaya. 9 Naende ekero ekenge konya giaetire, norogendo rore 
nemechando bono, ekiagera amatuko Okweng'ata konya aetire, Paulo 
akabatebia, akabora, 10 Abasacha, narorire ng'a orogendo oro narobe 
nemechando nogosira okonge, tari as'ebinto nobwato bioka, korende 
nobogima bwaito bwonsi. 11 Korende oria esagini akabaigwera 
omogendia nomonyene obwato, kobua aria akwanete Paulo. 12 
Nekiagera ekiambokero tikiarenge buya abanto baikaranse ime yaye 
ekero ki'obokendu, abange bagateba togende torua aiga erinde 
banyare goika Foiniki, keranyarekane, nagoikaransa aroro ekero 
ki'obokendu; nakerokia nekiambokero kia Kirete, erigerereti gati 
irianyi na mocha na sugusu na mocha, 13 Naende embeo ya sugusu 
egachia kogusa ake, bagakaga banyorire eki barigetie konyora, 
bakarusia ekerochi, bakagenda ang'e na Kirete ang'e mono nengegu. 
14 Nyuma as'ekero egeke omwaga bwe chinguru ore buna 
ekerambautia, ekorokwa Eurakulo, okaaka obwato: 15 
bokabogorigwa, ekiagera tibwanyarete koamererania nomwaga, 
tokabotiga etoire as'egochia. 16 Togaeta bwango ang'e negesinka 
egeke gekorokwa Kilaudia, tokanyara as'emechando, kobotiria 
obwato: 17 bagachia gokora kobotiria, bagakora ogokonywa, 


bakaboa obwato as'ogoetia engori inse yaye; bakairoka ng'a tibabaisa 
koratera ase Surtis, bakarusia egetambaa bakairwa igo. 18 Nekiagera 
konya twaakirwe mono noria omwaga, rituko ria kabere riaye 
bagachaka gotuguta ebinto enyancha ime; 19 rituko ria gatato 
bagatuguta ebinto bi'obwato as'amaboko abo abanyene. 20 Erioba 
neching'enang'eni tichiarorekanete as'ekero ki'amatuko amange, 
nomwaga nemerindo emenge egatotuba, tokerusia moyo 
as'ogokonyeka. 21 Togachia goikaransa ekero ekenene totari koria 
endagera, Paulo agatenena gati gati yabo, akabora, Abasacha, anga 
yabete egesio onye mwang'igwete, titorua aria Kirete, nakonyora 
emechando nogosira buna oko, 22 Bono nabatebirie, mobe nomoyo 
omoremu: naki omonto tagosira, tatiga obwato bwoka. 23 Ekiagera 
obotuko obo bwa rero rilaika ria Nyasaye, oria inche inde omonto 
oye, naende nere ngokorera, 24 agatenena ang'e nainche agmtebia, 
Toiroka, Paulo, nogwenerete gotenena as'obosio bwa Kaisari: naende 
rora, Nyasaye okoeire abanto bonsi abakogenda amo naye. 25 
As'ayio abasacha, remia emioyo, naki namwegenire Nyasaye, ng'a 
nabe buna natebetigwe. 26 Korende netogwenerete gotugutwa 
as'egesinka ekemo. 27 Goika obotuko bw'ikomi nane bogachia goika, 
tokorutwa aria naria as'enyancha y'Adria, obotuko gati abairi 
bagakaga ng'a baikire ang'e ense enyomo. 28 Bakaruta ekerengo, 
bakanyora emerongo ebere: bakagenderera ake bakaruta ekerengo 
naende, bakanyora ebirengo ikomi nabitano. 29 Bakairoka ng'a 
tibabaisa gotuomerigwa as'ebitare, bakaruta ebirochi bine, bagasaba 
bokie. 30 Naende abairi bagachia korigia gotama nagotiga obwato, 
bakaboikia obwato oboke enyancha buna mbarigetie koruta ebirochi 
korwa obosio bw'obwato. 31 Paulo akabatebia esagini nabasigari, 
Aba bataikaranseti ime as'obwato timokonyara gokonyeka. 32 Erio 
abasigari bakachinacha chingori chi'obwato, bakabotiga bogwe. 33 
Bogachia gokiamoka, Paulo akabasorora bonsi barie endagera, 
akabora, Rero namatuko ikomi nane koganya nokweng'ata, timorieti 
gento kende gionsi. 34 Gaki nabasoroire morie, nebe as'ogotoreka 
kwaino: naki tirogosira nonya norochugu rw'emetwe yaino korwa 
asemore mwensi. 35 Gachia gokwana aya akabogoria omogati, 


akamosasima Nyasaye as'amasio abo bonsi: akayosamunyora, 
agachaka koria. 36 Erio bonsi bakagongomoka, bakaria endagera 
abanyene. 37 Naintwe iga twarenge ime as'obwato abanto chimia 
ibere nemerongo etano nebere nabatano nomo. 38 Bagachia koigota, 
bagakeania ebinto bi'obwato, bakayetuguta engano enyancha. 39 
Bogachia gokiamoka, tibayemanya ense eria; tatiga baroche 
ekiambokero kere nomokenye, bagatebania kobosoyia obwato aroro, 
keranyarekane. 40 Bakabituguta biria ebirochi, bakabitiga nyancha, 
bagachiororobia chingori chi'egeonchori; bagatiria egetambaa kie 
ritang'ani embeo ekebwate, bagakegendera ekiambokero. 41 Bagaika 
aase chinsangio chia chinyancha ibere, bakabororia obwato aroro 
bokaratera, obosio bogasensema omokenye, bokabwatwa kegima, 
tibwanyegera nonya ng'ake, korende korua nyuma bogatagorwa ase 
chinguru chi'emerindo. 42 Ekina ki'abasigari iga kiare abasibwa 
baitwe, omonto terema abaise gotama. 43 Korende esagini ekarigia 
komokonya Paulo, akabajanga; tibakora buna barengereretie; 
akabachika baria baranyare kwerema basoe enyancha, baike ense 
enyomo: 44 nabarabwo abagotigara, abande igoro ase chibao, 
nabande as'ebinto binde bi'obwato. Naboigo abanto bonsi bakanyara 
goika ense enyomo buya. 


Ogokora 28 


1 Togachia gokonyeka, twensi, erio tokamanya ng'a egesinka keria 
iga gekorokwa Melita. 2 Abanyene ense bagatokorera obuya boetete 
engecho: naki bautete omorero, bagatoroisia intwensi, as'engecho 
embura yatwete, nekiagera as'embeo. 3 Paulo iga arenge gosangereria 
chinko, nakobeka igoro as'omorero, eng'iti egasoka as'engecho 
y'omorero oria, ekamwenarera as'okoboko kwaye. 4 Abanyene ense 
eria bagachia koyerora eng'iti eria egosung'unana korwa as'okoboko 
kwaye, bagatebania, Takomocha omonto oyo koba omoiti, nonya 
okonyegete as'enyancha, ekeene tigekomotiga koba moyo. 5 Korende 
akayesamunsera riko, taba bobe bonde. 6 Bakamorigereria mono 
bagakaga ng'a nabimbe, gose kogwa inse nagokwa bwango: bagachia 


korigereria mono, ng'a obobe bonde tibomonyoreti, bagaonchora 
ebirengererio biabo, bakabora ng'a ere nyasaye. 7 Ang'e naase aria 
yarengeo emegondo y'omonene bw'egesinka, erieta riaye Publio; 
omonto oyo agatoroisia as'omoyo bw'obosani, agatokora abageni 
baye as'ekero ki'amatuko atato. 8 Ekaba ise Publio narenge 
omonyareku esosera nagosaa amanyinga; Paulo agasoa asare 
agasaba, akabeka amaboko aye igoro yaye akamogwenia. 9 Ayio 
agachia gokoreka, abande abarenge namarwaire as'egesinka bagacha, 
bakagwenigwa. 10 Nabarabwo bagatosika as'ogosika okonene; 
naende togachia gosoa obwato bagatoa ebinto biria twaremeirwe 
nabirobio. 11 Nyuma as'emetienyi etato tokagenda as'obwato 
bw'Isikanderia, bwarenge bwamenyete aria egesinka ekero ki'embeo, 
nekemanyererio kiaye Diosikuri (engecho yaye abamura chisare). 12 
Togaika Surakusa, tokamenyao amatuko atato. 13 Korwa agwo 
togaetanana, togaikera Regio: Nyuma ye rituko erimo embeo ya 
sugusu ekagusa, rituko ria kabere togaika Puteoli. 14 Agwo 
tokanyora abaminto, togasororwa nabarabwo tomenye amatuko atano 
nabere: naboigo togaika Rumi. 15 Nakorua agwo abaminto, bagachia 
koigwa amang'ana aito, bagacha gotorotota goika Appiiforo na 
Trestaberne. Paulo agachia kobarora akamobaka Nyasaye, akarema. 
16 Togachia gosoa Rumi, esagini akababeka abasibwa as'amaboko 
omotang'ani bw'abarendi ba Praitorio: korende Paulo akaegwa ribaga 
komenya bwoye omonyene amo nomosigari ore komorenda. 17 
Akaba nyuma amatuko atato, akabarangeria abanene b'Abayahudi 
basangerereke: goika bagachia gocha akabatebia, Baminto, gose 
tinkoreti ring'ana ribe as'abanto baito, gose ring'ana riatananegete 
nechingecho chi'abatata baito, nkabekwa as'amaboko Abarumi, 
ngasibwa, korwa Yerusalemu: 18 nabarabwo bagachia gokora 
komboria bakarigia gonsibora, ekiagera tibabete nengecho ende yonsi 
y'ogoitwa kwane. 19 Korende Abayahudi bagachia gosokia okoboria 
igoro as'ekina eke nkabetererigwa korigia apili ase Kaisari; tari ng'a 
narenge nering'ana ri'okobasoera abanto b'egesaku kiane. 20 Nabo 
as'engecho y'ayio, nabarangeirie moche kondora nagokwana nainche; 
ekiagera nasibirwe as'ekenyuri eke as'engecho y'ogosemeria 


gw'Isiraeli. 21 Baria bakamotebia, Intwe titonyoreti amarube are 
namang'ana ao korwa Boyahudi, gose onde ominto tari nonya 
noyomo oikire aiga ipgototebia amang'ana, gose okwanire ring'ana 
ribe igoro yao. 22 Korende ntorigetie koigwa asore buna oroche aye: 
naki ase chingecho chi'amang'ana ayio twatiekire komanya ng'a 
akwanirwe bobe ker'aase. 23 Bachia gokora kobekerana ase rituko, 
bagacha asare enyomba yaye, abanto abange mono; akabatebereria 
as'okoorokia amang'ana obonda bwa Nyasaye, akabatebia amang'ana 
aye Yesu, as'amang'ana amachiko a Musa nababani, korwa mambia 
goika mogoroba. 24 Abande bagancha ayakwanete, abande 
tibayancha. 25 Nabo kaba tibabwatana barabwo ase barabwo, 
bakagenda, Paulo agachia gokora gokwana ring'ana eri erimo ng'a 
Omoika Omochenu okwanete buya nabatata baito, as'omonwa 
bw'omobani Isaya, 26 Ogoteba, Genda as'abanto aba, obatebie, 
Okoigwa namoigwe, korende timokoinyora; Naende okorora 
namorore, korende timokonyara komanya ring'ana: 27 Naki emioyo 
y'abanto aba yakong'ire, Naende amato abo namarito as'okoigwa, 
Namaiso abo bayamiamirie; Tibabaisa gocha korora as'amaiso abo, 
Naende koigwa as'amato abo, Nakoinyora as'emioyo yabo, 
Nagoonchora emioyo yabo, Mbakonye. 28 Nabo emanyekane 
asemore ng'a ogokonyeka oko kwa Nyasaye kwairirwe as'ebisaku: 
nabarabwo nabaigwe. 29 Agachia gokora gokwana aya, Abayahudi 
bakagenda bakaborania amange barabwo ase barabwo. 30 Paulo 
akamenya ekero ki'emiaka ebere emegima as'enyomba yaye are 
korua rigori, akabaroisia abanto bonsi abarenge komochiera, 31 
okorandia amang'ana obonda bwa Nyasaye, nakoborokereria abanto 
amang'ana Omonene Yesu Kristo, as'oboremu obonge, takanigwa 
namonto. 


Abarumi 1 


1 Paulo, omosomba o Yesu Kristo, orangeretigwe koba omotomwa, 
orusananetigwe koyerandie enchili ya Nyasaye, 2 ero Nyasaye 
atang'anete koria eira as'emenwa y'ababani baye as'amariko 
amachenu, 3 as'amang'ana Omwana oye, oyoiboretwe as'egesaku gia 
Daudi as'engecho y'omobere, 4 akaorokigwa as'okobua koba 
Omwana o Nyasaye, as'engecho y'omoika bw'obochenu, 
as'okobokigwa kw'abakure; Yesu Kristo Omonene oito, 5 asare ere 
ntwanyorete obuya nobotomwa, erio ebisaku bionsi binyare koigwera 
as'okwegena, as'engecho y'erieta riaye. 6 As'abaiga nainwe mwabaire 
mwarangerigwe na Yesu Kristo: 7 ase bonsi abare Rumi abanchire na 
Nyasaye, barangeretigwe koba abachenu: obuya bobe asemore 
nomorembe bokorua ase Nyasaye Tata oito, nas'Omonene Yesu 
Kristo. 8 Ritang'ani namoakeire mbuya mono Nyasaye one ase Yesu 
Kristo as'engecho yaino mwensi, ekiagera okwegena kwaino 
kwarandigwe as'ense yonsi. 9 Naki Nyasaye, oyongosasima as'omoyo 
one as'enchili y'Omwana oye, nere kirori one koreng'ana buna 
nkonakobatora ntari gokira, botambe as'ogosaba kwane, 10 igo 
ngosaba nchiche asemore amatuko ay'aiga aya, Nyasaye karanche 
gonsesenia as'orogendo rwane. 11 Naki igondengereretie mono 
kobarora, nyare kobaa ekeegwa ki'omoika, erio mobekwe chinguru; 
12 ayio ng'a tobekane oboremu inche nainwe, ker'omonto 
as'okwegena kw'oyonde, okwaino nokwane. 13 Bono timbarigetie 
timomanya abaminto, ng'a ekero ekenge narengereretie gocha 
asemore (ngatangwa goika bono), erinde nyare koba namatunda 
asemore mwensi koreng'ana buna nde naro as'ebisaku binde. 14 
As'Abayunani nabanto b'Ebisaku, nabanyene chisemi nabariri, ninde 
nesira. 15 As'ayio koreng'ana as'okobua kwane, inche igande ang'e 
koyerandia enchili nonya nasemore abamomenyete Rumi. 16 Naki 
tinkoyerorera enchili obosoku: ekiagera nero nokobua kwa Nyasaye 
gokoreta ogotoreka, as'onde bwonsi oyoranche; as'Omoyahudi 
ritang'ani, nonya nase Omoyunani boigo. 17 Naki oboronge bwa 
Nyasaye bwaorokigwe ime yaye korwa okwegena goika okwegena: 


buna yarigetwe, Omonyene oboronge nabe moyo as'okwegena. 18 
Naki endamwamu ya Nyasaye yaorokigwe korwa igoro, igoro 
as'ogosaria gwonsi nobobe bwa mwanyabanto, bagotanga ekeene 
as'obobe bwabo. 19 Ekiagera aya amanyekanire na Nyasaye aorokirie 
ime yabo; naki Nyasaye nabaorokeretie. 20 Naki amang'ana onsi 
atarikororekana korwa ogotongwa gw'ense arorekanire, 
amanyekanire as'ebitongwa biaye, naro nokobua kwaye gwa kare 
nakare, nobonyasaye bwaye; tibaba nogotamera: 21 naki 
kobamomanyire Nyasaye tibamobaka buna Nyasaye, nonya 
nkomoakera ng'a mbuya mono; korende bagasira as'ebirengererio 
biabo, nemioyo yabo y'oboriri ekabekwa omosunte. 22 Bagateba ng'a 
nabanyene chisemi, bakaririeka. 23 Baboonchoreria obonene bwa 
Nyasaye otari nogosareka as'omogwekano bw'ekieni kia 
mwanyabanto oyore nogosareka, nobwe chinyoni, nobwe ching'iti 
chire namagoro ane, nobwe ching'iti echikwagura, 24 As'ayio 
Nyasaye akabatiga as'okorengereria kw'emioyo yabo, batunyane 
eubi, goika bagasarerania ogosika as'emebere yabo: 25 as'engecho 
baonchorete ekeene kia Nyasaye as'oborimo, bagasasima nagokorera 
egetongwa ribaga ri'Omotongi, oyosesenetigwe kare nakare. Amin. 
26 As'ayio Nyasaye akabatiga batunyane okorengereria kwabo 
kw'obosoku, goika abakungu bagaonchoreria ogokora kwabo 
kw'omobere gochikire as'ogokora gotarenge kwa boronge. 27 
Nabasacha naboigo bagatiga ogokora kw'omokungu okwa boronge, 
bagasamba as'okorengereria abasacha ase abasacha, bagakora 
ayatabagwenereti, bakanyora as'emebere yabo okoakanwa kw'ogosira 
kwabo okwarenge ekeene kiabo. 28 Naende buna bangete koba na 
Nyasaye ase okorengereria kwabo, Nyasaye akabatiga batunyane 
obong'aini bwabo botagwenereti bayakore ayatabagwenereti; 29 
bagaichorwa nobobe bwe chingecho chinyinge, nebibe, nobokayayu, 
nokorengereria okobe; bagaichorwa ne ribero, noboiti, neriomana, 
nobong'ainereria, nokogechana; nobogenki, 30 abang'achi, 
abamogechete Nyasaye, abachayi, abaenenu, abetogia, abakorosia 
amang'ana amabe, abatari nokoigwera as'abaibori babo, 31 batari 
nokoinyora, abagosaria okobwatana, batancheti abamwabo, batari 


namabera: 32 barabwo abanyene bamanyete mono ogochika kwa 
Nyasaye, ng'a abakoyakora ay'aiga bagweneire amakweri, tibakorete 
ay'oka, korende igobagwancherana nabwo bakoyakora. 


Abarumi 2 


1 As'ayio, aye omonto okogambia onde bwonsi, tori nogotamera; 
naki as'ayio okonachera omonto onde ekina naye okwenachera 
as'omobere oo; naki aye okogambia, naro ogokora. 2 Na twamanyire 
ng'a ekina kia Nyasaye negi'ekeene igoro as'abwo bagokora ayio. 3 
Aye omwana o mwanyabanto okobagambia baria bagokora ayio, 
naye omonyene naro ayio ogokora, inee! nokagete ng'a aye notame 
korwa as'ekina kia Nyasaye? 4 Gose ngwachayire obonge bw'obuya 
bwaye nogotigera kwaye, noboremereria bwaye, tokomanya ng'a 
obuya bwa Nyasaye igobogokong'usera ogoonchoka? 5 Korende 
koreng'ana as'obokong'u bwao, nomoyo otari nogoonchoka, 
kwegacheire emonga y'endamwam u ase rituko riria ri'endamwamu 
nokomanoka gw'ekina kia boronge kia Nyasaye, 6 oyoranyare komoa 
ker'omonto koreng'ana nogokora kwaye; 7 ase baria as'okoremereria 
as'ogokora amaya igobakorigia obonene nogosika, nakorusia 
ogosareka, obogima bwa kare nakare; 8 korende ase baria abanyene 
eriomana, bataigwereti ekeene, korende banchete obobe, 
endamwamu nekeririanda, 9 emechando, nobororo, igoro ase 
ker'omoyo bw'omwana o mwanyabanto oyogokora obobe, ritang'ani 
Omoyahudi, n'Omoyunani boigo; 10 korende obonene nogosika 
nomorembe, ase ker'omonto oyogokora amaya, ritang'ani Omoyahudi 
n'Omoyunani boigo: 11 naki gwanchereria tikori ase Nyasaye. 12 
Naki bonsi abamochire batari namachiko, nabasire batari namachiko: 
na bonsi abamochire bare namachiko, nabo baranacherwe ekina 
as'amachiko; 13 ekiagera tari abwo bakoigwa amachiko bare 
abanyene oboronge as'obosio bwa Nyasaye, tatiga baria bagokora 
amachiko baranyare kobarwa ng'a nabanyene oboronge: 14 naki 
abanto b'ebisaku batari namachiko bagokora ase chingecho chiabo 
ayare ime as'amachiko, abwo batari namachiko, babaire namachiko 


boka abanyene; 15 abwo igobakoyeorokia emeremo y'amachiko 
arikirwe ime ase chinkoro chiabo, ebirengererio biabo bikobaorokia, 
ebirengererio biabo nabinyare kobasoera omonto as'omonto, 
bikobanachera ekina gose biabatiga; 16 ase rituko riria Nyasaye 
agocha konacha ekina igoro as'obobisi bwa mwanyabanto, 
koreng'ana nenchili yane, ase Yesu Kristo. 17 Korende aye, onye 
gokorokwa Omoyahudi nagosemeria amachiko, nagwetogia ase 
Nyasaye, 18 nakobomanya obwanchani bwaye, nakoyamanya 
amang'ana ayare amaya, kwang'ainiigwe as'amachiko, 19 nakomanya 
ng'a aye omonyene igore omotang'ani bw'emeuko, omobaso obo 
abare omosunte, 20 omworokia bw'abariri, omworokia bw'abana 
abake, omonyene chingecho chie chisemi nechi'ekeene as'amachiko; 
21 korende aye okomworokereria oyonde, inee! tokweorokereria 
omonyene? aye okorandia ng'a omonto taiba, igokoiba aye 
omonyene? 22 Aye ogoteba ng'a omonto tatomana, igogotomana aye 
omonyene? Aye ogechete chisanamu, igogosakora chie hekalu? 23 
Aye ogwetogia as'amachiko, as'ogosaria kwao kw'amachiko 
igokomosareria Nyasaye ogosika? 24 Naki erieta ria Nyasaye 
igarigokwanwa bobe as'ebisaku as'engecho yaino, buna arigetwe. 25 
Naki okwaroka nkogwenerete onye kore omokori bw'amachiko: 
korende kore omosaria bw'amachiko, okwaroka kwao kwabaire 
ogotaroka. 26 Karabe ere oyotarogeti okoyabwata amachiko, inee, 
ogotaroka kwaye tigokobarwa ng'a kwabaire okwaroka? 27 Nere 
oyotarogeti as'ekeene, kabwate amachiko, tagokonachera ekina aye, 
oyore namariko nokwaroka osaririe amachiko? 28 Naki ere tari 
Omoyahudi ore Omoyahudi as'isiko oka; gose okwaroka tari koria 
gokororekana isiko: 29 korende ere n'Omoyahudi ore Omoyahudi 
as'ime; nokwaroka nogw'enkoro, as'omoyo, tari as'amariko, 
nogotogigwa kwaye tikorueti ase mwanyabanto korende nase 
Nyasaye. 


Abarumi 3 


1 Gaki Omoyahudi nkogwenera ki abwate? nokwaroka inki 


kogwenerete? 2 Nkogwenerete mono ase ker'enchera: ritang'ani 
ekiagera baetwe amachiko a Nyasaye. 3 Inki rende onyore abande 
tibegenete? Ogotegena kwabo nakoonchore okwegena kwa Nyasaye? 
4 Yaya! Nyasaye arorekane ng'a nekeene, na ker'omonto omorimo, 
buna arigetwe, Erinde oegwe oboronge as'amang'ana ao, Obue ekero 
ogosoa as'ekina. 5 Korende kerabe obobe bwaito bokoboorokia 
oboronge bwa Nyasaye, inki toratebe rende? Nyasaye nomobe 
okoreta endamwamu? (Nakwanire as'engecho ya mwanyabanto.) 6 
Yaya: onye nabo naki Nyasaye aranyare kogamba ense? 7 Korende 
kerabe ekeene kia Nyasaye kiamentekire as'engecho y'oborimo 
bwane goika akanyora obonene, naseki inche nonya mbono 
nkonakogambigwa buna omonyene ebibe? 8 Naki totagokora obobe, 
erinde obuya boche? (buna twang'achirwe nabande—na buna abande 
bakong'irie goteba ng'a nintwe togokwana), okogambigwa kwabo iga 
kore boronge. 9 Ninki rende? Nabaya tore kobua abande? Nonya 
ng'ake: naki twabasoeire Abayahudi n'Abayunani ng'a bonsi igobare 
inse as'ebibe; 10 Buna yarigetwe ng'a, Tari onde omonyene oboronge 
nonya noyomo; 11 Tari onde ore nokoinyora, Onde tari okomorigia 
Nyasaye; 12 Bonsi bachire bogeka, bagundire bonsi; Onde tari 
oyogokora amaya, nonya noyomo: 13 Emioyo yabo noboina bwasie; 
Ase chimeme chiabo bakorire obong'ainereria: Obosongo bwe 
ching'iti igobore as'ebikoba biabo: 14 Emenwa yabo yaichoirwe 
nokoragereria nobororo: 15 Amagoro abo igare amango goitera 
amanyinga; 16 Obosareku nemechando ase chinchera chiabo. 17 
Nenchera y'omorembe tibayemanyeti. 18 Okomoiroka Nyasaye tikori 
as'amaiso abo. 19 Twamanyire ng'a amang'ana onsi agokwanwa 
namachiko igagokwanwa ase baria bare inse as'amachiko; erio 
ker'omonwa bwonsi osiekwe, ense yonsi ebekwe inse as'ekina kia 
Nyasaye. 20 Ekiagera as'ogokora kw'amachiko omonyene omobere 
onde tari oyoranyare kobarerwa oboronge as'obosio bwa Nyasaye: 
naki as'okomanya ebibe igokogocha as'enchera y'amachiko. 21 
Korende bono oboronge bwa Nyasaye bwaorokire 'machiko atari, 
bwatebetwe namachiko nababani; 22 noboronge bwa Nyasaye, 
bogocha as'okwegena kwa Yesu Kristo, bokobachera abanto bonsi 


abanchete; naki gwatananeka tikori; 23 naki bonsi bakorire ebibe, 
barorire ng'a baremeirwe nobonene bwa Nyasaye; 24 baeirwe 
oboronge bosa as'obuya bwaye, as'enchera y'okoborigwa kore ase 
Yesu Kristo: 25 ere Nyasaye omobekire abe omobwatania 
as'amanyinga aye, as'enchera y'okwegena, erinde aorokie oboronge 
bwaye, as'engecho y'okobitiga ebibe biatang'anete, as'oboremereria 
bwa Nyasaye; 26 erinde aorokie oboronge bwaye ekero ekeiga: abe 
omonyene ekeene, nomonyene okomoa oboronge ere oyore 
nokwegena ase Yesu. 27 Ng'ai kore rende ogwetogia? Gwasiekeirwe 
egesieri. As'ogochika kore naki? As'ogochika kw'ogokora? Yaya: 
korende as'ogochika gw'okwegena. 28 Naboigo, tokobara ng'a 
omonto igakoegwa oboronge as'okwegena kore ao as'ogokora 
kw'amachiko. 29 Gose Nyasaye n'Nyasaye bw'Abayahudi boka? Tari 
ere Nyasaye bw'ebisaku bionsi boigo? Ee, noyo bw'ebisaku bionsi: 
30 onye togwatora ng'a Nyasaye noyomo, oranyare kobaa baria 
barogete oboronge bwarure as'okwegena, nabwo batarogeti 
as'enchera y'okwegena. 31 Korende inee; twagoonchoreire ogochika 
as'okwegena okwo? Yaya: iga togoikerania ogochika. 


Abarumi 4 


1 Inki toratebe rende? Ibrahimu sokoro yaito as'engecho y'omobere 
inki anyorire? 2 Ekiagera onye Ibrahimu oetwe oboronge as'engecho 
y'ogokora kwaye, fiare neki agwetogeria; korende tari as'obosio bwa 
Nyasaye, 3 Naki amariko agoteba? Ibrahimu igamwanchete Nyasaye, 
nokwegena kwaye gokabarwa asare koba oboronge. 4 Korende 
as'omonto ogokora emeremo y'eng'eria yaye tekobarwa buna nobuya, 
korende igekoba esira, 5 Korende as'omonto otari gokora emeremo, 
korende igegenete ere oria okobaa ababe oboronge, okwegena kwaye 
omonto oyio kwabarirwe ng'a nokwa boronge. 6 Buna Daudi agoteba 
egesio kiaye omonto oria ere Nyasaye abarire koba noboronge atari 
nogokora, 7 Mbare negesio ababeirwe ebibe biabo, Nabwo ebibe 
biabo biatubirwe, 8 Nare negesio omonto oria ere Omonene 
atabarereti ebibe. 9 Bono egesio eke nas'abwo barogete, gose 


nas'abwo batarogeti bonsi? naki togoteba, Ibrahimu as'engecho 
y'okwegena kwaye akabarwa ng'a noboronge. 10 Naki abaretwe? 
nekero konya arokire gose nekero konya atararokigwa? Tari ekero 
konya arokire, korende nekero konya atararokigwa: 11 nere 
iganyorete ekiorokererio eke gi'okwarokigwa: ekemanyererio 
ki'oboronge bw'okwegena arenge nakorokwo rigoro atararokigwa: 
anyare koba ise obo bonsi abanchire, nonya tibarogeti, erinde 
oboronge bobarwe asebare; 12 na ise bw'okwaroka tari as'abwo 
abarokire boka, korende as'abwo abagotunyana chimbaratero 
chi'okwegena kwaye tata oito Ibrahimu arenge nakorokwo ekero 
konya atararokigwa. 13 Naki eira eria aetwe ng'a naire omwando 
bw'ense aetwe Ibrahimu nokoibora kwaye, tari as'amachiko korende 
as'oboronge anyorete as'okwegena. 14 Naki onye baria b'amachiko 
mbarabwo b'omwando, okwegena kwabaire okwa bosa, neira 
yasarekire; 15 Naki ogochika nakwo gokoreta endamwamu; korende 
as'ogochika gotari komocha tikori. 16 As'engecho eyio igaruete 
as'okwegena, ebe as'enchera y'obuya; erinde eria eira enyare koba 
eng'ikeranu as'oroiboro rwonsi; tari ase baria b'amachiko boka, 
korende nase baria ab'okwegena kw'Ibrahimu, ere ore tata oito intwe 
twensi. 17 (Buna yarigetwe ng'a, Nakobekire koba ise bw'ebisaku 
ebinge) as'obosio bwaye ere oyomwanchete, nere Nyasaye, 
omonyene okobabokia abakure, oyokobiatora ebinto bitario, buna 
mbireo. 18 Ere akegena as'ogosemeria ayatanyare gosemerigwa, 
erinde abe ise bw'ebisaku ebinge, buna akwanetwe, Naboigo rorabe 
oroiboro rwao. 19 Tarenge omwororo as'okwegena, ekero akarora 
ng'a omobere oye obaire buna okure (ekero konya akorire emiaka 
emia) nonya nas'ogokwa kw'enda ya Sara: 20 gose tabete 
nogosiereria konde as'eira eria ya Nyasaye, as'ogotegena, korende igo 
abegetwe chinguru as'okwegena kwaye, akamobaka Nyasaye, 21 
Akamanya boronge ng'a Nyasaye nanyare gokora aria abekeire eira. 
22 As'engecho eyio ekabarwa asare ng'a noboronge. 23 Korende 
tiyarigetwe as'engecho yaye yoka, ng'a igo yabaretwe asare; 24 
korende nas'engecho yaito, intwe abwo togocha kobarwa boigo, 
intwe aba tomwegenete ere oyomobogetie Yesu korwa as'amakweri, 


Omonene oito, 25 oyoruetwe as'engecho y'okomocha gwaito, 
nakobokigwa erio tonyare koegwa oboronge. 


Abarumi 5 


1 Naboigo ekero twabareirwe oboronge bokorwa as'okwegena, tiga 
tobe nomorembe ase Nyasaye, as'enchera y'Omonene oito Yesu 
Kristo; 2 asere twanyorire enchera y'okwegena goikera obuya obo iga 
toteneine ime yaye; naende togogete as'ogosemereia kw'obonene bwa 
Nyasaye. 3 Gose tari igo rioka, korende igotokogoka nas'emechando 
yonsi: nakomanya ng'a emechando emeremo yaye nokoreta 
oboremereria; 4 nemeremo y'oboremereria oboremu bw'omoyo, 
nemeremo y'oboremu bw'omoyo, ogosemeria: 5 nogosemeria tikori 
korora obosoku; ekiagera obwanchani bwa Nyasaye 
bwanyororokigwe as'emioyo yaito as'Omoika Omochenu twaetwe 
intwe. 6 Naki rigoro twarenge intwe to tarenge nechinguru, erio ekero 
giaigete, Kristo agakwa as'engecho y'abanyene ebibe. 7 Naki 
naakong'u omonto gokwa as'engecho y'omonto omonyene oboronge: 
korende nanyarekane omonto koremereria gokwa as'engecho 
y'omonto ore omuya. 8 Korende Nyasaye oorokirie obwanchani 
bwaye asetore, ekiagera Kristo nakwete as'engecho yaito, ekero 
twarenge abanyene ebibe. 9 Naboigo kobua mono gatwaeirwe 
oboronge as'amanyinga aye natotorigwe nendamwamu asare. 10 Naki 
ekero twarenge ababisa tokabwatanigwa na Nyasaye as'amakweri 
Omwana oye, na kobua mono nyuma gatwabwatanigwe, natotorigwe 
as'obogima bwaye; 11 gose tari boigo rioka, korende igo tokogoka 
ase Nyasaye as'Omonene oito Yesu Kristo, ere asare twanyorire 
okobwatanigwa. 12 As'ayio buna as'omonto oyomo ebibe bigasoa 
as'ense, nas'ebibe ebio amakweri; naboigo amakweri akabaikera 
abanto bonsi, naki bonsi bakorire ebibe; — 13 naki ebibe mbiarenge 
as'ense amachiko atarabekwa: korende ebibe tibikobarwa amachiko 
ataiyo. 14 Korende amakweri akagamba korwa Adamu goika Musa, 
naro igagambete nonya nas'abwo batakoreteebibe koreng'ana 
nokomocha kw'Adamu, ore omogwekano oye ere oyogocha. 15 


Korende ekeegwa keria tikiarenge buna okomocha koria. Naki, 
ekiagera as'okomocha kwaye oria oyomo abange bagakwa, kobua 
mono obuya bwa Nyasaye, nekeegwa igokere as'obuya bw'omonto 
oyomo Yesu Kristo, kiamentekire as'engecho ya baria abange. 16 
Ekeegwa keria tikeri koreng'ana buna okomocha kw'omonto oyomo; 
naki ekina igo giachete as'enchera y'omonto oyomo gekareta 
emechando, korende ekeegwa ki'obuya gegacha as'engecho 
y'okomocha okonge, gekareta okwaberwa. 17 Naki onye 
as'okomocha kw'omonto oyomo amakweri akagamba as'engecho 
y'oria oyomo; kobua mono barabwo babwatire obonge bw'obuya, 
nakeria ekeegwa ki'oboronge nabagambe as'obogima as'oria oyomo, 
Yesu Kristo. 18 Naboigo, buna okomocha kw'omonto oyomo abanto 
bonsi bakanacherwa ekina; ee naboigo as'ogokora okomo 
kw'oboronge kw'omonto oyomo, abanto bonsi bakaegwa oboronge 
bw'obogima. 19 Naki buna as'ogosaria kwaye omonto oyomo abanto 
bonsi bagasoigwa as'engecho y'abanyene ebibe, naboigo 
as'okoigwera kwaye omonto oyomo abanto bonsi nabasoigwe 
as'engecho y'abanyene oboronge. 20 Ogochika kogasoa erinde 
okomocha koria kobe okonene mono; nebibe kobiamentekire, obuya 
bokamenteka bokaba obonge kobua: 21 erinde, buna biria ebibe 
biagambete as'amakweri, naboigo as'enchera y'oboronge obuya 
bogambe as'obogima bwa kare nakare ase Yesu Kristo Omonene 
otto. 


Abarumi 6 


1 Ninki toratebe? Tomenye as'ebibe, erinde obuya bobe obonge 
kobua? 2 Yaya. Intwe abwo twakure as'ebibe naki torabe moyo 
as'ebibe naende? 3 Timomanyeti ng'a intwe twensi twabatisetwe ase 
Yesu Kristo igo twabatisetwe as'amakweri aye? 4 Naboigo 
twatindegetwe amo nere as'enchera y'ebatiso as'amakweri aye: 
koreng'ana buna Kristo abogete as'enchera y'obonene bw'Ise, naboigo 
naintwe, totare as'oboyia bw'obogima. 5 Naki onye twabwatanire 
amo nere as'omogwekano bw'amakweri aye, naboigo 


nas'omogwekano bw'okoboka kwaye; 6 gotwamanyire aya, ng'a 
omonto oito o kare igabambetwe amo nere, erinde omobere bw'ebibe 
osire, titoba abasomba b'ebibe naende; 7 naki ere oyokure otigirwe 
obaire are nebibe. 8 Korende onye twakwete amo na Kristo twegenire 
ng'a natobe moyo amo nere; 9 gotwamanyire ng'a Kristo gatiekire 
koboka tagokwa naende; amakweri takomobua naende. 10 
As'ogokwa koria kwaye, igakwerete ebibe ara rimo rioka: korende 
koria okoba moyo kwaye, igare moyo ase Nyasaye. 11 Naboigo 
ninwe mwebare ng'a mwabaire abakure as'ebibe, korende mwabaire 
moyo ase Nyasaye ase Yesu Kristo. 12 Bono ebibe tibigamba ime 
as'emebere yaino, ekonyorekana namakweri, mobaise koigwera 
okorengereria kwaye: 13 gose timobaisa korua ebimo biaino koba 
ebinto biogokorera as'ebibe; korende mwerue emebere yaino ase 
Nyasaye buna abare moyo nyuma as'ogokwa, nebimo biaino ase 
Nyasaye bibe ebinto bi'oboronge. 14 Naki ebibe tibikobagambera 
inwe: naki timori inse as'ogochika, korende inse as'obuya. 15 Ninki 
rende? Tokore ebibe as'engecho totari inse as'ogochika, korende inse 
as'obuya? Yaya! 16 Timomanyeti ng'a asere oria mwarure emebere 
yaino koba abasomba baye nakomokorera, igo more abasomba baye 
ere oria moigwerete: onye nobosomba bw'ebibe bokoreta amakweri, 
gose obosomba bw'okoigwera bokoreta oboronge? 17 Korende 
Nyasaye aakerwe ng'a mbuya mono, ekiagera mwarenge abasomba 
b'ebibe korende mokaigwera as'emioyo yaino buna okworokererigwa 
koria mwabegetwe inse asekore; 18 nekero mwasiboretwe korwa 
as'ebibe mogakorwa abasomba b'oboronge. 19 Nakwanire as'engecho 
ya mwanyabanto ekiagera as'oboreu bw'emebere yaino: naki 
koreng'ana buna mwaruete ebimo biaino bikorerwe as'eubi nebibe 
monyare gosaria, naboigo na bono karue ebimo biaino bikorerwe 
as'oboronge monyare gosibigwa. 20 Naki ekero mwarenge abasomba 
b'ebibe igo mwarenge abasibore as'oboronge. 21 Ngokonywa ki 
rende mwanyorete amatuko aria ase chingecho echio mwasokeire 
bono? Ekiagera omoerio bw'amang'ana aya namakweri. 22 Korende 
bono ekero mwatiekire gosiborwa, nakoba are nebibe, nagokorwa 
abasomba ba Nyasaye, ogokonywa kwaino more nakwo, nkorokwo 


ogosibigwa, nomoerio oye, nobogima bwa kare nakare. 23 Naki 
eng'eria y'ebibe namakweri; korende ekeegwa kia Nyasaye nobogima 
bwa kare nakare ase Yesu Kristo Omonene oito. 


Abarumi 7 


1 Timomanyeti, baminto, (naki ngokwana nabwo abamanyete 
amachiko), ng'a amachiko igakogamba igoro as'omonto ekero are 
moyo. 2 Naki omokungu ore nomosacha oye igasibire namachiko 
as'oria omosacha ekero are moyo: korende karakwe omosacha oria, 
osiboirwe korwa as'amachiko omosacha. 3 Naboigo ekero are moyo 
omosacha oye, abe nomosacha onde, igakorokwa omotomani: 
korende karakwe omosacha oye osiboirwe, tasibiri namachiko ayio, 
goika ere tari omotomani nonya naba nomosacha onde. 4 As'ayio, 
abaminto, ninwe mwakwereire amachiko as'enchera y'omobere o 
Kristo; monyare kobwatana nomoao, nonya asare ere oyobogete, 
erinde tomwamere Nyasaye amatunda. 5 Naki ekero twarenge 
as'omobere, okorengereria kw'ebibe, okwarengeo as'engecho 
y'amachiko, gogakora emeremo as'ebimo biaito goika tokamera 
amakweri okwama. 6 Ko bono twarusigwe as'amachiko, twakwereire 
ebibe biria biatobwatete: tonyare gokora intwe engecho enyia ime 
as'emioyo, tari as'engecho ya kare, as'amachiko arigetwe. 7 Naki 
rende torakwane? amachiko nebibe? Yaya: Korende tinare komanya 
ebibe tatiga as'amachiko: naki tinarekomanya okorengereria, onye 
ogochika gotagoteba, Torengereria: 8 korende ebibe bikanyora ribaga 
ase koria ogochika, bigakora ime asende kera chingecho 
chi'okorengereria: naki ebibe bitari nogochika mbikwete. 9 Nainche 
1go nare moyo agwo ritang'ani gochika gotarenge: korende ekero 
acha amachiko aria, ebibe bikaboka, nainche ngakwa; 10 nkarora 
ogochika koria gokoreta obogima, ng'a asende inche kwaretire 
amakweri: 11 naki ebibe bikanyora ribaga as'ogochika koria, 
bikang'aina, bikang'ita ase korokwo. 12 Naboigo aria amariko 
namachenu na koria ogochika nogochenu, nokwa boronge, namaya. 
13 Bono inee, riria rire rigiya asende ndiabaire amakweri asende? 


Yaya! tatiga ebibe, erinde birorekane ng'a nebibe biankorerete 
amakweri as'enchera y'aria amaya, erinde as'ogochika koria ebibe 
bimenteke koba ebibe mono. 14 Naki twamanyire ng'a amachiko 
ekeene kiaye nay'omoyo: korende inche nomonto bw'omobere, 
igonkorire inse as'ebibe. 15 Naki timanyeti eri ngokora: ekiagera riria 
nyanchete, tindi korikora, na riria mbeete nario ngokora. 16 Korende 
onye ngokora riria ntancheti, igo nkoorokia ng'a amachiko aria 
namaya. 17 Bono, tari inche ngokora korende nebibe biria bimenyete 
ime asende. 18 Naki namanyire ng'a ime asende, as'omobere one, 
tirimenyeti ring'ana rigiya: okorigia nkoreo, korende chinguru tichiri 
chi'ogokora erire rigiya. 19 Naki riria rigiya nyanchete tindi korikora; 
korende riria ribe ntancheti, nario ngokora. 20 Bono onye riria 
ntancheti ndirorio ngokora, tari inche nkorikora, korende nebibe biria 
bimenyete ime asende. 21 Bono narorire ogochika oko, ng'a, 
kondigeti gokora rigiya, erire ribe ng'ang'e rire nainche. 22 Naki 
nakogokeire ogochika kwa Nyasaye as'omonto oime; 23 korende 
as'ebimo biane narorire ogochika konde gokorwana esegi nogochika 
koria kw'obong'aini bwane, nagonkora omosakorwa bw'ogochika 
koria kw'ebibe kore as'ebimo biane. 24 Obobe nobwane inche 
Omwana-o-mwanyabanto! ning'o orankonye nomobere oyo 
bw'amakweri? 25 Namoakeire Nyasaye ng'a mbuya mono, ase Yesu 
Kristo Omonene oito. Ee, onye naboigo, as'obong'aini bwane 
igongogokorera ogochika kwa Nyasaye; korende as'omobere one 
nkorera ogochika kw'ebibe. 


Abarumi 8 


1 Na bono 'kina tikeri igoro as'abwo bare ase Kristo Yesu, batancheti 
gotara as'ogotunyana chingecho chi'omobere, tatiga echi'Omoika. 2 
Naki ogochika kw'Omoika bw'obogima boria bore ase Kristo Yesu 
bwansiboire, nkaba are nogochika kw'ebibe namakweri. 3 Naki aria 
atari konyarekana as'ogochika, ekiagera igo kwarenge okoreu 
as'engecho y'omobere, Nyasaye, as'okomotoma Omwana oye 
omonyene as'omogwekano bw'omobere ore bw'ebibe, nas'engecho 


y'ebibe akabigambia ebibe as'omobere: 4 erinde ekerigirie ime 
as'amachiko geikeranigwe ime yaito, abatari gotara as'ogotunyana 
chingecho chi'omobere, korende chingecho chi'omoika. 5 Naki baria 
bagotunyana chingecho chi'omobere igo barengereretie chingecho 
chi'omobere; korende baria bagotunyana chingecho chi'omoika, igo 
barengereretie chingecho chi'omoika. 6 Naki okorengereria 
kw'omobere namakweri; korende okorengereria gw'omoika 
nobogima nomorembe: 7 ekiagera okorengereria koria kw'omobere 
nobobisa igoro ase Nyasaye; naki tikori koigwera ogochika kwa 
Nyasaye, gose tikori konyara. 8 Abagotunyana chingecho 
chi'omobere tibakonyara komogwenera Nyasaye. 9 Korende korabe 
Omoika o Nyasaye noikaransete ime yaino, inwe timorigotunyana 
chingecho chi'omobere, korende chingecho chi'omoika. Korende 
monto onde bwonsi atari n'Omoika o Kristo, oyio tari omonto oye. 10 
Na Kristo karabe ime yaino, omobere okure as'engecho y'ebibe; 
korende emeika yaino igere moyo as'ensemo y'obogima, ekiagera 
as'oboronge. 11 Korende onye Omoika oye ere oyomobogetie Yesu 
korwa as'amakweri omenyete ime yaino, ere oyomobogetie Yesu 
nabokie nemebere yaino yanyorekanire namakweri, as'Omoika oye 
oikaranste ime asemore. 12 Naboigo baminto, igotore abasira, tari 
as'omobere, erinde tonyare koba moyo as'ogotunyana chingecho 
chi'omobere: 13 naki komorabe moyo as'ogotunyana chingecho 
chi'omobere iga moranyare gokwa; korende komoraite ogokora 
kw'omobere as'omoika, namobe moyo. 14 Naki bonsi baria 
bagotang'anwa n'Omoika o Nyasaye, abwo nabwo abana ba Nyasaye. 
15 Naki timonyoreti omoika bw'obosomba bokoreta okoiroka; 
korende igo mwanyorete omoika bw'ogokorwa abana, as'ayio torera, 
Tata, Oito. 16 Omoika omonyene obaire kirori amo nemeika yaito, 
ng'a intwe nabana ba Nyasaye: 17 onye tore abana, naboigo tore 
ab'omwando, ab'omwando ba Nyasaye, abararie omwando amo na 
Kristo; nabo gatorachandwe amo nere, erinde tobakwe amo nere. 18 
Naki nayebarire emecharido y'ekero kia bono ng'a teri gento onye 
nenyare koreng'anjgwa nobonene boria bogocha koorokigwa asetore. 
19 Naki ebitongwa bionsi igobiganyete okogania okonge rituko riria 


bagocha koorokerigwa abana ba Nyasaye. 20 Naki ebitongwa bionsi 
bikaigwerigwa inse as'engecho ya bosa, tari as'ogwancha kwabo, 
tatiga as'engecho yaye oyobigwereti, 21 as'ogosemeria, ng'a 
ebitongwa ebinyene nabirobio nabibekwe ebisibore nakorusigwa 
as'obosomba bw'ogosareka, bisoe ime as'ogosiborwa kw'obonene 
bw'abana ba Nyasaye. 22 Naki twamanyire ng'a ebitongwa bionsi 
igobigwechanda amo naende bure nobororo amo nonya goika bono. 
23 Gose tari boigo rioka, korende nabo naintwe abanyene abatore 
nogotongora kw'Omoika, igo togwechanda emioyo yaito, 
gatoganyete gokorwa abana, okoborigwa kw'emebere yaito. 24 Naki 
igotwatoretigwe as'ogosemeria, korende egento keria giasemeretigwe 
kokiarorekanire, gosemeria tikori naende; ekiagera keria omonto 
aroche, naseki aragesemerie? 25 Korende gatoragesemerie egento 
totakerochi, igo togokeganya as'oboremereria. 26 Naboigo n'Omoika 
noro igogotokonya oboreu bwaito: naki titomanyeti gosaba buna 
etogwenerete; korende Omoika Omonyene igogotosabera as 
ogwechanda gotakonyarekana gwatorwa, 27 Nere oyokorigarigia 
emioyo namanyete okorengereria kw'Omoika ng'a igo gokobasabera 
abachenu buna Nyasaye anchete, 28 Na twamanyire ng'a amang'ana 
onsi igakoba amo as'ogokora okomo, erio abanyorera amaya baria 
bamwanchete Nyasaye, barabwo baria barangerigwe as'engecho 
yaye. 29 Naki baria abwo amanyete korwa kare, akabachora korwa 
kare bareng'anigwe nomogwekano bw'Omwana oye, erinde abe 
omotangi as'abamwabo abange: 30 na baria achorete korwa kare, 
abwo akabarangeria: na baria arangeretie, abwo akababarera 
oboronge: na baria abarerete oboronge, aba igakobabaka. 31 Bono, 
nki toratebe nyuma as'ayio? Nyasaye kare ensemo yaito ning'o ore 
igoro yaito? 32 Ere oyotamotigete Omwana oye ere, korende 
akamorua as'engecho yaito intwe twensi, naki aramoche gotoa 
nebinto bionsi amo nere? 33 Ning'o oranyare kobasoera abachore ba 
Nyasaye? Nyasaye nere okobabarera oboronge. 34 Ning'o oranyare 
kobanachera ekina? Kristo nere okwete, ee na kobua as'aya obokire 
korwa as'amakweri, nere igare as'okoboko gw'okorio kwa Nyasaye, 
naende nere ogotosabera. 35 Ning'o oratwatanane nobwanchani bwa 


Kristo, Inee, nogochandwa, gose obororo, gose nokorosigwa, gose 
nenchara, gose gesobono, gose nemechando, gose nemioro? 36 Buna 
yarigetwe, As'engecho yao igotogoitwa omobaso boira; Twabarirwe 
koba buna ching'ondi chi'okonyenywa. 37 Korende as'amang'ana aya 
onsi twabaire ababui, nakobua nas'ere oyotwanchete. 38 Naki 
natiekire komanya boronge ng'a nonya namakweri takonyara 
gotwatanana, nonya nobogima, nonya namalaika, nonya nabanyene 
chinguru, nonya nabanyene okobua, nonya nayare aroro, nonya 
nayagocha kobao, 39 nonya nayare igoro, nonya nayare inse, nonya 
negetdngwa kende gionsi, tigekonyara gotwatanana nobwanchani 
bwa Nyasaye bore ime ase Yesu Kristo Omonene oito. 


Abarumi 9 


1 Natebire ekeene ase Yesu Kristo, tintebeti borimo, okorengereria 
kwane igokote kirori as'Omoika Omochenu, 2 ng'a ninde nobororo 
obonge, nogwechanda gotari nomoerio as'omoyo one, 3 Naki 
nasabete inche omonyene mbe ndagererigwe, nagwatananwa na 
Kristo as'engecho y'abaminto, eamate yane as'engecho y'omobere: 4 
barabwo n'Abaisiraeli; abakorirwe abana, ab'obonene, nechimuma, 
abakoegwa amachiko, nekeng'wanso kia Nyasaye, nechiira chiaye; 5 
ekiagera chisokoro nechiabo barabwo, nas'abwo nao aruete Kristo 
as'engecho y'omobere, oyore igoro as'amang'ana onsi, Nyasaye 
oyokobakwa kare nakare. Amin. 6 Tari ng'a ring'ana ria Nyasaye 
riagure. Naki tari bonsi bare Abaisiraeli, bare b'egesaku kia Isiraeli: 7 
gose tari bonsi bare abana b'Ibrahimu, ekiagera baruete as'okoibora 
kwaye: tatiga, as'Isaaka oroiboro rwao rorarangerigwe. 8 Naki, tari 
abana bare as'engecho y'omobere bare abana ba Nyasaye; korende 
abana b'eria eira bakobarwa ng'a nokoibora. 9 Naki ring'ana ri'eira 
neri, Ekero kere bun'eke ninchiche, na Sara nabe nomwana. 10 Gose 
tarigo rioka; korende Rebeka nere, kabogoirie oborito as'oyomo, nere 
nere Isaaka tata oito. — 11 Naki bataraiborwa baria abana, nonya 
konya tibarakora ring'ana rigiya nonya neribe, erinde gotenene 
okorigia kwa Nyasaye gw'ogochora, tari as'engecho y'ogokora, 


korende as'engecho y'okorengereria kwaye ere oyokorangeria, 12 
igatebetigwe iga, Omonene namokorere omoke. 13 Buna yarigetwe, 
Namwanchire Yakobo, korende Esau namogechire. 14 Naki toratebe 
rende? Obobe mbore ase Nyasaye? Yaya. 15 Naki igamotebetie 
Musa, Nimororere amabebe ere ndarorere amabebe, nimwabere ere 
oyondabere. 16 Bono, onye naboigo, tari as'okobua kw'oria 
oyorigetie, nonya nokw'oria okominyoka chimbero, korende 
nokw'oria okororera amabebe nere Nyasaye. 17 Naki amariko atebire 
ase Farao, iga, Nagotenenetie, erinde nyorokie chinguru chiane asore, 
nerieta riane rirandigwe as'ense yonsi. 18 Ee onye naboigo oyo 
arigetie kororera amabebe, igakomorera amabebe, noyo arigetie 
gokora omokong'u, igakomokora omokong'u. 19 Gaki, nontebie, 
naseki nonya mbono akonyora okomocha? Naki ning'o oranyare 
koamererania nokorigia kwaye? 20 Yaya tari boigo, aye Omwana-o- 
mwanyabanto, aye naye ng'o okoiraneria Nyasaye? Inee, egento 
getongire nakemotebie ere oyogetongete, ng'a ninki gwankorerete 
iga? 21 Gose omokori chinyongo tari nechinguru igoro as'esike, ase 
ribomba erimo ri'esike gokora egento ekemo, kebe ekr'ogosika, 
nekemo kebe getari nogosika? 22 Naki onye Nyasaye as'okorigia 
koorokia endamwamu yaye, nakobamanyia okobua kwaye 
as'oboremereria obonge, akabogorerania nabiria ebinto 
bi'endamwamu biakorirwe ang'e as'ogosareka: 23 naende aorokie 
obonda bw'obonene bwaye, ase biria ebinto bi'amabera ebiaroseti 
korwa kare binyore obonene, 24 nabwo intwe twarangeretigwe nere, 
tari abanto b'Abayahudi boka, korende nabanto b'Ebisaku boigo? 25 
Buna akwanete ase Hosea, Nimbarangerie baria abatarenge abanto 
bane, babe abanto bane; Nere omwanchani ofte oyotarenge 
omwanchani one. 26 Nabe aase aria batebigwe, Inwe timori abanto 
bane, Agwo nabarokwe abana ba Nyasaye ore moyo. 27 Isaya nere 
osokirie eriogi riaye igoro as'Isiraeli, Okobara kw'abana ba Isiraeli 
nonya bare buna omokenye o nyancha, nabatigarete babo boka 
barache gotorigwa: 28 naki Omonene naikeranie ring'ana riaye igoro 
as'ense, arikore nakorinacha. 29 Na buna Isaya atang'anete gokwana, 
Onye Omonene o Sabaoth (Omonene bw'emeganda) atatotigerete 


oroiboro, Anga igatore buna Sodomu, anga igo toreng'anirie na 
Gomora, 30 Naki toratebe rende? Ng'a abanto b'Ebisaku, batari 
kobotunya oboronge, mbanyorete oboronge, oboronge boria bore 
bw'okwegena: 31 korende Abaisiraeli bare gotunyana amachiko a 
boronge, tibaikerete amachiko aria. 32 Naseki? ekiagera 
batayatunyanete as'enchera y'okwegena, korende buna nas'enchera 
y'ogokora. Bakagochwa igoro ase rigena riria rikogocha; 33 Buna 
yarigetwe, Rigereria nabekire ase Zayoni rigena rikogocha negetare 
gekoiyeria: Nonde bwonsi oramwanche takorora obosoku. 


Abarumi 10 


1 Baminto, okorengereria okuya kw'omoyo one, nogosaba kwane 
nkomosaba Nyasaye as'engecho y'Abaisiraeli nakw'oko, bakonyeke. 
2 Naki nabatebirie ng'a mbare nekinda as'engecho ya Nyasaye 
korende teri nechisemi. 3 Naki kobarabe tibamanyeti oboronge bwa 
Nyasaye, naende, bakorigia koboikerania oboronge bwabo abanyene, 
tibebegeti inse as'oboronge bwa Nyasaye. 4 Naki Kristo nere omoerio 
bw'amachiko erinde onde bwonsi oyoranche anyore oboronge. 5 Naki 
Musa igarigete, oboronge boruete as'amachiko, ng'a omonto orakore 
aya nabe nobogima as'aya. 6 Korende oboronge boria bokonyorekana 
as'okwegena, igo bogoteba iga, Toteba as'enkoro yao, ning'o orarine 
ogoro? (engecho yaye komoreta Kristo ins'aa:) 7 gose, Ning'o 
oranyare goika gochia as'engoro entambe? (engecho yaye komoreta 
Kristo igoro, korwa as'amakweri.) 8 Korende, naki agoteba? Ring'ana 
riria igorire ang'e naye, as'omonwa oo, nas'enkoro yao; nering'ana 
riria neri'okwegena ndiria tokorandia: 9 korende koramoorokie Yesu 
Kristo as'omonwa oo, nakomwancha as'omoyo oo, ng'a Nyasaye 
namobogetie korwa as'amakweri, nokonyeke: 10 naki as'enkoro 
abanto igobakwegena baikera oboronge; nas'omonwa oorokia goika 
onyora ogotoreka. 11 Naki amariko igagoteba, ker'oyoramwanche 
takorora obosoku. 12 Korende gwatananeka tikori as'Abayahudi 
nas'Abayunani: naki ere oria n'Omonene o bonsi, nobonda 
bobagwenerete abanto bonsi bakomorangeria: 13 naki, onde bwonsi 


orarangerie erieta ri'Omonene nakonyeke. 14 Inee naki 
baramorangerie ere bataramwancha? Naende naki baramwanche ere 
bataramoigwa? Naende naki baramoigwe batari nomorandia? 15 
Naende, barandie, batatomiri? Koreng'ana buna arigetwe? Naki are 
amaya amagoro abo baria bakoreta amang'ana amaya ay'ogokora 
okuya! 16 Korende tari bonsi baigwerete amang'ana amaya. Naki 
Isaya natebete, Omonene, ning'o bwanchire amang'ana aito? 17 
As'ayio okwegena igagogocha as'enchera y'okoigwa, nokoigwa 
igogogocha ase ring'ana riaye Nyasaye, 18 Bono, nkoboriande, 
Barabwo tibaigwete? Ee mbaigwete, Eriogi riabo riasokire riachire 
ense yonsi, Namang'ana abo goika omoerio bw'ense. 19 Korende 
nkoboriande, Abaisiraeli tibamanyete? Agwo ritang'ani Musa 
agakwana, Nimbabekere omoyo bwe ribero as'abanto batari egesaku, 
As'egesaku getari nobong'aini igo ndababeyie. 20 Na Isaya nare 
noboremu obonge nagoteba, Nanyorekanete nabatare kondigia; 
Naorogete asebare abatare komboria. 21 Korende as'Isiraeli 
igagoteba, Omobaso boira narekobaramborera amaboko abanto 
batare nokoigwera noboamereria. 


Abarumi 11 


1 Ninde nokoboria, Nyasaye igabatuguterete are abanto baye? Yaya: 
naki inche nainche n'Omoisiraeli nde, oyomo as'okoibora 
kw'Ibrahimu, omonto bw'egesaku kia Benjamin. 2 Nyasaye 
tabatugutete abanto baye baria amanyete korwa kare. Gose 
timomanyeti aria akwanetwe namariko igoro as'Elija? buna 
amosororete Nyasaye igoro as'Abaisiraeli, 3 Omonene, babaitire 
ababani bao, batagoire amathabao ao, nainche natigaire inche bweka, 
nabarabwo nkondigia bare obogima bwane. 4 Korende okoiraneria 
koria naki gokomotebia? Netigeire abanto chilifu isano naibere 
batarabeka amaru inse as'obosio bwa Baal. 5 Nabo ekero kia bono, 
mbare abatigari abachorirwe as'obuya bwa Nyasaye. 6 Korende onye 
nas'obuya bwaye, tibokoba as'ogokora naende, onye taribo obuya 
tibokoba obuya naende, nonye nas'ogokora, tibokoba obuya naende, 


naende agwo ogokora tikwabete ogokora. 7 Naki abaire rende? 
Egento keria Isiraeli are gokerigia takenyoreti; korende baria 
bachoretwe mbarabwo bakenyorete, nabande bakabekwa obokong'u: 
8 buna arikire, Nyasaye akabaa omoika bwe chitoro, amaiso erinde 
tibarora, namato erinde tibaigwa goika rero iga. 9 Na Daudi otebire, 
Emesa yabo ebe egesugunia, nobeto, Negento gekobagocha, 
nokoakana asebare: 10 Amais'abo abekwe omosunte tibarora, 
Obakumbe omogongo obo amatuko onsi. 11 Bono ngokwana, Inee! 
igobagochirwe goika bagure kegima? Yaya: korende as'okomocha 
kwabo, ogokonyeka gwaikeire abanto b'Ebisaku, erinde barabwo 
babekwe ribero. 12 Bono onye okomocha kwabo kwabaire obonda 
bw'ense, nogokea kwabo kwabaire obonda bw'abwo abanto 
b'Ebisaku, inee, tari kobua mono as'oboikeranu bwabo? 13 Korende 
ngokwanande ninwe, abanto b'Ebisaku. Koreng'ana buna nde 
omotomwa bw'abanto b'Ebisaku, nabakire ogokora kwane: 14 erinde 
inyare kobabeka ribero abare amanyinga ayamo nainche, 
nakobakonya abande babo. 15 Naki onye ogotugutwa kwabo 
gokoreta okobwatania as'ense, inee, ogwancherwa kwabo inki korabe 
onye tari obogima nyuma as'ogokwa? 16 Naende onye ensemo ye 
ritang'ani kerabe enchenu, naboigo neribomba rionsi: neritina 
korirabe richenu, nechinsagia chiaye nabo chire. 17 Korende 
chinsagia chinde gachirabe chianachirwe, naye, omozeituni 
bw'orosana, igo gwachomirwe gati yabo okaba obomo bwe ritina 
ri'omozeituni, nobonoru bwaye; 18 tibwetogia igoro ase chinsagia; 
korende onye gogwetogia, tari aye oimogeti ritina korende neritina 
rikoimogetie aye. 19 Bono notebe, chinsagia igochianachetwe erinde 
inche nchomwe. 20 Ee, mbuya, bakanachwa as'ogotegena kwabo, 
naye igoteneine as'okwegena kwao. Toenena korende oiroke: 21 naki 
onye Nyasaye taberete chinsagia chia boronge, nonya naye 
tagokwabera. 22 Inyora obuya nobotindi bwa Nyasaye: ase baria 
bagure as'obotindi; korende asore obuya bwa Nyasaye, koraikaranse 
as'obuya obwo: onye taribo, aye naye nonacherwe are. 23 Nabwo 
bonsi bataikaranseti as'ogotancha kwabo, nabachomwe, ekiagera 
Nyasaye nanyare kobachoma naende. 24 Naki onye aye 


kwanachetwe okarusigwa as'omozeituni bw'orosana, ogachomwa 
as'ogochomwa gotagwenereti, as'omozeituni ore omuya: tari kobua 
mono aba abare abanyene, bachomwe as'omozeituni obo abanyene. 
25 Naki tindigeti abaminto timomanya ayobobisi obo, timwerora ng'a 
igomore abanyene obong'aini, ng'a ensemo y'obokong'u 
bwabanyorire Abaisiraeli, goika ogoikerana kw'Ebisaku goikerane; 
26 na iga, Abaisiraeli bonsi nabakonyeke, buna yarigetwe, Ere 
oyogokonya nache korwa Zayoni; Namorusananie Yakobo nobobe 
bwaye, 27 Neye nero emuma yane nabarabwo, Ngocha kobaruseria 
ebibe biabo. 28 Naboigo as'amang'ana enchili, babaire ababisa 
as'engecho yaino: korende as'engecho y'ogochorwa koria, babaire 
abanchani as'engecho ye chisokoro chiaito. 29 Naki ebiegwa bia 
Nyasaye nokorangeria kwaye tibiri nogweitia. 30 Naki buna inwe 
kare motarenge nokoigwera ase Nyasaye, korende bono mwanyorire 
okwaberwa as'ogotancha kwabo, 31 naboigo nabwo bataigwereti 
bono, erinde as'okwaberwa kwaino inwe, nabarabwo banyore 
okwaberwa. 32 Naki Nyasaye obasibire bonsi amo as'ogotaigwera 
erinde ababere bonsi. 33 Aa! obonda botakorengeka mbore ime ase 
chisemi nokomanya kwa Nyasaye. Ebina biaye tibikomanyeka, 
nechinchera chiaye tichikorigeka! 34 Naki ning'o omanyete omoyo 
bw'Omonene? Gose ning'o okomworokereria ebina biaye? 35 Gose 
ning'o omoete ere egento ritang'ani, nere naakanwe? 36 Ekiagera 
ebinto bionsi igobikorua asare, igabire moyo asare, mbire nomoerio 
asare. Obonene bore nere kare nakare. Amin. 


Abarumi 12 


1 Gaki, nabasoroire mono, abaminto, as'amabera aye Nyasaye, morue 
emebere yaino ebe ekeng'wanso kere moyo, egechenu, ekeranyare 
gwanchwa na Nyasaye, nakio ogosasima kwaino kobagwenerete. 2 
Gose timwereng'ania chingecho chi'ense eye: korende moonchorwe 
as'ogokora okuya as'emioyo yaino, monyare komanya boronge 
obwanchani bwa Nyasaye, bomogwenerete noboikeranete. 3 Naki 
as'obuya naeirwe igo nkomotebia ker'omonto oyore asemore, 


tarengereria ayare amanene kobua buna emogwenerete korengereria; 
korende abe nokorengereria koreng'ana, buna Nyasaye atananeire 
ker'omonto as'ekerengo gi'okwegena kwaye. 4 Koreng'ana buna 
as'omobere oyomo tore nebimo ebinge, nabirobio ebimo bionsi tibiri 
gokora omoremo oyomo: 5 naboigo naintwe, tore abange tore 
omobere oyomo ase Kristo, naintwe twensi igotore nebimo 
ker'oyomo as'oyomwabo. 6 Naboigo ekiagera tore nebiegwa bire ao 
ao, koreng'ana as'obuya twaeirwe, onye nobobani tobane koreng'ana 
as'okwegena; 7 onye nas'ogokora, tobeo as'ogokora gwaito; 
omonyene okworokereria, as'okworokereria kwaye; 8 omonyene 
ogokonya as'amang'ana, as'ogokonywa kwaye: oyokorua arue 
as'omoyo oyomo; oyogotenenera, as'omokia; oyokwabera 
as'omogoko. 9 Obwanchani bobe botari nobong'ainereria. Mogeche 
erire ribe; bwatana nerire rigiya. 10 As'obwanchani bw'abamwabo, 
mobe nokorengereria okuya inwe as'inwe; as'ogosika 
mogotang'aneria abamino; 11 as'ekinda, timoba aboro: mobe 
nomokia as'emioyo yaino, mokomokorera Omonene; 12 
as'ogosemeria, niogoke; as'emechando moremereria; as'ogosaba, 
morende; 13 as'okorua as'okoremerwa kw'abachenu; as'okoroisia 
abageni, mobe abanyamokia. 14 Basesenie abakobarosia; sesenia, 
timoragereria. 15 Goka amo nabwo bakogoka; rera amo nabwo 
bakorera. 16 Mobe nokorengereria okomo inwe as'inwe. 
Timorengereria ayare amanene, korende morengereria ayare 
ay'oboitongo. Timoba abanto bakoenenera obong'aini. 17 Timomoa 
omonto obobe as'obobe, tang'ania ayare amaya as'amaiso abanto 
bonsi. 18 Keranyarekane ensemo yaino mobe nomorembe nabanto 
bonsi. 19 Timorigia korusia egesiomba abanchani, korende 
kamwakorirwe bobe tiga ribaga as'endamwamu ya Nyasaye: naki 
narikire, Egesiomba nekiane inche; inche ning'akane, otebire 
Omonene. 20 Naboigo omobisa oo karabe nenchara moragerie; 
karabe nerang'o, moe anywe; ekiagera kogokora iga, nomobekere 
amakara omorero omotwe oye. 21 Tobugwa nobobe, korende obue 
obobe as'obuya. 


Abarumi 13 


1 Ker'omonto bwonsi abe inse as'okoigwera as'abare nobonene: 
ekiagera obonene bonde tibori botarueti ase Nyasaye; namanene 
ayareo achikirwe na Nyasaye. 2 Naboigo oyotarikomoigwera 
omonyene obonene, igakoamererania namachiko a Nyasaye; 
nabarabwo abakoamererania nabenyorere ekina. 3 Naki abakogamba 
tibari obwoba as'engecho y'ogokora okuya, korende as'engecho 
y'ogokora okobe. Bono, igorigetie tomoiroka oyore nobonene? Kora 
ayare amaya, nonyore okobakwa as'amaya aria: 4 naki ere 
nomosomba o Nyasaye asore as'engecho y'amaya. Korende korakore 
amabe, iroka; naki tabogoreti omoro bosa: ekiagera nomosomba o 
Nyasaye okoakana egesiomba as'omokori amabe as'engecho 
y'endamwamu. 5 As'ayio mogwenerete koigwera, tari as'engecho 
y'endamwamu yoka, korende nas'engecho y'ebirengererio. 6 
As'engecho eyio naende nakio mokoruera ebango; naki barabwo 
nabasomba ba Nyasaye, kobagokora emeremo eyio eyio. 7 Bae bonsi 
ebia boronge biabo: omonto bw'ebango ebango, nomonto 
bw'ogochoga ogochoga; oyogwenerete okoirokwa oirokwa; 
oyogwenerete ogosikwa; osikwa. 8 Timoba nesira as'onde bwonsi, 
tatiga ogwanchana: naki oyomwanchete omonto omwabo oikeranirie 
amachiko. 9 Naki koria, Totomana, Toita, Toiba, Toba kirori 
ki'oborimo, Torengereria, na gokorabeo gochika konde gwonsi, 
kwabekeranigwe ase ring'ana eri, ng'a Mwanche omogisangi oo buna 
omobere oo. 10 Obwanchani tibokomokorera omogisangio ring'ana 
ribe; naboigo obwanchani nabwo oboikerania bw'amachiko. 1i 
Nas'ayio, tonyare komanya ekero, ng'a engaki y'okoboka korwa ase 
chitoro yaikire: naki bono ogokonyeka igokore ang'e naintwe kobua 
ekero twegenete. 12 Obotuko bwaerire, omobaso oikire: naboigo 
torusie ogokora kw'omosunte, tweboe ebinto bi'esegi bi'omobaso. 13 
Buna egwenerete nomobaso totare as'oboronge; tari as'okoria bobe 
nokogosoria, nogotinda, tari as'okorengereria nechingecho 
chi'obotomani, tari as'eriomana ne ribero. 14 Korende mweboe 
Omonene Yesu Kristo, timoa omobere ribaga goikerania 


ebirengererio biaye. 
Abarumi 14 


1 Korende ere oyotari nguru as'okwegena, moroisie, timomogambia 
as'ebirengererio biaye. 2 Omonto nare nokwegena, nigakoria bionsi, 
korende oria otari nguru igakoria chinyeni. 3 Ere oyokoria tamochaya 
oria otari koria, nere oyotarikoria tamogambia oria okoria, naki 
Nyasaye omwancheire. 4 Aye naye ng'o okomogambia omosomba 
bw'omonto onde? As'Omonene oye omonyene igateneine gose 
igakogwa. Ee, natenenigwe, naki Omonene nare nokobua 
komotenenia. 5 Omonto oyomo narengereretie rituko kobua erinde, 
noyonde arora ng'a amatuko onsi igareng'aine. Ker'omonto atenene 
as'obong'aini bwaye omonyene. 6 Ere oyoikeranetie rituko 
igakoikerania as'Omonene: nere oyokoria igakoria as'Omonene, 
ekiagera igakomoakera Nyasaye mbuya mono; nere oyotari koria tari 
koria as'Omonene, nere amoakera Nyasaye mbuya mono. 7 Ekiagera 
onde tari as'egati yaito ore moyo as'omobere oye omonyene, nonde 
tari ogokwa bweka omonyene as'omobere oye. 8 Naki onye tore 
moyo, igo tore moyo as'Omonene; gose onye togokwa igo togokwa 
as'Omonene: naboigo onye tore moyo gose onye togokwa, igotore 
ab'Omonene. 9 Ekiagera Kristo nakwete naende akaboka akaba moyo 
as'engecho eye, erinde abe Omonene as'abare moyo nabakure bonsi. 
10 Korende aye inee! naseki okomogambia oyomino? Naye inee 
naseki okomochaya oyomino? Ekiagera intwe twensi natotenene 
as'obosio bw'ekerogo gi'ekina gia Kristo. 11 Naki nerikire, 
As'obogima bwane okwanire Omonene, amaru onsi nabekwe inse 
as'obosio bwane, Nechimeme chionsi nachimwatore Nyasaye. 12 
Bono onye naboigo, ker'omonto ime asetore narusie amang'ana aye 
omonyene as'obosio bwa Nyasaye. 13 As'ayio titoba 
nkonakogambania tore, korende anga mbuya mogambe ekina iga, 
oyominto tabekwa egento gekomogocha gose gi'okomoiyeria. 14 
Namanyire naende naenekirie mono as'Omonene Yesu, ng'a gento 
tikeri kere neubi ekenyene, tatiga asare oyo ogokerora ng'a negento 


ekebe, asare oyio egento keria nekebe. 15 Noyomino karabe 
nogoichana, as'engecho y'endagera, gwatigire kogenda 
as'obwanchani. As'endagera yao tomosaria omonto oria ere Kristo 
akwete as'engecho yaye. 16 Naboigo tibwatorwa bobe as'obwo obuya 
bwaino. 17 Naki obonda bwa Nyasaye tari okoria nokonywa, korende 
as'oboronge nomorembe nomogoko as'Omoika Omochenu. 18 
Ekiagera ere oyokomokorera Kristo as'amang'ana aya onsi 
igakomogwenera Nyasaye, naende igagwancherwa na mwanyabanto. 
19 Korende onye naboigo, tiga totunyane chingecho chi'omorembe 
nechingecho chigwenerete as'okoagachana. 20 As'engecho y'enyama 
tosaria emeremo ya Nyasaye. Bionsi nebichenu; korende mbobe 
omonto kararie nokwegocha. 21 Mbuya ogotaria enyama nonya 
nokonywa edivai gose gokora ring'ana riria riagochire oyomino gose 
riamoiyeirie gose riamokorire omoreu. 22 Okwegena kwao obe 
nakorokwo as'omoy'oo as'obosio bwa Nyasaye. Nare negesio omonto 
oria otenachereti ekina ase ring'ana riria anchire. 23 Korende oyore 
nemioyo ebere, onye okoria, onacheirwe ekina, ekiagera tarieti 
as'okwegena. Nogokora gwonsi gotarueti as'okwegena okwo nebibe. 


Abarumi 15 


1 Naboigo atogwenerete intwe abwo tore nechinguru kobobogoria 
oboreu bwabo abatari nechinguru, tetogwenereti kwegwenera 
emebere yaito. 2 Ker'omonto ore ime yaito tiga amogwenere 
omogisangio anyore amaya ayaranyare komoagacha. 3 Naki Kristo 
nere tegwenerete omonyene; korende buna yarigetwe, Emerumi yabo 
bakoramete yanyorete inche. 4 Naki onsi ayatang'anete korikwa 
igarigetwe as'ogotworokereria intwe, erinde as'oboremereria 
nogokonywa kw'amariko tonyare koba nogosemeria. 5 Na Nyasaye 
omonyene oboremereria nogokonya, abakonye korengereria ayamo 
inwe ase inwe, buna Yesu Kristo: 6 erio as'omoyo oyomo 
nas'omonwa oyomo monyare komobaka Nyasaye, Tata bw'Omonene 
oito Yesu Kristo. 7 Naboigo moroisanie, buna Kristo nere abaroisirie, 
erinde Nyasaye abakwe. 8 Bono nakwanire, Yesu Kristo okorekire 


omosomba bw'okwarokigwa as'engecho y'ekeene kia Nyasaye, erinde 
achiikeranie chiira baetwe abatata baito, 9 Nebisaku bamobake 
Nyasaye as'engecho y'amabera aye; buna yarigetwe, As'engecho eye 
ninkobake as'Ebisaku, Nerieta riao ninditere. 10 Naende, otebire, 
Goka, Ebisaku, amo nabanto baye. 11 Naende, Mobake Omonene 
Ebisaku bionsi; Abanto bonsi bamobake. 12 Naende Isaya agakwana, 
Naribe ritina ria Yesse, Nere naoroke kobagambera Ebisaku; Nere 
Ebisaku barasemerie. 13 Naboigo Nyasaye bw'ogosemeria abaichorie 
omogoko bwonsi nomorembe nas'okwegena, monyare komenta mono 
as'ogosemeria, nase chinguru chi'Omoika Omochenu. 14 Nainche 
omonyene namanyire kegima amang'ana aino, abaminto, ng'a inwe 
nainwe mwaichoirwe namaya, mwaichoirwe nobong'aini bwonsi, 
namonyare kworokererania. 15 Korende nabarikeire, abaminto bane, 
as'oboremu kobua as'ensemo ye rirube eri, ng'a nkobainyoria 
as'obuya boria naetwe na Nyasaye, 16 erinde mbe omosomba o Yesu 
Kristo as'abanto b'Ebisaku, nkorere enchili ya Nyasaye emeremo 
y'obosomba, erinde ebisaku babe nesadaka eyancheire, koyasibigwe 
n'Omoika Omochenu. 17 Bono ninde nengecho y'okwebaka ase 
Kristo Yesu as'obosio bwa Nyasaye. 18 Naki tinkonyara gwatora 
ring'ana eriatakorete Kristo ase emeremo yane, ebisaku binyare 
koigwera ase ring'ana gose as'ogokora ase chinguru nebikone 
nogokumia, 19 ase chinguru chi'Omoika Omochenu; erinde korwa 
ase Yerusalemu nechinsemo chiaye goika Illuriko, natiekire 
koyerandia enchili ya Kristo as'ogoikerania. 20 Naboigo ngakora 
okorengereria kwane, koyerandia enchili, timbaisa korandia aria 
as'erieta ria Kristo riatoirwe, erinde timbaisa koagacha igoro 
as'oboroso bw'omonto onde. 21 Korende, buna yarigetwe, Baria 
batarandeirie amang'ana aye nabarore, Na baria bataigweti 
nabainyore. 22 Nakio kiagerete ngatangwa ebiro ebinge tinaika 
asemore. 23 Korende bono, ekiagera tindi neribaga naende ase 
chinsemo echi, naende korwa emiaka emenge, narenge 
nokorengereria goika asemore, 24 kero kende gionsi, gonkogenda 
Hispania ninchiche asemore, as'engecho inde namaiga kobarora inwe 
as'orogendo rwane; nagokobwa nainwe, nomoyo one kogokigwa 


nainwe ekero egeke. 25 Na bono ningende Yerusalemu, mbe 
nkobakorerande abachenu. 26 Naki abagweneire abanto ba 
Makedonia n'Akaya gokora okorua as'engecho y'abachenu ba 
Yerusalemu abare abataka. 27 Ee, abagweneire, naende nabasira 
babo. Naki onye abanto b'ebisaku babwatanire nabarabwo nebinto 
biabo bi'omoika, igobaraakanwe nabarabwo as'okobakorera as'ebinto 
biabo bi'omobere. 28 Naboigo kondaikeranie ring'ana eri 
nakobabekera ekemanyererio kie ritunda eri, ning'ete asemore, na 
nkorua asemore ngende Hispania. 29 Nainche namanyire ng'a 
kondache asemore ninchiche as'oboichore bw'egesio gi'enchili ya 
Kristo. 30 Nabasoroire, abaminto, as'Omonene oito Yesu Kristo 
nas'obwanchani bw'Omoika, kabe nomokia amo nainche as'ogosaba 
kwaino as'engecho yane as'obosio bwa Nyasaye; 31 erinde ntorigwe 
na baria bataigwereti ase Boyahudi, naende ogokora kwane inde 
nakorokwo aria Yerusalemu kogwenere as'abwo abachenu; 32 inyare 
goika asemore nomogoko Nyasaye karanche, inyare konyora 
ogotimoka amo nainwe. 33 Nyasaye bw'omorembe abe amo nainwe 
mwensi. Amin. 


Abarumi 16 


1 Nabaeire okobakwa okuya kwa Foibe oyominto, oyore omosomba 
as'ekanisa ere Kenkrea: 2 erinde monioroisie as'Omonene, buna 
ebagwenerete abachenu, momokonye ase ring'ana rinde rionsi 
ararigie asemore, ekiagera ere nere obaire omokonyi bw'abanto 
abange, agankonya nainche omonyene. 3 Nkwaneria Priska na Akula, 
abakori emeremo amo nainche ase Kristo Yesu, 4 babete ang'e nonya 
nkonachwa omotwe as'engecho y'obogima bwane; barabwo 
nabaakeire ng'a mbuya mono, gose tari inche bweka korende 
chikanisa chi'Ebisaku: 5 nkwaneria ekanisa ere as'enyomba yabo, 
Nkwaneria Epaineto omwanchi one, ore bwe ritang'ani as'Asia ase 
Kristo. 6 Nkwaneria Mariamu bwechandete mono as'engecho yaino. 
7 Nkwaneria Androniko na Yunia, abaamate baito, basibetwe amo 
nainche, abamanyekanete as'abatomwa; na barabwo igo barenge ase 


Kristo ritang'ani asende. 8 Nkwaneria Amplia, omwanchi one 
as'Omonene. 9 Nkwaneria Urubano, omokori emeremo amo nainche 
ase Kristo, na Staku, omwanchi one. 10 Nkwaneria Apele oyo 
bwancheretwe ase Kristo. Nkwaneria abanto b'enyomba ya 
Aristobulo. 11 Nkwaneria Herodioni, omoamate one. Nkwaneria 
abanto b'enyomba ya Nakisso bare ase Kristo. 12 Nkwaneria 
Turufena na Turufosa, abagokora emeremo as'Omonene. Nkwaneria 
Perisi omwanchwa, oyokorire omokia mono as'Omonene. 13 
Nkwaneria Rufo, omorusananigwa ase Kristo, na ng'ina ore baba, 
nainche. 14 Nkwaneria Asunkrito, Elegoni, Herme, Patroba, Herma, 
nabaminto abare amo nabarabwo. 15 Nkwaneria Fililogo na Yulia na 
Nereu, noyomwabo, na Olumpa, nabachenu bonsi bare amo 
nabarabwo. 16 Bankwanerie as'ogokwania ogochenu. chikanisa 
chionsi chia Kristo chiabakwanirie. 17 Nabasoroire, abaminto, 
mobarigererie baria bakoreta ogwatananeka nechingecho 
chi'okogocha, kore ao nokworokererigwa mweorokereirie, 
mweatanane nabarabwo. 18 Naki abwo mbarabwo batari komokorera 
Omonene oito Kristo, korende nechinda chiabo abanyene; 
nas'amang'ana amaroro nay'okwegweneria, bang'aina emioyo 
y'abanto batari ababe. 19 Naki okoigwera kwaino, gwaikeire abanto 
bonsi. Naboigo nagokire as'engecho yaino, korende nindigetie mobe 
abanyene chisemi as'amang'ana amaya, nabariri as'amang'ana amabe. 
20 Nyasaye bw'omorembe namotache Saitani inse as'amagoro aino 
bwango. Obuya bw'Omonene oito Yesu Kristo bobe amo nainwe. 21 
Timotheo, omokori emeremo amo nainche obakwanirie; na Lukio na 
Yasoni na Sospatro, abaamate bane. 22 Inche Teritio, oyokorika 
rirube eri, nabakwanirie as'Omonene. 23 Gayo omoroisia one noyo 
bw'ekanisa engima, obakwanirie. Erasto omogachi bwe chishilingi 
bw'omochie obakwanirie, na Kwarito oyominto. 24 Obuya 
bw'Omonene oito Yesu Kristo bobe amo nainwe mwensi. Amin. 25 
Bono asare ere oyoranyare kobakong'ia as'enchili yane, 
nas'okorandigwa kwa Yesu Kristo, nas'okomanoka kw'obobisi boria 
bwabisegete korwa kare nakare, 26 korende bono bwaorokire 
as'amariko ay'ababani, amanyekanire as'ebisaku bionsi buna Nyasaye 


o kare nakare achigete erinde baigwere okwegena; 27 Nyasaye 
omonyene chisemi ere bweka, abakwe ase Yesu Kristo, kare nakare, 
Amin. 


1 Abakorintho 


1 Paulo, orangeretigwe koba omotomwa o Yesu Kristo 
as'obwanchani bwa Nyasaye, na Sosthene oyominto, 2 as'ekanisa ya 
Nyasaye ere ase Korintho, as'abwo basibigwe ase Kristo Yesu, 
abarangerigwe babe abachenu amo na bonsi abakorirangeria erieta 
ri'Omonene oito Yesu Kristo ker'aase, Omonene obo noyoito: 3 
obuya bobe asemore nomorembe okorua ase Nyasaye Tata oito, 
nas'Omonene Yesu Kristo. 4 Namoakeire Nyasaye ng'a mbuya mono 
amatuko onsi as'engecho yaino, as'engecho y'obuya bwa Nyasaye 
mwaetwe ase Kristo Yesu; 5 ekiagera ase kera ring'ana 
mogatenengeka as'ere, as'amang'ana onsi, nechisemi chionsi; 6 buna 
oborori bwa Kristo bwaikeranire asemore: 7 na bono timoremeiri 
ekeegwa kende gionsi, komoganyete mono okoorokigwa kwaye 
Omonene oito Yesu Kristo: 8 nere nabakong'ie goika omoerio, 
timoba nokomocha ase rituko riria ri'Omonene oito Yesu Kristo. 9 
Nyasaye noyo bw'ekeene, as'ere mwarangerigwe nere mosoe 
as'okobwatana kw'Omwana oye, Yesu Kristo Omonene oito. 10 
Nabasoroire inwe, baminto, as'erieta ri'Omonene oito Yesu Kristo, 
mokwane mwensi ayamo, tikoba asemore ogwatananeka; korende 
mobe moikeranetie as'okorengereria okomo nokorenga okomo. 11 
Naki natebigwe amang'ana aino, baminto, na baria bare b'enyomba ya 
Kloe, ng'a eriomana ndire asemore. 12 Engecho yaye yagera 
nakwana bo, ng'a ker'omonto ore asemore igagoteba, Inche noyo 
Paulo; nainche noyo bw'Apolo; nainche noyo Kefa; nainche noyo 
Kristo. 13 Inee, Kristo bwatananekire? Paulo igabambetwe 
as'engecho yaino? gose iga mwabatiswa as'erieta ria Paulo? 14 
Namoakeire Nyasaye ng'a mbuya mono, as'engecho ntabatisete 
monto asemore otatiga Krispo na Gayo; 15 omonto tabaisa goteba 
ng'a mwabatisetwe as'erieta riane. 16 Naende nkabatisa abanto 
b'enyomba ya Stefano: kobua as'abwo, timanyeti gose nabatisa 
'monto onde. 17 Naki Kristo tantometi ng'a mbatise, korende ndandie 
enchili: tari ase chisemi chi'amang'ana, omosalaba o Kristo tobaisa 
koba egento kia bosa. 18 Naki ase ring'ana ri'omosalaba as'abwo 


bagosira nobokayayu; korende asetore intwe twakonyirwe 
nechinguru chia Nyasaye. 19 Naki nerikire, Ninsarie chisemi chiabo 
abanyene chisemi, Nobong'aini bwabo abanyene obong'aini 
nimbwange. 20 Ng'ai are omonyene chisemi? ng'ai are omoriki? ng'ai 
are oyokoamererania namang'ana ay'ens'eye? inee, Nyasaye takorete 
chisemi chi'ens'eye koba oboriri? 21 Naki ase chisemi chia Nyasaye, 
ense etanyarete komomanya Nyasaye ase chisemi chiaye, Nyasaye 
agancha kobakonya abanchete as'oboriri bwe ring'ana riria 
rikorandigwa. 22 Ekiagera Abayahudi barigetie ebikone, 
n'Abayunani bakorigia chisemi: 23 korende intwe iga tokomorandia 
Kristo, oyobambetwe, as'Abayahudi nekegocha, nas'Abayunani 
noboriri; 24 korende as'abwo bakorokwa Abayahudi n'Abayunani 
bonsi, Kristo nechinguru chia Nyasaye, nechisemi chia Nyasaye. 25 
Ekiagera oboriri bwa Nyasaye mbore nechisemi kobua echia 
mwanyabanto; noboreu bwa Nyasaye mbore nechinguru kobua echia 
mwanyabanto. 26 Naki rora okorangerigwa kwaino, baminto, ng'a 
tari abange abanyene chisemi chi'omobere, tari abange abanyene 
chinguru, tari abange bare nobonene, barangerigwe; 27 korende 
Nyasaye agachora amariri ense abasokie abanyene chisemi; naende 
akabichora ebinto ebireu bi'ense erinde abare nechinguru basokigwe; 
28 nere akabichora ebinto ebioro bi'ense nebichaire, ee, nebinto 
ebitaiyo, erinde abiranie inse ebireo: 29 erinde omonyene omobere 
bwonsi tobaisa gwetogia as'obosio bwa Nyasaye. 30 Korende as'ere 
inwe mwanyarire koba ase Kristo Yesu, orenge asetore chisemi 
chiruete ase Nyasaye, noboronge, nogosibigwa, nogotorigwa: 31 
ng'a, buna arigetwe, Ere oyogwetogia tigetogie as'Omonene. 


1 Abakorintho 2 


1 Nainche, ekero nachete asemore baminto, tincheti kobaranderia 
obobisi bwa Nyasaye as'obuya bw'amang'ana, gose ase chisemi. 2 
Naki narengereretie timanya ring'ana rinde rionsi asemore otatiga 
Yesu Kristo, nere obambirwe. 3 Nainche iga narenge asemore 
as'oboreu nokoiroka, nokoiguswa okonge. 4 Nering'ana riane 


nokorandia kwane tikwarenge as'amang'ana aye chisemi chia 
mwanyabanto echi'okoebereria obong'aini bw'abanto, korende 
as'ekiorokererio ki'Omoika nechinguru: 5 okwegena kwaino tikoba 
ase chisemi chi'abanto, korende ase chinguru chia Nyasaye. 6 
Korende nchire chisemi togoteba egati y'abaisanire: nachirochio tari 
chisemi chr'ens'eye, gose echiabo abagambi ens'eye, 
abakoonchorerigwa: 7 korende tokwana chisemi chia Nyasaye 
as'obobisi, echio chiabisetwe, echia Nyasaye atebete korwa 
omochakano as'obonene bwaito: 8 ekiagera abare kogamba ens'eye 
tibayemanyete nonya noyomo; ng'a onye mbamanyete anga 
tibamobambete Omonene bw'obonene; 9 korende buna yarigetwe, 
Amang'ana ay'eriso ritayaroche gose ogoto tikwayaigwa Gose tasoete 
as'enkoro ya mwanyabanto, Amang'ana aya Nyasaye abaroseirie 
abamwanchete. 10 Korende Nyasaye otoorokeirie intwe as'Omoika 
oye, naki Omoika origirie onsi, nonya nobobisi bwa Nyasaye. 11 
Naki ning'o oyamanyire amang'ana aya mwanyabanto, otatiga omoyo 
o mwanyabanto ore ime asare? naboigo amang'ana a Nyasaye tari 
onde oyamanyete otatiga Omoika o Nyasaye. 12 Naintwe 
titwanyorete omoika bw'ense, korende omoika oruete ase Nyasaye; 
tonyare koyamanya aya twaeirwe na Nyasaye. 13 Naro toyakwana, 
tari as'amang'ana tworokererigwe nechisemi chia mwanyabanto, 
korende tworokererigwe n'Omoika; tokoyareng'ania amang'ana 
omoika namang'ana omoika. 14 Nabo mwanyabanto ore nechingecho 
chia kare takoyanyora amang'ana omoika o Nyasaye, naki asare oyo 
noboriri; gose takonyara koyamanya, ekiagera igakomanyekana 
as'engecho y'omoika. 15 Korende omonto bw'omoika igakoyamanya 
onsi, gose ere takomanyigwa nomonto. 16 Naki ning'o omanyete 
ebirengererio bi'Omonene, amworokererie? Korende intwe ntore 
nebirengererio bia Kristo. 


1 Abakorintho 3 


1 Nainche, baminto, tinanyarete gokwana, buna abanto b'omoika, 
korende buna abanto b'omobere, buna nabana abake ase Kristo. 2 


Nabarageirie amabere, timbaragereti endagera; ekiagera konya 
timorayenyara: ee, nonya mbono timorayenyara: 3 ekiagera nonya 
mbono iga more abanto b'omobere: naki onye more neribero 
neriomana, nogwatananeka, inee, timori abanto b'omobere inwe, 
naende iga mokogenda ase chingecho chia mwanyabanto? 4 Ekiagera 
ekero omonto oyomo akobora, inche noyo Paulo: noyonde inche 
noyo Apolo: inee, timori abanto b'omobere? 5 Gaki Apolo ning'o? Na 
Paulo ning'o? Nabakori emeremo ekiagera asebare mwanyorire 
ogwancha, ker'omonto buna Omonene amoete. 6 Inche ngasimeka, 
Apolo akabeka amache, korende oyogokinia Nyasaye. 7 Onye nabo 
oyosimegete tai gento nonya noyokobeka amache, korende Nyasaye 
ogokinia. 8 Naboigo oyogosimeka, noyokobeka amache nabamo: na 
ker'omonto nanyore eng'eria yaye koreng'ana buna emeremo yaye 
omonyene. 9 Naki intwe nabakori emeremo amo na Nyasaye: inwe 
nomogondo o Nyasaye, noboagacho bwa Nyasaye. 10 
As'okoreng'ana nobuya bwa Nyasaye naetwe inche, buna omonene 
bw'abaagachi omonyene chisemi, nabobekire oboroso, nomonto onde 
oagacha igoro yaye. Korende ker'omonto arigereria buna aagachire 
igoro aroro. 11 Naki'boroso bonde tibori 'monto aranyare kobeka, 
otatiga boria bwatiekire kobekwa, nabwo Yesu Kristo. 12 Korende 
omonto karaagache igoro as'oboroso ethahabu, gose efetha, gose 
ebinto bie rigori rinene, gose emete, gose obonyansi, gose chinsiaga; 
13 emeremo ya ker'omonto ing'ebe maiso marore. Naki rituko erio 
ng'eorokie, ekiagera neorokigwe as'omorero; noyio omorero noteme 
emeremo ya ker'omonto, ng'a naki ere, 14 Emeremo y'omonto 
aagachete igoro yaye, kerabue oria omorero nanyore eng'eria. 15 
Emeremo y'omonto kerayie nasire bosa, korende bweka nakonyeke, 
korende koria ogokonywa buna ogotaborigwa korwa as'omorero. 16 
Timomanyeti ng'a inwe ne hekalu ya Nyasaye, ney'Omoika 
Omochenu oikaransete ime asemore? 17 Gose omonto karasarie 
hekalu ya Nyasaye, Nyasaye namosarie omonto oyio; 'naki hekalu ya 
Nyasaye nechenu, nero ninwe. 18 Omonto tabaisa kweng'aina 
omonyene. Omonto karerore ng'a nomonyene chisemi gati asemore 
as'ens'eye, tiga abe omoriri, erinde abe omonyene chisemi. 19 Naki 


chisemi chr'ens'eye noboriri ase Nyasaye. Naki yarikirwe, 
Ereoyokobabwata abare nechisemi as'obong'ainereria bwabo: 20 
naende, Omonene omanyire okorengereria kw'abanyene chisemi, ng'a 
nokwa bosa. 21 As'ayio omonto tetogia ase mwanyabanto. 22 Naki 
bionsi nebiaino; onye Paulo, gose Apolo, gose Kefa, gose ense, gose 
obogima, gose amakweri, gose biria bire bono, gose ebio 
birachekoba, bionsi nebiaino; 23 nainwe naba Kristo; na Kristo noyo 
Nyasaye, 


1 Abakorintho 4 


1 Omonto natobare iga, ng'a nabasomba ba Kristo, nabarendi 
b'obobisi bwa Nyasaye. 2 Naende ayarigirie as'abarendi, naro omonto 
arorekane ng'a noyo bw'ekeene. 3 Asende, taigento ngambigwe 
nainwe, gose nokogambigwa kwa mwanyabanto: gose tinkwegambia 
nonya nomobere one. 4 Naki timanyeti engecho y'ogwesoera 
omobere one; korende timbareiri oboronge as'engecho y'ayio: 
korende oyorangambie n'Omonene. 5 As'ayio timogamba ring'ana 
ritang'ani as'ekero kiaye, goika Omonene ache, nere orabaorokerie 
ayabisegete as'omosunte, nakoyaorokia amang'ana aye chinkoro; erio 
ker'omonto aranyore okobakwa kwaye ase Nyasaye. 6 Amang'ana 
aya, baminto, nayakorire koba omogwekano one noyo bw'Apolo 
as'engecho yaino, erinde as'amang'ana aito monyare kweyorokereria 
timotamboka as'amang'ana arikire, omonto onde taenena 
as'omogisangio, as'engecho y'omonto onde. 7 Naki ning'o 
ogwatananire aye noyonde? inki ore nakio otaranyora? onye 
gwakenyorire, inki ogwetogeria buna tonyoreti? 8 Mwatiekire 
koigota, mwatiekire konyora obotenenku, mwagambire motari 
naintwe: anga mbuya onye mwagambete, erinde naintwe togambe 
amo nainwe. 9 Naki, mbora Nyasaye otochorire intwe abatomwa 
omoerio, buna abanto bagambigwe baitwe: ekiagera twabaire 
ekiorokererio as'ense, nas'amalaika, nase mwanyabanto. 10 Intwe iga 
tore abariri as'engecho ya Kristo, korende inwe more abang'aini ase 
Kristo, intwe nabareu, korende inwe more nechinguru; inwe more 


nobonene, korende intwe titokonyora ogosikwa. 11 Nonya negeka 
eke kia bono, ntore nenchara, nerang'o, mbosa tore, igatokoakwa, 
titori nobomenyo: 12 naende torosa gatogokora emeremo as'amaboko 
aito abanyene: tokoramwa, twasesenia, tokorosigwa, twaremereria; 
13 tokobeigwa, twasorora: twakorirwe buna eogoto y'ense, neubi 
y'ebinto bionsi goika bono. 14 Tinyarigeti aya kobasokia, korende 
kobakania buna abana nyanchete. 15 Naki nonya more naborokia 
chilifu ase Kristo, timori abaise abange. naki ase Kristo Yesu 
nababoire as'enchili. 16 Gaki nabasoroire, mobe abatunyani bane. 17 
As'ayio namotomire Timotheo asemore, ore omwana one 
omwanchwa, oyo bw'ekeene as'Omonene, orabainyorie chingecho 
chiane chire ase Kristo, buna nkworokereria ker'aase ase ker'ekanisa. 
18 Abande baenenire ng'a buna tindi gocha asemore. 19 Korende 
ninchiche asemore bwango, Omonene karanche; nainche nimanye, 
tari ring'ana riabo abakoenena, korende chinguru chiabo. 20 Naki 
obonda bwa Nyasaye tibori ase ring'ana, korende ase chinguru. 21 
Inki morigetie? Ninchiche asemore nenyimbo, gose as'obwanchani 
nomoika bw'obwororo? 


1 Abakorintho 5 


1 Korende amang'ana atebirwe ng'a obotomani mbore as'egati yaino, 
naende nobotomani buna obo tibwanyakororekana nonya 
nas'Ebisaku, ng'a omonto oyomo oino nare na moga'ise. 2 Inwe 
mwaenenire gose timoichaneti, erinde arusigwe egati yaino ere 
oyokorire ring'ana erio, 3 Korende inche ekeene, nintaba aroro 
as'omobere, korende kondabeo as'omoika, natiekire komogambia ere 
oyokorire ring'ana erio, buna nao narenge. 4 As'erieta ri'Omonene 
oito Yesu Kristo, inwe komogosangererekana amo nomoika one, amo 
nokobua kw'Omonene oito Yesu Kristo, 5 komoa saitani omonto 
oyio omobere oye osarigwe erinde omoika okonywe ase rituko 
ri'Omonene Yesu. 6 Okwebaka kwaino tikori okuya. Timomanyeti 
ng'a ememera emeke iga ekobotia ribomba rigima? 7 Esibie, 
moyerusie ememera eria ya kare, erinde mobe neribomba riyia, buna 


more motabekiri memera. Naki epasaka yaito yatiekire korugwa 
ekeng'wanso as'engecho yaito, nere Kristo. 8 Gaki torosie 
as'ekeng'wanso, tari as'ememera ya kare, gose as'ememera y'obobe 
nobokayayu, korende as'omogati otabekiri memera, nabwo oborabu 
bw'omoyo nekeene. 9 Nabarikerete ase rirube riane, ng'a 
timosang'anana nabatomani. 10 Tintebeti timosang'anana kegima 
kegima nabatomani b'enseye, gose abanyene okorengereria, gose 
abauri, gose abagosaba chisanamu; korende anga iga mwarua as'ense. 
11 Korende bono nabarikeire ng'a timosang'anana nomonto 
okorokwa oyomino, karabe omotomani, gose oyokorengereria, gose 
oyogosaba chisanamu gose omorami, gose oyogotinda gose omouri; 
omonto onga buna oyo timwancha nonya nkoria nere. 12 Korende 
nangwenerete ki kobagambia baria bare isiko? Nainwe timori 
kobagambia abare ime? 13 Korende abwo bare isiko Nyasaye 
nabagambie. Moserie omonto oria omobe, taba asemore. 


1 Abakorintho 6 


1 Inee! omonto onde oino karabe nering'ana as'oyomwabo agweneire 
agambigwe as'abwo batari boronge gose tari as'obosio bw'abachenu? 
2 Gose timomanyeti ng'a abachenu nabagambie ense? na onye ense 
negambigwe nainwe, inee! timogwenereti kogamba ebina ebire 
ebike? 3 Timomanyeti ng'a natogambie amalaika? tari kchua mono 
amang'ana obogima obo? 4 Gaki komorabe mokogamba obogima 
obo, iga mokobeka kogamba abwo batabariri buna negento 
as'ekanisa? 5 Natebire aya as'okobasokia. Inee, naboigo, ng'a 
asemore onde tari nonya nomonto oyomo ore nechisemi, oranyare 
konacha amang'ana ayabamwabo. 6 Korende mwasoerana, abamino 
nabamino, naende as'obosio bwabo abatancheti. 7 Gaki kwabaire 
okoremerwa asemore kegima ng'a ngosoerana more inwe as'inwe. 
Tari buya gokorerwa bobe? Gaki taibuya kourwa enibo yaino? 8 
Korende inwe mwakorire abanto bobe, nakobaura enibo yabo; ee 
nas'abamino. 9 Gose timomanyeti ng'a ababe tibakoira omwando 
bw'obonda bwa Nyasaye? Timong'aineka: abanyaka tibakonyora 


obonda bwa Nyasaye, gose abasabi chisanamu, gose abatomani, gose 
abare buna abakungu, gose abasacha abagwesaria nabasacha, 10 gose 
abaibi, gose abarengereria, gose abagotinda, gose abarami, gose 
abauri. 11 Nabande asemore mwarenge abanto buna aba: korende 
mogasibigwa, korende mwabarirwe koba noboronge as'erieta 
ri'Omonene Yesu nas'Omoika o Nyasaye oito. 12 Ebinto bionsi 
mbigwenerete asende, korende tai bionsi bigwenerete. Ebinto bionsi 
mbigwenerete asende, korende tinkobekwa inse as'okobua kw'egento 
kende. 13 Endagera ney'enda, nenda ney'endagera; korende Nyasaye 
nasarie bionsi bibere, enda nendagera. Nomobere tori as'obotomani, 
korende nas'Omonene: nere Omonene nas'omobere. 14 Na Nyasaye 
akamobokia Omonene, naende natobokie naintwe as'okobua kwaye. 
15 Timomanyeti ng'a emebere yaino nebimo bia Kristo? gaki 
nimbogorie ebimo bia Kristo nakobikora ebimo bi'omokungu 
omotayayi? Yaya. 16 Timomanyeti ng'a ere oyobwatanigwe 
nomokungu omotayayi nomobere oyomo nere? naki otebire, Baria 
babere nababe omobere oyomo. 17 Korende ere oyobwatanigwe 
n'Omonene nomoika oyomo. 18 Tama obotomani. Ker'ebibe 
bigokorwa na mwanyabanto iga bire isiko as'omobere; korende ere 
oyogokora obotomani okorire ebibe as'omobere oye omonyene. 19 
Gose timomanyeti ng'a omobere oino ne hekalu y'Omoika Omochenu 
ore ime asemore, mwaeirwe na Nyasaye? nainwe timori abaino 
abanyene; 20 naki mwagorirwe ase rigori: as'ayio motogie Nyasaye 
as'emebere yaino, nase chinkoro chiaino, nachirochio nechia 
Nyasaye. 


1 Abakorintho 7 


1 Gaki as'amang'ana mwandikerete: Mbuya omosacha takuna 
omokungu. 2 Korende as'engecho y'obotomani ker'omonto abe na 
mokaye omonyene, na ker'omokungu abe nomosacha oye. 3 
Omosacha ae omokungu ekemogwenerete: naboigo omokungu ae 
omosacha ekemogwenerete. 4 Omokungu tari nokobua igoro 
as'omobere oye, korende nomosacha oye: naboigo nomosacha tari 


nokobua as'omobere oye, korende nomokungu oye. 5 Timorinana 
otatiga mwatebanirie as'egeka, erinde monyare kwerua as'okweng'ata 
nogosaba, erinde mobe amo jiaende, erio Saitani tabaisa kobatema 
as'engecho y'okwerina kwaino. 6 Korende natebire aya, nkorusia 
ayare ayane; tindueti amachiko. 7 Korende ayanyanchete nabanto 
bonsi babe buna inche omonyene. Korende kera omonto nare 
nekeegwa kiaye omonyene gekorua ase Nyasaye, oyo iga, noyo iga. 8 
Korende nabatebirie baria bataranyuoma, n'ababoraka mbuya babe 
buna inche inde. 9 Korende onye tibakonyara gwetanga, tiga 
banyuome: naki mbuya konyuoma kobua gwoka omorero. 10 
Korende baria batiekire konyuomana nachikire, gose tari inche, 
korende Omonene, Omokungu tatigana nomosacha oye. 11 Korende, 
karabe otiganire nere, aikaranse tanyuomwa, gose abwatane 
nomosacha oye naende; naende omosacha tamotiga mokaye. 12 
Korende abanto bande nabatebirie inche, gose tari Omonene: Onye 
onde ominto ore nomokungu otancheti, nomokungu bwanchire koba 
nere, tamotiga. 13 Nomokungu ore nomosacha otancheti, omosacha 
oye karanche koba nere, tamotiga. 14 Naki oria omosacha otancheti 
osibigwe ase mokaye, noria omokungu otancheti osibigwe 
as'omosacha oye: onye taibo abana baino anga tibari abachenu; 
korende bono nabachenu. 15 Korende oria otancheti karagende, 
tigagende: oyominto omosacha gose oyominto omokungu tasibiri: 
korende Nyasaye otorangeirie as'omorembe. 16 Naki ng'ai 
oramanyere aye omokungu, onye nomokonye omosacha oo? gose 
ng'ai oramanyere aye omosacha onye nomokonye omokungu oo? 17 
Korende Nyasaye buna abagabeire ker'omonto buna amorangeirie 
ker'omonto, tiga agende boigo. Naboigo nachigete ase chikanisa 
chionsi. 18 Mont'onde bwonsi orangerigwe nere otiekire kwaroka? 
tekora buna tarogeti? Mont'onde orangerigwe tarogeti? taroka. 19 
Okwaroka tai gento, nogotaroka tai gento; korende nokoyabwata 
amachiko a Nyasaye. 20 Ker'omonto tiga aikaranse as'aria arenge 
naro gakorangerigwa. 4 21 Inee, kwarangeretigwe kore omosomba? 
torora ng'a mbobe: korende koranyare gosiborwa, mbuya obe bo. 22 
Naki oyorangeretigwe as'Omonene karenge omosomba, 


nomosiborwa as'Omonene: naboigo noyorangeretigwe osiboire, 
nomosomba o Kristo. 23 Mokagorua ase rigori: timoba abasomba 
b'abanto. 24 Ker'omonto, baminto, tiga aikaranse boigo buna 
arangeretigwe. 25 As'amang'ana abaiseke abekungi tindi namachiko 
as'Omonene: korende nabaeire ayane, buna oyonyorire okwaberwa 
korwa as'Omonene koba omwegeni. 26 Narorire ng'a ring'ana eri 
nerigiya as'engecho y'emechando eye tore nero, ng'a mbuya omonto 
aikaranse buna are. 27 Gwasibirwe as'omokungu? torigia gosiborwa. 
Gogwasiboirwe? torigia omokungu. 28 Korende, koranyuome, tori 
nabibe; nomoiseke omwekungi okonyuomwa, tari nebibe. Korende 
abanto abwo nababe nemechando as'omobere: korende nindigetie 
kobatanga as'eyio. 29 Korende, natebire iga, baminto, ekero 
getigarete tai kenene; gaki korwa bono baria bare nabakungu tiga 
babe buna tibabwati; 30 na baria bakorera buna tibari korera; na baria 
bakogoka buna tibagogeti; na baria bakogora babe buna tibari 
nagento. 31 Na baria bamenyete enseye, babe buna 
batayerengereretie mono; naki amang'ana enseye ngoetare. 32 
Korende nindigetie ng'a timoba nogwechanda. Oyotaranyuoma 
igarengereretie amang'ana Omonene, buna aramogwenere Omonene; 
33 korende oyonyuomire igakorengereria amang'ana enseye, buna 
aramogwenere mokaye. 34 Naende ogwatananeka nkore egati 
y'omokungu nomoiseke omwekungi. Ere oyotaranyuomwa 
igakorengereria amang'ana Omonene, anyare koba omochenu 
as'omobere nas'emoika: korende oyonyuomirwe igakorengereria 
amang'ana ense, buna aramogwenere omosacha oye. 35 Natebire aya, 
as'okobakonya: tari buna iga nabategera obeto, nas'engecho ya biria 
bigwenerete, monyare komokorera Omonene motang'usiri 
namang'ana ande; 36 korende omonto onde bwonsi kararore ng'a 
tamokorereti omoiseke omwekungi ayamogwenerete, na onye oeteire 
obuya bw'obwana bwaye, onye origetie, tiga akore buna aroche; 
takoreti bibe; tiga banyuomane. 37 Korende oyotenenire as'oboremu 
bw'omoyo oye, tari nokorigia, korende onyarire kogambera 
ebirengererio biaye, naende orengereirie omoyo oye komorenda 
omoiseke omwekungi oye, nakore buya. 38 Gaki oyomonyuomire 


omoiseke omwekungi okorire buya; noyotamonyuometi okorire buya 
kobua. 39 Omokungu igasibire ekero omosacha oye are moyo, 
korende omosacha oye gakure, osiboirwe; nanyare konyuomwa 
nomonto onde bwonsi oyomorigeti; ko as'Omonene oka. 40 Korende 
anga mbuya kobua karaikaranse buna are; igo nabo ndoche inche: 
nainche narengereirie ng'a ninde n'Omoika bw'Omonene. 


1 Abakorintho 8 


1 Nas'amang'ana ebinto bikorugwa ekeng'wanso as'esanamu: 
Twamanyire ng'a intwe intwensi ntore nobong'aini. Obong'aini iga 
bokoreta oboenenu, korende obwanchani iga bokoagacha. 2 Omonto 
karakage ng'a namanyete ring'ana rinde rionsi, taramanya nonya 
mbono, buna amogwenerete amanye. 3 Korende omonto 
karamwanche Nyasaye, oyo omanyirwe nere. 4 Gaki as'amang'ana 
okoria ebinto bikorugwa ekeng'wanso as'esanamu, twamanyire ng'a 
esanamu tai gento as'ense, naende twamanyire ng'a Nyasaye onde tari 
ande otatiga oyomo bweka. 5 Gaki nonya bare abande bakorokwa 
chinyasaye, kobarabe igoro gose ense, buna bare chinyasaye 
chinyinge, nabanene abange; 6 korende asetore intwe nare Nyasaye 
oyomo bweka, ore Tata, nebinto bionsi biarure asare, naintwe iga tore 
moyo asare; nare Omonene oyomo Yesu Kristo, nas'engecho yaye 
nebinto bionsi biabaire, naintwe ntore moyo asare. 7 Korende 
obong'aini obo tibori ime as'abanto bonsi: korende abande 
as'okwenaria esanamu eria goika bono, baria buna egento kiarurue 
ekeng'wanso ase esanamu; nokorengereria kwabo, ekiagera iga kore 
okoreu, kwabekwa eubi. 8 Korende enyama tegotoreta ang'e ase 
Nyasaye: ekiagera gatorarie tegotomenta gento, natotaria tegotokeyia 
gento. 9 Korende rigereria okonyara kwaino tigocha kobagocha baria 
bare abareu. 10 Naki omonto karakorore aye omanyete chingecho, 
goikaransete as'endagera ime ase hekalu y'esanamu, inee, 
ebirengererio bi'omonto oyo, kare omoreu, takonyora oboremu goika 
arie ebinto bikorugwa ekeng'wanso as'esanamu? 11 Noria omoreu 
osirigwa as'engecho yao, nere noyomino Kristo akwete as'engecho 


yaye. 12 As'ayio komorabakorere ebibe abamino nagosaria 
ebirengererio biabo bire ebireu, mwakoreire Kristo ebibe. 13 As'ayio 
enyama kerabe nokogocha oyominto tinkoria enyama goika kare 
nakare, timbaisa komogocha oyominto. 


1 Abakorintho 9 


1 Inee, inche tindi omotomwa? inche tindi omosiborwa? timorochi 
Yesu Kristo Omonene oito? inwe tari emeremo yane as'Omonene? 2 
Naki onye inche tindi omotomwa as'abande, korende nomotomwa 
asemore inwe: naki ekemanyererio ki'obotomwa bwane, ninwe 
as'Omonene. 3 Okoiraneria kwane baria bakomboria noko. 4 Inee! 
titori nokobua gw'okoria nakonywa? 5 Titori nokobua kobogoria amo 
naintwe omokungu ore oyominto, buna abwo abatomwa bande, 
nabamwabo Omonene, na Kefa? 6 Gose inee, ninche bweka na 
Barnaba totari nokobua gokora emeremo? 7 Ning'o okogenda esegi 
kero kende gionsi as'eng'eria yaye omonyene? ning'o osimekire 
omogondo bw'emesabibu otarie amatunda aye? gose ning'o okorisia 
riicho, otakonywa amabere aye riicho? § Inee, iga nakwanire aya 
buna mwanyabanto? gose amachiko naro tari goteba boigo? 9 Naki 
as'amachiko a Musa narikire, tobaisa kobeka eng'ombe ekeokio ekero 
chigotindacha engano as'okoora. Inee, Nyasaye narengereretie 
amang'ana aye chiombe? 10 Gose otebire ayio as'engecho yaito? Ee, 
igarikire as'engecho yaito: buna oyokorema nagwenerete korema 
as'ogosemeria; nere oyokoora igakoora ogosemeria kwaye konyora 
ensemo y'ogosemeria kwaye. 11 Onye intwe twabasimekeire ebinto 
bi'omoika inee! nering'ana rinene gatoragese ebinto biaino 
bi'omobere? 12 Onye abande babwatanire okobua oko igoro asemore, 
intwe tari kobua? Korende titorigokorera okobua oko; korende iga 
tokoremereria amang'ana onsi, titobaisa gotanga enchili ya Kristo. 13 
Timomanyeti ng'a baria bagokora emeremo ye hekalu iga bakoria 
ensemo y'ebinto bie hekalu, na baria bagokorera amathabau mbare 
nensemo yabo as'ebimo bi'amathabau? 14 N'Omonene naboigo 
ochikire ng'a baria bakoyerandia enchili banyora korwa enchili. 15 


Korende tindakorera amang'ana aya nonya ndimo. Gose tinyarigeti 
aya erinde abe boigo asende; naki mbuya ninkwa kobua omonto onde 
bwonsi goonchora okobaka kwane kobe bosa. 16 Naki nonya 
nkorandia enchili, tindi neri ingwetogeria; naki tindi nande goika 
nkore; naende obobe nobwane ntayerandeti. 17 Naki kondakore 
emeremo eye as'ogwancha kwane, ninde neng'eria; onye tari 
as'ogwancha kwane, korende negenirwe as'oborendi. 18 Gaki eng'eria 
yane inki? Neye, ng'a gonkorandia nindue enchili ya Kristo eng'eria 
etaiyo, erinde nintasaba oboronge bwane inde naborobwo as'enchili. 
19 Naki nonya inde nsiboire as'abanto bonsi, nekorire omosomba o 
bonsi, erinde nyore abanto abange kobua. 20 Narenge Omoyahudi 
as'Abayahudi, erinde mbanyore Abayahudi; ase baria bare inse 
as'amachiko, narenge buna inse as'amachiko, erinde mbanyore baria 
bare inse as'amachiko. 21 Ase baria batari namachiko nkaba buna 
tindi namachiko. Tari buna tindi namachiko as'obosio bwa Nyasaye, 
korende oyore inse as'amachiko ase Kristo, erinde mbanyore abatari 
namachiko. 22 As'abareu nkaba omoreu, erinde mbanyore abareu. Iga 
narenge chinsemo chionsi chi'abanto bonsi, erinde inyare kobakonya 
abanto ase chinchera chionsi. 23 Nainche iga ngokora aya onsi 
as'engecho y'enchili inyare koba amo nabande. 24 Timomanyeti ng'a 
abwo bakoamererania as'okominyoka chimbero, baminyoka bonsi 
korende noyomo okonyora ekeegwa? Minyoka boigo, erinde 
monyore. 25 Na kera oyokoamererania ase chigosori igagwetanga 
as'onsi. Nabo abwo bagokora bo, erinde banyore egutwa egosareka; 
korende intwe neyetagosareka. 26 Nonya ninche nkominyokande 
chimbero boigo, tari buna oyogotiting'ara; naboigo nkorwana tari 
buna oyokorwana nembeo. 27 Korende igankoyoaka omobere one 
nakoyokoria; teba as'enchera ende yonsi konarandeirie abande, inche 
omonyene mbe omonto okwangwa. 


1 Abakorintho 10 


1 Baminto tindigeti momoche koinyora ng'a abatata baito bonsi iga 
barenge inse as'amare, bonsi bagaeta egati y'enyancha; 2 bonsi 


bakabatiswa ase Musa as'amare nas'enyancha; 3 bonsi bakaria 
endagera eria, eria y'omoika; 4 bonsi bakanywa okonywa koria koria 
kw'omoika: naki bakanywa as'egetare ki'omoika kiabatunyanete: 
negetare keria nakio Kristo. 5 Korende abare abange Nyasaye 
tagweneretwe nabarabwo: naki basiretigwe as'eroro. 6 Aya igarenge 
ebiorokererio asetore, erinde intwe titoba abanto b'okorengereria 
amabe, buna baria barengereretie. 7 Gose timoba abasabi esanamu, 
buna abande babo; buna arikire, Abanto igabaikaransete koria 
nakonywa, bagatenena kogosoria. 8 Gose titokora obotomani, buna 
abande babo bakorete, bakagwa ekero kie rituko erimo abanto chilifu 
emerongo ebere naisato. 9 Gose titomotema Omonene, buna abande 
babo, bamotemete, bagasirigwa neng'iti. 10 Gose 
timokwemurungania buna abande babo bemurunganetie, bagasirigwa 
noria omoiti. 11 Aya akabanyora abwo, as'engecho y'ebiorokererio; 
akarikwa erinde gotokania intwe, abwo togoikerwa nomoerio 
bw'ense. 12 Gaki oyogwekaga ng'a nateneine arigereria tagwa. 13 
Ogotemwa tikwabanyorete inwe, tatiga koreng'ana buna okwa 
mwanyabanto baranyare koremereria: korende Nyasaye noyo 
bw'ekeene, takobatiga motemwe kobua oko moranyare; korende amo 
nakoria ogotemwa nakore egesieri mogosokera erinde monyare 
koremereria. 14 As'engecho y'ayio, abanchani bane, tama ogosasima 
esanamu. 15 Iga ngokwana buna as'abanto bare nobong'aini; 
moyarenge aya ngokwana. 16 Egekombe keria ki'ogosesenia 
togosesenia, inee tari okobwatana amanyinga a Kristo? Omogati oria 
togosamunyora tari okobwatana omobere o Kristo? 17 Naki omogati 
noyomo, naintwe tore abange igatore omobereoyomo; naki intwe 
twensi tonyora ensemo y'oria omogati oyomo. 18 Barigererie 
Abaisiraeli abare as'engecho y'omobere: abwo bare koria ekio 
ekeng'wanso, inee, tibar kobwatana namathabau? 19 Gaki nkwane 
ki? ng'a esanamu negento? gose ng'a keria gekorugwa ekeng'wanso 
as'esanamu negento? 20 Taibo, korende ebinto biria bakorua 
as'Ebisaku, igabakoruera ebirecha, gose tari Nyasaye: nainche 
tinyancheti inwe kobwatana amo nebirecha. 21 Timokonyara 
konywera egekombe ki'Omonene, negekombe ki'ebirecha: 


timokonyara kobwatana as'emesa y'Omonene nas'emesa y'ebirecha. 
22 Gose iga torigetie Omonene abe neribero? Gose ntore nechinguru 
kobua ere? 23 Ebinto bionsi mboronge asende; korende tari ebinto 
bionsi bigwenerete. Ebinto bionsi mboronge asende; korende tari 
ebinto bionsi bikoagacha. 24 Omonto tarigia ebiaye, korende 
ebi'omogisangio. 25 Ker'egento gegotondwa echiro karie, toboraboria 
as'engecho y'ebirengererio; 26 naki ense ney'Omonene, nabionsi 
ebichireo. 27 Nomonto otancheti karabarangerie inwe, as'endagera, 
nainwe morigetie kogenda; karie ker'egento kiabekirwe as'obosio 
bwaino motari koboraboria as'engecho y'ebirengererio. 28 Korende 
omonto karabatebie, Egento ekio kiarurwe ekeng'wanso as'esanamu, 
timoria, as'engecho yaye ere akworokia, nas'engecho y'ebirengererio: 
29 nakwanire, ebirengererio, korende tari ebiao, korende nebia oria 
oyonde; aseki nkogambigwa ogosiborwa kwane nebirengererio 
bi'omonto omwao? 30 Kondarie ensemo yane as'okoiraneria ng'a 
mbuya, naseki nkoramwa as'egento nasabeire? 31 Gaki komokoria, 
gose mokonywa, gose mogokora ring'ana rinde rionsi kora onsi 
as'obonene bwa Nyasaye. 32 Timogocha Abayahudi gose Abayunani 
gose ekanisa ya Nyasaye: 33 koreng'ana buna inche nkobagwenera 
abanto bonsi as'amang'ana onsi, tinarigia kwegwenera inche 
omonyene, korende okogwenera kwabo bare abange, erinde banyare 
gokonywa. 


1 Abakorintho 11 


1 Mobe abatunyani bane buna inche inde omotunyani o Kristo. 2 
Naende nabatogirie baminto as'engecho mwang'inyoire as'amang'ana 
onsi, nainwe mwayabwatire aria nabaete koreng'ana buna nabaete. 3 
Korende nindigetie momanye ng'a omotwe o ker'omonto omosacha 
noyo Kristo; nomotwe o ker'omokungu noyo bw'omosacha; nomotwe 
o Kristo noyo Nyasaye. 4 Ker'omosacha, kagosaba, gose okorua 
obobani, nere nare negento omotwe, tasigeti omotwe oye. 5 Korende 
ker'omokungu kagosaba, gose okorua obobani, otabiseti omotwe oye, 
tasigeti omotwe oye: igareng'aine nere oyonachete etukia yaye. 6 


Naki omokungu otabiseti tiga agingire: onye nas'obosoku omokungu 
kogingira etukia yaye gose kogingirwa, abisie. 7 Naki temogwenereti 
omosacha kobisigwa omotwe, ekiagera nomogwekano nobonene bwa 
Nyasaye: korende omokungu nobonene bw'omosacha. 8 Ekiagera 
omosacha tarueti as'omokungu; korende omokungu as'omosacha. 9 
Gose omosacha tatongetwe as'engecho y'omokungu; korende 
omokungu as'engecho y'omosacha. 10 As'ayio nemogwenerete 
omokungu abe nekemanyererio gie chinguru omotwe oye, as'engecho 
y'amalaika. 11 Korende omosacha takoba atari nomokungu, gose 
omokungu otari nomosacha as'Omonene. 12 Naki buna omokungu 
aruete as'omosacha, naboigo omosacha nere igakoiborwa 
nomokungu, korende nebinto bionsi igabiruete ase Nyasaye. 13 
Egambie inwe abanyene as'emioyo yaino. Inee! nagwenerete 
omokungu amosabe Nyasaye atabiseti omotwe oye? 14 Inee, 
ogochika kw'ebitongwa tikori kworokia ng'a omosacha karabe 
netukia entambe nobosoku asare? 15 Korende omokungu karabe 
netukia entambe nobonene bwaye: naki oeirwe eria etukia entambe 
as'okwebisia. 16 Korende omonto onde bwonsi, karigetie koreta 
amang'ana as'engecho eyio, intwe titori nengecho ende, nonya nase 
chikanisa chia Nyasaye. 17 Korende as'okobaa amachiko ayio 
tinkobatogia, ekiagera iga mogosangererekaha tari as'ogokonya 
korende ase bosa. 18 Naki ritang'ani komogosangerereka as'ekanisa 
naigure ng'a ogwatananeka nkore asemore; ayande as'ensemo 
nanchire. 19 Naki nkogwenerete ogwatananeka kobe as'egati yaino, 
erinde abancheirwe babe maiso marore asemore. 20 Gaki 
komogosangererekana amo, tegwenereti koria endagera y'Omonene: 
21 naki ker'oyomo igagotang'ana ko bogoria endagera yaye as'okoria, 
oyomo nare nenchara, noyonde otindire. 22 Inee, timori nenyomba 
y'okoragera nakonywera? gose mwayechaire ekanisa ya Nyasaye 
nakobasokia abwo batari nagento? Naki ndabatebie? nimbatogie 
as'aya? tinkobatogia. 23 Naki inche nkanyora as'Omonene 
ayanabaeire inwe, ng'a Omonene Yesu obotuko boria aruetwe, 
akabogoria omogati; 24 gatiekire koiraneria ng'a mbuya, 
agasamunyora, akabora, Oyo noro omobere one ore as'engecho 


yaino: kora iga as'okong'inyora inche. 25 Naboigo nekio egekombe 
nyuma as'okoria, akabora, Egekombe eke neki emuma enyia 
as'amanyinga ane: kora iga ekero mokonywa as'okong'inyora inche. 
26 Naki ekero mokoria omogati oyo nakonywera egekombe eke, 
mwarandirie amakweri Omonene goika achiche. 27 Gaki 
ker'oyokoria omogati oyo, gose konywera egekombe eke, 
atagwenereti, nabe nkwenyorerare obobe as 'engecho y'omobere 
namanyinga Omonene. 28 Korende omonto erenge omonyene, erio 
arie omogati nakonywera egekombe. 29 Naki oyokoria nakonywa 
otagwenereti igakoria nakonywa ekina as'omobere oye, 
as'ogotamanya omobere bw'Omonene. 30 As'engecho eyio mbare 
abange asemore abareu nabarwaire, nabanto batai bake bararire. 31 
Korende gotoregambie buya emioyo yaito anga titwagambigwa. 32 
Gotokogambigwa, igatogokanigwa n'Omonene, titobaisa konacherwa 
ekina amo nense. 33 Gaki, baminto, komogosangerereka as'okoria 
moganyane. 34 Omonto karabe nenchara arie ase mwaye; timobaisa 
gosangerereka as'ekina. N'ayio ayatigaire ngocha ninyarosie. 


1 Abakorintho 12 


1 As'amang'ana ebiegwa bi'omoika baminto, tindigeti momoche 
komanya. 2 Mwamanyire ng'a ekero mwarenge ab'Ebisaku iga 
mware koirwa ase chisanamu chitagokwana, buna mware 
gotang'anwa. 3 As'ayio nabatebirie, ng'a 'monto onde ogokwana 
as'Omoika o Nyasaye, ogokwana, Yesu anathema; gose omonto 
takonyara gokwana, Yesu n'Omonene, otatiga as'Omoika Omochenu. 
4 Nkore ogwatananeka kw'ebiegwa, korende Omoika noro oria oria. 
5 Nkore ogwatananeka as'ogokora, n'Omonene nere oria oria. 6 
Nkore ogwatananeka kw'ogokora emeremo, korende Nyasaye nere 
oria oria ogokora emeremo yonsi ase bonsi. 7 Korende ker'oyomo 
oeirwe okomanorerwa kw'Omoika, erinde akonye bonsi. 8 Naki 
omonto oyomo as'Omoika aegwa ring'ana ri'obong'aini; nonde 
ring'ana rie chisemi, as'Omoika oyomo: 9 onde okwegena as'Omoika 
oyomo; nonde okoegwa gw'okogwenia, as'Omoika oyomo; 10 nonde 


gokora emeremo y'ebikone; nonde obobani; nonde ogwatanana 
emeika; nonde chingecho chi'emenwa; nonde ogoonchora emenwa. 
11 Korende emeremo eye yonsi ekorwa n'Omoika oyo oyomo, oria 
oria, okogabera ker'oyomo buna anchete ere. 12 Naki buna omobere 
ore oyomo, noro nore nebimo ebinge, nebimo bionsi bi'omobere oria, 
nabirobio nebinge; nomobere noyomo; naboigo na Kristo. 13 Naki 
as'Omoika oyomo intwe intwensi tokabatiswa togasoa as'omobere 
oyomo, nonye tore Abayahudi, gose tore Abayunani, onye tore 
abasomba, gose tore abasibore; naintwe intwensi tokanyoisigwa 
Omoika oyomo. 14 Naki omobere tori ekimo ekemo, korende ebinge. 
15 Okogoro gokoratebe, Inche tindi okoboko, gose tindi oyo 
bw'omobere, inee! iga tikori okw'omobere as'engecho eyio? 16 
Nogoto gokoratebe, Inche tindi eriso, inche tindi oyo bw'omobere; 
inee! tikori okw'omobere as'engecho eyio? 17 Onye omobere bwonsi 
ore eriso, ng'ai kore okoigwa? Onye bwonsi nogoto ng'ai kore 
okonyonka? 18 Korende Nyasaye obekire ebimo ker'ekemo 
as'omobere buna arigetie. 19 Korende onye bionsi bire ekimo ekemo, 
omobere anga ng'ai ore? 20 Korende bono ebimo nebinge, nomobere 
noyomo. 21 Neriso tirikonyara gotebia okoboko tinkorigeti aye, gose 
naende omotwe tokonyara gotebia amagoro, timbarigeti inwe. 22 
Korende kobua mono biria ebimo bi'omobere bigokagwa ng'a tibiri 
nechinguru, iga birigirie kobua. 23 Na biria bigokagwa ng'a tibiri 
nogosika, ebimo biria twabieire ogosika kobua; nebimo biaito bitari 
nobuya, mbire nobuya kobua mono. 24 Naki ebimo biaito bire 
nobuya tibiremeiri: korende Nyasaye obwatanirie omobere, nagokea 
ogosika keria ekimo kerenieire; 25 erinde tibiba nogwatananeka 
as'omobere korende ebimo birendane. 26 Nekimo ekemo 
kogiachandirwe, ebimo bionsi biachandwa nabirobio, nekimo ekemo 
gekobakwa, ebimo bionsi bigoka amo. 27 Nainwe more omobere o 
Kristo, nebimo bi'omobere oyio, oyomo eke noyomo eke. 28 Na 
Nyasaye obekire abande as'ekanisa, abe ritang'ani abatomwa, 
abakabere ababani, abagatato aborokia, erio ebikone, erio okoegwa 
gw'okogwenia oborwaire, nogokonyana, nokogamba, nechingecho 
chi'emenwa. 29 Inee! bonsi nabatomwa, bonsi nababani? bonsi 


naborokia? bonsi ngokora bare ebikone? 30 Bonsi mbare nokoegwa 
gw'okogwenia abarwaire? bonsi ngokwanabare emenwa? bonsi 
ngoonchorabare? 31 Rigia mono ebiegwa ebiya kobua. Naende 
naborokirie enchera ere engiya mono. 


1 Abakorintho 13 


1 Kondakwane as'emenwa ya mwanyabanto neya amalaika, onye 
tindi nobwanchani, nabaire buna etai ekwoga, gose endege ekobuga. 
2 Nimba nobobani, nakomanya obobisi bwonsi, nechisemi chionsi: 
nimba nokwegena gwonsi koranyare kong'anyia ebitunwa, korende 
onye tindi nobwanchani tindi gento inche. 3 Naende ningabera 
abataka ebinto biane bionsi, naende nindwa omobere one oyie 
omorero, onye tindi nobwanchani tangwereti gento. 4 Obwanchani 
iga bokoremereria, iga bogokora amaya; obwanchani tibori koba 
neribero; tiborikoenena, tiborigwetogia, 5 tibokomocha koba 
nogosika, tibokorigia ayaye, tibori nendamwamu, tibori kobara 
amabe; 6 tibokogokera obobe, korende bogoka amo nekeene; 7 
boremereria onsi, bwancha onsi, bosemeria onsi, bwaremereria onsi. 
8 Obwanchani tibokoremerwa: korende koborabe obobani nabosire; 
kerabe emenwa neere; kochirabe chisemi nachisire. 9 Naki 
twamanyire as'ensemo, ngokoratore obobani as'ensemo: 10 korende 
nagecha ekia boronge, ekere as'ensemo nagesire. 11 Ekero narenge 
omwana omoke, ngakwana buna omwana, nkamanya buna omwana, 
nkarengereria buna omwana: korwa bono konabaire omonto 
omonene, nayatigire amang'ana obwana. 12 Naki ekero kia bono 
igatokorora as'ekerore, buna omogwekano: ekero keria obosio 
as'obosio: ekero kia bono namanyire as'ensemo; ekero keria nimanye 
mono, buna namanyekanete nainche mono. 13 Gaki, bono gwatigaire 
okwegena, ogosemeria, obwanchani, aya atato; erire rinene as'aya 
nobwanchani. 


1 Abakorintho 14 


1 Tunyana obwanchani, rigia mono ebiegwa bi'omoika, korende 


kobua monyare kobana. 2 Naki oyogokwana as'omonwa, tari 
gokwana nabanto, korende ase Nyasaye; naki onde tari okoigwa; 
korende igagokwana amang'ana a bobisi as'omoika. 3 Korende ere 
oyokobana igagokwana nabanto amang'ana ay'okobaagacha, 
nakobaremia, nakobabeka chinguru. 4 Oyogokwana as'omonwa 
igakweagacha omonyene: korende oyokobana igakwaagacha ekanisa. 
5 Nainche nindigeti inwe mwensi mokwane as'emenwa, korende 
kobua mono monyare kobana: naki ere oyokobana nomonene kobua 
oyogokwana as'emenwa, otatiga as'ogoonchora, erinde ekanisa 
enyare koagachwa. 6 Gaki, baminto, kondache asemore nagokwana 
as'emenwa, inki ndabagwenere, otatiga nkwane nainwe as'enchera 
y'okomanoka, gose as'enchera y'obong'aini, gose as'enchera 
y'okobana, gose as'enchera y'okworokereria? 7 Nonya nebinto bitari 
nobogima, buna ekeroria, gose obokano, nabinyare korua eriogi, ko 
bitakorua eriogi rire ogwatananeka, naki koramanyekane, ngotera ki 
gokobugigwa as'ekeroria gose as'obokano? 8 Ekiagera egetureri 
gogekobuga egeturi getamanyekaneti ning'e orabe ang'e as'esegi? 9 
Naboigo nainwe motakwaneti oria omonwa ring'ana rire maiso 
marore, ring'ana riria rigokwanwa naki riramanyekane? naki morabe 
iga mogokwana as'embeo yoka. 10 Inyora nere emenwa ere 
chingecho chinyinge ense, gose onde tori nonya noyomo, otari 
nengecho yaye. 11 Gaki ntamanyeti engecho y'oria omonwa, nimbe 
asare ere oyogokwana buna omonanageria, nere nabe asende buna 
omonanageria. 12 Naboigo nainwe, ekiagera morigeti mono koba 
abanto bare nekeegwa ki'omoika, rigia momente mono koba nakio 
erinde mwaagache ekanisa. 13 As'ayio ere oyogokwana as'omonwa 
tiga asabe abe omoonchori. 14 Naki kondasabe as'omonwa, omoika 
one ig'ogosaba, korende obong'aini bwane tiborikwama. 15 Naki 
rende? Ninsabe as'omoika, ninsabe as'obong'aini; nintere as'omoika 
na nintere as'obong'aini. 16 Naki aye gogosesenia as'omoika, ere 
oyoikaransete otamanyeti naki araitabe Amin as'ogosasima kwao, 
nere tayamanyeti ay'ogokwana? 17 Naki nekeene, aye gwasasimire 
buya, korende oria oyonde taagachiri. 18 Namoakeire Nyasaye one 
ng'a mbuya, ngokwana as'emenwa kobua inwe mwensi: 19 korende 


nanchire gokwana amang'ana atano as'ekanisa as'obong'aini bwane, 
nyare koborokereria abande, kobua as'ogokwana amang'ana chilifu 
ikomi as'omonwa. 20 Baminto, timoba abana abake as'obong'aini 
bwaino: korende as'obobe mobe buna abana abake, korende 
as'obong'aini bwaino mobe abanto abanene. 21 Narikire as'amachiko, 
ng'a, Ninkwane nabanto aba as'abanto b'emenwa emeao, nemenwa 
y'abageni; nonya niga tibakonyigwera otebire Omonene. 22 Gaki 
emenwa nekemanyererio tari as'abanchire, korende as'abatancheti. 
Korende obobani, nekemanyererio tari as'engecho yabwo abatancheti 
korende as'engecho yabwo banchire. 23 Gaki onye ekanisa yonsi 
egosangerereka amo, nabonsi bagokwana as'emenwa, erio basoe 
abanto abariri gose abatancheti, inee, tibagotcha ng'a igamore 
chibarimo? 24 Korende bonsi barabane, ogosoa omonto otancheti, 
gose omoriri, omanigwa na bonsi, agambigwa na bonsi; 25 naboigo 
obobisi bw'enkoro yaye bwaba maiso marore; nabo igaragwe 
maumama, namosasime Nyasaye, atore ng'a Nyasaye igare gati 
asemore ekeene. 26 Naki rende abaminto? komogosangerereka amo, 
ker'oyomo nare nogotera, nare nokworokereria, nare nomonwa, nare 
nokomanoka, nare nogoonchora. Amang'ana onsi tiga akoreke 
as'engecho y'okoagacha. 27 Onye omonto ogokwana as'omonwa, 
bakwane babere gose batato tai kobua, ko ker'omonto ase ribaga 
riaye; oyomo aonchore: 28 korende atario oyogoonchora tiga akire 
as'ekanisa; akwane asare bweka omonyene na Nyasaye. 29 Nababani 
bakwana babere, gose batato, nabande batanane. 30 Korende oyonde 
oyoikaransete, karaigorerwe ring'ana, oria bwe ritang'ani tiga akire. 
31 Naki imwensi ng'a monyare kobana oyomo oyomo, erinde bonsi 
banyare kweorokereria, na bonsi baremigwe. 32 Nemeika y'ababani 
ebaigwera ababani. 33 Naki Nyasaye tari Nyasaye bw'eburuburu, 
korende oyo bw'omorembe; naboigo are ase chikanisa chionsi 
chi'abachenu. 34 Abakungu bakire ase chikanisa, naki tibari neribaga 
ri'ogokwana; korende baigwere, buna gogoteba ogochika. 35 Na 
kobarigeti kweorokereria ring'ana, tiga baborie abasacha babo boka 
chinyomba chiabo: naki nobosoku, abakungu gokwana as'ekanisa. 36 
Inee, ring'ana ria Nyasaye riarure asemore? gose riabaikeire inwe 


imweka? 37 Omonto karerore ng'a nomobani, gose oyo bw'omoika, 
tiga ayamanye aya nabarikeire, ng'a namachiko Omonene. 38 
Korende omonto karabe omoriri, tiga abe omoriri. 39 As'ayio 
baminto, rigia mono okobana, gose timokania as'ogokwana emenwa. 
40 Amang'ana onsi akoreke as'obuya nokoroberigwa. 


1 Abakorintho 15 


1 Nabatebirie, baminto, enchili nabarandeirie; nero mwanyorire, 
as'eyio nero moteneine, 2 nas'eyio mwakonyirwe; onye 
mwayabwatire mono amang'ana nabarandeirie; otatiga mwanchete 
bosa. 3 Naki nkabaranderia amang'ana ayananyorete ritang'ani, ng'a 
Kristo igakwete as'engecho y'ebibe biaito, buna agoteba amariko; 4 
naende ng'a agatindekwa, naende akaboka, rituko ria gatato, buna 
agoteba amariko; 5 naende akarorekana na Kefa; naende nabaria 
ikomi nababere; 6 nyuma akarorekana nabaminto kobua chimia isano 
amo; as'abwo abare abange moyo bare nonya mbono, abande bakure; 
7 nyuma, akarorekana na Yakobo, erio as'abatomwa bonsi. 8 
Nomoerio bw'abanto bonsi akarorekana nainche, buna naiboretwe 
tari as'ekero kiaye. 9 Naki inche nomoke as'abatomwa, ntagwenereti 
gwatorwa omotomwa, ekiagera nachandete ekanisa ya Nyasaye. 10 
Korende as'obuya bwa Nyasaye nabaire buna inde; nobuya bwaye 
bore asende tibwarenge bosa; korende nkamenta mono kobwata 
emeremo kobua bonsi: korende tari inche, korende obuya bwa 
Nyasaye obwarenge amo nainche. 11 Gaki onye ninche, onye mbaria, 
naboigo tokorandia, naboigo mwanchete. 12 Gaki, onye Kristo 
orandigwe asemore ng'a obokire, naki abande asemore bagoteba ng'a 
kobokigwa tikori okw'abakure? 13 Korende onye tikori okobokigwa 
kw'abakure Kristo nere tabogetigwe: 14 naende onye Kristo 
tabogetigwe, okorandia gwaito mbosa, nokwegena kwaino mbosa. 15 
Ee, naintwe twarorekanire ng'a igatore abarori b'oboriino ba Nyasaye, 
ekiagera twatebire na Nyasaye ng'a igamobogetie Kristo; ere anga 
tamobogeti, onye abakure tibakobokigwa. 16 Naki onye abakure 
tibakobokigwa, Kristo nere tabogetigwe. 17 Na onye Kristo 


tabogetigwe, okwegena kwaino mbosa; igamore nonya mbono 
as'ebibe biaino. 18 Nagwo abwo nabarabwo abakure ase Kristo 
basirire. 19 Buna as'obogima obo bwoka tosemeretie Kristo, intwe 
nabataka kobua abanto bonsi. 20 Korende bono Kristo obokire, buna 
ogotongorwa kwabo abakure. 21 Naki amakweri akaretwa nomonto, 
naboigo nokobokigwa gokaretwa nomonto. 22 Ekiagera as'Adamu 
bonsi bagakwa, naboigo nase Kristo bonsi nababokigwe. 23 Korende 
ker'oyomo aase aye; agatongora Kristo, nyuma abare abaye Kristo, 
kagocha. 24 Erio ocha oria omoerio, gakomoa Nyasaye Tata 
oboruoti,gagoonchora obogambi bwonsi,nokobua gwonsi 
nechinguru. 25 Naki negwenerete agambe ere, goika abeke ababisa 
bonsi inse as'amagoro aye. 26 Omobisa bw'omoerio orasirigwe 
namakweri. 27 Naki, akabeka ebinto bionsi inse as'amagoro aye. 
Korende ogoteba, Bionsi biabekirwe inse, maiso marore ng'a ere 
oyobibegete ebinto bionsi, taiyo. 28 Gaki, ebinto bionsi kobiabekirwe 
inse asare, erio agwo Omwana nere bweka nabekwe inse asare oyo 
omobekerete ebinto bionsi asare, erinde Nyasaye abe bionsi ase 
bionsi. 29 Aba bakobatiswa as'engecho y'abakure, naki bagokora 
gaki, onye abakure tibakoboka? Naseki bakobatiswa as'engecho 
yabo? 30 Naintwe, naseki tore nemechando ker'ensa? 31 Ekeene 
as'ogwetogia kwane nde nakwo asemore ase Kristo, Yesu Omonene 
oito, iga ngokwa kera rituko. 32 Onye, nas'engecho ya mwanyabanto, 
nkarwana neching'iti chintindi aria Efeso, inki ekongwenera, 
batarikoboka abakure? torie, tonywe, naki ankio natokwe. 33 
Timong'aineka, ogokwana okobe igakogosaria engecho engiya. 34 
Boka buna egwenerete as'oboronge, timokora ebibe; naki abande 
tibamomanyeti Nyasaye: natebire aya as'okobasokia. 35 Gose 
omonto natebe, naki baraboke abakure? Nas'omobere ki barache 
noro? 36 Omokayayu! eke ogosimeka aye, tikeri komera getakweti: 
37 nero eyogosimeka, torigosimeka omobere oria ogocha koba, 
korende embusuro yoka, onye nengano gose ende yonsi; 38 korende 
Nyasaye ayea omobere buna anchete, na ker'embusuro omobere oye. 
39 chinyama chionsi tari chinyama echimo; korende echinde chia 
mwanyabanto, echinde echie ching'iti, echinde echie chinyoni, 


echinde chie chinswe. 40 Naende nere emebere y'igoro, nemebere 
y'ense, korende obonene bwaye bw'igoro iga bore ao, nobonene 
bwaye bw'ense iga bore ao. 41 Obonene bw'erioba mbore ao, 
nobonene bw'omotienyi iga bore ao, nobonene bwe ching'enang'eni, 
iga bore ao; naki nkore ogwatananeka okonene ching'enang'eni ase 
ching'enang'eni. 42 Naboigo nokobokigwa okw'abakure. Osimekwa 
as'ogosareka, oboka as'ogotasareka. 43 Osimekwa as'obosoku, oboka 
as'obonene: osimekwa as'oboreu; oboka ase chinguru. 44 Osimekwa 
omobere bori; oboka omobere bw'omoika. Onye ore omobere bori 
noyo bw'omoika nore. 45 Naboigo arikire, Omonto bwe ritang'ani 
Adamu orenge omobere ore moyo. Adamu bw'omoerio akaba omoika 
bw'okobokia. 46 Korende oria orenge bw'omoika, tari oyo bwe 
ritang'ani, korende noria omobere bori orenge ritang'ani, nyuma oria 
bw'omoika. 47 Omonto bwe ritang'ani akarua inse, as'amaroba: 
omonto okabere akarua igoro. 48 Buna are oyo bw'amaroba, naboigo 
bare abare ab'amaroba: na buna are ere oyo igoro, naboigo bare 
ab'igoro. 49 Na buna tobogoretie ekieni kiaye oyo bw'amaroba, 
naboigo torabogorie ekieni ki'oyo igoro. 50 Aya ngokwana naya, 
baminto, ng'a omobere namanyinga tibikonyora omwando bw'obonda 
bwa Nyasaye: gose ogosareka tigokonyora omwando bw'ogotasareka. 
51 Rigereria, nabatebirie aya bobisi: Titogokwa intwe twensi, 
korende twensi natoonchoke; 52 as'etagika eyemo, okojniamia 
nakoramokia, ekero ki'egetureri ki'omoerio, ekiagera egetureri 
nakebuge, nabakure nababoke, tibaba nagosareka, naintwe 
natoonchoke. 53 Naki ogweneire oyosarekire bweboe ogotasareka, 
noyo bw'ogokwa bweboe ogotakwa. 54 Korende oyosarekire 
koranyore ogotasareka, noyo bw'ogokwa koranyore ogotakwa, erio 
naribe riria ring'ana riarigetwe, Amakweri amerirwe as'okobua. 55 
Amakweri ng'ai okobua kwao. kore? Amakweri ng'ai obororo bwao 
bore? 56 Obororo bw'amakweri nebibe, nechinguru chi'ebibe 
namachiko. 57 Korende mbuya mono ase Nyasaye otoeire okobua 
as'Omonene oito Yesu Kristo. 58 Gaki, baminto abanchani, mobe 
nechinguru, motakonyegerigwa, momente mono gokora emeremo 
y'Omonene amatuko onsi, ekiagera emeremo yaino teri bosa 


as'Omonene. 
1 Abakormtho 16 


1 Bono as'esadaka y'abachenu, buna nachigete chikanisa chia Galatia, 
nainwe kora boigo. 2 Rituko rie ritang'ani ri'echuma ker'omonto 
agache emonga asare, koreng'ana buna ogosesenigwa kwaye, erinde 
esadaka terugwa ekero nachire. 3 Nainche kondaike nintome baria 
morachore as'amarube, baire obuya bwaino goika Yerusalemu. 4 
Onye ngwenerete kogenda inche nabagende amo nainche. 5 Korende 
ninchiche asemore, ekero naetire egati ya Makedonia; naki ning'ete 
egati ya Makedonia. 6 Gose nimenye amo nainwe, ee nimenye seino 
ekero ki'obokendu, monyare gonkoba ekero kende gionsi aase 
ndigetie kogenda. 7 Naki tindigeti kororana nainwe bono, as'ogoeta 
gwoka, ekiagera ndigetie komenya seino egeka egeke Omonene 
karanyanchere. 8 Korende nimenye as'Efeso goika Pentikote; 9 naki 
naigoreirwe egesieri ekenene kegwenerete mono, mbare abange 
abagontanga. 10 Korende, Timotheo ogocha, rigereria amenye amo 
nainwe koiroka gotari; naki ngokorare emeremo y'Omonene buna 
inche: 11 gaki mont 'onde bwonsi tamochaya, korende mokobe 
as'omorembe, erinde ache asende, naki nimoganyete amo nabaminto. 
12 Korende as'amang'ana Apolo, oyominto, nkamosorora mono 
achiche asemore amo nabwo baminto; nere tancha rinde gocha bono; 
korende nachiche karanyore ribaga. 13 Renda, tenena nechinguru 
as'okwegena, mobe abasacha, mobe abaremu. 14 Amang'ana aino 
onsi akoreke as'obwanchani. 15 Naende nabasoroire baminto, 
(mwayemanyire enyomba ya Stefano nentang'ani as'Akaya, 
nabarabwo bebekire as'emeremo y'okobakorera abachenu), 16 
baigwere abanto buna aba, na ker'omonto oyogokonya emeremo amo 
nabarabwo, nagokora bo. 17 Nainche nagokire ekiagera as'ogocha 
kwabo Stefano na Fortunato, na Akaiko; naki aba bakamenta 
as'amange aya naremeirwe korwa asemore. 18 Naki bakandemia 
omoyo one nemioyo yaino yonsi: gaki bamanye abanto buna abwo. 
19 chikanisa chi'Asia babakwanirie, Akula na Priskilla babakwanirie 


mono as'Omonene amo nekanisa ere ime as'enyomba yabo. 20 
Abaminto bonsi babakwanirie. Kwanania as'okonyunyuntana 
ogochenu. 21 Oko nogokwania kwane inche Paulo as'okoboko kwane 
omonyene. 22 Mont'onde bwonsi otamwancheti Omonene Yesu 
Kristo nabe Anathema. Maranatha. 23 Obuya bw'Omonene Yesu 
Kristo bobe amo nainwe. 24 Ogwancha kwane kobe amo nainwe 
imwensi ase Kristo Yesu. Amin. 


2 Abakorintho 1 


1 Paulo, omotomwa o Yesu Kristo as'obwanchani bwa Nyasaye, na 
Timotheo oyominto, as'ekanisa ya Nyasaye ere ase Korintho, amo 
nabachenu bonsi abare as'ense yonsi y'Akaya: 2 Obuya bobe asemore 
nomorembe, okorua ase Nyasaye Tata oito nas'Omonene Yesu 
Kristo. 3 Abakwe Nyasaye, Tata bw'Omonene oito Yesu Kristo, Tata 
bw'amabera, Nyasaye bw'okoremia gwonsi; 4 oyogotoremia 
as'emechando yaito yonsi erinde tonyare kobaremia baria bare 
as'emechando ende yonsi, as'okoremia twaremigwe na Nyasaye. 5 
Naki buna emechando ya Kristo yamentekanire asetore, naboigo 
okoremigwa gwaito kwamentekanire as'enchera ya Kristo. 6 Korende 
onye intwe tore as'emechando, nas'engecho y'okoremigwa kwaino 
nogotoreka kwaino, gogokora emeremo yaye as'okoremereria 
emechando eria eria togochandwa naintwe: gose karabe twaremigwe 
as'engecho y'okoremigwa kwaino nogotoreka kwaino. 7 Nogosemeria 
gwaito as'engecho yaino iga kore ogokong'u; gatoramanye ng'a 
naboigo more ababwatani b'eria emechando, naboigo more 
ababwatani ase koria okoremigwa. 8 Ekiagera twanchete, baminto, 
momanye amang'ana ay'emechando eria yatonyorete as'Asia, naki 
togachandwa mono, kobua chinguru chiaito, goika tokerusia moyo 
koba moyo. 9 Ee, naintwe abanyene iga twarenge nekina ki'amakweri 
as'emioyo yaito, erinde titwesemeria emebere yaito, korende 
Nyasaye, okobabokia abakure: 10 agatokonya intwe namakweri 
amanene are buna aria, naende natokonye: asare twamosemeirie ng'a 
nonya mbono natokonye. 11 Inwe nainwe komorakonyane 
as'engecho yaito as'ogosaba; erinde as'engecho ya biria ebiegwa 
twaeirwe intwe as'emeremo y'abanto abange, abanto abange baake 
ng'a mbuya mono as'engecho yaito. 12 Naki ogwetogia gwaito noko, 
nas'oborori bw'ebirengererio biaito, ng'a as'obochenu noborabu 
bw'omoyo okorua ase Nyasaye, tari ase chisemi chi'omobere, 
korende as'obuya bwa Nyasaye, iga twagendete as'ense, korende 
kobua asemore inwe. 13 Naki titobarikereti inwe ring'ana, tatiga aria 
mogosoma, nakomanya, nainche nasemeirie ng'a namoyamanye 


goika omoerio: 14 naboigo buna mwatomanyete as'ensemo, ng'a 
intwe iga tore ogwetogia kwaino, buna inwe more asetore intwe, ase 
rituko riria ri'Omonene Yesu. 15 Nas'ogosemeria okwo, nkarigia 
gocha asemore agwo ritang'ani, erinde monyore ekeegwa gia kabere; 
16 na goeta seino nakogenderera goika Makedonia; naende korwa 
Makedonia koiranera seino, namonkobe inwe kogenda Boyahudi. 17 
Gaki, ekero narengereretie aya nakorerete ensara kabere? gose nare 
korosia amang'ana, iganarosetie as'engecho y'omobere erinde abe iga 
asende, goteba ee, ee, gose taibo, taibo? 18 Korende buna Nyasaye 
are oyo bw'ekeene ring'ana riaito asemore tiriarenge ee gose taibo. 19 
Naki Omwana o Nyasaye, Yesu Kristo, orandetigwe naintwe gati 
yaino, nainche na Silivano na Timotheo, tabete ee gose taibo; 
korende as'ere ee ekanyara kobao. 20 Naki chiira chionsi chia 
Nyasaye igachire asare ee; nas'ere n'Amina, Nyasaye anyare kobakwa 
as'emeremo yaito. 21 Gaki Nyasaye oyotokong'irie amo nainwe ase 
Kristo, nagotobeka amaguta; 22 nere nere otobekerete 
ekemanyererio, agatoa eira y'Omoika ase chinkoro chiaito. 23 
Korende inche iga nkorigia Nyasaye abe omorori igoro as'omoyo 
one, ng'a as'okobarorera amabera tindagenda Korintho. 24 Tari ng'a 
ntore nobonene as'okwegena kwaino; korende iga tore abakonyi 
b'bmogoko oino: ekiagera moteneine as'okwegena, 


2 Abakorintho 2 


1 Korende nkarengereria iga as'omoyo one, tinchicha seino naende 
as'ogoichana. 2 Naki inche kondababeke ogoichana, gaki ning'o 
orangokie, tatiga oria naichanirie inche? 3 Nainche nabarikerete 
ring'ana eri eri, erinde ngocha timbekwa ogoichana na baria 
ngwenerete kobagokera; nasemeretie inwe mwensi ng'a omogoko one 
ng'a noyoino mwensi pi, 4 Naki as'emechando emenge nas'obororo 
bw'enkoro iganabarikerete nakorua amariga amange; tari ng'a 
moichanigwe, korende monyare komanya obwanchani bwane inde 
nabwo asemore buna bore obonge. 5 Korende onye ore omonto 
oretire ogoichana, tang'ichaneti inche, korende as'ensemo yaino 


mwensi, tincha kobararereria mwensi. 6 Amoisanire omonto ore 
engecho buna eye, obororo boria aetwe nabare abange; 7 korwa 
nyuma as'aya, mbuya momwabere nakomoremia omonto buna oyo, 
tabaisa kobekwa as'ogoichana goetete ekerengo. 8 As'ayio 
nabasoroire momworokie obwanchani bwaino. 9 Naki nkarika 
as'engecho eye boigo, erinde mbateme inwe komanya onye mwabaire 
abaigweri as'amang'ana onsi. 10 Naki buna moramwabere omonto 
rinde rionsi, nainche nanyare kwabera boigo: naki nainche eki 
nabeire omonto, ring'ana rinde rionsi, namwaberre as'engecho yaino 
as'obosio bwa Kristo; 11 Saitani tabaisa konyara gotobua; naki intwe 
titori abariri, as'okorengereria kwaye. 12 Gaki ekero naigete Troa 
as'engecho y'enchili ya Kristo, nkaigorerwa egesieri as'Omonene, 13 
tinanyora omogoko as'omoyo one, ekiagera tinamoroche Tito 
oyominto, korende nkabatebia morare buya, nkaimoka nkagenda 
Makedonia. 14 Nyasaye tiga abakwe, ere oyogotoa okobua botambe 
ase Kristo, oyokoorokia ogotioka okuya gwe chisemi chiaye ker'aase 
as'emeremo yaito. 15 Naki intwe igatore ogotioka okuya gwa Kristo 
as'obosio bwa Nyasaye, as'abwo bagokonywa, nas'abwo bagosira; 16 
as'abwo ogotioka okuya kw'amakweri abo abakogenda goika 
amakweri; as'abwo abande ogotioka kw'obogima abwo bakogenda 
goika obogima. Ning'o oraisane as'amang'ana aya? 17 Naki intwe tari 
buna abange, bagosaria ring'ana ria Nyasaye: korende buna abanto 
bagokwana as'oborabu bw'omoyo, buna abanto batomire na Nyasaye, 
as'obosio bwa Nyasaye, iga togokwana ase Kristo. 


2 Abakorintho 3 


1 Korende twachakire, naende gwetogia abanyene? gose ntorigetie 
buna abande, amarube are nogotogigwa gwaito asemore, gose 
ayakorua asemore? 2 Rirube riaito ninwe, ririkire ase chinkoro 
chiaito, rimanyekanete nagosomwa nabanto bonsi; 3 mwaorokigwe 
ng'a mwabaire rirube ria Kristo, erire emeremo y'ogokora gwaito, 
eririkire tari as'ewino, korende as'Omoika o Nyasaye ore moyo; tari 
ase chibao chi'amagena, korende ase chibao chie chinkoro 


chi'omobere. 4 Nas'ogosemeria okwo tore nakwo as'obosio bwa 
Nyasaye ase Kristo: 5 tai ng'a twaisanire intwe abanyene, 
korengereria ring'ana rinde rionsi ng'a neriaito abanyene; korende 
ogoisanera gwaito iga koruete ase Nyasaye; 6 oyotoisaneirie as'okoba 
abakori b'emuma enyia; tari ase ririko, korende as'omoika; naki ririko 
iga rigoita, korende omoika orua obogima. 7 Gaki gokorabe ogokora 
kw'amakweri as'amariko, ayarikire as'amagena, agacha as'obonene, 
goika abana ba Isiraeli tibanyarete korigereria namaiso obosio bwa 
Musa, as'engecho y'obonene bw'obosio bwaye; nobwo obonene 
bwarenge gosira; 8 Inee! ogokora kw'omoika tigokomenta koba 
as'obonene? 9 Naki gokorabe ogokora gw'ekina nkore nobonene, 
ogokora kw'oboronge mbore nobonene kobua mono. 10 Naki koria 
kobakire tikware nobonene as'engecho eye, as'engecho y'obonene 
kobua mono, 11 Ekiagera, koborabe boria boetete mbwarenge 
nobonene bwaye, kobua mono boria boreo mbore nobonene bwa 
botambe. 12 Gaki ekiagera ntore nogosemeria kore buna oko, 
igatogokorera oboremu obonge gatogokwana. 13 Naintwe titori buna 
Musa obegete egetambaa gotuba obosio bwaye, erinde abana 
b'Isiraeli tibarigereria mono omoerio bw'oria orenge ogoeta: 14 amo 
nayio okorengereria kwabo gokabekwa obokong'u: ekiagera nonya 
ngoika rero egetambaa ekio ekio, ekero egosomwa emuma enkoro, 
keba tigekorusigwa; ekiagera kiarusigwe ase Kristo; 15 korende 
nonya ndero, Musa gagosomwa, egetambaa ngeikaransete ase 
chinkoro chiabo. 16 Korende ekero gionsi bakomoonchokera 
Omonene, nakeria egetambaa iga gekorusigwa. 17 Gaki Omonene 
nere Omoika oyio; korendeas'ore Omoika bw'Omonene, agwo 
naoogosibora kore. 18 Korende intwe ntwensi as'obosio botabekiri 
egetambaa, gotokoborigereria obonene bw'Omonene, buna 
as'ekerore, igatokoonchorwa na kogwekanigwa nomogwekano oyio 
oyio, korwa as'obonene goika as'obonene, buna as'obonene bokorua 
as'Omonene oyore Omoika. 


2 Abakorintho 4 


1 As'ayio ekiagera ntore nobosomba obo, buna twabeirwe, titokwa 
emioyo: 2 korende twangire amang'ana obosoku ayabisegete, gose 
titorikogenda as'obong'ainereria, gose korisang'ania ring'ana ria 
Nyasaye noborimo; korende as'okoorokia ayare ay'ekeene 
tweorokirie ng'a ntore nekeene, as'ebirengererio bi'abanto bonsi 
as'obosio bwa Nyasaye. 3 Nonya nenchili yaito yabisekanete, iga 
yabisekanire as'abwo bagosira: 4 as'ayio nyasaye bw'ense eye 
obamumekeirie obong'aini bw'abwo abatancheti, ng'a tobaikera 
omobaso bw'enchili y'obonene bwaye Kristo oyore ekieni kiaye 
Nyasaye, 5 naki titori kweranderia abanyene, korende Kristo Yesu 
Omonene; naintwe abanyene buna abasomba baino as'engecho ya 
Kristo. 6 Ekiagera Nyasaye, agateba, Omobaso nobare korwa 
omosunte, nere obarete ase chinkoro chiaito, gotoa omobaso bwe 
chisemi chi'obonene bwa Nyasaye as'obosio bwa Yesu Kristo. 7 
Korende ntore nobotenenku obo as'ebinto bi'amaroba, erinde okobua 
okonene gwe chinguru kobe okwa Nyasaye, korende tari ogwaito 
intwe. 8 chinsemo chionsi iga tokomigwa, korende titokomigeka; iga 
togoichanigwa, korende titogokwa emioyo; 9 igatogochandwa, 
korende titorigotigwa; iga tokoakwa inse, korende titorigosirigwa; 10 
amatuko onsi iga tokobogoria omobere bw'ogoitwa kwaye Yesu, 
erinde obogima bwa Yesu naborobwo boorokigwe as'emebere yaito. 
11 Naki intwe abatore moyo amatuko onsi twarurue tokwe 
as'engecho ya Yesu, erinde obogima bwa Yesu boorokigwe 
as'emebere yaito, ekonyorwa namakweri, 12 Gaki amakweri iga 
agokora emeremo yaye ime yaito, korende obogima ime yaino. 13 
Korende ekiagera ntore nomoika oria oria bw'okwegena, buna 
arikire, Negenete, nas'engecho eyio ngakwana; intwe naintwe 
twegenire, nas'engecho eye iga togokwana; 14 twamanyire buna ere 
oyomobogetie Omonene Yesu natobokie naintwe amo na Yesu, 
nagotoorokia amo nainwe. 15 Naki amang'ana onsi nas'engecho 
yaino, erinde obuya obwo bomentwe mono as'abwo abange, okoaka 
mbuya mono komentwe, Nyasaye abakwe. 16 As'ayio titogokwa 
emioyo; korende nonya omonto oito o isiko ogosarigwa, korende 
omonto oito oime akorwe oboyia rituko ase rituko. 17 Naki 


emechando yaito nemegusu, eyere y'ekero egeke gioka, egotokorera 
obonene bwa kare nakare obore obonge mono kobua; 18 
titobirigereria ebikororekana, korende ebitakororekana: naki 
ebikororekana nebr'ekero egeke gioka; korende ebitakororekana nebia 
kare nakare. 


2 Abakorintho 5 


1 Naki twamanyire ng'a enyomba y'obomenyo bwaito eyere as'ense 
kerasarigwe, ntore nokoagacha koruete ase Nyasaye, enyomba 
etakoriri as'amaboko, eyere ya kare nakare as'igoro. 2 Naki naintwe 
as'aya iga togwechanda, tokorengereria mono tobekwe okweboyia 
konde, nakwb obomenyo bwaito bokorwa igoro; 3 kerabe 
twabekirwe titokororekana tore bosa. 4 Naki intwe abatore 
as'obomenyo obo iga togwechanda, tokorarererigwa; tari ng'a iga 
torigetie korusigwa, korende nokoboyigwa konde, erinde 
egekonyorwa namakweri kemerwe nobogima. 5 Gaki ere oyotokorete 
as'engecho ye ring'ana eri Nyasaye, oyotoete ekebwaterero ki'Omoika 
buna as'eira. 6 Gaki amatuko onsi ntore nomoyo omoremu, naende 
twamanyire ng'a ekero tore aa as'omobere, iga toikaransete are 
as'Omonene. 7 (Ekiagera iga tokogenda as'okwegena, tari 
as'okorora.) 8 Korende ntore nomoyo omoremu; natwarorire buya 
kobua korua as'omobere nakomenya amo n'Omonene. 9 As'ayio, 
naende, onye tore aa, gose onye titori aa, twerosie komogwenera ere. 
10 Naki netogwenerete intwe intwensi koorokigwa as'obosio 
bw'ekerogo gr'ekina gia Kristo; erio ker'omonto anyore koreng'ana 
buna are gokora as'omobere, onye bire ebiya gose ebire ebibe. 11 
Nabo gatoramanye okoiroka kw'Omonene, twabang'usire 
mwanyabanto; korende kwaorokigwe as'obosio bwa Nyasaye. 
Nainche nasemeirie ng'a twaorokigwe ime as'ebirengererio biaino 
mwensi. 12 Ekiagera titokwebaka abanyene as'obosio bwaino eria 
kabere, korende twabaire ribaga ri'okwebaka as'engecho yaito, erio 
monyare koba nakwo as'obosio bwabo as'abakwebaka as'amang'ana 
ay'isiko oka, gose tari as'amang'ana enkoro ime. 13 Naki onye 


twasirerigwe nobong'aini bwaito obogima, nas'engecho ya Nyasaye; 
ao gose onye ntore nobong'aini bwaito obogima, nas'engecho yaino. 
14 Naki obwanchani bwa Kristo bwatobetereirie; ekiagera twanachire 
iga, ng'a onye oyomo okure as'engecho ya bonsi, nabo bakure Bonsi; 
15 naende agakwa as'engecho ya bonsi, erio abare moyo tibaba moyo 
asebare boka abanyene, korende as'engecho yaye ere oyokwete 
akaboka as'engecho yabo. 16 Goika yabaire, intwe korwa bono 
titomomanyeti onde'bwensi as'engecho y'omobere, tatiga intwe 
twamomanyire Kristo as'engecho y'omobere, korende bono 
titokomomanya iga naende. 17 As'ayio omonto karabe ime ase Kristo 
negetongwa ekeyia; ebia kare biaetire; rora, bionsi biabaire ebiyia. 18 
Korende bionsi bikorua ase Nyasaye, oyotobwatanirie intwe 
nomobere oye ase Kristo, nere otoeire obosomba bw'okobwatania; 19 
ekiagera, Nyasaye arenge ime ase Kristo, akayebwatania ense 
nomobere oye, tababarera okomocha kwabo, nere obekire asetore 
ring'ana ri'okobwatania. 20 Nabo tore abagai ase Kristo, buna 
Nyasaye okobasorora as'emenwa yaito: twabasabeire as'engecho ya 
Kristo mobwatanigwe na Nyasaye. 21 Ekiagera omokorire ere 
otamanyeti ebibe koba ebibe asetore, erio intwe tobe noboronge ase 
Nyasaye asere. 


2 Abakorintho 6 


1 Naintwe gatogokora emeremo amo nere twabasoroire timobwata 
obuya bwa Nyasaye bosa, 2 (naki otebire, Ekero giancheire 
nakoigwete, Rituko ri'ogotoreka nagokonyete: rora, bono nario ekero 
giancheire mono; rora, bono nario rituko ri'ogotoreka): 3 titoba 
nekegocha asebare, ase ring'ana rinde rionsi, obosomba bwaito 
tibwomanigwa; 4 korende ase kera ring'ana twenyorere ogotogigwa 
okuya, buna abasomba ba Nyasaye, as'okoganya okonge, 
as'emechando, as'okoremerwa, as'ogochandwa, 5 as'okoakwa, 
as'ogosibwa, as'eriomana, us'emeremo, as'okorenda, as'okweng'ata; 6 
as'okoba omochenu, as'obong'aini, as'okoremereria, as'obuya, 
as'Omoika Omochenu, as'obwanchani botari nobong'ainereria. 7 Ase 


ring'ana ri'ekeene, ase chinguru chia Nyasaye; as'ebinto bi'esegi 
bi'oboronge bi'okoboko gw'okorio, nebi'okoboko gw'okobee. 8 
As'obonene, nobosoku, as'ogotebwa bobe nas'ogotebwa buya; buna 
bakong'aina, korende nabanto b'ekeene; 9 buna abatamanyegeti, 
korende abamanyegete mono; buna abakure, na rora, moyo tore; buna 
abagosusurwa, korende abatagoitwa; to buna abare nomoichano, 
korende amatuko onsi abanyene omogoko; buna abataka, korende 
twatenenkire nebinge; buna abatari nagento, korende abanyene ebinto 
bionsi. 11 Emenwa yaito yabamanokeire inwe, Abakorintho, 
chinkoro chiaito chiagareyigwe. 12 Timogotigerigwa ime asetore, 
korende iga mogotigerigwa as'ebirengererio biaino. 13 Nabo, erio 
moe koreng'ana ekerengo keria keria mwaetwe, nakwanire nainwe 
buna abana bane, mogareyigwe nainwe chinkoro chiaino. 14 
Timosiberanigwa rikorogoto amo nabatancheti: naki nkobwatana ki 
kore gati as'oboronge nogosaria? naende nkobwatana ki kore gati 
as'omobaso nomosunte? 15 Naende nkobwatana ki gati ase Kristo na 
Belial? gose oyobwanchete nare nensemo ki amo noyotancheti? 16 
Naende nkobwatana ki ase hekalu ya Nyasaye nechisanamu? naki 
inwe ne hekalu ya Nyasaye ore moyo; buna Nyasaye atebete, 
Nimenye ime yabo, naime asebare nintare, ninche nimbe Nyasaye 
obo, nabarabwo nababe abanto bane. 17 As'ayio, Soka korwa egati 
yabo, mwatananwe nabarabwo, otebire Omonene, Gose timokuna 
egento ki'eubi; Nainche nimbarosie, 18 Nimbe Iso asemore, Nainwe 
namobe asende abana abamura, nabaiseke, otebire Omonene 
Omobui. 


2 Abakorintho 7 


1 Nabo, ekiagera tore nechiira echio, abanchani, twesibie emebere 
yaito eubi yonsi y'omobere nomoyo, toikeranie obochenu as'ogosika 
Nyasaye. 2 Toigorere chinkoro chiaino; titomokorereti obobe 
omonto, titomosareti omonto, titomorieti omonto kiaboama. 3 
Tintebeti ring'ana eri erinde mbagambie inwe; naki natang'anire 
goteba ng'a inwe iga more ase chinkoro chiaito goika ogokwa amo, 


na koba moyo amo. 4 Ninde noboremu obonge kongokwana nainwe, 
ogwetogia kwane asemore nokonge: naichoirwe nokoremigwa, 
as'ogochandwa gwaito gwonsi naichoirwe omogoko goeta ekerengo. 
5 Naki togachia koba ngoikatore Makedonia, emebere yaito 
tiyanyorete ogotimoka, korende togachandwa chinsemo chionsi; isiko 
ekaba esegi, ime okoiroka. 6 Korende Nyasaye, omonyene 
okobaremia abaichani, agatoremia as'ogocha kwaye Tito. 7 Gose tari 
as'ogocha kwaye gwoka, korende ase koria okoremigwa aremetigwe 
nainwe, agatotebia amang'ana okogania kwaino, nokweng'ereria 
kwaino, nomokia oino asende, goika nkamenta kogoka. 8 Naki nonya 
nabaichanetie ase rirube riria tingweitia, nonya neitetie; ekiagera 
narorire ng'a rirube riria ndiabaichanetie, korende nas'ekero. 9 Bono 
nagokire, tari ekiagera mogaichanigwa, korende ekiagera 
mwaichanetigwe goika mogaonchoka; naki mwaichanetigwe 
as'obosio bwa Nyasaye, timonyora ogosira as'ogokora gwaito ase 
ring'ana rionsi. 10 Naki ogoichana kore as'obosio bwa Nyasaye iga 
gogokora okoonchoka gokoreta ogotoreka gotari nagweitia: korende 
ogoichana gw'ense iga gogokora amakweri. 11 Ekiagera, rora 
ogoichanigwa okwo as'obosio bwa Nyasaye iga gwakora omokia ore 
naki ime asemore, ee, nagwekwanera, ee, nokobea, ee, nokoiroka, ee, 
amaiga, ee, nogwekong'ia, ee, negesiomba! Ase ker'enchera 
mweorokererie koba abachenu ase ring'ana erio. 12 Nabo, nonya 
nabarikera, tindigeti as'engecho yaye ere okorete bobe, gose tari asere 
oyokoreretwe bobe, korende as'amaiga aino asetore anyare 
koorokigwa asemore as'obosio bwa Nyasaye. 13 As'ayio 
tokaremigwa: nas'okoremigwa gwaito tokagoka mono kobua 
ekerengo ekiagera as'omogoko o Tito; ekiagera omoyo oye 
otimokigwe nainwe mwensi. 14 Naki, onye ngwetogia asare 
as'engecho yaino, tinasogetigwe; korende buna twabatebia amang'ana 
onsi as'ekeene, naboigo nogwetogia gwaito, ase Tito iga kwarenge 
gw'ekeene. 15 Nobwanchani bwaye bw'omoyo asemore bwabaire 
obonge kobua ekerengo, gakoinyora okoigwera kwaino inwe 
imwensi, buna mwamoroisetie as'okoiroka nokoiguswa. 16 Nagokire, 
ekiagera ase kera ring'ana ninde nomoyo omoremu as'engecho yaino. 


2, Abakorintho 8 


1 Naende rwabatebirie inwe, abaminto, amang'ana ay'obuya bwa 
Nyasaye, bwaetwe chikanisa chia Mekedonia; 2 ekero barenge 
bagotemwa as'emechando emenge, obonge bw'omogoko obo 
nobotaka bwabo bokaba obonge, bokabamentera obonda bw'okorua 
kwabo. 3 Naki as'okobua kwabo, nabaire kirori, ee, naende as'ogoeta 
okobua kwabo, bakarua as'omoyo bw'ogwancha. 4 As'okorigia 
kwabo abanyene bakarua ebinto biabo; bagatosaba amo nagotosorora 
tobwate obuya obo, nakobwatana nabarabwo agwo kobakorera 
abachenu. 5 Naende bagakora iga, tari buna twasemereti, korende 
ritang'ani bakerua abanyene as'Omonene; erio bagatoa naintwe, 
as'obwanchani bwa Nyasaye, 6 goika tokamosaba Tito kobaisaneria 
obuya obo buna abochagete. 7 Korende buna more nobonge 
bw'ebinto bionsi, okwegena, nogwatoka, nobong'aini, nomokia 
bwonsi, nobwanchani bwaino asetore intwe: nabo, mobe nobonge 
bw'obuya obo bwonsi. 8 Tinkwaneti erinde mbachike, korende 
as'omokia bw'abanto bande nteme ekeene ki'obwanchani bwaino. 9 
Naki mwamanyire obuya bw'Omonene oito Yesu Kristo, buna abete 
omotaka as'engecho yaito, karenge omonda, erinde inwe monyare 
koba abanda as'obotaka bwaye. 10 Nainche ase ring'ana eri nabaire 
okorenga kwane: naki ring'ana eri ndibagwenerete inwe abachagete 
omwaka oeta, iga mwatang'anete tari as'ogokora gwoka korende 
nonya nokorigia gokora. 11 Korende bono moikeranie koria ogokora 
nakorokwo; nabo buna mwarenge ang'e korigia, naboigo mobe ang'e 
goikerania as'okonyara kwaino. 12 Naki, as'omoyo ore, iga 
bigwancherwa koreng'ana as'ebiare nabio omonto, tari as'ebi 
atabwanti. 13 Naki tindi goteba aya, erio abande babatigere inwe 
morarerigwe. 14 Korende amang'ana abe areng'aine; ekero eke kia 
bono obonge bwaino bobagwenere okoremerwa kwabo, erio obonge 
bwabo bobagwenere nainwe okoremerwa kwaino; erio amang'ana 
abe areng'aine. 15 Buna yarigetwe, Oyosangereretie ebinge, 
tamentegeti, nere oyosangereretie ebike taremeiri. 16 Korende 
Nyasaye aakerwe mbuya mono, oyobekire omokia oria asemore 


as'omoyo o Tito. 17 Naki abwatete kobua aria amang'ana ane; nere 
akamenta koba nomokia, agatara gocha asemore as'ogwancha kwaye 
omonyene. 18 N'amo nere twamotomire oyominto oria ogotogigwa 
kwaye as'enchili gwakumire ase chikanisa chionsi. 19 Gose tari 
as'ayio oka, korende agachorwa nechikanisa atare amo naintwe ase 
ring'ana ri'obuya obo rigokorerwa naintwe, erinde Omonene abakwe, 
nakoorokia ng'a emioyo yaino iga yarenge ang'e. 20 Twerende 
nering'ana eri, omonto tacha gotuomania as'amang'ana okoegwa oko 
gogokorwa naintwe; 21 gatoratang'ane korengereria ayare amaya, tari 
as'obosio bw'Omonene bweka, korende nas'obosio bwa 
mwanyabanto. 22 Naintwe amo nabarabwo twamotomire oyominto, 
oyotoroche as'amang'ana amange ng'a nare nomokia, na bono nare 
nomokia kobua, ekiagera as'ogosemeria are nakorokwo asemore. 23 
Nabo omonto kararigie komanya amang'ana a Tito, ere nesemba 
yane, naende omokori emeremo amo nainche, naende kararigie 
amang'ana aya abaminto, barabwo nabatomwa be chikanisa, naende 
obonene bwa Kristo. 24 Nabo boorokie as'obosio bwe chikanisa 
obwanchani bwaino, nas'ogwetogia gwaito asemore. 


2 Abakorintho 9 


1 As'amang'ana okobakorera abachenu tindi nokorigia kobarikera. 2 
Naki namanyire ogwancha kwaino, netogereti as'Abamakedonia, ng'a 
Akaya iga orenge ang'e korwa omwaka omogima; nomokia oino 
obabekire omoyo abanto abange. 3 Korende nabatomire abaminto, 
as'engecho yaino; nario ogwetogia kwane asemore tikoba bosa ase 
ring'ana eri; monyare koba ang'e buna natebete: 4 ekiagera, bagocha 
Abamakedonia amo nainche, nakobanyora timoraba ang'e, titocha 
gosoka intwe, (titoteba inwe), as'engecho eye y'ogosemeria. 5 Nabo 
narorire ng'a negwenerete mbatebie abaminto aba batang'ane goika 
asemore, nakorosia bwango okorua kwaino mwatebete korwa kare, 
konyare koba ang'e, kobe buna ekerugwa, gose tari buna egento 
kerure as'obong'iti. 6 Korende natebire ring'ana eri, oyogosimeka 
ebike igakogesa ebike; oyogosimekaas'ebinge nagese as'ebinge. 7 


Ker'omonto akore buna arengerereti as'enkoro yaye, tari 
as'ogoichana, gose tari as'okobetererigwa: naki Nyasaye bwanchire 
ere oyokorua nomogoko. 8 Na Nyasaye nanyare kobaichoria obuya 
bwonsi as'obonge; erio inwe, komorabe nogoisanera gwonsi as'ebimo 
bionsi, monyare komenta mono as'ogokora okuya: 9 Buna arikire, 
Osiareire, obaeire abataka, Oboronge bwaye iga boikaransete kare 
nakare, 10 Nere okorua chimbusuro nakomoa omonyene okobugura, 
nomogati as'endagera, nabae embusuro y'okobusura asemore naende 
namente, nere namenteranie amatunda oboronge bwaino. 11 Ekiagera 
mwatenenkigwe as'ebimo bionsi monyare koba nokorua gwonsi, 
gokonyorera Nyasaye mbuya mono as'emeremo yaito. 12 Naki 
emeremo y'ogokora oko tikori kobaisaneria abachenu ogoisanera 
baremeirwe gwoka, korende omentekire mono koba as'okoaka mbuya 
mono ara ange ase Nyasaye; 13 ekiagera komoratemwe as'ogokora 
okwo, namomobake Nyasaye as'okoigwera kwaino as'okoyiatora 
enchili ya Kristo, nas'okorua kwaino mwabakoreire barabwo nabanto 
bonsi. 14 Nabarabwo abanyene, kobakobasabera inwe, 
babarengereirie inwe mono ekiagera ase boria obuya bwa Nyasaye 
bwamentekire mono ime asemore. 15 Nyasaye airanerigwe mbuya 
mono as'engecho y'ekeegwa kiaye, totanyare gokebara buna 
egwenerete. 


2 Abakorintho 10 


1 Nainche Paulo, nabasoroire as'oboitongo nobwororo bwa Kristo, 
inche inde omoitongo, konde amo nainwe, korende ntari aroro 
nomonyene oboremu asemore: 2 ee, nasabire ng'a kondeo, timba 
omokong'u as'ogokwana noboremu, ekiagera nabarire koba 
noboremu igoro ase baria bakagete ng'a intwe iga tokogenda 
as'engecho y'omobere, 3 Naki nonya tokogenda as'omobere, titori 
gokora esegi as'engecho y'omobere, 4 (naki ebinto bi'esegi biaito 
tibiri ebi'omobere, korende mbire nokobua ase Nyasaye koiyeria 
chinduaki); 5 koiyeria ebirengererio na ker'egento keimokererete 
igoro, keimokererete igoro as'obong'aini bwa Nyasaye; nagosiba 


ker'ekerengererio kenyare komoigwera Kristo; 6 gatorabe ang'e 
gokania obobe bwonsi, okoigwera kwaino gokoraikerane. 7 Iga 
mokoyarigereria ayare as'obosio bwaino. Omonto karesemerie 
omonyene ng'a ere nomonto o Kristo, tiga arengererie iga omonyene, 
ng'a buna ere are omonto o Kristo, naboigo naintwe tore abanto ba 
Kristo. 8 Naki, ninsagwetogia kobua ake as'engecho y'okobua gwaito 
(twaeirwe n'Omonene, tonyare kobaagacha inwe gose tari 
as'okobaiyeria) tingosoka: 9 timbaisa gocha kororekana buna iga 
nindigeti kobairokia as'amarube ane. 10 Naki batebe, Amarube aye 
namarito, namakong'u; korende kareo omonyene omobere igare 
omoreu, namang'ana aye tari gento. 11 Omonto buna oyio arengererie 
iga. ng'a buna tore as'amang'ana ay'amarube totari aroro, naboigo tore 
as'ogokora gatoreo. 12 Naki titorigeti kwebara amo nabarabwo 
abanyene ogwetogia as'emebere yabo, gose kwereng ania nabarabwo: 
korende barabwo berenge emebere yabo nenvbere yabo, na 
kwereng'ania emebere yabo nemebere yabo, tibari nobong'aini. 13 
Korende intwe titokwebaka kobua ekerengo giaito, korende 
as'ekerengo ki'oborengi twarengeirwe na Nyasaye, nonya ngoika 
asemore. 14 Naki titori gwekinia abanyene goeta ekerengo giaito; 
buna ng'a titobaikera inwe; naki twaikire goika asemore as'enchili ya 
Kristo. 15 Titori gwetogia kobua as'ekerengo giaito, as'emeremo 
y'abanto bande; korende gatorabe nogosemeria ng'a koreng'ana buna 
okwegena kwaino gokomenteka, natobakwe asemore koreng'ana 
as'ekerengo giaito. 16 Nakonyora koyerandia enchili ase chinse chire 
ng'umbu as'orobebe rwaino, titwebaka as'okobua kw'omonto onde 
as'amang'ana atiekire korosigwa. 17 Korende ere oyogwetogia, tiga 
etogie as'Omonene. 18 Naki omonto omonyene bwancheire tari ere 
oyogwetogia, korende noyogotogigwa n'Omonene. 


2 Abakorintho 11 


1 Anga naba buya onye mwanyabera ake obokayayu bwane: nabe, 
nyabera. 2 Naki nabaroreire ribero, neribero Tia Nyasaye; naki 
nabanyuomeire omosacha oyomo, erinde nyare kobareta buna 


omoiseke omwekungi omochenu ase Kristo. 3 Korende nairokire; 
buna eria eng'iti yamong'ainete Hawa as'obong'ainereria bwaye, 
ebirengererio biaino tibisareka mobotige obuya, nobochenu bwaino 
ase Kristo. 4 Naki ere oyogocha okorandia Yesu onde, ere 
totamorandeti intwe, gose komoranyore Omoika onde motanyoreti, 
gose enchili ende motayiancheti, mwakorire buya koremereria nere. 5 
Ekiagera iga nkagete ng'a inche tindemeiri gento bare nakio 
abatomwa abare abanene. 6 Korende aande timanyeti engecho 
y'ogokwana, korende obong'aini nimbwate; nase kera ring'ana 
twaorokirie asemore. 7 Inee! nakorire ebibe as'okweirania inse erio 
mokinigwe, ekiagera nabarandeirie enchili ya Kristo ntari neng'eria? 
8 Nachiurire chikanisa chinde enibo yabo, ndusie eng'eria yane 
asebare, mbakorere inwe. 9 Nainche ekero narenge amo nainwe 
ekero naremeretwe, timorarereti omonto; naki abaminto bagachia 
gocha korwa Makedonia bakang'a koreng'ana as'okoremerwa kwane; 
nas'amang'ana onsi nkerenda as'omobere one timbararereria nonya 
ng'ake; naende ninyerende bo. 10 Naende buna ekeene gia Kristo 
kere ime asende, tari omonto oranyare gontanga as'ogwetogia oko, 
ase chimbebe chi'Akaya. 11 Aseki? nekiagera timbancheti inwe? 
Nyasaye omanyire. 12 Korende eringokora ninkore, erinde mbatange 
abakorigia ribaga tibanyora ribaga; erio ase ring'ana erio abagwetogia 
barorekane koba buna intwe. 13 Naki abwo nabatomwa b'oborimo, 
bagokora emeremo as'okong'ainereria, abagweonchora babe 
omogwekano bw'abatomwa ba Kristo. 14 Gose tari ogokumia. 
Ekiagera Saitani omonyene igagweonchora abe omogwekano bwe 
rilaika ri'omobaso. 15 Nabo tari ring'ana rinene abakori baye 
nabarabwo bagweonchora babe omogwekano bw'abakori b'oboronge. 
Omoerio obo nabe koreng'ana nemeremo yabo. 16 Nakwanire 
naende, omonto takaga ng'a inche nomokayayu; korende namonkaga 
bo, monyanche ng'a nomokayayu; inche nainche ninyare gwetogia 
ake. 17 Eri ngokwana tindi korikwana as'ogochika kw'Omonene, 
korende buna omoriri, as'oboremu obo bw'ogwetogia. 18 Nonya 
abange bagwetogia as'engecho y'omobere, nainche nanyetogie. 19 
Inwe, ekiagera more nobong'aini, iga mokoremereria nabariri 


as'omogoko. 20 Naki igamokoremereria nomonto, karababeke 
obosomba, karabamere, abasakore, kareimokererie igoro, karabaake 
inwe as'obosio. 21 Iga ngokwana as'engecho y'ogwekeyia buna intwe 
iga twarenge abareu. Korende, onye ore omonto ore noboremu ase 
rinde rionsi, (nakwanire as'obokayayu), nainche ninde noboremu. 22 
Barabwo n'Abaibirania? nainche. Barabwo n'Abaisiraeli? nainche. 
Barabwo noroiboro rw'Ibrahimu? nainche. 23 Barabwo abakori ba 
Kristo? (iga ngokwana buna ebarimo), Inche kobua; as'emeremo 
kobua mono; as'okoakwa goeta ekerengo; as'ogosibwa kobua mono, 
as'amakweri ebiro ebinge. 24 As'Abayahudi ara gatano nkanyora 
okoakwa emerongo ene tatiga okomo. 25 Ara gatato nkaakwa 
chinyimbo, ara rimo nkaakwa amagena, ara gatato ngatekerwa 
obwato, omobaso oyomo nobotuko nkanyara goikaransa as'endiba; 
26 as'orogendo ara aange; as'emechando ye chindoche, as'emechando 
y'abauri, as'emechando y'eamate, as'emechando y'Ebisaku, 
as'emechando y'emechie ime, as'emechando y'eroro; as'emechando 
y'enyancha ime, as'emechando as'abaminto b'oborimo; 27 
as'emeremo nogochandeka,as'okogesa ara aange, as'enchara nerang'o, 
as'okweng'ata ara aange, as'embeo nakoba getirianda. 28 Tatiga 
as'amang'ana onsi ay'isiko, nare agonchichera kera rituko, naro 
okorigereria gwe chikanisa chionsi. 29 Ning'o ore omoreu, timba 
omoreu nainche? ning'o ogochigwe, nainche tingechigwa? 30 
Kongwenerete gwetogia, ninyetogerie amang'ana ay'oboreu bwane. 
31 Nyasaye, Tata bw'Omonene oito Yesu Kristo, oyokobakwa goika 
kare nakare, omanyire ng'a tindi gokwana oborimo. 32 Ase Damesiki 
gavuna o Areta omoruoti, oyorenge koyorenda omochie o Damesiki, 
akarigia kombwata; 33 ngatirimbokigwa ime as'egetonga, as'edirisa 
y'oruaki ime, ngakonyeka as'amaboko aye. 


2 Abakorintho 12 


1 Ningwenerete gwetogia, nonya tikongwenereti; korende ning'ikere 
okorota nokoorokigwa kw'Omonene. 2 Namanyire omonto ase 
Kristo, yaetire bono emiaka ikomi nene, (onye orenge as'omobere 


timanyeti; onye orenge isiko as'omobere timanyeti, Nyasaye 
omanyete), omonto oyio akabogorigwa gochia igoro goika igoro ya 
gatato. 3 Nainche namomanyire omonto oyio, (onye orenge 
as'omobere timanyeti; onye orenge isiko as'omobere timanyeti, 
Nyasaye omanyete), 4 igabogoretigwe goika Obonda bwa Nyasaye, 
akaigwa amang'ana atagwatoreka, ayatagwenerete omonto ayakwane. 
5 As'amang'ana omonto oyio ninyetogie; korende as'engecho yane 
omonyene tingwetogia, tatiga as'oboreu bwane. 6 Naki onye narigetie 
gwetogia anga timbeti omoriri, ekiagera nintebe ekeene. Korende 
ninyetange, omonto tambarera kobua as'aya ayaroche asende gose 
koyaigwa asende. 7 Nekiagera obonge bw'okooroka okwo, naki 
as'okwo, tinyara koenena goeta ekerengo, nkaegwa rigwa 
as'omobere, omotomwa bwe Saitani erinde ang'ake, tinyara gocha 
koenena goeta ekerengo. 8 As'engecho y'egento eke nkamosaba 
Omonene ara gatato kendwe. 9 Agantebia, Obuya bwane 
bwagoisanire: naki okobua kwane gwaikeranire as'oboreu. Nabo 
ninyetogerie amareu ane as'omogoko omonge, erio okobua gwa 
Kristo goikaranse igoro asende. 10 As'ayio nagweneirwe namareu, 
ogoichanigwa, okoremerwa, nokorosigwa, nemechando yonsi, 
as'engecho ya Kristo: naki konde omoreu erio ninde nechinguru. 11 
Nabaire omokayayu, inwe mwambetereirie; naki nengwenerete 
ntogigwe nainwe; ekiagera tinarenge inse as'abatomwa baria 
abanene, nonya tindi gento. 12 Ekeene ebikone bi'abatomwa 
bigakorwa egati yaino as'oboremereria bwonsi, as'ebikone 
namakumigwa, nechinguru chinyinge. 13 Naki ngento ki 
mwaremeirwe kobua chikanisa chinde, tatiga as'ekiagera inche 
timbararereti? monyabere okomocha okwo. 14 Rora ekero eke, negia 
gatato inche nabaire ang'e gocha asemore; tinkobararereria: naki tindi 
korigia ebinto biaino, tatiga inwe: ekiagera tibagwenereti abana 
kobagachera emonga abaise, korende abaise kogachera abana. 15 
Nas'omogoko omonge ninyebeke, naende ninyerue as'engecho 
y'emioyo yaino. Nonya nkomenta kobancha mono, naremeirwe 
ogwanchwa? 16 Korende abe bo, inche timbararereria; korende 
ekiagera ninde omong'aini nkabanyora as'obong'ainereria. 17 Inee! 


Omonto onde bwensi natomete asemore, as'omonto oyio nabaurete 
egento? 18 Nkamworokereria Tito, nkamotoma oria oyominto amo 
nere. Inee! Tito nabaurete gento? titogendeti as'Omoika oro oria, nase 
chimbaratero chiria chiria? 19 Iga mokagete ng'a igatokwegwenia 
asemore naende? As'obosio bwa Nyasaye twakwanire ase Kristo. 
Korende aya onsi abanchani, as'okobaagacha. 20 Naki nairokire, 
kondache, timbaisa kobanyora gose tari buna ndigetie kobanyora, 
ndorekane asemore tari buna morigetie; tinchicha konyora gose 
eriomana, ribero, nendamwamu, okoame rerania, nogochayana, 
nokong'acha, noboenenu, neriroroche; 21 nainche ngocha naende, 
Nyasaye one ambeke inse asemore, mbaichanere mono abamochete 
kare, abataonchogete korwa as'eubi, nobotomani, nobonyaka 
bw'omobere bakorete. 


2 Abakorintho 13 


1 Ekero eke negia gatato ngocha asemore. As'emenwa y'abarori 
babere gose batato kera ring'ana naritenene. 2 Natang'anire kobatebia, 
ekero narengeo eria kabere, naboigo bono ntaracha natang'anire 
kobatebia barabwo abakorete ebibe kare, nabande bonsi, ng'a ngocha, 
tinkwabera; 3 ekiagera morigetie ekiorokererio gia Kristo 
oyogokwana ime asende; oyotari omoreu asemore, korende nare 
nokobua ime asemore. 4 Naki, nonya obambetwe as'oboreu, korende 
moyo are as'okobua kwa Nyasaye. Naki intwe naintwe ntore abareu 
as'ere; korende natobe moyo amo nere as'okobua kwa Nyasaye, kore 
ime asemore. 5 Erenge emioyo yaino gose more as'okwegena; eteme 
emioyo yaino. Gose timwemanyeti emioyo yaino, ng'a Yesu Kristo 
nare ime asemore, tatiga mwangirwe? 6 Korende nasemeirie ng'a 
namomanye ng'a intwe titwangiri. 7 Twamosabire Nyasaye, timokora 
rinde erire ribe; tari ng'a intwe tororekane twancheirwe, korende inwe 
mokore erire rigiya, natoisa koba intwe buna abangirwe. 8 Naki 
titokonyara gokora ring'ana igoro as'ekeene, korende as'ekeene. 9 
Naki twagokire, ekero tore abareu, nainwe more nechinguru: naende 
twasabire eri narirorio, moikerane. 10 As'ayio, narikire ayio ekero 


ntari agwo, erinde nkoba agwo tinkorera obotindi, as'ekerengo 
ki'okobua koria naetwe n'Omonene erinde ng'agache, tari 
as'ogotagora. 11 Omoerio, abaminto, morare buya. Moikerane; 
moremigwe; mobe nomoyo oyomo; moikaranse as'omorembe; na 
Nyasaye bw'obwanchani nomorembe abe amo nainwe. 12 Kwanania 
as'okonyunyuntana ogochenu. 13 Abachenu bonsi babakwanirie. 14 
Obuya bw'Omonene Yesu Kristo, nobwanchani bwa Nyasaye, 
nokobwatana kw'Omoika Omochenu, oikaranse nainwe mwensi. 


Abagalatia 1 


1 Paulo, omotomwa (tari omotomwa bw'abana ba mwanyabanto, 
gose tatometwe nomwana o mwanyabanto, korende ase Yesu Kristo, 
na Nyasaye Tata omobogetie), 2 nabaminto bonsi bare amo nainche, 
ase chikanisa chia Galatia: 3 Obuya bobe asemore, nomorembe 
okorua ase Nyasaye Tata, nas'Omonene Yesu Kristo, 4 bweruete 
omobere oye as'engecho y'ebibe biaito, erinde atokonye nense eye 
embe ere bono, buna anchete Nyasaye, Tata oito: 5 asare ere ore 
nobonene bwa kare nakare. Amin. 6 Nakumirie ekiagera iga 
mokomotiga bwango ere oyobarangeretie as'obuya bwa Kristo, 7 
mokaonchokera enchili ere eng'ao, korende tari eyende: korende 
mbare abanto bande bakobachanda bakorigia goonchora enchili ya 
Kristo. 8 Korende intwe, gose rilaika ri'igoro, tokobaranderia enchili 
ende yonsi atatiga eria twabaranderetie, naragererigwe. 9 Buna 
twatang'anete gokwana, na bono ninkwane naende, Omonto onde 
bwonsi karabaranderie enchili ende yonsi atatiga eria 
twabaranderetie, naragererigwe. 10 Naki bono rende, iga ndigetie 
kobwata emioyo ya mwanyabanto, gose Nyasaye? gose nindigetie 
kobagwenera mwanyabanto? onye nabete goika bono ng'a 
nagweneire mwanyabanto, anga tinabete omosomba o Kristo. 11 
Naki nindigetie koborokia baminto, ng'a enchili nabaranderetie, teri 
ey'engecho ya mwanyabanto. 12 Naki tinanyorete korwa ase 
mwanyabanto, gose tinorokereretigwe nomonto, korende 
as'okomanoka kwa Yesu Kristo. 13 Naki mwaigure ebirage 
bi'orogendo rwane kare as'edini y'Abayahudi, buna nachandete 
ekanisa ya Nyasaye goeta ekerengo, nkayesaria: 14 nainche 
natang'anete as'edini y'Abayahudi kobua abange barenge ekegori 
kiane as'egesaku kiane, ngakora omokia mono as'okobwata 
chingecho chi'abatata bane. 15 Korende Nyasaye ondusananetie 
korwa enda ya baba one akandangeria as'obuya bwaye, 16 
komoorokia Omwana oye ime asende, erinde ndanderie Ebisaku 
amang'ana aye; erio tinarigia koborania nabanyene omobere 
namanyinga: 17 gose tinatirete kogenda Yerusalemu as'abwo barenge 


abatomwa ritang'ani riane; korende nkagenda Arabia; nkairana 
naende Damesiki. 18 Erio nyuma as'emiaka etato, ngatira kogenda 
Yerusalemu erinde tororane na Kefa, nkamenya nere amatuko ikomi 
natano. 19 Korende tinarora omotomwa onde atatiga Yakobo 
oyomwabo Omonene, 20 Nayio nabarikeire, rigereria, as'obosio bwa 
Nyasaye, tindi gokwana oborimo. 21 Erio nkagenda ensemo ya 
Shamu na Kilikia. 22 Korende tinamanyekana obosio bwane 
nechikanisa chia Boyahudi chire ase Kristo. 23 Korende baigure 
as'okoigwa gwoka, ng'a ere oria otochandete ritang'ani, bono 
nkorandiare okwegena koria asaretie kare. 24 Bakamotogia Nyasaye 
as'engecho yane. 


Abagalatia 2 


1 Korende nyuma y'emiaka ikomi nene, ngatira kogenda Yerusalemu 
amo na Baranaba, nkamoira Tito amo nainche. 2 Nainche nkagenda 
as'okoigorerwa; nkabatebia enchili eria nkorandia as'Ebisaku, 
korende ase bobisi as'abwo abanyene okobakwa, teba gose igo 
nkominyoka bosa, gose igo naminyogete bosa. 3 Korende Tito 
orenge amo nainche oyorenge Omoyunani tabetereretigwe 
okwarokigwa: 4 korende as'engecho y'abaminto b'oborimo 
basoetigwe bobisi, abwo basoete bobisi banyare kounia ogosiborwa 
gwaito tore nakorokwo ase Yesu Kristo, erinde batobeke 
as'obosomba naende, 5 Korende nonya nensa eyemo titwebegete inse 
asebare, erinde ekeene gi'enchili geikaranse amo nainwe. 6 Korende 
baria abanyene okobakwa ng'a mbare nobonene (ng'a tari gento 
asende, nonya mbarenge nobonene bore naki: Nyasaye tari 
gwanchereria ekieni kia mwanyabanto) — nakwanire, baria bare 
nokobakwa tibamenterete gento: 7 korende bagachia korora inche 
ng'a naeirwe enchili y'abatarogeti, buna riria Petero aetwe enchili ya 
baria bakwaroka 8 (naki ere oyomonyareire Petero koba omotomwa 
bw'abarogete, nere onyareire kogenda as'Ebisaku); 9 naende bachia 
komanya obuya boria naetwe, Yakobo, na Kefa, na Yohana, 
abanyene okobakwa bare buna chisiro, bakang'a inche na Baranaba 


okoboko gw'okorio gw'okobwatana, erinde intwe togende as'Ebisaku, 
nabarabwo bagende as'abanto b'okwaroka; 10 korende ring'ana erimo 
batorigetie tokore, tobainyore abataka; nering'ana erio igo narenge 
nomokia korikora. 11 Korende Kefa agachia gocha Antiokia, 
nkaamererania nere obosio as'obosio, ekiagera konyora otiekire 
konacherwa ekina. 12 Naki konyora bataracha abanto batai bake 
baruete ase Yakobo, naragerete amo nabanto b'Ebisaku: korende 
bachia gocha akairana nyuma ageatanana, akabairoka abarogete. 13 
Nabwo Abayahudi bande bageonchora amo nere, goika Baranaba 
agasirigwa nokong'ainereria kwabo. 14 Korende, ngachia korora ng'a 
enchera yabo tiyare kogenda boronge nekeene gi'enchili, nkamotebia 
Kefa as'obosio bw'abanto bonsi, Korabe aye kore Omoyahudi 
kobwatete chingecho chi'Ebisaku, gose tari echia Abayahudi, naseki 
okobibetereria Ebisaku bibwate chingecho chi'Abayahudi? 15 Intwe 
tore Abayahudi as'okoiborwa gwaito, gose tari abanyene ebibe 
bi'Ebisaku, 16 gatomanyete ng'a omonto takobarwa ng'a noyo 
bw'oboronge as'ogokora kw'amachiko, korende as'okwegena kwa 
Yesu Kristo, intwe twanchete Yesu Kristo, erinde tobarwe ng'a 
nab'oboronge as'okwegena gwa Kristo, tari as'ogokora amachiko; 
korende as'ogokora kw'amachiko tari onde omonyene omobere 
oranyare kobarwa ng'a noyo bw'oboronge. 17 Korende onye intwe 
abanyene igo twarenge korigia tobarerwe oboronge ase Kristo, ng'a 
igo twarorekanete tore abanyene ebibe, Inee! Kristo obaire 
omosomba bw'ebibe? Yaya. 18 Korende kondayaagache naende aria 
natagorete, neorokirie omonyene ng'a nomomochi. 19 Naki inche 
as'amachiko nakwereire amachiko, erinde imbe moyo ase Nyasaye. 
20 Nabambirwe amo na Kristo; gose tari inche naende, korende 
Kristo moyo are ime asende: nobogima inde naborobwo bono 
as'omobere ninde naborobwo as'okwegena kw'Omwana o Nyasaye 
onyanchete, akerwa omobere oye as'engecho yane. 21 Tinkoonchora 
obuya bwa Nyasaye; naki, kerabe oboronge bokonyorekana 
as'amachiko, gaki Kristo igo akwete bosa. 


Abagalatia 3 


1 Inwe Abagalatia motari nobong'aini, ning'o obarogete, timwancha 
ekeene, inwe as'amaiso aino Kristo abegetwe as'okobambwa? 2 
Nindigetie kweorokereria ring'ana eri erimo asemore. Inee, igo 
mwanyorete Omoika as'ogokora kw'amachiko, gose as'okoigwa 
gokorua as'okwegena? 3 Inee! iga more abariri buna iga? mogachaka 
as'Omoika, igamorigetie goikeranigwa bono as'omobere? 4 Inee! igo 
mwanyorete emechando emenene engecho buna eye bosa? gaki 
kerabe bosa? 5 Nabo ere oyokobaa inwe Omoika nagokora ebikone 
egati yaino,igagokora ayio as'ogokora kw'amachiko, gose as'okoigwa 
gokorua as'okwegena? 6 Buna Ibrahimu amwanchete Nyasaye, 
akabarwa ng'a nomonyene oboronge. 7 Manya gaki, baria bare 
as'okwegena, abwo nabwo bare abana b'Ibrahimu. 8 Korende ayio 
amariko akarora korwa kare ng'a Nyasaye nabibarerwe Ebisaku 
oboronge as'okwegena, akaranderia Ibrahimu enchili kare, okobora, 
ng'a asore ebisaku bionsi nabisesenigwe. 9 Gaki abwo bare 
nokwegena nabasesenigwe amo n'Ibrahimu oyo orenge omwegeni. 
10 Naki baria bonsi bare as'ogokora kw'amachiko, igo bare inse 
as'okoragererigwa: naki nerikire, Oragererigwe ker'omonto oyotari 
kobwata onsi ayarikire as'ebuku y'amachiko, ayakore. 11 Igare maiso 
marore ng'a tari monto onde obareirwe ng'a nomonyene oboronge 
as'obosio bwa Nyasaye as'amachiko: naki, Omonyene oboronge nabe 
moyo as'okwegena. 12 Namachiko tachete as'okwegena korende, 
Omonto orakore ayio nabe moyo as'ayio. 13 Kristo natoboretie 
nokoragererigwa kw'amachiko, ekiagera akoretwe okoragererigwa 
as'engecho yaito: naki, nerikire, Oragererigwe ker'omonto obambirwe 
igoro as'omote: 14 erinde egesio ki'Ibrahimu geikere Ebisaku ase 
Yesu Kristo; erinde tonyare koegwa eira y'Omoika as'enchera 
y'okwegena. 15 Abaminto, ngokwanande buna engecho ya 
mwanyabanto. Nonya ere emuma y'omwana o mwanyabanto, 
korende keranyare konacheka, monto onde tari oranyare korionchora, 
gose korimenta ring'ana. 16 chiira chiakwanetwe as'Ibrahimu, 
nas'omoiborwa oye. Takwaneti as'oroiboro buna as'abanto abange; 
korende buna ng'a noyomo as'omoiborwa oo, nere Kristo. 17 
Ayangokwana naya; Emuma yakoretwe kegima ritang'ani na 


Nyasaye, amachiko aorogete emiaka chimia inye namerongo etato, 
nyuma takoonchora, erinde eira eria ebe eya bosa. 18 Naki omwando 
korabe as'amachiko, takoba naende as'eira: korende Nyasaye akamoa 
Ibrahimu as'eira. 19 Amachiko ninki rende? Agasoigwa as'engecho 
y'okomocha, goika omoiborwa oranyare gocha oetwe eira; egachikwa 
as'obokori bw'amalaika as'okoboko kw'omobwatania. 20 Oyore 
omobwatania tari omobwatania bw'oyomo; korende Nyasaye 
noyomo. 21 Korende, amachiko tabwataini nechiira chia Nyasaye? 
Yaya: naki, onye amachiko naruetwe akonyara gokora moyo, anga 
oboronge igo bwanyorekanete as'amachiko. 22 Korende amariko 
ayasiekire onsi inse ase chinguru chi'ebibe, erinde abagwancha 
baegwe eira as'okwegena kwa Yesu Kristo. 23 Korende ekero 
okwegena gotaracha igo twarenge inse as'amachiko, twasibetwe 
goika goche koria okwegena korache koorokigwa. 24 Naboigo 
amachiko abaire omworokia ogotorenta ase Kristo erinde tobarerwe 
oboronge as'okwegena. 25 Korende bono ekiagera okwegena 
gwachire, titori naende inse as'omworokia. 26 Naki inwe mwensi 
nabana ba Nyasaye as'enchera y'okwegena ase Yesu Kristo. 27 
Ekiagera inwe mwensi mwabatisetwe nagosoigwa ase Kristo 
mwamweboete Kristo. 28 Tari Omoyahudi gose Omoyunani, tari 
omosomba gose omosibore, tari omonto omosacha, gose omonto 
omokungu: naki inwe imwensi noyomo ase Kristo Yesu. 29 Onye 
inwe naba Kristo, rirorio, mwabaire oroiboro rwa Ibrahimu, 
nabanyamwando as'eira. 


Abagalatia 4 


1 Korende nakwanire ng'a omonyamwando, ekero gionsi are 
omwana, tari nogwatananekana nomosomba, nonya ore omonene 
as'onsi; 2 korende igare inse as'abariti nabarendi, goika engaki 
yachigetwe naise. 3 Nabo naintwe ekero twarenge abana, twarenge 
gokorigwa buna obosomba, inse as'okworokererigwa kwe ritang'ani 
gw'ense. 4 Korende agwo ogoikerana gw'ekero gwachia gocha, 
Nyasaye akamotoma Omwana oye, oiboretwe nomokungu, 


akaiborerwa inse as'amachiko. 5 Erinde, ababorie baria barenge inse 
as'amachiko, tonyare gosoigwa tobe abana. 6 Nekiagera inwe more 
abana, Nyasaye agatoma Omoika bw'Omwana oye ase chinkoro 
chiaito, okorera, Abba, Tata. 7 Onye naboigo, aye tori omosomba 
naende korende kwabaire omwana; nonya kore omwana, erio 
nomonyamwando o Nyasaye ase Kristo. 8 Korende engaki eria, 
ekiagera motamomanyete Nyasaye, mogachikorera chirochio 
echitarenge boronge buna chinyasaye: 9 korende bono kamwatiekire 
komomanya Nyasaye, gose kobua komanyekana na Nyasaye, naseki 
rende mokoiranera as'okworokererigwa kwe ritang'ani okore okworo 
nokw'obotaka, as'ayio naende morigetie koyakorera? 10 Mobwatete 
amatuko nemetienyi, nebiro, nemiaka. 11 Nabairokire, teba gose ng'a 
nerosirie bosa asemore. 12 Nabasoroire, abaminto, mobe buna inche 
inde, naki inche igande buna inwe. Timonkorerereti bobe bonde: 13 
korende mwamanyire, ng'a nabaranderetie enchili, ritang'ani ekiagera 
as'oboreu bw'omobere; 14 na koria okwarenge buna ogotemwa 
as'omobere one timwanchayete gose timwanyangete; korende 
mokandosia buna rilaika ria Nyasaye, buna Yesu Kristo. 15 Ng'ai 
kore, rende koria ogwetogia kwaino abanyene? naki nabaire kirori, 
ng'a onye, nanyarekanete, anga mwarusetie amaiso aino, mong'e 
inche. 16 Korende inee! nabaire omobisa oino ekiagera nabatebirie 
ayare ekeene? 17 Mbare nomokia asemore korende tari as'enchera 
engiya, korende mbarigetie kobasiekera isiko erinde mobarigie 
barabwo. 18 Korende mbuya amatuko onsi korigigwa as'omokia ase 
ring'ana rire rigiya, tari buna inde agwo amo nainwe rioka. 19 Abana 
bane abake, ekiagera nabaroreire obororo goika Kristo akorwe ime 
yaino. 20 Ee, anga nancha koba amo nainwe bono, nakoonchora 
eriogi riane; ekiagera nabaichanire inwe. 21 Ntebia, inwe morigetie 
koba inse as'amachiko, timori koigwera aria amachiko? 22 Naki 
nerikire, Ibrahimu narenge nabana babere abamura, oyomo 
bw'omoreri, noyomo bw'omokungu omosibore. 23 Korende oria 
bw'omoreri akaiborwa as'omobere; noria bw'omokungu omosibore 
akaiborwa as'eira. 24 Amang'ana aya igagokwanwa as'omoreng'anio: 
naki, abakungu aba babere nabwo chimuma ibere; oyomo korwa 


egetunwa gia Sinai, gekoibora abana as'obosomba, nere Hajiri. 25 
Naki Hajiri negetunwa gia Sinai kere Arabia kereng'aine na 
Yerusalemu ya bono; naki igare as'obosomba amo nabana baye. 26 
Korende Yerusalemu y'igoro nomosibore, nero baba oito. 27 Naki 
yarikirwe, Goka aye otari koibora; Aka eriogi, orere, aye otari 
nobororo; Naki abana baye oria otigetwe nabange kobua abaye oyore 
nomosacha. 28 Gaki, abaminto, intwe ntore abana b'eira buna Isaaka. 
29 Korende buna as'ekero keria oria oiboretwe as'engecho y'omobere, 
ochandete oria oiboretwe as'engecho y'Omoika, goika nonya mbono 
naboigo. 30 Korende amariko naki agoteba? Moserie oyo omoreri 
amo nomwana oye: naki omwana bw'omoreri takonyora omwando 
nonya ng'ake amo nomwana bw'omokungu omosibore. 31 Naboigo 
abaminto, intwe titori abana b'omoreri, korende ntore abana 
b'omokungu omosibore. 


Abagalatia 5 


1 Kristo agatokora abasibore as'ogosiborwa; gaki, tenena boigo, 
timobwatwa naende as'egesibo ki'obosomba. 2 Inche Paulo 
nabatebirie inwe ng'a kamorarokigwe, Kristo takobagwenera kende. 3 
Ee, natebire naende ase ker'omonto okonyora okwarokigwa, ng'a 
Obaire nesira as'ogoikerania amachiko onsi. 4 Mwatananirwe na 
Kristo, inwe morigetie kobarerwa oboronge as'amachiko, mwagure 
korwa as'obuya. 5 Naki intwe as'Omoika ntoganyete ogosemeria 
kw'oboronge as'enchera y'okwegena. 6 Naki ase Kristo Yesu 
okwaroka tikogwenereti ing'ana rinde rionsi gose ogotaroka: korende 
okwegena kogokora emeremo as'obwanchani. 7 Mwarenge 
kominyoka buya; ning'o obatangete timoigwera ekeene? 8 
Okoebereria oko tikwaruete asare ere obarangeretie. 9 Ememera 
emeke igo ekobotia ribomba rigima. 10 Ninde nogosemeria asemore 
nas'Omonene, ng'a timokoba nebirengererio binde bionsi: korende 
ere oyokobachanda nabogorie ekina kiaye, onde bwonsi. 11 Korende 
inche, abaminto, kerabe nkorandia amang'ana ayokwaroka, na bono, 
naseki ngochandwa? erio ekegocha ki'omosalaba kiaonchokire 12 


Anga nancha abwo bakobabeka emechando benache emebere yabo. 
13 Korende inwe abaminto, mwarangeretigwe monyore ogosiborwa; 
korende ogosiborwa kwaino tikoba as'engecho y'okobwatia omobere, 
mbuya mokorerane inwe as'inwe as'enchera y'obwanchani. 14 
Korende amachiko onsi aisanerigwe ase ring'ana erimo, narirorio 
nario eri, Omwanche omogisangi oo buna omobere oo. 15 Korende 
kerabe mokoromana nakoriana, rigereria timocha gosirania. 16 
Korende, nakwanire, genda as'Omoika, inwe timokonyara goikerania 
ebirengererio bi'omobere. 17 Naki omobere norengereretie 
koamererania n'Omoika, n'Omoika norengereretie koamererania 
nomobere; ekiagera ebi iga bikorwana; goika timokonyara gokora 
ayamorigetie gokora. 18 Korende komoratang'anwe n'Omoika, timori 
inse as'amachiko. 19 Nogokora kw'omobere igo kore maiso marore, 
nakwoko; obonyaka, eriko, okorengereria kw'omobere, 20 ogosasima 
chisanamu, oborogi, obobisa, eriomana, ribero, endamwamu, esugu, 
ogwatananekana, okwerusanania, 21 emoko, nogotinda, chigosori 
chimbe, nayande areng'aine buna ayio: igoro as'aya natang'anire 
kobatebia buna riria nakwanete maiso marore, ng'a abwo bagokora 
amang'ana ayio tibakonyora omwando bw'obonda bwa Nyasaye. 22 
Korende okwama kw'Omoika, nobwanchani, omogoko, omorembe, 
oboremereria, ogokora amaya, obuya, okwegena, 23 obwororo, 
okwerita as'onsi, igoro as'aya onsi machiko tari. 24 Nabwo bare 
abanto ba Kristo Yesu babambire omobere amo nokogania okobe 
nokorengereria kwaye. 25 Gatorabe moyo as'Omoika togende 
as'Omoika. 26 Titwetogia bosa, gotogochegania, nakoba nemoko 
intwe as'intwe. 


Abagalatia 6 


1 Abaminto, omonto karabugwe as'okomocha konde gwonsi, inwe 
abamore ab'omoika, moiranie omonto oyo as'omoika bw'obwororo, 
nakwerigereria aye omonyene tobaisa gotemwa. 2 Bogorerania 
chigurube inwe as'inwe, moikeranie boigo amachiko a Kristo. 3 Naki 
omonto karekage ng'a negento, nere tari gento, igakweng'aina 


omonyene. 4 Korende ker'omonto arenge emeremo yaye omonyene, 
erio nabe nengecho y'ogwetogia omonyene bweka, korende tari 
okwereng'ania nomogisangio oye. 5 Naki ker'omonto nabogorie 
egurube yaye omonyene. 6 Korende ere oyokworokererigwa ring'ana, 
abwatane nere oyokworokereria as'ebimo ebiya bionsi. 7 
Timong'aineka; Nyasaye akorerwe echeche: naki kende gionsi 
arasimeke omonto, nakio arache kogesa. 8 Naki ere oyorasimeke 
as'omobere oye, as'omobere oye nagese ogosareka; korende ere 
oyorasimeke as'Omoika, as'Omoika nagese obogima bwa kare 
nakare. 9 Titorosa as'ogokora amaya; naki natogese as'ekero kiaye, 
totakweti emioyo. 10 Nabo, gatorabe neribaga tobakorere abanto 
bonsi amaya; korende kobua abwo abare as'enyomba y'okwegena. 11 
Rigereria, buna chire chinene chinuguta nabarikeire as'okoboko 
kwane omonyene. 12 Bonsi barigetie kororekana buya as'omobere, 
abwo nabwo bakobachika mwarokigwe; ng'a tibachandwa as'engecho 
y'omosalaba o Kristo. 13 Naki nonya barabwo abanyene abarokire, 
tibabwateti amachiko; korende mbabarigetie inwe mwarokigwe, 
erinde banyare gwetogeria emebere yaino. 14 Kobe are nainche, 
ogwetogia, tatiga as'omosalaba bw'Omonene oito Yesu Kristo, as'oro 
ense yabambirwe asende, nainche as'ense. 15 Naki okwaroka tai 
gento, gose ogotaroka tai gento, korende egetongwa ekeyia. 16 Na 
bonsi abaragendere ogochika oko, omorembe obe asebare, namabera, 
n'igoro as'Abaisiraeli ba Nyasaye. 17 Korwa bono monto tambeka 
emechando; naki naimokirie ekemanyererio kia Yesu omobere one. 
18 Obuya bw'Omonene oito Yesu Kristo bobe amo nemioyo yaino. 
Amin. 


Abaefeso 1 


1 Paulo, omotomwa o Yesu Kristo, as'obwanchani bwa Nyasaye, 
as'abachenu bare as'Efeso, nabegeni ase Kristo Yesu: 2 Obuya bobe 
asemore nomorembe korua ase Nyasaye Tata oito nas'Omonene Yesu 
Kristo. 3 Abakwe Nyasaye, Tata bw'Omonene oito Yesu Kristo, 
oyotosesenetie ogosesenia gwonsi kw'omoika, aas'are igoro ase 
Kristo: 4 buna atochorete asere, ritang'ani ense etarabekwa oboroso, 
erinde tobe abachenu, totari nekemoa as'obosio bwaye, 
as'obwanchani: 5 ekiagera atochorete korwa kare erinde tokorwe 
abana baye ere as'enchera ya Yesu Kristo, as'obwanchani bw'okorigia 
kwaye, 6 erinde, bobakwe obonene bw'obuya bwaye, atoeire as'oyo 
Omwanchi oye: 7 asare ntore nokoborigwa as'amanyinga aye, 
okwabera as'ebibe biaito, as'obonge bw'obuya bwaye, 8 akabokora 
goichora asetore ase chisemi, nobong'aini bwonsi, 9 gatiekire 
gotworokia obobisi bw'obwanchani bwaye, koreng'ana nobwanchani 
bwaye, ayakwanete as'ere oyo, 10 goika as'ekero ki'ogoikeranigwa 
kw'ebiro, nabekeranie ebinto bionsi bibe nobomo ase Kristo, ebinto 
bire igoro, nebire as'ense; as'ere oyo: 11 ekiagera ime yaye intwe 
twanyorire omwando, twatang'anire gochorwa korwa omochakano 
as'okorigia kwaye ere oyokorete onsi as'engecho y'okorigia kwaye; 
12 erinde intwe tobe ogotogigwa kw'obonene bwaye, abwo 
twatang'anete komogachera Kristo ogosemeria gwaito: 13 As'ere 
nainwe, komwatiekire koigwa ring'ana ri'ekeene, amang'ana amaya 
ay'ogokonyeka kwaino, — as'oyio naende komwatiekire komwancha, 
mokabekwa ekemanyererio n'Omoika oria Omochenu bw'eira. 14 
Nere ore ntenenera bw'omwando oito, goika okoborigwa kwe biaye 
omonyene Nyasaye, as'ogotogigwa kw'obonene bwaye. 15 
As'engecho eyio nainche korwa ekero nanyorete amang'ana 
okwegena kwaino more nakorokwo as'Omonene Yesu, mokworokia 
as'abachenu bonsi, 16 tintigeti koiraneria ng'a mbuya as'engecho 
yaino; nakobainyora as'ogosaba kwane; 17 erinde Nyasaye 
bw'Omonene oito Yesu Kristo, Tata bw'obonene, abae omoyo bwe 
chisemi noyo okomanoka as'okomomanya ere; 18 amaiso aye 


chinkoro chiaino abekwe omobaso, momanye ogosemeria 
gw'okorangeria kwaye, buna bore obonda bw'obonene bw'omwando 
oye as'abachenu, 19 nobuya bw'obonene bw'okobua kwaye 
bwatoikeire intwe abatwanchete, as'ekerengo ki'emeremo ye chinguru 
chiaye nobokong'u. 20 Akorete ase Kristo ekero amobogetie, 
akamobeka okoboko kwaye gw'okorio as'igoro, 21 igoro mono kobua 
okogamba gwonsi, nokobua, nechinguru, noboruoti, na kera erieta 
rigwatorwa, tari ense eye ime oka, korende neria egocha nero; 22 
akabibeka ebinto bionsi inse as'amagoro aye, akamobeka abe omotwe 
igoro y'ebinto bionsi as'engecho y'ekanisa, 23 eyere omobere oye, 
ogoichoria kwaye ere oichoirie ebinto bionsi ase bionsi. 


Abaefeso 2 


1 Nainwe agwo ekero mwarenge ebitondo, as'engecho y'okomocha 
kwaino nebibe biaino, akababokia, 2 mwagenderete kare 
as'ogotunyana chingecho chi'ense eye, nagotunyana oboruoti 
bw'okobua kw'amare omoika gati, omoika oria ogokora emeremo 
bono as'abana b'ogosaria; 3 ebio naintwe intwensi togachigendera, 
agwo kare, as'okorengereria kw'emebere yaito, togaikerania 
obwanchani bw'emchere yaito, nebirengererio biaito, tokaba 
as'orogendo rwaito abana b'endamwamu buna abwo abande: — 4 
korende Nyasaye ekiagera arenge nobonge bw'amabera, 
as'obwanchani bwaye obonene atwanchete, 5 nonya ekero keria 
twarenge ebitondo as'okomocha gwaito, agatobokia amo na Kristo 
(mwakonyirwe as'obuya), 6 agatobokia amo nere, agatoikaransia amo 
nere aase a igoro ase Kristo Yesu: 7 erinde as'ebiro birache naorokie 
obonge bw'obuya bwaye boetete ekerengo ki'obuya bwaye, asetore 
ase Kristo Yesu. 8 Naki mwakonyirwe as'obuya, as'enchera 
y'okwegena; nas'ayio taruete asemore abanyene; nekeegwa kia 
Nyasaye: 9 gose tari as'ogokora, tacha monto onde bwonsi gwetogia. 
10 Naki iga tore emeremo yaye, togatongwa ase Kristo Yesu, tokore 
ogokora okuya, okwo Nyasaye arosetie korwa omochakano erinde 
totare naro. 11 As'engecho y'ayio inyora ng'a kare, inwe iga 


mwarenge abanto b'Ebisaku as'engecho y'emebere, mwarangeretigwe 
as'erieta riaino buna abanto batarogeti, nabaria barangerigwe as'erieta 
riabo abarogetigwe, engecho yaye okwaroka kw'omobere 
as'amaboko; 12 ng'a engaki eria ya kare timwarenge na Kristo, iga 
mwatananekanete neamate y'Abaisiraeli, abageni, abatarenge 
nechimuma chīi'eira, timwarenge nagosemeria, timwarenge na 
Nyasaye as'ense. 13 Korende bono, ase Kristo Yesu, inwe mwarenge 
are agwo ritang'ani, mwabaire ang'e as'amanyinga a Kristo. 14 Naki 
nere omorembe oito, otokorete intwe intwensi twarenge babere, koba 
oyomo, agatagora etoto yarenge gati yatwatananete, 15 gatiekire 
koborusia as'omobere oye boria obobisa, nonya nogochika 
kw'amachiko are as'amachiko; erinde akore babere koba omonto 
omoyia oyomo ime as'omobere oye, ogokora omorembe; 16 
nakobabwatania bonsi babere na Nyasaye as'omobere oyomo, 
as'omosalaba, gatiekire goita boria obobisa as'oyio omosalaba: 17 
agacha korandia omorembe asemore inwe mwarenge are, nas'abwo 
abarenge ang'e. 18 Naki as'ere intwe intwensi twanyorire enchera 
y'okomoika ang'e Nyasaye Tata, as'Omoika oyomo. 19 Gaki korwa 
bono inwe timori abaeti gose abageni, korende inwe nabanyene amo 
nabachenu, abanto b'enyomba ya Nyasaye, 20 mwaagachirwe igoro 
as'oboroso bw'abatomwa nababani, na Kristo Yesu omonyene 
nerigena rinene ri'ekona; 21 as'ere oboagacho bwonsi 
kaborabwatanigwe buya, nabokine bobe hekalu enchenu 
as'Omonene; 22 as'ere nainwe mwaagachirwe amo koba obomenyo 
bwa Nyasaye as'Omoika, 


Abaefeso 3 


1 As'engecho eyio inche Paulo, omosibwa o Yesu Kristo as'engecho 
yaino inwe Ebisaku, 2' onyore mwaigure amang'ana oborendi 
bw'obuya bwa Nyasaye naetwe as'engecho yaino; 3 buna 
as'okomanorerwa natebetigwe obobisi boria, buna natang'anete 
korika as'amang'ana amake, 4 as'ayio komokoyasoma, namonyare 
koinyora okomanya kwane as'obobisi bwa Kristo; 5 buna atabatebetie 


abana ba mwanyabanto as'ebigori binde, buna abaigorerete abatomwa 
baye abachenu nababani as'Omoika; 6 erinde, ng'a Ebisaku biabaire 
ebinyamwando, amo naintwe, ab'omwando oyomo, nomobere 
oyomo, nababwatani amo naintwe eira yaye ere ase Kristo as'enchera 
y'enchili. 7 Nabo ngakorwa omokori oye, as'ekerengo gi'ekeegwa 
ki'obuya bwa Nyasaye naetwe as'ekerengo ki'ogokora emeremo 
as'okobua kwaye. 8 As'inche, oyore omoke kobua, oyore omoke 
as'abachenu bonsi, naetwe obuya obo, kobaranderia Ebisaku obonda 
bwaye Kristo botakorengeka; 9 nakobabareria abanto bonsi, bamanye 
oborendi nobobisi boria, ekiagera korwa kare onsi bwabisekanete ase 
Nyasaye, oyotongete bionsi; 10 erinde bono, as'enchera y'ekanisa, 
chisemi chia Nyasaye chire chingecho chinyinge chimanyekane 
namaruoti nechinguru ch'igoro; 11 as'okoreng'ana nokorigia kwaye 
gwa kare nakare arigetie ase Kristo Yesu Omonene oito. 12 As'ere 
ntore noboremu bw'okobua ogosoa as'ogosemeria as'enchera 
y'okwegena kwaye. 13 Gaki nabasabire, timokwa emioyo as'engecho 
yaino, eyere obonene bwaino. 14 As'ayio natung'amire ase Tata, 15 
ekiagera as'erieta riaye ker'obotata bwonsi bw'igoro nobw'ense igo 
bokorangerigwa, 16 erinde abae, as'okoreng'ana nobonda bw'obonene 
bwaye, momentwe chinguru as'Omoika oye as'omonto oino oime; 17 
Kristo amenye ase chinkoro chiaino as'okwegena; erinde inwe, 
komorabe nemeri noboroso as'obwanchani, 18 monyare koinyora 
amo nabachenu bonsi, amagare namatambe, na gochia igoro na 
gochia inse, 19 nakomanya obwanchani bwaye Kristo, boetete 
okoinyora, erinde monyare goichorwa goika ogoikera ker'ogoichora 
kwa Nyasaye. 20 Gaki, asare ere oranyare gokora ebitage 
bi'ogokumia mono kobua bionsi togosaba gose ebitokorengereria, 
as'okoreng'ana gwe chinguru chigokora emeremo ime asetore, 21 
Asare ere obonene as'ekanisa nase Kristo Yesu goika ebigori bionsi 
bia kare nakare. Amin. 


Abaefeso 4 


1 Gaki nabasoroire, inche omosibwa as'Omonene, mogende buna 


egwenerete okorangerigwa kwaino mwarangereretigwe, 2 
as'obokanyeku bwonsi nobwororo, as'oboremereria, 
mokobogorerania as'obwanchani; 3 mokore omokia konyora obomo 
bw'Omoika as'egesibo ki'omorembe. 4 Omobere noyomo, n'Omoika 
noyomo, buna mwarangeretigwe as'ogosemeria okomo 
gw'okorangerigwa kwaino; 5 Omonene oyomo, okwegena okomo, 
ebatiso eyemo, 6 Nyasaye oyomo, nere Tata o bonsi, oyore igoro ase 
bonsi, nas'onsi, naime ase bonsi. 7 Korende ker'oyomo oito naetwe 
obuya, as'okoreng'ana ekeegwa gia Kristo. 8 As'ayio otebire, Ekero 
arinete igoro, agasakora abasakore, Akabaa abanto ebiegwa. 9 (Gaki, 
ring'ana riria, Akarina, engecho yaye inki tatiga igaigete nonya goika 
ensemo y'ense inse? 10 Oyoigete nere orinete igoro mono kobua 
igoro onsi, ebinto bionsi bichore nere.) 11 Nere akabaa abande babe 
abatomwa; nabande babe ababani; nabande babe abarandia; nabande 
babe abarisia naborokia; 12 as'okobaikerania abachenu, as'ogoikera 
emeremo y'obosomba, omobere o Kristo oagachwe: 13 goika 
intwensi toranyare koboikera obomo bw'okwegena, nakomomanya 
mono Omwana o Nyasaye, tobe abanto abaikeranu, goika obonene 
bw'ogokina kw'oboikeranu bwa Kristo; 14 erinde titoba naende abana 
abasinini, togotugutwa aria naria, nakoirwa ase ker'embeo 
y'okworokereria, as'obobe bw'abanto, as'obong'ainereria, tokobwatia 
chinchera chi'ogosira; 15 korende as'ogokwana ekeene 
as'obwanchani, tokine goika tomoikere ere as'onsi, ore omotwe, 
Kristo; 16 as'ere omobere bwonsi korasang'ananigwe kobwatanigwa, 
as'ogokonya gwa ker'ekimo, as'okoreng'ana emeremo ya ker'ensemo 
eyemo eyemo, egokinia omobere onyare kweagacha omonyene 
as'obwanchani. 17 Gaki nakwanire ring'ana eri, naende natebire 
as'Omonene, korwa bono timogenda buna Ebisaku bikogenda, 
as'oboenenu bwe chisemi chiabo, 18 obong'aini bwabo bwabekirwe 
omosunte, bamenyeire are nobogima bwa Nyasaye, ekiagera 
as'oboriri bwabo bore asebare, as'engecho y'obokong'u bwe chinkoro 
chiabo; 19 abanto basarekire kegima, bebekire ase chingecho chimbe 
chi'omobere banyare gokora kera chingecho chi'eubi 
as'okorengereria. 20 Korende inwe timweorokerereti iga amang'ana a 


Kristo; 21 onye mwamoigwete mokorokererigwa asere, buna kere 
ekeene ase Yesu: 22 morusie as'amang'ana ay'engecho ye ritang'ani 
omonto okare, oyosarigwe as'okobwatia okorengereria 
gw'okong'ainereria; 23 mokorwe abayia as'omoika bw'ebirengereria 
biaino, 24 mweboyie omonto omoyia, oyotongetwe as'engecho ya 
Nyasaye as'oboronge nobochenu bw'ekeene. 25 Gaki, borusie 
oborimo, mokwane ekeene ker'omonto nomogisangi oye: naki igatore 
ebimo intwe as'intwe. 26 Mobee, korende timokora ebibe: erioba 
tirigwa nainwe more nendamwamu: 27 gose timoa saitani ribaga. 28 
Omoibi taiba naende: mbuya akore emeremo nomokia as'amaboko 
aye gokora ayare amaya, erinde abe negento akomwatanera 
oyoremeire. 29 Ring'ana rionsi rire ribe tirirua omonwa oino, korende 
erire rigiya ri'okomogwenera oyore nokorigia, ribae obuya 
abakoigwa. 30 Gose timoichania Omoika oria Omochenu o Nyasaye; 
asere mokabekwa ekemanyererio goika rituko ri'okoboria. 31 
Obororo bwonsi, nendamwamu, nokobea, neriomana, nemeruini, 
bimsigwe asemore, amo na ker'obobe: 32 mobe nobuya inwe as'inwe, 
nakororerana amabebe, nakwaberana inwe as'inwe, buna na Nyasaye 
ase Kristo ababerete inwe. 


Abaefeso 5 


1 Gaki mobe abatunyani ba Nyasaye, buna abana banchire; 2 
mogende as'obwanchani, buna Kristo abanchete inwe, akerua 
as'engecho yaito, esadaka nekeng'wanso ase Nyasaye, kobe ogotioka 
okuya. 3 Korende obotomani, neubi yonsi, gose okorengereria, 
tigokwanwa asemore kegima, buna ebagwenerete abachenu; 4 gose 
eubi, gose amang'ana ay'obokayayu, gose ogosekereria aya 
tagwenereti; korende mbuya kobua koiraneria ng'a mbuya mono. 5 
Naki ring'ana eri mwarimanyire kegima, ng'a tari omotomani, gose 
oyo bw'eubi, gose omonto bw'okorengereria, nere omosabi esanamu, 
ore nomwando as'obonda bwa Kristo na Nyasaye. 6 Omonto 
tabang'aina as'amang'ana atari nengecho, ekiagera as'aya okobea kwa 
Nyasaye iga gogochera abana b'ogosaria. 7 Gaki timobwatana 


nabarabwo. 8 Naki kare mwarenge omosunte, korende bono omobaso 
as'Omonene; genda buna abana b'omobaso 9 (naki okwama 
kw'omobaso nas'obuya bwonsi noboronge nekeene), 10 
komoramanye ekemogwenerete Omonene. 11 Gose timobwatana 
nogokora gotakwama okw'omosunte, korende mogokanie; 12 naki 
nobosoku nonya nokoyakwana amang'ana ayio agokorwa nabwo ase 
bobisi. 13 Korende onsi ayakanire naorokigwe nomobaso; naki 
ker'egento kiaorokigwe nomobaso. 14 As'ayio otebire, Boka, aye 
osundogete, boka korwa as'amakweri, na Kristo nakobarerie. 15 
Rigereria mono, gaki, buna mokogenda, tari buna abanto batari 
nobong'aini, korende buna abare nobong'aini; 16 nagogekorera ekero, 
ekiagera amatuko aya namabe. 17 As'engecho eye timoba abariri, 
korende abanto bakoinyora ng'a inki obwanchani bw'Omonene. 18 
Naende timotinda as'edivai, ekiagera mboreo obokayayu, korende 
moichorwe n'Omoika; 19 motchereranie as'esaburi, nomosasoko 
nogotera kw'emioyo, motere namokomogokera Omonene ase 
chinkoro chiaino; 20 mokomoakera mbuya mono Nyasaye Tata 
amatuko onsi, as'amang'ana onsi, as'erieta riaye Omonene oito Yesu 
Kristo; 21 mogokorerana as'okoiroka gwa Kristo. 22 Inwe abakungu, 
bakorere abasacha baino buna okomokorera Omonene oito. 23 Naki 
omosacha nomotwe bw'omokungu, buna Kristo are omotwe 
bw'ekanisa, nere nomokonyi bw'omobere. 24 Naboigo buna ekanisa 
ekomokorera Kristo, naboigo nabakungu babakorere abasacha babo 
ase kera ring'ana. 25 Nainwe abasacha, banche abakungu baino, buna 
Kristo anchete ekanisa, akerua as'engecho yaye; 26 erinde ng'a 
anyare koyesibia as'amache, nase ring'ana; 27 erinde anyare 
kwenyorera ekanisa y'obonene, etari nobobe gose kemoa, gose rinde 
rionsi buna aya, korende ebe enchenu etari nebimoa. 28 Naboigo 
abagwenerete abasacha kobancha abakungu babo buna emebere yabo 
abanyene, Oyomwanchete mokaye bweyanchire omobere oye; 29 
naki tari omonto obeete omobere oye; korende iga akoyorisia 
nakoyorenda, buna Omonene akorerete ekanisa; 30 ekiagera tore 
ebimo bi'omobere oye, nechinyama chiaye, namauga aye. 31 
As'engecho eyio omonto natige ise na ng'ina bamenyane na mokaye; 


nabarabwo babere babe omobere oyomo. 32 Obo nobobisi obonene: 
korende ngokwanande amang'ana a Kristo nekanisa. 33 Korende 
omonto anche mokaye buna omobere oye omonyene; nomokungu 
tamocha koigwera omosacha oye. 


Abaefeso 6 


1 Abana, moigwere abaibori baino as'Omonene: ekiagera obo nabwo 
oboronge. 2 Basike 'so na nyoko (ogochika oko nakwo ogochika kwe 
ritang'ani as'eira), 3 erinde ebe buya asore, oikaranse mono as'ense. 4 
Nainwe, abatata, timobachegia abana baino; korende barere 
as'amasikani nokworokereria kw'Omonene. 5 Abasomba, moigwere 
abanene baino ase chingecho chi'omobere buna nokomoigwera 
Kristo; as'obwoba nokoiguswa, as'obomo bw'omoyo; 6 gose tari 
as'obosomba bw'amaiso buna abegwenia ase mwanyabanto; korende 
buna abasomba ba Kristo, mogokora obwanchani bwa Nyasaye 
as'enkoro; 7 as'omoyo omuya mokomokorera Omonene gose tari 
mwanyabanto: 8 inomanye ng'a ring'ana rigiya agokora omonto, 
naegwe erio n'Omonene, karabe omosomba, gose onye nomosibore. 9 
Nainwe, abanene, bakorere ayio ayio, motige kobairokia: momanye 
ng'a ere oyore Omonene obo noyoino oyore igoro, nasare 
gwanchereria tikoiyo. 10 Abaminto, mobe abakong'u as'Omonene, 
nas'okobua gwe chinguru chiaye. 11 Eboe ebinto bionsi bi'esegi bia 
Nyasaye, monyare gotenena korwania obong'ainereria bwa saitani. 12 
Naki okoamererania gwaito tari igoro as'amanyinga nechinyama, 
korende igoro as'oboruoti nokobua, igoro as'abanene b'omosunte 
bw'enseye, naigoro y'emeganda y'ebirecha ebibe as'ense y'omoika. 13 
As'ayio bogoria ebinto bionsi bi'esegi bia Nyasaye, monyare 
koamererania nerituko ri'obobe, na kamwaikeranirie onsi, gotenena. 
14 Tenena, gaki, mweboyie ekeene ebinema biaino, nakobeka 
oboronge ebikuba biaino, 15 nagosiberwa amagoro engecho y'okoba 
ang'e twanyorire as'enchili y'omorembe; 16 kobua onsi bogoria 
enguba y'okwegena, as'eyio namonyare korimia emegwe yonsi 
y'omorero y'oria omobe. 17 Naende moyenyore egutwa 


y'ogokonyeka, nomoro bw'Omoika, oro nering'ana ria Nyasaye; 18 
as'ogosasima gwonsi nogosaba mogosasima ker'ekero gionsi 
as'Omoika, nagotagesia ase ring'ana erio, mogokora omokia mono, 
nakobasabera abachenu bonsi, 19 amo nainche, ng'egwe ogokwana, 
as'okomanora omonwa one, as'oboremu, ndandie obobisi bw'enchili, 
20) as'ayio nigande omogai as'egesibo; nyore oboremu as'ogokwana 
chingecho chingwenerete gokwana. 21 Korende inwe nainwe 
monyare koyamanya amang'ana ane engecho are, Tukiko, oyominto 
omwanchwa, omokori omwegeni, as'Omonene, nabatebie amang'ana 
onsi: 22 ere namotomete asemore as'engecho eye eye monyare 
koyamanya amang'ana aito, nere nabaremie chinkoro chiaino. 23 
Omorembe as'abaminto, nobwanchani amo nokwegena, bokorua ase 
Nyasaye Tata, nas'Omonene Yesu Kristo. 24 Obuya bobe amo 
nabonsi abamwanchete Omonene oito Yesu batari nabobe. 


Abafilipi 1 


1 Paulo na Timotheo abatomwa ba Yesu Kristo, as'abachenu bonsi 
ase Kristo Yesu, abare hilipu amo nabatang'ani, nabakori: 2 Obuya 
bobe asemore nomorembe bokorua ase Nyasaye Tata nas'Omonene 
Yesu Kristo. 3 Namoakeire ng'a mbuya mono Nyasaye one engaki 
nkobamyora, 4 amatuko onsi nkobasabera inwe imwensi, nkwana 
ogosasima kwane nomogoko, 5 naki okobwatana kwaino 
as'okorandia enchili, korwa amatuko omochakano goika iga rero; 6 
erinyanchete nario eri, ng'a ere oyochagete emeremo emiya emioyo 
yaino ime nayekore goika rituko ria Yesu Kristo: 7 buna bore 
boronge asende korengereria aya igoro asemore mwensi, ekiagera 
nainwe more enkoro yane ime; ekiagera as'ogosibwa kwane 
nas'emeremo y'okoyerenda enchili nakoyebeka chinguru, nainwe 
imwensi mwabwatanire nainche nobuya obo. 8 Naki Nyasaye nkirori 
one, engecho mbarengereretie inwe as'amabera are ime ase Kristo 
Yesu. 9 Noko nakwo ogosaba kwane, obwanchani bwaino bomenteke 
bobe obonge mono, as'obong'aini nokoinyora gwonsi. 10 Monyare 
koyancha ayare amaya, erinde mobe nemioyo emerabu, motari 
nakomocha, goika rituko ria Kristo; 11 mwaichoirwe nokwama 
kw'oboronge as'enchera ya Yesu Kristo, nas'obonene nokobakwa kwa 
Nyasaye. 12 Korende, abaminto, narigirie momanye ng'a amang'ana 
onsi anyorete achire kobua as'okogendereria enchili; 13 goika 
ogosibwa kwane kwarorekanire maiso marore ase Kristo, 
nas'abarendi bonsi b'omoruoti, nas'abande bonsi. 14 Nabare abange 
baminto bare as'Omonene, bakanyara goikerania as'engecho 
y'ogosibwa kwane, bamentekanire mono korikwana ring'ana 
ri'Omonene batari nobwoba. 15 Abande nkorandiabare amang'ana a 
Kristo, as'engecho y'emoko neriomana; nabande barandia as'omoyo 
omuya: 16 naba abande as'obwanchani, bakomanya ng'a nabekirwe 
erinde inyerende enchili. 17 Aba bakomorandia Kristo as'esugu gose 
tari as'omoyo omorabu, bakaga ng'a nkomentabare obororo bwane 
nogosibwa kwane; 18 Inki rende? korende ase chinchera chionsi, 
onye nas'obobe, ao gose nas'ekeene, Kristo akorandigwa; nas'ayio 


nagokire, ee, ningoke. 19 Naki namanyire ng'a aya nang'onchokere 
koba ogokonyeka kwane, as'engecho y'ogosaba kwaino nekeegwa 
ki'Omoika o Yesu Kristo, 20 koreng'ana nokoganya, nogosemeria 
kwane, ng'a tingosokigwa nagento gionsi, korende as'oboremu 
bwonsi, buna amatuko onsi, na bono naende Kristo nabakwe 
as'omobere one, kerabe as'obogima bwane, ao as'ogokwa kwane; 21 
naki asende inche koba moyo Kristo, nogokwa nokonyora. 22 
Korende kerabe koba moyo as'omobere, — asende inche nokwama 
kw'emeremo yane, gaki erindigetie gochora timanyeti. 23 Namigirwe 
as'egati y'amang'ana abere, iga ndengereretie kogenda bwone imenye 
na Kristo; naki mbuya kobua: 24 korende koba as'omobere nkorigirie 
mono as'engecho yaino. 25 Nainche kondasemerie aya, namanyire 
ng'a nimenye nagoikaransa amo nainwe, erinde mogenderere 
monyare kogoka as'okwegena; 26 erinde ogwetogia kwaino konyare 
komenteka ase Kristo Yesu as'engecho yane, as'engecho y'okoba 
kwane amo nainwe imwensi naende. 27 Korende orogendo rwaino 
robe buna egwenerete enchili ya Kristo, erinde ngocha kobarora 
inwe, ao gose ntaiyo nyaigwe amang'ana aino, ng'a moteneine 
bokong'u as'omoika oyomo, as'omoyo oyomo mokorwanera 
okwegena gw'enchili; 28 gose timoiroka ababisa baino, as'ing'ana 
rinde rionsi: as'abwo negekone kere maiso marore ki'ogosira, korende 
asemore inwe egekone ki'ogokonyeka kia Nyasaye. 29 Korende 
mwaeirwe as'engecho ya Kristo, tari okomwancha gwoka, korende 
nogochandwa as'engecho yaye. 30 Kamorabe nokoamererania koria 
koria mwarorire asende, mokoigwa ng'a ninde nakwo goika bono. 


Abafilipi 2 


1 Gaki gakorabe okoremia konde gwonsi ase Kristo, gose ogokiria 
kw'omoyo konde gwonsi kw'obwanchani, gose okobwatana 
kw'Omoika, karabe amabera ande onsi namabebe, 2 ichorerania 
omogoko one, erinde mobe nokorengereria okomo, abanyene 
obwanchani obomo, abanyene omoyo oyomo, nokorengereria 
okomo. 3 Timokora ing'ana rinde rionsi as'okoamererania 


nas'oboenenu, korende as'oboitongo, ker'omonto amobare oyomwabo 
ng'a nomuya komobua omonyene. 4 Ker'omonto tarigereria ebinto 
biaye omonyene, korende ker'omonto arigererie ebinto bi'abande. 5 
Naki mobe nomoyo oyo ime yaino oyorenge ime ase Kristo Yesu: 6 
Ere omochakano igarenge omogwekano buna Nyasaye, nere tabarete 
gose ngento koba koreng'ana buna Nyasaye, 7 korende agekora buna 
tari nobonene, akaimokia omogwekano bw'omosomba, akaba 
omogwekano bw'abana ba mwanyabanto; 8 naende, ochia kororekana 
igare nekieni buna mwanyabanto, agakanyeka, akaba omoigweri 
goika amakweri, naro namakweri ay'omosalaba. 9 As'ayio naende 
Nyasaye akamoimokia mono, akamoa erieta riria ribuete ker'erieta; 
10 erinde as'erieta ria Yesu kera riru riringwe, eri'ebinto bi'igoro, 
nebinto bi'ense, nebire inse as'ense, 11 ker'oromeme rwatore ng'a 
Yesu Kristo n'Omonene, as'obonene bwa Nyasaye Tata. 12 Gaki, 
abanchwa, buna mwaigwete amatuko onsi, tari ekero narenge aroro, 
korende bono kobua ekero inche ntaiyo, isaneria ogotoreka kwaino 
abanyene as'okwoboa nokoiguswa; 13 naki Nyasaye ogokora ime 
yaino, okorigia kwaino nogokora kwaino, as'engecho y'omogoko oye 
omuya. 14 Yakore amang'ana onsi motari nokwemurungania 
nokoamererania; 15 monyare koba abana ba Nyasaye, abatari 
nekemoa, gose okong'ainereria, gose motari nobobe gati y'ekegori 
ekere ekebe nekia bogeka, aroro as'egati yabwo mororekane koba 
buna emebaso as'ense, 16 mobwatete ring'ana ri'obogima; inyore 
engecho y'okwebaka ase rituko ria Kristo, ng'a tinaminyogete bosa, 
gose tinkoreti emeremo bosa. 17 Ee, kondaiterwe igoro 
y'ekeng'wanso nogokora gw'okwegena kwaino, nagokire; naende 
nagokire amo nainwe imwensi. 18 Ninwe naboigo goka, naende goka 
amo nainche. 19 Korende nasemeirie as'Omonene Yesu komotoma 
Timotheo achiche bwango asemore, ndemigwe nainche kondamanye 
buna more. 20 Naki tindi nomonto onde ore nomoyo oyomo nainche, 
oranyare korigereria buna more ekeene. 21 Naki bonsi nebiabo 
bakorigia abanyene, tari ebia Yesu Kristo. 22 Korende ekerengo 
kiaye, ng'a koreng'ana omwana akomokorera ise, nabo ankorerete 
inche as'okorandia enchili. 23 Gaki, nasemeirie komotoma oyo ekero 


ndanyare komanya ayaranyare konyora. 24 Korende negenire 
as'Omonene ng'a inche ninchiche omonyene bwango. 25 Korende 
nkarora yangweneire gotoma Epafrodito, oyominto, omokori 
emeremo amo nainche, omorwani amo nainche; naende nomotomwa 
oino nomokori bw'okorigia kwane. 26 Ekiagera abarengereretie inwe 
imwensi mono, naende agaichana mono, ekiagera mwaigwete ng'a 
igarenge omorwaire. 27 Naki arenge omorwaire ekeene, ang'e 
nogokwa: korende Nyasaye akamwabera, gose tari as'ere bweka, 
korende as'inche nabo, timba nogoichana igoro as'ogoichana. 28 Gaki 
nakorire omokia omonge komotoma naende, erinde, ekero 
moramorore, monyare kogoka, nainche ninkeanerigwe ogoichana 
kwane. 29 Moroisie gaki as'Omonene, as'omogoko bwonsi; erinde 
mobare abanto bare buna oyo koba abanto bagosikwa. 30 Ekiagera 
as'engecho y'emeremo ya Kristo akaba ang'e as'ogokwa, tarenda 
obogima bwaye as'engecho y'ogoisaneria ayaremete as'ogokora 
kwaino asende. 


Abafilipi 3 


1 Omcerio, abaminto, goka as'Omonene. Kobarikera inwe aria aria 
tanchandete inche, korende nokobagwenere inwe. 2 Mwerende 
nechisese, mwerende nabwo bagokora amabe, erende nabwo 
bakwenacha. 3 Naki intwe abwo twarogete, togosasima Nyasaye 
as'Omoika, nagwetogia ase Kristo Yesu. titosemereti omobere: 4 
korende nonya inche kondasemerie omobere, omonto onde bwonsi 
karerore ng'a nare nengecho y'ogosemeria omobere, inche nkobua: 5 
narogete rituko ria gatano nagatato, nomonto bw'egesaku 
ki'Abaisiraeli, bw'egesaku kia Benjamin, Omoibirania 
bw'Abaibirania; as'amang'ana ogotunya amachiko, Omofarisai; 6 
as'amang'ana omonyene ogochanda ekanisa, as'engecho y'oboronge 
bokonyorekana as'amachiko, tinarenge nakomocha. 7 Korende 
amang'ana aria arenge kogwenera asende, nkayarora abaire bosa 
as'engecho ya Kristo. 8 Ee, nayabarire onsi, ng'a abaire bosa 
as'engecho y'obuya bo tari nekerengo gi'okomomanya Kristo Yesu, 


Omonene one; korende as'engecho yaye nanyorire ogosira kw'ebinto 
bionsi, nakobibara ng'a biabaire buna esike, erinde imonyore Kristo, 
9 naende ndorekane asere, timba noboronge boria bokonyorekana 
as'amachiko, korende boria bokonyorekana as'okwegena kore ase 
Kristo, oboronge boria bokorua ase Nyasaye, as'okwegena: 10 
imomanye ere, nokobua gw'okobokigwa kwaye, nobomo 
bw'ogochandwa kwaye, kondagwekanigwe nogokwa kwaye; 11 
erinde inyore as'enchera ende yonsi goikera okobokigwa kw'abakure. 
12 Tari ng'a natiekire goika, gose natiekire koba omoikeranu: 
korende ngotunyande ndibwate riria erio as'engecho yaye nabwatirwe 
na Kristo Yesu. 13 Baminto, tinyekageti omonyene ng'a natiekire 
kobwata: korende ninkore egento ekemo gioka; kweba ayare nyuma, 
ndambarie ayatang'aine, 14 nakong'irie orogendo, ng'ikere eng'eria 
y'okorangerigwa okonene kwa Nyasaye ase Kristo Yesu. 15 Gaki 
intwe abwo tore abaikeranu torengererie ayio; komorabe 
nokorengereria ayande onsi, Nyasaye nabaigorere erio narirorio. 16 
Korende, agwo twaigete togende as'engecho eyio eyio. 17 Mobe 
abegi bane, abaminto, morigererie abwo bakogenda as'ogotunyana 
omogwekano oria oito twabaete. 18 Naki abange bakogenda, 
nabatebirie amang'ana abo botambe, nonya mbono nabatebirie 
as'amariga, ng'a nababisa b'omosalaba o Kristo; 19 omoerio obo 
nogosareka, nyasaye obo nenda, obonene bwabo nas'obosoku bwabo, 
bakorengereria amang'ana ense. 20 Naki intwe, obomenyo bwaito 
igoro bore; korwa agwo naende ntomoganyete omokonyi, Omonene 
Yesu Kristo: 21 oranyare koonchora omobere oito bw'obosoku, 
onyare kogwekana nomobere oye bw'obonene, as'okoreng'ana 
ogokora kwaye aranyare kobibeka ebinto bionsi inse asare. 


Abafilipi 4 


1 Gaki, abaminto, abanchwa bane, abwo nabaroreire amaiga, 
omogoko one, negutwa yane, tenena bokong'u as'Omonene, abanchi 
bane. 2 Namosoroire Euodia, namosoroire na Suntoke babe nomoyo 
oyomo as'Omonene. 3 Ee, nagosoroire naye bo, omobwatani 


bw'ekeene, obakonye abakungu abwo, ekiagera bakorete emeremo 
y'enchili amo nainche, na Klementi nere, nabaria abande bakorete 
emeremo amo nainche, abwo amarieta abo are ime as'ebuku 
y'obogima. 4 Goka as'Omonene amatuko onsi: neria kabere natebire, 
Goka. 5 Obwororo bwaino bomanyekane as'abanto bonsi. Omonene 
ng'ang'e are. 6 Timwechandera ing'ana rinde rionsi; korende ase kera 
ring'ana as'ogosasima nogosaba, amo nokoiraneria ng'a mbuya mono, 
okorigia kwaino komanyekane ase Nyasaye. 7 Nomorembe o 
Nyasaye obuete obong'aini bwonsi, norende chinkoro chiaino, 
nebirengererio biaino ase Kristo Yesu. 8 Omoerio, abaminto, onsi 
ayare ay'ekeene, onsi ayare ay'ogosika, onsi ayare ayaboronge, onsi 
ayare amachenu, onsi ayagwenerete, onsi ayagokuma buya; kobore 
obuya bwonsi, gakorabe ogotogigwa okuya gwonsi, yarengererie aya. 
9 Amang'ana mweorokereretie asende nakoyabwata, nakoyaigwa, 
nakoyarora asende, yakore aya: na Nyasaye bw'omorembe nabe amo 
nainwe. 10 Nagokire mono as'Omonene, ekiagera bono as'omoerio, 
mwabokirie ebirengererio biaino as'engecho yane; buna mwarenge 
korengereria okoba kwane, korende timwanyora ribaga. 11 Tari ng'a 
nakwana aya, ekiagera inde nokoremerwa: naki neorokereirie, nimba 
as'engecho ere naki, goisanerwa nero. 12 Namanyire ogokeyigwa, 
naende namanyire okomenteka: as'engecho yonsi? nas'amang'ana 
onsi, norokererigwe okoigota nakorora enchara, nokomenteka, 
nokoremerwa. 13 Ninyare gokora amang'ana onsi as'ere ombekire 
chinguru. 14 Korende mwakorete buya mono, mwabwatanete 
nainche as'emechando yane. 15 Nainwe mwensi, inwe abanyene 
mwamanyire, inwe Abafilipi, ng'a as'omochakano bw'enchili, ekero 
naruete Makedonia, ekanisa ende tiyarenge yabwatanete nainche 
as'amang'ana aya y'okorua nokonyora, tatiga inwe mweka. 16 Naki 
nonya nase Thesaloniki mwandeterete ogokonywa gw'okoremerwa 
kwane gose tari ara rimo rioka. 17 Tari ng'a ninkerengereretie keria 
ekeegwa; nindengereretie okwama gokomenteka koba okonge, 
as'okobara kwaino. 18 Korende ninde nebinto bionsi nakobua; 
naende naichoire mono, nanyorire as'okoboko kw'Epafrodito ebinto 
biaruete asemore, ogotioka kw'amanukato, esadaka yancheirwe, 


emogwenerete Nysasaye. 19 Na Nyasaye nabaichorerie ker'eke 
morigetie as'ekerengo ki'obonda bwaye, as'obonene ime ase Kristo 
Yesu. 20 Bono Nyasaye, Tata oito, abakwe kare nakare Amin. 21 
Monkwanerie ker'omochenu ase Kristo Yesu. Abaminto bare amo 
nainche babakwanirie. 22 Abachenu bonsi babakwanirie, kobua abwo 
bare b'enyomba ya Kaisari. 23 Obuya bw'Omonene oito Yesu Kristo 
bobe amo nemioyo yaino. 


Abakolosa 1 


1 Paulo, omotomwa o Yesu Kristo as'obwanchani bwa Nyasaye, na 
Timotheo oyominto, 2 as'abaminto abachenu nabegeni abare ime ase 
Kolosai: Obuya bobe asemore nomorembe okorua ase Nyasaye Tata 
oito nas'Omonene Yesu Kristo. 3 Twamoakeire ng'a mbuya mono 
Nyasaye, Ise Omonene oito Yesu Kristo, amatuko onsi twabasabeire, 
4 ekero twaigwete amang'ana aya okwegena kwaino ase Kristo Yesu, 
nobwanchani more nabwo as'abachenu bonsi, 5 as'engecho 
y'ogosemeria mwagacheirwe emonga igoro, amang'ana aya 
mwayaigwete kare ase ring'ana ri'ekeene as'enchili, 6 yaikire asemore 
buna ere as'ense yonsi, ekwama amatunda nagokina, buna yakinire 
asemore, korwa rituko mwaigwete nakoinyora mono obuya bwa 
Nyasaye as'ekeene; 7 buna mworokereretigwe na Epafra 
omogisangio omwanchwa oito, ore omokori omwegeni ase Kristo 
as'engecho yaino, 8 nere agatworokereria obwanchani bwaino 
as'Omoika. 9 Naki as'ayio naintwe korwa rituko twaigwete, titotigeti 
kobusabera, nogosaba asemore, moichorigwe chisemi 
chi'obwanchani bwaye as'obong'aini bwonsi, nokoinyora kw'omoyo 
ime; 10 mogende buna abagwenerete as'Omonene, momogwenere 
kegima; ase ker'emeremo emiya mokwama amatunda, momenteke 
ase chisemi chia Nyasaye; 11 momentwe chinguru as'okobua gwonsi, 
as'okoreng'ana gwe chinguru chi'obonene bwaye, as'oboremereria 
bwonsi amo nomogoko, 12 mokomoakera ng'a mbuya mono Tata, 
oyotogweneirie intwe tonyore ensemo y'omwando bw'abachenu 
as'omobaso; 13 otokonyete korwa chinguru chi'omosunte, 
agatong'anyia nagotosoyia as'obonda bw'obwanchani bwaye; 14 
ekiagera asere ntore nokoborigwa as'amanyinga aye, okwabera 
kw'ebibe: 15 nere nomogwekano o Nyasaye otarikororekana, 
omotongi as'ebitongwa bionsi; 16 naki asere ebinto bionsi 
bigatongwa, ebire igoro nebire igoro as'ense, ebikororekana, 
nebitarikororekana, nonya nebirogo bi'obonene, gose oboruoti, gose 
obonene gose okobua; ebinto bionsi bigatongwa as'enchera yaye, 
nas'engecho yaye; 17 nere igo arengeo ritang'ani ri'ebinto bionsi, 


nebinto bionsi bibwataine asare. 18 Nere nomotwe bw'omobere, 
engecho yaye ekanisa: nere nomochakano, omoiborwa bwe ritang'ani 
as'abakwete; erio abe omotang'ani ase bionsi. 19 Naki ise agancha 
boria bwonsi oboikeranu boikaranse asare; 20 nas'ere kobibwatania 
ebinto bionsi nere, gakorire omorembe as'amanyinga omosalaba oye; 
nas'ere kobirabe ebinto hire igoro as'ense, gose ebire igoro. 21 
Nainwe, igoniwareuge agwo ritang'ani, mwatananetwe nere, nababisa 
as'ebirengererio biaino, as'ogokora kwaino okobe, obasang'ananirie 
bono, 22 as'omobere bw'euyama yaye as'ogokwa kwaye, erio 
abarente inwe as'obosio bwaye, abachenu, motari nokomocha gose 
kemoa: 23 komoraikaranse botambe as'okwegena, mwabaire igoro 
as'oboroso naende abakong'u, motaonchoiri nagotiga ogosemeria 
gw'enchili mwaigwete amang'ana aye, arandigwe as'ebitongwa bionsi 
bire inse as'erioba; as'ayio inche Paulo ngakorwa omokori oye. 24 
Bono nagokeire ogochandwa inde nakwo as'engecho yaino; naende 
nayaikeranirie aria aremete as'ogochandwa gwa Kristo as'omobere 
one, as'engecho y'omobere oye, engecho yaye ekanisa yayej 25 
as'ayio nabaire omokori oye, as'oborendi bwa Nyasaye, naetwe 
ensemo yaino, ng'ikeranie ring'ana ria Nyasaye, 26 obobisi boria 
bwabisetwe korwa kare nakare, nakorwa ebigori bionsi: korende 
bono bwaigoreirwe as'abachenu baye. 27 Korende Nyasaye agancha 
koborokia engecho y'obotenenku bw'obonene bw'obobisi obo 
as'Ebisaku, nario Kristo ime yaino, ogosemeria kw'obonene: 28 ere 
twarandirie amang'ana aye, komokurera ker'omonto, 
nakomworokereria ker'omonto ase chisemi chionsi, tonyare komoreta 
ker'omonto omoikeranu ase Yesu Kristo; 29 nainche ngokorande 
emeremo as'engecho eyio, nagokora omokia koreng'ana as'ogokora 
kwaye, ogokora emeremo asende ase chinguru. 


Abakolosai 2 


1 Korende nindigetie momanye omokia one inde noro as'engecho 
yaino, nase baria ba Laodikia, nabaria batarandora obosio bwane 
as'omobere; 2 erinde baremigwe chinkoro chiabo, kobarabwatanigwe 


as'obwanchani, banyore obotenenku bwonsi bw'okoinyora 
oboikeranu, banyare komanya kegima obobisi bwa Nyasaye, engecho 
yaye Kristo, 3 ime asare nchireo chinibo chionsi chi'obong'aini 
nechisemi chibisekanete. 4 Nakwanire ring'ana eri, omonto tacha 
kobang'aina as'amang'ana ay'okoebereria. 5 Naki nimba tindi aroro 
as'omobere, igande amo nainwe as'omoika, kondagoke nakorora 
okorobera kwaino, noboremu bw'okwegena kwaino ase Kristo. 6 
Gaki buna mwamonyorire Yesu Kristo Omonene, genda boigo asere, 
7 abanyene emeri, nokoagachwa asere, mwakorirwe abakong'u 
as'okwegena, buna niworokereretigwe, momenteke as'okoiraneria 
ng'a mbuya. 8 Rigereria monto onde tabaisa kobasiria 
as'obong'ainereria bwaye, nokong'aina kwa bosa, as'engecho 
y'ogotunyana chisemi chia mwanyabanto, as'engecho 
y'okworokereria gw'ense, korende tari as'engecho ya Kristo: 9 naki 
asere nao boikaransere oboikeranu bwonsi Obonyasaye as'engecho 
y'omobere. 10 Nainwe mwaichoirwe asere, oyore omotwe 
bw'obonene bwonsi nokobua: 11 asere mwarokigwe as'okwaroka 
ogotakoregeti as'amaboko, as'okorusia oria omobere bwe chinyama, 
as'okwaroka gwa Kristo; 12 kamoratindekwe amo nere as'ebatiso, 
nas'okwo mwabokigwe amo nere, as'okwegena ogokora kwa 
Nyasaye oyomobogetie korwa as'amakweri. 13 Nainwe, konyora 
mwakure ekiagera as'okomocha kwaino nas'ogotaroka kw'emebere 
yaino, akabakora moyo amo nere, gatiekire gotwabera okomocha 
gwaito gwonsi; 14 gatiekire gotinyia riria rirube riarigetwe 
as'amachiko, rigotosoera; eriarenge nobobisa asetore: oritigeirie, 
tiriba gati yaito nere, akariakeraas'omosalaba; 15 gatiekire kwerusia 
obonene nokobua, akabiorokia maiso marore, akagoka igoro ase biro 
bio as'omosalaba. 16 Gaki, monto tabagambia inwe as'endagera gose 
ebikonyugwa, gose as'engecho ye rituko rinene gose okooroka 
kw'omotienyi, gose esabato: 17 amang'ana ayio nekiriri as'amang'ana 
agocha gocha; korende omobere noyo Kristo. 18 Monto onde tabaura 
ekeegwa kiaino as'okorigia kwaye, as'okweororobia as'ogosasima 
amalaika, nakwebeka as'amang'ana ayarorire, nakoenena bosa 
as'obong'aini bw'omobere oye, 19 korende tabwateti Omotwe, 


ekiagera korwa as'oro, omobere bwonsi okonyora onsi 
nakobwatanigwa ase chinengo nemeki, gokina as'ogokina koruete ase 
Nyasaye. 20 Gaki onye mwakure amo na Kristo mogatiga 
okworokereria gw'ense, naseki mokoba inse as'ekina, buna 
nabamenyete as'ense, 21 timobwata, timoigwa, timokuna. 22 
(Amang'ana ayio onsi igagosareka ekero ki'ogokorerwa), 
komokobwata amachiko nokworokereria kwa mwanyabanto? 23 
Amang'ana ayio arorekanire buna nare nechisemi, nase chingecho 
cht'ogosaba, nobokanyeku, mwekoreire inwe mweka, 
nas'okogambera omobere as'obotindi; korende takogwenera gento 
as'okorengereria kw'omobere. 


Abakolosai 3 


1 Gaki onye mwabokire amo na Kristo, rigia ayare igoro aase Kristo 
aikaransete, as'okoboko gw'okorio kwa Nyasaye. 2 Rigia ayare igoro, 
tari ayare as'ense. 3 Ekiagera mwakwete, nobogima bwaino 
bwabisirwe amo na Kristo ase Nyasaye. 4 Kristo karache kororekana 
oyore obogima bwaito, erio nainwe namororekane amo nere 
as'obonene bwaye. 5 Gaki biite ebimo biaino bire as'ense; obotomani, 
eubi, okorengereria okobe, okogania okobe, nokorengereria, nakwo 
ogosasima esanamu; 6 as'engecho y'ayio endamwamu ya Nyasaye 
yabaikeire abana b'ogosaria. 7 As'ayio nainwe igo mware gotara kare, 
iga mwabete as'aya. 8 Korende bono yabeke are aya onsi; okobea, 
endamwamu, nobobe, nokorama, nogokwana okobe gokorua 
as'emenwa yaino: 9 timotebania oborimo; ekiagera mwamorusirie 
omonto okare, amo nogokora kwaye, 10 mwamobekire omonto 
omoyia, okorirwe omoyia anyore chisemi as'omogwekano oye ere 
oyomotongete. 11 Agwo tari Omoyunani gose Omoyahudi, 
okwarokigwa gose ogotarokigwa, oyotamunyeti gento, gose 
Omosikuthi, omosomba, gose omobiare; korende Kristo nas'onsi, 
nase bonsi. 12 Gaki ekiagera more abachore ba Nyasaye, abachenu 
banchire, beka omoyo bw'amabera, obuya, oboitongo, obwororo, 
oboremereria; 13 mobogoreranie, nakwaberana, omonto karabe 


nering'ana igoro as'omonto onde; buna Kristo ababerete inwe, 
naboigo nainwe kora boigo. 14 Igoro as'aya onsi beka obwanchani, 
nabwo egesibo ki'oboikeranu. 15 Nomorembe o Nyasaye ogambe ase 
chinkoro chiaino, noro mwarangererigwe as'omobere oyomo; mobe 
abanto bakoiraneria ng'a mbuya mono. 16 Ring'ana ria Kristo 
rikaranse as'obonge ime yaino ase chisemi chionsi, mworokereranie 
nagokanania as'esaburi nogotera, nogotera kw'omoyo, as'obuya 
mokomoterera Omonene ase chinkoro chiaino ime. 17 Na kera 
erimogokora, ase ring'ana gose ogokora, kora onsi as'erieta 
ri'Omonene Yesu, mokoiraneria ng'a mbuya Nyasaye Tata asere. 18 
Inwe abakungu, igwera abasacha baino, buna egwenerete 
as'Omonene. 19 Nainwe abasacha, ancha abakungu baino, timoba 
nobororo asebare. 20 Nainwe abana moigwere abaibori as'amang'ana 
onsi; naki ring'ana eri ndigwenerete as'Omonene, 21 Nainwe abatata, 
timochegia abana baino, tibabaisa gokwa emioyo. 22 Nainwe 
abasomba mobaigwera abwo bare as'omobere ng'a nabanene baino; 
as'amang'ana onsi, tari obosomba bw'amaiso buna abakwegwenia ase 
mwanyabanto, korende as'obuya bw'enkoro, mokomosika Nyasaye, 
23 Rinde rionsi mogokora, rikore as'omoyo, buna as'Omonene, gose 
tari ase mwanyabanto; 24 komoramanye ng'a namonyore as'Omonene 
eng'eria y'omwando; ekiagera mokomokorera Omonene Kristo. 25 
Naki oyorakore bobe, igo aranyore naende obobe bwaye akorire: 
korende gwanchereria tikoiyo. 


Abakolosai 4 


1 Ninwe abanene bae abasomba baino ekere kia boronge, 
mokomanya ng'a nainwe more n'Omonene igoro. 2 Kora mono 
as'ogosaba, komokorenda as'ogosaba nakoiraneria ng'a mbuya; 3 
nogotosabera naintwe twensi, Nyasaye atoigorere egesieri ase 
ring'ana riaye, tokwane obobisi bwa Kristo, naki as'engecho yaye 
nasibirwe, 4 erio ng'orokie, buna ingwenerete gokwana, 5 Genda 
as'obong'aini as'obosio bw'abwo abare isiko, mogokorera ekero. 6 
Amang'ana aino abe nobuya amatuko onsi, ansere buna omonyo 


monyare komanya buna chagwenerete koiraneria ker'omonto. 7 
Tukiko, oyominto omwanchwa, omosomba omwegeni, omosomba 
omogisangio one as'Omonene, naborokie amang'ana ane onsi; 8 ere 
namotomire asemore, as'engecho eyio eyio, momanye amang'ana 
aito, abaremie chinkoro chiaino; 9 amo na Onesimo, oyominto 
omwegeni, omwanchwa, ore omonto oino. Nababorokie amang'ana 
onsi ayare aiga. 10 Aristariko, osibetwe amo nainche obakwanirie, na 
Marko, omoigwa o Baranaba, oyio mwanyorire amachiko 
as'amang'ana aye; karaikeasemore moroisie. 11 Na Yesu, okorokwa 
Yusto; abwo nabanto barogete: abwo boka nabakori emeremo amo 
nainche as'engecho y'obonda bwa Nyasaye; nabarabwo igo barenge 
kondemia. 12 Epafra, ore omonto o seino, omosomba o Yesu Kristo, 
obakwanirie, okorire omokia amatuko onsi as'engecho yaino 
as'ogosaba kwaye, erinde motenene abaikeranu abamanyete mono 
as'obwanchani bwonsi bwa Nyasaye. 13 Naki nabaire kirori ng'a nare 
nomokia omonge as'engecho yaino, nas'engecho y'abwo bare ase 
Laodikia, nas'engecho yabwo bare Hieropoli. 14 Luka, oria 
omorwaria omwanchwa, obakwanirie, na Dema. 15 Bakwanie 
abaminto bare ase Laodikia, na Numfa, nekanisa ere as'enyomba 
yaye. 16 Rirube eri karirasomwe asemore, tiga risomwe naende 
as'ekanisa ya Laodikia; nariria ria Laodikia risomwe nainwe. 17 
Motebie Arikippo, arigererie mono obosomba boria kwaetwe 
as'Omonene, erio aboikeranie. 18 Ogokwania kwane inche Paulo, 
as'okoboko kwane inche bweka. Inyora ebisibo biane. Obuya bobe 
amo nainwe. 


1 Abathesaloniki 1 


1 Paulo, na Silivano, na Timotheo, as'ekanisa y'Abathesaloniki, ase 
Nyasaye Tata, n'Omonene Yesu Kristo: Obuya bobe asemore 
nomorembe. 2 Twamobakire Nyasaye amatuko onsi as'engecho yaino 
mwensi, igo tokobatora as'ogosaba gwaito; 3 gose titori gotiga 
koinyora emeremo yaino nokwegena, nogwechanda kwaino 
as'obwanchani, noboremereria bwaino as'ogosemeria kore 
as'Omonene Yesu Kristo, as'obosio bwa Nyasaye Tata oito. 4 
Gatoramanye, abaminto mwanchire na Nyasaye, obochore bwaino. 5 
Ekiagera enchili yaito tebaikereti as'amang'ana oka, korende nase 
chinguru, nas'Omoika Omochenu, nas'ogoichora okonge; buna 
mwamanyire chingecho chiaito chiarenge asemore, as'engecho yaino. 
6 Mokaba abatunyani baito, nab'Omonene, mokanyora ring'ana 
as'ogochandwa okonge, amo nomogoko bw'Omoika Omochenu; 7 
goika mokaba omogwekano bw'abanto bonsi abanchete ase 
Makedonia, nas'Akaya. 8 Naki korwa asemore ring'ana ria Nyasaye 
riaigurwe, tari ase Makedonia na Akaya oka; korende ker'aas'onsi 
okwegena kwaino more nakwo ase Nyasaye kwarandire, goika 
titorigeti gokwana ande onsi. 9 Naki barabwo boka baorokirie 
amang'ana aito, buna engecho yarenge ogosoa gwaito asemore; na 
buna mwamoonchokerete Nyasaye, mwachitigete chisanamu, erinde 
mokorere Nyasaye ore moyo, bw'ekeene, 10 nakomoganya Omwana 
oye korwa igoro, oyio abogetie korwa as'amakweri, Yesu, otokonyire 
nendamwamu eranyare gocha. 


1 Abathesaloniki 2 


1 Korende inwe mweka, baminto, mwakomanyire ogosoa gwaito 
asemore, ng'a tikwabete bosa: 2 korende gatwatiekire gochandwa 
ritang'ani nagokorwa bobe, buna mwamanyire, ase Filipi, tokaba 
noboremu ase Nyasaye oito koyekwana enchili ya Nyasaye asemore, 
as'okoyeamereraneria mono. 3 Naki ogokurera gwaito tikori 
as'ogosira gose as'eubi, gose as'obong'ainereria: 4 korende buna 
twancheirwe na Nyasaye, koba abarendi b'enchili, nabo togokwana; 


tari buna abakogwenera mwanyabanto, korende ase Nyasaye 
oyogotorenga chinkoro chiaito. 5 Naki titwarenge kero kende gionsi 
namang'ana ayakobagwenera abanto, buna mwamanyire, gose 
amang'ana akobisa okorengereria, Nyasaye nkirori; 6 titorikorigia 
ogotogigwa nabanto, gose nainwe, gose nabande, igotwarenge 
twanyarire kobaritoera buna abatomwa ba Kristo. 7 Korende igo 
twarenge abororo gati asemore, buna omoreri akorenda abana baye 
omonyene: 8 naboigo igo naintwe tobarengereretie as'obwanchani 
obonge, tokarora omogoko kobaa, tari enchili ya Nyasaye yoka, 
korende nemioyo yaito yonsi, ekiagera mwabaire abanchi baito. 9 
Naki, baminto mwainyoire emeremo yaito emekong'u nogokora 
gwaito: ekiagera omobaso nobotuko togakora emeremo titocha 
komorarereria monto oino, tokabaranderia enchili ya Nyasaye. 10 
Nainwe mbirori, na Nyasaye boigo, buna twaikaransire asemore 
nainwe mwanchire, as'obochenu, nas'oboronge, botari komocha: 11 
naboigo buna mwamanyire engecho twamokanetie ker'oyomo oino 
buna ise akobakania abana baye, tokababeka omoyo nagokwana, 12 
erio mogende buna ebagwenerete ase Nyasaye, obarangeirie mosoe 
as'obonda bwaye nobonene bwaye. 13 Korende as'ayio intwe naintwe 
twamoiranerie Nyasaye ng'a mbuya totari gotiga, ekiagera ekero 
mwanyorete riria ring'ana ri'obotomwa bwa Nyasaye mwaigwete 
asetore, mokaribwata tari buna ring'ana ria mwanyabanto; korende 
buna ring'ana ria Nyasaye; naboigo rire ekeene ekeene, rigokora 
emeremo ime asemore inwe abwo mwanchire. 14 Naki inwe, 
baminto, mwarenge abatunyani be chikanisa chia Nyasaye chire ase 
Boyahudi ase Yesu Kristo; naki mwanyorete emechando eria eria 
as'abanto b'egesaku kiaino, banyorete nabwo as'Abayahudi; 15 
abamoitete Omonene Yesu nababani babo boka abanyene, 
bagatoseria intwe, korende tibagwenera Nyasaye, naende 
tibabwataini nabanto bande; 16 bagatotanga titokwana nebisaku 
binde binyore ogokonywa; erio baikeranie ebibe biabo amatuko onsi; 
korende endamwamu yabaikeire goika omoerio. 17 Korende intwe, 
baminto gotoratananekane nainwe as'egeka, as'obosio, tari as'enkoro, 
tokarengereria kobua kobarora amasio aino, namaiga amange: 18 


as'ayio tokarigia gocha asemore naende, ee, ninche Paulo, erie 
ritang'ani, neria kabere. Saitani agatotanga. 19 Naki ogosemeria 
gwaito, gose okogoka gwaito ninki? Gose egutwa y'ogwetogia ninki? 
Tari inwe, as'obosio bw'Omonene oito Yesu Kristo ekero ki'ogocha 
kwaye? 20 Naki inwe nobonene bwaito, nomogoko oito. 


1 Abathesaloniki 3 


1 Naboigo as'ayio, ekiagera titwanyarete koremereria kobua, tokarora 
buya totigwe Athene intwe tweka; 2 tokamotoma Timotheo 
oyominto, omosomba o Nyasaye, omokori emeremo amo naintwe 
as'enchili ya Kristo, kobakora inwe abakong'u, nakobaremia inwe 
as'engecho y'okwegena kwaino; 3 erinde omonto onde taichanigwa 
nogochandwa oko; naki inwe mweka mwamanyire ng'a ntogacheire 
aya. 4 Naki ekero twarenge amo nainwe, togatang'ana kobatebia ng'a 
natonyore ogochandwa, buna abete, nainwe mwamanyire. 5 As'ayio 
inche nainche ekero narenge tinanyarete koremereria naende, 
ngatoma omonto erinde imanye okwegena kwaino, tacha oria 
omotemi kobatema, gose emeremo yaito teba eya bosa 6 Korende 
Timotheo ekero atocherete amatuko aya korwa asemore, agatoretera 
amang'ana amaya ay'okwegena kwaino nobwanchani bwaino, buna 
ng'a iga mogotoinyora buya amatuko onsi, morengereretie gotorora 
intwe, koreng'ana buna intwe nainwe; 7 as'engecho eyio tokaremigwa 
baminto, as'amang'ana aino, as'emechando nogochandwa gwaito 
gwonsi, as'okwegena kwaino. 8 Naki bono tore moyo, kerabe inwe 
moteneine bokong'u as'Omonene. 9 Naki okoiraneria ki toranyare 
komoa Nyasaye as'engecho yaino, as'omogoko oria bwonsi 
twagokeire, as'engecho yaino as'obosio bwa Nyasaye oito. 10 
Obotuko nomobaso togasaba as'omokia, erinde tonyare kobarora 
obosio bwaino, nakorosia ekiaremire as'okwegena kwaino. 11 
Naboigo Nyasaye omonyene, Tata oito, Nomonene oito Yesu Kristo 
atotang'ane enchera yaito toike seino; 12 Omonene abatang'ane 
nakobamenta nakobaichoria as'ogwanchana, inwe as'inwe, nas'abanto 
bonsi, buna intwe tore nainwe; 13 anyare gokong'ia chinkoro chiaino 


chibe chitari nekemoa as'obochenu as'obosio bwa Nyasaye, Tata oito, 
ekero ki'ogocha kwaye Omonene oito Yesu amo nabachenu baye 
bonsi. 


1 Abathesaloniki 4 


1 Eriatigaire, baminto, twabasoroire, nakoborokereria as'Omonene 
Yesu, buna mwanyorete asetore, engecho ebagwenerete kogenda 
nakomogwenera Nyasaye, buna mokogenda, monyare komenteka 
mono mono. 2 Naki mwamanyire amachiko ki twabaire korwa 
as'Omonene Yesu. 3 Naki obo nabwo obwanchani bwa Nyasaye, 
ogosibigwa kwaino, mwerusananie nobotomani; 4 ker'oyomo oino 
amanye koyobua omobere oye, as'obonene nogosika, 5 tari 
as'okorengereria kw'omobere, buna Ebisaku ebitamomanyeti 
Nyasaye; 6 erinde omonto tasaria, nakomomochera oyomwabo ase 
ring'ana eri: ekiagera Omonene nere okorusia egesiomba as'aya onsi, 
buna twabatebirie nakoborokereria mono ritang'ani. 7 Naki Nyasaye 
tatorangereretie as'eubi, korende tobe as'ogosibigwa. 8 Gaki ere 
bwangire, tangeti omwana o mwanyabanto, korende Nyasaye, okobaa 
Omoika oye Omochenu. 9 As'amang'ana obwanchani, timori 
nokorigia mbarikere: naki inwe mweka mworokererigwe na Nyasaye 
gwanchana; 10 naki mwakorire ring'ana eri as'abamino bonsi bare ase 
Makedonia. Korende twabasoroire, baminto, momenteke mono; 11 
naende mobe ang'e kweorokereria gokira, nagokora emeremo yaino, 
nagokora emeremo as'amaboko aino abanyene, buna twabachigete; 
12 erinde mogende as'amasikani obosio bw'abwo bare isiko, timoba 
nokorigia konde. 13 Korende, baminto, titorigeti ng'a timoinanya 
amang'ana abo abwo bararire; mobaise goichana buna abande, batari 
nogosemeria. 14 Naki onye twanchire Yesu okwete naende akaboka, 
naboigo nabwo bararire ase Yesu Nyasaye nabarete amo nere. 15 
Naki twabatebirie aya ase ring'ana ri'Omonene, ng'a intwe abwo tore 
moyo, twatigaire goika ekero ki'ogocha kwaye Omonene, 
titokobatang'anera abwo batiekire korara. 16 Naki Omonene 
omonyene, naike korwa igoro neriogi rinene, negeturi kie rilaika 


rinene, negetureri kia Nyasaye: nabwo bakwete ase Kristo nababoke 
ritang'ani: 17 erio nyuma ntwe abwo tore moyo, twatigaire, 
natobogorigwe amo nabarabwo as'amare, komorotota Omonene 
as'omoika gati: erio natobe amo n'Omonene kare nakare. 18 Naboigo, 
remania as'amang'ana aya. 


1 Abathesaloniki 5 


1 Korende, as'amang'ana ay'ebiro nechingaki baminto, timori 
nokorigia mbarikere. 2 Naki mwamanyire inwe mweka ng'a ase 
rituko ri'Omonene igorirache buna omoibi agocha botuko. 3 Ekiagera 
ekero bagoteba, Omorembe nobuya, erio ogosareka gokobachera 
as'omobosokano bwango, buna obororo bokomochera oyore morito, 
nabwo tibagokonywa. 4 Korende inwe, baminto, timori as'omosunte, 
obotuko boria bobanyore buna omoibi. 5 Naki inwe mwensi nabana 
b'smasase, nabana b'omobaso: intwe titori ab'obotuko, gose 
ab'omosunte; 6 nabo titorara buna abande, korende torende, nakoba 
nokwerita. 7 Naki abwo bakorara ba ara botuko. nabwo bagotinda 
batinda botuko. 8 Korende intwe abatore ab'omobaso, tobe 
nokwerita, tweboyie chikuba okwegena nobwanchani: negutwa yaito 
ebe ogosemeria kw'ogotoreka. 9 Naki Nyasaye tatobegeti 
as'endamwamu yaye, korende tonyore ogotoreka, as'Omonene oito 
Yesu Kristo, 10 oyokwete as'engecho yaito, erio tomenye amo nere, 
kerabe twarendire gose kerabe twararire. 11 Naboigo remania 
nakoagachana, ker'omonto noyomwabo, nabo buna mogokora. 12 
Korende, baminto, ntorigetie momanye baria bagokora emeremo 
as'engecho yaino, nabare igoro asemore as'Omonene, nakobakonya; 
13 mobasike mono as'obwanchani, as'engecho y'emeremo yabo. 
Mobe nomorembe inwe as'inwe. 14 Twaba oroire, baminto bakonye 
abwo bataikaranseti buya, babeke chinguru bare nemioyo ekwete, 
babogorie abareu, remereria nabanto bonsi. 15 Rigereria monto onde 
bwonsi tamoa oyomwabo obobe as'obobe; korende amatuko onsi 
bwatia ayare amaya, inwe as'inwe, nas'abanto bonsi. 16 Goka 
amatuko onsi; 17 saba motari gotiga; 18 iraneria ng'a mbuya ase kera 


ring'ana naki obo nabwo obwanchani bwa Nyasaye asemore ase 
Kristo Yesu. 19 Timorimia Omoika; 20 timochayaobobani; 21 
temabionsi, bwataekereekiya; 22 erusananie nobobe bore kera 
chingecho. 23 Nyasaye bw'omorembe omonyene abasibie kegima; 
nainwe emioyo yaino nechinkoro chiaino nemebere yaino erosigwe 
kegima, etari nakemoa, ekero ki'ogocha kwaye Omonene oito Yesu 
Kristo. 24 Ere nomwegeni obarangeirie, nere nakore. 25 Baminto 
tosabere. 26 Obakwanie abaminto as'okonyunyunta ogochenu. 27 
Nabachikire as'Omonene, basomerwe abaminto bonsi rirube eri. 28 
Obuya bw'Omonene oito Yesu Kristo bobe amo nainwe. 


2 Abathesaloniki 1 


1 Paulo, Silivano, na Timotheo, as'ekanisa ya Abathesaloniki ere ase 
Nyasaye Tata oito, n'Omonene Yesu Kristo; 2 Obuya bobe asemore 
nokwegena gokorua ase Nyasaye Tata oito, n'Omonene Yesu Kristo. 
3 Netogwenerete koiraneria ng'a mbuya ase Nyasaye amatuko onsi 
as'engecho yaino, baminto, buna egwenerete, naki okwegena kwaino 
kwamentekanire mono, nobwanchani bwa ker'omonto oino 
as'abamwabo bwabaire obonge. 4 Nonya naintwe abanyene 
twetogirie ase chikanisa chia Nyasaye as'engecho y'oboremereria 
bwaino, nokwegena more nakwo as'okorosigwa kwaino gwonsi 
nogochandwa mwaremereirie; 5 ekio nekiorokererio gi'ekina 
ki'oboronge kia Nyasaye; erio mogwenere gosoa obonda bwa 
Nyasaye, ekiagera as'engecho yaye mwachandirwe, 6 Ekiagera 
mboronge ase Nyasaye kobaakana emechando baria bakobachanda 
inwe, 7 nakobaakana inwe mogochandwa omogoko amo naintwe 
ekero ki'okoorokigwa kwaye Omonene Yesu korwa igoro amo 
namalaika ay'okobua kwaye, 8 as'omorero ogwoka, kobaakana 
endamwamu barabwo abatamomanyeti Nyasaye, nabwo 
abataigwereti enchili y'Omonene oito Yesu Kristo: 9 abaranyare 
gochandwa as'ogosareka gwa kare nakare, korwa obosio 
bw'Omonene nakorua obonene bwe chinguru chiaye, 10 ekero 
agocha erinde abakwe as'abachenu baye, nagokumigwa ase bonsi 
abanchete (ekiagera oborori bwaito bwancheirwe asemore) ase rituko 
riria. 11 As'ayio twabasabeire inwe amatuko onsi, erio Nyasaye oito 
ababare ng'a mwagweneire okorangerigwa kwaino, aikeranie 
ker'okorigia okuya na ker'emeremo y'okwegena, ase chinguru: 12 
erinde erieta ri'Omonene oito Yesu ribakwe asemore, nainwe ime 
asare, as'obuya bwa Nyasaye oito nobw'Omonene Yesu Kristo. 


2 Abathesaloniki 2 


1 Gaki twabasoroire, baminto, as'amang'ana ay'ogocha kwaye 
Omonene oito Yesu Kristo, nogosangererekana gwaito obosio bwaye; 
2 timotengechigwa bwango nagotiga ebirengererio biaino, gose 


timoichanigwa, as'omoyo gose ase ring'ana, gose ase rirube 
rigokagwa ng'a neriaito, ng'a rituko ri'Omonene riabaire; 3 monto 
onde bwonsi tabang'aina as'enchera ende yonsi: naki tirigocha 
gotaracha ritang'ani koria ogwatananeka, aorokigwe oria omonto 
bw'ebibe, omwana bw'ogosira, 4 oria okorwana nakweimokereria 
igoro omonyene igoro ase ker'egekorokwa Nyasaye gose 
egegosasimwa; goika ere omonyene igaikaransete ase hekalu ya 
Nyasaye, buna Nyasaye, okweorokia omonyene ng'a nere Nyasaye. 5 
Timorikoinyora ng'a ekero narenge amo nainwe nabatebetie ayio? 6 
Na bono erimotangete mwarimanyire, anyare koorokigwa oyo ekero 
kiaye. 7 Naki boria obobisi bw'ogosaria iga bono bwakorire 
emeremo: koionde nare oyotangete bono, goika arusigwe. 8 Erio 
agwo naorokigwe oria omosaria, oyio Omonene Yesu namoite 
as'omoika bw'omonwa oye, nakomosiria as'okoorokigwa kwaye 
kagocha; 9 ere, ogocha kwaye nkore as'omogwekano bw'ogokora 
emeremo yaye Saitani, as'okobua gwonsi nebikone bi'ogokumia 
kw'oborimo, 10 nas'okong'aina gwonsi as'obobe bwabo abagosira; 
ekiagera tibagianchete ekeene, banyare gotorigwa. 11 As'ayio 
Nyasaye nabaretere chinguru chi'ogosira, babwanche oborimo: 12 
bagambigwe bonsi abatancheti ekeene, korende abarenge kwegokia 
as'obobe. 13 Korende netogwenerete intwe komoiraneria Nyasaye 
ng'a mbuya mono amatuko onsi as'engecho yaino, baminto, 
mwanchetwe n'Omonene, naki Nyasaye obachorire korwa 
omochakano monyore ogotoreka as'ogosibigwa kw'Omoika 
nagwancha ekeene: 14 ekiabarangereretie inwe as'enchili yaito, 
as'okonyora obonene bw'Omonene oito Yesu Kristo. 15 Nabo, 
baminto, tenena bokong'u, mobwate chingecho mworokereretigwe, 
onye nas'amang'ana gose ase rirube riaito. 16 N'Omonene oito Yesu 
Kristo omonyene, na Nyasaye Tata oito otwanchete agatoa okoremia 
gwa kare nakare nogosemeria okuya, as'obuya, 17 abaremie chinkoro 
chiaino, nagochikora chinkong'u ase kera ring'ana nogokora okuya. 


2 Abathesaloniki 3 


1 Omoerio, baminto, tosabere, ring'ana ri'Omonene rirande, ribakwe 
boigo buna rire asemore; 2 tokonywe nabanto abatari boronge, 
nababe; ekiagera tai bonsi bare nokwegena. 3 Korende Omonene 
noyo bw'ekeene, oranyare kobakora mobe abakong'u, nakobakonya 
noria omobe. 4 Naintwe, twamosemeirie Omonene as'amang'ana 
aino, erinde ng'a mwayakorire ayatwabachigete, naende namoyakore. 
5 Omonene abatang'ane emioyo yaino monyore obwanchani bwa 
Nyasaye, noboremereria bwa Kristo. 6 Twabachikire, baminto, 
as'erieta ri'Omonene oito Yesu Kristo, erusananie abanyene na 
ker'oyomino otari kogenda boronge, oyotabwateti chingecho 
borokereretigwe asetore. 7 Naki mwamanyire abanyene buna 
ebagwenerete gotobwatia: naki titogendeti bobe asemore; 8 gose 
titorieti endagera y'omonto onde bwonsi bosa, korende nas'enieremo 
nogokora, omobaso nobotuko, togakora emeremo, erio 
titomorarereria omonto oino: 9 tari ng'a titori nokobua, korende 
twekorire abanyene tobe ekiorokererio asemore, erinde mototunyane. 
10 Ekiagera nonya nekero keria twarenge amo nainwe tokabachika 
ring'ana eri, Ng'a onye omonto tarigeti gokora emeremo, abe takoria 
ndagera. 11 Naki twaigure ng'a mbare abanto asemore batakogenda 
buya, aba tari gokora emeremo nonya ng'ake, korende igo 
bakorengereria ayabanto bande. 12 Nabo twabachikire abwo 
nakobakonya as'Omonene oito Yesu Kristo, bakore emeremo 
as'ogokira, nakoria endagera yabo abanyene. 13 Korende, inwe, 
baminto. timorosa gokora amaya. 14 Karabe omonto onde bwonsi 
otabwateti ring'ana riaito ase rirube eri, erusananie nomonto OYIO, 
gose timokwana nere, anyare gosoka. 15 Korende timomobara ng'a 
nomobisa, korende mokonye buna oyomino. 16 Bono, Omonene 
bw'omorembe omonyene, abae omorembe amatuko onsi ase 
chinchera chionsi. Omonene abe amo nainwe mwensi. 17 Ogokwania 
kwane inche Paulo, as'okoboko kwane inche omonyene, eke nakio 
ekemanyererio ase kera rirube: naboigo nkorika, 18 Obuya 
bw'Omonene oito Yesu Kristo bobe amo nainwe mwensi. 


1 Timotheo 1 


1 Paulo, omotomwa o Yesu Kristo, as'amachiko a Nyasaye 
Omokonyi oito, na Yesu Kristo ogosemeria gwaito; 2 ase Timotheo, 
omwana one bori as'okwegena: Obuya, namabera, nomorembe, 
bikorua ase Nyasaye Tata, nase Yesu Kristo Omonene oito. 3 Buna 
narigetie oikaranse Efeso, ekero narenge kogenda Makedonia, erinde 
obachike abande tiborokereria okworokereria konde, 4 gose timoigwa 
emegano ya kare gose koborania amang'ana ase chisokoro atari 
nomoerio, akoreta okoboria, gose tari oborendi bwa Nyasaye bore 
as'okwegena; gaki bono nagochikire boigo. 5 Korende ogoikerana 
kw'amachiko nobwanchani bokorua as'enkoro endabu nebirengererio 
ebiya, nokwegena gotari nokong'ainereria: 6 abande bakomocha ayio 
basirire, bakoonchokera amang'ana aya bosa; 7 banchete koba 
aborokia b'amachiko, ko tibamanyeti ayabagokwana gose amang'ana 
aria bagoteba nechinguru. 8 Korende twamanyire ng'a amachiko 
namaya, omonto karakorere as'enchera y'amachiko; 9 naye omanye 
ring'ana eri, ng'a amachiko tabekiri as'omonto oboronge, korende 
as'abakomocha nabatari nokoigwera, nabanto abatamomanyeti 
Nyasaye, nabakori ebibe, nabatari abachenu, nabatasigeti Nyasaye, 
nabaiti abaise babo, nabaiti abang'ina babo, nabaiti, 10 nabatomani, 
nabagwesaria abasacha as'abasacha, nabakoiba abanto, 
nabanyaborimo, nabakoria eira y'oborimo, na korirabe ring'ana rinde 
rionsi ritabwataini nokworokereria kw'obogima; 11 koreng'ana buna 
enchili y'obonene bwa Nyasaye akobakerwa, yabegetwe 
as'okorendwa kwane. 12 Nainche namobakire Kristo Yesu Omonene 
oito oyombegete chinguru ekiagera nandoche ng'a noyo bw'ekeene, 
akambeka as'obosomba bwaye; 13 inche narenge ritang'ani omorami, 
oyokorosia abanto, omonyene obotindi: korende nkaberwa ekiagera 
nakorete bo as'oboriri nas'ogotaba nokwegena. 14 Nobuya 
bw'Omonene oito bokamenteka mono amo nokwegena nogwancha 
kore ase Kristo Yesu. 15 Nering'ana ri'ekeene, rigwenerete 
gwancherwa nabanto bonsi, ng'a Kristo Yesu nachete ense abakonye 
abanyene ebibe; nainche noyo bwe ritang'ani asebare. 16 Korende 


as'engecho eye nkaberwa, erinde as'inche, buna oyo bwe ritang'ani, 
Yesu Kristo aorokie oboremereria bwonsi, imbe omogwekano ase 
baria baranyare komwancha nyuma banyore obogima bwa kare 
nakare. 17 As'Omoruoti o kare nakare, otakonyara korora ogosareka, 
otakororekana, Nyasaye bwe chisemi ere bweka, asare ere ogosika 
nobonene kare nakare. Amin. 18 Ogochika oko nakoeire kobe 
emonga, omwana one Timotheo, as'engecho y'amang'ana obobani 
ayatang'aine igoro asore, erinde as'ayio orwane esegi engiya; 19 obe 
omonyene okwegena nokorengereria okuya; abande bachisereria are 
echio, bagasaria engecho y'okwegena. 20 As'abwo mbareo 
Humenayo na Iskanderi, abwo nabaire Saitani, erinde borokererigwe 
tibarama Nyasaye. 


1 Timotheo 2 


1 Gaki ritang'ani as'amang'ana onsi, ogosorora, nogosaba, nokoboria 
Nyasaye, nokoiraneria ng'a mbuya mono, akoreke as'engecho yaino. 
2 As'engecho y'abaruoti, na bonsi abare nobonene, erinde tonyare 
koba as'obogima bw'oboitongo nomorembe as'okoba nechingecho 
chia Nyasaye nogosika. 3 Naki eri nerigiya, naende ndiancheire 
as'Omokonyi oito Nyasaye; 4 origetie abanto bonsi bakonywe 
banyare komanya mono ayare ay'ekeene. 5 Naki Nyasaye noyomo, 
nomobwatania egati ya Nyasaye namwanyabanto noyomo, ere oyore 
Omwana-o-mwanyabanto, Kristo Yesu, 6 bweruete omonyene koba 
omokonyi as'engecho ya bonsi, oranyare gwatorwa as'ekero kiaye; 7 
as'engecho y'ayio nkabekwa imbe omorandia nomotomwa (natebire 
ekeene, tintebeti oborimo), omworokia bw'Ebisaku as'okwegena 
nekeene. 8 Gaki nindigetie abasacha basabe aas'onsi, bakoimokia 
amaboko amachenu, atari nendamwamu nakoamererania. 9 Naboigo 
abakungu beboyie chianga chi'ogosika amo nogosika okuya, 
nobong'aini boisanete; tari as'okomina etukia, gose as'ethahabu 
neruru, gose ase chianga chie rigori rinene; 10 korende (buna 
ebagwenerete abakungu bakoorokia chingecho chia Nyasaye) 
as'ogokora okuya. 11 Omokungu tiga eorokererie as'ogokira 


nokoigwera ker'engecho. 12 Ting'eti omokungu ribaga kworokia, 
gose komogambera omosacha, korende abe as'ogokira. 13 Naki 
Adamu nere otongetwe ritang'ani, na Hawa nyuma. 14 N'Adamu 
tang'ainetwe, korende omokungu akang'ainwa agasoa as'okomocha. 
15 Korende nakonywe, ase roria oroiboro, kabarakore as'okwegena 
nobwanchani nobochenu amo nobong'aini boisanete. 


1 Timotheo 3 


1 Ring'ana eri neri'ekeene, Omonto karigetie emeremo y'oboaskofu, 
(omotang'ani) orengereirie emeremo emiya. 2 Gaki nagwenerete 
omoaskofu koba omonto otari kwomanigwa, omonto ore nomokungu 
oyomo, omweriti, nakwerenga ne chisemi, omonyene chingecho 
chigwenerete, omoroisia abageni, omworokereria; 3 tari omonto 
onarete edivai, tari omoaki, tari omonto bwanchete chifetha; korende 
abe omwororo, taba omonto okoamererania; 4 ab'omonto otenenetie 
enyomba yaye buya, omanyete kobakania abana baye amo 
nobong'aini boisanete; 5 (omonto otamanyeti gotenenera enyomba 
yaye buya omonyene, naki ararende ekanisa ya Nyasaye?) 6 tari 
omonto omoyia, tabaisa gocha koenena, agwe as'ekina kia saitani. 7 
Nagwenerete gwatorwa ng'a nomuya nabanto bare isiko, tabaisa 
kogwa as'obobe nobeto ya saitani. 8 Naboigo nabadikoni, babe 
abanto b'obokanyeku, tari abare nemenwa ebere, tari abanto 
bakonywa edivai enyinge, babe abanto batakorengereria chifetha 
chi'obosoku; 9 babwate obobisi bw'okwegena as'ebirengererio ebiya. 
10 Naba bonsi batemwe ritang'ani; nyuma bakorere obodikoni 
kobatiekire kororekana batari nabibe. 11 Naboigo abakungu babe 
abanto b'obokanyeku, tari abang'achi, abanto aberiti, ab'ekeene 
as'amang'ana onsi. 12 Abadikoni babe nomokungu oyomo, 
nakobatenenera abana babo buya nechinyomba chiabo. 13 Naki 
abagokora emeremo y'obodikoni buya, benyoreire obonene obuya, 
noboremu obonge as'okwegena kore ase Kristo Yesu, 14 Nakorikeire 
aya, nindengereretie gocha asore bwango. 15 Korende kondatebane 
onyare komanya mono buna ebagwenerete abanto kogenda 


as'enyomba ya Nyasaye, ere ekanisa ya Nyasaye ore moyo, esiro 
noboroso bw'ekeene. 16 Naende nering'ana ritari nokoamererania 
nobobisi bw'okoba nechingecho chia Nyasaye; Ere oorogetigwe 
as'omobere, akabarerwa oboronge as'omoika, akarorekana namalaika, 
akarandigwa as'ebisaku, akegenwa as'ense, akabogorigwa igoro 
as'obonene. 


1 Timotheo 4 


1 Omoika okwanire maiso marore, ng'a ekero ki'omoerio abanto 
ng'abeatanane nokwegena, bakoigwera emeika y'okong'ainereria, 
nokworokereria kw'ebirecha. 2 As'okong'ainereria kw'abanto 
bagokwana oborimo, basambwa ebirengererio biabo nekioma 
ki'omorero; 3 babakania abanto tibanyuoma, nakobachika beatanane 
nendagera eye Nyasaye atongete enyorwe as'okobaka as'abwo bare 
nokwegena nabare bamanyete mono ekeene. 4 Naki ker'egetongwa 
kia Nyasaye nekiya, gose tikeri gekwangwa, onye kianyorirwe 
as'okobakwa: 5 naki giasibigwe ase ring'ana ria Nyasaye nogosaba. 6 
Korabainyorie abaminto ayio, nobe omokori omuya o Yesu Kristo, 
nomonarigwa amang'ana okwegena, nokworokereria okuya koria 
gwatunyanete: 7 korende emegano ey'okorama ney'abang'ina, 
oyiange. Naria omoyo oo as'okogenderera koba nechingecho chia 
Nyasaye: 8 naki koba ang'e konyora chinguru chi'omobere 
nkogwenerete ake; korende okoba nechingecho chia Nyasaye 
nkogwenerete as'amang'ana onsi, naki nkore neira y'obogima bwa 
bono nakoria korache koba. 9 Ring'ana eri neri'ekeene, ndigwenerete 
gwancherwa na bonsi. 10 Naki twerosirie na koba ang'e ase ring'ana 
eri, ekiagera tomosemeretie Nyasaye ore moyo, ore omokonyi 
bw'abanto bonsi, kobua as'abwo banchire. 11 Obachike abanto ayio 
nakoborokereria bo. 12 Omonto tachaya obosae bwao; korende obe 
omogwekano as'abwo banchire, as'ogokwana, nas'orogendo, 
nas'obwanchani, nas'okwegena, nas'obochenu. 13 Goika nchiche kora 
omokia as'ogosoma, nas'okorandia, nas'okworokereria. 14 Totiga 
gokorera keria ekeegwa kere ime asore, kwaetwe aye as'obobani, 


nas'okobekerwa amaboko ay'abagaka. 15 Oyarengereria ayio; bwerue 
kegima as'ayio; okogenderera kwao kobe okuya as'abanto bonsi. 16 
Erende omoyo oo, nokworokereria kwao. Kora ayio botambe; riaki 
as'ogokora iga nabwekonye omonyene, nabwo bakoigwa asore. 


1 Timotheo 5 


1 Totogonyera omogaka, korende omosorore buna isoo; nabake bao 
buna abamino: 2 abakungu abang'ina buna abanyoko; abakungu 
abasubati buna abamino, as'obochenu bwonsi. 3 Basike ababoraka 
abare ababoraka b'ekeene. 4 Korende omoboraka karabe nabana gose 
abachokoro, beorokererie ritang'ani babe nobuya as'enyomba yabo 
abanyene, nakobaakana abaibori babo: naki ring'ana eri nerigiya, 
ndigwenerete as'obosio bwa Nyasaye. 5 Korende ere oyore 
omoboraka ekeene ekeene, nagotigwa bweka, nasemeretie ase 
Nyasaye, igakoba as'ogosaba nogosorora obotuko nomobaso. 6 Ere 
oyokwerigeria omogoko, okure nonya ore moyo, 7 Obachike aya, 
erinde babe tibari nekemoa. 8 Korende omonto otarendeti abare 
abaye, ko kobua ab'enyomba yaye, okanire okwegena, naende 
nomobe kobua oyotancheti. 9 Omoboraka onde bwonsi tarikwa, onye 
emiaka yaye etaraika emerongo etano nomo, nere oyorenge 
omokungu bw'omosacha oyomo, 10 nagwatorwa as'ogokora okuya; 
onye okinirie abana, onye obaroisirie abageni, onye obasibirie 
abachenu amagoro, onye obakonyire abagochandwa, onye obwatete 
ker'ogokora okuya, 11 Korende ababoraka abare abake bwange 
kobarika: naki ekero baranyore okorengereria gotabwataini na Kristo, 
nabarigie konyuomwa; 12 nabwo mbare nekina ekiagera batigire 
okwegena kwabo kwe ritang'ani. 13 Amo nayio beorokereirie koba 
aboro, bagoetanana enyomba as'enyomba; gose tari aboro boka, 
korende abatoratoria, bakwerosia namang'ana ay'abande, bagokwana 
amang'ana atabagwenereti. 14 Gaki nanchire ababoraka batari 
abang'ina banyuomwe, baibore abana, barende amang'ana a nyomba, 
libaa omobisa ribaga ri'okorama: 15 naki abande batiekire koonchoka 
nagotunyana saitani. 16 Omosacha gose omokungu bwanchete, 


karabe nababoraka bamwabo, abakonye, ekanisa terarerigwa; erinde 
ebakonye baria bare ababoraka ekeene. 17 Abagaka abagambi mbuya 
baegwe ogosika ara kabere, korende kobua abwo bare nemeremo ye 
ring'ana nakworokia. 18 Naki amariko atebire, Tobaisa kobeka 
eng'ombe ekeokio ekero egotindacha engano as'okoora, naende, 
Omokori emeremo nagwenerete eng'eria yaye. 19 Tibwancha 
ogosoerwa as'omogaka tatiga as'emenwa y'aburori babere gose 
batato. 20 Baria bagokora ebibe bakanie as'obosio bw'abanto bonsi, 
erinde abande bairoke. 21 Nagochikire as'obosio bwa Nyasaye, nase 
Kristo Yesu, nas'amalaika amachorwa, oyabwate ayio otari nokorega, 
tokora ring'ana rinde rionsi as'ogwanchereria. 22 Tobekera omonto 
amaboko bwango, gose tobwatana nebibe bi'abanto bande: bwerende 
omoyo oo obe omochenu, 23 Korwa bono tonywa amache oka, 
korende onywa edivai enke, as'engecho y'enda yao namarwaire 
akonyorire ebika ebinge. 24 Ebibe bi'abanto bande iga bire maiso 
marore, biatang'anire kogenda ekina, abanto bande ebibe biabo iga 
bikobatunya. 25 Naboigo ogokora okuya iga kore maiso marore, 
nakoria gotari maiso marore tigokonyara kobiswa. 


1 Timotheo 6 


1 Bonsi bare inse as'ebisibo as'obosomba, babare abanene babo ng'a 
mbagwenerete ogosikwa gwonsi, erieta ria Nyasaye tiriramwa gose 
okworokereria gwaito. 2 Na baria bare nabanene banchete, 
tibabachaya ekiagera nabamwabo; korende mbuya babakorere, 
ekiagera abwo babwataine eria emeremo emiya babaire abanyene 
okwegena nogwanchwa. Oborokie amang'ana aya nakoyakwana. 3 
Omonto karorokie okworokereria konde okoao, nere tancheti 
amang'ana ayagwenerete ay'Omonene oito Yesu Kristo, gose 
okworokia kobwataine nechingecho chia Nyasaye; 4 oenenire, nere 
tainyoreti ring'ana rinde rionsi, korende engecho yaye buna 
ney'omonto omorwaire, as'amang'ana okoboria nokoamererania 
namang'ana, naki as'ayio boreta okogecha, neriomana, nokorama, 
nokorengereria okobe, 5 nokoamererania kw'abanto basarigwe 


obong'aini bwabo abamochete ekeene, bakaga ng'a okoba 
nechingecho chia Nyasaye nenchera y'okonyora; eatanane nabanto 
buna abwo: 6 korende okoba nechingecho chia Nyasaye amo 
nomogoko bw'omoyo, nokonyora okonene. 7 Naki titocheti nagento 
as'ense, naende titokonyara koimoka nagento; 8 korende gatorabe 
nendagera nechianga natoisanere nebinto ebio. 9 Abarigeti koba 
abanda igabakogwa as'ogotemwa nobeto nokorengereria gotari 
nangecho, echi'ogosaria, chikorimeria mwanyabanto as'ogosira 
nogosareka. 10 Naki ritina ri'obobe bwonsi nogwancha chishilingi: 
naki abande kobakorengereria ayio iga bagwatananekana nokwegena, 
nakwebeta emebere yabo as'obororo obonge. 11 Korende aye, 
omonto o Nyasaye, tama ayio; otunyane oboronge, nechingecho chia 
Nyasaye, okwegena, obwanchani, oboremereria, obwororo. 12 
Rwana esegi ere engiya y'okwegena, bwata obogima bwa kare 
nakare, kwarangereretigwe, kwaorogetie okoorokia okuya as'obosio 
bw'abarori abange. 13 Nagochikire, as'bbosio bwa Nyasaye oyokobia 
ebinto bionsi obogima, nase Kristo Yesu, oorogetie okoorokia okuya 
ase Pontio Pilato, 14 renda ogochika oko gotari nakemoa, gotari 
nokomocha, goika okooroka kwaye Omonene oito Yesu Kristo: 15 
naki as'ekero kiaye omonyene naorokie, ere oyosesenetigwe, 
nomonyene okobua gwonsi, Omoruoti bw'abaruoti, Omonene 
bw'abanene; 16 ere bweka otari konyorekana namakweri, oikaransete 
as'omobaso otanyare goikwa ang'e; gose tari onde mwanyabanto 
omoroche, gose oranyare komorora: asare ere abe nogosika nokobua 
gwa kare nakare. Amin. 17 Obachike abwo bare abanda as'ense eye 
tibaenena, gose gosemeria obonda bogosira, korende Nyasaye ore 
moyo ogotoa ebinto bionsi as'obonge, tobikorere as'omogoko; 18 
bakore amaya, babe abanda as'ogokora okuya, babe ang'e korua enibo 
yabo, babwatane nabande as'omoyo; 19 bebekere emonga ebe 
oboroso obuya as'ekero kegocha erinde banyore obogima bwa kare 
nakare. 20 Timotheo renda ayabekirwe asore, bweatanane 
namang'ana atari ay'edini, atari nengecho, nokoamereria obong'aini 
bokorokwa obong'aini bw'oborimo; 21 abande bagwatora ayio 
bamochire okwegena. Obuya bobe amo naye. 


2 Timotheo 1 


1 Paulo, omotomwa o Yesu Kristo, as'ogwancha kwa Nyasaye, 
as'eira y'obogima bore ase Yesu Kristo: 2 ase Timotheo omwana one 
omwanchwa: Obuya, namabera, nomorembe, bikorua ase Nyasaye 
Tata nase Kristo Yesu Omonene oito. 3 Namoiranerie Nyasaye ng'a 
mbuya, nare gosasima korwa abagaka bane ba kare as'okorengereria 
ogochenu, buna ngokoinyora aye botambe as'ogosaba kwane, mobaso 
na botuko, 4 nindengerereti mono gokorora, nkoinyora amariga ao, 
erinde ng'ichore omogoko; 5 gonkoinyora okwegena ore nakorokwo 
gotari nokong'ainereria, kwarenge ritang'ani ase nyogokoro oo Loisi, 
na nyoko Eunike; nainche nanchire ng'a naye nobwate. 6 As'engecho 
eyio nakoinyoirie, igereria ekeegwa kia Nyasaye kere ime asore 
as'okobekerwa amaboko ane. 7 Naki Nyasaye tatoeti omoika 
bw'okoiroka; korende oyo bwe chinguru, noyo bw'obwanchani 
nomoyo bw'okwerenga nobong'aini. 8 Gaki tosokera oborori 
bw'Omonene oito, gose inche omosibwa oye: korende oremererie 
emechando amo nenchili koreng'ana nechinguru chia Nyasaye; 9 
oyotokonyete, agatorangeria as'okorangerigwa ogochenu, tari 
koreng'ana nogokora gwaito, korende koreng'ana nokorigia kwaye 
omonyene nobuya bwaye, twaetwe intwe ase Kristo Yesu ritang'ani 
as'ekero gia kare, 10 na bono bwaorokigwe as'okomanorwa kwaye 
Omokonyi oito Yesu Kristo, oonchoreretie amakweri, nakoorokia 
obogima nagotasareka maiso marore, as'enchera y'enchili, 11 
oyonkorete omorandia, nomotomwa, nomworokia bw'Ebisaku. 12 
As'engecho eyio nanyorire emechando eye: korende tingosoka, naki 
namomanyire ere oyonyegenete, nagwancha ng'a nanyare gokerenda 
keria nabegete asare goika amatuko aria. 13 Bwata ekiorokererio 
ki'amang'ana obogima ayakwaigwete asende, as'okwegena 
nobwanchani bore ase Kristo Yesu. 14 Renda keria ekiya kiabegetwe 
asore, okerende as'Omoika Omochenu oikaransete ime asetore. 15 
Kwamanyire eri, ng'a bonsi bare ase Asia bantigire; nas'abwo Figello 
na Hermogene. 16 Omonene abae amabera abare b'enyomba 
y'Onesiforo; naki ebiro ebinge agantimokia, gose tasokereti ekenyuri 


kiane; 17 korende ekero arenge ase Rumi, akandigia nomokia, 
akanyora. 18 (Omonene namoe anyore amabera, as'Omonene rituko 
riria) na buna are gonkorera as'ebinto ebinge as'Efeso, aye 
kwamanyire mono. 


2 Timotheo 2 


1 Gaki aye, omwana one, obe nechinguru as'obuya bore ime ase 
Kristo Yesu. 2 Naria kwaigwete asende as'abarori abange, oyabeka 
ayio as'abanto abegeni, abagwenerete koborokia abande boigo. 3 
Bwatana nemechando amo nainche, buna omorwani omuya o Yesu 
Kristo. 4 Tari omorwani esegi orebeke ase chingecho chi'obogima 
obo, erinde amogwenere ere oyomorigete abe omorwani. 5 Gose 
omonto karaamereranie as'okoamererania, takoegwa egutwa 
ataamereraneti boronge. 6 Nemogwenerete omoremi 
oyobwechandeire emeremo, abe oyo bwe ritang'ani koria amatunda. 
7 Yamanye mono ayio ngoteba; naki Omonene nakoe obong'aini 
as'amang'ana onsi. 8 Moinyore Yesu Kristo, oyobogete korwa 
as'abakure, bw'oroiboro rwa Daudi, koreng'ana buna enchili yane: 9 
as'eyio ngachandwa goika ngasibwa, buna omokori amabe, korende 
ring'ana ria Nyasaye tirigosibwa. 10 As'engecho y'eyio naremereirie 
onsi, as'engecho y'abachorwa, erinde barabwo banyore ogotoreka 
kore ase Kristo Yesu amo nobonene bwa kare nakare. 11 Ring'ana eri 
nering'ana ri'ekeene: Naki onye togokwa amo nere natobe moyo amo 
nere intwensi: 12 onye tokoremereria, natogambe amo nere: onye 
tokomokana ere, nere natokane intwe: 13 onye titwegeneti, ere 
igakoba oyo bw'ekeene; takonyara gwekana omonyene. 14 
Obainyorie ayio, gokobakania as'Omonene, tibaba nokoamererania 
kw'amang'ana atagwenereti, korende basaria abakoigwa. 15 Kora 
omokia kweorokia ng'a gwancheirwe na Nyasaye, omokori emeremo 
otagosokigwa, ogokorera boronge ring'ana ria Nyasaye. 16 Eatanane 
namang'ana atari nengecho, amo nogochaya nokorama Nyasaye: 17 
naki rikoria buna rikwege ri'esiri, as'abwo Humenayo na Fileto; 18 
abamochete ekeene bakobora ng'a okobokigwa gwatiekire koba, 


nabwo baonchora okwegena kw'abanto bande. 19 Korende oboroso 
bwa Nyasaye bore nechinguru mboteneine, abare nekemanyererio 
eke, Omonene obamanyire abare abaye: naende, ker'oyogwatora 
erieta ri'Omonene tiga atige obobe. 20 Gaki as'enyomba tibiri ebinto 
bie chithahabu nechifetha chioka, korende nebio omote, nebia 
amaroba; ebinde mbire nogosika, ebinde tibiri nogosika. 21 Gaki 
karabe omonto ogwesibia as'ogweatanana naba, nabe egento 
gekonyora ogosikwa, giasibigwe, kemogwenerete Omonene, 
kiarosigwe ase ker'emeremo ere emiya. 22 Korende tama 
okorengereria kw'obosae, tunyana oboronge, nokwegena, 
nobwanchani, nomorembe, amo nabwo bakomorangeria Omonene 
as'enkoro enchenu. 23 Korende kwange okoboria kw'obokayayu, 
gotari nobong'aini, gokwamanyire ng'a igakorarete eriomana. 24 
Naende tai buya omosomba bw'Omonene koba omonyariomana, 
korende koba omwororo as'abanto bonsi, oranyare kworokia, 
omoremereria, 25 abakanye as'obwororo abwo bakoamererania nere, 
erinde gose keranyarekane, Nyasaye abae okoonchoka nobong'aini 
bw'ekeene, 26 banyare komanya nagosoka korwa as'obeto ya saitani, 
basakorwe nomosomba bw'Omonene, koyakora ayanchete Nyasaye. 


2 Timotheo 3 


1 Korende omanye ring'ana eri, ng'a amatuko ay'omoerio nakebe 
ekero ki'emechando. 2 Naki abanto nababe abanvene gweancha 
emebere yabo, abanchete chifetha, abagwetogia, abakoenena, 
abarami, abatakoigwera abaibori babo, abatari koiraneria ng'a mbuya, 
abatari abachenu, 3 abatari nobwanchani bogwenerete, abatarigetie 
kobwatana, abagenkani, abatari gwetanga, abatindi, abatancheti 
amaya, 4 abasigani, abatagokanigwa, abaenenu, abanchete kwegokia 
kobua komwancha Nyasaye; 5 abare nomogwekano bw'okoba 
nechingecho chia Nyasaye, korende bakana chinguru chiaye; 
bweatanane nabwo. 6 Naki as'aba mbare baria bagwesoyia ase 
chinyomba chi'abanto, nagosakora abakungu abariri bare nechigurube 
chi'ebibe, abairetwe nokorengereria gwe chingecho chinyinge, 7 


bakweorokereria amatuko onsi, tibanyara kegima goikera obong'aini 
bw'ekeene. 8 Naboigo buna Yanne na Yambare barwanete na Musa, 
naboigo naba bakorwana nekeene; nabanto basarekire obong'aini 
bwabo, bangirwe as'amang'ana okwegena. 9 Korende 
tibakogenderera mono: naki obokayayu bwabo nabobe maiso marore 
as'abanto bonsi buna nabwo barenge. 10 Korende ave kwabwatire 
okworokia kwane, norogendo rwane, nokorigia kwane, nokwegena, 
nobwororo, nobwanchani, noboremereria, 11 nokorosigwa kwane 
nemechando yanyorete ase Antiokia, ase Ikonio, na Lustra; kera 
chingecho chi'okorosigwa echi naremereretie: nere Omonene 
agankonya as'onsi. 12 Ee, nabonsi banchete koba moyo ase 
chingecho chingiya ase Kristo Yesu nabachandwe. 13 Korende 
abanto ababe abang'ainereria nabamentekane kobua as'obobe, 
bakong'aina na kong'aineka. 14 Korende aye kabe as'aria 
kworokereretigwe nagoikeranigwa, ekiagera kwamanyire ning'o 
kweorokereretie asare; 15 naki korwa obwana kwayamanyire 
amariko amachenu, ayaranyare gokong'ainiyia goika onyore 
ogotoreka as'okwegena kore ase Kristo Yesu. 16 Kera ririko, rire 
nomoika o Nyasaye, ndigwenerete as'okworokia, nas'okobakonya 
abanto okomocha kwabo, nas'okobatang'ana, as'okobankonya 
as'enchera y'oboronge: 17 erinde omonto o Nyasaye abe oisanerete, 
oisanerigwe erinde akore ker'ogokora okuya. 


2 Timotheo 4 


1 Nagochikire as'obosio bwa Nyasaye, n'Omonene Yesu Kristo, 
oranyare kobagambia abare moyo nabakure, as'okooroka kwaye 
nas'obonda bwaye; 2 randia ring'ana, kora omokia, ekero 
kegwenerete nekero getagwenereti: kania, nakwomania, okonya 
as'oboremereria bwonsi nokworokereria. 3 Naki nageche ekero 
baranyare kwanga okworokereria kw'obogima; korende 
as'ogotunyana okorengereria kw'emebere yabo boka ng'abenyorere 
aborokia abange mono, ekiagera mbare namato ekiagaso. 4 Nabwo 
nabeatanane nokoigwa ayare ay'ekeene, nabaonchokere emegano 


y'oborimo. 5 Korende aye obe nekerengo as'onsi, remereria 
emechando, kora emeremo y'omorandia, ikerania ogokora 
kw'obosomba bwao. 6 Naki inche bono naiteirwe, nerituko 
ri'ogosiborwa kwane riaikire. 7 Narwanire esegi ere engiya, 
narokorire orogendo, nakorendire okwegena: 8 nyuma as'aya 
nagacheirwe egutwa y'oboronge, eyio Omonene omogambi 
bw'oboronge arang'e ase rituko riria: gose tainche bweka, korende 
abanto bonsi abanchete okooroka kwaye. 9 Kora omokia gocha 


asende bwango: 10 naki Dema ontigire, otiekire koyiancha ens'eye ya 


bono, akagenda Thesaloniki; Kreske ase Galatia, Tito ase Dalamatia. 
11 Luka bweka ore aiga amo nainche. Bogoria Mariko, omorete amo 
naye; naki ongweneire as'emeremo y'ogonkorera. 12 Korende Tukiko 
namotomire Efeso. 13 Eanga namotigerete Karipo ase Teroa, korache 


retana, nebio ebitabu, kobua biria bi'amasankwa. 14 Iskander omoturi 


chitai agankorera amabe amange: Omonene namoakane koreng'ana 
nogokora kwaye. 15 Naye erende noyo, naki nagechete mono 
amang'ana aito. 16 As'okoiraneria kwane kwe ritang'ani tari monto 
oteneine amo nainche, korende bonsi bagantiga: tibabarerwa ebibe 
ase ring'ana eri. 17 Korende Omonene agatenena amo nainche 
akambeka chinguru, erinde as'emeremo yane boria obotomwa 
borandigwe as'ogoikerana, Ebisaku bionsi bigwe: ngakonywa 
as'omonwa bw'esibwori. 18 N'Omonene nankonye ase ker'ogokora 
okobe, nagonkonya goika boche obonda bwaye bwa kare nakare. 
Amin. 19 Nkwaneria Priska, na Akula, nenyomba ya Onesiforo. 20 
Erasto akamenya Korintho: korende Trofimo nkamotiga Mileto 
omorwaire. 21 Kora omokia gocha ritang'ani ri'ekero ki'obokendu. 
Eubulo ogokwanirie, na Pudente, na Lino, na Klaudia, nabaminto 
bonsi. 22 Omonene Yesu Kristo abe amo nomoyo oo. Obuya bobe 
nainwe. 


Tito 1 


1 Paulo, omosomba o Nyasaye, omotomwa o Yesu Kristo, 
as'ekerengo gi'okwegena kw'abachorwa ba Nyasaye, nobong'aini 
bw'ekeene bokoreta chingecho chia Nyasaye. 2 As'ogosemeria 
kw'obogima bwa kare nakare, naki Nyasaye takonyara gokwana 
oborimo, ariete eira ritang'ani as'ekero gia kare; 3 akamanora ring'ana 
riaye as'ekero kiaye as'amang'ana aria, nancheretwe inche 
as'ogochika kw'Omokonyi oito, Nyasaye. 4 Ase Tito, omwana one 
as'okwegena tobwateranete: Obuya nomorembe bikorua ase Nyasaye 
Tata nas'Omonene Yesu Kristo, Omokonyi oito. 5 As'engecho eye 
nkagotiga Krete, erinde oyarosie ayatigarete, nakobeka abagaka ase 
ker'omochie, buna nagochigete; 6 onye omonto okororekana tari 
nebimoa, nere nomosacha bw'omokungu oyomo, ore nabana 
banchete, batagosoerwa ng'a nabakayayu nabatakoigwera. 7 Naki 
nemogwenerete omoaskofu (omotang'ani) abe omonto okororekana 
atari nekemoa, ekiagera nomorendi o Nyasaye; taba omonto 
oyokwegwenera omonyene, taba omwango bw'okobea, taba omonari 
edivai, taba omoaki, taba omwanchi enibo y'obosoku; 8 korende abe 
omoroisia, omwanchi amaya, ore nobong'aini boisanete, omonyene 
oboronge, omochenu, oyokwerita omobere oye; 9 obwatete ring'ana 
ri'okwegena buna orokereretigwe, anyare kobakonya abanto 
as'okworokereria kw'obogima, na kobabua abakorwana nere. 10 Naki 
mbare abange abatari nokoigwera, abare namang'ana atari nengecho, 
abang'ainereria, korende kobua baria barogete, 11 naki mbagwenerete 
basiekwe emenwa yabo; abwo nkoonchorabare chinyomba chingima, 
bakworokereria ayatabagwenereti, as'engecho y'enibo y'obosoku. 12 
Omonto obo oyomo, omobani obo abanyene, otebire, Abakrete 
nabanyaborimo amatuko onsi, ching'iti chi'orosana chimbe, abaribobe 
batagokora emeremo. 13 Ogokwana oko nogwe ekeene. As'engecho 
eyio bakanie bokong'u banyore obogima as'okwegena, 14 
tibategerera emegano y'Abayahudi, namachiko a mwanyabanto 
beatananire nekeene. 15 Ebinto bionsi nebichenu as'abwo bare 
abachenu: korende tikeri ekere egechenu as'abwo bare neubi, 


abatancheti; korende obongo bwabo nebirengererio biabo bionsi 
biabaire neubi. 16 Batora ng'a mbamomanyete Nyasaye, korende 
as'ogokora kwabo bamokana; nabare nobobe, abatari nokoigwera, ase 
ker'ogokora okuya tibagwenereti. 


Tito 2 


1 Korende aye kwana amang'ana agwenerete okworokereria 
kw'obogima, 2 ng'a abagaka babe abanyene okwerita emebere yabo, 
abare nogosika, abare nobong'aini boisanete, abagima as'okwegena, 
nas'obwanchani, nas'oboremereria. 3 Nabakungu abagotu naboigo 
babe norogendo rw'obochenu, tibaba abang'achi, tibaba abakonywa 
edivai enyinge, korende abakworokia ayare amaya; 4 erinde 
bakworokereria abakungu abasubati banche abasacha babo, 
nagwancha abana babo, 5 nakoba abare nobong'aini boisanete, 
nakoba abaya, abanyene ogokora emeremo chinyomba chiabo ime, 
abororo, koigwera abasacha babo abanyene, erinde ring'ana ria 
Nyasaye tiriramwa. 6 Nabamura naboigo obakanie koba nobong'aini 
boisanete. 7 As'amang'ana onsi bweorokie koba ekiorokererio 
ki'ogokora okuya, as'okworokereria kwao gokoborokia ayatasaregeti, 
nobokanyeku, 8 namang'ana are nobogima atanyare kogambigwa, 
erinde oria okorwana naye asoke, ekiagera tari nering'ana ribe 
ri'ogokwana igoro asetore. 9 Abasomba babaigwere abanene babo, 
babagwenere as'amang'ana onsi; tibaba abakoiraneria; 10 tibaba 
abaibi, korende baorokie obwegeni nobuya bwonsi, erinde 
bakweboyie okworokereria kw'Omokonyi oito as'amang'ana onsi. 11 
Naki obuya bwa Nyasaye bogokonya mwanyabanto bonsi 
bwarorekanire; 12 bogotworokia kwanga obobe nokorengereria 
gw'ense, nakoba moyo as'obong'aini boisanete, noboronge, nakoba 
nechingecho chia Nyasaye, as'ense eye ya bono; 13 gatorigereretie 
ogosemeria gosesenirie, nokoorokia kw'obonene bwa Nyasaye 
omonene Omokonyi oito Yesu Kristo; 14 oyobweruete omonyene 
as'engecho yaito, erinde atoborie nogosaria gwonsi, nagwesiberia 
abanto babe abanyorwa baye, abare nomokia as'ogokora okuya. 15 


Kwana amang'ana ayio, naende orokereria nagokania as'okobua 
gwonsi. Omonto onde bwonsi tagochaya. 


Tito 3 


1 Bainyorie bakanyeke as'abagambi, nabare nokobua, nakoba 
nokoigwera, babe ang'e ase ker'emeremo emiya, 2 tibakwana bobe 
as'omonto onde bwonsi, tibaba abanyariomana, babe abororo, 
bakoorokia obwororo bwonsi as'abanto bonsi. 3 Naki intwe agwo 
kare iga twarenge titori nobong'aini, abasaria, twang'ainetwe, 
gokorera okorengereria gwe chingecho chinyinge chi'okwegokia, 
tokogenda as'omoyo bw'okogechana, nemoko, abanyene okobea, 
tokobeana. 4 Korende ekero obuya bw'Omokonyi oito Nyasaye 
nobwanchani bwaye ase mwanyabanto bwarorekanete, 5 agatokonya, 
tari as'ogokora kw'oboronge twakorete, korende as'amabera aye, 
as'ogosibigwa gw'okoiborwa gwa kabere, nagokorwa omoyia 
as'Omoika Omochenu, 6 oyio atoitererete obonge as'enchera ya Yesu 
Kristo Omokonyi oito; 7 erinde, gotwabarirwe abanyene oboronge 
as'obuya bwaye, tonyare gokorwa abanyori omwando bw'obogima 
bwa kare nakare, buna kore ogosemeria gwaito. 8 Ring'ana eri 
neri'ekeene, namang'ana ayio nindigetie oyakwane nechinguru, 
erinde baria bwamwanchete Nyasaye bainyore kogenderera 
as'ogokora okuya. Aya namaya, naende nagwenerete ase 
mwanyabanto. 9 Korende okoboria kwa bosa, namang'ana e 
chisokoro, neriomana, nokoamererania kw'amachiko; weatanane 
naro, ekiagera tagwenereti, naende mbosa are. 10 Omonto omobe 
ekero kwamokanitie ritang'ani, neria kabere, mwange; 11 
gokwamanyire ng'a omonto buna oyo oonchokeire are, naende 
okorire ebibe, bwenacheire ekina omonyene. 12 Kondamotome 
Artema asore gose Tukiko, kora omokia gocha asende goika 
Nikopoli: naki aria narengereretie komenya ekero ki'obokendu. 13 
Zena omomanyi amachiko, na Apollo obatome as'omokia, 
tibaremerwa kende gionsi. 14 Abanto baito tiga beorokererie 
kogenderera nogokora okuya as'ogokora kogwenerete, erinde tibaba 


tibari kwama. 15 Abanto bonsi bare amo nainche bagokwanirie. 
Tokwanerie baria batwanchete as'okwegena. Obuya bobe amo 
nainwe mwensi. 


Filemon 1 


1 Paulo, omosibwa o Kristo Yesu, na Timotheo ore oyominto, ase 
Filemon omwanchwa oito, omokori emeremo amo nainche, 2 
nas'Appia, oyominto, nas'Arikippo omorwani omogisangio oito, 
nas'ekanisa ere as'enyomba yao: 3 Obuya bobe nainwe nomorembe 
bikorua ase Nyasaye Tata oito, nas'Omonene Yesu Kristo. 4 
Namobakire Nyasaye one, amatuko onsi ngokoinyora as'ogosaba 
kwane, 5 nkoigwa amang'ana obwanchani bwao, nokwegena ore 
nakwo as'Omonene Yesu as'abachenu bonsi; 6 erinde okobwatana 
gw'okwegena kwao okore emeremo yaye as'obong'aini bwa 
ker'egento ekiya kere asemore ase Kristo Yesu. 7 Naki narenge 
nomogoko omonge nokoremia as'engecho y'obwanchani bwao, 
ekiagera chinkoro chi'abachenu chiatimokigwe naye, oyominto. 8 
As'ayio, nimba noboremu bwonsi ase Kristo kogochika 
erikogwoierete, 9 korende, as'engecho y'obwanchani nagosoroire, 
ekiagera buna nde Paulo omogaka, na bono omosibwa o Yesu Kristo. 
10 Nagosoroire as'engecho y'omwana one naiborete as'egesibo kiane, 
Onesimo, 11 ere kare takogwenerete, korende bono okogweneire 
mono, aye nainche: 12 namotomire asore as'omobere oye omonyene, 
engecho yaye, nenkoro yana: 13 naki inche namorigetie abe nainche, 
anyare gonkorera ribaga riao as'ebisibo bi'enchili; 14 korende 
tinarigetie gokorabo otatiga as'amang'ana ao, erinde obuya bwao 
tiboba buna obw'okobetereria, korende as'ogwancha kwao. 15 Naki 
ande, nakio kiagerete agatananwa naye as'ekero, erinde obe nere 
naende kare nakare; 16 korwa bono tari buna omosomba, korende 
kobua as'omosomba, oyominto omwanchwa, asende inche mono, 
nasore aye kobua mono, as'omobere nas'Omonene. 17 Gaki 
korambare inche nomobwatani naye, mwanche oyo buna inche. 18 
Na onye okomocheire, gose okorire esira egento, okerike asende. 19 
Inche Paulo narikire as'okoboko kwane omonyene, ning'akane. 
Tingotebeti ng'a nore nesira nainche, nonya nomobere oo. 20 Ee, 
oyominto, nyore omogoko asore as'Omonene; ontimokie enkoro yane 
ase Kristo. 21 Kondegene okoigwera kwao nakorikeire, namanyire 


ng'a nokore kobua as'ayio ngokwana. 22 Namo nayio ombekere ang'e 
aase nkomenya; naki nasemeiri as'ogosaba kwaino, namwancherwe 
konyora. 23 Epafara osibetwe amo nainche ase Kristo Yesu, 
ogokwanirie; 24 na Mariko, na Aristariko, na Dema, na Luka, abakori 
emeremo amo nainche. 25 Obuya bw'Omonene oito Yesu Kristo 
bobe amo nemioyo yaino. Amin. 


Abaibirania 1 


1 Ase chinsemo chinyinge nase chingecho chinyinge Nyasaye kare 
agakwana nabatata baito as'ababani, 2 omoerio bw'amatuko aya 
okwanire naintwe as'Omwana oye, abegete koba omonyamwando 
bw'ebinto bionsi, as'ere okorete ense. 3 Ere ekiagera nomobaso 
bw'obonene bwaye, nekieni ki'omobere oye, akabirosia ebinto bionsi 
ase ring'ana ri'okobua kwaye, gatiekire gokora ere bweka ogosibigwa 
kw'ebibe biaito, agaikaransa as'okoboko gw'okorio kw'obonene; 4 
agakoreka buya mono kobua amalaika, ekiagera onyorire erieta 
ri'obonene ribuete barabwo. 5 Naki rilaika ki atebetie kero kende 
gionsi, Naye nomwana one, Inche rero nakoiboire? naende, Inche 
nimbe asare ise, Nere asende abe omwana one? 6 Ekero akoreta 
omobiare bwe ritang'ani as'ense, okwanire, Amalaika bonsi ba 
Nyasaye bamosasime. 7 Nas'amang'ana amalaika okwanire, Okorire 
amalaika aye koba chimbeo, Nabasomba baye koba chinsase 
chi'omorero: 8 Korende as'amang'ana Omwana otebire, Ekerogo 
kiao, Nyasaye, nekia kare nakare; Nenyimbo y'oboruoti bwao, 
nenyimbo ya boronge. 9 Gwanchire oboronge, kwagechire amabe; 
As'engecho eyio Nyasaye, Nyasaye oo, okobekire amaguta, Amaguta 
omogoko kobua abasani bao. 10 Naye, Omonene, omochakano 
okabeka ense oboroso, N'igoro nemeremo y'amaboko ao; 11 Ebi 
nabisareke, korende aye noikaransete: Ebi nabigote buna eanga; 12 
Nochiringe buna eanga, Nachirochio nachionchoke: Korende aye 
naye oria, Nemiaka yao tekoera. 13 Inee, ndire rilaika rinde 
riatebetigwe nere amang'ana aya kero kende gionsi, Oikaranse 
okoboko kwane gw'okorio, Goika mbeke ababisa bao inse ase 
chimbaratero chi'amagoro ao? 14 Abwo bonsi tari emeika 
y'ogokorera bagotomwa kobakorera baria bagocha koira omwando 
bw'ogokonyeka? 


Abaibirania 2 


1 As'ayio yatogweneire koyarigereria kobua ayatwaigure titocha 
koyamocha. 2 Naki onye riria ring'ana riakwanetwe namalaika igo 


riarenge nechinguru, na ker'okomocha nogosaria nkwanyorete 
eng'eria ya boronge; 3 intwe rende, inee, naki toranyare gwekonya 
totarendeti ogotoreka okonene okore buna oko? okwo ritang'ani 
gwakwanetwe n'Omonene, naende gogaikeranigwa asetore nase baria 
baigwete; 4 Nyasaye nere akaba kirori amo nabarabwo, as'ebikone 
bi'ogokumigwa, nechinguru, ase chingecho chinyinge, nas'ebiegwa 
bi'Omoika Omochenu, buna anchete ere omonyene. 5 Naki 
atayebegete inse y'amalaika ense eria egocha togoteba. 6 Korende 
omonto oyomo okwanete iga, aase gete, Omwana o mwanyabanto 
ninki goika omoinyore? Gose omwana o mwanyabanto goika 
omorigererie? 7 Kwamokorire omoke kobua amalaika; Kwamobekire 
egutwa y'obonene nogosika, Kwamobekire igoro as'emeremo 
y'amaboko ao: 8 Kwabekire ebinto bionsi inse ase chimbaratero 
chiaye. Naki obibekire ebinto bionsi asare inse, tatigete egento 
getabekiri inse asare. Korende bono titorarora ebinto bionsi 
bikobekwa asare inse. 9 Korende twamororire ere okoretwe omoke 
ake kobua amalaika, nere Yesu, ekiagera as'ogochandwa 
kw'amakweri, obekirwe egutwa y'obonene nogosika, erinde as'obuya 
bwa Nyasaye aigwe amakweri as'engecho ya ker'omonto. 10 Naki 
yamogwenerete ere, as'engecho yaye nas'emeremo yaye, ebinto 
bionsi biabaire, as'okoreta abana abange goika obonene, 
komoikerania omotang'ani omonene bw'ogokonyeka kwabo 
as'ogochandwa. 11 Naki ere oyogosibia nabarabwo bagosibigwa 
bonsi iga bakorua as'oyomo. as 'engecho yaye takorora obosoku 
kobaroka abamwabo, 12 okobora, Nindirandie erieta riao 
as'abaminto, Egati gati, y'ekanisa nintere ogotogigwa kwao, 13 
Naende, Nimosemerie. Naende, Rora, inche nao inde aiga nabana 
naetwe na Nyasaye. 14 Gaki, ekiagera abana babwatanire 
namanyinga nomobere, ere nere naboigo abwatanete nayio ayio; 
erinde as'enchera y'amakweri amosarie ere oyorenge nechinguru 
chi'amakweri, engecho yaye saitani; 15 abakonye baria bonsi, abwo 
abarenge koiroka amakweri, barenge as'obogima bwabo bwonsi inse 
as'obosomba. 16 Naki namaene, tari kobwata engecho y'amalaika, 
korende abogorie oroiboro rw'Ibrahimu. 17 As'ayio yamogwenerete 


agwekanigwe buna abamwabo as'amang'ana onsi, erinde anyare koba 
omokuani omonene omonyene amabera, omwegeni as'amang'ana a 
Nyasaye, akore okorusia as'ebibe bi'abanto. 18 Naki achandetwe 
garemirwe, nanyare kobakonya abwo bagotemwa. 


Abaibirania 3 


1 As'ayio abaminto abachenu, abanyene babwataine nokorangerigwa 
kw'igoro, morengererie mono Omotomwa, n'Omokuani Omonene 
bw'okoorokia gwaito, 2 Yesu, oyorenge omwegeni asare ere 
omokorete, buna Musa arenge as'enyomba yaye yonsi. 3 Naki oyo 
obarirwe ng'a nagwenerete obonene kobua Musa, buna ere arosetie 
enyomba arenge nogosika kobua enyomba eyio. 4 Naki ker'enyomba 
igekorosigwa nomonto; korende ere oyorosetie ebinto bionsi 
Nyasaye. 5 Na Musa igo arenge omwegeni as'enyomba yaye yonsi 
buna omosomba, abe kirori as'amang'ana arache gokwanwa. 6 
Korende Kristo, buna omwana, igoro as'enyomba yaye; ere enyomba 
yaye nintwe, gatorabwatane bokong'u noboremu bwaito nokwebaka 
gwaito as'ogosemeria goika omoerio. 7 As'ayio buna Omoika 
Omochenu okwanire, Rero, komoraigwe eriogi riaye, 8 Timokora 
emioyo yaino emekong'u, buna ekero ki'okongechia, Buna rituko 
ri'ogotemwa as'eroro, 9 Agwo abaiso baino bagantema, 
as'okondenga, Bakarora ogokora kwane emiaka emerongo ene. 10 
As'ayio nkagechigwa nekegori eke, Ngateba, Abanto aba igo 
bakomocha botambe ase chinkoro chiabo: Tibamanyeti chinchera 
chiane; 11 Buna narire eira as'endamwamu yane, Tibagosoa 
as'ogotimoka kwane. 12 Rigereria, abaminto, taba as'oyomo oino, 
omoyo omobe bw'ogotancha, as'okwerusanania na Nyasaye ore 
moyo: 13 korende mokonyane kera rituko, ekero gekorokwa ekia 
Rero; oyomo oino takorwa omokong'u as'okong'ainererigwa 
kw'ebibe: 14 naki twabaire ababwatani na Kristo, onye tokobwatana 
nomochakano bw'okwegena gwaito goika omoerio; 15 Agwo 
gegokwanwa, Rero, komoraigwe eriogi riaye, Timokora emioyo 
yaino emekong'u buna ekero gi'okongechia. 16 Naki mbarabi 


bamogechetie, ekero bamoigwete? Tari baria bonsi baruete ase Misiri 
batang'anetwe na Musa? 17 Ning'o ogechetwe, nabarabwo emiaka 
emerongo ene? tari baria bamochete, abwo amabego agwete as'eroro? 
18 Ning'o obarierete eira ng'a tibagosoa as'ogotimoka kwaye, tari 
baria batanchete? 19 Gaki twarorire ng'a tibanyarete gosoa 
as'engecho y'ogotancha kwabo. 


Abaibirania 4 


1 Gaki, onyore ner'aroro eira y'ogosoa as'ogotimoka kwaye, 
natoiroke, oyomo oino tanyara kororekana oyemochire. 2 Naboigo 
nekeene, intwe naintwe twaranderigwe amang'ana amaya buna 
barabwo: korende ring'ana riria riaigwetwe tiriabagwenerete 
barabwo, ekiagera tiriasang'anete nokwegena ime yabo abaigwete. 3 
Naki intwe twegenete iga togosoa as'ogotimoka koria buna akwanete, 
Narire eira as'endamwamu yane, Tibagosoa as'ogotimoka kwane: 
nonya eria emeremo yaerete korwa ense yabegetwe oboroso. 4 Naki 
otebire rituko riatano nabere aase gete iga, Nyasaye agatimoka rituko 
riatano nabere, agatiga emeremo yaye yonsi; 5 naiga naroro, 
Tibagosoa as'ogotimoka kwane. 6 Gaki, ekiagera atigaire ng'a mbare 
abanto barache gosoa, nabaria baranderetigwe amang'ana amaya kare 
bamochete gosoa ekiagera as'okomocha kwabo, 7 obekire naende 
rituko gete, ogoteba ase Daudi nyuma y'ekero ekenge buna iga, Rero: 
buna yakwanetwe korwa kare, Rero onye namoigwe eriogi riaye, 
Timokora chinkoro chiaino chinkong'u. 8 Naki onye Yoshua nabaete 
ogotimoka, anga takwanete rituko rinde korwa nyuma. 9 Bono, 
gwatigaire gaki ogotimoka gw'esabato as'abanto ba Nyasaye. 10 Naki 
ere oyosoire as'ogotimoka kwaye otimokire ere omonyene korwa 
as'emeremo yaye, buna Nyasaye atimogete korwa as'emeremo yaye. 
11 Gaki, tokore omokia gosoa as'ogotimoka koria, monto onde tacha 
kogwa as'omogwekano oyio oyio bw'ogosaria. 12 Naki ring'ana ria 
Nyasaye iga rire moyo, naende ndire nechinguru, naende ndire 
nobwoge kobua obwoge bw'omoro okonacha chinsemo ibere, naende 
igo rikobeta as'ogwatanana omobere nomoyo, nechinengo nebitinya 


bire ime yaye, neriango kobimanya ebirengererio nokorenga 
gw'enkoro. 13 Naende egetongwa kende tikeri getari maiso marore 
as'obosio bwaye: korende ebinto bionsi mbire bosa, nakomanorerwa 
as'amaiso aye, ere oyore namang'ana aito. 14 Gaki, onye tore 
nomokuani omonene osoete igoro, Yesu, Omwana o Nyasaye, 
tobwate mono okoorokia gwaito. 15 Naki titori nomokuani onde 
otanyare kobogoria amang'ana aito ay'oboreu; korende ere 
igatemetwe koreng'ana buna intwe as'amang'ana onsi, atari nabibe. 16 
Gaki toike ang'e as'ekerogo ki'obuya, erinde tonyore amabera, 
nakonyora obuya bogotokonya as'ekero gi'okorigia. 


Abaibirania 5 


1 Naki ker'omokuani omonene orusetigwe ase mwanyabanto, 
obekirwe as'engecho ya mwanyabanto as'amang'ana amogwenerete 
Nyasaye, erinde arue ebiegwa nebing'wanso as'engecho y'ebibe: 2 
oranyare kobabogoreria as'obwororo barabwo batamanyeti, nabaria 
bagosira, ekiagera ere omonyene igaetananire noboreu; 3 nas'engecho 
as'ayio yamogweneire, buna as'engecho y'abanto, naboigo as'engecho 
yaye omonyene, korua ekeng'wanso as'engecho y'ebibe. 4 Tari monto 
onde bwebogoreirie ogosika oko, korende ere oyorangerigwe na 
Nyasaye buna Haruni. 5 Naboigo Kristo ere tetogeti omonyene 
akorwe omokuani omonene, korende ere oyokwanete nere: Omwana 
one naye, Inche rero nakoiboire: 6 Buna akwanete aase ande, Aye 
nomokuani okare nakare, As'omogwekano bw'ekerengo kia 
Melkizedeki. 7 Ere amatuko ayio omobere oye, akamoruseria ere, 
oranyare komokonya nakomorusia as'amakweri, ogosaba nagosorora 
amo nokorera mono namariga, akoigugwa as'engecho y'ogosika 
kwaye, 8 nonya orenge Omwana, akeorokereria okoigwera 
as'emechando eye yamonyorete; 9 nere gatiekire goikeranigwa, akaba 
as'engecho y'ogokonyeka gwa kare nakare as'abanto bonsi baranyare 
komoigwera; 10 bwatoirwe na Nyasaye, ng'a nomokuani omonene 
as'omogwekano bw'ekerengo kia Melkizedeki. 11 Korende more 
namang'ana amange togokwana as'amang'ana aye; nakong'u 


koyaorokia, ekiagera mwabaire aboro as'okoigwa. 12 Naki 
igebagwenerete koba aborokia ekiagera ebiro ebinge biaetire, 
morigetie kworokererigwa nomonto okworokereria kwe ritang'ani 
kw'amang'ana a Nyasaye; nainwe mwabaire buna abarigetie amabere 
gose tari endagera enkong'u. 13 Ekiagera ker'omonto okoriera 
amabere tamanyeti mono ring'ana ri'oboronge; naki nomwana omoke. 
14 Korende endagera enkong'u ney'abanto abanene, abwo chisemi 
chiabo, as'ogokorerwa, chianarigwe gwatanana amaya namabe. 


Abaibirania 6 


1 As'engecho y'ayio totige gokwana okworokereria kwe ritang'ani 
gwa Kristo, tokong'ie orogendo toikerere oboikeranu; titobeka 
oboroso bonde naende bw'okoonchoka kw'emeremo y'amakweri, 
nokwegena ase Nyasaye, 2 nokworokereria kwe chibatiso, 
nakobekera amaboko, nokobokigwa kw'abakure, nekina gia kare 
nakare. 3 Natokore ayio Nyasaye karatokonye. 4 Naki as'abwo 
batiekire koegwa omobaso, nakomena ekeegwa keria ki'igoro, 
nagokorwa ababwatani b'Omoika Omochenu, 5 nakomena ring'ana 
rigiya ria Nyasaye, nechinguru chia kare chirache gocha, 6 erio 
bakogwa nyuma y'ayio, tekonyarekana bakorwe abayia naende ase 
okoonchoka; ekiagera bamoitire Omwana o Nyasaye eria kabere 
as'emebere yabo, nakomosokia maiso marore. 7 Naki nense ekonywa 
embura egotwa, egocha naende, naende, nakwama chinyeni 
chigwenerete as'engecho y'abwo bakoyerema, yanyora egesio kia 
Nyasaye; 8 korende gekwama amagwa namageri, yangwa nakoba 
ang'e nokoragererigwa; omoerio oye nogosambwa. 9 Korende, 
abanchani, nonya togokwana ayio, twamanyire ng'a namochore 
amang'ana ayare amaya kobua, ayakoreta ogotoreka: 10 naki 
Nyasaye tari omobe goika ebe emeremo yaino, nogwancha koria 
mwaorogetie as'erieta riaye, ekiagera mwabakoreire abachenu, na 
goika iga bono nkobakoreramore. 11 Naintwe twarigirie ker'oyomo 
oino aorokie omokia oria oria as'oboikeranu bw'ogosemeria oko 
goika omoerio: 12 korende timoba aboro, korende mobe abatunyani 


babo b'omwando bw'eira as'okwegena nokoremereria. 13 Naki 
Nyasaye, ekero amoete Ibrahimu eira, ekiagera arenge tari omonene 
kobua omonyene, bw'okomoriera eira, akaria eira omonyene, 14 
agateba, Ekeene ogosesenia ningosesenie, okomenteka, 
ninkomentere. 15 Naboigo as'okoremereria akanyora eira eria. 16 
Naki abana ba mwanyabanto igo bakomoriera eira ere oyore 
omonene: nomoerio bw'okoamererania kwabo gwonsi kw'amang'ana, 
nemuma ekoyaikerania, 17 Ase ring'ana erio Nyasaye, akarigia 
koborokia abaraire omwando oria bw'eira chingecho buna atanyare 
koonchora ebina biaye, akabeka emuma gati gati: 18 erinde as'ebinto 
bibere bitanyare koonchora, ime as'ebio Nyasaye takonyara gokwana 
oborimo, tonyore okoremia kore ogokong'u, intwe abwo twatameire 
obotamero kobwata ogosemeria koria kwabekirwe as'obosio bwaito; 
19 tore nakwo buna ekerochi ki'omoyo, ogosemeria kore nechinguru 
gotari goonchoka, egosoa aria are ime as'epasia (egetambaa 
gi'okonacha); 20 asoete Yesu as'engecho yaito, omotang'ani oito 
obaire omokuani omonene buna engecho ya Melkizedeki goika kare 
nakare. 


Abaibirania 7 


1 Naki oyo Melkizedeki, omoruoti o Salemi, omokuani o Nyasaye 
Ore Igoro, oumeranete na Ibrahimu nyuma y'okobaaka abaruoti, 
akamosesenia, 2 Ibrahimu akamwatananera ensemo y'ikomi y'ebinto 
biaye bionsi (ritang'ani, as'okoonchora, Omoruoti bw'oboronge, 
naende, Omoruoti o Salemi, engecho yaye, Omoruoti bw'omorembe; 
3 tari na ise, tari na ng'ina, tari nechisokoro chiaye, tari nomochakano 
bw'amatuko aye, gose omoerio bw'obogima bwaye korende 
ogwekanigwe buna Omwana o Nyasaye), igakoba omokuani goika 
kare nakare. 4 Gaki rigereria buna omonto oyo arenge omonene, ere 
Ibrahimu, tata oito omonene, amoete ensemo y'ikomi y'ogosakora. 5 
Nas'abana ba Lawi, baria bakonyora obokuani, mbare namachiko 
koira ensemo y'ikomi y'abanto as'engecho y'amachiko, engecho yaye, 
abamwabo, nonya barure as'oroiboro rw'Ibrahimu. 6 Korende ere, 


ekiagera chisokoro chiaye tichiabaretwe ng'a iga chiaruete as'abwo, 
akaira ensemo y'ikomi korwa as'Ibrahimu, akamosesenia ere, 
oyorenge neira eria. 7 Okoamererania tikori nonya ng'ake, ng'a 
omoke ogosesenigwa nomonene. 8 Naiga mwanyabanto abanyene 
ogokwa, nkonyorabare ensemo y'ikomi; korende agwo ere 
oyogwatorwa ng'a moyo are. 9 Ninyare goteba ng'a as'enchera 
y'Ibrahimu, nonya Lawi oyenyorete ensemo y'ikomi, akarua ensemo 
y'ikomi; 10 naki arenge as'oroiboro rw'ise, ekero Melkizedeki 
aumeranete nere. 11 Gaki, onye oboikeranu bwarenge agwo 
as'obokuani bwa Lawi (naki as'obwo abanto baria banyorete 
amachiko), nkogania ki kwarenge naende omokuani onde aimoke 
as'engecho ya Melkizedeki, gose tari as'engecho ya Haruni? 12 Naki 
obokuani boria koboraonchoke, ande tari namachiko, nabo 
araonchoke. 13 Ekiagera ere oyokwanetwe ayio igabwataine 
negesaku kende, korende tarenge omonto bw'egesaku eke oyore 
gokorera amathabau. 14 Naki maiso marore, ng'a Omonene oito 
igaruete ase Yuda; as'egesaku ekio Musa atakwanete ring'ana rinde 
rionsi riakegwenerete as'amang'ana obokuani. 15 Naende ayio 
togokwana igare maiso marore mono kobua, kerabe omokuani onde 
okooroka as'omogwekano o Melkizedeki. 16 Oyotarenge omokuani 
as'amachiko ay'ekina kere chingecho chi'omobere, korende ase 
chinguru chi'obogima botari nomoerio: 17 naki obaire kirori asare, 
ng'a, Aye nomokuani okare nakare As'ekerengo kia Melkizedeki. 18 
Naki nkore okoonchorerigwa as'amachiko aria atang'anete, 
as'engecho y'oboreu bwaye, nogotagwenera kwaye, 19 (Naki 
amachiko aria taikeranetie ring'ana), amo naya gokareta ogosemeria 
kore okuya kobua, nas'ayio twamoikire ang'e Nyasaye, 20 
nas'okobatikwarenge gotari nemuma, 21 (naki baria bakoretwe 
abakuani batari nemuma; korende ere, amo nemuma, as'ere 
omotebetie, Omonene orire eira, gose tagweitia, Aye nomokuani 
goika kare nakare); 22 Gaki as'ekerengo eke Yesu obaire 
negiantenenera as'emuma ere engiya kobua. 23 Naende baria 
bakorirwe abakuani abange, ekiagera batangirwe nogokwa 
tibaikaransa: 24 korende ere, ekiagera aikaransete kare nakare, nare 


nobokuani botari koonchoka. 25 As'ayio, nere, nanyare kobakonya 
kegima abwo bagocha ase Nyasaye as'ere; ekiagera moyo are 
amatuko onsi kobasabera. 26 Naki omokuani omonene buna oyo 
igatogwenerete intwe, nere pre omochenu, otarenge nobobe, otarenge 
nakemoa kende gionsi, orusananetigwe nabasaria, orenge igoro 
kobua erioba igoro; 27 otarenge nokorigia kera rituko, buna 
omogwekano bwa baria abakuani abanene bande, korua ritang'ani 
ekeng'wanso as'engecho y'ebibe biaye omonyene, erio as'engecho 
y'ebibe bi'abanto: naki ere akorete iga ara rimo, ekero eruete omobere 
oye. 28 Naki amachiko akobabeka abana ba mwanyabanto abare 
noboreu, babe abakuani abanene; korende ring'ana ri'emuma, riachete 
nyuma as'amachiko, riamobekire Omwana, oyoikeranete goika kare 
nakare. 


Abaibirania 8 


1 Gaki, as'ayio togokwana, ring'ana rire rinene nario eri: Ntore 
nomokuani omonene ore buna iga, oikaransete okoboko gw'okorio 
gw'ekerogo ki'Obonene bw'igoro, 2 omokoreri bwe hekalu, noyo 
bw'eema y'ekeene, eye Omonene abegete, tari mwanyabanto. 3 Naki 
ker'omokuani omonene igakobekwa erinde orua ebiegwa 
nebing'wanso: as'ayio nagwenerete omokuani omonene oyo, abe 
negento akorua. 4 Onye nabete as'ense, anga tabete omokuani, 
ekiagera mbare bakorua ebiegwa buna amachiko achigete; 5 
abagokorera as'omogwekano nekiriri ki'amang'ana ay'igoro, buna 
Musa achigetwe na Nyasaye, ekero arenge ang'e gokora eria eema: 
naki agoteba, Rigereria obikore ebinto bionsi as'omogwekano oria 
kworogetigwe as'egetunwa. 6 Korende bono onyorire obosomba bore 
obuya kobua, koreng'ana buna are omokonyi bw'emuma ere engiya, 
yachigetwe ase chiira chiria chingiya nagochiegena. 7 Naki onye riria 
rie ritang'ani ndiarenge tiriri nokomocha anga ribaga tiriarigetwe ase 
riria riakabere. 8 Naki as'okonyora okomocha ime yabo otebire, Rora, 
amatuko nache, otebire Omonene, Nainche ninyekore enyomba 
y'Isiraeli nenyomba ya Yuda emuma enyia; 9 Tekoba buna emuma 


eria nakorete nabaise babo, Ase rituko riria nababwatete amaboko 
abo mbarusie as'ense ya Misiri; Naki tibabete as'emuma yane, 
Nainche tinabarigereria, okwanire Omonene. 10 Naki eye nero 
emuma ndanyare gokorerana nenyomba y'Isiraeli Nyuma y'amatuko 
aria, okwanire Omonene; Nimbeke amachiko ane as'ebirengererio 
biabo, Nase chinkoro chiabo ninyarike: Nainche nimbe Nyasaye obo, 
Nabarabwo nababe abanto bane. 11 Barabwo tibakonyara 
kworokererania ker'omonto nomogisangio oye, Na ker'omonto 
noyomwabo, ogoteba, Momanye Omonene: Naki bonsi nabamanye 
inche, Korwa omoke obo goika omonene obo. 12 Naki nimbabere 
obobe bwabo, Nebibe biabo tinkobinyora naende. 13 Ase koria 
ogokwana, Emuma enyia, oyekorire eria ye ritang'ani koba enkoro. 
Korende egento gokiabaire egekoro, nakogota, ng'ang'e kere gosira. 


Abaibirania 9 


1 Gaki nonya emuma eria ye ritang'ani yarenge namachiko 
y'ogokorera ogochenu, ne hekalu yaye, hekalu y'ense eye. 2 Naki 
yarenge eema yarosetigwe eria ye ritang'ani, imeo yarenge etaya, 
nemesa, nemegati yarenge korugwa ase Nyasaye; are korokwa, aase 
Aachenu. 3 Na nyuma as'egetambaa gia kabere, eria eema ekorokwa 
Aachenu ay'aachenu; 4 eyarenge negetabo gi'ethahabu, nesanduku 
y'amachiko yakunekire nethahabu chinsemo chionsi, imeo kiarenge 
egetono g1'ethahabu kiarenge nendagera ekorokwa manna, nenyimbo 
ya Haruni yasebogete, nechibao chi'emuma; 5 na igoro yaye 
omogwekano bw'amalaika ay'obonene; are kobekera ekiriri 
oboikaranso bw'amabera; korende titori neribaga toratebe amang'ana 
ebinto ebi ekemo ekemo. 6 Korende, ebinto ebi kobiarosigwe igo, 
abakuani basoa eema ye ritang'ani amatuko onsi, koyaisaneria 
amang'ana ogokora; 7 korende, eema ya kabere omokuani omonene 
osoa ere bweka, ara rimo ker'omwaka; korende takonyara gosoa atari 
namanyinga, arenge korua as'engecho yaye omonyene, nas'ebibe 
bi'ogotamanya kw'abanto: 8 Omoika Omochenu okworokereria 
ring'ana eri, ng'a enchera y'ogosoa aachenu teraorokigwa, ekero eema 


ye ritang'ani eteneine. 9 Oyo noro nomogwekano bw'ekero eke kia 
bono; as'engecho yaye bikorugwa ebiegwa nebing'wanso ebitanyare 
komoikerania omonto oyo ogosaba as'ebirengererio biaye, 10 
ekiagera namachiko aye chingecho chi'omobere chioka, ebr'okoria, 
nebinyugwa, nogosibia konde konde, biachigetwe goika ekero 
gi'okorosigwa okoyia. 11 Korende Kristo gatiekire gocha omokuani 
omonene bw'ayio amang'ana amaya ayaranyare gocha, as'eema, ere 
enene eikeranete kobua, eyetakoretwe namaboko, engecho yaye, etari 
ey'ense eye, 12 gose tari as'amanyinga echimbori nechimori, korende 
as'amanyinga aye omonyene, agasoa ara rimo aas'aachenu gatiekire 
konyora okoborigwa gwa kare nakare. 13 Naki onye amanyinga 
echimbori naye chieri, neribu ri'amatororo echiombe bare 
goitororerwa abanyene eubi, asibia goika ogosibigwa kw'omobere: 
14 korende tari kobua as'amanyinga aye Kristo, ere as'Omoika 
obotambe akerwa omonyene ase Nyasaye koba ekeng'wanso getari 
nakemoa, gosibia ebirengererio biaino korwa emeremo ekwete, 
komokorera Nyasaye ore moyo? 15 As'engecho eye, ere nomokonyi 
bw'emuma enyia, ekiagera amakweri gatiekire gokoreka as'okoboria 
okomocha as'emuma ye ritang'ani, barangereretigwe bayenyore eira 
y'omwando o kare nakare. 16 Naki as'emuma y'omwando ere, 
igegwenerete ab'aroro amakweri aye oyoyekorete. 17 Naki emuma 
nere nechinguru gatiekire gokwa omonto: korende teri nechinguru 
nonya ng'ake ekero ere oyoyekorete are moyo. 18 As'ayio neria ye 
ritang'ani tiyachagetwe etari namanyinga. 19 Naki ker'ogochika 
gogwatiekire gokwanwa na Musa as'abanto bonsi, buna yachigetwe 
as'amachiko, akabogoria amanyinga echimori naye chimbori, amo 
namache namarionya amabariri, jia husopo, akanyororokeria ebuku 
enyene, nabanto bonsi, 20 agateba, Aya namanyinga emuma 
mwachigetwe na Nyasaye. 21 Neria eema nebinto bionsi bi'ogokora 
akabinyororokeria amanyinga engecho eria eria. 22 Nas'engecho 
y'amachiko ang'e ebinto bionsi bigosibigwa namanyinga, onye 
ataiteiri amanyinga, okorusigwa tikori. 23 Gaki yagwenerete 
emegwekano y'ebinto bire igoro bisibigwe as'ebi; korende ebinto 
bi'igoro ebinyene as'ebing'wanso bire ebiya kobua ebi, 24 Naki Kristo 


tasoete aas'aachenu akoretwe namaboko, naro omogwekano 
bw'aachenu asare aachenu ekeene; korende agasoa igoro anyene, 
arorekane bono obosio bwa Nyasaye as'engecho yaito intwe: 25 gose 
tari buna ng'a erue omonyene ebiro ebinge, buna omokuani omonene 
ogosoa aas'aachenu ker'omwaka namanyinga atari ayaye; 26 onye 
nabo, anga yamogwenerete achandwe ebiro ebinge korwa ogotongwa 
gw'ense: korende bono, ara rimo rioka, as'omoerio bw'ense 
ororekanire, arusie ebibe as'ekeng'wanso ki'omobere oye. 27 Buna 
abanto bagacheirwe ogokwa ara rimo rioka, na nyuma y'ogokwa 
ekina; 28 naboigo Kristo nere, gatiekire korugwa ekeng'wanso ara 
rimo, abirusie ebibe bi'abanto abange, eria kabere, atari nabibe, 
narorekane nabarabwo abamoganyete goika banyore ogotoreka. 


Abaibirania 10 


1 Gaki amachiko nekiriri ki'amaya aranyare gocha, tari ekieni 
ekenyene ki'amang'ana, as'ebing'wanso biria biria barenge korua 
ker'omwaka botambe, takonyara ebiro bionsi kobaikerania abwo 
abagoika ang'e. 2 Onyore yanyarete, anga mbatigete kobirua; 
ekiagera abwo barenge gosasima, kobatiekire gosibigwa ara rimo 
rioka, anga tibarenge kwerora ng'a mbare nebibe naende? 3 Korende 
as'ebio nkore okoinyora kw'ebibe ker'omwaka. 4 Naki takonyarekana 
amanyinga echieri naye chimbori korusia ebibe. 5 As'ayio karache 
ense, otebire, Ebing'wanso nakorua torigeti, Korende omobere 
kwandosoirie; 6 Ase chisadaka chi'ogosambwa nebing'wanso bi'ebibe 
togokiri nabirobio: 7 Erio ngakwana, Rora, nachire (as'ensemo 
y'ebuku narikeirwe) Mbokore obwanchani bwao, Nyasaye. 8 Agwo 
igoro agokwana agwo, Ebing'wanso nechisadaka, nechio 
chigosambwa chr'ebibe, tigwachirigetie, gose tikwagogetigwe 
(nachirochio echiaruetwe as'amachiko), 9 erio akabora, Rora nachire 
mbokore obwanchani bwao. Orusie ekie ritang'ani erinde ng'a 
atenenie egia kabere. 10 As'obwanchani obwo twanyorire 
ogosibigwa, as'okorugwa omobere o Yesu Kristo ara rimo rioka. 11 
Na ker'omokuani iga agotenena kera rituko gokora obosomba, korua 


ebing'wanso biria biria, ebiro ebinge; nabirobio tibikonyara nonya 
ng'ake korusia ebibe: 12 korende oyo, ochia korua ekeng'wanso 
ekemo gioka as'ebibe, gekoba goika kare nakare; agaikaransa 
as'okoboko gw'okorio kwa Nyasaye; 13 akaganya goika ababisa baye 
babekwe inse atorere amagoro aye. 14 Naki as'okorugwa okomo 
obaikeranirie goika kare nakare abwo abasibigwe. 15 Nomoika 
Omochenu otobereire kirori: naki nyuma gakwanire ring'ana eri, 16 
Eye nemuma ndabae Nyuma y'amatuko ana, okwanire Omonene; 
Nimbeke amachiko ane ase chinkoro chiabo, Nas'ebirengererio biabo 
ninyarike; erio agateba, 17 Ebibe biabo nogosaria kwabo 
tinkobinyora naende nonya ng'ake. 18 Gaki okorusigwa kw'aya 
gakorabeo, korusigwa kw'ebibe tigokoba naende. 19 Gaki, abaminto, 
ekiagera more noboremu bw'ogosoa aase aachenu as'amanyinga a 
Yesu, 20 enchera atochakerete enyia, enchera enyia ere moyo, egoeta 
as'egetambaa, engecho yaye, omobere oye; 21 nomokuani omonene 
igoro as'enyomba ya Nyasaye. 22 Toike ang'e nenkoro y'ekeene, 
as'oboikeranu bw'okwegena, twanyororokerigwe chinkoro chiaito, 
totige ebirengererio bi'ebibe, twasibigwe emebere as'amache 
amachenu: 23 tobwate mono okoorokia gw'ogosemeria gwaito 
tikoonchoka; naki ere oriete eira nomonyene oboronge: 24 
torengereranie ekerengo gi'ogosukania as'obwanchani nemeremo 
emiya; 25 titotiga gosangererekana amo, buna ere engecho y'abande, 
korende tworokereranie; nakobua mono, ekero moroche rituko erio 
rigoika ang'e. 26 Naki gatorakore ebibe nechinguru nyuma 
y'okonyora chisemi chiria chi'ekeene, tigetigareti naende 
ekeng'wanso as'engechoy'ebibe; 27 korende korigereria 
ekinagi'okoondoka, nobotindi bw'omorero ogocha kobaria abwo 
bakoamererania. 28 Omonto oyorenge gochaya amachiko a Musa 
igarenge gokwa atari namabera, ase ring'ana ri'abarori habere gose 
batato: 29 naki moroche? temogwenereti obororo obonene kobua 
omonto oria otachete Omwana o Nyasaye, nakobara amanyinga 
emuma asibetigwe naro koba egento kia bosa, nagokorera Omoika 
bw'amabera oboenenu? 30 Naki mwamomanyire ere okwanete, 
Okorusia egesioinba igakere igoro yane, inche ning'akane. Naende, 


Omonene nabanachere ekina abanto baye. 31 Nering'ana 
ri'ogoichania kogwa as'amaboko a Nyasaye ore moyo. 32 Korende 
yainyore amatuko eritang'ani, ayio mwatiegete kobekwa omobaso, 
mokaremereria okoamererania okonene kw'ogochandwa; 33 ake 
mokarorerigwa as'emerumi nogochandwa; n'ake, mokabwatana 
nabaria bakoreretwe ayio. 34 Naki mokabarorera amabera baria 
barenge as'ebisibo, mogancha nomogoko kourwa chinibo chiaino, 
mokamanya as'emioyo yaino ng'a more nenibo igoro ere engiya 
kobua etari nomoerio. 35 Gaki timotuguta oboremu bwaino, ekiagera 
mbore neng'eria enene. 36 Naki morigetie oboremereria, erinde, 
kamwatiekire gokora obwanchani bwa Nyasaye namonyore eria eira. 
37 Naki nkere egeka egesinini mono, Ere oyorache, nache gose 
tagotebana. 38 Korende omonyene oboronge nabe moyo 
as'okwegena: Nere karasukwane, omoyo one tori nomogoko nere. 39 
Korende intwe titori amo nabwo bagosukwana nagosire; korende 
as'abwo bare nokwegena as'ogokonya emioyo yaito. 


Abaibirania 11 


1 Gaki okwegena nakwo gokobeka chinguru amang'ana ayio 
asemeirie, nekeene ki'ayio atarikororekana. 2 Naki as'ayio abagaka 
baito bagotebwa. 3 As'okwegena twamanyire ng'a ense igo yakoretwe 
ase ring'ana ria Nyasaye, nonya nebinto bikororekana tibiakoretwe 
as'ebinto bire maiso marore. 4 As'okwegena Abel akaa Nyasaye 
ekeng'wanso kere ekiya kobua egia Kain, as'ayio agatorwa ng'a 
nomonyene oboronge, Nyasaye agatora as'engecho y'ebiegwa biaye: 
as'ayio nonya okure, ngokwanare goika nonya mbono. 5 
As'okwegena Enok akang'anyigwa tacha korora amakweri; 
tarorekanete ekiagera Nyasaye namong'anyetie: naki ritang'ani 
ri'ekero gi'okong'anyigwa kwaye igatoretwe ng'a' namogwenerete 
Nyasaye. 6 Korende okwegena gotaiyo tekonyarekana komogwenera; 
naki omonto ogocha ase Nyasaye nagwenerete gwancha ng'a nareo, 
naende igakobaa eng'eria baria bakomorigia. 7 As'okwegena Nuhu 
gatiekire gokurerwa na Nyasaye amang'ana atararorekana, as'okoba 


nogosika okuya ase Nyasaye, akarosia obwato, anyare gokonya 
enyomba yaye; as'ayio akanachera ense ekina, akaba omoiri 
omwando oboronge bokonyorekana as'okwegena. 8 As'okwegena 
Ibrahimu gatiekire korangerigwa, akaigwa, akagenda goika aase aria 
aranyare koanyora koba omwando; akaimoka tamanya as'agochia. 9 
As'okwegena akamenya as'ense eria y'eira, buna as'ense etari eyaye, 
akamenya ase chiema amo n'Isaaka na Yakobo, abanyamwando amo 
nere as'eira eria eria. 10 Naki arigereretie omochie oyore noboroso, 
korende omonyene oyoagachete nakoyorosia Nyasaye. 11 
As'okwegena nonya Sara omonyene akanyora okobua koba morito, 
konyora oeteire ekero kiaye; ekiagera amoroche ere oyoriete eira ng'a 
nomwegeni. 12 Nas'engecho eyio bakaiborwa as'omonto oyomo, nere 
igarenge buna oyokure, abanto abange buna ching'enang'eni chi'igoro 
obonge bwabo; na buna omokenye ore engegu y'enyancha, otanyare 
kobarwa. 13 Aba bonsi bagakwa as'okwegena, tibanyora chiira chiria, 
korende bagachirora nagochikwania korwa are, bagatora ng'a igo 
barenge abageni, nabatari igoro as'ense. 14 Naki abagokwana 
amang'ana buna ayio nkoorokiabare maiso marore ng'a nkorigiabare 
ense yabo abanyene. 15 Na onye mbainyorete ense eria baruete, anga 
mbanyorete ribaga bakoiranerao. 16 Korende bono barengereirie ense 
ere engiya, engecho yaye, ense y'igoro, as'ayio Nyasaye takorora 
obosoku korokwa Nyasaye obo; ekiagera obaroseirie omochie. 17 
As'okwegena Ibrahimu ochia gotemwa, akarua Isaaka, abe 
ekeng'wanso; nere oyoirete chiira nomogoko, akarua omwana oye, 
oyoiboretwe omomoima; 18 ere natebetigwe, As'Isaaka oroiboro 
rwao norangerigwe: 19 akabara ng'a Nyasaye nanyare komobokia 
korwa as'amakweri; akamonyora naende korwa agwo 
as'omogwekano. 20 As'okwegena, Isaaka akabasesenia Yakobo na 
Esau, goika as'amang'ana arache koba nyuma. 21 As'okwegena 
Yakobo ekero arenge ang'e nogokwa, akamosesenia ker'oyomo 
as'abana ba Yusufu; agasasima bwesirerete enyimbo yaye. 22 
As'okwegena Yusufu, konyora obaire ang'e nomoerio oye, agatora 
amang'ana okorua kwabo abana b'Isiraeli, akabachikera amauga aye. 
23 As'okwegena Musa, ekero aiboretwe akabiswa emetienyj etato 


nabamoibori baye, ekiagera bakarora ng'a nomwana omuya; gose 
tibairoka ogochika kw'omoruoti. 24 As'okwegena Musa agachia koba 
omonto omonene, akanga korokwa omwana bw'omoiseke o Farao; 25 
agachora ng'a mbuya konyora emechando amo nabanto ba Nyasaye 
kobua kwegokia as'ebibe egeka; 26 akabara ogochaywa kwaye Kristo 
nobonda obonge kobua enibo ya Misiri: naki akarigereria goikera 
eng'eria ya boronge. 27 As'okwegena akarua Misiri, tairoka 
endamwamu y'omoruoti; naki akaremereria buna oyomororire ere 
otari kororekana. 28 As'okwegena agakora epasaka, 
nakonyororokeria aria amanyinga, ng'a oyokobaita abana abatangi 
tabakuna barabwo, 29 As'okwegena bagaeta egati y'enyancha 
Embariri, buna as'ense enyomo: Abamisiri bagachia koyetema 
gokora bo bakamerwa. 30 As'okwegena chinduaki chia Yeriko 
chikagwa, gachiaetananirwe amatuko atano nabere. 31 As'okwegena 
Rahabu oria omotayayi, taitwa amo nabaria bataigwerete, ekiagera 
abaroisetie abaroti nomorembe. 32 Nkwane ki naende? naki ekero 
tigekonyara kong'isana koreta amang'ana a Gidion, na Baraki, na 
Samson, na Yefitha; na Daudi na Samweli nababani; 33 abwo 
as'okwegena bakabua amanda, bagakora oboronge, bakanyora eira, 
bagasiba emenwa ye chisibwori. 34 Bakarimia chinguru chi'omorero, 
bagakonyeka nobwoge bw'omoro, bakabekwa chinguru nyuma; 
as'okoba abareu, bakaba abatindi as'esegi, bagaseria emeganda 
y'abageni. 35 Abakungu bakanyora abakwete babo babogetigwe: 
nabande bagachandwa, abatanchete okoborigwa; banyore 
okobokigwa okore okuya: 36 abande bagatemwa as'echeche 
nokoakwa, ee, as'ebisibo, nas'okobekwa echela: 37 bakaakwa 
amagena, bakanachwa nechinseke, bagatemwa, bagaitwa nemioro; 
bagaetanana ogoetanana bakeboyia chingobo chie ching'ondi 
nechingobo chie chimbori; bakaba abaremeru, bakorosigwa, 
bagakorwa bobe: 38 (abanto ense etagwenerete koba nabarabwo), 
igabarenge goetanana ogoetanana ase chiroro nas'ebitunwa 
nas'amabwago, nase chingoro chi'ense. 39 Nabanto aba bonsi 
kabatieka gotebwa as'engecho y'okwegena kwabo, tibayenyora eira: 
40 ekiagera Nyasaye otang'anire gotogachera intwe egento ekere 


ekiya, erinde tibaisanerigwa batari naintwe. 
Abaibirania 12 


1 Nabo naintwe as'engecho eye, ekiagera twaetananirwe nerire rinene 
ri'abarori buna iga, tobeke ensemo ker'omosigo omorito, nebibe 
bigotobwata bwango, tominyoke bwango as'okoremereria, 
as'okoamererania koria kwabekirwe as'obosio bwaito, 2 
koniorigereria Yesu, oyochagete okwegena gwaito nagogoikerania, 
ere oyo as'engecho y'omogoko obekirwe obosio bwaye 
akayoremereria omosalaba nagochaya obosoku, nere oikaransire 
okoboko gw'okorio gw'ekerogo ki'obonene bwa Nyasaye. 3 Naki 
morengererie mono ere oyoremereretie ogotangwa okonene buna oko 
kw'abanyene ebibe igoro as'emebere yabo, timocha kwebutokania 
nagokwa emioyo yaino. 4 Timorarwana esegi as'okoamererania 
nebibe goika ogoitera amanyinga: 5 naende mwebire ogosorora koria, 
gogokwana nainwe buna abana, Omwana one, tochaya ogokanigwa 
kwaye Omonene, Gose, tokwa moyo korakanigwe nere; 6 Naki ere 
Omonene anchete igakomokania, Nakomoaka ker'omwana anchete. 7 
Ekiagera as'engecho y'ogokanigwa mwaremereria; ekiagera Nyasaye 
akobakora buna abana; naki omwana ki otari gokanigwa naise? § 
Gaki onye mokoba timogokanigwa, nokwo babwataine bonsi, 
mwabaire abana b'ebimerwa, gose tari abana ba boronge. 9 Amo 
naya ntwarenge nabatata b'omobere oito bagotokania, tokabaigwera; 
gaki tari buya mono kwabeka inse ya Tata bw'emioyo yaito nakoba 
moyo? 10 Naki ekeene barabwo as'amatuko amake batokanetie buna 
baroche buya abanyene; korende ere as'okogwenera gwaito, erinde 
tobwatane nobochenu bwaye. 11 Ker'okoakwa engaki yaye 
gokororekana tikori egento ki'omogoko, korende neki'emechando: 
korende kwabaruseria barabwo abanarire nakwo amatunda aboronge 
nay'omorembe. 12 As'ayio yaimokie amaboko arorobire, namaru 
aringakire; 13 mogokorera amagoro aino chinchera chindonge, erinde 
egento kere ekerema tigesirigwa, korende kobua gekonywe. 14 
Tunyana omorembe as'abanto bonsi, nobochenu, ekiagera tari 'monto 


oramorore Nyasaye atari naborobwo: 15 mokorigereria mono omonto 
onde taremerwa obuya bwa Nyasaye; ritina ri'obororo tiricha 
gokumbaria nakobachanda, abanto abange babekwe nobobe as'erio; 
16 taba agwo omotomani gose oyotasigeti Nyasake, buna Esau, 
ogorete omwando oye bw'okoiborwa as'engecho y'endagera eyemo. 
17 Naki mwamanyire goika agachia korigia nyuma omwando 
bw'ogosesenia agakanigwa (naki tarora ribaga ri'okoonchoka), nonya 
origetie mono namariga. 18 Naki timoraika egetunwa keranyare 
gokunwa, gegwoka omorero, gose rire rimwamu, nomosunte, 
nekembobe, 19 nokobuga kw'egetureri, neriogi ri'amang'ana; erio 
baria baigwete bagasorora tibatebigwa ring'ana rinde rionsi; 20 naki 
tibanyarete koremereria ring'ana riria riachigetwe, nonya eng'ti 
yarenge gokuna egetunwa neakwe amagena, gose yabetwa neritimo; 
21 naya arorekanete igarenge ayakwoboyia, goika Musa agateba, 
Nabwatirwe nobwoba nokoiguswa. 22 Korende inwe mwageikeire 
egetunwa gia Zayoni, nomochie o Nyasaye ore moyo, Yerusalemu o 
igoro, nemeganda y'amalaika chilifu chinyinge, 23 nekanisa 
y'omoiborwa bwe ritang'ani barigetwe igoro, na Nyasaye omogambi 
bw'abanto bonsi, nemioyo y'abanto abanyene oboronge abaikeranirie, 
24 na Yesu omonyene okoreta emuma enyia namanyinga 
akonyororokerigwa agokwana amaya kobua aria Abel, 25 Rigereria 
timomwanga ere ogokwana. Naki onye baria tibakonyegete 
abamwangete ere oyobakonyete igoro as'ense, kobua mono intwe 
titogokonyeka gotoratananeke nere ogotokonya korwa igoro: 26 oyio 
eriogi riaye rianyegeretie ense ekero keria: korende bono orire eira 
otebire, Ara rimo naende ninyegerie ense gose tari ense yoka, 
korende naigoro onsi. 27 Ring'ana riria, Ara rimo naende, rieorokirie 
maiso marore kobing'anyia biria bikonyara gotengechigwa buna 
ebinto biatongetwe, erinde ebinto bitanyare gotengechigwa bikaranse. 
28 Gaki gotaranyore obonda botanyare gotengechigwa, tobe nobuya, 
erinde agwo tomoe Nyasaye ekeng'wanso gekomogokia, amo 
nobokanyeku bw'okoiroka; 29 naki Nyasaye oito nomorero okoria. 


Abaibirania 13 


1 Obwanchani bw'abaminto bobeo. 2 Timweba koorokia obwanchani 
as'abageni; naki as'enchera eye abande mbaroisetie amalaika 
batabamanyeti. 3 Bainyore abasibetwe buna mwasiberanigwe amo 
nabarabwo; barabwo bakoreretwe amabe, ekiagera inwe more 
as'omobere. 4 Enyangi esikwe nabanto bonsi, nebirarero bibe 
ebichenu; naki abanyaka nabatomani Nyasaye nabanachere ekina. 5 
Timoba nengecho y'ogwancha enibo; mobe nogoisanerigwa nebinto 
more nabio; naki ere omonyene otebire, Tingokoremera nonya 
ng'ake, gose tingogotiga nonya ng'ake. 6 Goika twachaka goteba 
nomoyo omoremu, Omonene nere orankonye; tinkwoboa: 
Mwanyabanto inki arankorere? 7 Bainyore baria bare nokobua igoro 
asemore, ababatebetie ring'ana ria Nyasaye; naende, korengereria 
mono omoerio bw'obogima bwabo, ega okwegena kwabo, 8 Yesu 
Kristo, igoro, na rero, nere oria goika kare nakare. 9 Timoirwa 
nokworokereria kore nechingecho chinde chinde, nokogeni: naki 
mbuya omoyo obekwe chinguru as'obuya, gose tari as'endagera, 
as'ero barabwo abagendete nero tiyabanyorerete kogwenera konde. 
10 Ntore namathabau aria baria bagokorera eema tibari neribaga 
koria ebinto biaye. 11 Naki ching'iti chiria amanyinga abo akorentwa 
ime aachenu nomokuani omonene as'engecho y'ebibe, emebere yabo 
yasamberwa isiko as'omochie. 12 As'engecho eye Yesu nere, erinde 
abasibie abanto baye as'amanyinga aye omonyene, agachanderwa 
as'egesieri isiko. 13 Gaki togende asare isiko as'omochie, tobogorie 
nemerumi yaye. 14 Ekiagera aiga titori nomochie oranyare 
goikaransa, korende toyorigie oria orache. 15 Gaki tomoe Nyasaye 
ekeng'wanso gi'okomotogia botambe; engecho yaye, amatunda 
emenwa y'abanto bakoorokia erieta riaye. 16 Korende timweba 
gokora amaya nogokonyana nabanto; naki ebing'wanso buna ebi 
nabio bikomogwenera Nyasaye. 17 Baigwere abwo bare nokobua 
igoro yaino, nakweororobia asebare, naki barabwo iga bakorenda 
as'engecho y'emioyo yaino, buna abanto baranyare korua okobara; 
erinde bakore igo as'omogoko gose tari as'okweumia; naki anga 
tiyabagwenerete inwe. 18 Tosabere: naki rwanchire ng'a ntore 
nebirengererio ebiya, gatorarigie koba norogendo oruya as'amang'ana 


onsi. 19 Nainche nabasoroire mono kobua gokora ayio erinde 
ng'iranigwe asemore bwango. 20 Bono, Nyasaye bw'omorembe 
oyomoretete naende korwa as'amakweri, omorisia bwe ching'ondi ore 
omonene, as'amanyinga emuma ya kare nakare, Omonene oito Yesu. 
21 Abakore mobe abaikeranu ase ker'ogokora okuya, monyare 
kobokora obwanchani bwaye, nere ogokora ime yaito erigwenerete 
as'obosio bwaye, ase Yesu Kristo; obonene mbore nere kare nakare. 
Amin. 22 Nabasoroire, abaminto, riremererie ring'ana eri rinyene 
ogosorora: naki nabarikeire as'amang'ana amake. 23 Manya ng'a 
oyominto Timotheo otiekire gosiborwa; amo nere nimbarore, karache 
bwango. 24 Bakwanie bonsi abwo babatang'aine, nabachenu bonsi. 
Abwo b'Italia babakwanirie. 25 Obuya bobe nainwe imwensi. Amin. 


Yakobo 1 


1 Yakobo, omosomba o Nyasaye, n'Omonene Yesu Kristo, as'ebisaku 
ikomi nabibere Ebiatananegete, ogokwania. 2 Kara ng'a nomogoko 
bwoka, abaminto, komoragwe as'ogotemwa kore ao, ao; 3 momanye 
ng'a ogotemwa okwegena kwaino igagokoreta okoremereria. 4 
Nokwo okoremereria nakobe nemeremo eikeranete, monyare koba 
abaikeranu, naende abagima, motaremeiri egento. 5 Korende omonto 
oino kararemerwe chisemi, asabe ase Nyasaye, oyokobaa abanto 
bonsi as'obonge gose tari gotogonya; oyio naegwe. 6 Korende asabe 
as'okwegena, atari nogosiereria konde: naki omonyene ogosiereria 
igare buna emerindo y'enyancha ekoirwa nomwaga, nakoirwa gochia 
aria naria. 7 Naki omonto oria takaga nanyore egento as'Omonene; 8 
omonto ore nemioyo ebere, igagotiting'ara ase chinchera chiaye 
chionsi. 9 Korende oyominto otari nobonene agoke 
as'okoimokererigwa kwaye: 10 nomonda ekiagera nairanigwe inse: 
ekiagera buna egesicha ki'obonyansi naete. 11 Naki erioba rikooroka 
nomwaga ogosamba bwomia obonyansi; egesicha kiaye kiaroroka, 
obuya bw'ekieni kiaye bwasira: naboigo nere omonda arasire ase 
chinchera chiaye. 12 Nare negesio oyoraremererie ogotemwa: naki 
gatiekire gotemwa, nanyore egutwa y'obogima, Omonene abarierete 
eira abamwanchete. 13 Omonto gagotemwa, tateba, natemirwe na 
Nyasaye: naki Nyasaye takonyara gotemwa namabe, gose ere 
omonyene tagotema omonto. 14 Korende ker'omonto igagotemwa 
ekero ang'usirwe nokong'ainwa, nebirengererio biaye omonyene. 15 
Nakoria okorengereria gokwabogoirie oborito bwaibora ebibe; na 
biria ebibe bigokina, biareta amakweri. 16 Timong'ainwa, abaminto 
bane abanchani. 17 Ker'ekerugwa ekiya, nakera egekorugwa 
geikeranete, iga gekorwa igoro, geika korwa ase Tata bw'emebaso, 
asare tikori koonchoka, gose ekiriri kende gekoonchokaonchoka. 18 
Agancha agatoibora intwe ase ring'ana ri'ekeene, tobe buna 
ogotongorwa kw'ebitongwa biaye, 19 Abaminto nyanchete mono, 
momanye ring'ana eri, Ker'omonto abe omwango bw'okoigwa, o 
ng'ora as'ogokwana, o ng'ora as'endamwamu: 20 naki endamwamu ya 


mwanyabanto terigokora emeremo y'oboronge bwa Nyasaye. 21 
As'ayio beka are eubi yonsi nobonge bw'amabe, bwata as'obwororo 
ring'ana riasimekirwe, eriranyare gokonya emioyo yaino. 22 Mobe 
abakori be ring'ana, tari abakoigwa boka, mokweng'aina abanyene. 
23 Naki omonto karabe omoigwa bwe ring'ana rioka, gose tari 
omokori, omonto oyo igare buna omonto okwerigereria obosio 
bwaye omonyene as'ekerore. 24 Naki igakwerigereria, naende ogenda 
as'agochia, erio kegima bweba buna arenge. 25 Korende 
oyorarigererie amachiko amaikeranu, ay'ogosiborwa, nagoikaransa 
aroro, taba omoigwa omwebi, korende omokori emeremo, oyio nabe 
negesio as'ogokora kwaye. 26 Omonto karakage nare nedini, nere 
tatangeti oromeme rwaye as'ekeokio, korende bweng'aina enkoro 
yaye, edini yaye omonto oria tegwenereti. 27 Edini ere enchenu, etari 
neubi as'obosio bwa Nyasaye Tata neye, okobachiera chintakana 
nababoraka as'emechando yabo, nakwerenda atari nekemoa as'ense. 


Yakobo 2 


1 Abaminto bane, timoba nokwegena kw'Omonene oito Yesu Kristo, 
Omonene bw'obonene, as'ogwanchereria abanto. 2 Naki karasoe 
as'omosangererekano oino omonto omonyene ebonyi y'ethahabu 
nechianga chingiya, nakarasoe omotaka ore nechianga chimbe; 3 
nainwe mwamosika oria bweboetie chianga chingiya, nakomotebia, 
Ikaransa aye aiga aas'aaya; nakomotebia oria omotaka, Tenena aye 
aria, gose ikaransa aa amagoro ane, 4 inee, timori gokora 
ogwanchereria as'emioyo yaino, naende mwabaire abagambi 
abanyene okorengereria okobe? 5 Igwa, abaminto abanchani bane; 
Nyasaye tabachoreti abataka b'ense babe abanda b'okwegena, 
nabanyamwando b'obonda as'abwo abarierete eira abamwanchete? 6 
Korende inwe mwamosareirie ogosika oria omotaka. Inee, abwo 
abanda tibabaregeti inwe nakobang'usa goika obosio bw'ebirogo 
b'ekina? 7 Inee, tibari korirama erieta riria rigiya mwarangererigwe? 
8 Korende mogoikerania amachiko ay'obonda buna arikire, Mwanche 
omogisangi' 00 buna bwanchete omobere oo, mwakora buya: 9 


korende komorabe nogwanchereria abanto, mwakorire ebibe, 
nagokanerwa namachiko ng'a nabasaria. 10 Naki omonto bwonsi 
oyoranyare kobwata amachiko onsi, amo nayio, karagochwe ase 
ring'ana erimo, omochire igoro as'onsi. 11 Naki ere oyotebete, 
Totomana, agateba, Toita, naende. Gaki kerabe totomaneti, korende 
gwaitire, kwabaire omosaria bw'amachiko. 12 Kwana bo, nakora 
boigo, buna abanto barache kogambigwa as'enchera y'amachiko 
atasibiri. 13 Naki ekina tikeri namabera as'ere oyotari namabera: 
namabera igagwetogia igoro as'ekina. 14 Nokogwenera ki, baminto, 
omonto karatebe nare nokwegena, nere tari nogokora? Inee, koria 
okwegena nakonyare komokonya? 15 Kerabe oyominto omosacha 
gose omokungu ore bosa, oremeirwe endagera emoisanete, 16 
nomonto oyomo oino amotebie, Gejida as'omorembe, mwote 
omorero nakoigota; korende tabaa ebibaremeirwe as'omobere, 
nagwenere ki? 17 Naboigo nokwegena, gotari nogokora, gwakure 
okonyene. 18 Korende omonto natebe, Aye nore nokwegena, nainche 
ninde nogokora: nyorokia okwegena kwao nainche ninkworokie 
okwegena kwane as'ogokora kwane. 19 Aye gwanchire ng'a Nyasaye 
noyomo; gwakorire buya: ebirecha nabirobio bianchire nokoiguswa. 
20 Korende norigetie komanya, aye omwana o mwanyabanto otari 
gento, ng'a okwegena gotari nogokora nokogomba? 21 Inee, tata oito 
Ibrahimu tabaretwe ng'a nomonyene oboronge as'ogokora, agwo 
ekero amoruete Isaaka omwana oye igoro as'amathabau? 22 
Mwarorire ng'a okwegena ngwakorete emeremo amo nogokora 
kwaye, nokwegena koria gogaikeranigwa as'ogokora koria. 23 
Amariko aria agaikeranigwa aregoteba, Ibrahimu igegenete Nyasaye, 
ekabarwa asare okoba noboronge: nere akarokwa omosani o 
Nyasaye. 24 Mwarorire ng'a Omwana-o-mwanyabanto iga akobarwa 
ng'a nomonyene oboronge as'ogokora kwaye, tari as'okwegena 
gwoka. 25 Na Rahab, oria omotayayi nere, inee, tabaretwe ng'a 
nomonyene oboronge as'ogokora, ekero abaroisetie abatomwa, 
akabasokia isiko as'enchera ende? 26 Naki buna ore omobere otari 
nomoika okure, naboigo nokwegena gotari nogokora gwakure. 


Yakobo 3 


1 Timoba aborokia abange, baminto, momanye ng'a natonyore ekina 
ekenene kobua. 2 Naki tokwegocha intwe twensi as'amang'ana 
amange. Omonto otegocheti as'ogokwana, oyio nomonto 
omoikeranu, oranyare gotanga nomobere oye bwonsi buna 
as'ekeokio. 3 Rigereria, twabekire ebiokio as'emenwa ye chibarasi, 
erinde chitoigwere, naende togoonchora emebere yabo yonsi. 4 
Yarigererie amato, nonya are amanene naki, nakoirwa nomwaga 
omotindi, aonchorwa nekeonchori egeke mono, onsi arengereretie 
kogenda oria omoiri. 5 Naboigo oromeme narororwo nekimo egeke, 
narororwo rwetogia as'amang'ana amanene. Rigereria buna omorero 
omoke ogosamba chinko chinyinge mono. 6 Noruo oromeme 
nomorero, ense y'obobe. Naro amang'ana oromeme as'ebimo biaito, 
igarokobeka ebimoa omobere bwonsi, nagotongia omorero goetanana 
egesingo ki'ogotongwa, nachirochio chiatongigwa omorero bwe 
chanaam. 7 Naki ker'ebisaku bie ching'iti, nebie chinyoni, nebie 
ching'iti chikwagura, nebi'ebinto bire enyancha ime, igabigotugeka, 
nabirobio bianyarire gotugwa na mwanyabanto. 8 Korende oromeme 
tari mwanyabanto oranyare korotuga; nobobe botagokira, boichire 
obosongo bokoreta amakweri. 9 As'oruo twamosesenia Nyasaye Tata 
oito; nas'oruo twabaragereria mwanyabanto bakoretwe 
as'omogwekano o Nyasaye: 10 as'omonwa oria oria orua ebisio 
nokoragereria. Baminto amang'ana aya tagwenereti koba igo. 11 Inee, 
ensoko as'entuboka eyemo nerete amache amaya namache amaroro? 
12 Baminto, omoko nonyare kwama amazeituni, gose omosabibu 
amako? Nabo oroche tirokonyara koreta amache ay'omonyo namache 
amaya. 13 Ning'o ore nobong'aini nokoinyora asemore? naorokie 
emeremo yaye as'orogendo rwaye oruya, as'obwororo bw'obong'aini. 
14 Korende, komorabe neribero abanyene obotindi neriomana 
emioyo yaino timwetogia, gose timokwana oborimo igoro y'ekeene. 
15 Obong'aini obo tari boria bogocha korwa igoro, korende 
nobw'ense, naende nobwe chingecho chia mwanyabanto, nechia 
ebirecha. 16 Naki agwo ribero rire, nokoamererania, nao eriomana 


rire, na ker'ogokora kw'obosoku, 17 Korende obong'aini bokorua 
igoro, ritang'ani nobochenu, naende nobw'omorembe, nobwororo, 
bore ang'e koigwa amang'ana abanto, igoboichire namabera 
namatunda amaya, atari neriomana gose obong'ainereria. 18 
Amatunda ay'oboronge igagosimekwa as'omorembe ase baria 
bagokora omorembe. 


Yakobo 4 


1 Esegi nokorwana ere gati yaino ng'ai ekorua? tari aroro 
as'okorengereria kwaino gogokora esegi as'ebimo biaino? 2 
Morengereria, ko timori nagento; moita, nagokora ribero, 
natimokonyara konyora. Mokora esegi nakorwana, korende timori 
nagento ekiagera timori gosaba. 3 Ngosabamore ko timorikonyora, 
ekiagera iga mogosaba bobe, erinde mobikorere as'okorengereria 
kwaino. 4 Inwe abatomani abasacha nabakungu, timomanyeti ng'a 
obosani bw'ense nobobisa ase Nyasaye? Gaki oyorigetie koba 
omosani bw'ense bwekorire koba omobisa o Nyasaye. 5 Gose iga 
mogokaga ng'a amariko igagoteba bosa? Omoika oikaransete ime 
yaito igokorengereria ekerengo gi'okorora ribero? 6 Korende otoire 
intwe obuya obonge kobua. As'ayio otebire, Nyasaye igagotanga 
abagwekinia, korende abaa obuya abaitongo. 7 Gaki mwebeke inse 
ase Nyasaye; mwange Saitani, nere nabatame. 8 Moike ang'e 
Nyasaye, nere nabaike ang'e nainwe. Esibie amaboko aino, inwe 
abanyene ebibe; chisibie chinkoro chiaino, inwe abanyene emioyo 
ebere. 9 Eichanie, nakweng'ereria, nakorera. Ogoseka kwaino 
goonchorwe kobe okweng'ereria, nomogoko oino koba ogoichana. 10 
Ekanye abanyene as'obosio bw'Omonene, nere nabaimokereria igoro. 
11 Timong'achana baminto: oyokong'acha oyomwabo, gose 
komogambia oyomwabo. igakong'acha amachiko nakogambia 
amachiko. Korende ekero oragambie amachiko, tori omokori 
amachiko, korende omogambia. 12 Omorusia amachiko nomogambia 
noyomo bweka, oranyare gokonya nagosiria: naye ng'o 
okomogambia omogisangi'oo? 13 Gaki, inwe bono abwo mogoteba, 


Rero gose ankio natosoe omochie gete nagoikaransa aroro omwaka 
omogima, nagokora ogoonchoreria nakonyora ebitoki: 14 nainwe 
timomanyeti ayarabe ankio. Obogima bwaino ninki? Naki inwe 
neritaturi rikororekana as'egeka, naende riasira. 15 Naki 
mogwenerete goteba, Omonene karanche, natobe moyo, nagokora 
iga, gose iga. 16 Korende bono iga mogwetogia as'oboenenu bwaino: 
ogwetogia gwonsi konga buna oko nokobe, 17 Nabo ere oyomanyete 
gokora amaya, ko tayakora, asare oyo nebibe. 


Yakobo 5 


1 Gaki bono inwe, abanda, rera nakoaka egeturi, ekiagera emechando 
yaino yabacheire. 2 chinibo chiaino chiagundire, nechianga chiaino 
chiarirwe nobobosu, 3 chithahabu chiaino ne chifetha chiaino 
chiasoirwe nobobosu; nobobosu bwaye bwabaire kirori asemore, 
naborobwo naborie emebere yaino buna omorero. Mwegacheire 
emonga as'amatuko ay'omoerio. 4 Rigereria, eng'eria y'abaremi 
bagesire emegondo yaino, yatangirwe nainwe as'okoura, yaakire 
eriogi: nebirero biabo abagesete biasoire amato Omonene o 
Sabaothu. 5 Mwarire ebio omogoko as'ense, nakwegokia 
as'okorengereria; mwerageirie chinkoro chiaino buna rituko 
ri'okonyenya. 6 Mwamogambire omonyene oboronge nakomoita: 
nere taamereranetie nainwe. 7 Nabo remereria, abaminto, goika 
ogocha kwaye Omonene. Morigererie omoremi, igakoganya okwama 
gw'ense okore kwe rigori, aremereria as'engecho yaye goika anyore 
embura ye ritang'ani ney'omoerio, 8 Nabo, nainwe remereria; kong'ia 
chinkoro chiaino, naki ogocha kwaye Omonene kwabaire ang'e. 9 
Timwemurungananerania, baminto, timocha kogambigwa. Rigereria 
omogambi otenenire obosio bw'egesieri. 10 Bwatia ababani 
abaminto, abakwanete as'erieta ri'Omonene babe omoreng'anio 
bw'okoremereria obobe, noboremereria. 11 Rigereria, twabarokire 
abanyene egesio abwo bakoremereria. Mwaigure amang'ana 
okoremereria kw'Ayubu, mwarorire omoerio bw'Omonene, ng'a 
Omonene nomonyene amabebe amange namabera. 12 Korende kobua 


onsi, abaminto, timoria emuma ende yonsi, as'igoro gose as'ense; 
korende ee yaino ebe ee, na yaya yaino ebe yaya; timocha kogwa inse 
as'ekina. 13 Omonto oino karanyorekane nemechando tiga asabe. 
Onde oino nare nomoyo bw'ogosasoka? tiga atere ogotera. 14 
Omonto oino obaire omorwaire? arangerie abagaka b'ekanisa 
bamosabere, bainoake amaguta as'erieta ri'Omonene: 15 na koria 
ogosaba gw'okwegena nakomokonye omorwaire oria, n'Omonene 
namotenenie; onye okorire ebibe, naberwe. 16 Orokia ebibe biaino 
inwe as'inwe, nagosaberana, monyore ogokonywa. Ogosaba kwaye 
omonyene oboronge nkogwenerete mono, karasabe nomokia. 17 Elija 
igarenge omonto omonyene chingecho echimo naintwe, agasaba 
nomokia embura tetwa: nembura tiyatwa igoro y'ense egeka 
ki'emiaka etato nemetienyi etano nomo. 18 Agasaba naende, igoro 
ekareta embura, ense ekama amatunda aye. 19 Baminto, kerabe 
omonto oino karasire nagotiga keria ekeene, nomonto onde 
amoiranie; 20 amanye ng'a ere omoiranirie omonyene ebibe, arwe 
as'enchera y'ogosira, nakonye omoyo oye omonto oria korwa 
as'amakweri, nagotuba obonge bw'ebibe. 


1 Petero 1 


1 Petero, omotomwa o Yesu Kristo, as'abachore b'Ogwatananeka, 
baikaransete abageni ase Ponto, Galatia, Kappadokia, Asia na 
Bithunia, 2 buna Nyasaye atang'anire kobamanya korwa kare 
as'ogwesibia kw'Omoika, goika okoigwera na konyororokerigwa 
amanyinga a Yesu Kristo: Obuya nomorembe bimenteke asemore. 3 
Nabakwe Nyasaye Tata bw'Omonene oito Yesu Kristo, ere 
as'amabera aye amange, agatoibora eria kabere tonyore ogosemeria 
okonyene obogima as'okobokigwa kwaye Yesu Kristo, 4 tonyore 
omwando otagosareka, otari neubi, otari gosira, ogachire igoro 
as'engecho yaino, 5 abwo morendire nechinguru chia Nyasaye 
as'enchera y'okwegena monyore ogotoreka kore ang'e koorokigwa 
ekero ki'omoerio. 6 Mwagokire mono as'engecho yaye, nonya bono 
as'ekero egeke, onye negwenerete, moichanigwe as'ogotemwa 
chingecho chire ao ao, 7 erinde ogotemwa gw'okwegena kwaino, 
kore nerigori rinene kobua ethahabu egosira, nonya egotemwa 
as'omorero, erorekane koba as'ogotogigwa nobonene nogosikwa, 
as'okoorokigwa kwaye Yesu Kristo; 8 ere mwamwanchire, nonya 
timoramorora; ere nonya timomorochi bono, mwamwegenire, 
nakogoka mono as'omogoko otarigotebeka oichire nobonene: 9 
mokonyora omoerio bw'okwegena kwaino, ogotoreka kw'emioyo 
yaino. 10 As'amang'ana ogotoreka okwo bakarigiarigia nakounaunia 
ababani babanete amang'ana ay'obuya boranyare kobachera: 11 
bakorigia nkero ki, naende nkero buna kereki kiaorokigwe n'Omoika 
o Kristo orenge ime yabo, otang'anete koyiatora emechando 
eramonyore Kristo, nobonene borache koba nyuma as'ayio. 12 
Baigoreretwe tari as'engecho yabo abanyene, korende as'engecho 
yaino, barenge gokora as'amang'ana ayio, ayio bono akorandigwa 
asemore nabaria babaranderetie inwe enchili as'Omoika Omochenu 
otometwe korwa igoro; amang'ana ayio amalaika mbarengereretie 
koyarigereria. 13 As'ayio eboe ebinema bi'ebirengererio biaino, mobe 
nobong'aini, as'oboikeranu kobosemeria boria obuya morareterwe 
as'okomanoka kwaye Yesu Kristo. 14 Buna abana b'okoigwera 


timwereng'ania nokorengereria kwaino kwe ritang'ani, kw'oboriri 
bwaino: 15 korende buna ere oyobarangeirie are omochenu, inwe 
nainwe mobe abachenu as'orogendo rwaino rwonsi; 16 ekiagera 
nerikire, Namobe abachenu; naki inche nomochenu. 17 Na kerabe 
mokomoroka Tata, ere oragambie ker'omonto atari nogwanchereria, 
as'ekerengo ki'emeremo yaye, genda nokoiroka as'ekero kiaino 
gi'ogoikaransa aiga buna abageni; 18 momanye ng'a timogoriri 
as'ebimo bigosareka, ase chifetha gose chithahabu, monyare korua 
as'orogendo rwaino rotagwenereti mwanyorete as'abaiso baino; 19 
korende as'amanyinga aye rigori, buna ay'emanwa y'eng'ondi etari 
nobobe, etari nabimoa, amanyinga a Kristo: 20 omanyekanete korwa 
kare, ritang'ani ense etarabekwa oboroso; korende akaigorerwa 
omoerio bw'ekero as'engecho yaino, 21 ere as'ere mwamwanchire 
Nyasaye, omobogetie korwa as'amakweri, akamoa obonene; erinde 
okwegena kwaino nogosemeria kwaino kobe ase Nyasaye. 22 
Komwaikire gwesibia emioyo yaino as'okoigwera keria ekeene, 
koboikera obwanchani bw'abamino botari nokong'ainereria, gaki 
anchana bono korwa as'enkoro: 23 ekiagera mwaiboirwe eria kabere, 
tari as'embusuro egosareka, korende eyetari gosareka, ase ring'ana ria 
Nyasaye rinyene obogima, na rikobao goika kare nakare. 24 Naki, 
Omobere bwonsi buna obonyansi, Nobonene bwaye bwonsi buna 
egesicha ki'obonyansi. Obonyansi igabokwoma negesicha kiaye 
kegwa; 25 Korende Ring'ana ri'Omonene iga rikobao goika kare 
nakare. Nering'ana erio nering'ana rigiya riarandetigwe asemore. 


1 Petero 2 


1 Gaki komorabeke are obobe bwonsi nokong'aina gwonsi, 
nobong'ainereria bwonsi, nemoko, nogokwana okobe gwonsi, 2 buna 
abana abake, baiboirwe bono yarengererie amabere aria ay'obong'aini 
atari nobong'ainereria, erinde as'ayio monyare gokina naro goika 
as'ogotoreka; 3 kerabe onye mwatemire ng'a Omonene nomonyene 
amaya: 4 komoramochiere ere, rigena rire moyo, riangetwe na 
mwanyabanto, korende ase Nyasaye nerichore, rire nerigori, 5 


nainwe nabo, buna amagena ayare moyo, mwaagachirwe mobe 
enyomba y'Omoika, obokuani obochenu, morue ebing'wanso 
bi'omoika, biranyore ogwancherwa ase Nyasaye ase Yesu Kristo. 6 
Ekiagera naro are ime as'amariko, Rigereria, nabekire ase Zayoni 
rigena rinene ri'ekoiia, richore, rire nerigori: Na ker'oyoramwanche 
takonyara gosokigwa. 7 Naki rigori eri asemore inwe abamwanchire, 
korende as'abwo abatancheti, Rigena bangete abaagachi. Riabaire 
rigena rinene ri'ekona; 8 Naende, Rigena ri'okogocha okogoro, 
negetare gi'okoiyeria; naki begocha ase ring'ana riria, ekiagera 
tibakorigwera: nabarabwo igababegetwe banyore ayio. 9 Korende 
inwe nabaiborwa abachore, obokuani bw'oboruoti, egesaku egechenu, 
abanto b'obogambi bwa Nyasaye, monyare gotaria amaya aye 
oyobarangeretie morue omosunte, mosoe as'amasase aye 
ay'ogokumia: 10 inwe mwarenge ritang'ani tari egesaku, korende 
bono negesaku kia Nyasaye: igamwarenge timwanyorete amabera, 
korende bono mwanyorire amabera. 11 Abanchani, nabasoroire inwe 
buna abaei i nubageni, eatanane nokorengereria kw'omobere 
gokorwana nomoyo; 12 mobe nechingecho chingiya egati y'Ebisaku, 
erinde nonya bakobang'acha ng'a iga mogokora amabe, banyare 
korora ogokora kwaino okuya, bamotogie Nyasaye rituko ri'ogocha 
kobarora. 13 Mwebeke inse ase ker'egiachikirwe nabanto, as'engecho 
y'Omonene: onye nomoruoti, buna omonene; 14 onye abanene, buna 
batomirwe nere okobaakania egesiomba abakori amabe nakobatogia 
abakori amaya; 15 naki nabwo obwanchani bwa Nyasaye, as'ogokora 
amaya mosieke emenwa y'oboriri bw'abanto abakayayu: 16 buna 
abasibore, nabatari gokorera obosibore as'ogotuba obobe, korende 
buna abasomba ba Nyasaye. 17 Basike abanto bonsi. Ancha abamino. 
Mosike Nyasaye. Moe ogosika omoruoti. 18 Inwe abasomba, 
baigwere abanene baino as'okoiroka gwonsi; tari as'abwo bare abaya 
nabanyene obwororo boka, korende nabwo abare abatindi. 19 Naki 
obo nabwo obuya mono omonto kararemererie ogoichana 
as'okomoinyora Nyasaye, ogochandwa gotari kwa boronge. 20 Naki 
ngotogigwa ki koremereria, komogokora ebibe nakoakwa chindoe? 
korende koremereria, komogokora amaya nakonyora emechando obo 


nabwo obuya obonene as'obosio bwa Nyasaye. 21 Naki naro 
mwarangereretigwe: ekiagera Kristo nere igachandetwe as'engecho 
yaino, obatigeire omogwekano, motunye chimbaratero chiaye: 22 ere 
takorete ebibe, gose obong'ainereria tibwarorekanete omonwa oye; 
23 ere, gakoramwa, tairanetie okorama; gachandetwe, tatianete; 
korende akebeka asare ere oyokogamba as'oboronge: 24 ere 
omonyene akabogoria ebibe biaito as'omobere oye igoro as'omote, 
erinde, gatwakure as'amang'ana ay'ebibe, tobe moyo as'amang'ana 
ay'oboronge; as'okoakwa kwaye mwagwenigwe. 25 Naki iga mware 
buna ching'ondi chiasirire; korende bono mwairanire as'Omorisia 
n'Omoaskofu bw'emioyo yaino. 


1 Petero 3 


1 Naboigo, inwe abakungu, mwebeke inse as'okobaigwera abasacha 
baino; erinde onye, abande mbare aroro abataigwereti riria ring'ana, 
banyorekane as'orogendo rw'abakungu babo, batari nering'ana riria; 2 
bakorora orogendo rwaino orore oruya, orore nokoiroka. 3 Okweboa 
kwabo, tikoba okweboa gw'isiko, as'okomina chitukia, nakobeka 
ebinto bie chithahabu, nakweboa chianga; 4 korende as'omonto 
bw'enkoro otari kororekana, as'okweboa okwo gotarigosareka; 
nomoika bw'obwororo nobokanyeku obore rigori rinene as'obosio 
bwa Nyasaye, 5 Naki okwo nakwo okweboa kw'abakungu abachenu 
ba kare, abamosemeretie Nyasaye, bakobakorera abasacha babo; 6 
buna Sara amoigwerete Ibrahimu, akamoroka omonene: nainwe 
nabana baye komogokora amaya, gose timokoirokigwa as'ogoichana 
konde gwonsi. 7 Nainwe abasacha boigo, ikaransa nabakungu baino 
ase chisemi; mokomoa omokungu ogosika buna egento getari 
nechinguru, na buna abanyamwando amo nobuya bw'obogima; 
erinde ogosaba kwaino tigotangwa. 8 Ring'ana ri'omoerio neri; mobe 
nomoyo oyomo, abakororerana amabera, gwanchana buna 
abamwabo, abare nemioyo y'amabera, abanyene obokanyeku: 9 
abanto batari koakanana amabe as'amabe, gose okorama as'okorama; 
korende abagosesenia; ekiagera naro mwarangererigwe ng'a monyore 


omwando bw'ebisio. 10 Naki, Oyorigetie gwancha obogima, 
Nakorora amatuko amaya, Arotange oromeme rwaye takwana amabe, 
Nebikoba biaye tibikwana obong'ainereria: 11 Atige amabe, akore 
amaya; Arigie omorembe, ayotunye mono. 12 Naki amaiso Omonene 
igare igoro as'abanyene oboronge, Namato aye igakoigwa ogosaba 
kwabo: Korende obosio bw'Omonene igabore igoro as'abwo 
abagokora amabe. 13 Nere ning'o orabakorere amabe, komorabe 
nomokia as'ayare amaya? 14 Korende komorachandwe as'engecho 
y'oboronge, more negesio: timoiroka okoirokia kwabo, gose 
timoichana; 15 korende mosibie Kristo Omonene ase chinkoro 
chiaino; mobe ang'e amatuko onsi komoiraneria ker'omonto 
okobaboria amang'ana ay'ogosemeria kore ime yaino, as'obwororo 
nas'okoiroka; 16 komorabe nokorengereria okuya, mwang'achirwe 
ng'a nabakori amabe, erinde basokigwe baria bakorama orogendo 
rwaino oruya ase Kristo. 17 Naki mbuya gochandwa as'ogokora 
amaya, kaborabe nabwo obwanchani bwa Nyasaye, kobua as'ogokora 
amabe. 18 Ekiagera Kristo nere agachandwa ara rimo as'engecho 
y'ebibe, omonyene oboronge, as'engecho y'abwo batan ba boronge, 
erinde atorete ase Nyasaye; omobere oye ogaitwa, korende ogakorwa 
moyo as'omoika. 19 As'ayio agachiera emeika yaikaransete 
as'ebisibo, 20 akabaranderia abanto bataigwerete agwo kare, 
okoremereria kwa Nyasaye kwaganyete amatuko a Nuhu, ekero 
obwato bwarenge korosigwa, ime yaye abanto abake, engecho yaye, 
abanto batano nabatato bakonyegete as'amache. 21 Omogwekano 
bw'amang'ana aya nebatiso, erabakonye nainwe amatuko aya; tari 
okobeka are eubi y'omobere, korende okoiraneria kw'ebirengererio 
bire ebiya obosio bwa Nyasaye, as'okoboka kwaye Yesu Kristo; 22 
oyore okoboko gw'okorio kwa Nyasaye, ochire igoro; amalaika 
nokobua nechinguru biaigwerigwe inse asare. 


1 Petero 4 


1 Nabo ekiagera Kristo achandetwe as'omobere oye, nainwe naboigo 
eboyie omoyo oria oria buna ebinto bi'esegi; naki ere ochandirwe 


as'omobere, otiganire nebibe, 2 korwa bono titogenderera as'okoba 
moyo as'okorengereria kwa mwanyabanto, korende as'obwanchani 
bwa Nyasaye, ekero giaito ki'ogoikaransa aiga ense getigarete. 3 Naki 
ekero ki'obogima bwaito giaetire bwaisanire as'ogokora ayabianchete 
Ebisaku, okogenda ase chingecho chi'omobere, nokorengereria, 
nokonywa, nemeyega y'okoria bobe, nogotinda, nogosaba chisanamu 
chitari chia boronge: 4 as'ayio barabwo bakorora ng'a nogokumia 
as'inwe motari kogenda amo nabarabwo bwango goika as'obokayayu 
botari nekerengo, bakobarama: 5 baranyare korusia okobara asare ere 
oyore ang'e kobagambia abare moyo nabakure. 6 Naki as'engecho 
y'ayio nabarabwo abakure mbaranderetigwe enchili, erinde 
bagambigwe as'omobere koreng'ana buna mwanyabanto; babe moyo 
as'omoika as'okomoigwera Nyasaye. 7 Omoerio bw'amang'ana onsi 
oikire: nabo, kabe nobong'aini, morende as'ogosaba: 8 kobua as'onsi 
mobe nomokia as'ogwanchana, naki obwanchani igabokobisia 
obonge bw'ebibe: 9 mobe abaroisania inwe as'inwe, motari 
nokwemurungania: 10 kera oyomo koreng'ana as'ekerengo anyorire, 
gekorere as'ogokorerana; buna abarendi abaya b'obuya bwa Nyasaye 
bore chingecho chinyinge. 11 Omonto karakwane, nakwane buna 
amachiko a Nyasaye; omonto karakorere nakore ase chinguru aeirwe 
na Nyasaye: erinde Nyasaye atogigwe as'amang'ana onsi ase Yesu 
Kristo, obonene nokobua nobwaye goika kare nakare. Amin. 12 
Abanchani, timorora ng'a nogokumia eria emechando yabanyorire 
buna omorero ng'a niotemwe, onye gose negento ekegeni 
kiabanyorire: 13 korende buna mwahwatanete nemechando ya Kristo 
goka; erinde as'okomanoka kw'obonene bwaye mogoke as'ogosasoka. 
14 Komorachaywe as'engecho y'erieta ria Kristo more negesio; 
ekiagera Omoika bw'obonene, noyo Nyasaye igoikaransete igoro 
yaino; as'abwo akoramwa, korende as'inwe abakwe. 15 Naki oyomo 
oino tachandwa buna omoiti, gose omoibi, gose omokori amabe, gose 
buna omonto okwerosia namang'ana ay'abanto bande. 16 Korende 
kerabe omonto ogochandwa as'engecho y'Obokristo, tarora obosoku; 
korende amobake Nyasaye as'erieta eri. 17 Naki ekero giaikire ekina 
gechakere enyomba ya Nyasaye; na gokerachake asetore, ninki 


omoerio obo abwo batayeigwereti enchili ya Nyasaye? 18 
N'omonyene oboronge karakonyeke as'emechando, oria otamoirogeti 
Nyasaye nomonyene ebibe ng'ai ararorekane? 19 Nabo abwo 
bagochandwa buna Nyasaye anchete bamobekere emeika yabo 
egachwe asare, as'ogokora amaya, buna as'Omotongi omwegeni. 


1 Petero 5 


1 Nabasoroire abagaka bare asemore, inche inde omogaka 
omogisangi obo, na kirori bw'ogochandwa kwa Kristo, nomobwatani 
bw'obonene borache koigorerwa naende: 2 ririsie riicho ria Kristo rire 
asemore, na koritenenera, tari as'okobetererigwa, korende 
as'ogwancha; buna ase Nyasaye; tari as'okorigia chifetha chi'obosoku, 
korende nas'omoyo bw'ogwancha; 3 tari gwekora abanene igoro 
as'abwo mwaetwe, korende as'ogwekora omogwekano ase riria 
riicho. 4 N'Omorisia omonene karaoroke namonyore egutwa 
y'obonene eria etari gosareka. 5 Naboigo abake baigwere abagaka. 
Nabo imwensi eboe oboitongo buna orokini, monyare gokorerana: 
naki Nyasaye igakoamererania nabanyene oboenenu, nakobaa 
abaitongo obuya. 6 Nabo ebeke inse as'okoboko kwa Nyasaye okore 
ogokong'u, nabaimokererie igoro as'ekero kiaye; 7 mokomotweka 
emechando yaino yonsi, naki ere igakwerosia mono as'engecho 
yaino. $ Kabe nobong'aini bw'okwerira, renda, ekiagera omobasoeri 
oino saitani, buna esibwori ekoruma, egoetanana tanana, ekorigia 
omonto emorie; 9 mwange, mobe abakong'u as'okwegena, momanye 
ng'a ogochandwa koria koria gwaikeranigwe as'abamino abare 
as'ense. 10 Na Nyasaye bw'obuya bwonsi obarangeirie mosoe 
obonene bwaye bwa kare nakare ase Kristo, komwatiekire 
gochandwa as'ekero egeke, ere omonyene nabaroisie, nabaikeranie, 
ababeke chinguru. 11 Okobua nokwaye ere goika kare nakare. Amin. 
12 As'okoboko kwa Silivano, oyominto omwegeni buna ndoche, 
nabarikeire as'amang'ana amake, koborokereria nagoteba ng'a obo 
nabwo obuya bw'ekeene kia Nyasaye: tenena bokong'u as'ekio. 13 
Ere (ekanisa) enchore, omogisangi oino ore ase Babel, obakwanirie, 


na Mariko omwana one. 14 Kwanania as'okonyunyuntana 
kw'obwanchani. Omorembe obe asemore mwensi, ase Kristo Yesu. 


2 Petero 1 


1 Simon Petero, omosomba nomotomwa o Yesu Kristo, as'abwo 
banyorete okwegena okomo naintwe, kore nerigori, as'oboronge bwa 
Nyasaye oito, n'Omokonyi oito Yesu Kristo. 2 Obuya bobe asemore 
nomorembe omentwe as'okomomanya Nyasaye na Yesu Omonene 
oito; 3 ekiagera okobua kwa Nyasaye gwatoire ebinto bionsi 
ebinyene obogima nakoba nechingecho chia Nyasaye, 
as'okomomanya ere otorangeretie as'obonene bwaye nobuya bwaye 
omonyene; 4 as'ayio twaeirwe chiira chinene mono chie rigori; erinde 
as'echio monyare koba ababwatani be chingecho chia Nyasaye, 
komorakonywe nogosareka kore ense as'engecho y'okorengereria. 5 
Ee, as'engecho eyio eyio inwe momentwe omokia omonge, 
as'okwegena kwaino lneiua ubuya, nas'obuya bwaino chisemi; 6 nase 
chiseini chiaino okwerita; nas'okwerita kwaino okoremereria; 
nas'okoremereria kwaino nokoba nechingecho buna Nyasaye; 7 
nas'okoba nechingecho buna Nyasaye ogwanchana kw'abamino; 
nas'ogwanchana kw'abamino, obwanchani. 8 Naki amang'ana ayio 
karabe ayaino nagoichora, nabakore inwe koba tari aboro gose tari 
abanto batari nokwama as'okomomanya Omonene oito Yesu Kristo. 
9 Naki ere oyotari naya nomouko, takonyara korora ebinto bire are, 
bwebire koria ogosibigwa ebibe biaye bia kare. 10 As'ayio baminto, 
kora omokia kobua gokora okorangerigwa kwaino nogochorwa 
kwaino kobe ogokong'u: naki komorakore ayio timokogochwa nonya 
ng'ake. 11 Naki iga narentwe asemore as'obonge mosoe obonda bwa 
kare bw'Omonene oito, Omokonyi Yesu Kristo. 12 As'ayio 
tinkomocha kobainyoria ayio amatuko onsi, nonya moyamanyete, 
nagoikeranigwa ase keria ekeene kiabaikeire. 13 Nainche narorire 
ng'a mboronge, ekero nde inche as'obomenyo obo, kobatura 
as'okobainyoria; 14 nakomanya ng'a koria okobeka are obomenyo 
bwane gwachire bwango, buna Omonene oito Yesu Kristo 
anyorogetie boronge. 15 Korende ninkore omokia, ng'a ker'ekero 
nyuma y'ogokwa kwane monyare koyainyora amang'ana aya. 16 Naki 
titotunyaneti emegano yaganetwe ase chisemi, ekero twabatebetie 


inwe chinguru chiaye Omonene oito Yesu Kristo nogocha kwaye, 
korende igatwarenge abarori b'obonene bwaye. 17 Naki iganyorete 
ase Nyasaye Tata ogosikwa nobonene, agwo areteretwe eriogi 
riaruete as'obonene mono buna iga, Oyo nere omwana one nyanchete, 
asare nagweneirwe nere. 18 Neriogi eri nario twaigwete rikorua igoro 
ekero twarenge amo nere as'egetunwa keria egechenu. 19 Naintwe 
ntore nering'ana riria ri'obobani rire rikong'u kobua, ase rirorio 
morakore buya komoraririgererie buna etaya ekobara aas'are 
omosunte, goika kobogokia, neng'enang'eni ya mambia ekooroka ase 
chinkoro chiaino. 20 Komoramanye ring'ana eri ng'a obobani bonde 
tibori as'amariko bokonyara goonchorwa buna anchete omonto gete 
bweka. 21 Naki obobani tibwaretetwe kare as'obwanchani bwa 
mwanyabanto: korende mwanyabanto abachenu ba Nyasaye, 
bagakwana, as'ogotang'anwa n'Omoika Omochenu. 


2 Petero 2 


1 Korende bakaimoka ababani b'oborimo as'egati y'abanto, buna 
arabe asemore baranyare koba aborokia b'oborimo, baranyare 
gosoyia bobisi as'okworokereria gotagwenereti kw'ogosiria, 
bakomokana nonya Omonene obagorete, bakweretera ogosareka 
gotari gotebana. 2 Nabange nabatunye ogokora kwabo kw'omobere; 
as'abwo enchera y'ekeene nekwanwe nobobe. 3 Nas'okorengereria 
nabenyorere okwegwenera asemore as'amang'ana arosigwe: ekina 
kiabo korwa kare tigegotebana, gose ogosira kwabo tigokorara. 4 
Naki buna Nyasaye atababerete amalaika ekero bamochete, korende 
akabaruta engorg, akababeka as'ebisibo bi'omosunte, barendwe goika 
ekina geche; 5 gose tayiaberete eria ense ya kare, korende 
akamokonya Nuhu omosomba bw'oboronge, nabanto bande batano 
nababere, agwo ekero aretete amache igoro as'ense y'abatamosigete 
Nyasaye; 6 akayenachera ekina emechie ya Sodomu na Gomora, 
akayeonchora akayekora ribu, akayekora ebe ekiorokererio as'abanto 
batanyare komosika Nyasaye nyuma y'aya; 7 akamokonya Lut, 
omonyene oboronge, ore goichanigwa norogendo rw'obotomani 


bw'abwo abasaria; 8 (naki omonto oyo omonyene oboronge 
akamenya asebare, as 'okorora nokoigwa, agechanda as'omoyo oye 
omonyene oboronge, amatuko as'amatuko, as'ogokora kwabo gotari 
namachiko) ; 9 Omonene namanyete kobakonya abamosigete korwa 
as'ogotemwa, nakobabeka abatari ba boronge inse as'okoakwa goika 
rituko ri'ekina; 10 ko kobua baria bakobwatia omobere 
as'okorengereria kw'amang'ana eubi, nagochaya obonene. Abatari 
koiroka, abanyene oboenenu, tibakoiguswa kobakoborama obonene: 
11 nonva amalaika, bare abanene kobua as'okobua nechinguru, 
tibarikoreta ogosoera okobe igoro as'obosio bw'Omonene. 12 
Korende abwo buna ching'iti chitari nobong'aini, iga bare agwo 
ching'iti chioka chikobwatwa nagosirigwa, bakorama as'amang'ana 
batamanyeti, nabasirigwe as'ogosirigwa kwabo, 13 bakonyorwa 
nobobe buna eng'eria y'ogokora okobe; bagokaga nogotinda 
nokwegokia ekero ki'omobaso nobwansu; nebimoa nobosoku, 
bagotunyana okwegokia as'emeyega yabo y'obwanchani, kobagokora 
omoyega amo nainwe; 14 abanyene amaiso aichoire nobotomani, 
abanto batari gotiga gokora ebibe, igabakobang'aina abare nemioyo 
etari nechinguru; abanyene chinkoro chianarigwe nokorengereria, 
abana b'okoragereria; 15 abatigire enchera erambogete, bagasira, 
bagatunya enchera ya Balaam omwana o Bosor, bwanchete eng'eria 
y'ogokora okobe; 16 korende agakanigwa as'ogosaria kwaye 
omonyene: etigere etari gokwana, egakwana as'eriogi ri'omwana o 
mwanyabanto, gotanga obobarimo bwaye omobani oria. 17 Abaiga 
nechinsoko chitari namache, namare akoirwa nomwaga; naki 
babekeirwe obomwamu bw'omosunte. 18 Naki bagokwana 
amang'ana ay'oboenenu obonene mono, as'okobang'usa 
as'okorengereria kw'omobere nas'obotomani, abwo bachakire 
kobatama baria bare as'obong'ainereria; 19 bakobarigeria ogosiborwa, 
nabarabwo abanyene nabasomba b'ogosareka. Naki omonto 
karabugwe nomonto, igakoba omosomba bw'omonto oria. 20 
Ekiagera baria batiekire koyetama eubi y'ense as'okomomanya 
Omonene, Omokonyi Yesu Kristo, bakobwatwa naende nakobugwa 
nero, engecho yabo y'omoerio nebe embe kobua eria ye ritang'ani. 21 


Naki anga igabete buya onye tibayemanyete enchera y'oboronge, 
kobua koyemanya, nakoirana nyuma as'ogochika ogochenu baetwe. 
22 Korende obaikeire omoreng'anio oria bw'ekeene, Esese yairaneire 
amaroki aye enyene, nengurue yasibigwe kwegaragaria as'etintira. 


2 Petero 3 


1 Abanchani, rirube eri nario ria kabere nabarikeire inwe; as'ayio 
nabibokirie ebirengererio biaino ebiya as'okobainyoria, 2 monyare 
koyainyora amang'ana akwanetwe kare nababani abachenu, naria 
amachiko Omonene Omokonyi aretetwe nabatomwa baye. 3 
Momanye ritang'ani ring'ana eri ng'a as'amatuko omoerio nabache 
abanto abanyene esekererio, bagotunyana okorengereria kwabo 
abanyene, 4 nagoteba, Ng'ai ere eira eria y'ogocha kwaye? naki, 
korwa agwo chisokoro chiaito bararete, ebinto bionsi igobikaransete 
engecho eyio eyio, korwa omochakano bw'ogotongwa. 5 Naki 
igabamiametie amaiso abo tibarora ring'ana eri, iga yarenge aroro 
igoro korwa kare, nense boigo, egakorwa as'amache ekarua 
as'amache, ase ring'ana ria Nyasaye; 6 as'ayio ense eria y'ekero keria 
egasarigwa namache, egasira. 7 Korende igoro ya bono nense 
biagachirwe emonga as'omorero, ase ring'ana erio erio, birendwe 
goika rituko ri'ekina, neri'ogosirigwa kwabo mwanyabanto 
abatamosigeti Nyasaye. 8 Korende, abanchani, timorieba ring'ana eri, 
ng'a as'Omonene rituko erimo igarire buna emiaka elifu, nemiaka 
elifu buna rituko erimo. 9 Omonene tatchaneti goikerania eira yaye, 
buna abande bakobara ogotebana; korende igaremereretie asemore, 
tancheti monto onde bwonsi asire, korende bonsi baikere 
ogoonchoka. 10 Korende rituko ri'Omonene nariche buna omoibi; ase 
rituko erio igoro naruo as'eriogi rinene, nebitongwa bi'igoro nabisire 
nomorero ogotetenya, nense nemeremo ereo ime yaye neyie. 11 
Naboigo ekiagera ebinto ebi bionsi nabisire, nebagwenerete inwe 
koba abanto b'engecho ki as'orogendo orochenu nechingecho chia 
Nyasaye, 12 mokorigereria nagosemeria mono goika riche rituko riria 
ria Nyasaye, ekiagera as'ayio igoro nesirigwe nakoyia, ebitongwa 


bionsi nabinyititoke nomorero omonene. 13 Korende, as'engecho 
y'eira yaye toganyete igoro ayia nense enyia, as'eyio oboronge bwaye 
boikaransete ime yaye, 14 As'ayio, abanchani, ekiagera moganyete 
ayio, kora omokia erinde mororekane ng'a timori nabimoa gose 
obosoku as'obosio bwaye as'omorembe. 15 Bara okoremereria 
kw'Omonene oito ng'a nogotoreka; buna oyominto omwanchani 
Paulo abarikerete ase chisemi aetwe; 16 naende buna amarube aye 
onsi akoreta amang'ana ayio; imeo nareo amang'ana ayare amakong'u 
koyamanya, namang'ana ayio abanto batari nobong'aini, batari 
nechinguru bayasaria, buna basaririe namariko ande, as'ogosira 
kwabo abanyene. 17 Gaki abanchani, komwatang'anire koyamanya 
aya, erende, timobaisa gosirigwa nokomocha kwabo abw'abasaria, 
mogwe nagotiga obokong'u bwaino. 18 Korende kina as'obuya, 
nas'okomomanya Omonene oito, Omokonyi oito Yesu Kristo. 
Obonene nobwaye ere bono na goika kare nakare. Amin. 


1 Yohana 1 


1 Naro arenge korwa omochakano, twaigwete, twaroche namaiso 
aito, twarigereretie, namaboko aito akabwata, ase Ring'ana 
ri'obogima, 2 (nobogima obwo bokaorokigwa, naintwe tokarora, 
twabaire kirori, nakobaranderia boria obogima bwa kare nakare, 
bwarenge ase lata, bokaorokigwa asetore); 3 naro twayarorire 
nakoigwa, twabarandeine nainwe, erinde nainwe monyare kobwatana 
amo naintwe: nokobwatana gwaito iga kore amo na Tata, n'Omwana 
oye Yesu Kristo: 4 naya twabayerikeire, erinde omogoko oino 
oikeranigwe. 5 Naya naro amang'ana twaigwete asare, twarandirie 
asemore, ng'a Nyasaye nomobaso, nonya 'mosunte onde bwonsi tori 
ime asare. 6 Gatogoteba twabwatanire nere, naende gatoragende 
as'omosunte, twatebire oborimo, titogokora eria ekeene, 7 korende 
gatoragende omobaso ime, buna ere are as'omobaso, twabwatanire 
intwe as'intwe, namanyinga aye Yesu Kristo, Omwana oye natosibie 
ebibe biaito bionsi. 8 Gatoratebe titori nabibe, iga tokweng'aina, 
nonya nekeene tikeri asetore. 9 Gatorabioorokie ebibe biaito, ere 
nomonyene ekeene noy'oboronge natorusie ebibe biaito, nagotosibia 
obobe bwonsi. 10 Gatoratebe titokoreti ebibe, twamokorire omorimo, 
nonya nering'ana riaye tiriri asetore. 


1 Yohana 2 


1 Abana bane abake, nabarikeire aya, erinde timokora ebibe. Nonya 
omonto nakora ebibe, ntore n'Omosaberi ase Tata, Yesu Kristo 
omonyene oboronge: 2 nere nomobwatania as'ebibe biaito; gose tari 
as'ebibe biaito bioka, korende nebi'ense yonsi. 3 Naiga twamanyire 
ng'a twamomanyire, onye twabwatire amachiko aye. 4 Ere 
oyogotcha, namomanyire, nere takobwata amachiko aye, nomorimo, 
nekeene tikeri ime asare: 5 korende ere oyokobwata ring'ana riaye, 
as'oyio obwanchani bwa Nyasaye bwaikeranire ime asare ekeene 
ekeene. Iga twamanyire ng'a iga tore ime asare. 6 Ere oyogoteba ng'a 
iga aikaransete ime asare, nagwenerete kogenda omonyene buna ere 
are kogenda. 7 Abanchani, timbarikereti ogochika okoyia, korende 


koria gwa kare mwarenge nakorokwo korwa omochakano: nakona 
ogochika gwa kare nakwo ring'ana mwaigwete korwa omochakano. 8 
Naende, nabarikeire ogochika okoyia, ring'ana rire ekeene ime asare 
n'ime yaino, ekiagera omosunte oetire, noria omobaso bw'ekeene 
otiekire kobara. 9 Ere oyogoteba ng'a igare as'omobaso, nere 
namogechete oyomwabo, igare as'omosunte ime nonya mbono. 10 
Ere oyobwanchete oyomwabo, igaikaransete as'omobaso, nonya ime 
asare kogochwa tikoiyo. 11 Korende ere oyomogechete oyomwabo 
igare as'omosunte, naende igakogenda as'omosunte, tamanyeti nonya 
nas'agochia, ekiagera omosunte omoribirie amaiso. 12 Nabarikeire 
inwe, abana abake, ekiagera mwabeirwe ebibe biaino, as'engecho 
y'erieta riaye. 13 Nabarikeire inwe, abatata, ekiagera mwamomanyire 
ere oyorenge korwa omochakano. Nabarikeire inwe abamura, 
ekiagera mwamobuire oria omobe. Nabarikeire inwe abana ekiagera 
mwamomanyire Tata. 14 Nabarikeire inwe abatata, ekiagera 
mwamomanyire oyorenge korwa omochakano. Nabarikeire inwe 
abamura, ekiagera more nechinguru, nering'ana ria Nyasaye 
riaikaransire ime asemore, namwamobuire oria omobe. 15 
Timwancha ense, nonya nebinto bireo as'ense. Omonto karanche 
ense, okomwancha Tata tikoiyo asare. 16 Naki ekereo ime ense, 
nokorengereria kw'omobere, nokorengereria kw'amaiso, noboenenu 
bw'obogima obwo, tiborueti ase Tata, korende iga boruete as'ense. 17 
Nense igegoeta, nokorengereria kwaye: korende ere oyogokora 
obwanchani bwa Nyasaye igakobao goika kare nakare. 18 Abana, 
nekero ki'omoerio: na buna mwaigwete ng'a omobisa o Kristo ochire, 
nonya mbono ababisa abange ba Kristo batiekire kobao; ekiagera 
as'ayio twamanyire ng'a nekero ki'omoerio. 19 Abaruete asetore, 
korende tibarenge asetore; ekiagera onye mbarenge asetore, anga 
mbaikardnsete amo naintwe: korende barureo erinde baorokigwe ng'a 
tai bonsi bare asetore. 20 Nainwe mwaakirwe amaguta nere oyore 
Omochenu namwamanyire onsi. 21 Timbarikereti inwe, ekiagera 
timokemanyeti ekeene, korende nekiagera mokemanyete, naende 
nonya noborimo tibori bonde bwonsi bokorua as'ekeene. 22 Ning'o 
ore omorimo tatiga ere oyogokana ng'a Yesu nere Kristo? Oyio nere 


ore omobisa o Kristo, okomokana Tata n'Omwana. 23 
Ker'oyokomokana Omwana, tari na Tata; ere oyogwatora omwana 
igare na Tata nere. 24 Nabo aikaranse ime asemore amang'ana aria 
mwaigwete korwa omochakano. Ring'ana riria mwarigwete korwa 
omochakano koriraikaranse asemore, nainwe namoikaranse ime 
as'Omwana, na ime ase Tata. 25 Neye nero eira abaire inwe, obogima 
bwa kare nakare. 26 Nabarikeire aya as'amang'ana abanto bakorigia 
kobasiria. 27 Nainwe, amaguta aria mwanyorete asare aikaransire 
ime asemore, nainwe timori nokorigia omonto okoborokereria; 
korende buna aria amaguta mwaakirwe abarokererie amang'ana onsi, 
naende nekeene, tan borimo, na buna abarokererie, mwaikaransire 
ime asare. 28 Na bono, abana bane abake, ikaransa ime asare; erinde, 
gakorigia koorokigwa, tobe noboremu, titoba nobosoku as'obosio 
bwaye as'ogocha kwaye. 29 Komokomanya ng'a ere nomonyene 
oboronge, manya ng'a oyogokora boronge oiboirwe nere. 


1 Yohana 3 


1 Rora, obwanchani bore naki atoeire lata, erinde torokwe abana ba 
Nyasaye: nabo tore. Naki as'engecho eye ense tetomanyeti, ekiagera 
temomanyeti ere. 2 Abanchani, bono ntore abana ba Nyasaye, 
korende taraorokigwa buna torache koba. Korende twamanyire ng'a 
rigoro araoroke, natogwekane nere; naki natomorore buna are. 3 
Naende omonto bwonsi oyomosemereti iga, igagwesibia, buna ere 
are omochenu. 4 Ker'oyogokora ebibe, igagokora ogosaria; ekiagera 
ebibe nogosaria. 5 Naende mwamanyire ng'a ere igaorogete erinde 
arusie ebibe biaito; nabibe tibiri ime asare. 6 Ker'oyoikaransete ime 
asare tagokora ebibe: ker'oyogokora ebibe tamorochi, nonya 
nkomomanya. 7 Abana bane abake omonto onde bwonsi tabasiria: 
oyogokora oboronge nare noboronge, buna ere are noboronge: 8 
oyogokora ebibe noyo o saitani; naki saitani igakorete ebibe korwa 
omochakano. As'engecho eye Omwana o Nyasaye akaorokigwa, 
erinde ayesarie emeremo ya saitani. 9 Ker'omonto oiboretwe na 
Nyasaye tagokora ebibe, ekiagera oroiboro rwaye roikaransete ime 


asare; korende takonyara gokora ebibe ekiagera oiboirwe korwa ase 
Nyasaye. 10 Naboigo abana ba Nyasaye bare maiso marore, nabana 
ba saitani: omonto bwonsi otari gokora boronge tarueti ase Nyasaye, 
nonya noyotancheti oyomwabo. 11 Naki aya naro amang'ana 
twaigwete korwa omochakano, twanchane intwe as'intwe; 12 tari 
buna Kain arenge bw'oria Omobe, akamoita oyomwabo. Nere 
igamoitete aseki? Ekiagera ogokora kwaye kwarenge okobe, 
nokw'oyomwabo kwarenge okwa boronge. 13 Timokumia, baminto, 
ense kerabageche. 14 Intwe twamanyire ng'a twaetire korwa 
amakweri goika as'obogima ekiagera twabanchire abaminto. 
Oyotancheti, igaikaransete as'amakweri. 15 Oyomogechete 
oyomwabo nomoiti: namwamanyire omoiti tari nobogima bwa kare 
nakare ime asare. 16 Iga twabomanyire obwanchani, ekiagera obekire 
obogima bwaye as'ense asetore: naintwe ntogwenerete kobeka 
obogima bwaito inse as'abaminto. 17 Korende oyore nebinto bi'ense 
eye, amorore oyomwabo oyoremeirwe, atange amabera aye 
komoikera, inee, naki obwanchani bwa Nyasaye borabe ime asare 
oyio? 18 Abana bane abake, titwancha ase ring'ana gose as'oromeme, 
korende as'ogokora nas'ekeene. 19 Iga natomanye ng'a iga tore 
ab'ekeene, nas'obosio bwaye natoremie chinkoro chiaito: 20 ase 
ring'ana rinde rionsi chinkoro chiaito chigotogainbia; ekiagera 
Nyasaye nomonene kobua chinkoro chiaito, nere igayamanyete onsi. 
21 Abanchani, chinkoro chiaito chitatogambeti, ntore noboremu ase 
Nyasaye; 22 naende rinde rionsi togosaba, iga tokorinyora asare; 
ekiagera toyabwatete amachiko aye, naende tokoyakora 
ayamogwenerete as'amaiso aye. 23 Korende oko nakwo ogochika 
kwaye, torianche erieta ri'Omwana oye Yesu Kristo, nagwanchana, 
buna atoete ogochika. 24 Naende ere oyokoyabwata amachiko aye 
igagoikaransa ime asare, nere ime asare. Naende iga twamanyire ng'a 
iga aikaransete ime asetore, as'Omoika atoeire. 


1 Yohana 4 


1 Abanchani, timwancha ker'omoika, korende yeteme emeika, onye 


eruete ase Nyasaye: ekiagera ababani b'oborimo abange baorokire 
as'ense. 2 Iga mwayomanyire Omoika o Nyasaye: ker'omoika 
ogoteba ng'a Yesu Kristo ochire as'omobere orure ase Nyasaye: 3 
naende ker'omoika otagoteba ng'a Yesu Kristo ochire as'omobere, 
torueti ase Nyasaye. Naende oyo noro omoika omobisa o Kristo buna 
mwaigure ng'a ngochare; na bono otiekire kobao as'ense ime. 4 Inwe, 
abana bane abake, mwarure ase Nyasaye; naende mwababuire: 
ekiagera oyore ime asemore ere nomonene kobua ere oyore as'ense. 5 
Abwo nab'ense: as'ayio iga bagokwana ay'ense, ense ebaigwera. 6 
Intwe iga tore aba Nyasaye: ere oyomanyete Nyasaye igagotoigwera, 
ere oyotari oyo Nyasaye tagotoigwa. Iga twayomanyire Omoika 
bw'ekeene, nomoika bw'ogosira. 7 Abanchani, twanchane: ekiagera 
obwanchani nobwa Nyasaye; na ker'oyobwanchire oiboirwe na 
Nyasaye, nere omomanyire Nyasaye. 8 Oyotancheti, tamomanyeti 
Nyasaye; naki Nyasaye nobwanchani. 9 Iga obwanchani bwa 
Nyasaye bwarorekanire asetore, ekiagera Nyasaye omotomire 
Omwana oye omomoima as'ense, tonyore obogima asare. 10 Obo 
nabwo obwanchani, korende tai intwe gose twamwanchire Nyasaye, 
korende nere otwanchire intwe, akamotoma Omwana oye koba 
omobwatania as'ebibe biaito. 11 Abanchani, onye Nyasaye 
otwanchete iga, ntogwenerete naintwe gwanchana intwe as'intwe. 12 
Tari omonto omororire Nyasaye kero kende gionsi. Gatoranchane, 
Nyasaye igaikaransete ime asetore, nobwanchani bwaye 
bwaikeranigwe ime asetore. 13 Iga twamanyire ng'a iga toikaransete 
ime asare, nere ime asetore, ekiagera otoeire as'Omoika oye. 14 
Naintwe twarorire, nagoteba ng'a Tata omotomire Omwana koba 
Omokonyi bw'ense. 15 Ker'oyogoteba ng'a Yesu n'Omwana o 
Nyasaye, Nyasaye igaikaransete ime asare nere ase Nyasaye. 16 
Naintwe twabomanyire obwanchani obware nabwo Nyasaye ime 
asetore nakobwancha. Nyasaye nobwanchani, nere oyogoikaransa 
as'obwanchani, igagoikaransa ime ase Nyasaye, na Nyasaye ime 
asare. 17 Iga obwanchani bwaikeranigwe asetore erinde tobe 
noboremu ase rituko ri'ekina; ekiagera, buna ere are, naboigo tore 
naintwe as'ense ime. 18 Obwanchani tibori nokoiroka: korende 


obwanchani oboikeranu iga bogotuguta okoiroka isiko, ekiagera 
okoiroka nkore nokoakwa; nomonyene okoiroka taikeraniri 
as'obwanchani. 19 Intwe twanchire ekiagera ere ritang'ani 
natwanchete intwe. 20 Omonto karabore, Namwanchire Nyasaye, 
nere namogechete oyomwabo, nomorimo: naki oyotamwancheti 
oyomwabo ere oyo aroche, takonyara komwancha Nyasaye ekiagera 
tamorochi. 21 Nogochika oko twaeirwe nere, ere oyobwanchete 
Nyasaye, anche noyomwabo boigo. 


1 Yohana 5 


1 Ker'omonto oyoranche ng'a Yesu nere Kristo, oiboirwe na 
Nyasaye: na ker'oyoramwanche omonyene okomoibora omwanchire 
noyo oiboirwe nere. 2 Ase ring'ana eri twamanyire ng'a twabanchire 
abana ba Nyasaye, gatoramwanche Nyasaye, nakobwata amachiko 
aye. 3 Naki obwo nabwo obwanchani bwa Nyasaye, ng'a tonyare 
kobwata amachiko aye: nayio amachiko aye tari amarito. 4 Naki 
ker'ekiaiboirwe na Nyasaye, iga gekobua ense: nokwo okobua 
gokobua ense, nokwegena gwaito. 5 Omonyene okobua ense ning'o, 
tatiga ere oyobwanchire ng'a Yesu n'Omwana o Nyasaye? 6 Oyo nere 
ochire as'amache nas'amanyinga, Yesu Kristo; tari as'amache oka, 
korende nas'amache namanyinga. 7 N'Omoika noro obaire kirori 
ekiagera Omoika noro ekeene. 8 Naki batato aba babaire kirori, 
Omoika, namache, namanyinga: nabatato aba iga babwataine 
as'amang'ana ayamo. 9 Gatorabwate oborori bwa mwanyabanto, 
noborori bwa Nyasaye nobonene kobua: ekiagera oborori bwa 
Nyasaye nobo, ng'a etiekire koba kirori as'Omwana oye. 10 Ere 
oyogwancha asare Omwana o Nyasaye nere ore noborori ime yaye: 
ere oyotancheti Nyasaye otiekire komokora omorimo; ekiagera 
atancheti boria oborori bwarorirwe na Nyasaye as'Omwana oye. 11 
Nabwo oborori, ng'a Nyasaye otoeire obogima bwa kare nakare, 
nobogima obwo iga bore as'Omwanaoye. 12 Oyore nere Omwana, 
nare nobogima; oyotari nere Omwana o Nyasaye tari nobogima. 13 
Nabarikeire amang'ana aya, erinde momanye ng'a more nobogima 


bwa kare nakare, inwe abwo mwarianchire erieta ri'Omwana o 
Nyasaye. 14 Nobo nabwo oboremu tore nabwo asare, erinde, 
gatorasabe egento buna anchete, igagotoigwa. 15 Naende 
gatoramanye ng'a igagotoigwa, eki togosaba gionsi, twamanyire ng'a 
intwe ntore na keria twasaba. 16 Omonto karamorore oyomwabo 
ogokora ekebe, getari ki'amakweri, nasabe, nere Nyasaye namoe 
obogima as'engecho y'abwo bagokora ebibe bitari bi'amakweri. 
Nkere ekebe kia amakweri: tintebeti ng'a asabe as'engecho y'ekio. 17 
Kera eritari eria boronge nebibe: nkere ekebe getari ki'amakweri. 18 
Twamanyire ng'a ker'omonto oiboirwe na Nyasaye takomocha; 
korende ere oyoiboirwe na Nyasaye igakwerenda, noria omobe 
takomokuna. 19 Twamanyire intwe igatore aba Nyasaye, ense yonsi 
igeifearansete as'oria omobe. 20 Twamanyire ng'a Omwana o 
Nyasaye otiekire gocha, nere otoeire obong'aini, erinde tomomanye 
ere oyore bw'ekeene, naintwe iga tore ime asare ere oyo bw'ekeene, 
ime as'Omwana oye Yesu Kristo. Oyio nere ore Nyasaye bw'ekeene 
naende obogima bwa kare nakare. 21 Abana bane abake, erende 
emioyo yaino ase chisanamu. 


2 Yohana 1 


1 Omogaka as'omokungu omochore, nabana baye nyanchete 
as'ekeene: korende tari inche bweka, korende baria bonsi 
bakemanyete keria ekeene; 2 as'engecho ya keria ekeene geikaransete 
ime asetore, nakerokio nakebe amo naintwe goika kare nakare, 3 
Obuya, namabera, nomorembe bikorua ase Nyasaye Tata 
nas'Omonene oito Yesu Kristo bibe amo naintwe as'ekeene 
nas'obwanchani. 4 Nagokire mono ekiagera nabarorire abande 
as'abana bao bakogenda as'ekeene, buna twanyorete ogochika ase 
Tata. 5 Na bono omokungu, nagosabire, tari ng'a nakorikeire 
ogochika okoyia, korende koria twarenge nakorokwo korwa 
omochakano, ng'a twanchane. 6 Nobwo nabwo obwanchani, togende 
toyatunyane amachiko aye. Oko nakwo koria ogochika buna 
mwaigwete korwa omochakano ng'a mogende as'okwo. 7 Naki 
abang'ainereria abange basoire as'ense, abatari koorokia ng'a Yesu 
Kristo ngochare as'omobere. Oyio nere oria omong'ainereria naende 
omobisa o Kristo. 8 Erigererie emioyo yaino timoyasiria 
ayatwakorire, korende monyore eng'eria eng'ikeranu. 9 
Ker'oyokogenderera atang'ane, ataikaranseti as'okworokereria kwa 
Kristo, tari na Nyasaye: ere oyoikaransete as'okworokereria kwa 
Kristo, omonto oyio nare na Tata n'Omwana nere. 10 Omonto 
karache asemore, nere atareteti okworokereria oko, timomoroisia 
as'enyomba yaino, gose timomokwania: 11 naki oyoramoe 
ogokwania obwatanire nemeremo yaye emebe. 12 Ekiagera ninde 
namang'ana amange aya nkobarikera, tindigeti koyarika as'ekaratasi 
newino: korende ninsemeretie gocha asemore gokwana nainwe 
obosio as'obosio, erinde omogoko oino oikeranigwe. 13 Abana 
b'omosubati omino ore omochore, bagokwanirie. 


3 Yohana 1 


1 Omogaka ase Gaio omwanchani oyonyanchete as'ekeene. 2 
Omwanchani, nasabire ogenderere buya as'amang'ana onsi, naende 
koba nobogima obuya, buna omoyo oo ore buya. 3 Naki nagogete 
mono ekero bachete abaminto nagoteba ekeene kiao, buna okogenda 
as'ekeene. 4 Tindi nomogoko ore omonene kobua oyo, koigwa ng'a 
abana bane bakogenda as'ekeene. 5 Omwanchani, gwakorire 
emeremo y'ekeene ase ker'emeremo kwabakoreire abwo abare 
abaminto nabageni; 6 abarenge kirori as'obwanchani bwao as'obosio 
bw'ekanisa: nokore buya korabakobe as'erogendo rwao buna 
egwenerete ase Nyasaye. 7 Ekiagera as'engecho y'Erieta erio, 
bagasoka, tibanyoreti egento as'Ebisaku. 8 Nabo etogwenerete intwe 
kobaroisia abanto buna abwo, erinde tobe abakori emeremo amo 
nekeene. 9 Narigete ring'ana as'ekanisa, korende Diotrefe 
oyobwanchire koba oyo bwe ritang'ani gati asebare, tatwancheti. 10 
As'ayio kondache, nimoinyorie ogokora kwaye agokora, agokwana 
obebe igoro asetore amang'ana amabe: gose taisaniri nayio, ere 
omonyene tari kobaroisia abaminto, nabaria bakorigia kobaroisia 
abatanga, nakobarusia as'ekanisa. 11 Omwanchani, tibwega obobe, 
korende ega ekere ekiya. Ere oyogokora amaya noyo Nyasaye: ere 
oyogokora amabe tamorochi Nyasaye. 12 Demetrio bwatoirwe 
nabanto bonsi, naende nakeria ekeene ekenyene. Naintwe intwensi 
twarorire, naye kwamanyire ng'a oborori bwaito nobw'ekeene. 13 
Narenge namang'ana amange ngokorikera, korende tinyancheti 
gokorikera as'ewino nekaramu: 14 korende ninsemeretie gokorora 
ang'e nagokwana naye obosio as'obosio. Omorembe obe asore. 
Abasani baito bagokwanirie. Bakwanie abasani, ker'omonto as'erieta 
riaye. 


Yuda 1 


1 Yuda, omosomba o Yesu Kristo, oyomwabo Yakobo, as'abwo 
banchirwe ase Nyasaye Tata, barendire as'engecho ya Yesu Kristo, 
nyuma y'okorangerigwa. 2 Amabera nomorembe nobwanchani 
momenterwe. 3 Abanchani, ekero narenge gokora omokia mono 
kobarikera amang'ana ogotoreka gwaito intwe twensi, nkarora ng'a 
nengwenerete mbarikere, mborokererie moamereranie nomokia mono 
as'okwegena gwaetwe abachenu ara rimo rioka. 4 Naki mbare abanto 
besoine ase bobisi, abanto barikeretwe kare ekina eke, abanto batari 
ba boronge bakoonelmra obuya bwa Nyasaye oito bobe 
okorengereria kw'obotomani, nabarabwo bamokana Omonene oito 
ore bweka, n'Omonene oito Yesu Kristo. 5 Bono nanchire 
kobainyoria, nonva mwatiekire komanya aya onsi, buna Omonene 
nyuma y'okobakonya abanto as'ense ya Misiri, nabasiretie 
abatamwegenete. 6 Namalaika batarendete obonene bwabo, 
bakabotiga obomenyo bwabo, obabekire as'ekina keria ekenene 
as'ebisibo bia kare nakare inse as'omosunte. 7 Buna Sodomu na 
Gomora, nemechie yaetanaine, batunyanete obotomani as'engecho 
eyemo naba, bakagenda batunyane amang'ana ay'omobere atari aya 
boronge, yabekirwe koba ekiorokererio, bakonyora ekina ki'omorero 
o kare nakare. 8 Nabo naba, as'okorota kwabo. babeka omobere eubi, 
banga okogamberwa, barama obonene. 9 Korende Mikael, rilaika 
rinene, ekero aamereranetie na saitani nakwomana nere as'engecho 
y'omobere o Musa, tanyara komosoera as'amang'ana amabe, korende 
agateba, Omonene agokanie. 10 Korende abanto aba igabakorama 
amang'ana ayabatamanyeti: namang'ana bamanyete as'oboronge 
besaria naro buna ching'iti chitari nobong'aini. 11 Obobe nobwabo! 
naki bagendete as'enchera ya Kain, na gwetuguta as'okomocha kwa 
Baalam, as'engecho y'eng'eria, nabarabwo basirire as'okomocha kwa 
Kora. 12 Abanto aba nebitare ebinyene emechando as'emeyega yaino 
y'obwanchani, abagbkora emeyega amo nainwe, nabo nabarisia 
abanyene bakwerisia, batari koiroka, namare atari namache, akoirwa 
nomwaga; nemete yaarorokire amato etari namatunda, yakure eria 


kabere, nagosimorwa kegima; 13 nemermdo y'enyancha 
etagotangeka, ekoorokia obosoku bwabo abanyene buna riuro, 
neching'enang'eni chigosira, echio omosunte noro emonga yabo 
chiabekeirwe kare nakare. 14 Na Enok, o gatano nakabere nyuma 
y'Adamu, nakwanete amang'ana ay'obobani igoro y'abwo, ogoteba, 
Rigereria Omonene nache nechilifu ikomi chi'abachenu baye, 15 
erinde abanachere abanto bonsi ekina, nakobanachera bonsi abatari 
nechingecho chia Nyasaye, as'engecho y'emeremo yabo yonsi 
baregokora as'ogotamosika Nyasaye, nas'engecho y'amang'ana 
amakong'u onsi abwo abanyene ebibe batamosigeti Nyasaye 
bagokwana igoro yaye. 16 Abanto aba nabanyene okwemurungania, 
nabanyene okwerera, bakogenda as'okorengereria kwabo, nemenwa 
yabo ekwana amang'ana ay'oboenenu amanene mono, banchereria 
abanto abanyene enibo as'engecho y'okwegwenera. 17 Korende inwe, 
abanchani, yainyore amang'ana akwanetwe kare nabatomwa 
b'Omonene oito Yesu Kristo, 18 buna babatebetie as'ekero 
ki'omoerio, Nababeo abanto abanyene esekererio, bagotunya 
okorengereria kwabo abanyene. 19 Abanto abwo nabwo bakoreta 
ogwatananeka, abanto b'ense eye yoka, batari n'Omoika. 20 Korende 
inwe, abanchani, mweagache as'okwegena kwaino kore ogochenu, 
nagosaba as'Omoika Omochenu, 21 erende as'obwanchani bwa 
Nyasaye, mokoganya amabera a Omonene oito Yesu Kristo, goika 
monyore obogima bwa kare nakare. 22 Babere abande abare 
nogotiting'ara; 23 Korende abande bakonye as'okobataboria korwa 
omorero; abande mobabere nokoiroka; mokoyegechia eria eanga 
ebekire riko nomobere. 24 Asare ere oranyare kobarenda inwe 
timogochwa, nakobatenenia as'obosio bw'obonene bwaye motari 
nebimoa as'omogoko omonene, 25 ere ore Nyasaye bweka Omokonyi 
oito; asare ere obonene, nobonguru, nokobua, nechinguru ase Yesu 
Kristo korwa kare, na bono, na goika kare nakare. Amin. 


Okomanoka 1 


1 Okomanoka kwa Yesu Kristo aetwe na Nyasaye, aborokie 
abasomba baye amang'ana agwenerete goikeranigwa bwango: 
agatoma as'okoboko kwe rilaika riaye komworokia omosomba oye 
Yohana; 2 oyorenge kirori ase ring'ana ria Nyasaye nokogana kwa 
Yesu Kristo, amang'ana onsi ayaroche. 3 Nare negesio ere 
oyogosoma, nabarabwo bakoyaigwa amang'ana ay'obobani obo, 
nakoyakora ayarikireo: ekiagera ekero ng'ang'e kere. 4 Yohana ase 
chikanisa isano naibere chire as'Asia: Obuya bobe asemore 
nomorembe okorua asare ere oyoreo, noyorengeo, naende oyorache 
kobao; nakorwa as'emeika etano nebere ere as'obosio bw'ekerogo 
kiaye ki'obonene; 5 na korwa ase Yesu Kristo, oyore omorori 
omwegeni, omoiborwa bwe ritang'ani bw'abakure, nomogambi 
bw'abaruoti b'ense. Asare ere oyotwanchete nagotosibia ebibe biaito 
as'amanyinga aye; 6 naende agatokora koba oboruoti, nabakuani ase 
Nyasaye, Is'oye; nobonene nobonguru iga bore asare ere goika kare 
nakare. Amin. 7 Rigereria ngochare namare; na ker'eriso narimorore, 
nabwo bamobetete; nebisaku bionsi bi'ense nabirere as'engecho yaye. 
Nabo, Amin. 8 Inche n'Alifa n'Omega, omochakano nomoerio, 
otebire Omonene Nyasaye, oyoreo, oyorengeo, noyorache kobao, 
Omobui. 9 Inche Yohana, omomura omino nomobwatani amo 
nainwe as'emechando noboruoti noboremereria bore ime ase Yesu 
Kristo, narenge as'egesinka gekorokwa Patimo, as'engecho ye 
ring'ana ria Nyasaye nas'okogana kwa Yesu. 10 Narenge as'Omoika 
rituko ri'Omonene, nkaigwa eriogi rinene nyuma yane, buna eriogi 
ri'egetureri, 11 rikobora, Inche n'Alifa n'Omega, oyo 
bw'omochakano, noyo bw'omoerio. Ebi kwarora birike as'ebuku, 
oyetome ase chikanisa isano naibere chire as'Asia; as'Efeso, na 
Sumurina, na Perigamo, na Thuatera,na Saridi, na Filadelifia, na 
Laodikia. 12 Ngeonchora ndirore riria eriogi rigokwana nainche. 
Ngachia gweonchora, nkarora ebibekerero bie chitaya bitano 
nabibere bi'ethahabu; 13 gati gati ase biria ebibekerero nkarora 
omonto omogwekano bw'Omwana-o-mwanyabanto, bweboeti eanga 


eigete amagoro, nagosibwa norokini rw'ethahabu egekuba. 14 
Omotwe oye netukia yaye iga yarenge endabu buna amarionya 
amarabu, buna amagena embura; namaiso aye buna ogwoka 
kw'omorero; 15 namagoro aye buna etai yatinyigwe mono buna iga 
yasibigwe ase eriko ri'omorero; neriogi riaye buna eriogi ri'amache 
amange, 16 Nere igarenge neching'enang'eni isano naibere 
as'okoboko kwaye gw'okorio: nomoro ore omwoge chinsemo ibere, 
okorua as'omonwa oye: nobosio bwaye buna amasase erioba akobara 
ase chinguru chiaye. 17 Ngachia komorora nkagwa as'amagoro aye 
buna omonto okure. Akabeka okoboko kwaye gw'okorio igoro 
asende, agantebia, Toiroka: Inche noyo bw'omochakano noyo 
bw'omoerio, 18 oyore Moyo; nainche konya nakure, narigereria 
igande moyo goika kare nakare. Nainche ninde nebigorero 
bi'amakweri nebie chimbera. 19 Nabo, yarike amang'ana 
ayakwaroche, nayareo, naro arache koba nyuma as'ayio. 20 Obobisi 
bwe ching'enang'eni chiria isano naibere kwaroche as'okoboko kwane 
gw'okorio, nabiria ebibekerero bie chitaya chi'ethahabu bitano 
nabibere. chiria ching'enang'eni isano naibere namalaika a chiria 
chikanisa isano naibere, nabiria ebibekerero bitano nabibere 
kwaroche nechikanisa isano naibere. 


Okomanoka 2 


1 Ase rilaika ri'ekanisa ere as'Efeso rika: Ayagokwana ere 
oyochibwatete ching'enang'eni isano naibere as'okoboko kwaye 
gw'okorio, oyokogenda gati gati ase biria ebibekerero bitano nabibere 
bi'ethahabu: 2 namanyire ogokora kwao, emechando yao, 
noboremereria bwao, nekiagera otari konyara kobwatana nabanto 
ababe, naende okabatema baria bakweroka abatomwa, nabarabwo 
taibo, okabarora ng'a nab'oborimo; 3 naende okaremereria, 
nas'engecho yane, naende toroseti. 4 Korende ninde nering'ana eri 
igoro asore, ekiagera gwatigire obwanchani bwao bwe ritang'ani. 5 
Nabo, inyora ase kwagwerete, oonchoke, okore ogokora kwao kwe 
ritang'ani. Korende, otakoreti bo, ninchiche asore bwango, nindusie 


ekebekerero kiao aas'aye, otaonchogeti. 6 Korende nore nering'ana 
eri buna kwagechire ogokora kw'Abanikolaiti, okwo ngechete 
nainche. 7 Ere oyore namato, aigwe ring'ana eri Omoika ogochitchia 
chikanisa. Ere oyorabue, nimoe koria amatunda ay'omote 
bw'obogima ore gati gati as'Omogondo o Nyasaye. 8 Nase rilaika 
ri'ekanisa ere ase Sumurina rika: Ayagokwana ere oyore 
bw'omochakano nomoerio, orenge konya okure, akaba moyo. 9 
Namanyire ogochandwa kwao nobotaka bwao (korende nore 
nobonda), nokoramwa kwabo bagoteba ng'a n'Abayahudi, nabarabwo 
taibo, nesunagogi ya Saitani, 10 Toiroka ayio arache gogochanda 
bwango: rigereria, omosoeri nabarute abande asemore echela ime 
monyare gotemwa; nainwe namobe nogochandwa amatuko ikomi. 
Obe omwegeni goika ogokwa, nainche ninkoe egutwa y'obogima. 11 
Oyore namato aigwe ring'ana eri Omoika ogochitebia chikanisa. Ere 
oyorabue takonyorekana nobororo bw'amakweri akabere. 12 Nase 
rilaika ri'ekanisa ere Perigamo, rika: Ayagoteba ere oyore nomoro 
omwoge chinsemo ibere: 13 namanyire aas'oikaransete, nao 
as'ekerogo ki'obonene bwa Saitani: naye noribwatete mono erieta 
riane, naye togokaneti okwegena kwane, nonya nas'amatuko Antipa 
omorori one, omwegeni one, oyoitetwe egati yaino, agwo 
aas'aikaransete Saitani. 14 Korende ninde namang'ana amake igoro 
asore, ekiagera nore nabanto aria babwatete okworokereria kwa 
Balaam, ere oyomworogetie Balaki abeke okogochwa as'obosio 
bw'abana b'Isiraeli, as'okobiria ebinto biaruetwe ebing'wanso ase 
chisanamu, nagotomana. 15 Naboigo aye naye nore nabanto 
bakobwatete okworokereria kw'Abanikolaiti, okwo ngechete. 16 
Onchoka; otaonchogeti ninchiche asore bwango, ninkore esegi igoro 
as'abwo nomoro bw'omonwa one. 17 Ere oyore namato aigwe 
ring'ana eri Omoika ogochitebia chikanisa. Ere oyorabue nimoe koria 
ensemo ya maana abisire, nainche nimoe rigena rirabu, n'igoro ase 
rigena erio ririkwe erieta riyia, erieta ritamanywe nomonto tatiga ere 
oyorieirwe. 18 Nase rilaika ri'ekanisa ere ase Thuatera rika; 
Ayagokwana Omwana o Nyasaye, ere oyore namaiso buna ogwoka 
kw'omorero, namagoro aye omogwekano bw'etai yatinyigwe mono. 


19 Namanyire ogokora kwao, nobwanchani bwao nobosomba bwao 
nokwegena kwao noboremereria bwao: naende ogokora kwao 
kw'omoerio, kwabuire koria kwe ritang'ani, 20 Korende ninde 
namang'ana aya igoro asore, ekiagera kwamotigire oria omokungu 
Yezebel, ere oyokweroka omobani; nere iga akworokereria abasomba 
bane nakobasiria, banyare gotomana, nakoria ebinto biarurue 
ebingwanso ase chisanamu. 21 Nainche namoeire ribaga anyare 
goonchoka; nere tarigeti goonchoka atige obotomani bwaye. 22 
Rigereria, nimotugute as'oborere, nabwo batomanire amo nere 
banyore ogochandwa okonene, bataonchogeti ogokora kwabo. 23 
Nainche nimbaite abana baye namakweri. Nechikanisa chionsi 
nachimanye ng'a inche ninyare komana ebirengererio bi'emioyo ime: 
ninche nimoe ker'oyomo oino koreng'ana nogokora kwaino. 24 
Korende nabatebirie inwe, abande bare ase Thuatera, abwo bonsi 
batari nokworokereria oko, batabomanyeti obobisi bwa Saitani, buna 
bagoteba; Tinkobeka igoro asemore egurube ende. 25 Korende eki 
more nakio kebwate, goika nchiche. 26 Nere oyorabue nagokorenda 
ogokora kwane goika omoerio, nimoe okobua igoro as'ebisaku: 27 
nere nabagambie nenyimbo y'ekioma, buna ebinto bi'omokori 
chinyongo bigwatwa ebisamunye; buna nanyorete ase lata one: 28 
nainche nimoe eng'enang'eni ya mambia. 29 Ere oyore namato aigwe 
ring'ana eri Omoika ogochitchia chikanisa. 


Okomanoka 3 


1 Nase rilaika ri'ekanisa ere ase Saridi rika: Ayagokwana ere oyore 
nemeika etano nebere ya Nyasaye, nachiria ching'enang'eni isano 
naibere: Namanyire ogokora kwao, ekiagera nore nerieta ng'a'igore 
moyo, naye gwakure. 2 Obe omorendi, oyakore amang'ana 
ayatigarete, ayare ang'e gokwa: naki tindochi ogokora kwao 
gwaikeranire as'obosio bwa Nyasaye, 3 Nabo inyora buna 
kwanyorete, naende buna kwaigwete; yabwate ayio nakoonchoka. 
Korende otarendeti ninchiche asore buna omoibi, naye tokomanya 
ensa ngocha asore. 4 Korende nore namarieta amake ase Saridi, 


abanto batachibegeti chianga chiabo eubi: nabarabwo nabagende amo 
nainche ase chianga chindabu, ekiagera bagweneire. 5 Ere oyorabue 
nabekwe chianga chindabu; nainche tinkoritinyia erieta riaye korwa 
as'ebuku y'obogima nonya ng'ake, nainche nindiatore erieta riaye 
as'obosio bwa Tata one, nas'obosio bw'amalaika aye. 6 Ere oyore 
namato aigwe ring'ana eri Omoika ogochitebia chikanisa, 7 Nase 
rilaika ri'ekanisa ere ase Filadelifia rika; Ayagokwana ere oyore 
omochenu, ore bw'ekeene, oyore nekeigorero gia Daudi, oyokoigora 
naende onde tari ogosieka, nere ogosieka gose onde tari okoigora. 8 
Namanyire ogokora kwao. (Rora, nakoeire egesieri keigoire as'obosio 
bwao, gose onde tari oranyare gosieka), ekiagera nore nechinguru 
chinke, naye kwarirendire ring'ana riane, gose torikaneti erieta riane. 
9 Rora, nakoeire abare b'esunagogi ya Saitani, bagoteba ng'a barabwo 
n'Abayahudi, nabarabwo taibo, korende iga bagoteba oborimo. Rora, 
nimbakore bache batung'ame amagoro ao, nakomanya ng'a 
ningwanchete. 10 Ekiagera kwaribwatire ring'ana ri'oboremereria 
bwane, nainche ninche ninkorende orue as'ensa y'ogotemwa, eyere 
ang'e gochera ense yonsi, kobatema abaikaransete igoro as'ense. 11 
Rigereria, ninchiche bwango: bwata mono ekiore nakio, tacha 
omonto ayeire egutwa yao. 12 Ere oyorabue, nimokore esiro ase 
hekalu ya Nyasaye one, nere tagosoka koruao nonya ng'ake: nainche 
nindike igoro yaye erieta ria Nyasaye one, nerieta ri'omochie o 
Nyasaye one, Yerusalemu ore omoyia, ogoika korwa igoro ase 
Nyasaye one, nerieta riane omonyene, rire riyia. 13 Ere oyore namato 
aigwe ring'ana eri Omoika ogochitebia chikanisa. 14 Nase rilaika 
ri'ekanisa ere ase Laodikia rika; Ayagoteba ere oyore Amin, omorori 
oyore omwegeni, omochakano bw'ebitongwa bia Nyasaye. 15 
Namanyire ogokora kwao, ng'a tori omokendu gose tori 'morero; 
anga mbuya onye nkwaba omokendu gose 'morero. 16 Nabo, 
ekiagera ore igatwa, gose tori omokendu gose omorero, ningotwe 
buna amate korwa as'omonwa one. 17 Ekiagera ogoteba, Inche 
nomonda, netenenkirie, tindigeti 'gento; naye tomanyeti ng'a igore 
omonto bw'emechando, noyogochandeka, nomotaka, nomouko, 
nagetirianda: 18 ninkorigetie ogore asende ethahabu yasibigwe 


as'omorero, onyare koba omonda; nechianga chindabu onyare 
kweboyia obosoku bw'egetirianda kiao tibororekana; neriogo 
ri'amaiso okweaka amaiso ao, onyare korora. 19 Inche iga 
nkobakania bonsi abanyanchete, nakobaaka: nabo obe nomokia, 
nakoonchoka. 20 Rigereria, natenenire egesieri gotura; omonto 
karaigwe eriogi riane nakoigora egesieri, ninsoe asare, nindagere amo 
nere, nere amo nainche. 21 Ere oyorabue, nimoe goikaransa amo 
nainche as'ekerogo kiane ki'obonene, buna inche nabuete ngaikaransa 
amo na lata one as'ekerogo kiaye ki'obonene, 22 Ere oyore namato 
aigwe ring'ana eri Omoika ogochitebia chikanisa. 


Okomanoka 4 


1 Erio nyuma as'aya nkarora, rora egesieri gekaigoka igoro, neriogi 
rie ritang'ani naigwete buna eriogi ri'egetureri, rigokwana nainche, 
rikobora, Rina goika aria, nainche ninkworokie amang'ana 
agwenerete koba korwa nyuma as'ayio. 2 Erio kegima narenge 
as'Omoika; rora, ekerogo ki'obonene kiabekirwe igoro, n'igoro ase 
keria ekerogo naikaransete oyomo; 3 nere oyoikaransete igarenge 
omogwekano buna rigena ria yasipi na saridio, nomokubinyongo 
bw'embura ogogeetanana ekerogo keria ki'obonene, buna zumaridi. 4 
Nebirogo emerongo ebere nabine, bigeetanaine ekerogo ki'obonene: 
n'igoro ase biria ebirogo, nkarora abagaka emerongo ebere nabane, 
baikaransete, babekire chianga chindabu; n'igoro as'emetwe yabo 
barenge nechigutwa chi'ethahabu. 5 Nase keria ekerogo ki'obonene 
gokorua okomesa nokogukura gw'enkoba namariogi. Nechitaya isano 
naibere chi'omorero chigwoka as'obosio bw'ekerogo keria 
ki'obonene, nero Emeika etano nebere ya Nyasaye. 6 Nas'obosio bwa 
keria ekerogo ki'obonene, omogwekano bw'enyancha y'ekerore 
ekerabu se, buna kirusitallo; na gati gati keria ekerogo ki'obonene, 
nechinsemo chionsi chie keria ekerogo, ching'tti inye, chichire 
amaiso as'obosio na nyuma. 7 Neng'iti ye ritang'ani iga yarenge 
omogwekano bw'esibwori, neng'iti ya kabere omogwekano bw'emori, 
neng'iti ya gatatu enyene obosio buna obosio bw'omwana o 


mwanyabanto, neng'iti ya kane omogwekano bw'ensoti ekoiruruka. 8 
Nechi ching'iti inye chire moyo, ker'eyemo iga yarenge nechimbaba 
isano nemo, chinsemo chionsi, na ime iga chichire namaiso: 
nachirochio tichigotimoka 'mobaso na 'botuko, iga chigoteba, 
Omochenu, omochenu, omochenu, n'Omonene Nyasaye Omobui, 
oyorenge aroro, nere nao are, nere oyorache kobao. 9 Nechi ching'iti 
chire moyo, chiramoe ere oikaransete igoro as'ekerogo ki'obonene ere 
ore moyo goika kare nakare, obonene nogosika, nokobaka, 10 erio 
aba abagaka emerongo ebere nabane nabagwe as'obosio bwaye 
oyoikaransete as'ekerogo ki'obonene, nabarabwo nabamosasime ere 
oyore moyo goika kare nakare, nabarabwo nabatugute chi gut wa 
chiabo as'obosio bw'ekeiogo ki'obonene, bagoteba, 11 Kwagweneire, 
Omonene, Nyaiaye oito, kobonyora obonene nogosika nokobua: naki 
aye naye kwabitongete ebinto bionsi; nekiagera as'obwanchani bwao 
iga biabete aroro, bigatongwa. 


Okomanoka 5 


1 Nkarora as'okoboko gw'okorio kw'oyoikaransete igoro as'ekerogo 
ki'obonene ebuku erikire ime na nyuma, yabekirwe chimanyererio 
bitano nabibere. 2 Nkarora rilaika omonyene chinguru okorandia 
negeturi ekenene, Ning'o ogwenerete koyeigora ebuku nagosibora 
ebimanyererio biaye? 3 Tarenge monto igoro, nonya igoro as'ense, 
nonya inse as'ense, oyonyarete koyeigora ebuku gose koyerigereria. 4 
Nkarera mono ekiagera atarorekanete omonto ogwenerete koyeigora 
ebuku na koyesoma, gose koyerigereria. 5 noyomo bwa baria 
abagaka agantebia, Torera; rora, Esibwori ere as'egesaku kia Yuda, 
ritina ria Daudi, ere onyorire okobua gw'okoigora ebuku 
nakobisansora biria chimanyererio bitano nabibere. 6 Nkarora, gati 
gati y'ekerogo ki'obonene neve ching'tti inye echire moyo, na gati 
gati ya baria abagaka, Emanwa y'Eng'ondi eteneine, igere buna 
yaitirwe, enyene chingunchara isano naibere, namaiso atano nabere, 
eichire n'Emeika etano nebere ya Nyasaye, yatomirwe as'ense yonsi. 
7 Agacha, akayebogoria ebuku as'okoboko gw'okorio kwaye 


oyoikaransete igoro as'ekerogo keria ki'obonene. 8 Goika ochia 
koyebogoria ebuku eria, ching'iti inye chire moyo nabaria abagaka 
emerongo ebere nabane bakagwa as'obosio bw'Emanwa y'Eng'ondi, 
ker'oyomo obo nare nobokano, nchitabo bi'ethahabu, bichire 
amanukato, ekiagera naro nogosaba kw'Abachenu. 9 Nabarabwo 
bagotera ogotera okoyia bagoteba, Kwagweneire aye koyebogoria 
ebuku nakobigora chimanyererio biaye, naki ngwaitetwe, 
okamogorera Nyasaye as'amanyinga ao abanto ba ker'eamate, 
nemenwa, nabanio, nchisaku. 10 okabakora koba oboruoti nabakuani 
ase Nyasaye oito: nabarabwo bakogamba igoro as'ense. 11 Nkarora, 
nkaigwa eriogi ri'amalaika abange chinsemo chionsi chia keria 
ekerogo ki'obonene, nachiria ching'iti chire moyo, nabaria abagakaj 
nokobara kwabo, chilifu ikomi ara chilifu ikomi, ne chilifu ara 
chilifu, 12 bagoteba as'eriogi rinene, Yagweneire Emanwa y'Eng'ondi 
eyaitetwe konyora okobua, nobonda, nobong'aini, nechinguru, 
nogosikwa, nobonene, nogosesenigwa. 13 Na ker'egetongire ekere 
igoro, n'igoro as'ense, n'inse as'ense, n'igoro as'enyancha, nebinto 
bionsi bire ime aroro, nkabigwa, bigoteba, Egesio nogosika nobonene 
nokobua nas'ere oyoikaransete igoro as'ekerogo ki'obonene, 
nas'Emanwa y'Eng'ondi goika kare nakare, 14 Na chiria ching'iti inye 
chire moyo chikabora, Amin. Nabaria abagaka emerongo ebere 
nabane bakagwa bakamotung'amera ere ore moyo kare nakare. 


Okomanoka 6 


1 Nkarora agwo ekero Emanwa y'Eng'ondi egachia koigora ekemo 
ase biria ebimanyererio, nkaigwa eyemo ase chiria ching'iti chire 
moyo ekobora, buna eriogi ri'okogukura, Nchuo, orore. 2 Nkarora, 
naende rora, ebarasi endabu, nere oyoyerinete narenge nobota; 
akaegwa egutwa: agasoka, akabua naende anyare kobua. 3 Agachia 
koigora ekemanyererio gia kabere, nkayeigwa eng'iti ya kabere 
ekobora, Inchuo orore, 4 egasoka ebarasi ende embariri mono, nere 
oyoyerinete naetwe koyorusia omorembe as'ense, erinde baitane 
barabwo ase barabwo: ekaegwa omoro omonene. 5 Agachia koigora 


ekemanyererio gia gatato nkayeigwa eng'iti ya gatato ere moyo 
ekobora, Inchuo, orore. Nkarora, ebarasi emwamu, nere oyoyerinete 
narenge neratili y'okorenga as'okoboko kwaye. 6 Nkaigwa eriogi gati 
gati ye ching'iti inye chire moyo, rikobora, Ekemunu ki'engano 
as'eshilingi, nebimunu bitato bia shairi as'eshilingi, toyasaria amaguta 
nedivai. 7 Agachia koigora ekemanyererio gia kane, nkaigwa eriogi 
ri'eng'iti ya kane ekobora, Inchuo, orore, 8 Nkarigereria, nkarora, 
ebarasi y'erangi ematosi: nere oyoyerinete erieta riaye n'Amakweri, 
ne chimbera chimotunyaine. Bakaegwa okobua igoro as'ensemo ya 
kane y'ense baite as'omoro bw'esegi, nas'enchara, nas'amakweri, nase 
ching'iti chi'orosana chi'ense. 9 Agachia koigora ekemanyererio gia 
gatano, nkarora inse as'amathabau emeika yabo abwo baitetwe 
as'engecho ye ring'ana ria Nyasaye, nas'engecho y'obogani barenge 
nabwo. 10 Bakarera neriogi rinene, bagoteba, Aye Omonene, 
omochenu, omonyene ekeene, ngoika ririri orabanachere ekina 
nakorusia egesiomba amanyinga aito as'abwo baikaransete igoro 
as'ense? 11 Bakaegwa ker'oyomo eanga entambe endabu; 
bagatebigwa batimoke ake ekero egeke, goika goikerane okobara 
kw'abachore barabwo nabamwabo baranyare goitwa buna barabwo. 
12 Nkarora, gakoigora ekemanyererio kia gatano narimo, norenge 
omotengecho omonene bw'ense; erioba rikaba rimwamu buna etukia 
y'egunia emwamu, omotienyi okaba buna amanyinga; 13 
ching'enang'eni chikagwa igoro as'ense buna omoko okoiyeria amako 
aye, gokonyegerigwa nembeo enyinge. 14 Igoro ekarusigwa buna 
risankwa rikoringwa, na ker'egetunwa negesinka bikang'anyigwa 
birue aas'abo, 15 Nabaruoti b'ense, nabanene, nabanda, nabatang'ani 
esegi, abanyene chinguru, na ker'omosomba, nomobiare, bakebisa 
as'amabwago ense, nas'ebitare bi'ebitunwa; 16 bakabitebia ebitunwa 
nebitare, Togwere, totube, titorora obosio bwaye oyoikaransete 
as'ekerogo ki'obonene, nonya nendamwamu y'Emanwa y'Eng'ondi: 
17 naki rituko rire rinene ri'endamwamu yabo yachire; ning'o 
oranyare gotenena? 


Okomanoka 7 


1 Nyuma as'aya nkarora amalaika bane bateneine ase chinsemo inye 
chi'ense, bagochitanga chimbeo inye chi'ense, embeo tegusa igoro 
as'ense, nonya igoro as'enyancha, nonya igoro as'omote onde bwonsi. 
2 Nkarora rilaika rinde, rikorina korwa aas'erioba rikorua, ore 
nekemanyererio kia Nyasaye ore moyo: akabaakera egeturi as'eriogi 
rinene, baria amalaika bane baetwe gosaria ense nenyancha, 3 
bagoteba, Timosaria ense gose enyancha, nonya nemete goika ekero 
toratieke kobabeka ekemanyererio abasomba b'Omonene Nyasaye 
igoro as'amasio abo. 4 Nkaigwa okobara kwabo ababekirwe 
ebimanyererio, ase ker'egesaku ki'abana b'Isiraeli, abanto chilifu emia 
nemerongo ene nabane. 5 Ab'egesaku kia Yuda chilifu ikomi naibere 
ababekirwe ekemanyererio: Ab'egesaku kia Reuben chilifu ikomi 
naibere: Ab'egesaku kia Gad chilifu ikomi naibere: 6 Ab'egesaku 
ki'Asher chilifu ikomi naibere: Ab'egesaku kia Nafutali chilifu ikomi 
naibere: Ab'egesaku kia Manase chilifu ikomi naibere: 7 Ab'egesaku 
kia Simion chilifu ikomi naibere: Ab'egesaku kia Lawi chilifu ikomi 
naibere: Ab'egesaku ki'Isakaru chilifu ikomi naibere: 8 Ab'egesaku 
kia Zabulon chilifu ikomi naibere: Ab'egesaku kia Yusufu chilifu 
ikomi naibere: Ab'egesaku kia Benjamin chilifu ikomi naibere 
ababekirwe ekemanyererio. 9 Erio nyuma as'aya nkarora, rora 
omosangerereko omonene mono ekiagera omonto tarenge ore 
konyara koyobara, abanto ba ker'ebisaku, neamate, nabanto, 
nemenwa, bateneine as'obosio bw'ekerogo keria ki'obonene, 
nas'obosio bw'Emanwa y'Eng'ondi, babekirwe chianga chindabu, bare 
namato amakendo amaboko abo; 10 bakorera as'eriogi rinene 
bakobora, Ogotoreka ase Nyasaye oito oyoikaransete as'ekerogo 
ki'obonene, nas'Emanwa y'Eng'ondi. 11 Namalaika bonsi bateneine 
chinsemo chionsi chi'ekerogo ki'obonene, nase chinsemo chi'abagaka 
nase biria ebitongwa bine bire moyo; bakagwa maumama as'obosio 
bw'ekerogo ki'obonene, bakamosasima Nyasaye, 12 bakobora, Amin: 
Ogosesenigwa, obonene, nobong'aini, nokobaka, nogosika, nokobua, 
nechinguru, ase Nyasaye oito goika kare nakare. Amin. 13 
Akairaneria oyomo bwa baria abagaka agantebia, Abanto aba 
babekirwe chianga chindabu mbarabi? ng'ai barure? 14 Nkamotebia, 


Omonene one kwamanyire aya aye. Agantebia, Aba nabwo barure 
as'emechando eria emenene, nabarabwo basibirie chianga chiabo 
bagachikora chindabu as'amanyinga Emanwa y'Eng'ondi. 15 As'ayio 
nakio kiagera bare as'obosio bw'ekerogo ki'obonene kia Nyasaye; 
nabarabwo iga bakomokorera 'mobaso nabotuko ase hekalu yaye; 
nere oyoikaransete as'ekerogo ki'obonene narambore eema yaye igoro 
asebare. 16 Tibakoigwa enchara naende, tibakoigwa erang'o naende; 
nonya nomobaso tokobaaka, nonya neriberera rinde rionsi. 17 Naki 
Emanwa y'Eng'ondi ere gati gati as'ekerogo ki'obonene nabarisie, 
nere nabarae ase chinsoko chi'amache are moyo; na Nyasaye 
nayatinyie amariga onsi as'amaiso abo. 


Okomanoka 8 


1 Goika agachia koigora ekemanyererio gia gatano nakabere igoro 
agakirakiri as'ekero gi'enusu y'ensa. 2 Nkabarora amalaika batano 
nababere bateneine as'obosio bwa Nyasaye, bakaegwa ebitureri 
bitano nabibere. 3 Rilaika rinde rigacha rigatenena obosio 
bw'amathabau, ore negetabo gi'ethahabu, akaegwa amanukato 
amange anyare koyabeka amo nogosaba kw'abachenu bonsi igoro 
as'amathabau y'ethahabu are as'obosio bw'ekerogo ki'obonene. 4 
Nerioki ri'aria amanukato rikarina amo nogosaba kw'abachenu, 
as'okoboko kwa rilaika, as'obosio bwa Nyasaye. 5 Rilaika 
rigakebogoria egetabo, rigageichoria omorero bw'amathabau, 
akayoruta igoro as'ense; ekaba neriogi nenkoba nokomesa 
nomotengecho bw'ense. 6 Nabaria amalaika batano nababere 
abanyene ebitureri bitano nabibere bakebeka ang'e banyare 
kobibugia. 7 Rilaika rie ritang'ani rikabugia egetureri, ekaba embura 
y'amagena nomorero bisang'aine namanyinga, bikarutwa igoro 
as'ense: ensemo ya gatato y'ense egasambwa, ensemo ya gatato 
y'emete egasambwa, obonyansi bwonsi obobese bogasambwa. 8 
Rilaika ria kabere rikabugia egetureri, negento buna omogwekano 
bw'egetunwa ekenene gegwoka omorero, gekarutwa as'enyancha: 
ensemo ya gatato y'enyancha ekaba amanyinga. 9 Bigakwa ensemo 


ya gatato y'ebitongire bire as'enyancha, ebire moyo; ensemo ya gatato 
y'amato agasarigwa. 10 Rilaika ria gatato rikabugia egetureri, 
eng'enang'eni enene ekagwa korwa igoro, yarenge gwoka buna etaya, 
ekagwa igoro as'ensemo ya gatato ye chindoche, n'igoro ase chinsoko 
chi'amache. 11 Nerieta riaye eng'enang'eni eria iga ekorokwa 
Abisintho: nensemo ya gatato y'amache ekaba abisintho; nabanto 
abange bagakwa as'amache ayio ekiagera abekirwe obororo. 12 
Rilaika ria kane rikabugia egetureri, ensemo ya gatato y'erioba 
ekaakwa, nensemo ya gatato y'omotienyi, nensemo ya gatato ye 
ching'enang'eni, erio ensemo ya gatato ebekwe omosunte, omobaso 
tobara ensemo ya gatato yaye, nonya noboruko boigo. 13 Nkarora, 
nkaigwa ensoti ekoiruruka gati gati igoro, egokwana neriogi rinene, 
Obobe, obobe, obobe, nobwabo, abaikaransete igoro as'ense, 
as'engecho y'eriogi ritigarete ri'ebitureri bi'amalaika batato, bare ang'e 
kobugia. 


Okomanoka 9 


1 Rilaika ria gatano akabugia egetureri, nkarora eng'enang'eni ekorua 
igoro, ekogwa igoro as'ense; akaegwa ekeigorero ki'engoro y'eora. 2 
Akayeigora engoro y'eora; erioki rigasoka korwa engoro eria buna 
erioki ri'eriko rinene; nerioba nomoika bikabekwa omosunte 
as'engecho y'erioki riria ri'engoro. 3 chingige chikarua as'erioki riria, 
chikagenda igoro as'ense, chikaegwa chinguru buna chinguru chia 
nge y'ense. 4 chigatebigwa tichiria obonyansi bw'ense nonya negento 
kende gionsi kere ekebese, gose omote onde bwonsi, tatiga abanto 
baria batari nekemanyererio kia Nyasaye as'amasio abo. 5 Bakaegwa 
ogochika tibabaita, korende babachande emetienyi etano: nokoromwa 
kwabo iga kwarenge buna okoromwa kwa nge, gekoroma omonto. 6 
Nas'amatuko aria mwanyabanto nabarigie amakweri, nabarabwo 
tibakoyarora; nabarigie ogokwa, namakweri nabatame. 7 Nebieni bie 
chingige chiria iga bire buna chibarasi chiabekirwe ang'e as'esegi; 
n'igoro as'emetwe yabo buna chigutwa, omogwekano obo nethahabu, 
namasio abo igare buna amasio aya mwanyabanto. 8 Nigo barenge 


netukia buna ney'abakungu. Namaino abo igarenge buna amaino 
chisibwori. 9 Nabarabwo iga barenge namasabo buna chiganchwa 
chi'ebioma; neriogi rie chimbaba chiabo iga riarenge buna eriogi rie 
chigari, na buna chibarasi chinyinge chikogenda bwango as'esegi. 10 
Naende nchire nebimincha buna ebia nge, igachire nemchurera 
as'ebimincha biabo. Nechinguru gochanda mwanyabanto emetienyi 
etano. 11 N'igoro asechire nchire nomoruoti, rilaika ri'eora: erieta 
riaye as'Ekeibirania Abaddon, nas'Ekeyunani erieta riaye Apollion. 
12 Obobe bwe ritang'ani bwaetire, Rora, amabe abere atigarete, 
arache nyuma. 13 Rilaika ria gatano narimo rikabugia egetureri, 
nkaigwa eriogi erimo rikorua use chiria chingunchara chi'amathabau 
ay'ethahabu, ayare as'obosio bwa Nyasaye, 14 rikoritebia riria rilaika 
ria gatano narimo orenge negetureri, Basibore amalaika bane basibire 
as'oroche oronene Eufarati. 15 Baria amalaika bane bagasiborwa, 
ababegetwe ang'e as'ensa eria nerituko nomotienyi nomwaka, 
banyare goita ensemo ya gatato ya mwanyabanto. 16 Nokobara 
kw'emeganda erinete chibarasi ne chimilion chimia ibere. 17 Naboigo 
nachiroche chibarasias'okorora kwane, nabwo baikaransete igoro ase 
chire, mbare nebioma ebikuba biabo buna nebi'omorero, na 
samawati, nekebiriti: nemetwe ye chibarasi echio buna emetwe ye 
chisibwori; nakorua as'emenwa yabo yaruete omorero nerioki 
nekebiriti. 18 Ensemo ya gatato ya mwanyabanto bagaitwa as'atato 
ayio, as'omorero oyio nerioki erio nekebiriti ekio, kiaruete as'emenwa 
yabo. 19 Naki chinguru chiabo chibarasi nas'emenwa yabo, 
nas'ebimincha biabo: naki ebimincha biabo nomogwekano bwe 
ching'iti, echire nemetwe, ase ero iga chikoroma. 20 Na 
mwanyabanto batigarete, bataitetwe as'amaakwa ayio, tibeitetie 
as'emeremo y'amaboko abo erinde tibasasima ebirecha, nechisanamu 
chi'ethahabu, nechi'efetha, nechi'etai, nechi'amagena, nechi'emete; 
chitakonyara korora, nonya nkoigwa, gose kogenda: 21 nonya 
nogoita kwabo tibeitetie, nonya noborogi bwabo, nonya nobotomani 
bwabo, nonya nokoiba kwabo. 


Okomanoka 10 


1 Nkarora rilaika rinde rire nechinguru ogoika korwa igoro, bweboete 
rire; nomokubinyongo bw'embura igoro as'omotwe oye, obosio 
bwaye bwarenge buna erioba, namagoro aye buna chisiro 
chi'omorero; 2 nas'okoboko kwaye narenge nebuku enke 
yamanoirwe: akabeka okogoro kwaye gw'okorio igoro as'enyancha, 
nogw'okobee igoro as'ense; 3 akarera as'eriogi rinene, buna esibwori 
ekoruma: agachia korera buna chinkoba isano naibere chikoaka eriogi 
riabo. 4 Ekero chinkoba isano naibere chigachia koaka eriogi riabo 
nkaba ang'e korika: nainche nkaigwa eriogi rikorua igoro rigoteba, 
Yabeke ekemanyererio amang'ana aya atebwa nechinkoba isano 
naibere, toyarika. 5 Na riria rilaika naroche agatenena igoro 
as'enyancha na igoro as'ense akaimokereria okoboko kwaye 
korigereria igoro. 6 Agatiana as'ere ore moyo goika kare nakare, 
oyotongete igoro nebinto bireo, nense nebinto bireo, nenyancha 
nebinto bireo, ng'a tigekoba ekero nyuma as'aya: 7 tariga as'amatuko 
aria aya rilaika ria gatano nakabere karabe ang'e koaka, erio agwo 
obobisi bwa Nyasaye naboikeranigwe, buna aria amang'ana amaya 
abarandeitie abasomba baye ababani. 8 Neriogi riria naigwete korwa 
igoro riakwanete nainche naende, rigateba, Genda oyebogorie ebuku 
eria enke yamanoirwe as'okoboko kwa riria rilaika riteneine igoro 
as'enyancha n'igoro as'ense. 9 Nkarigendera rilaika riria nkamotebia, 
Ing'a ebuku eria enke. Agantebia, yebogorie, oyerie; nero nekobeke 
obororo enda yao, korende as'omonwa oo nebe enyansu buna oboke. 
10 Nkayebogoria ebuku eria enke as'okoboko kwa rilaika riria 
nkayeria; nero akaba enyansu buna oboke as'omonwa one, ngachia 
koyeria enda yane ekabekwa obororo. 11 Agantebia, Nekogwenerete 
kobana naende igoro as'abanto abange nas'ebisaku, nemenwa, 
nabaruoti. 


Okomanoka 11 


1 Nainche nkaegwa emoti omogwekano bw'enyimbo: oyomo 
agantebia, Imoka, oyerenge hekalu ya Nyasaye, namathabau, nabwo 
bagosasima aroro. 2 Nekio ekeoreri kere isiko ase hekalu, ogetige 


isiko, tokerenga; naki ebisaku biakeeirwe ekio: nabarabwo 
nabayotache omochie omochenu emetienyi emerongo ene nebere. 3 
Nainche nimbae abwo abarori bane babere, nabwo nabaorokie 
obobani amatuko elifu eyemo nechimia ibere namerongo etano 
nomo, babekirwe chianga chie chigunia. 4 Abwo nabwo eria 
emezeituni ebere nabiria ebibekerero bie chitaya bibere biteneine 
as'obosio bwa Nyasaye bw'ense. 5 Nomonto kararigie kobachanda, 
omorero norue as'emenwa yabo nakobaria ababisa babo: nomonto 
kararigie kobachanda, naboigo emogwenerete aitwe. 6 Aba mbare 
nokobua gosieka igoro, embura tenyara gotwa as'amatuko ay'obobani 
bwabo: naende mbare nokobua igoro as'amache koyaonchora koba 
amanyinga, nakoyeaka ense ase ker'okoakwa, koreng'ana buna 
barigetie. 7 Ekero barakore oborori bwabo, eria eng'iti ekorua as'eora 
nekore esegi nabarabwo, nere nababue nakobaita. 8 Nebitondo biabo 
nabibe as'enchera y'omochie oria omonene okorokwa as'engecho 
y'omoika Sodomu, na Misiri, aas'Omonene obo abambetwe. 9 Na 
korwa as'abwo abanto, neamate, nemenwa, nebisaku, nababirigererie 
ebitondo biabo amatuko atato nenusu, tibagotiga ebitondo biabo 
bibekwe embera ime. 10 Nabarabwo abaikaransete igoro as'ense 
nabakore omogoko igoro asebare nagochenga: nabairerane ebiegwa; 
ekiagera ababani abwo babere bakabachanda barabwo abaikaransete 
igoro as'ense. 11 Brio nyuma as'amatuko atato nenusu omoika ore 
moyo okorua ase Nyasaye okabasoa, bagatenena; okoiroka okonene 
gokabagwera abanto babaroche. 12 Bakaigwa eriogi rinene korwa 
igoro rikobatebia, Rina goika aria. Bakarina igoro as'amare; ababisa 
babo bakabarigereria. 13 Nas'ensa eria ekaba omotengecho bw'ense 
omonene, nensemo y'ikomi y'omochie ekagwa; abanto chilifu isano 
naibere bagaitwa as'omotengecho oria: nabatigarete bagasogwa 
nomoondoko, bakamotogia Nyasaye o igoro. 14 Obobe bwa kabere 
bwaetire: rora, Obobe bwa gatato naboche bwango. 15 Rilaika ria 
gatano nakabere rikabugia egetureri; akaba amariogi amanene igoro, 
agoteba, Oboruoti bw'ense bwabaire oboruoti bw'Omonene oito, 
nobwa Kristo oye: nere nagambe goika kare nakare. 16 Nabaria 
abagaka emerengo ebere nabane baikaranseteo as'obosio bwa 


Nyasaye as'chirogo bi'obonene biabo bakagwa maumama, 
bakamosasima Nyasaye, 17 bagateba, Twakobakire Omonene 
Nyasaye, Omobui, oyore aroro, naende kwarenge arero, ekiagera 
kwabogoirie okobua kwao kore okonene, okagamba. 18 Nebisaku 
bikabea, endamwamu yao egacha, nekero bakogambigwa abakure, 
nekero gi'okobaa eng'eria yabo abwo abatomwa bao ababani, 
nabachenu, nabwo basigete erieta riao, abake nabanene, nakobasaria 
abwo bakoyesaria ense. 19 Hekalu ya Nyasaye ekaigorwa igoro; 
nesanduku y'emuma ekarorekana ime ase hekalu yaye; bikaba 
nokomesa, negeturi, nenkoba, nomotengecho, nembura y'amagena 
enyinge mono. 


Okomanoka 12 


1 Negekone ekenene gekarorekana igoro, omokungu bweboetie 
erioba, nomotienyi orenge inse as'amagoro aye, ngoro as'omotwe 
oye egutwa ya ching'enang'eni ikomi naibere. 2 Nere igsrenge 

morito: akarera, akaba nobororo nakoromwa aibore. 3 Egekone kende 
gekarorekana igoro; rora enchoka enene embariri, eyarenge nemetwe 
etano nebere, nechingunchara ikomi, n'igoro as'emetwe yaye 
chigutwa isano naibere. 4 Nekemincha kiaye gegakurura ensemo ya 
gatato ye ching'enang'eni chi'igoro, nagochiyeria as'ense. Neria 
enchoka egatenena as'obosio bw'omokungu oria ore ang'e koibora, 
erio okoibora emorie omwana oye. 5 Akaibora omwana omoisia, 
oranyare kobigambia ebisaku bionsi nenyimbo y'ekioma; nomwana 
oye akabogorigwa goika ase Nyasaye nas'ekerogo kiaye ki'obonene. 
6 Omokungu oria agatama gochia eroro aas'aroseretigwe na Nyasaye, 
erio bamorende aroro amatuko elifu eyemo nechimia ibere 
nemerongo etano nomo. 7 Yarenge esegi igoro: Mikael namalaika 
aye bakarwana nenchoka; enchoka ekarwana namalaika aye amo; 8 
nabarabwo tibabua nonya naase abo tarorekana naende igoro. 9 
Enchoka egatugutwa, eria enene, eng'iti ya kare, ekorokwa Omogenki 
na Saitani, omong'ainereria bw'ense yonsi; egatugutwa goika inse, 
namalaika aye agatugutwa amo nero. 10 Nkaigwa eriogi rinene igoro, 


rigoteba, Bono ogotoreka gwaito kwabaire, nokobua, nobonda bwa 
Nyasaye oito, nokobua gwa Kristo oye; naki otugutirwe omosoeri 
bw'abaminto, okobasoera as'obosio bwa Nyasaye oito, omobaso 
nobotuko. 11 Nabarabwo bakamobua as'amanyinga Emanwa 
y'eng'ondi, nase ring'ana ri'okogana kwabo; tibancha obogima bwabo 
nonya ngoika ekero gi'ogokwa. 12 As'ayio goka, igoro, nainwe 
abamoikaranseteo. Obobe nobw'ense nenyancha: ekiagera oria 
omogenki oikire asebare omonyene endamwamu enyinge, omanyire 
ng'a igare nekero egeke. 13 Nenchoka eria egachia korora ng'a 
yatugutirwe as'ense, ekamochanda omokungu oria omoiborete 
omwana omoisia. 14 Omokungu oria akaegwa chimbaba ibere buna 
echi'ensoti eria enene, anyare koiruruka agende as'eroro, goika 
aas'aye, agwo akorendwa ekero, nebiro, nenusu y'ekero, arue 
as'obosio bw'eyio enchoka. 15 Enchoka ekarusia as'omonwa oye, 
nyuma y'omokungu, amache buna oroche, amokore kobogorigwa 
noroche roria. 16 Ense ekamokonya omokungu, ense ekamanora 
omonwa oye, ekaromera oroche roria yarusetie eria enchoka 
as'omonwa oye. 17 Enchoka ekamobeera omokungu, ekagenda 
erinde ekore esegi igoro as'oroiboro rwaye rwatigarete, abayabwatete 
amachiko a Nyasaye, nakoba nokogana kwa Yesu Kristo. 


Okomanoka 13 


1 Ngatenena igoro as'omokenye bw'enyancha. Nkarora eng'iti ekorua 
as'enyancha eyere nemetwe etano nebere, nechingunchara ikomi, 
n'igoro ase chingunchara chiria chigutwa ikomi, n'igoro as'emetwe 
yaye amarieta ay'okorama. 2 Neria eng'iti naroche iga yarenge 
omogwekano bw'egwachi, namagoro aye igarenge buna amagoro 
edubba, nomonwa oye buna omonwa bw'esibwori; eria enchoka 
ekayea chinguru chiaye, nekerogo kiaye ki'obonene, nokobua 
okonge. 3 Nkarora oyomo bw'emetwe yaye buna bwatekire orogoma 
rw'amakweri, Okoakwa kwaye kw'amakweri gokagwenigwa; ense 
yonsi egakumia nyuma as'eng'iti eria. 4 Bakayesasima eria enchoka, 
bakabora, Ning'o oreng'aine neng'iti? Ning'o oranyare gokora esegi 


nero? 5 Ekaegwa omonwa ogokwana amang'ana amanene, 
ay'okorama. Ekaegwa okobua gokora emeremo yaye emetienyi 
emerongo ene nebere. 6 Ekamanora omonwa oye emorame Nyasaye, 
nakorirama erieta riaye, nobomenyo bwaye, nabwo bamenyete igoro. 
7 Ekaegwa gokora esegi nabachenu nakobabua: ekaegwa okobua 
igoro as'eamate, nabanto, nemenwa, negesaku. 8 Abanto bonsi 
abamenyete igoro y'ense nabayesasime, ker'oyomo erieta riaye 
ritarikiri as'ebuku y'obogima y'Emanwa y'eng'ondi yaitetwe ritang'ani 
ense etarabekwa oboroso. 9 Omonto karabe namato, aigwe. 10 
Omonto karasakore, nasakorwe. Omonto karaite as'omoro, naitwe 
as'omoro. Naboigo kore okoremereria nokwegena kw'abachenu. 11 
Nkarora eng'iti ende egotira korwa inse; nero iga yarenge 
nechingunchara ibere omogwekano buna emanwa y'eng'ondi, 
egakwana buna enchoka. 12 Egokbrera okobua gwonsi kw'eng'iti eria 
ye ritang'ani as'obosio bwaye. Nakoyekora ense nabonsi 
abamenyeteo ime bayesasime eng'iti ye ritang'ani, ero eyio orogoma 
rwaye rw'amakweri rwagwenigwe. 13 Nero yakorire ebikone 
ebinene, erinde ekore omorero goika korwa igoro as'ense, as'obosio 
bwa mwanyabanto. 14 Nero ekobang'aina abamenyete igoro as'ense, 
as'engecho y'ebikone biria yaetwe kobikora as'obosio bw'eng'iti, 
ekabatebia abamenyete igoro as'ense, koyekorera esanamu eng'iti 
eria, yarenge norogoma rw'amakweri, ekaba moyo. 15 Ekaegwa 
kobeka omoika as'esanamu y'eng'iti, goika eria esanamu y'eng'iti 
ekwane, nagokora bonsi abatasasimeti esanamu y'eng'iti baitwe. 16 
Nere obakorire bonsi, abake nabanene, abanda nabataka, abasibore 
nabasomba, babekwe ekemanyererio as'okoboko kwabo gw'okorio, 
gose as'amasio abo; 17 erinde omonto onde bwonsi tagora gose 
gotonda, tatiga ere oyore nekemanyererio keria gose erieta ri'eng'iti 
eria, gose okobara kw'erieta riaye. 18 Obong'aini naiga bore. Ere 
oyore nechisemi, nabare okobara kw'eng'iti eyio; naki nokobara 
kw'omwana o mwanyabanto: nokobara kwaye ne chimia isano nemo, 
namerongo etano nomo naisano nemo. 


Okomanoka 14 


1 Nkarora, na rora, Emanwa y'eng'ondi yatenenire igoro as'egetunwa 
kia Zayoni, abanto chilifu emia nemerongo ene nainye, amo nere, 
abare nerieta ri'Ise oye, riarikirwe as'amasio abo. 2 Nkaigwa eriogi 
korwa igoro buna eriogi ri'amache amange, naende buna eriogi 
ri'enkoba enene: nkaigwa eriogi abakobugia amakano, bakoyabugia 
amakano abo: 3 nabarabwo bagotera ogotera, okore buna nokoyia 
as'obosio bw'ekerogo ki'obonene, nas'obosio bwe ching'iti inye echire 
moyo, nabaria abagaka: omonto tari oranyare kwegera ogotera koria 
tatiga baria chilifu emia namerongo ene nainye, abagorirwe korwa 
as'ense. 4 Aba nabwo batabekiri nobobe amo nabakungu, naki 
nabekungi. Aba nabwo bakoyetunya Emanwa y'eng'ondi 
ker'aas'ekogenda. Abagorirwe korwa as'ense, babe abe ritang'ani ba 
Nyasaye nas'Emanwa y'Eng'ondi. 5 Nas'emenwa yabo oborimo 
bonde tibwarorekanete: ekiagera tibari nakemoa as'obosio 
bw'ekerogo ki'obonene bwa Nyasaye. 6 Nkarora rilaika rinde 
rikoiruruka gati gati igoro, omonyene enchili ya kare nakare, 
okobaranderia abamenyete igoro as'ense, na ker'egesaku neamate 
nemenwa nabanto; 7 agateba as'eriogi rinene, Sika Nyasaye, mobake; 
naki ensa y'ekina kiaye yachire: mosasime ere oyekorete igoro nense 
nenyancha nechinsoko chi'amache. 8 Rilaika rinde rikamotunya, 
rikabora, Ogure, ogure Babeli, omochie oria ore omonene, ekiagera 
noro onyoisirie ebisaku bionsi edivai y'endamwamu y'obotomani 
bwaye. 9 Rilaika ria gatato rikabatunya, rigakwana as'eriogi rinene, 
Omonto karayesasime eng'iti nesanamu yaye, nakonyora 
ekemanyererio as'obosio bwaye gose as'okoboko kwaye, 10 nere 
nanywe edivai y'endamwamu ya Nyasaye eyarosigwe etasang'anirie 
namache as'egekombe ki'endamwamu yaye; nere naromwe 
as'omorero nekebiriti obosio bw'amalaika abachenu, naende as'obosio 
bw'Emanwa y'eng'ondi. 11 Nerioki ri'obo roro bwabo rikorina igoro 
goika kare nakare; nabarabwo tibari nogotimoka omobaso nobotuko, 
abwo bayesasimire eng'iti nesanamu yaye, na ker'oyokenyorire 
ekemanyererio ki'erieta riaye. 12 Agwo nao okoremereria 
kw'abachenu, babwatete amachiko a Nyasaye, nokwegena kwa Yesu. 
13 Nkaigwa eriogi korwa igoro rigoteba, Rika, Mbare negesio 


abakure, abagokwa as'Omonene korwa bono: ee, ogoteba Omoika, 
banyare gotimoka korwa as'ogokora emeremo yabo; naki ogokora 
kwabo igo gokobatunyana. 14 Nkarora, na rora, rire rirabu; n'igoro 
ase rire erio naikaransete oyomo, omogwekano bw'Omwana-o- 
mwanyabanto, oyore negutwa y'ethahabu igoro as'omotwe oye, 
nas'okoboko kwaye omoyio omwoge. 15 Rilaika rinde rigasoka 
korwa hekalu, as'eriogi rinene okomorera ere oyoikaransete igoro ase 
rire riria, Beka omoyio oo, ogese: naki ensa ya rigesa yachire; 
ekiagera rigesa ri'ense riomire mono. 16 Nere oyoikaransete igoro ase 
rire akaruta omoyio oye igoro as'ense, ense ekageswa. 17 Rilaika 
rinde rikarua ase hekalu ere igoro, nere boigo nare nomoyio omwoge. 
18 Ne rilaika rinde rikarua as'aria amathabau, omonyene chinguru 
igoro as'omorero; as'eriogi rinene akamorera oria omonyene omoyio 
oria omwoge, akabora, Beka omoyio oo omwoge, sangereria ebisago 
bi'omosabibu bw'ense, naki emesabibu yaye yatobire mono. 19 
Rilaika riria rikaruta omoyio oye goika ense, agasangereria 
omosabibu bw'ense, akaruta as'ekemitero, y'endamwamu ya Nyasaye, 
eria enene. 20 Ekemitero keria gegatachwa isiko as'omochie, 
amanyinga akarua as'ekemitero goika as'ebiokio bie chibarasi, 
orogendo rwa chimaili chimia ibere. 


Okomanoka 15 


1 Nkarora egekone kende as'igoro, ekenene gi'ogokumia, amalaika 
atano nabere amanyene amaakwa atano nabere ay'omoerio; naki ime 
as'aro endamwamu ya Nyasaye yaikeranire. 2 Nkarora omogwekano 
bw'enyancha y'ekerore esang'aine nomorero; nabarabwo abanyene 
okobua nagweatanana neria eng'iti, nesanamu yaye, nekemanyererio 
kiaye, nokobara kw'erieta riaye, batenenire igoro as'enyancha 
y'ekerore, abanyene amakano a Nyasaye. 3 Nabarabwo bagotera 
ogotera kwa Musa omosomba o Nyasaye, nogotera kw'Emanwa 
y'eng'ondi, bagoteba, Okonene kw'ogokumia ogokora kwao, aye 
Omonene Nyasaye, Omobui; echi'ekeene, nechi'oboronge chinchera 
chiao, aye Omoruoti bw'abachenu. 4 Ning'o otagosigeti, Omonene, 


nakoribaka erieta riao? naki aye bweka ore omochenu: naki ebisaku 
bionsi nabiche nagosasima as'obosio bwao; ekiagera ogokora kwao 
nokw'oboronge gwatiekire koorokigwa. 5 Nyuma as'aya nkarora, 
hekalu y'eema y'okogana as'igoro ekaigorwa: 6 nabaria amalaika 
atano nabere, abanyene amaakwa atano nabere, bakarua ase hekalu, 
babekirwe chianga chi'egatani engiya endabu, basibirwe ebikuba 
biabo nechinkini chi'ethahabu. 7 Neyemo ya chiria ching'iti inye 
chire moyo, ekabaa amalaika aria atano nabere ebitabo bitano 
nabibere bi'ethahabu, bichire endamwamu ya Nyasaye, ore moyo 
goika kare nakare. 8 Hekalu egaichorwa nerioki rikorua as'obonene 
bwa Nyasaye nokobua kwaye; tarenge omonto oranyare gosoa ime 
ase hekalu goika aikeranigwe amaakwa atano nabere a baria amalaika 
atano nabere. 


Okomanoka 16 


1 Nkaigwa eriogi rinene korwa hekalu ime, rikobatebia baria 
amalaika atano nabere, Genda, mobitere biria ebitabo bi'endamwamu 
ya Nyasaye igoro as'ense. 2 Akagenda oyo bwe ritang'ani, agaitera 
egetabo kiaye igoro as'ense; ekaba rigumba ribe ri'obobe, igoro ase 
baria abanto abanyene ekemanyererio ki'eng'iti, nabaria abagosasima 
esanamu yaye. 3 Rilaika ria kabere rigaitera egetabo kiaye igoro 
as'enyancha; ekaba amanyinga buna amanyinga ay'omonto okure, 
ebinto bionsi bire moyo bigakwa as'enyancha. 4 Rilaika ria gatato 
rigaitera egetabo kiaye igoro ase chindoche, nase chinsoko 
chi'amache, chikaba amanyinga. 5 Nkaigwa rilaika ri'amache 
rigoteba, Aye nomonyene oboronge, aye oreo, noyorengeo, 
Omochenu, ekiagera kwanachire iga: 6 naki baiterete amanyinga 
ay'abachenu nababani, naye kwabaeire amanyinga bayanywe: 
nabarabwo bagweneire. 7 Nkaigwa amathabau agoteba, Nabo, 
Omonene Nyasaye, Omobui, nebi'oboronge, nebi'ekeene ebina biao. 
8 Rilaika ria kane rigaitera egetabo kiaye igoro as'erioba; rikaegwa 
kobarura abana ba mwanyabanto as'omorero. 9 Na mwanyabanto 
bakarurwa neriberera rinene; bakarirama erieta ria Nyasaye oyore 


nokobua igoro as'amaakwa onsi, gose tibeitetie nakomoa obonene. 10 
Rilaika ria gatano rigaitera egetabo kiaye igoro as'ekerogo ki'obonene 
ki'eria eng'iti; oboruoti bwaye bokabekwa omosunte; bagatakuna 
chimeme chiabo as'engecho y'obororo bwabo, 11 bakamorama 
Nyasaye o igoro as'engecho y'obororo bwabo, nekiagera 
as'amagumba abo; gose tibeitetie as'ogokora kwabo. 12 Rilaika ria 
gatano narimo rigaitera egetabo kiaye igoro as'oroche roria oronene 
Eufarate; amache aye agakama, erio enchera erosigwe as'abaruoti 
bakorua as'erioba rikorua. 13 Nkarora emeika etato y'eubi buna 
ebioto, ekorua as'omonwa bw'eria enchoka, nas'omonwa bw'eria 
eng'iti, nas'omonwa bw'oria omobani bw'oborimo. 14 Naki eyio 
nemeika y'ebirecha, egokora ebikone, ekorua nakobagendera abaruoti 
b'ense yonsi, kobasangereria as'esegi ye rituko riria rinene ria 
Nyasaye, Omobui. 15 (Rigereria, ngochande buna omoibi. Nare 
negesio oyokorenda, noyokorosia chianga chiaye, tagenda getirianda, 
barore obosoku bwaye.) 16 Akabasangereria goika aase akorokwa 
as'Ekeiberania, HariMagedon. 17 Rilaika ria gatano nakabere 
rigaitera egetabo kiaye as'omoika; eriogi rinene rikarua ase hekalu 
y'igoro, nas'ekerogo keria ki'obonene, rigoteba, Yatiekire koba: 18 
ekaba eriogi nenkoba nokomesa; okaba omotengecho bw'ense 
omonene, korwa ekero abana ba mwanyabanto babete igoro as'ense 
tiyanya koba buna igo, omotengecho omonene buna oyio. 19 
Nomochie oria omonene ogatananeka chinsemo isato, nemechie 
y'ebisaku ekagwa: na Babeli oria omonene okainyorwa as'obosio bwa 
Nyasaye, amoe egekombe ki'edivai y'obotindi bw'endamwamu yaye. 
20 Ker'egesinka gegatama, nebitunwa tibiarorekana naende. 21 
Nembura y'amagena enene mono, ey'amagena amarito buna etalanta, 
egaika korwa igoro as'abana ba mwanyabanto. Mwanyabanto 
bakamorama Nyasaye as'engecho y'okoakwa koria kw'embura 
y'amagena; naki okoakwa kwaye nokonene mono. 


Okomanoka 17 


1 Agacha oyomo bw'amalaika aria atano nabere omonyene biria 


ebitabo bitano nabibere, agakwana nainche, agateba, Nchuo aiga, 
ninkworokie ekina ki'oria omotomani omonene oikaransete igoro 
as'amache amange; 2 er'oyio abaruoti b'ense batomanire nere, nabwo 
bamenyete as'ense batindire as'edivai y'obotomani bwaye. 3 
Akambogoria as'Omoika goika eroro: nkarora omokungu oikaransete 
igoro as'eng'iti embariri mono, eichire namarieta ay'okorama, ere 
nemetwe etano nebere nechingunchara ikomi. 4 Nomokungu oria 
igarenge obekirwe eanga y'omonyinga nembariri, orosigwe 
as'ethahabu namagena ayare nerigori nechiruru, ore negekombe 
gi'ethahabu okoboko kwaye geichire obobe, neubi y'obotomani 
bwaye. 5 Nas'obosio bwaye narenge nerieta, riarikirwe, Obobisi, 
Babeli Omonene, Ng'ina Abatomani Nobobe Bw'ense, 6 Nkamorora 
oria omokungu otindire as'amanyinga abachenu, namanyinga abarori 
ba Yesu, Ninche ngachia komorora ngakumia nogokumia okonene. 7 
Riria rilaika rigantebie, Naki ogokumia? Ningotebie obobisi 
bw'omokungu oyio, neng'iti emobogoretie, ere nemetwe eria etano 
nebere, nachiria chingunchara ikomi. 8 Eria eng'iti kwaroche yarenge 
aroro, nero terio; nero ng'ang'e ere korina korwa as'eora, nakogenda 
as'ogosira. Nabarabwo abamenyete igoro as'ense, abatarikiri amarieta 
abo as'ebuku y'obogima korwa ekero ense ekobekwa oboroso, 
nabakumie bakoyerora eria eng'iti, buna yarenge aroro, nero teiyo, 
nero nebeo. 9 Agwo nao bore obong'aini nechisemi, Eria emetwe 
etano nebere nebitunwa bitano nabibere as'aikaranserete omokungu 
oria: 10 nabirobio nabaruoti batano nababere; batano batiekire 
kogwa, noyomo nareo, noyonde taracha; nere karache 
nemogwenerete aikaranse ekero egeke. 11 Neria eng'iti yarenge aroro 
nero teiyo, ero nero y'isano naisato, nero neyemo ya chiria isano 
naibere; nero nkogendere as'ogosira. 12 Na chiria chingunchara 
ikomi kwaroche nabaruoti, abatarabonyora oboruoti goika bono; 
korende banyorire chinguru buna abaruoti as'ensa eyemo amo neria 
eng'iti. 13 Aba mbare nokorengereria okomo, nabarabwo bayeeire 
eng'iti eria chinguru chiabo nokobua kwabo. 14 Aba nabakore esegi 
n'Emanwa y'eng'ondi, n'Emanwa y'eng'ondi nebabue, naki 
n'Omonene bw'abanene, n'Omoruoti bw'abaruoti; nabwo 


abarangerigwe, abachore, abegeni, nababue amo nere. 15 Agantebia, 
Amache aria kwaroche, as'aikaransete oria omotomani, nabanto 
nemesangerereko, nebisdku, nemenwa. 16 Nachiria chingunchara 
ikomi kwaroche igoro as'eng'iti, abwo nabamogeche oria omotomani, 
nabamokore koba bosa negetirianda, nabamorie chinyama chiaye, 
nabamosambe kegima nomorero. 17 Naki Nyasaye obekire emioyo 
yabo gokora okorengereria kwaye, nagoikera okorengereria okomo, 
nakoa eria eng'iti oboruoti goika amang'ana a Nyasaye aikeranigwe. 
18 Noria omokungu kwaroche, noro oria omochie omonene, 
omonyene oboruoti igoro as'abaruoti b'ense. 


Okomanoka 18 


1 Nyuma as'aya nkarora rilaika rinde rigoika korwa igoro, omonyene 
chinguru chinene; ense ekarabigwa as'obonene bwaye. 2 Akarera 
nechinguru, as'eriogi rinene, ogoteba, Ogure, ogure Babeli oria 
omonene, obaire obomenyo bw'ebirecha, noborendi bwa ker'omoika 
bw'eubi, noborendi bwa ker'enyon y'eubi enyene okogechia. 3 Naki 
ebisaku bionsi biagure as'edivai y'endamwamu y'obotomani bwaye; 
nabaruoti b'ense batomanire nere, nabanda b'ense banyorire enibo ase 
chinguru chi'oboenenu bwaye. 4 Nkaigwa eriogi rinde korwa igoro, 
rigoteba, Karue asare, inwe abanto bane, timobwatana nebibe biaye, 
erinde timonyora okoakwa kwaye, 5 Naki ebibe biaye biaikire nonya 
igoro, na Nyasaye oinyoire obobe bwaye. 6 Moakane buna aruete, 
momoe ara kabere koreng'ana buna emeremo yaye; as'egekombe ekio 
asang'ananirie mosang'ananerie ara kabere. 7 As'okoreng'ana buna 
etogirie nagokora obwansu, moe obororo nogoichana koreng'ana 
boigo: naki otebire as'enkoro yaye, Naikaransire eting'ana omoruoti, 
nainche tindi omoboraka, gose tinkorora ogoichana nonya ng'ake. 8 
As'ayio amaakwa aye nache ase rituko erimo, amakweri, ogoichana, 
nenchara; nere nasambwe nomorero: naki Omonene Nyasaye 
omogambetie nare nechinguru. 9 Nabaruoti b'ense batomanire nere 
nagokora obwansu amo nere nabarere nakomweumeria, kobakorirora 
erioki ri'okoyia kwaye, 10 bagotenena are as'okoiroka obororo 


bwaye, bagoteba, Obobe, obobe nobwaye omochie oria ore omonene, 
Babeli, omochie oria ore nechinguru, naki as'ensa eyemo ekina kiao 
giachire. 11 Nabanda b'ense barerire nakomweumeria, naki omonto 
tari oragore ebinto biaye naende; 12 ebinto bi'ethahabu, nebi'efetha, 
nebi'amagena aye rigori rinene, nechiruru, negatani nomonyinga, 
nariri, neanga embariri; na ker'omote bw'ogotioka, na ker'egento 
kerosirie namaino enchogu, na ker'egento ki'omote bwe rigori rinene, 
negi'etai, negi'ekioma, neki'amagena akomekameka; 13 na mdalasini, 
n'uvumba, namanukato, n'ubani, nedivai, namaguta ay'emezeituni, 
nobosie obuya, nengano, nechiombe, neching'ondi, ne chibarasi, 
nechigari chi'esegi, nemebere; nemeika y'abana ba mwanyabanto. 14 
Namatunda arengereirie nomoyoo agosireirie, nebinto bionsi bire 
ebiterere nebinto bi'obonene biagosireirie; gose tokonyara kobirora 
naende nonya ng'ake. 15 Nabaonchoreria b'ebinto ebio, banyorire 
enibo asare, nabatenene are, as'okoiroka obororo bwaye, bakorera 
nakweumia: 16 bagoteba, Obobe, obobe nobwaye omochie oria 
omonene obekire egatani, nomonyinga, neanga embariri, 
nakorosigwa as'ethahabu nerigena rie rigori rinene neruru! 17 Naki 
as'ensa eyemo obonda obonge bore buna iga bwabaire bosa. Na 
ker'omonene bw'obwato, na ker'oyokogenda ime as'obwato, nabairi 
obwato, nabwo bonsi bagokora emeremo as'enyancha, bagatenena 
are, 18 bakarera mono, kobachia korirora erioki ri'okoyia kwaye, 
bagateba, Omochie ki ore omogwekano bw'omochie oyio omonene? 
19 Bakaruta ebuse igoro as'emetwe yabo, bakarera, bakaiyeria 
amariga, nakweumia, bagoteba, Obobe, obobe nobwaye omochie oria 
ore omonene, or'oyio ime yaye bonsi abanyene amato ase chinyancha 
banyorire enibo as'obonda bwaye; naki as'ensa eyemo obaire ritongo. 
20 Goka igoro yaye, inwe igoro, nainwe abachenu, nabatomwa, 
nababani; naki Nyasaye onachire ekina kiaino igoro asare. 21 Rilaika 
rinde rire nechinguru rikaimokia rigena, buna rigena rinene rigosia, 
akariruta as'enyancha, akabora, Iga ase chinguru chinyinge norutwe 
Babeli, omochie oria omonene, gose tokonyara kororekana nonya 
ng'ake. 22 Neriogi ri'ababugia amakano, nebinanda, nechisirimbi, 
nebitureri, tibikoigugwa ime asore naende nonya ng'ake; nonya 


nomorosia onde bwonsi bw'emeremo ende yonsi takororekana ime 
asore naende, nonya ng'ake; nonya neriogi ri'orogena rogosia 
tirikoigugwa ime asore naende nonya ng'ake; 23 Nonya nokobara 
gw'etaya tekomoreka ime asore naende nonya ng'ake, nonya neriogi 
ri'omonene bw'enyangi nomoriakari bw'enyangi tirikoigugwa ime 
asore naende; naki abaonchoreria asore iga barenge abanene b'ense; 
ekiagera ebisaku bionsi biang'ainirwe as'oborogi bwao. 24 Na ime 
yaye akarorekana amanyinga ababani nay'abachenu, naya baria bonsi 
abaitetwe igoro as'ense. 


Okomanoka 19 


1 Nyuma as'aya nkaigwa eriogi ri'emeganda emenge, eriogi rinene 
as'igoro, rigoteba, Haleluya; Ogotoreka, nobonene, nechinguru, 
igachire as'Omonene Nyasaye oito: 2 naki ebina biaye nebi'oboronge 
nebi'ekeene: naki omogambirie oria omotomani omonene, 
oyoyesaririe ense as'obotomani bwaye, oakanire as'egesiomba 
amanyinga abasomba baye as'amaboko aye. 3 Bagateba eria kabere, 
Haleluya. Nerioki riaye rikaimokerera igoro goika kare nakare. 4 
Nabaria abagaka emerongo ebere nabane, nachiria ching'iti inye chire 
moyo chigatung'ama gosasima Nyasaye oikaransete as'ekerogo 
ki'obonene, bagoteba, Amin; Haleluya. 5 Eriogi rigasoka korwa 
as'ekerogo ki'obonene rigoteba, Mobake Nyasaye oito, inwe 
abasomba baye bonsi, inwe abamosigete, abake nabanene. 6 Nkaigwa 
eriogi buna eriogi ri'emeganda emenge, naende buna eriogi ri'amache 
amange, naende buna eriogi ri'enkoba ere nechinguru, rigoteba, 
Haleluya: naki Omonene Nyasaye oito, Omobui, ogambire. 7 
Togoke, tochenge, tomoe obonene bwaye: naki enyangi y'Emanwa 
y'Eng'ondi yachire, nomokungu oye bwebekire ang'e. 8 Nere oeirwe 
kobekwa negatani engiya, ekomekameka, endabu: naki egatani eyio 
nogokora kw'oboronge kw'abachenu. 9 Agantebia, Rika, Mbare 
negesio abarangerigwe as'omoyega, bw'enyangi y'Emanwa 
y'eng'ondi, Agantebia, Amang'ana aya nay'ekeene a Nyasaye. 10 
Nkagwa as'amagoro aye, komosasima. Agantebia, Rora, tokora iga: 


inche nomosomba omogisangi oo, naende oyomo bw'abamino bare 
nokogana kwa Yesu: mosasime Nyasaye: naki okogana kwa Yesu 
nomoika bw'obobani. 11 Nkarora igoro aigokire; na rora, ebarasi 
endabu, nere oyoyerinete, okorokwa Omwegeni, n'Oyo bw'ekeene, 
nere as'oboronge akogamba nagokora esegi. 12 Namaiso aye 
igarenge buna ogwoka kw'omorero, naende igoro as'omotwe oye 
chigutwa chinyinge; nere nare nerieta ririkire, ritamanyiri nomonto 
tatiga ere omonyene. 13 Nere obekeirwe eanga yatobekirwe 
as'amanyinga: nerieta riaye iga akorokwa Ring'ana ria Nyasaye, 14 
Nemeganda ere igoro ekamotunya, barinete chibarasi chindabu, 
naende chibekire egatani engiya endabu. 15 Nomoro omwoge okarua 
as'omonwa oye, abiake ebisaku as'oyio: nere nabagambie as'enyimbo 
y'ekioma: nere otachire ekemitero ki'edivai y'obotindi 
bw'endamwamu ya Nyasaye Omobui. 16 Nere nare nerieta riarikirwe 
as'eanga yaye, Omoruoti Bw'Abaruoti, Nomonene Bw'Abanene. 17 
Nkarora rilaika rinde riteneine as'erioba; okorera as'eriogi rinene, 
ogochitebia chinyoni chionsi chikoiruruka gati gati y'igoro, Nchuo 
mosangerereke as'omoyega o Nyasaye omonene; 18 monyare koria 
chinyama chi'abaruoti, nechinyama chi'abatang'ani b'esegi, 
nechinyama chi'abanto bare nechinguru, nechinyama chie chibarasi, 
nechi'abanto bagochirina, nechinyama chi'abanto bonsi, ababiare 
nabasomba, abake nabanene. 19 Nkayerora eng'iti, nabaruoti b'ense, 
nemeganda yabo, basangererekanire gokora esegi nere oikaransete 
igoro y'ebarasi eria, nemeganda yaye. 20 Eria eng'iti ekabwatwa, 
nomobani bw'oborimo ore amo nere, ere oyokorete ebikone as'obosio 
bwaye, as'ebio igabang'ainete abanto baria babwatete keria 
ekemanyererio ki'eng'iti, nabarabwo abasasimete esanamu yaye: 
abwo babere bakarutwa bare moyo ase riria riera ri'omorero ogwoka 
bw'ekebiriti: 21 nabaria batigarete bagaitwa nomoro oye ere 
oyoikaransete igoro as'ebarasi eria, okorua as'omonwa oye: 
nechinyoni chionsi chikaigota nechinyama chiabo. 


Okomanoka 20 


1 Nkarora rilaika rigoika korwa igoro, omonyene ekeigorero 
ki'engoro, nekenyuri ekenene as'okoboko kwaye. 2 Akayebwata 
enchoka, eria enchoka ya kare, ere Engenki, Saitani, akayesiba 
emiaka elifu, 3 akayetuguta as'engoro, akayebeka ekemanyererio 
igoro asere, erinde tenyara kobang'aina ebisaku naende, goika emiaka 
eria elifu eere; na nyuma as'aya nemogwenerete esiborwe ekero 
egeke, 4 Nkarora ebirogo bi'obonene, bagaikaransa igoro asebire, 
bakaegwa ekina: nkarora emeika yabo abanachetwe emetwe 
as'engecho y'obogani bwa Yesu, nas'engecho ye ring'ana ria Nyasaye, 
nabwo batasasimete eng'iti, nonya nesanamu yaye, gose kobwata 
ekemanyererio kiaye as'amasio abo, gose as'amaboko abo; bakaba 
moyo, bakamenya amo na Kristo emiaka elifu. 5 Nebitondo 
biatigarete tibiaba moyo, goika ekaera eria emiaka elifu. Okwo 
nakwo okobokigwa kwe ritang'ani. 6 Nare negesio, omochenu, oyore 
nensemo as'okobokigwa kwe ritang'ani; igoro as'abwo amakweri 
akabere tari nechinguru, korende nababe abakuani ba Nyasaye na 
Kristo, nabarabwo nabagambe amo nere emiaka elifu. 7 Neria emiaka 
elifu keraere, Saitani nasiborwe arwe as'egesibo kiaye, 8 nere nasoke 
kobing'aina ebisaku bire ase chinsemo inye chi'ense, Gog na Magog, 
kobasangereria as'esegi: okobara kwabo iga kore buna omokenye o 
'nyancha. 9 Bakarina igoro as'obogare bw'ense, bakanaria omochie 
bw'abachenu, nomochie bwanchire: omorero ogaika korwa igoro 
korwa ase Nyasaye, okabaria. 10 Noria omogenki, oria obang'ainete, 
akarutwa ase riera ri'omorero nekebiriti, as'ere eria eng'iti noria 
omobani bw'obonmo. Nabaromwe omobaso nobotuko goika kare 
nakare. 11 Nkarora ekerogo ki'obonene, ekerabu, ekenene, nere 
oyoikaransete igoro asekere; ense n'igoro chigatama as'obosio bwaye, 
n'aase abo tarorekana. 12 Nkarora ebitondo ebinene nebike, biteneine 
as'obosio bwa Nyasaye; chibuku chikamanorwa: ebuku ende 
ekamanorwa ere y'obogima; ebitondo bikagambigwa as'amang'ana 
arikire ase chibuku, koreng'ana nogokora kwabo. 13 Enyancha 
ekabirusia ebitondo bire ime yaye, Amakweri ne chimbera 
chikabirusia ebitondo bire ime yabo: bakagambigwa ker'omonto 
koreng'ana nogokora kwabo. 14 Amakweri ne chimbera 


chigatugutwa ase riria riera ri'omorero. Aya naro amakweri akabere, 
engecho yaye enyancha y'omorero. 15 Na kerabe omonto tarorekaneti 
orikire as'ebuku y'obogima, narutwe ase riera riria ri'omorero. 


Okomanoka 21 


1 Nkarora igoro ayia nense enyia: naki igoro ye ritang'ani nense ye 
ritang'ani chiatiekire goeta; nonya nenyancha teri naende. 2 Nainche 
Yohana nkayorora omochie oria omochenu, Yerusalemu omoyia, 
ogoika korwa igoro ase Nyasaye, obekirwe ang'e buna omoriakari 
bw'enyangi oyotiekire korosigwa as'omosacha oye. 3 Nkaigwa eriogi 
rinene rikorua igoro rigoteba, Rora, obomenyo bwa Nyasaye mbore 
amo na mwanyabanto, nere namenye amo nabarabwo, nere nabe 
Nyasaye obo. 4 Nere natinyie kera ririga as'amaiso abo; amakweri 
takobao naende; nonya nokweumia, nonya nokorera, nonya nobororo 
tibokobao naende: ekiagera amang'ana eritang'ani atiekire goeta. 5 
Nere oyoikaransete igoro as'ekerogo ki'obonene agateba, Rora, 
nakorire onsi koba amayia. Agantebia, Rika; naki aya namang'ana 
ay'ekeene, nay'obwegeni. 6 Agantebia, Atiekire koba. Inche n'Alifa 
n'Omega, omochakano nomoerio. Inche nimoe omonyene erang'o 
amache ay'ensoko y'amache obogima, bosa. 7 Ere oyorabue 
nayanyore aya; nainche nimbe Nyasaye oye, nere nabe Omwana one. 
8 Korende aboba, nabatancheti, nabagokora bobe, nabaiti, 
nabatomani, nabarogi, nabwo bagosasima chisanamu, nab'oborimo 
bonsi, ensemo yabo nase riria riera rigwoka omorero nekebiriti. Aya 
naro amakweri akabere. 9 Agacha oyomo bwa baria amalaika atano 
nabere oyorenge nebitabo biria bitano nabibere bichire aria amaakwa 
atano nabere ay'omoerio; agakwana nainche, ogoteba, Nchuo aiga, 
nainche ninkworokie oria omoriakari, omokungu bw'Emanwa 
y'eng'ondi. 10 Akambogoria as'Omoika goika egetunwa ekenene, 
egetambe, akanyorokia omochie oria omochenu, Yerusalemu, ogoika 
korwa igoro ase Nyasaye, 11 oyore nobonene bwa Nyasaye: 
nokomekameka kwaye kwarenge buna rigena rire nerigori rinene, 
buna rigena ria yasipi, buna ekeraori: 12 oyorenge noruaki oronene, 


norotambe; oyore nebisien ikomi nabibere, nase biria ebisieri 
amalaika ikomi nabere; namarieta arikire, korende namarieta ebisaku 
ikomi nabibere bi'abana b'Isiraeli. 13 Ensemo ya mocha ebisieri 
bitato; nensemo ya irianyi ebisieri bitato; nensemo ya sugusu ebisieri 
bitato; naende ensemo ya bosongo ebisieri bitato. 14 Noruaki 
rw'omochie rwarenge amaroso ikomi nabere, n'igoro yabo amarieta 
abatomwa ikomi nababere b'Emanwa y'eng'ondi. 15 Nere 
oyokwanete nainche igarenge nemoti y'ethahabu anyare korenga 
omochie nebisieri biaye noruaki rwaye. 16 Noria omochie noyo 
bw'omoraba, nobotambe nobogare bwaye iga boreng'aine. 
Akayorenga omochie as'emoti eria, chimaili elifu eyemo nachimia 
isano; obotambe, nobogare bwaye, nakogenda igoro kwaye 
areng'aine. 17 Akarorenga oruaki rwaye, nechiwari emerongo etano 
nebere naibere, as'ekerengo kia mwanyabanto, engecho yaye, 
eki'amalaika. 18 Noboagacho bw'oruaki roria nobwa yasipi: 
nomochie oria nethahabu engiya, omogwekano bw'ekerore ekiya. 19 
Namaroso ay'oruaki rw'omochie bwarosigwe ase ker'amagena aya 
rigori rinene. Oboroso bwe ritang'ani yasipi; obwa kabere sapfiro, 
obwa gatato kelkedo; obwa kane smaragdo; 20 obwa gatano 
sardonuksi; obwa gatano narimo sardio; obwa gatano nakabere 
krusolitho; obwa gatano nagatato berullo; obwa kianda topazio; obwa 
ikomi krusopraso; obwa ikomi nomo obwa huakintho; nobwa ikomi 
nakabere amathusto. 21 Nebisieri ikomi nabibere nechiruru ikomi 
naibere: ker'egesieri neruru eyemo. Nenchera y'omochie nethahabu 
engiya buna ekerore getagotanga omobaso. 22 Nainche tinarora 
hekalu imeo; naki Omonene Nyasaye Omobui, n'Emanwa y'eng'ondi, 
ne hekalu yaye. 23 Nomochie oria torigetie erioba nonya nomotienyi 
bimoreke: naki obonene bwa Nyasaye bwabekire amasase, netaya 
yaye n'Emanwa y'eng'ondi. 24 Nebisaku abwo bakonyirwe nabatare 
as'amasase aye: nabaruoti b'ense nabarete obonene bwabo nogosika 
kwabo imeo. 25 Nebisieri biaye tibigosiekwa nonya ng'ake 'mobaso 
(naki agwo tibori obotuko): 26 Nabarete obonene nogosika 
kw'ebisaku imeo. 27 N'imeo tigegosoa nonya ng'ake kende gionsi 
kere ekioro, gose ere ogokora amabe noborimo: tatiga baria barikire 


as'ebuku y'obogima y'Emanwa y'Eng'ondi. 
Okomanoka 22 


1 Akanyorokia oroche rw'amache ay'obogima, rokomekameka buna 
ekeraori, rokorua as'ekerogo ki'obonene bwa Nyasaye, nekia Emanwa 
y'eng'ondi, 2 gati gati y'enchera enene yaye. Ensemo nensemo ende 
y'oroche, norenge omote bw'obogima, okwama amatunda ikomi 
nabere, okorua amatunda aye ker'omotienyi: namato omote oyio 
ayakobigwenia ebisaku. 3 Okoragererigwa konde gwonsi tigokobao 
naende: nekerogo ki'obonene kia Nyasaye neki'Emanwa y'eng'ondi 
nakebe imeo: nabasomba baye nabamokorere; 4 Nabarabwo 
nabamorore obosio bwaye; nerieta riaye naribe as'amasio abo. 5 
Obotuko tibokobao naende; gose tibarigeti etaya gose amasase 
erioba; naki Omonene Nyasaye obabekire amasase, nabarabwo 
nabagambe goika kare nakare. 6 Agantebia, Aya namang'ana 
ay'obwegeni nay'ekeene: Omonene Nyasaye bw'ababani abachenu 
atomete rilaika riaye koborokia abasomba baye amang'ana 
ayagwenerete koba bwango. 7 Rigereria, ninchiche bwango. Nare 
negesio ere oyoyabwatete amang'ana ay'obobani bw'ebuku eye. 8 
Inche Yohana, ninche inde omonyene naroche aya nakoyaigwa. 
Ngachia koyaigwa nakoyarora nkagwa nsasime as'obosio 
bw'amagoro rilaika riria rianyorogetie aya. 9 Agantebia, Rigereria, 
tokora iga: inche nomosomba omogisangi oo amo nabamino ababani, 
n'amo na baria babwatete amang'ana ebuku eye: mosasime Nyasaye, 
10 Agantebia, Timoyabeka ekemanyererio amang'ana obobani 
bw'ebuku eye, naki ekero ekio giaikire. 11 Omonyene ogokora bobe 
nakore obobe naende; nomonyene eubi nabe neubi naende, 
nomonyene oboronge nakore oboronge naende, nomochenu abe 
omochenu naende, 12 Rigereria, nachire bwango: neng'eria yane 
igere amo nainche, komoa ker'omonto buna emeremo yaye ere. 13 
Ninche Alifa n'Omega, omochakano nomoerio, oyo bwe ritang'ani 
noyo bw'omoerio. 14 Mbare negesio abasibirie chianga chiabo, abwo 
nabanyare koyogendera omote bw'obogima, nagosoa omochie 


as'ebisieri biaye. 15 Korende isiko nchireo chisese, nabarogi, 
nabatomani, nabaiti, nabwo bagosasima chisanamu, na ker'omonto 
bwanchete oborimo nakobokora. 16 Inche Yesu natomire rilaika 
riane kobatebia inwe amang'ana ayio ase chikanisa. Inche ninche 
ritina noroiboro rwa Daudi, eria eng'enang'eni ekoraba, ya mambia. 
17 N'Omoika nomoriakari bw'enyangi bagoteba, Nchuo. Nere 
oyokoigwa atebe, Nchuo. Nere oyore nerang'o nache; oyobwanchete 
ayabogori amache obogima bosa. 18 Namotebirie ker'omonto 
okoyaigwa amang'ana obobani bw'ebuku eye, Omonto onde bwonsi 
karayamente, Nyasaye namomentere amaakwa ayarikire as'ebuku 
eye: 19 nomonto onde bwonsi kararusie ensemo y'amang'ana obobani 
bw'ebuku eye, Nyasaye narusie ensemo yaye as'oria omote 
bw'obogima, nas'oria omochie omochenu, oyio amang'ana aye arikire 
as'ebuku eye. 20 Ere omonyene okoyateba aya otebire, Nabo: 
ninchiche bwango, Amin: oche Omonene Yesu, 21 Obuya 
bw'Omonene Yesu Kristo bobe amo nainwe imwensi. Amin. 


